༄༅། །ཀརྨ་པ་སྐུ་ཕྲེང་དང་པོ་དུས་གསུམ་མཁྱེན་པའི་མཛད་

རྣམ་ཞིབ་བཀོད།

༼༡༽༄༅། །ཨོཾ་སིདྡྷི་མ་ཧཱ་ཀརྨ་ཀ་དྷརྨ་ཀིརྟི་གུ་རུ་ཧཱུང་སྭཱ་ཧཱ། འཇིག་རྟེན་འདས་པའི་དགེ་རྩ་ལས་བྱུང་སངས་རྒྱས་བཀོད་པ་ཕུན་སུམ་ཚོགས་པ་རྡོ་རྗེ་བཙུན་མོ་ཡི། །བདེ་ཆེན་མི་ཟད་བྷ་གའི་གནས་དེར་སྟོན་པ་ཤཱཀྱ་ཐུབ་པ་མཆོག་དེས་གདུལ་བྱ་ཆགས་ཆེན་གྱི། །རིགས་ལ་རྒྱལ་བ་རྡོ་རྗེ་འཆང་གི་སྐུ་རུ་སྣང་སྟེ་བརྗོད་བྱ་དོན་གྱི་རྒྱུད་སྡེ་རིན་པོ་ཆེ། །བརྗོད་བྱེད་ཚིག་གི་ཚུལ་དུ་ལེགས་གསུང་ཐབས་མཁས་ཐུགས་རྗེའི་བདག་ཉིད་དེ་ལ་སྒོ་གསུམ་གུས་ཕྱག་འཚལ། །ཞི་དང་ཁྲོ་བོའི་བདེ་བར་གཤེགས་པ་བཅུ་ཕྲག་བཅུ་ཡི་ཡེ་ཤེས་ཆེ། །སྒྱུ་མའི་འཕྲུལ་གྱི་རྣམ་པར་རོལ་པ་བདེ་གཤེགས་རིགས་ལྔའི་གཙོར་གྱུར་པ། །ཐབས་ཤེས་ཟུང་འཇུག་ལོངས་སྐུའི་ཆ་བྱད་ཀུན་ཁྱབ་ནམ་མཁའི་རང་མདངས་ཅན། །དཀྱིལ་འཁོར་རྒྱ་མཚོའི་སྤྲོ་བསྡུའི་བྱེད་པོ་དྲུག་པ་རྡོ་རྗེ་འཆང་དེར་མདུད། །ཁྱབ་བདག་དེ་ཡིས་རྗེས་བཟུང་བྱིན་བརླབས་ནས། །དབང་བཀའ་སྟོང་ཕྲག་བརྒྱད་ཅུ་དུས་གཅིག་བསྐུར། །རྩ་བ་གསུམ་གྱི་གདམས་པས་རྒྱུད་གྲོལ་ཏེ། །རྒྱལ་ཚབ་དབང་བསྐུར་ཏཻ་ལོ་ཏ་པ་རྒྱལ། །དེ་ལ་སངས་རྒྱས་དངོས་ཀྱི་འདུ་ཤེས་ཤིང༌། །མོས་གུས་དྲག་པོས་དཀའ་ཆེན་བཅུ་གཉིས་དང༌། །དཀའ་ཕྲན་སྟོང་སྤྱད་མཆོག་གི་དངོས་གྲུབ་ཐོབ། །པཎ་ཆེན་ནཱ་རོ་སྤྱི་བོའི་གཙུག་ཏུ་མཆོད། །ཅི་འབྱོར་བདོག་པ་རིན་ཆེན་གསེར་དུ་བསྒྱུར། །རྒྱ་གར་ཤར་ནུབ་ཆུ་བཞིན་ལན་གསུམ་མྱུལ། །ནཱ་རོ་མེ་ཏྲིའི་གདམས་ཟབ་འདིར་དྲངས། །སྒྲ་སྒྱུར་རྒྱལ་པོ་མར་པ་ལོ་ཙཱར་འདུད། །འཛམ་གླིང་འཛིན་མའི་གདུགས་ཏོག་ཏི་སེའི་སྤོར། །ཉམས་རྟོགས་བདེ་དྲོད་འབར་བའི་རས་རྐྱང་ཅན། །ཚིག་འཆེལ་རྟོག་གེའི་སྡེར་ཆགས་ཟིལ་གནོན་པའི། །མི་ཡི་སེང་གེ་མི་ལ་རས་ཆེན་རྒྱལ། །གང་གི་སྲས་མཆོག་དྭགས་པོ་ལྷ་རྗེ་ཞེས། །ངེས་དོན་སྒྲུབ་བརྒྱུད་སྙིང་པོའི་བསྟན་པའི་བདག །ཆེ་བཞི་ཆུང་བརྒྱད་བཀའ་བརྒྱུད་རིན་པོ་ཆེ། །ཡོངས་ཀྱི་ཆུ་འགོ་འཛམ་གླིང་གྲགས་པས་སྐྱོངས། །དེ་སྲས་མར་མེ་གཅིག་ལས་གཉིས་མཆེད་ལྟར། །གཉིས་སུ་མེད་པ་ཡེ་ཤེས་ཐུགས་བརྙེས་པ། །རྒྱལ་བསྟན་རིན་ཆེན་རྒྱལ་མཚན་སྲིད་རྩེའི་སྤོར། །སྒྲེང་མཁས་དུས་གསུམ་མཁྱེན་དེར་གུས་ཕྱག་འཚལ། །གང་ཞིག་དྲན་པས་འཁོར་བའི་གདུང་བ་སེལ། །བསམ་ཀུན་ཡོངས་སུ་རྫོགས་མཛད་གྲགས་སྙན་གྱིས། །འཁོར་ཡུག་རྒྱས་འགེངས་བཀའ་བརྒྱུད་གསེར་རིའི་ཕྲེང༌། །ཡིད་བཞིན་ནོར་༼༢༽བུའི་ཚོགས་ལ་ཕྱག་བགྱིའོ། །ཚངས་སོགས་ཆེར་སྙེམས་ཀུན་གྱི་གཙུག་ཕུད་ཀྱིས། །ལན་བརྒྱར་ཕྱིས་པ་ཁྱོད་ཞབས་མེ་ལོང་དུ། །དགེ་མཚན་མ་ཤར་བྱ་བ་མི་སྲིད་པས། །གཟུགས་མང་པོ་དེས་དེང་འདིར་སྐྱོངས་གྱུར་ཅིག །རྣམ་ཀུན་མཆོག་ལྡན་ཁྲག་འཐུང་ཧེ་རུ་ཀ །འཁོར་ལོ་སྡོམ་པ་རྡོ་རྗེ་དབང་ཕྱུག་ཆེ། །པདྨ་དབང་ཆེན་བཅོམ་ལྡན་རྣལ་འབྱོར་མ། །ཡི་དམ་ཞི་ཁྲོས་མཆོག་མཐུན་དངོས་གྲུབ་སྩོལ། །མིག་མི་འཛུམ་དང་རྒྱལ་ཀུན་འཕྲིན་ལས་མ། །གདུལ་དཀའ་འདུལ་ཕྱིར་དོན་དམ་ཞི་དབྱིངས་ལས། །རས་ཁྲོས་མ་མགོན་ལྕམ་དྲལ་འཁོར་ལྔར་བཅས། །མཐུ་ལྡན་སྲུང་མས་རྣམ་བཞིའི་ཕྲིན་ལས་མཛོད། །བརྟན་མ་བཅུ་གཉིས་གངས་ཅན་གནོད་སྦྱིན་རྒྱལ། །ཐང་ལྷའི་བཀའ་ཉེན་འཆི་མེད་གཡུང་དྲུང་རྩལ། །བདག་བསྟེན་རིགས་ལ་འགོ་བའི་སྲུང་མས་ཀྱང༌། །ལྷག་བསམ་བསྒྲུབ་ལ་སྡོང་གྲོགས་མཛོད་ཅིག་ཀྱེ། །སྒྲུབ་པ་པོ་རྣམས་གྲུབ་པའི་རྗེས་སུ་སྙེག །མཁས་འདོད་རྣམས་ནི་མཁས་ལ་གཅིག་ཏུ་འདུན། །བླུན་པོ་རྣམས་ཀྱང་གྲགས་པ་ལ་འཆེལ་བས། །གཏམ་གྱི་སྦྱོར་བས་ཐམས་ཅད་འདྲིས་བྱེད་ཀྱང༌། །རིན་ཆེན་རིན་ཐང་མིན་པའི་ཁ་བྱང་བཞིན། །བདེན་པའི་གཏམ་ཡང་གོ་བར་ཆུད་དཀའ་ན། །ཐོས་པས་དོན་ལྡན་ངེས་པར་མི་བསླུ་བའི། །དམ་པའི་རྣམ་ཐར་ཤས་ཙམ་གླེང་བར་བྱ། །དུས་གསུམ་བྱོན་པའི་རྣམ་པར་འདྲེན་པའི་ཚོགས། །ཀུན་གྱི་ཕྲིན་ལས་སྐྱོང་བའི་ཁུར་བཞེས་ཤིང༌། །མི་ཡི་ཟོལ་གྱིས་ཞིང་འདིར་དངོས་བྱོན་པའི། །རྣམ་ཐར་ལས་ལྷག་སྨྲ་བ་ཅི་ཞིག་དགོས། །འོན་ཏང་ལྐོག་འགྱུར་མུན་པའི་ཚུལ་དུ་སོང༌། །ལྷག་པར་ཕྱོགས་འཛིན་ནག་པོའི་ཀུན་སློང་གིས། །དམ་པའི་སྐྱེས་བུར་མ་རྟོགས་ལོག་རྟོགས་ཀྱིས། །སྒྲོ་སྐུར་སྨྱོན་པའི་མུ་ཅོར་སྨྲ་བ་ལ། །དེང་དུས་ལེགས་ཉེས་རྣམ་འབྱེད་ཚུལ་འདི་མ་བཟོད་ནས། །བདག་ཡིད་ལྷག་བསམ་ཀུནྡ་དབང་མེད་བཞད། །རྟོགས་བརྗོད་སྤྲིན་བྲལ་ཟླ་བཞིན་ངོ་མཚར་གྱི། །འོད་དཀར་འཛུམ་མདངས་ཀུན་ལ་གསལ་པོ་རུ། །སྟོན་འདིས་བློ་ལྡན་ཚོགས་རྣམས་ཡིད་ཆེས་ཀྱིས། །དད་གུས་པད་མོ་སྙིང་དབུས་ཟུམ་པར་མཛོད། །དམ་པའི་རྣམ་ཐར་ཇི་བཞིན་བརྗོད་པ་ལ། །སྡེབས་ལེགས་ཚིག་༼༣༽གི་སྙན་འཇེབས་མེད་མོས་ཀྱང༌། །ངོ་མཚར་རྨད་བྱུང་རྒྱལ་བའི་མཛད་པའི་ཚུལ། །རིམ་གྲོ་བསྐྱེད་དེ་ཅིས་ཀྱང་ཉན་པར་རིགས། །དེ་ལྟར་ཉེན་པའི་ཕན་ཡོན་སྡེ་སྣོད་ལས། །སྔར་གསུངས་ཆོས་རྣམས་ཤེས་དང་ཉོན་མོངས་སེལ། །དོན་མེད་སྤོང་དང་སྡིག་ལས་སླར་ལྡོག་ཅིང༌། །ཐོས་པས་མྱ་ངན་འདས་པ་ཐོབ་པར་འགྱུར། །ཞེས་གསུངས་དེ་ཕྱིར་ཁོ་བོ་ཡིས། །ཀུན་གྱི་སྤྲོ་བས་མཉན་བྱས་ཏེ། །དོན་ཤེས་བསོད་ནམས་འཕེལ་བའི་ཕྱིར། །རྨ་མེད་ལྷག་བསམ་བསྐྱེད་དེ་གདམས། །

 ཞེས་མཆོད་པར་བརྗོད་ཅིང་དམ་བཅའ་བ་དང༌། ཉན་པ་པོ་རྣམས་ལ་ཅུང་ཟད་གདམས་པ་སྔོན་དུ་སོང་ནས་སྐབས་ཀྱི་དོན་བརྗོད་པར་བྱ་སྟེ། དེ་ལ་འདིར་ཡུལ་གངས་ཅན་གྱི་ལྗོངས་འདིར་བདེ་བར་གཤེགས་པའི་བསྟན་པ་རིན་པོ་ཆེ་རྨ་མེད་པ་ཇི་སྙེད་ཅིག་བཞུགས་པའི་དབུས་སུ་ཉི་མ་ལྟར་གྲགས་པ་རྣམ་པར་གསལ་ཞིང་རྨད་དུ་བྱུང་བ། ཁྱད་པར་བསྟན་པ་ཕྱི་དར་འདི་ལ་སངས་རྒྱས་ཀྱི་བསྟན་པ་ཡོངས་སུ་རྫོགས་པ་ནི་དཔལ་ལྡན་བླ་མ་མར་མི་དྭགས་གསུམ་གྱི་བཀའ་བརྒྱུད་རིན་པོ་ཆེ་སྤྱི་དང༌། ཁྱད་པར་ཀརྨ་ཀཾ་ཚང་གི་བཀའ་བརྒྱུད་འདི་ཡིན་ཅིང༌། དེའང་ཨྱོན་གྱི་སློབ་དཔོན་ཆེན་པོ་པདྨ་འབྱུང་གནས་ཀྱིས། ཨྱོན་ང་ཉིད་གཉལ་སྨད་ལྷ་རྗེར་སྤྲུལ། །དྭགས་པོའི་རི་ལ་དོན་སྒོམ་ཁྱུ་གཅིག་འབྱུང༌། །ཞེས་ལུང་བསྟན་པ་ལྟར། རྗེ་དྭགས་པོ་ལྷ་རྗེ་རིན་པོ་ཆེར་དབུས་གཙང་ཁམས་སོགས་ནས་འདུས་པ་ལས་ཅན་གྱི་སློབ་མ་ནི་མདོ་ཏིང་འཛིན་རྒྱལ་པོ་སོགས་དུ་མ་ལས་ལན་གཅིག་མིན་པར་ལུང་ལས་གསལ་བའི་དགྲ་བཅོམ་པ་ལྔ་བརྒྱ་དང༌། གཞན་ཡང་ཕྱི་འདུལ་བ་དང༌། ནང་རིམ་གཉིས་ཀྱི་རྣལ་འབྱོར་ལ་གཞོལ་བ་ལྔ་ཁྲི་ཆིག་སྟོང་དྲུག་བརྒྱ་འདུས་པའི་ནང་ནས་དྭགས་པོའི་ཐུགས་སྲས་བུ་ཆེན་བཅུ་དྲུག་གི་ཆེས་མཆོག་ཏུ་གྱུར་པ་ནི་གྲུབ་ཐོབ་ཁམས་པ་མི་གསུམ་ཞེས་བྱ་བ་ཡིན་པ་ཞེས་གྲགས་པ་ནི་ཁྱབ་བདག་རྒྱལ་དབང་ཀརྨ་པ་སྐུ་ཕྲེང་དང་པོ་དུས་གསུམ་མཁྱེན་པ་ཞེས་མཚན་གྱི་བ་དན་ཕྱོགས་བཅུར་ལྷབ་ལྷུབ་གཡོ་བ་དེ་ཡིན་ཞིང༌། རྗེ་དེ་ཡིས་དངོས་བརྒྱུད་ཀྱི་ཕྱག་བཏབ་པའི་དགོན་གནས་ནི་མདོ་དབུས་གང་སར་མང་ཤས་ཤིག་མཆིས་ཀྱང༌། གཙོ་བོ་དཔལ་འཁོར་ལོ་སྡོམ་པའི་ས་སྤྱོད་སྐུ་གསུང་ཐུགས་ཀྱི་གདན་ས་གོང་འོག་བར་གསུམ་དང༌། ཡོན་ཏན་གྱི་གནས་གཉིས་དང༌། འཕྲིན་ལས་ཀྱི་གནས་གཉིས་བཅས་ལས་ཐོག་༼༤༽མར་ཕྱག་བཏབ་པའི་གདན་ས་འོག་མ་ས་སྤྱོད་སྐུ་ཡི་གདན་ས་སྟེ་མདོ་ཕལ་པོ་ཆེ་ལས་གསུངས་པའི་བྱང་སེམས་ཐུགས་རྗེ་ཅན་གྱི་གནས་ས་ཁྱད་པར་ཅན་ཁམས་ཀྱི་ཀཾ་པོ་གནས་ནང་དང༌། གདན་ས་བར་མ་བར་ཁམས་ཀྱི་གླེ་ཞེས་པར་རི་བོ་གཡུ་འབྲུག་འཁྱིལ་འདྲའི་ཁུག་ཏུ་བཀྲ་ཤིས་པའི་ཕྱི་ནང་ས་དཔྱད་ཕུན་སུམ་ཚོགས་པ་ས་སྤྱོད་གསུང་གི་གདན་ས་ཀརྨའི་དགོན། གདན་ས་གོང་མ་དཔལ་འཁོར་ལོ་སྡོམ་པའི་ས་སྤྱོད་ཐུགས་ཀྱི་གདན་ས། རྗེ་དྭགས་པོ་ལྷ་རྗེས་ཁམས་པ་དབུ་སེ་ལ། རི་བོ་རིན་ཆེན་མཆོག་འདྲའི་ངོས་ལ་ནི། །རྒྱལ་པོ་བཞུགས་པའི་རྒྱབ་ཡོལ་པད་འདབ་ལྟར། །ཤིན་ཏུ་མཛེས་གནས་བྱམས་པའི་སྐུ་ཡོད་དོ། །དེར་སོང་དངོས་གྲུབ་དམ་པ་ཐོབ་པར་འགྱུར། །ཞེས་དགོན་གནས་དང་གང་ཟག་བཅས་ལུང་བསྟན་པའི་གནས་ས་ཁྱད་པར་ཅན། སྒྲོལ་མའི་རང་བྱོན། ནུབ་ཕྱོགས་ཀྱི་དབུས་རིར་རྒྱལ་བ་བྱམས་པའི་རང་བྱོན། ཤར་ཕྱོགས་སུ་རྟ་མགྲིན་དམར་པོའི་བླ་རི་བཅས་ཀྱི་དབུས་སུ་བྱང་ཆུབ་སྙིང་པོ་རྡོ་རྗེ་གདན་དང་མཚུངས་པའི་གྲུབ་པའི་གནས་མཆོག་འོག་མིན་དཔལ་གྱི་སྟོད་ལུང་མཚུར་མདོ་བོ་ལུག་གི་གདན་ས། ས་སྤྱོད་ཐུགས་ཀྱི་གདན་ས་འདི་གཙོ་ཆེ་བས་རྒྱལ་དབང་ཀརྨ་པ་སྐུ་ཕྲེང་རིམ་བྱོན་གྱི་བཞུགས་གནས་དང༌། ཀར་དགོན་ཡོངས་ཀྱི་གདན་ས་མ་ཡིན་དང་གསུམ། ཤར་ཕྱོགས་སྤུངས་རི་དང༌། ཏྲི་ཀ་ཁྱིམ་གཉིས་ཡོན་ཏན་གྱི་གནས་དང༌། འཕར་བ་དང༌། གཞུའི་གྲྭ་མང་གྲུ་བཞི་གཉིས་འཕྲིན་ལས་ཀྱི་གནས་བཅས་གཙོ་བོའི་གནས་མཆོག་ལྔའོ། །ཆོས་ལུགས་གྲུབ་མཐའ་ནི་དཔལ་མཉམ་མེད་དྭགས་པོ་ལྷ་རྗེའི་དྭགས་པོ་བཀའ་བརྒྱུད་དེ་རྗེ་མར་མི་དྭགས་གསུམ་ལས་བརྒྱུད་པའི་ཆོས་ལུགས་དྭགས་པོ་འཛམ་གླིང་གྲགས་པའི་བཀའ་བརྒྱུད་རིན་པོ་ཆེ་རྩ་བར་གྱུར་པ་ལས་ཆེ་བཞི་རྩ་བར་བཅས་པ་ལྔ་ཞེས་གསུངས་པ་ལྟར། རྩ་བ་དེ་ལས་གྱེས་པའི་ཡལ་ག་ལྟ་བུ་བཀའ་བརྒྱུད་ཆེ་བཞིའི་ཡ་གྱལ་བྱེ་བྲག་མཚན་གྱི་ཡི་གེ་གསལ་བར་མཛད་པའི་རྒྱུ་མཚན་ལས་ངེས་དོན་སྒྲུབ་བརྒྱུད་སྙིང་པོ་དཔལ་ལྡན་ཀརྨ་བཀའ་བརྒྱུད་དམ། ཀརྨ་ཀཾ་ཚང༌། ཞེས་པའི་ལྟ་གྲུབ་གཙང་མ་བཤད་སྒྲུབ་གཉིས་ལྡན་གྱི་ལུང་རྟོགས་ཀྱི་བསྟན་པ་རིན་པོ་ཆེ་འཛམ་གླིང་ན་རླུང་ལྟར་གྲགས་པ་འདི་དག་ཐོག་མའི་སྲོལ་གཏོད་པར་མཛད་པ་དང་ཐུགས་སྲས་བུ་ཆེན་ཡང་རང་འདྲ་བཅུ་གསུམ་གྱིས་གཙོས་པས་བསླབ་གསུམ་ལུང་༼༥༽རྟོགས་ཀྱི་ཕྱུག་ཅིང༌། མཁས་བཙུན་བཟང་གསུམ་དང་མཁས་པའི་བགྱི་བ་གསུམ་གྱི་སྙན་པ་ཐོབ་པའི་དགེ་བའི་བཤེས་གཉེན་མང་པོ་དང༌། བདེན་པ་མངོན་སུམ་དུ་རྟོགས་ཤིང་སྣང་སེམས་འདྲེས་པ་རྩ་རླུང་ཐིག་གསུམ་ལ་རང་དབང་ཐོབ་ཅིང་རྫུ་འཕྲུལ་ཡ་མ་ཟུང་སྟོན་ནུས་པ་དང༌། འོག་མིན་གྱི་གནས་དང་ཞིང་ཁམས་རབ་འབྱམས་སུ་སྐད་ཅིག་ཟང་ཐལ་དུ་གཤེགས་བཞུད་མཛད་པ་དང༌། ལ་ལ་བརྟེན་ཐོག་གཅིག་ལ་འཇའ་ལུས་འཕོ་ཆེན་དུ་གཤེགས་པ་སོགས་འགྲོ་བ་རྣམས་སྐད་ཅིག་ལག་པ་རྐྱང་བསྐུམ་ཙམ་གྱིས་ཕྱིར་མི་ལྡོག་པའི་ཞིང་དུ་འདྲེན་པར་མཛད་པའི་འབྲེལ་ཚད་དོན་ལྡན་གྱི་རྣལ་འབྱོར་གྲུབ་པའི་དབང་ཕྱུག་དུ་མ་སོགས་གསུང་ལས་སྐྱེས་པའི་སློབ་མ་རྗེ་ཉིད་རང་གིས་ལྟ་རྒྱབ་ཆོས་གསུམ་གྱིས་སྐྱོང་མཐར་མཛད་ཅིང་སྨིན་པར་མཛད་པ་དང༌། ངེས་དོན་ཕྱག་རྒྱ་ཆེན་པོ་གཅིག་ཆོག་གིས་གདམས་པས་རྒྱུད་གྲོལ་ནས་ཞབས་ལ་དབང་མེད་དུ་འདུས་པ་སོགས་འཁོར་བུ་སློབ་འདུས་སྡེ་བགྲང་ལས་འདས་པ་སྨིན་པར་མཛད་པ་དང༌། བཀའ་བརྒྱུད་ཀྱི་བསྟན་པ་རིན་པོ་ཆེ་ནམ་ལངས་པ་ལ་ཉི་མ་ལྟར་གསལ་བར་མཛད་པ་བཅས་བཀའ་བརྒྱུད་སྤྱི་དང་བྱེ་བྲག་ཀརྨ་ཀཾ་ཚང་གི་ཆོས་འབྱུང་དང༌། ལོ་རྒྱུས་དེབ་ཐེར་རྣམ་ཐར་གྱི་ཡི་གེ་སོགས་རྒྱས་ཤིང་གསལ་བ་ཀུན་གྱི་ངེས་ཤེས་འདྲོང་བ་དུ་མ་ཞིག་མཆིས་མོད་ཀྱང༌། གངས་ལྗོངས་འདིར་རྒྱལ་བའི་བསྟན་པ་རིན་པོ་ཆེ་སྤྱི་དང༌། ཁྱད་པར་ཀར་བསྟན་འདིར་སྔ་ཕྱིར་ཉམས་རྒུད་ལན་མང་བྱུང་བ་སོགས་བསྟན་གེགས་ཚབས་ཆེན་གྱི་དབང་གིས་དེང་དུས་བོད་འདི་རྒྱལ་བ་ཀརྨ་པའི་རྣམ་ཐར་དག །དེབ་ཐེར་ཆོས་བྱུང་ཁ་ཡར་གྱི་སྤྱི་སྒྲོས་སུ་མདོར་བསྟན་པ་ཙམ་རེ་ལས་རྒྱས་ཤིང་གསལ་བ་གྲངས་སུ་བྱས་པ་རྣམས། དེང་དུས་འདྲེན་བྱེད་ཀྱི་སྤྱོད་ཡུལ་དུ་ལོངས་སུ་སྤྱོད་རྒྱུའི་སྐལ་བ་ཧ་ཅང་དམན་ཅིང་ཤིན་ཏུ་ཉག་ཕྲ་བ་ལ་བརྟེན་ལྷག་པའི་བསམ་པས་ཀུན་ནས་བླངས་ཏེ། ཁོ་བོས་བཀའ་བརྒྱུད་ཆེ་བཞིའི་ཡ་གྱལ་རྩོད་པའི་དུས་ཀྱི་ངེས་དོན་སྒྲུབ་བརྒྱུད་སྙིང་པོའི་བསྟན་པའི་སྲོག་བཟུང་ཁྱབ་བདག་རྒྱལ་དབང་ཀརྨ་པ་ཆེན་པོ་ཀ་རབས་བཅུ་དྲུག་གི་རྣམ་པར་ཐར་པ་མདོ་ཙམ་རེ་བརྗོད་པ་ལ་ཉན་པ་པོ་རྣམས་ཀྱི་སོམ་ཉིའི་ཀུན་རྟོག་སེལ་ཞིང༌། ཐམས་ཅད་ཡིད་ཆེས་ཤིང་ཁུངས་བཙུན་པའི་ཆེད་དུ་མདོ་སྔགས་ཀྱི་ལུང་ཚད་མ་ཉུང་ཤས་དང་བཅས་པ་རང་བཟོས་མ་བསླད་པར་ཇི་བཞིན་ཕྱོགས་གཅིག་ཏུ་བསྒྲིགས་ཏེ་མདོར་བསྡུས་ཡིག་ལམ་དུ་འགོད་པ་ལ་སྤྲོ་བ་ཆེན་པོའི་སྒོ་ནས་དྭགས་སུ་བླང་བར་བྱའོ།།

 དེ་ཡང་༼༦༽༧ཀརྨ་པ་ཞེས་པའི་མཚན་གྱི་ཐ་སྙད་དེ་ཇི་ལྟར་ཡིན་ཞེ་ན། དེ་ལ་མཁས་པའི་གྲགས་ལྡན་འགའ་ཞིག་གིས་དུས་གསུམ་མཁྱེན་པས་བར་ཁམས་ཀྱི་གླེ་ཀརྨ་ཞེས་པར་གདན་ས་ཐོག་མར་ཕྱག་བཏབ་པས་ཡུལ་གྱི་ཐ་སྙད་དེ་ཡུལ་ཅན་བླ་མའི་མཚན་དུ་ཚུར་ཐོགས་ནས་ཀརྨ་པ་ཞེས་སྨྲ་བ་རྒྱུ་མཚན་དུ་བགྲང་སྟེ་མཚན་དེ་ལྟར་དུ་ཐོགས་པའི་གོ་བ་བླངས་པ་དང༌། ཡང་དབུས་ཕྱོགས་ཀྱི་སྐྱེ་བ་ཕལ་ཆེ་བས་ངག་རྒྱུན་དུ། ཀརྨ་ཝ་ཞེས་སྨྲ་བ་རྒྱུན་འབྱམས་སུ་བྱེད་པ་མ་ཟད། མཚན་གྱི་ཡི་གེར་ཡང་དེ་ལྟར་འབྲི་བཞིན་སྣང་བ་དེ་ནི་མཁའི་གོ་ལའི་རྒྱུ་སྐར་བརྒྱད་པ་ཆུ་ཁམས་པ་ཤར་ལྷོའི་མཚམས་སྐར་སྐག་གི་མིང་ཇི་ལྟ་བ་ཞིག་དེ་བཞིན་གཤེགས་པའི་མཚན་དུ་བརྗོད་པ་སོགས་མ་རྟོགས་རྨོངས་པའི་སེམས་ཅན་གྱིས་བྱུང་རྒྱལ་དུ་སྨྲ་བ་དེ་རིགས་ལ་དགག་སྒྲུབ་ཀྱི་མཚན་མས་འགྲེལ་པ་སྨྲ་རྒྱུ་ཅིའང་མེད་མོད། འོ་ན་ཀརྨ་པ་ཞེས་བྱ་བའི་མཚན་དེ་ཇི་ལྟར་ཡིན་ཅེ་ན། དེ་ནི་གདམས་པའི་སྒོ་ནས་མཚན་དུ་ཐོགས་པ་མ་ཡིན་ལ། གྲུབ་མཐའི་སྒོ་ནས་མཚན་དུ་ཐོགས་པ་ཡང་མ་ཡིན། ཡུལ་གྱི་ཐ་སྙད་ཡུལ་ཅན་གང་ཟག་ལ་ཐོགས་པ་ཡང་མ་ཡིན་ལ་སྡེ་དགོན་གྱི་བདག་སྒྲ་ཡང་མ་ཡིན། གང་ཞེ་ན། དེ་ནི་དཔལ་ལྡན་དུས་གསུམ་མཁྱེན་པ་སྐུ་བལྟམས་མ་ཐག་བདེ་གཤེགས་ཞི་ཁྲོའི་ལྷ་ཚོགས་རྣམས་ཀྱིས་མགྲིན་གཅིག་ཏུ་དབྱངས་ཀྱི་ཡན་ལག་རྒྱ་མཚོའི་སྒྲ་ཀུན་གྱིས་རྒྱལ་བ་གང་གི་ཡོན་ཏན་བསྔགས་པ་མི་ཟད་པ་རྒྱ་མཚོས་ཡོངས་སུ་བསྔགས་ཤིང༌། དེ་བཞིན་གཤེགས་པ་ཐམས་ཅད་ཀྱི་འཕྲིན་ལས་གཅིག་ཏུ་བསྡུས་པའི་ངོ་བོར་དབང་བསྐུར། མཁའ་འགྲོ་མ་བྱེ་བ་ཕྲག་སུམ་ཅུ་རྩ་གཉིས་ཀྱི་དབུ་སྐྲ་ཉག་མ་རེ་ལས་བྱས་པའི་ཞྭ་ནག་པོ་གསེར་གྱི་མདོངས་ཅན་ཞིག་རིགས་ཀྱི་བདག་པོའི་ཅོད་པན་དུ་གསོལ་ནས་འགྲོ་བ་འདྲེན་པའི་དེད་དཔོན་ཆེན་པོར་མངའ་གསོལ་ཏེ་བྱིན་གྱིས་བརླབས་ནས་མཚན་དུ་གསོལ་བ་ལ་སཾསྐྲིཏ་ལེགས་སྦྱར་ལྷ་ཡི་སྐད་དེ་མཚན་སྒྲ་སྒྱུར་དུ་མེད་པས་ན་ཇི་སྲིད་དུ་འགྱུར་གྱིས་མ་བསླད་པར་སྒྲ་རང་སོར་བཞག་པའི་མཚན་བརྗོད་པར་དཀའ་བ་ལ་ཀརྨ་ཀའམ་ཀརྨ་པ་ཞེས་བྱའོ། །དེ་བོད་སྐད་དུ་བསྒྱུར་ན་འཕྲིན་ལས་པ་སྟེ། ཕྲིན་ལས་གང་ཞེ་ན་ཕྱོགས་བཅུ་དུས་གསུམ་གྱི་བདེ་བར་གཤེགས་པ་ཐམས་ཅད་ཀྱི་འཕྲིན་ལས་གཅིག་ཏུ་བསྡུས་པའི་ངོ་བོའམ། ཕུང་པོར་གོ་དགོས་ཤིང༌། ཀརྨ་ནི་འཕྲིན་ལས་དང༌། པ་ཞེས་པ་ནི་བདག་སྒྲའི་ཕྲད་ཡིན་ཀྱང་གནས་ཡུལ་གཞན་དུ་མ་དམིགས་པར་རྒྱལ་བ་རྣམས་ཀྱི་འཕྲིན་ལས་གཅིག་ཏུ་འདུས་པའི་བདག་ཉིད་ཆེན་པོ་ཁོ་ན་༼༧༽ཡིན་པས་བདག་སྒྲ་མ་མེད་པ་དེའོ། །

 བཀའ་བརྒྱུད་ཅེས་པའི་གྲུབ་མཐའི་ཐ་སྙད་ལ་ཡང༌། དེང་དུས་ཁ་ཅིག་གིས་ངག་གི་བརྗོད་པ་དང་ཡི་གེའི་རིས་སུའང༌། དཀར་བརྒྱུད་ཅེས་འབྲི་བའི་སྲོལ་འདུག་པ་དང༌། བཀའ་བརྒྱུད་པ་ལ་དཀར་པོའི་ཆོས་དང༌། ས་སྐྱ་པ་ལ་ཁྲ་བོའི་ཆོས། རྙིང་མ་བ་ལ་དམར་པོའི་ཆོས། དགེ་ལུགས་པ་ལ་སེར་པོའི་ཆོས། བོན་པོར་ནག་པོའི་ཆོས་ཞེས་པ་སོགས་ལུང་རིགས་གང་ལའང་མ་གྲུབ་པའི་འདྲ་ཆོས་རྒྱུ་མཚན་དུ་བྱས་ནས་བརྗོད་པ་དེ་རིགས་ལ་འཐད་ལྡན་གྱི་རྒྱུ་མཚན་སྨྲ་རྒྱུ་ཅི་ཡོད། ཐུའུ་བཀྭན་བློ་བཟང་ཆོས་ཀྱི་ཉི་མས། འབྲུག་པ་སོགས་ཀྱིས་བཀའ་བརྒྱུད་ཅེས་པ་ལ་དཀར་བརྒྱུད་ཅེས་འབྲི་སྲོལ་འདུག་པ་དེ་ནི་རྗེ་མར་པ་དང༌། མི་ལ་རས་ཆེན། འབྲུག་པ་གླིང་རས་སོགས་བརྒྱུད་པའི་བླ་མ་འགའ་ཞིག་ན་བཟའ་ཀ་ཤིའི་རས་གཟན་གསོལ་བ་ཙམ་ལ་རིགས་པས་དཔྱད་ནས་སྨྲ་བ་འདྲ་ཞིང་དེ་ལྟར་མ་ཡིན་ཏེ་བཀའ་བརྒྱུད་ཅེས་པ་ནི་རྒྱལ་བ་རྡོ་རྗེ་འཆང་གི་བཀའ་བབས་ཀྱི་གདམས་པའི་བརྒྱུད་འཛིན་པ་ཉག་གཅིག་ཡིན་པས་ན། བཀའ་བརྒྱུད་ཅེས་ཡོངས་གྲགས་དེ་ལྟར་སྨྲ་བ་འབྲེལ་ཆགས་སོ། །ཞེས་གསུངས་པ་དེ་དག་དོན་དང་མི་འགལ་བས་གསུང་ལགས་ན་དེ་ལྟར་འབྲི་བར་བྱའོ། །

 དེས་ན་དུས་གསུམ་རྒྱལ་བའི་འཕྲིན་ལས་གཅིག་བསྡུས་ཀྱི་ངོ་བོ་དཔལ་ལྡན་བླ་མ་ཀརྨ་པ་ཞེས་མཚན་ཡོངས་སུ་གྲགས་པའི་སྐུ་ཡི་འཕྲེང་བ་ཇི་སྙེད་ཅིག་བྱོན་པ་རྣམས་ནི་ཚད་མེད་སྙིང་རྗེ་ཆེན་པོས་གང་འདུལ་འཕྲིན་ལས་ཀྱི་སྒོ་ནས་རླབས་ཆེན་བསྟན་འགྲོའི་དོན་ཅི་ཡང་མཛད་པའི་སངས་རྒྱས་བྱང་སེམས་ཤ་སྟག་ཡིན་པ་ནི་དུས་གསུམ་དང་སྲིད་ཞི་ཐམས་ཅད་གསལ་ལེར་གཟིགས་པའི་ཡེ་ཤེས་ཀྱི་སྤྱན་ལྡན་བདག་ཅག་རྣམས་ཀྱི་འདྲེན་པ་བླ་ན་མ་མཆིས་པ་སྟོན་པ་ཤཱཀྱ་ཐུབ་པ་ཐུན་མོང་དང༌། འདས་མ་འོངས་ད་ལྟ་དུས་གསུམ། ཚད་མེད་པ་དང་བཅས་པའི་མངོན་པར་ཤེས་པ་ཉི་ཤུ་རྩ་ལྔ་མངའ་བ་སངས་རྒྱས་གཉིས་པ་ཨྱོན་གྱི་སློབ་དཔོན་ཆེན་པོ་པདྨ་འབྱུང་གནས་ཏེ་མདོ་སྔགས་གཉིས་ཀྱི་བསྟན་པའི་བདག་པོ་རྣམ་གཉིས་ཀྱིས་མདོ་རྒྱུད་བཀའ་གཏེར་དུ་མའི་ལུང་ལས་ཤིན་ཏུ་གསལ་བར་བསྟན་པར་མཛད་པ་ལ། རིང་ནས་ཡིད་བསྲུབ་བདག་པོ་དངོས་ཀྱིས་རྒྱུད་བརླམས་པའི་ལོག་སྨོན་ཅན་ཕྱིར་རྒོལ་བ་སྡུག་པ་ཅན་ཞིག་ཡིན་ན་ཡང༌། ཐེ་ཚོམ་ངང་གིས་སེལ་ཞིང་ཡིད་ཆེས་གཤའ་མ་མི་སྐྱེ་བའི་རང་དབང་མེད་པ་དེ་ལྟར་སྣང་ན། བདག་ཅག་སྟོན་པའི་རྗེས་འཇུག་རྣམས་ཀྱིས་ནི་ཡིད་ཆེས་ཀྱིས་དད་པ་ཐོབ་ཅིང་སྨོན་འཇུག་གི་སེམས་ཙམ་སྐྱེ་དགོས་པ་ནི་༼༨༽ལྟ་ཅི་སྨོས། རྒྱུ་མཚན་གང་ཞེ་ན་མདོ་སྡེ་རྒྱན་ལས། ཤེས་བྱའམ་སྡེ་སྣོད་གང་ལ་མཁས་ནའང་ལེགས་མོད་ཀྱི་འདིར་གང་འཆད་པའི་ཚིག་དོན་ལ་ལུང་རིགས་མན་ངག་དང་ལྡན་པའི་མཁས་པ་ཞིག་དགོས་ཏེ། དེས་གདུལ་བྱའི་ཐེ་ཚོམ་རྣམས་གཅོད་ནུས་པས་སོ། །ཞེས་གསུངས་པ་ལྟར། མཚུངས་པ་མེད་པའི་སྐྱེས་བུ་དམ་པ་རྣམས་ཀྱི་རྣམ་པར་ཐར་པའི་ཆ་ཙམ་གླེང་པ་ལ་ཡང་ལུང་གི་རྒྱབ་རྟེན་ཕུ་ཐག་ཆོད་ངེས་པ་འགའ་ཞིག་གིས་གཞུང་བསྲངས་ཏེ་སྐྱེ་བོ་རྣམས་ཡིད་མགུ་བར་བྱེད་པ་ནི་སྒྲུབ་བྱེད་མེད་དུ་མི་རུང་བ་ལགས་ན། ཁོ་བོས་ཀླན་ཀ་དང་འགལ་བ་སྤོང་བ་དང༌། དྭོགས་པའི་མཐའ་གཅོད་པ་སོགས་ཀྱི་སླད་དུ་ལུང་དང་རིགས་པའི་སྒྲུབ་བྱེད་ཇི་ལྟར་འོས་པ་ཅུང་ཟད་ཀྱང་འགོད་པར་བྱའོ། །

 དེས་ན་ཨརྻ་དེ་བའི་སྤྱོད་འཇུག་ལས། ཇི་ལྟར་ཕྱོགས་བཅུར་བཞུགས་པ་ཡི་རྒྱལ་པོ། །དེ་ཡི་སྐུ་ལ་ཤ་རུས་རྐང་མེད་པ། །སེམས་ཅན་ཕན་ཕྱིར་ཁམས་ལ་འཇུག་མཛད་ཅིང༌། །སྤྲུལ་པའི་སྐུ་ཡི་བྱ་བ་མཛད་པ་ཡིན། །ཞེས་གསུངས་པ་ལྟར་སངས་རྒྱས་མི་གཟུགས་སུ་བྱོན་པའི་ཀརྨ་པ་ནི། བོད་ཡུལ་ཁ་བ་ཅན་གྱི་གདུལ་བྱ་གདུལ་དཀའ་བ་རྣམས་ཀྱི་སླད་དུ་སྤྲུལ་པའི་སྐུའི་གཟུགས་སུ་བྱོན་པའི་ཐོགས་སྔ་ཤོས་དང༌། སྔོན་འདས་པའི་དུས་སུ་སངས་རྒྱས་གཞན་ཕན་རྣམ་རོལ་དང༌། མ་འོངས་པ་ན་རྒྱལ་བ་བྱམས་པ་མགོན་པོའི་རྗེས་བསྐལ་པ་བཟང་པོའི་རྣམ་འདྲེན་དྲུག་པ་སེང་གེའི་སྒྲ། ད་ལྟར་རྒྱལ་བ་འོད་དཔག་མེད་སོགས་སངས་རྒྱས་སྐུ་གསུམ་གྱི་བདག་ཉིད་ཆེན་པོ་རྣམས་ཀྱི་ཞིང་ཁམས་རྒྱ་མཚོར་མཛད་པ་བཅུ་གཉིས་གཅིག་ཅར་དུ་བསྟན་དང་སྟོན་པར་མཛད་པར་འགྱུར་ལ་སྔོན་ས་ར་ཧ་སོགས་རྒྱ་གར་འཕགས་པའི་ཡུལ་གྲུབ་བརྒྱའི་སྤྱི་མེས་ཆེན་པོ་དང་རྣལ་འབྱོར་གྲུབ་པའི་དབང་ཕྱུག་མང་པོ། སྲོང་བཙན་སྒམ་པོ་དང༌། རྒྱ་ནག་གོང་མ་ཏ་མིང་གཡུང་ལོ་སོགས་འཁོར་ལོས་བསྒྱུར་པ་དང་ཆོས་ཀྱི་རྒྱལ་པོ་མང་པོ། ལོ་ཙཱ་བ་སྔ་བ་དབུ་རུ་ངན་ལམ་པ་རྒྱལ་བ་མཆོག་དབྱངས་སོགས་རིགས་འཛིན་ཆེན་པོ་ཨྱོན་རྗེ་འབངས་ཉེར་ལྔའི་གྲས་དང༌། གླིང་རྗེ་གེ་སར་རྒྱལ་པོའི་སྐབས་སུ་བཀའ་བློན་ཆེན་པོའི་ཚུལ་བཟུང་བ་དཔའ་ཚ་བགྲང་གནང་བ་ལས། དྲུག་པ་པོ་ཏོ་བ། བདུན་པ་དུས་གསུམ་མཁྱེན་པ་ཞེས་གསུངས་པ་ལ་པོ་ཏོ་བ་ནི་གནས་བརྟན་ཡན་ལག་འབྱུང་གི་སྤྲུལ་པར་ཉིད་ཀྱིས་༼༩༽ཞལ་གྱིས་བཞེས་པ་དང༌། སྔོན་འབྲོམ་སྟོན་རྒྱལ་བའི་འབྱུང་གནས་རྒྱལ་པོ་དད་པ་བརྟན་པོར་གྱུར་པའི་ཚེ་སྲས་ཆེ་བ་སངས་རྒྱས་འཛིན་པོ་ཏོ་བ་དང༌། དྷརྨ་འཛིན་ཕུ་ཆུ་བ། དགེ་འདུན་འཛིན་སྤྱན་སྔ་ཚུལ་ཁྲིམས་འབར་རམ་སྟག་ཆབ་འབར་ཡན་བར་ལམ་རིམ་བླ་བརྒྱུད་དང་བཀའ་གདམས་ཆོས་འབྱུང་སོགས་ལུང་མང་པོ་ལས་གསལ་བར་བསྟན་ན་བཀའ་གདམས་སྐུ་མཆེད་ལ་སོགས་པ་དགེ་བའི་བཤེས་གཉེན་མང་པོ་དང༌། མདོར་ན་བྱང་ཆུབ་སེམས་པ་འདིས་འགྲོ་བ་རྣམས་ཀྱི་ཁམས་དང་དབང་པོར་འཚམས་པའི་རྒྱལ་བློན་བཙུན་མོ་དང༌། དགེ་བའི་བཤེས་གཉེན། ལོ་པཎ་རྣལ་འབྱོར་གྱི་དབང་ཕྱུག་དགེ་སློང་དང་བྲམ་ཟེ། དྲང་སྲོང༌། ཁྱིམ་བདག །ལྷ་ཀླུ་གནོད་སྦྱིན་མིའམ་ཅི་ལ་སོགས་པ་དང༌། དཔའ་བོ་དང་གྱད་མི་སྟོབས་པོ་ཆེ། བུད་མེད་མཛེས་མ་དང་མདོར་ན་ཆང་ཚོང་མ་ལ་སོགས་པ་རིགས་བཞི་ཅི་རིགས་པའི་རྐང་གཉིས་པ་དང་མི་མ་ཡིན་གྱི་གཟུགས་སུ་བྱོན་པ་ཇི་སྙེད་དང་རྟ་དང་གླང་པོ་ཆེ་བྱ་རི་དྭགས་ཉ་སྲམ་འབུ་སྲིན་ལ་སོགས་པ་སྲོག་ལྡན་དང༌། མཐའ་ན་གནས་མལ་དང༌། གྲུ་ཟམ་ཤིང་རྟ་ཆུ་གཙང་དང༌། ལྗོན་པའི་བསིལ་གྲིབ་དང༌། འབྲས་ལྡན་གྱི་ཤིང་དང༌། འབྲུ་སྣ་སྣ་ཚོགས་དང༌། རྩི་སྨན། ས་རྡོ་རི་བྲག་འབྱུང་བ་ལྔ་ལ་སོགས་པ་སྲོག་མེད་བེམ་པོའི་རིགས་གང་འདུལ་གྱི་སྤྲུལ་པ་སྣ་ཚོགས་པའི་སྒོ་ནས་ཀྱང་འགྲོ་བའི་དོན་མཛད་པ་ནི་བགྲང་ལས་འདས་པའི་རྣམ་ཐར་བསམ་གྱིས་མི་ཁྱབ་པ་བཞེས་པ་དེ་ལྟ་བུར་གདུལ་བྱའི་ཁམས་དང༌། བསམ་པ་དང༌། བག་ལ་ཉལ་དང༌། དུས་དང་བསྐལ་པའི་ཁྱད་པར་དུ་མ་ཞིག་གིས་དེ་དག་རྗེས་སུ་འཛིན་པའི་བཀོད་པ་དང༌། མཛད་པ་གཅིག་ཏུ་མ་ངེས་པར་སྟོན་པའི་མི་ཟད་རྒྱན་གྱི་འཁོར་ལོ་ནི་ཡང་དག་པར་རྫོགས་པའི་སངས་རྒྱས་ཁོ་ནས་མཁྱེན་པ་ལས་འཕགས་པ་གཞན་གྱིས་ཀྱང་མཁྱེན་ཅིང་གཟིགས་པའི་ཡུལ་ལས་རིང་དུ་འདས་ན། སོ་སྐྱེ་ཐ་མལ་པ་དག་གིས་ཚད་དུ་བཟུང་ནས་འདི་ནི་འདིའོ། །ཞེས་སྨྲ་བ་ག་ལ་ནུས། ཞེས་དང༌། ཕལ་པོ་ཆེའི་ལེའུ་སོ་གཅིག་པ་ལས། བཅུ་པ་རྒྱལ་བས་དབང་བསྐུར་རྒྱལ་པོ་དབང་ཐོབ་བཞིན། །ཡོན་ཏན་རིན་ཆེན་དག་པས་དེ་བཞིན་རིམ་དུ་འཕར། །ཕྱོགས་རྣམས་ཀུན་གྱི་ཞིང་རྣམས་གཤེགས་ཏེ་བགྲང་བར་ནུས། །རྣམ་ཤེས་གཅིག་གིས་འགྲོ་བ་ཀུན་སེམས་ཤེས་པར་རུང༌། །༼༡༠༽ནམ་མཁའི་དབྱིངས་སུ་སྒྲ་ཡིས་གཞལ་བར་ནུས་སྲིད་ཀྱིས། །རྒྱལ་བའི་ཡོན་ཏན་བསྐལ་པ་ཁྲག་ཁྲིག་བཤད་མི་ནུས། །ཞེས་དང༌། ཕལ་ཆེན་ཡེ་ཤེས་ཀྱི་ཕྱག་རྒྱའི་ཏིང་ངེ་འཛིན་གྱི་མདོའི་བམ་པོ་གཉིས་པ་ལས། དེ་ལྟར་ཡོན་ཏན་ཆེན་པོ་དང་ལྡན་པའི་བྱང་ཆུབ་སེམས་པ་ནི་སངས་རྒྱས་ཞེས་བྱའོ། །འདྲེན་པ་ཞེས་བྱའོ། །སྟོན་པ་ཞེས་བྱའོ། །ཐམས་ཅད་མཁྱེན་པ་ཞེས་བྱའོ། །རྒྱལ་བ་ཞེས་བྱའོ། །དེ་ལྟ་བུའི་ས་བཅུའི་བྱང་ཆུབ་སེམས་པ་རྣམས་དང༌། སངས་རྒྱས་རྣམས་ཀྱི་རྣམ་པར་ཐར་པ་ནི་ཐ་མལ་པའི་བློ་ཡུལ་ལས་ཆེས་རིང་དུ་འདས་པ་ཡིན་ནོ། །ཞེས་སོགས་གསུངས་པ་ལྟར། རྒྱལ་བའི་དབང་པོ་ཀརྨ་པ་ཆེན་པོའི་གསང་གསུམ་གྱི་ཡོན་ཏན་ཆ་ཙམ་ཡང་བརྗོད་པར་དཀའ་བ་ནི་འདི་ལྟ་སྟེ། ལྷ་མོ་དྲི་མ་མེད་པའི་འོད་ལུང་བསྟན་པ་ལས། ང་འདས་ལོ་ནི་ཉིས་སྟོང་ལྔ་བརྒྱ་ན། །ཞེས་གསུངས་ཀྱང༌། མདོ་ཏིང་འཛིན་རྒྱལ་པོ་ལས། ང་འདས་ལོ་ནི་ཉིས་སྟོང་ན། །གདོང་དམར་ཡུལ་དུ་བསྟན་པ་འབྱུང༌། །སྤྱན་རས་གཟིགས་ཀྱི་གདུལ་བྱར་འགྱུར། །དེ་ཡི་བསྟན་པའི་སྙིགས་མ་ལ། །བྱང་ཆུབ་སེམས་པ་སེང་གེའི་སྒྲ། །ཀརྨ་པ་ཞེས་བྱ་བ་འབྱུང༌། །ཏིང་འཛིན་དབང་ཐོབ་འགྲོ་བ་འདུལ། །མཐོང་ཐོས་དྲན་རེག་བདེ་ལ་བཀོད། །ཅེས་དང༌། མདོ་ལངྐར་གཤེགས་པ་ལས། རབ་བྱུང་ཆས་ལ་ཞྭ་ནག་ཅན། །སྟོང་གི་བསྟན་པ་མ་ནུབ་བར། །འགྲོ་བའི་དོན་ལ་རྒྱུན་ཆད་མེད། །ཅེས་དང༌། ཡང་དེ་ལས། བྱང་ཕྱོགས་ཀྱི་རྒྱུད་དགེ་སྦྱོང་དགེ་བ་འཕེལ་ཞེས་བྱ་བ་ནི། མཐུ་ཆེ་བ་རྫུ་འཕྲུལ་ཆེ་བ། ཤེས་རབ་ཆེ་བ། བརྟུལ་ཞུགས་ཆེ་བ། མང་དུ་ཐོས་པ། དེའི་མིང་དུས་གསུམ་མཁྱེན་པ་ཞེས་བྱའོ། །ཞེས་དང༌། རྗེ་དྭགས་པོ་ལྷ་རྗེ་སྔོན་ཟླ་འོད་གཞོན་ནུར་གྱུར་ཚེ་བྱ་རྒོད་ཕུང་པོའི་རིར་ཐུབ་པའི་དབང་པོ་ལ་མདོ་ཏིང་འཛིན་རྒྱལ་པོ་ཞུས་ཤིང༌། བཅོམ་ལྡན་འདས་ཀྱིས་ཆོས་ཐམས་ཅད་ཀྱི་སྤྲོས་པ་བྲལ་བའི་ཏིང་ངེ་འཛིན་གྱི་རྒྱལ་པོ་འཛིན་པར་བསྐོས་ཏེ་དགེ་སློང་འཚོ་བྱེད་དུ་གྱུར་ནས་བསྟན་པ་འཛིན་པར་ཡང་བསྐོས། ཆོས་སྨྲ་བ་མེ་ཏོག་ཟླ་མཛེས་དང༌། བྱང་ཆུབ་སེམས་པ་ཟླ་འོད་གཞོན་ནུར་འགྱུར་ལུང་བསྟན། དེ་དང་ལྷན་ཅིག་ཏུ་བསྟན་པ་འཛིན་པར་ཁས་བླངས་པའི་བྱང་ཆུབ་སེམས་པ་སྟོང་ལྔ་བརྒྱ་ཡང་འདིའི་འཁོར་དང་བརྒྱུད་པ་འཛིན་པ་རྣམས་ཡིན་པར་མདོ་དེ་ཉིད་ལས་གསལ་བར་གསུངས་པས་ན་ཐུགས་སྲས་བུ་ཆེན་གྱི་ནང་ཆེས་མཆོག་ཏུ་གྱུར་པའི་ཁམས་པ་དབུ་སེ་ནི་བྱང་ཆུབ་སེམས་པ་བསམ་བཞིན་འགྲོ་བའི་དོན་བྱོན་པ་ལ་ཐེ་ཚོམ་ཅི་དགོས། འཇམ་དཔལ་རྩ་བའི་༼༡༡༽རྒྱུད་ལས་ཀྱང༌། མིང་ནི་ཀ་དང་མ་ཡི་ཐོག་མཐའ་ཅན། །བསྟན་པ་གསལ་བྱེད་སྐྱེས་བུ་འབྱུང་བར་འགྱུར། །ཞེས་དང༌། ཡང་དེ་ལས། ཅོད་པན་བཟང་པོ་མཐོན་ཀའི་རྩེར། །སྐྲ་མཆོག་མཐོན་ཀ་ཆེན་པོ་འཆང༌། །ནོར་བུ་ཆེན་པོ་འོད་ཆགས་ལྡན། །སངས་རྒྱས་སྤྲུལ་པའི་རྒྱན་དང་ལྡན། །ཞེས་ཀརྨ་པ་ལ་བདེ་གཤེགས་རྒྱ་མཚོས་མཁའ་འགྲོའི་དབུ་སྐྲ་ལས་བྱས་པའི་ཨིཎྜ་བྷཱུ་ཏིའི་ཞྭ་ནག་མཐོན་མཐིང་གི་ཅོད་པན་བཟང་པོ་གསོལ་བ་ལུང་གིས་བསྟན། ཁོ་བོ་གནམ་ལྕགས་འབར་བའི་རྒྱུད་ལས། ཡོངས་སུ་དག་པའི་དཀྱིལ་འཁོར་དུ། །ཕྱོགས་བཅུའི་སངས་རྒྱས་གཅིག་བསྡུས་པ། །ཚེ་འདིར་གྲུབ་པ་སྟོན་པའི་ཕྱིར། །ཀརྨ་པ་ཞེས་ཡོངས་གྲགས་འབྱུང༌། །ཞེས་སོགས་གསུངས་པ་དང༌། ཡང་ཨྱོན་སངས་རྒྱས་གཉིས་པ་པདྨ་འབྱུང་གནས་ཀྱི་རྡོ་རྗེའི་གསུང་ལུང་ལས། དབང་ཆེན་སྤྲུལ་པ་རྡོ་རྗེའི་མིང་ཿ བྱང་སེམས་བཙུན་པ་དཀར་ནས་འབྱུང་ཿ⁽1763⁾འཁྲུངས་ཡུལ་སྤོས་ཆུ་ལྷ་ལྡོང་དཀར་པོ་ལུང་གིས་བསྟན། ཞེས་དང༌། ཡང༌། ད་ལྟའི་བཙུན་པ་མཆོག་དབྱངས་ཁྱོདཿ རང་བཞིན་དབང་ཆེན་ཡབ་ཡུམ་གྱིཿ ངོ་བོ་རྣམ་པར་འཁྲུལ་པ་སྟེཿ འཕྲིན་ལས་སྤྱན་རས་གཟིགས་དབང་ཉིདཿ མ་འོངས་ཐ་མར་གྱུར་པ་ནཿ སྤྲུལ་པ་དུ་མས་འགྲོ་བ་འདྲེནཿ ཞེས་དང༌། ཨི་ཤྭ་མིང་ཅན་ཅོད་པན་ནག་པོ་འཛིནཿ མཐའ་དམག་བཟློག་ཅིང་རྒྱལ་བའི་བསྟན་པ་སྤེལཿ ཞེས་སོགས་ཨྱོན་ཆེན་པོས་རྡོ་རྗེས་བཀའ་ལུང་མང་པོར་གསུང་བ་དང༌། ཡང་སྤྲུལ་པའི་གཏེར་ཆེན་མངའ་བདག་ཉང་⁽1763⁾ཆོས་རྒྱལ་ཚངས་པ་ལྷའི་མེ་ཏོག་ཁྲི་སྲོང་ལྡེའུ་བཙན་གྱི་རྣམ་འཕྲུལ་གི་གཏེར་ལུང་ལས། ཐུགས་རྗེ་ཆེན་པོ་སྤྱན་རས་གཟིགསཿ རྒྱལ་བ་རྒྱ་མཚོའི་འཕྲིན་ལས་ཀྱིཿ རྒྱ་བོད་ཧོར་གསུམ་འདུལ་བའི་ཕྱིརཿ ཀརྨ་པ་ཡི་མིང་ཅན་དེཿ མཚུར་ཕུ་ཞེས་བྱར་དུས་གསུམ་མཁྱེནཿ ཞེས་དང༌། ཨྱོན་སངས་རྒྱས་གླིང་པའི་གཏེར་བྱོན་ལས། སྤྱན་རས་གཟིགས་ཀྱི་ཕྲིན་ལས་སྐྱོང་བྱེད་ཅིང་ཿ མཚུར་ཕུ་ཞེས་བྱར་དུས་གསུམ་མཁྱེན་པ་འབྱུང་ཿ ཞེས་དང༌། ཡང་དེ་ལས་སྤྱན་རས་གཟིགས་ཀྱི་གསུང་གི་རྣམ་འཕྲུལ་ལསཿ དགའ་ལྡན་གནས་ནས་སེམས་ཅན་དོན་དུ་འཕོསཿ དང་པོའི་གསང་སྤྱོད་དུས་གསུམ་མཁྱེན་ཞེས་གྲགསཿ དབང་རྟགས་རིགས་ཀྱི་ཅོད་པན་ཞྭ་ནག་འཛིནཿ སྐད་ཅིག་རེ་ལ་སེམས་ཅན་དཔག་མེད་འདྲེནཿ དེ་དག་མཐོང་ཐོས་དྲན་རེག་འགྲོ་བ་རྣམསཿ སྐྱེ་བ་དེ་འཕོས་འཕགས་པའི་དྲུང་དུ་སྐྱེཿ ཞེས་དང༌། རཏྣ་གླིང་པའི་གཏེར་ལུང་ལས། སྤྱན་རས་གཟིགས་ཀྱི་ཕྲིན་ལས་༼༡༢༽འཛིན་བྱེད་ཅིང་ཿ སྔགས་ཀྱི་རྣལ་འབྱོར་བརྟུལ་ཞུགས་ཉམས་དང་ལྡནཿ མི་སྨྱོན་ཀརྨའི་མིང་འཛིན་རྒྱལ་ཁམས་ཉུལཿ འགྲོ་འདུལ་ཐབས་མཁས་ཐུགས་རྗེས་སྐྱོང་བ་བྱེདཿ ཅེས་དང༌། ཡང་ཞི་བ་ཐུགས་རྗེ་ཆེན་པོ་དང་ཿ ཁྲོ་བོ་རྟ་མགྲིན་དཔའ་བོ་ནིཿ གཉིས་མེད་སྤྲུལ་པ་ཞི་དྲག་ལྡནཿ པདྨ་གཉིས་མེད་ཐུགས་ཀྱི་སྲསཿ རང་བྱུང་ཡེ་ཤེས་རཏྣའི་མཚནཿ ཞེས་དང༌། གར་དབང་རྡོ་རྗེ་དང༌། བྱ་བཏང་གྲོ་ལོད་གཉིས་ཀྱིས་གཏེར་ལས་སྤྱན་དྲངས་པའི་ཨྱོན་ཆེན་པོའི་མ་འོངས་ལུང་བསྟན་ལས། སངས་རྒྱས་ཀུན་གྱིས་བསྔགས་པའི་སྲས་གཅིག་པུཿ རྒྱལ་བའི་དབང་པོ་ཞྭ་ནག་ཅོད་པན་འཛིནཿ བོད་ཡུལ་གདུལ་བྱར་དགོངས་ཏེ་ངེས་པར་འབྱོནཿ ཞེས་གསུངས་པ་དང༌། ཡང་དེ་ལས། བྱང་ཆུབ་སེམས་པ་ཀརྨའི་སྤྲུལ་པ་གཅིགཿ བལ་བོད་ཕྱོགས་སུ་འབྱུང་བ་དེ་ལ་ནིཿ གསོལ་བ་བཏབ་ན་བདེ་སྐྱིད་ལོ་བཅུ་འབྱུང་ཿ ཞེས་དང༌། གཞན་ཡང་རྡོ་རྗེ་གླིང་པ། པདྨ་གླིང་པ། རཏྣ་གླིང་པ། ཀརྨ་གླིང་པ་སོགས་པདྨའི་རྒྱལ་ཚབ་སྤྲུལ་པའི་གཏེར་ཆེན་རྩོད་མེད་ཉི་ཟླ་ལྟར་གྲགས་པ་གཏེར་བདག་གླིང་པ་བརྒྱད་དམ་བཅུ་གཅིག་ཏུ་གྲགས་པ་རྣམས་དང༌། ལྷག་པར་མངའ་བདག་ཉང་དང་གུ་རུ་ཆོས་ཀྱི་དབང་ཕྱུག་སོགས་ཨྱོན་ཆེན་པོའི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་སྤྲུལ་པ་ལྔར་གྲགས་པ་རྣམས་ཀྱི་གཏེར་ལུང་སོ་སོ་ནས་རྩེ་མཐུན་པར་འཕགས་པ་སྤྱན་རས་གཟིགས་དབང་གི་སྤྲུལ་པར་བསྔགས་ཤིང་ཨྱོན་སངས་རྒྱས་གཉིས་པའི་རྡོ་རྗེའི་གསུང་ལས་ཀྱང༌། སྐད་ཅིག་ཆ་ཤས་དེ་ཡི་ཞལ་མཐོང་བསཿ སྐྱེ་བ་བདུན་གྱི་ལས་སྒྲིབ་ངེས་པར་འདགཿ ཅེས་དང༌། ཇོ་བོ་ཀླུ་ཡིས་སྤྱན་འདྲེན་ནཿ ད་ལྟའི་རྒྱལ་བ་མཆོག་དབྱངས་ཀྱིཿ སྐྱེ་བ་ཀརྨའི་མིང་ཅན་ལཿ གསོལ་བ་བཏབ་ན་ཟློག་པའང་སྲིདཿ ཅེས་སོགས་དང༌། མཁའ་འགྲོ་སྙིང་ཐིག་ལས། ས་ལ་གནས་པའི་བྱང་སེམས་ཀྱིས། །རྒྱ་མཚོའི་བར་དུ་སྤེལ་བར་བྱེད། །ཅེས་རྗེ་གསུམ་པ་རང་བྱུང་རྡོ་རྗེ་ལུང་གིས་བསྟན་པ་དང༌། དེ་འོག་སྨྲ་མཁས་དཔལ་འཛིན་ནོ། །ཞེས་མཁའ་འགྲོ་སྙིང་ཐིག་གི་ཆོས་བདག་ལྷ་ལྕམ་པདྨ་གསལ་གྱི་སྐྱེ་བརྒྱུད་པདྨ་ལས་འབྲེལ་རྩལ་ཞེས་མཚན་དྲི་འབོད་པ་དཔའ་ལུང་རིན་ཆེན་རྡོ་རྗེའི་སྐྱེ་བ་སྟེ་ཀུན་མཁྱེན་ཚུལ་བློའམ། ཀློང་ཆེན་རབ་འབྱམས་ཞེས་པ་ལུང་གིས་བསྟན་པ་བཅས་མདོ་སྔགས་བཀའ་གཏེར་དུ་མ་ནས་བསྐལ་པ་བཟང་པོའི་རྣམ་འདྲེན་དང་འཕགས་པ་ཐུགས་རྗེ་ཆེན་པོ་དང་ཐ་མི་དད་པར་ལུང་གིས་གསལ་བར་བསྟན་པ་མ་ཟད། མ་གཅིག་ལབ་༼༡༣༽ཀྱི་སྒྲོལ་མའི་ལུང་བསྟན་ལས། ཐུབ་པའི་བསྟན་པ་ཇི་སྲིད་གནས་ཀྱི་བར་དུ་རྒྱལ་དབང་ཀརྨ་པ་དང༌། རྗེ་ཙོང་ཁ་པ་འདྲ་བའི་གང་ཟག་གཞན་ནམ་ཡང་མི་འབྱུང་ངོ༌། །ཞེས་སོགས་གསུངས་ཤིང༌། དེ་བཞིན་ཀརྨ་པ་སྐུ་ཕྲེང་མང་པོ་ནས་སྔོན་གནས་རྗེས་སུ་དྲན་པའི་རང་ཉིད་ཀྱི་སྐྱེས་རྒྱུད་གསུངས་པ་ནི་ཤིན་ཏུ་ངོ་མཚར་བའི་གནས་ཏེ། བསྐལ་བཟང་གི་སངས་རྒྱས་དྲུག་པ་རྩོད་པ་མེད་པ་དཔལ་ལྡན་དུས་གསུམ་མཁྱེན་པ་དང་གྲུབ་ཐོབ་ཆེན་པོ་ཀརྨ་པཀྴི་སྔོན་རྫོགས་ལྡན་གྱི་ཐ་མ་རྩོད་ལྡན་གྱི་དང་པོར་མང་བཀུར་རྒྱལ་པོའི་དུས་རྡོ་རྗེ་འཆང་ཨིནྡྲ་བྷཱོ་དྷི་ཡེ་ཤེས་སྒྲིབ་པ་མེད་པའི་སྐུར་བསྟན་པའི་ཚེ་ཤཱཀྱའི་རིགས་མཐོང་ན་ཡིད་འོག་གི་མདུན་དུ་ཁོ་བོ་ཡང་རྣལ་འབྱོར་ནམ་མཁའ་འོད་ཡེ་ཤེས་དབྱིངས་སུ་གྱུར། ཞེས་དང༌། རྒྱལ་པོ་ཛའི་ཁབ་ཏུ་ཆོས་ཀྱི་ཆར་བབ་པའི་ཚེ་རྒྱལ་པོ་ཛའི་ཚའོ། །བཛྲ་ཤི་རིར་གྱུར། ཞེས་དང༌། ལྷའི་བུ་ཀུན་དགའ་སྙིང་པོ་དགའ་རབ་རྡོ་རྗེར་བྱས་ཏེ་རྫོགས་པ་ཆེན་པོའི་ཚེ་ཁོ་བོ་ཡང་ཏོག་རྩེ་རྣལ་འབྱོར་གྱི་དབང་ཕྱུག་ཏུ་གྱུར་ནས་རྫོགས་པ་ཆེན་པོའི་རྒྱུད་འབུམ་ཕྲག་དྲུག་ཅུ་རྩ་བཞི་ཐམས་ཅད་རྫོགས་ནས་ད་ལྟའི་བར་གསང་སྔགས་གསར་རྙིང་ཐམས་ཅད་ཇི་ལྟ་བར་སྔོན་དུ་གྱུར། ཞེས་དང༌། མགོན་པོ་ཀླུ་སྒྲུབ་ཀྱི་སློབ་མ་དགེ་སློང་ཡོན་ཏན་བློ་གྲོས་ཞེས་ནུས་པ་མཆོག་ཏུ་གྱུར། ཞེས་དང༌། མཚོ་སྐྱེས་ཀྱི་སློབ་མ་ཀཱ་མ་དྨ་ནུ་ཞེས་བྱ་བ་དང༌། འཛམ་བུའི་གླིང་གི་ལྷོ་ནུབ་ཀྱི་ཕྱོགས་སུ་དྷརྨ་བོདྷི་ཞེས་བྱ་བ་སྤྱན་རས་གཟིགས་ཀྱི་གྲུབ་པ་བརྙེས་པ་ཞིག་དང་ལྕང་ལོ་ཅན་དུ་གནོད་སྦྱིན་གྱི་བུར་གྱུར་ནས་གནོད་སྦྱིན་གྱི་དོན་བྱས། ཞེས་དང༌། ཤར་ཕྱོགས་ཀྱི་འཇིག་རྟེན་ན་འཁོར་ལོས་བསྒྱུར་པ་སེང་གེ་རབ་རྩལ་དུ་གྱུར་པ་དང་ཨྱོན་ཡུལ་ཏུ་ཏི་ལོ་པའི་སློབ་མ་རྣལ་འབྱོར་བ་ཤི་ལ་དནྟི་ཞེས་བྱ་བར་གྱུར་ཏེ་འགྲོ་བའི་དོན་མཛད། ནུབ་བ་ལང་སྤྱོད་དུ་རྣལ་འབྱོར་པ་ཉི་མའི་འོད་ཟེར་དུ་གྱུར་ནས་མུ་སྟེགས་པ་བཏུལ། རྒྱ་གར་ནུབ་ཕྱོགས་སུ་རྣལ་འབྱོར་པ་སེང་གེ་ཡེ་ཤེས་སུ་གྱུར་ཏེ་བརྟུལ་ཞུགས་ཀྱིས་འགྲོ་བ་བཏུལ། སངས་རྒྱས་ཤཱཀྱ་ཐུབ་པའི་དྲུང་དུ་འཁོར་ལོས་བསྒྱུར་བར་གྱུར་ནས་རྒྱལ་སྲིད་ཐམས་ཅད་ཕུལ། བ་ལང་སྤྱོད་དུ་གླང་པོ་ཆེ་བདུན་བརྒྱའི་ཁྲོད་ཀྱི་ཤིན་ཏུ་སྟོབས་ཆེ་བ་ཞིག་ཏུ་གྱུར་ནས་མུ་སྟེགས་ཀྱི་རྒྱལ་པོ་དར་མ་ཤི་ལ་ཞེས་པ་སྡིག་སྤྱོད་ཀྱི་རྒྱལ་པོ་སངས་རྒྱས་ཀྱི་བསྟན་པ་དང་སེམས་ཅན་ལ་གནོད་པ་ཞིག་ཡོད་པ་དེ་དག་བརྫིས་ནས་བསད་པ་ནི་ད་ལྟའི་ཡོན་བདག་དགོན་པ་བ་འདི་ཡིན་ནོ་གསུངས་པ་དང༌། རྣལ་འབྱོར་མ་ཆང་ཚོང་༼༡༤༽ཞིག་ཏུ་གྱུར་ནས་སྣང་སྲིད་དབང་གི་འཕྲིན་ལས་ཀྱིས་རྒྱལ་འབངས་སྨིན་གྲོལ་ལ་བཀོད། མི་ཉག་གི་ཡུལ་དུ་ལྷ་ལེགས་པར་བཀུར་བའི་རྒྱལ་པོར་གྱུར་ནས་གདུལ་བྱ་རྣམས་ལ་བྱང་ཆེན་གྱི་ས་བོན་བཞག །ཡུ་གུར་བ་རྣམས་རྣལ་འབྱོར་བརྟུལ་ཞུགས་ཅན་དུ་གྱུར་ནས་བརྟུལ། རྒྱ་ནག་གི་རྒྱལ་འབངས་རྣམས་གང་ལ་གང་འདུལ་དུ་སྤྲུལ་ནས་རྫུ་འཕྲུལ་གྱི་བཏུལ། ད་ལྟ་བལ་བོད་མཚམས་སུ་རྔོན་པའི་གཟིགས་དང༌། ཡར་ཀླུང་ན་ཆགས་ལམ་པ་ཞིག་ཀྱང་ཡོད་ཅེས་དང༌། གཞན་ཡང་ཁ་ཆེ་ཀྲིག་རྟེན་དང༌། ཤམྦྷ་ལ་སོགས་གླིང་བཞི་གླིང་ཕྲན་གང་རུང་གི་ཡུལ་གྲུ་ཇི་སྙེད་ཅིག་ཏུ་སྐུ་ཡི་བཀོད་པ་སྔ་ཕྱི་དང༌། དུས་མཉམ་པ་དུ་མར་སྤྲུལ་ཏེ་གང་འདུལ་འཕྲིན་ལས་ཀྱི་རོལ་པ་མཐའ་ཡས་པའི་སྒོ་ནས་རླབས་ཆེན་འགྲོ་བའི་དོན་མཛད་པ་ནི་བགྲངས་ཀྱི་མི་ལང་བ་ཞིག་སྔོན་གནས་རྗེས་སུ་དྲན་པའི་སྐྱེ་རྒྱུད་ཇི་སྙེད་ཅིག་གསུངས་པ་དང༌། ཁྱད་པར་སྐུ་ཕྲེང་བཅོ་ལྔ་པ་མཁའ་ཁྱབ་རྡོ་རྗེས་ཀརྨའི་སྐྱེས་རབས་ཤིན་ཏུ་བསྡུས་པ་སརྒ་བཅུ་པ་ཞིག་གསུངས་པ་ལ་བསྐལ་པ་དགུ་ཁྲི་དགུ་སྟོང་སྔོན་རོལ་ནས་སྐུའི་སྐྱེ་བ་བརྒྱུད་མར་བཞེས་པའི་ཚུལ་རྣམས་གསལ་པོར་གསུངས་ཤིང༌། དེ་ལྟ་བུའི་དུས་གསུམ་མཉམ་པ་ཉིད་དུ་གཟིགས་པའི་ཡེ་ཤེས་ཀྱི་སྤྱན་རས་མངའ་བ་བྱང་ཆུབ་སེམས་པ་སེམས་པ་ཆེན་པོ་འདིའི་མཛད་པ་ནི། མདོ་སྡེ་པདྨ་དཀར་པོ་ལས། བྱང་ཆུབ་སེམས་པ་སེམས་པ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་ནི། གནོད་བྱིན་རྣམས་ལ་གནོད་སྦྱིན་གྱི་གཟུགས་སུ་གྱུར་ནས་དམ་པའི་ཆོས་བསྟན། ཤ་ཟ་ལ་ཤ་ཟའི་གཟུགས་དང༌། སྲིན་པོ་རྣམས་ལ་སྲིན་པོའི་གཟུགས་སུ་བྱས་ནས་ཆོས་བསྟན་ཅེས་སོགས་གསུངས་པ་དེ་དང་དབྱེར་མ་མཆིས་པའི་མཛད་པ་སྟོན་པའི་འཕགས་ཆེན་དེ་ལྟ་བུའི་རྣམ་པར་ཐར་པ་ཟབ་ཅིང་རྒྱ་ཆེ་བ་དག་གི་ཆ་ཤས་ཙམ་ཡང་སུ་ཞིག་གིས་བརྗོད་པར་ག་ལ་ནུས།

 འོན་ཀྱང་ཚུར་མཐོང་གདུལ་བྱའི་སྣང་ངོར་ཇི་ཙམ་སྣང་བའི་ཆ་ཤས་ཙམ་རེ་རྣམ་ཐར་གྱི་ཡི་གེ་ཚོར་འཁོད་པ་བཞིན་བརྗོད་ན། ཆོས་ལོངས་སྤྲུལ་གསུམ་གྱི་ཨིནྡྲ་བྷུ་ཏི་ཐོག་མཐའ་བར་གསུམ་ལས། སྤྲུལ་སྐུ་སེམས་པོ་རྩི་ཤིང་ནགས་ཚལ་ཅན་སེམས་ཅན་གྱི་གནས་ཨིནྡྲ་བྷུ་ཏི་མཐའ་མའི་ཨྱོན་ཉིད་རྒྱ་གར་འཕགས་པའི་ཡུལ་དུ་གྲུབ་བརྒྱའི་སྤྱི་མེས་བྲམ་ཟེ་ཆེན་པོ་ས་ར་ཧའི་སྐུར་བསྟན་པ་དང༌། ༼༡༥༽བོད་ཁ་བ་ཅན་དུ་ཀརྨ་ཀའམ་ཀརྨ་པ་སྟེ་མི་ལས་འདས་པའི་སྐྱེས་ཆེན་སྐྱེ་འཆི་ལ་རང་དབང་ཐོབ་ཅིང་མངོན་པར་ཤེས་པའི་རྫུ་འཕྲུལ་ཆེན་པོ་མངའ་བ། ཉོན་མོངས་དང་ཉེ་བའི་ཉོན་མོངས་ཀྱི་གནས་ངན་ལེན་གྱི་དྲི་མ་དང་བྲལ་བ། དེ་བཞིན་གཤེགས་པའི་གསུང་རབ་མཐའ་དག་གི་དགོངས་པ་འགྲེལ་བ་ལ་མི་འཇིགས་པའི་སྤོབས་པ་ཐོབ་པ། སྙིགས་མའི་དུས་སུ་མཁྱེན་རབ་དང་ཐུགས་རྗེ་ཐོགས་པ་མེད་པ། བསྐལ་ཆེན་དུ་མ་ར་ཛར་དགེ་བའི་ལས་འདུས་བྱས་པ་ལས་ཚོགས་གཉིས་རླབས་པོ་ཆེ་བསགས་པའི་འབྲས་བུ་དོ་ཟླ་བྲལ་བ། སེང་གེ་སྲབ་མེད་གངས་ལ་འཕྱོ་བའམ། བྱ་ཁྱུང་རྒྱལ་པོ་ནམ་མཁའ་ལ་ལྡིང་བ་ལྟ་བུའི་བཤད་སྒྲུབ་ཀྱི་བསྟན་པའི་སྲོག་ཤིང་རང་སྣང་རྣམ་པར་དག་ཅིང་གཞན་སྣང་བསྒྱུར་ནུས་པའི་རྗེ་བཙུན་དམ་པ་ཐུགས་རྗེའི་གཏེར་ཆེན་འབྲེལ་ཚད་དོན་ལྡན་དཔལ་རྒྱལ་བ་ཀརྨ་པ་ཆེན་པོ་མི་མཇེད་འཇིག་རྟེན་གྱི་ཞིང་བོད་ཡུལ་ཁ་བ་ཅན་དུ་བསྟན་འགྲོའི་དོན་འབའ་ཞིག་ཏུ་བསམ་བཞིན་སྲིད་པ་བཟུང་བའི་ཟོལ་གྱིས་མི་ཡི་གཟུགས་སུ་སྐུའི་སྐྱེ་བ་བཞེས་པ་སྐུ་ཕྲེང་དང་པོ་ཁམས་པ་དབུ་སེའམ། དཔལ་ལྡན་དུས་གསུམ་མཁྱེན་པ། མཚན་དངོས་དྷརྨ་ཀརྟི་ཞེས་གྲགས་པ་དེ་དག་ཐོག་མར་ས་ཕྱོགས་གང་དུ་སྐུ་བལྟམས་པའི་ཡུལ་དང་དུས་ནི་མདོ་སྨད་ཤར་ཕྱོགས་ཀྱི་སའི་ཆ་ཏྲེ་ཤོད་གངས་ཀྱི་ར་བའི་ར་སྟག་ཅེས་སམ་སྤོས་ཆུ་ལྷ་ལྡོང་དཀར་པོ་ཞེས་བྱ་བར་⁽1763⁾དེང་སང་དཀར་མཛེས་ཁུལ་ཤིང་ལུང་རྫོང་ཁོངས་ཏྲེ་ཤོད་གངས་ཀྱི་ར་བ་གདུང་ལྷ་ལྡོང༌། ཡབ་གཤིན་རྗེའི་གཤེད་ཀྱི་རྣལ་འབྱོར་པ་སྒོམ་པ་སྟེ་སྔགས་འཆང་དམ་ཚིག་དང་ལྡན་པ་རྡོ་རྗེ་མགོན་དང༌། ཡུམ་རང་བཞིན་གྱི་རྣལ་འབྱོར་མ་ལྷ་ཐོགས་བཟའ། སྒང་ལྕམ་མིང་འདྲེན་གྱི་སྲས་སུ་སྐུ་འཁྲུངས་ཤིང༌། དེ་ཡང་འཁྲུངས་ལོ་འཆད་པ་ལ་རང་ཅག་གི་སྟོན་པ་ཐུབ་པའི་དབང་པོ་ཡོངས་སུ་མྱ་ངན་ལས་འདས་པའི་ལོ་རབས་ནས་བརྩི་དགོས་པ་འདི་གལ་ཤིན་ཏུ་ཆེ་ལ་ཆས་རྩ་བར་གྱུར་པ་ཞིག་ཡིན་མོད། འོན་ཀྱང་སྔོན་བྱོན་འཕགས་བོད་ཀྱི་གནས་བརྟན་པ་དང༌། ལོ་པཎ་མཁས་པ་རྣམས་ཀྱི་བསྟན་རྩིས་ཀྱི་བཞེད་པ་མི་མཐུན་པ་ཇི་སྙེད་ཅིག་མཆིས་པས་གཅིག་ཏུ་རྩེ་མཐུན་པ་ཞིག་དཀའ་ན་ཡང༌། འདིར་ཡོངས་གྲགས་ཀྱི་སྟོན་པའི་འདས་ལོ་ཉེ་རིང་འགའ་ཞིག་ལས་ཧེ་བགས་ཆེར་མེད་ཅིང་ཕལ་ཆེན་ཕྱོགས་མཐུན་པའི་བཞེད་པ་རྣམས་སོ་སོར་བཀོད་ཐོག་མཐར་རྩེ་མཐུན་པའི་བཞེད་པ་འགའ་ཞིག་དང་བཅས་རང་ལུགས་མཚུར་རྩིས་ཀྱི་བཞེད་པས་གཏན་ལ་ཕབ་པར་བྱས་སོ། །

 དེས་ན་ཡོངས་གྲགས་༼༡༦༽དཔལ་ལྡན་ཕུག་པའི་ལུགས་ཀྱི་སྟོན་མཆོག་བལྟམས་ལོ་དྲག་པོ་ཞེས་པ་ལྕགས་ཕོ་སྤྲེའུ་དང༌། འདས་ལོ་དཔའ་བོ་ཞེས་པ་ལྕགས་ཕོ་འབྲུག་ལ་བརྩི་བའི་སངས་རྒྱས་འདས་ལོ་༡༩༩༡་མ་ཡིག་ཏུ་༡༩༩༠་དང༌། དེ་ལས་ལོ་གསུམ་སྦྱངས་པའི་དཔལ་ལྡན་མཚུར་རྩིས་ཀྱི་ལུགས་དང༌། གཡུང་སྟོན་རྡོ་རྗེ་དཔལ་པ་དང༌། སྟག་ཚང་ལོ་ཙཱ་བ་ཤེས་རབ་རིན་ཆེན་པོའི་བསྟན་རྩིས་སོགས་དགོངས་པ་གཅིག་ཏུ་མཐུན་པར་མིག་དམར་ཞེས་པའི་ཤིང་ཕོ་བྱི་བའི་ལོ་ས་ཟླའི་ཚེས་༨་ལ་སངས་རྒྱ་སྐུ་བལྟམས་པ་དང༌། ཉི་མ་ཞེས་བྱའི་ཆུ་མོ་ལུག་ལ་མྱ་ངན་ལས་འདས་པར་བཞེད་པའི་ཤཱཀྱའི་འདས་ལོ་⁽1763⁾མཚུར་ལུགས་༡༩༨༧་དེ་ལས་ལོ་གཅིག་གིས་དམན་པས་བྱང་ཆུབ་སེམས་པ་ཇོ་བོ་བཀའ་གདམས་པའི་ལུགས་ཏེ་མཉམ་མེད་ཇོ་བོ་ཆེན་པོ་དི་པམ་ཀ་རའི་བསྟན་རྩིས་ཀྱི་བཞེད་པར། སྟོན་པ་ཐུབ་པའི་དབང་པོ་ཁྲོ་བོ་ཞེས་བྱའི་ཤིང་མོ་གླང་གི་ལོར་སྐུ་བལྟམས། ཉི་སྒྲོལ་ཞེས་བྱའི་ཤིང་ཕོ་སྤྲེའུའི་ལོར་མྱ་ངན་འདས་པ་ལས་བརྩིས་པས་སངས་རྒྱས་འདས་ལོ་མཚུར་ལུགས་༡༩༨༦་གི་ལོ་སྟེ། རྒྱ་གར་ཤར་ཕྱོགས་ཟ་ཧོར་ཡུལ་ལམ། བྷཾ་ག་ལ། ད་ལྟ་མོང་ཅ་ལ་རུ་གྲགས་པ་གྲོང་ཁྱེར་ཆེན་པོ་མི་ཁྱིམ་འབུམ་ཕྲག་ཡོད་པ་དེར་དེ་སྔ་པ་ལའི་རིགས་ཀྱི་རྒྱལ་པོ་གྲགས་ཅན་ན་རིམ་བཅུ་དགུ་བྱུང་ནས་རྒྱལ་སྲིད་ལོ་༤༧༦་མུ་མཐུད་བསྐྱངས་པའི་ནང་ཚན་སྲིད་ལོ་༢༤༠་སྟེ་རྒྱལ་ཐོག་བཅུ་བདུན་པ་ཀྵནྟི་པ་ལས་རྒྱལ་སྲིད་ལོ་༡༤་སྐྱོང་བའི་སྐབས་ཀྱི་སྲིད་ལོ་༥་པ་དང༌། རྒྱ་ནག་གི་རྒྱལ་པོ་སུང་བྱང་མའི་རྒྱལ་རབས་དགུ་ནས་སྲིད་ལོ་༡༦༨་བསྐྱངས་པའི་ནང་ཚན་རྒྱལ་རབས་དྲུག་པ་སྲིད་ལོ་༡༥༡་པ། མཉམ་མེད་ཇོ་བོ་རྗེ་དགུང་བགྲང་༧༣་ལ་སྐུ་གཤེགས་ནས་ལོ་༥༧་ལོ་ཆེན་རིན་བཟང་དགུང་ལོ་༩༨་ལ་གཤེགས་ནས་ལོ་༥༦། མང་ཐོས་ཀླུ་སྒྲུབ་རྒྱ་མཚོའི་བསྟན་རྩིས་སུ་དགུང་ཟླ་མང་པོ་བགྲང་གནང་བ་ཁུངས་སུ་བྱས་ནས་རྔོག་ལོ་ཆེན་བློ་ལྡན་ཤེས་རབ་དགུང་ལོ་༥༡་ལོ་ལ་སྐུ་གཤེགས་ཏེ་ཞང་ཚེ་སྤོང་ཆོས་ཀྱི་བླ་མ་རྒྱལ་ཚབ་ཏུ་བསྐོས་པའི་ཕྱི་ལོ་རྗེ་མི་ལ་རས་ཆེན་དགུང་གྲངས་༧༡་དང༌། དྭགས་པོ་ལྷ་རྗེ་དགུང་ལོ་༣༢་སུ་བྱོན་པ་སྟེ། རིགས་ལྡན་བཅུ་གཉིས་པ་ཉི་མ་ཁྲིར་ཕེབས་ཀྱི་ལོ་༨༣་པ། བོད་རབ་བྱུང་གཉིས་པའི་ལོ་ཉི་ཤུ་རྩ་བཞི་པ་རྣམ་འགྱུར་ཞེས་བྱ་ལྕགས་ཕོ་སྟག་གི་ལོ་སྟེ་ཕྱི་ལོ་རབས་ལོ་༥༡༠༥། ཕུག་ལུགས་༡༩༩༡། མཚུར་ལུགས་༡༩༨༧། ཕྱི་ལོ་༡༡༡༠། ལ་བཀྲ་ཤིས་དང་བདེ་ལེགས་ཟད་མི་ཤེས་པའི་བལྟས་བཟང་བསམ་གྱིས་མི་ཁྱབ་པ་དང་བཅས་སྐུ་འཁྲུངས། ཡབ་ཡུམ་གྱིས་སྐྱ་མཚན་དགེ་༼༡༧༽འཕེལ་ཏུ་བཏགས། དེ་ནས་རིམ་བཞིན་མེས་པོ་སྟོང་དཔོན་ཤེས་རབ་མགོན་དང་འདི་ཡུམ་རྐྱང་བརྒྱུད་པའི་རྩ་བརྒྱུད་བླ་མར་བཞེད་ཡབ་ལ་ལྷ་མོའི་སྒྲུབ་ཐབས་ཞུས་ནས། དགུང་ལོ་བཅུ་གཅིག་པ་ལ་དཔལ་ལྡན་ལྷ་མོ་དངོས་སུ་ཞལ་གཟིགས་གྲུབ་རྟགས་སུ་བྲག་ལ་ཞབས་རྗེས་སོགས་བྱུང༌། དེ་ཚེ་འདུ་རུའི་གྲོང་ན་ཡུལ་གྱི་གཤེད་མ་དང་ཡབ་མེས་ཀྱི་སྐུ་དགྲ་ཞིག་ཡོད་པ་དོན་གཉེར་ལ་སོང་བའི་ལམ་དུ་རྟས་བརྡབས་ཏེ་བསད་པས་ཆོས་སྐྱོང་ལ་གཏང་རག་བཏང་ཞིང་ནུས་མཐུ་ཕུལ་དུ་བྱུང་བའི་གྲགས་པ་ཐོབ། བླ་མ་རྒྱ་གར་བཻ་རོ་ཙ་ན་བཛྲ་དང་⁽1763⁾བལ་བོད་ཀྱི་མཚམས་ལན་དྷེ་ཞེས་བྱ་བར་བླ་མ་བཻ་རོའི་དགོན་པ་ཡོད། དཔལ་འཛིན་ཡང་མཇལ་ནས་གདམས་ངག་མང་པོ་དང་བྲམ་ཟེ་མཆོག་སྲེད་ཀྱི་ལུགས་ཀྱི་མགོན་པོའི་སྐོར་ཡང་ཞུས་ཏེ་སྒྲུབ་པ་མཛད། དགུང་ལོ་བཅུ་དྲུག་པ་ཆོས་ཀྱི་རྒྱལ་པོ་ཚངས་པ་ལྷའི་མེ་ཏོག་སྟེ་བོད་རྗེ་ཁྲི་སོང་ལྡེའུ་བཙན་གྱི་སྤྲུལ་པ་གཏེར་སྟོན་རྒྱལ་པོ་ལྔའམ། མཆོག་སྤྲུལ་གསུམ་གྱི་གཙོ་བོ་མངའ་བདག་ཉང་རལ་ཉི་མའི་འོད་ཟེར། ཤིང་ཕོ་འབྲུག་གི་ལོ་ལྷོ་བྲག་གཏམ་ཤུལ་དུ་སྐུ་འཁྲུངས་པའི་ཕྱི་ལོ་ཤིང་སྦྲུལ་ལོ་ཏྲེ་ཀ་བྲག་གམ་ཆོས་འཁོར་ཀ་བྲག་ལས་རབ་ཏུ་བྱུང༌། དཔལ་ཆོས་ཀྱི་གྲགས་པ་ཞེས་བྱ་བའི་མཚན་གསོལ། གཙུག་ཕུད་དོར་བའི་ཚེ་ཡེ་ཤེས་ཀྱི་ཌཱ་ཀི་མ་དང་འཁོར་ལོ་སྡོམ་པའི་ལྷ་ཚོགས་ཀྱི་སམཁའ་འགྲོ་བྱེ་བ་ཕྲག་སུམ་ཅུ་རྩ་གཉིས་ཀྱི་དབུ་སྒྲ་ཉག་མ་རེ་ལས་བྱས་པའི་ཨིནྡྲ་བྷཱུ་ཏིའི་ཞྭ་ནག་གི་ཅོད་པན་དབུ་ལ་བཅིངས་ཏེ་དབང་བསྐུར་⁽1763⁾མཁའ་འགྲོ་བྱེ་བ་འབུམ་གྱི་དབུ་སྐྲ་ཡང་ཟེར། སངས་རྒྱས་ཐམས་ཅད་ཀྱི་འཕྲིན་ལས་གཅིག་བསྡུས་སུ་མཛད་པའི་ཕྱིར་ཀརྨ་པ་ཞེས་མཚན་གསོལ་བ་གཟིགས་པས་ཕྱིས་དེ་མཚོན་བྱེད་དུ་དབུ་ཞྭ་ནག་པོ་བསྣབས། དེ་ནས་ཇོ་བོའི་དངོས་སློབ་ཡོལ་སྐུ་མཆེད་གསུམ་གྱི་ཡོལ་ཆོས་དབང་ཞེས་གོས་ཉི་ཟེར་ལ་འགེལ་བའི་གྲུབ་རྟགས་ཅན་དེ་དང༌། དེའི་སློབ་མ་དགེ་བཤེས་ཀྲ་ར་བ་མཆེད་གཉིས་ལས་ཇོ་བོའི་ལུགས་ཀྱི་བདེ་མཆོག་གི་དབང་དང༌། མི་གཡོ་བ་སོགས་གསང་སྔགས་ཀྱི་སྒྲུབ་ཐབས་མང་པོ་དང༌། བཀའ་གདམས་ཀྱི་ཆོས་སྐོར་ཅི་ཆོས་སྐོར་ཅི་རིགས་གསན་ཅིང་བསྒྲུབས་པས་སོ་སོའི་གྲུབ་རྟགས་ཐོན།

 དེ་ནས་ཀརྨ་པ་དུས་གསུམ་མཁྱེན་པ་དགུང་ལོ་བཅུ་དགུ་བཞེས་པ་ན་རབ་བྱུང་གཉིས་པའི་ས་སྤྲེལ་རབས་ལོ་༥༡༢༣། ཕུག་ལུགས་༢༠༠༩། ཕྱི་ལོ་༡༡༢༨། དབུས་སུ་ཡར་བྱོན། ༼༡༨༽དགུང་ལོ་ཉི་ཤུ་བ་ས་མོ་བྱ་ལོ་རབས་ལོ་༥༡༢༤། ཕུག་ལུགས་༢༠༠༩། ཕྱི་ལོ་༡༡༢༩། ལ་སྟོད་ལུང་སེ་ཐང་དུ་དགེ་བཤེས་རྒྱ་དམར་བའི་གྲྭ་སར་རྟ་སྒ་ཕོག་འདི་དམར་བྱང་ཆུབ་གྲགས་ཞུ། འབྲི་གསེར་དུ་དམར་ཆོས་ཀྱི་རྒྱལ་པོ་གསུངས་⁽1763⁾རྔོག་ལོའི་སྲས་ཀྱི་ཐུབ་པོ་བཞིའི་གྲས་ཁྱུང་རིན་ཆེན་གྲགས་དང༌། སྤྱན་སྔ་ཚུལ་ཁྲིམས་འབར་གྱི་སློབ་མ་དང༌། བྱ་འདུལ་བ་བརྩོན་འགྲུས་འབར་གྱི་མཁན་པོ་ཡིན། རྒྱ་དམར་བ་བྱང་ཆུབ་གྲགས་དང༌། ཁོང་གི་སློབ་མ་བོད་སྐད་རིགས་གཅིག་ལ་མཁས་པ་དགེ་བཤེས་ཕྱ་པ་ཆོས་སེང་གཉིས་ལས་དབུ་མ་རང་རྒྱུད་ཤར་གསུམ་དང༌། ཚད་མ་སྡེ་བདུན། བྱམས་པ་དང་འབྲེལ་བའི་ཆོས་སྡེ་ཉི་ཤུ་ལ་མཁས་པར་སྦྱངས། གསང་ཕུར་ཡང་བཞུགས་ཏེ་གྲྭ་སྐོར་མཛད་པས་ཁམས་པ་མི་གསུམ་ཀརྨ་པ་དུས་གསུམ་མཁྱེན་པ་དང༌། ཕག་གྲུ། ཤོ་སྒོམ་ཞེས་གྲགས་པ་བྱུང༌། ཨ་ཏི་ཤའི་སྤྲུལ་པར་གྲགས་པ་འཕན་ཡུལ་པ་ཚབ་ལོ་ཙཱ་བ་ཉི་མ་གྲགས་པ་⁽1763⁾པ་ཚབ་སྟོད་པ་ཡིན། ལས་དབུ་མ་རིགས་ཚོགས་དང་ཐལ་འགྱུར་གསན། འཕན་ཡལ་དགེ་བཤེས་ཤ་ར་བ་བྱམས་པ་སངས་རྒྱས་དང༌། དེའི་སློབ་མ་རྣལ་འབྱོར་བ་ཤེས་རབ་རྡོ་རྗེ་སྟེ་དཔལ་རྒ་ལོ་པ་གཉིས་ལ་བཀའ་གདམས་ལམ་རིམ་དང་བློ་སྦྱོང་དོན་བདུན། དུས་འཁོར་སྦྱོར་དྲུག་དང༌། མགོན་པོ་བྱ་རོག །གཞན་ཡང་བཀའ་གདམས་ཀྱི་ཆོས་ཇི་སྙེད་གསན་ཏེ་ཁོང་རྣམ་གཉིས་ལོ་དྲུག་བསྟེན། དེ་ནས་ཞང་ཤ་ར་བའི་སློབ་མ་བྱང་སེམས་བཀའ་བབས་བཞིའི་གྲས། ལོངས་སྤྱོད་ལ་བཀའ་བབས་པ་མཁན་པོ་ལམ་འདུལ་བ་འཛིན་པ་⁽1763⁾ལྷོ་རོང་དང་དེབ་དམར་ལས་མལ་ཕུག་པའང་ཟེར། དང་ལས་སློབ་ཡེ་ཤེས་བློ་གྲོས། གསང་སྟོན་མཁན་པོ་མལ་གྱི་གཅུང་གིས་མཛད་དེ་བསྙེན་པར་རྫོགས་པའི་སྡོམ་པ་བཞེས་ནས་དམ་པའི་ཆོས་འདུལ་བ་ལ་མཁས་པར་མཛད། དེའི་ཚེ་འཕན་ཡུལ་རྒྱལ་ལྷ་ཁང་དུ་དཔལ་རྒ་ལོ་པ་དང༌། ཤ་ར་བའི་སློབ་མ་ཁམས་པ་ཨ་སེད་གཉིས་བཞུགས་པ་ལ་དུས་འཁོར་སྦྱོར་དྲུག་དང༌། མགོན་པོ་བྱ་རོག་སོགས་བསྐྱེད་རྫོགས་ཀྱི་གདམས་པ་མང་པོ་དང་ཇོ་བོ་སློབ་མ་ཡོལ་ཆོས་དབང་དང༌། རོང་པ་འགར་དགེ་འདིས་⁽1763⁾ཇོ་བོ་སྤྱན་འདྲེན་པར་མང་ཡུལ་དུ་བྱོན། རྟེན་དགེ་བསྙེན་ཡིན། ཁོང་གི་སློབ་མ་སྤེན་ཕུག་པ་ཡོན་རྒྱལ་ལམ་སྟོན་རྒྱལ། མེས་སྟོན་ཚོན་བུའི་མེས་ཚོན་པ་ཡང་ཞུ། སློབ་མ་སྐྱབས་མོ་སྤང་ཁ་བ། དར་ཡུལ་གྱི་ར་ལྕགས་སྟོན་ཚུལ། བླ་མ་བྲག་དཀར་བ། གཤེན་པ་རྡོར་སེབ་ལ་སོགས་པ་མང་དུ་བསྟེན་ནས་བཀའ་གདམས་གཞུང་མན་ངག །ཕག་མོ་རིན་ཆེན་རྒྱན་དྲུག །དགྱེས་རྡོར་གདམས་བཤད། ལམ་འབྲས། ཞི་བྱེད། མཚན་ཉིད་རིག་པའི་༼༡༩༽གཞུང་ཆེན་པོ་ལྔ་ལ་སོགས་བོད་ཡུལ་ན་སྤྱིར་གྲགས་པའི་གཞུང་མན་ངག་ཐམས་ཅད་གསན། དེ་ནས་དགུང་ལོ་སུམ་ཅུ་པ་རྗེ་དྭགས་པོ་ལྷ་རྗེ་རེ་གཅིག་བཞེས་པ་རབ་བྱུང་གཉིས་པའི་ས་མོ་ལུགས་རབས་ལོ་༥༡༣༤། ཕུག་ལོ་༢༠༢༠། ཕྱི་ལོ་༡༡༣༩། ལོ་རྗེ་སྒམ་པོ་པ་མཇལ་དུ་བྱོན། གཞོན་ནུ་བྱང་ཆུབ་ཀྱིས་བསྒྲིགས་པའི་རྣམ་ཐར་རེའུ་མིག་མར་ནི་དུས་མཁྱེན་ཞབས་ཀྱི་དགུང་ལོ་གསུམ་བཞེས་པའི་སྐབས་ཡིན་པར་བྲིས་ཀྱང་ཆོས་འབྱུང་མང་པོ་ཞལ་མཐུན་པོར་དགུང་ལོ་སུམ་ཅུ་ཡིན། ལམ་དུ་དྭགས་པོ་བྲག་ཁ་བའི་དགོན་པར་བཀའ་གདམས་མན་ངག་བརྒྱུད་པ་དགེ་བཤེས་བྱ་ཡུལ་བའི་སློབ་མ་དགེ་བཤེས་ཤ་བ་གླིང་པ་དང༌། དྭགས་སྒོམ་ཚུལ་ཁྲིམས་སྙིང་པོ་བཞུགས་པ་དྭགས་པོ་རིན་པོ་ཆེའི་གཅེན་གཉིས་པོ་རྟོར་འབར་གྱི་སྲས་ཏེ་དེབ་ཐེར་ལ་ལར་སྒོམ་ཚུལ་ལམ། སྒོམ་ཆུང་ཤེས་རབ་བྱང་ཆུབ་ཀྱང་འཁོད་འདུག །དང་མཇལ། གདན་བཞི་སོགས་གསན་པས་སློབ་དཔོན་ཡི་དམ་དུ་མཇལ། སྒྲོལ་མ་དཀར་མོར་ཞལ་གཟིགས། ཁོང་གིས་ཞུ་སྣ་མཛད་ནས་དྭགས་ལྷ་སྒམ་པོར་བྱོན། ཟླ་བ་གཉིས་མཇལ་ཁ་མ་བྱུང༌། དེ་ནས་དུས་མཁྱེན་དགུང་ལོ་༣༠་ལ་སྒོམ་ཚུལ་དགུང་ལོ་༢༤་དང་མཉམ་མེད་དྭགས་པོ་ལྷ་རྗེ་དགུང་ལོ་༦་པ་དང་མཇལ་ཏེ། མཇལ་མ་ཐག་དར་བཅུ་གསུམ་གྱི་མེ་ཏོག་ཕུལ་ནས་གདམས་ངག་ཞུས་པས། བཀའ་གདམས་ཀྱི་ལམ་རིམ་རགས་ཙམ་གསུངས་ནས། ངས་ཀྱང་འདི་བསྒོམས་པ་ཡིན། ཁྱོད་རང་ཡང་འདི་སྒོམས་གསུངས། དགྱེས་རྡོར་གྱི་དབང་ཞུས་པས་ཆོས་རྗེ་དགྱེས་མཛད་རྡོ་རྗེ་འོད་ཀྱི་དྲ་བར་བཞུགས་པ་ཞིག་ཏུ་གཟིགས། དབང་དང་གདམས་ངག་རིམ་པར་ཞུས་ཐོག་ཐབས་ལམ་གྱི་གདམས་ངག་ཞུས་ཏེ། བསྒོམས་པས་ཞག་དགུ་ནས་དྲོད་རང་འབར་དུ་བྱུང༌། ན་བཟའ་ཆིག་རྐྱང་བྱས་ནས་ཟླ་བ་དགུར་ཕྱག་མཉམ་བཞག་རྡུལ་དང་མ་བྲལ་བར་བསྒོམས་པས། ཏིང་འཛིན་གྱི་ཡོན་ཏན་དཔག་ཏུ་མེད་པ་འཁྲུངས། ཞུ་སྣ་དང་བདག་རྐྱེན་གཉིས་ཀ་རྗེ་སྒོམ་ཚུལ་གྱིས་མཛད། ཆོས་རྗེས་ལུང་བསྟན་ནས་ཟངས་རི་ལ་བསྒོམ་དུ་བྱོན་ཏེ་ཏིལ་ཕུག་ཏུ་ཟླ་བ་བཞི། ཕག་གྲུར་ཟླ་བ་གཅིག་དང་ཞག་ལྔར་བསྒོམས་པས་སེམས་གནས་ལ་རང་དབང་ཐོབ་པ་དང་རླུང་ཉམས་དཔག་ཏུ་མེད་པ་བྱུང༌། ལྷག་མཐོང་སྤྲིན་བར་གྱི་ཉི་མ་འདྲ་བ་བྱུང༌།

 སླར་བླ་མའི་སྤྱན་སྔར་བྱོན་ནས་སྒམ་པོར་ལོ་གསུམ་དཀའ་ཐུབ་དྲག་པོ་མཛད་ཅིང་བསྒོམས་པས། སྒོམ་ཆེན་བརྒྱད་བརྒྱའི་ནང་ནས་སྒོམ་སྲན་ཆེ་བར་གྲགས། དེ་ནས་བླ་མའི་བཀའ་བཞིན་འོལ་ཁར་བསྒོམ་དུ་བྱོན། བྲག་གུ་རི་བོ་ཆེའི་བྲག་ཕུག་གཅིག་ཏུ་བཞུགས་པས་བུད་མེད་གཅིག་བྱུང་ནས་༼༢༠༽ཁྱོད་འདིར་མ་འདུག་ངའི་མ་ཇོ་འོང་ཟེར་བས་དེ་བྲག་སྲིན་མོ་ཡིན་པར་དགོངས་ནས། བྱམས་སྙིང་རྗེ་བྱང་ཆུབ་ཀྱི་སེམས་གནད་དུ་བསྣུན་ཏེ་ཟླ་བ་བཅུ་བཞི་བསྒོམས་པས་དྲོད་ཀློང་དུ་ཚུད། རླུང་ཉིན་ཞག་རེ་ལ་ལན་བཞི་རེ་ལས་འཛིན་མི་དགོས་པ་དང༌། རྟགས་ངོ་མཚར་ཅན་མང་པོ་དང༌། ངེས་ཤེས་ཁྱད་པར་ཅན་ཐུགས་ལ་འཁྲུངས། སྙིང་པོའི་དོན་ལ་སྒྲོ་འདོགས་ཆོད་པས་ཤིན་ཏུ་དགྱེས་ནས་ཆོས་རྗེ་རིན་པོ་ཆེ་དྭགས་པོ་བྱ་ལྐོག་དགོན་པར་བཞུགས་པ་ལ་མཇལ་དུ་བྱོན། རྟོགས་པ་ཕུལ་བས་ཁམས་པ་སེ་བོ་ལ་རེ་བ་ཆེ་བ་ཡིན་ཏེ་ཁྱེད་ཀྱིས་ནོར་འདུག་ད་དུང་སྒོམས་གསུངས། ངའི་དེ་ནོར་ས་མི་འདུག་ཀྱང་བླ་མའི་བཀའ་ཡིན་དགོངས་ནས་སླར་ཡང་སྒམ་པོར་ཟླ་བ་དྲུག་ཏུ་བསྒོམས་པས་སྔར་གྱི་དེ་ལས་མ་འགྱུར། བླ་མ་ལ་ད་ནི་ལོར་བསྒོམས་ཀྱང་ངོ་བོ་ལ་བསྐྱེད་འོང་རྒྱུ་མི་འདུག་པས་ནོར་ན་ཡང་ང་རང་གི་དེ་ག་བསྒོམས་པ་ལགས་ཞུས་པས། བླ་མའི་ཕྱག་སྤྱི་བོར་བཞག་ནས་བུ་འཁོར་བ་དང་འབྲེལ་ཐག་ཆོད་པ་ཡིན་ནོ་ཨང་གསུངས། གནས་ལུགས་དོན་གྱི་ངོ་སྤྲོད་སེམས་ཉེད་ཡིད་བཞིན་ནོར་བུ་ངོས་གཟུང་བའི་གདམས་ངག་གནང༌། དེར་དྭགས་པོ་ཁུ་དབོན་ལ་མཐོང་སྣང་བཟང་པོ་མང་དུ་བྱུང་གསུངས།

 དེ་ནས་ཆོས་རྗེའི་བཀའ་བཞིན་དགུང་ལོ་སུམ་ཅུ་སོ་དྲུག་ཤིང་གླང་རབས་ལོ་༥༡༤༠། ཕུག་ལུགས་༢༠༢༦། ཕྱི་ལོ་༡༡༤༥། ལོར་གཙང་ཕྱོགས་ལ་སྟོད་མན་ཆད་དུ་ལྡོམ་བུ་ལ་བྱོན་པའི་ཚེ། གཉལ་ལ་ལམ་ཕྱུང་ནས་ལྷོ་བྲག་བརྒྱུད་དཔལ་རིར་བྱོན། ཁམས་པ་བཞི་དང་འགྲོག་ནས་ཕག་རིར་ཚུར་བྱོན་པའི་ལམ་ཁ་ཞིག་ཏུ་དཔོན་སློབ་ལྔ་གྲོ་བཏབ། གཉིས་ཀྱིས་ཤིང་འཐུར་སོང༌། གཉིས་ཀྱིས་ཐབ་ཀ་བྱེད་པའི་ཚེ་ཐོག་ལྷུངས་ནས་མདུན་གྱི་གཉིས་ལ་ཕོགས་པས་ཤི། རིན་པོ་ཆེ་ལ་རྨི་ལམ་གྱི་སྣང་བ་ཙམ་ལས་མ་བྱུང་གསུངས། དེ་ནས་ལ་སྟོད་ཀྱི་མདར་མི་ཉག་གི་ཡུལ་དུ་ས་ཕུག་གཅིག་ན། བླ་མ་མི་ལའི་སློབ་མ་དགེ་ཚུལ་སྤུན་གཉིས་འདུག་པའི་ཆུང་བ་དེ་ལ། ཕྱག་ཆེན་རྟེའུ་སྐོར་དྲུག་གི་གདམས་ངག་ཞུས། དེ་ནས་མར་ཕེབས། འཕན་ཡུལ་བྱ་བཟང་བྲག་ལ་དབྱར་དགུན་འདག་སྦྱར་གྱི་སྒྲུབ་པ་མཛད་པས། གཏུམ་མོའི་ཡོན་ཏན་དཔག་ཏུ་མེད་པ་བྱུང༌། བཻ་རོ་ཙ་ནའི་སྔགས་དང་ཨཱ་ལི་ཀཱ་ལི་དང་ཌ་མ་རུའི་སྒྲ་དངོས་སུ་ནམ་མཁའ་ལས་གསན། བདེ་མཆོག་ཡབ་ཡུམ་ཞལ་གཟིགས། བྲག་ལ་ཐོགས་པ་མེད་པའི་རྫུ་འཕྲུལ་བསྟན་པས་བླ་མ་བྲག་པར་གྲགས། སྐུ་ཆབ་བདུད་རྩི་ཞལ་ལུད་སོགས་ཐམས་ཅད་ཀྱང་ཡུངས་འབྲུ་ལྟ་བུའི་རིང་བསྲེལ་ཁ་དོག་སྣ་༼༢༡༽ཚོགས་པ་དབྱིབས་སུ་ཡིག་འབྲུ་དང༌། མཆོད་རྟེན། ཕྱག་མཚན་སོགས་མཐའ་ཡས་པ་བྱོན་པ་བྱ་བཟང་གི་ཕུག་པ་གང་ཡོད་པར་གྲགས། དེ་རྣམས་མངོན་སུམ་དུ་འཕར་བ་དང་ལྡིང་བ་དང་སྒྲ་འོད་དང་བཅས་འཕེལ་བ་དང་འགྲིབ་པ་སོགས་བྱུང་བས་ཐམས་ཅད་ཀྱིས་སྒྲོ་འདོགས་ཆོད་པར་སྐད། ཡང་ཆོས་རྗེའི་དྲུང་དུ་བྱོན། སྒམ་པོར་ཟླ་བ་དགུ་བཞུགས། དེར་ཆོས་རྗེས་ལུང་བསྟན་ཏེ་ཚྭ་བྲེ་ལྔ་བསྣམས་ནས་མོན་གྱི་རྒྱལ་པོ་ག་ཐུང་གི་སར་བྱོན། དེའི་བཙུན་མོ་བོད་མོ་ཞིག་ཡིན་པས་ཕ་མིང་གི་ཞེན་བྱས་ཏེ་ལོ་ཙྭ་བསྒྱུར། ཚྭ་དེས་ཕྱག་རྟེན་བྱས་ཏེ་རྒྱལ་པོ་དང་མཇལ། རྒྱལ་པོས་ཀྱང་མཆོད་གནས་སུ་བཀུར།⁽1763⁾མོན་ཤ་འུག་སྟག་སྒོའི་དོམ་ཚང་ཤེལ་གྱི་བྲག་ཕུག་ཏུ་བསྒོམས་མོན་གྱི་ཕྱོགས་བཞིར་གླིང་བཞི་ཡོད་པས། བྱང་དུ་བར་ཆད་སྲུང་བའི་སྟག་གི་སྒོ་མོ་དང༌། སྐུ་གསུང་ཐུགས་ཀྱི་གནས་གསུམ་ཡོད་པ་ལས། ཨྱོན་ཆེན་པོའི་སྐུ་ཡི་གནས་ཆེན་བྱང་ན་དོམ་ཚང་ཤེལ་གྱི་བྲག་ཕུག་ཅེས་གསུངས་པ་དེ་ཡིན། འཁོར་འདས་དབྱེར་མེད་ཀྱི་རྟོགས་པ་བརྙེས། ལན་གཅིག་རྒྱགས་ཟད་ནས་གྲོང་དུ་བྱོན་པའི་ལམ་ཁར་ནགས་གསེབ་ཏུ་སྟག་གཅིག་བྱུང་བ་དང༌། ཕ་ཝང་ཞིག་གི་སྟེང་དུ་བཞུགས་པས་དེར་སྐོར་བ་མང་པོ་བྱས་ནས་སོང༌། དེ་ནས་ཅུང་ཟད་བྱོན་པའི་ལམ་དུ་ཞིང་སྐྱོང་གི་ཌཱ་ཀི་མ་མི་མོའི་གཟུགས་སུ་འཛིན་པ་གཉིས་ཀྱིས་ཀུ་བ་ཕྱེད་གཤགས་ཐོད་གཟུགས་བདུད་རྩིས་བཀའ་སྟེ་དྲངས། དེ་ནས་རྒྱལ་པོའི་ཕོ་བྲང་ནས་རྒྱགས་བླངས་ཏེ་ཡང་བསྐྱར་སྒྲུབ་པ་མཛད། སླར་རྒྱལ་པོས་རས་དོས་འགའ་དང་དུག་སྔགས་ཞིག་རྫོང་བར་ཕུལ་ཏེ་བོད་དུ་ཚུར་བྱོན་པས་ལམ་དུ་གངས་ཆེན་པོ་བབ་པའི་ཚེ་ཌཱ་ཀི་མས་གཏུམ་མོ་⁽1763⁾ལ་བ་མ་གནང་སྟེ་གངས་གསེབ་ཏུ་སྐུ་གཅེར་བུར་བཞུགས་པས་ཉེ་འཁོར་གྱི་ཁ་བ་ཆུར་བཞུ། རས་ཁྱབ་ཉེ་གནས་ལ་བཀབ། དེ་ནས་ལོ་རེར་རྗེ་བཙུན་རས་ཆུང་རྡོ་རྗེ་གྲགས་ཀྱི་དྲུང་དུ་མཇལ་བར་བྱོན་པས་རས་ཆུང་བའི་མནལ་ལམ་དུ་བུད་མེད་ཤིན་ཏུ་མི་སྡུག་པ་གཅིག་འོངས་ནས་སང་སྤྲུལ་པ་གཅིག་སྤྲུལ་པ་མཇལ་དུ་འོང་བས། གདམས་ངག་སྟོན་ཅིག་ཟེར་ནས་མི་སྣང་བར་གྱུར་པས། ཕྱི་ཉིན་དུས་མཁྱེན་ཕེབས་ཏེ་ཟླ་བ་གཉིས་སུ་རས་ཆུང་བ་བསྟེན་ཏེ། ཐུན་འཇོག་ལ་སོགས་པ་ནཱ་རོ་མཻ་ཏྲིའི་གདམས་ངག་མང་དུ་གསན་ཐོག་མི་ལ་དང་ཏེ་ཕུའི་གདམས་ངག་སོགས་ཀྱི་ཕུ་ཐག་བཅད། ཐབས་ཉམས་ལ་སྨར་ཁྲིད་དུ་མཛད་པས་བདེ་སྟོང་ལྷན་ཅིག་སྐྱེས་པའི་ཡེ་ཤེས་ཀྱི་རང་ངོ་འཕྲོད་པ་མེ་ལོང་ལས་མཐོང་བཞིན་བྱུང་གསུངས། ཡང་རྗེ་བཙུན་མི་ལའི་དངོས་སློབ་རྩེ་མོ་ནམ་མཁའ་གསལ་སྒྲོན་དང་སྔགས་སྐྱེས་༼༢༢༽ལྷན་ཅིག་སྐྱེས་པའི་སྒྲོལ་མ་དང་རྗེ་མི་ལས་མཆོག་གི་རྣལ་འབྱོར་ཕོ་མོ་གསུམ་གསུང་བ་མི་རྣམས་འདུལ་བའི་མཆོག་སྒམ་པོ་པ་མི་མ་ཡིན་འདུལ་བའི་མཆོག་ཚེ་རིང་མ། ཌཱ་ཀི་མ་རྣམས་འདུལ་བའི་མཆོག་སྔགས་སྐྱེས་ཅེས་གསུངས་པ་དེ་ཡིན། དགེ་ཚུལ་སྤུན་གཉིས་སོགས་རྗེ་མི་ལའི་དངོས་སློབ་བདུན་བསྟེན་ནས་གདམས་ངག་ཟག་མོ་མང་དུ་ཞུས།

 དེ་ནས་སྒམ་པོར་བྱོན་ནས་ཆོས་རྗེ་དང་མཇལ་བའི་དུས་སུ། ཁྱོད་ལ་སྐོར་བ་བྱེད་པའི་སྟག་དེ་མཁའ་འགྲོའི་སྤྲུལ་པ་ཡིན། བདུད་རྩི་འདྲེན་པའི་བུད་མེད་གཉིས་ཀྱང་ཞིང་སྐྱོང་གི་མཁའ་འགྲོ་མས་ཁྱོད་ལ་དངོས་གྲུབ་སྟེར་བ་ཡིན་གསུངས་པ་སོགས་སྔོན་མཁྱེན་ཐོགས་མེད་དུ་གསུངས། དེར་ལོ་གཅིག་བཞུགས་ནས་ཡང་བླ་མའི་བཀས་གཙང་གི་ཇོ་མོ་གངས་དཀར་དུ་བྱོན། སློབ་དཔོན་པདྨའི་བཞུགས་གནས་ཕ་ཝང་དཀར་ལེབ་ཏུ་ཟླ་བ་བཞིར་བཅུད་ལེན་མཛད་ནས་བསྒོམས་པས་ཌཱ་ཀི་མ་རྣམས་ཀྱིས་འཚོ་བ་ཡང་སྦྱར་ནས་ཉམས་རྟོགས་ཁྱད་པར་ཅན་འཁྲུངས། དེར་ཐུགས་དམ་ཞེ་བཅད་ཀྱི་མགུར་ཡང་གསུངས། ལར་མོས་གུས་མེད་ན་ཡོན་ཏན་མི་འབྱུང༌། ངས་བླ་མ་ལ་ཐ་མལ་གྱི་འདུ་ཤེས་སྐད་ཅིག་ཀྱང་སྐྱེ་མ་མྱོང༌། ཁྱད་པར་དེ་དུས་བླ་མ་ལ་སངས་རྒྱས་དངོས་ཀྱི་འདུ་ཤེས་བྱུང་གསུངས། སྟོན་ཀ་ལྡོམ་བུ་ལ་བྱོན། སྙེ་མོ་ཉེ་དྲུང་སྙེ་མོ་སྨོན་མཁར་རྫོང་གི་ལྟག་ནེ་དྲུང་ན་ཡོད། ཁོང་འཕྲང་ལམ་ནས་མར་བྱོན་རྫིང་ཁ་ཞིག་ཏུ་ཁང་པ་གཅིག་གི་མདུན་དུ་བུད་མེད་བཞི་ཐགས་འཐག་གིན་སྣང་བས། གཅིག་གིས་ཇོ་གོ་གྲོ་གསོལ་ཟེར་བ་སོགས་བདེ་མཆོག་སྙིང་པོའི་རྣལ་འབྱོར་མ་བཞི་མི་མོའི་སྣང་བས་བལ་ཡུལ་ཕམ་ཐིང་ནས་ཁྱིམ་བདག་ཨ་ཤོ་ཀའི་བུ་མོ་དྷརྨ་སིངྷ་བྱ་བ་སྐྱེ་བ་བདུན་པའི་རོ་ཀརྟི་ཀའི་དུར་ཁྲོད་དུ་བསྐྱལ་བ་སྐད་ཅིག་གིས་བླངས་པའི་སོར་མཛུབ་ཀྱི་ཚོད་མ་དང༌། ལྷའི་བདུད་རྩི་འོ་མ་འདྲ་བ་དྲངས་ཏེ་གསོལ་བས་ཏིང་ངེ་འཛིན་ནམ་མཁའ་དང་འདྲ་བ་འཁྲུངས། སྐུ་ལུས་རས་བལ་ལྟར་ཡང་ལ་བདེ་བ་བྱུང༌། ཕྱག་ཚང་བའི་བུད་མེད་དེའི་མཐེ་བོང་ལ་བདེ་མཆོག་གི་སྐུ་རྫོགས་པར་གཟིགས།

 དེ་ནས་གཞུ་སྙེའི་བར་དུ་རྫོང་རས་བལ་ལྟར་ཡང་ལ་བདེ་བ་བྱུང༌། ཕྱག་ཚང་བའི་བུད་མེད་དེའི་མཐེ་བོང་ལ་བདེ་མཆོག་གི་སྐུ་རྫོགས་པར་གཟིགས། དེ་ནས་གཞུ་སྙེའི་བར་དུ་རྫོགས་ཞེས་པ་དགོན་པའི་མདུན་དུ་ཕྱིས་རྫོང་ཤར་ནུབ་ཟེར་བ་དེ་འདྲ་བཙུན་པ་ཞིག་ཕྱུགས་འཚོ་བ་དང་འཕྲོད། ཡ་ཀིའི་དགོན་པ་ན་སུ་བཞུགས་དྲིས་པས། ངའི་སློབ་དཔོན་བཞུགས་ཟེར། འོ་ན་མཇལ་བར་ཞུ་དང་གསུངས་པས་མཚམས་བྱས་ཡོད་ཟེར། ཅིས་ཀྱང་མཇལ་བར་ཞུ་གསུངས་པས་ངས་བླ་མ་ལ་ཞུ་ཟེར་ནས་སོང༌། དར་ཅིག་ནས་ཡར་བྱོན་ཟེར་ནང་དུ་བྱོན་པས་བཙུན་རྒན་ཕོ་མི་གཉིས་སྣང་བ་ལ་ཕྱག་མཛད་པས། ཕྱག་མ་བྱེད་ལས་ཀྱི་ཕྱག་རྒྱ་༼༢༣༽མ་ཡོད་ཅེས་པའི་བརྡ་མཛད་ཀྱང་ཕྱག་མཛད་པས། དེ་ནས་ཇ་གྲལ་དུ་བླ་མའི་ཞལ་ནས་ཁྱོད་ལ་དེ་རིང་བུད་མེད་བཞིས་དྲོ་དྲངས་པ་དེ་ཌཱ་ཀི་མས་དངོས་གྲུབ་གནང་བ་ཡིན་པས་ལོ་རྒྱུས་རྣམས་གསུངས། ད་ལྟ་དེ་ན་ཡོད་དམ་ཞུས་པས། ཁ་ཆེའི་གྲོང་ཁྱེར་སམ་བ་ཏའི་དུར་ཁྲོད་ན་ཟླ་བ་ནག་པའི་ཉི་ཤུ་ལྔ་ལ་མཁའ་འགྲོ་མ་འདུ་བའི་ཚོགས་མཆོད་ལ་སོང་ཟིན་གསུངས། མོན་གྱི་ལམ་དུ་བཏུང་བ་དྲངས་མཁན་དེ་གཉིས་ཀྱང་ཞིང་སྐྱོང་གི་ཌཱ་ཀི་ཡིན་གསུངས། རྗེའི་ཐུགས་ལ་རྫོང་དགོན་འདི་བླ་མའི་འཕར་ཚང་དགོན་པ་དང་འདྲ་སྙན་དུ་དགོངས་ཚེ། ཁྱོད་ཀྱི་བླ་མའི་འཕར་ཚང་དགོན་པ་དེ་ངའི་འདི་འདྲ་ཞིག་ཡོད་ཨང་གསུངས།

 དེ་ལ་སོགས་པའི་སྔོན་མཁྱེན་དུ་མ་གསུངས། བླ་མ་རྫོང་བ་ནས་ཕྱག་ཆེན་ཐོག་བབ་དང༌། བླ་མ་རྫོང་པ་འདི་པཎ་ཆེན་ནཱ་རོའི་གསུང་སློབ་ཡིན་པར་གྲགས་ལ། ལྷོ་རོང་ཆོས་འབྱུང་ལས་བལ་ཡུལ་ཕམ་ཐིང་གི་པུ་རང་བ་ཤེས་གྲགས་ཞེས་བཤད། བདེ་མཆོག་ལཱུ་ནག་དྲིལ་གསུམ་བསྐྱེད་རྫོགས་སྦྲགས་མ་སོགས་གདམས་ངག་མང་དུ་གསན། ཁྱོད་ཀྱི་བླ་མ་ལྷ་རྗེས་ཅི་གསུང་གྱིས་གསུངས་པ་སོགས་ཞལ་ཏའང་མང་དུ་མཛད་དེ། སྒམ་པོར་ཕྱག་འབུལ་དུ་ཕེབས་པ་ན། ཆོས་རྗེ་རིན་པོ་ཆེས་དོ་ནུབ་གྲོལ་སྒོམ་དང༌། ཁམས་པ་སེ་བོ་གཉིས་སྡོད་གསུངས་ནས་ཉམས་དགའ་བའི་ཞལ་ཏ་དང་མངོན་མཁྱེན་མང་པོས་གསུངས། ཁྱོད་ལ་དེ་འདྲ་བ་མཁྱེན་པའི་བླ་མ་ཡོད་དམ་གསུངས། ཡོད་ལགས་ཞུགས་པས། བླ་མ་དེ་ནཱ་རོ་པའི་གསུམ་སློབ་ཡིན་གསུངས། སྔར་མཁའ་འགྲོས་འཚོ་བ་རིམ་པར་དྲངས་པ་སོགས་ཇི་ལྟ་བར་མཁྱེན་ནས་གསུངས་ཤིང༌། ངའི་བླ་མ་མི་དེ་ཟད་པར་གྱི་ཏིང་ངེ་འཛིན་ལ་བཞུགས་པའི་དུས་སུ་ངས་མེའི་རྣམ་པར་མཐོང་ནས་བྲོས། ཆུའི་ཏིང་འཛིན་ལ་བཞུགས་དུས་ལྟེང་ཀ་ཞིག་ཏུ་མཐོང༌། ཟད་པར་གྱི་ཡོན་ཏན་དང་མངོན་པར་ཤེས་པ་རྒྱ་ཆེན་པོ་མངའ་ཡང་ཁོང་ལ་རློམ་པ་རྡུལ་ཙམ་མེད། སྤྱིར་སྒོམ་ཆེན་པོ་ཡོན་ཏན་རློམས་སེམས་སྐྱེ་མི་རུང་གསུངས་ནས། བསྐྱེད་རིམ་ལྷན་ཅིག་སྐྱེས་མ་དང༌། རྫོགས་རིམ་རླུང་སེམས་དབྱེར་མེད་སོགས་གཞན་ལ་མ་གནང་བའི་གདམས་ངག་ཐམས་ཅད་ལྷག་མ་མ་ལུས་པ་རྫོགས་པར་གནང༌། བུ་ཁྱོད་སྒྲུབ་པ་ཁམས་ཀྱི་ཀམ་པོ་གངས་རར་གྱིས། འགྲོ་དོན་དབུས་གཙང་ཁམས་གསུམ་ལ་ཁྱབ་པ་འོངས། ཞེས་ལུང་བསྟན། ཟངས་ལུང་དུ་སློབ་དཔོན་སྒོམ་པ་ཚུལ་ཁྲིམས་སྙིང་པོ་ལ་ཐོན་ཕྱག་ཏུ་བྱོན་པས་ཀྱང་དེ་རྣམས་ཐམས་ཅད་མཁྱེན་ནས་ཚུར་གསུངས། གྲོགས་མཆེད་བཞིས་སྒོམ་ཚུལ་དབང་ཞུས་པས་༼༢༤༽མཐོང་སྣང་གཅིག་པར་བླ་མ་དཔལ་ཧེ་རུ་ཀར་གཟིགས་ནས་བླ་མ་ཉིད་ལ་ཞུས། ཧེ་རུ་ཀ་ནི་ང་ཉིད་ཡིན་གསུངས། སྤྱིར་བླ་མ་དགྱེས་རྡོར་ལ་ལན་གསུམ་དང༌། རྣལ་འབྱོར་མ། འོད་ཕུང་སོགས་སུ་གཟིགས་སོ་བཀའ་བརྒྱུད་མགུར་མཚོ་ལས་སྐབས་འདིར་ཁམས་པ་མི་གསུམ་འཛོམས་དབྱར་ཟླ་ར་བའི་ཚེས་༡༠་ལ་རྡོ་རྗེའི་ཕག་མོའི་ཚོགས་འཁོར་ཞིག་གསང་བརྟབ་ཀྱིས་མཛད་པར་ཞལ་མཐུན་ནས་ཀ་པ་ལ་གསུམ་རེ་བསྡུས། ཆང་ཚོ་བར་བཞེད་པ་ན་རྡོར་རྒྱལ་ཕག་མོ་གྲུབ་པ་ཡིས་སྒམ་པོའི་རྒྱབ་ནས་ཤིང་འུར་འདེད་བྱས། དབུ་སེས་དུས་གསུམ་མཁྱེན་པ་ཆུ་དྲ་བའི་ནང་དུ་བླངས། ཤོ་སྒོམ་གསལ་སྟོན་ཤོ་སྒོམ་གྱིས་རླུང་ལག་སོར་ལ་དྲངས་ནས་མེ་འབུད་པ་སོགས་སོ་སོའི་རྫུ་འཕྲུལ་བསྟན། གཞན་ཡང་རྫས་སྣམས་བསགས་ནས་སྒྲུབ་མཆོད་བྱེད་པའི་ནུབ་མོར་ཁོང་རྣམས་ཐུགས་དམ་འབར་ཏེ་གླུ་གར་གྱི་མཆོད་པ་མང་པོ་ཕུལ། ཐམས་ཅད་ཉམས་འུར་ཏེ་བཀའ་བརྒྱུད་བླ་མ་རྣམས་ཀྱི་གསོལ་འདེབས་གྲོ་མོ་ཆེའི་མགུར་སོགས་གསུངས་པས་ཆོས་ཁྲིམས་ལྟག་སྐྱེས་ཆང་ཁྲིམས་སོགས་ལ་ཤིན་ཏུ་དམ་པོ་ཡོད་པས་ཁོང་རྣམས་ལ་བཀའ་བཀྱོན་དང་དབྱུགས་བརྡུངས་སོགས་ཀྱི་ཆད་པ་ཕོགས། དགོན་པ་དང་བླ་མའི་ཞལ་ལྟ་བའི་གནས་ནས་ཕྱུང༌། ཁོང་རྣམས་ཀྱི་ཕྱག་འཚལ་སྒང་ནས་ཕྱི་ཕྱག་བྱས་ཏེ་དགོན་པ་ནས་ཐེགས་པ་ན་མཁའ་འགྲོ་ཆོས་སྐྱོང་ཐམས་ཅད་ཕྱི་བཞིན་འཕྲེང༌། རྩི་ཤིང་ཐམས་ཅད་ཁོང་རྣམས་ཀྱི་ཕྱོགས་སུ་རྩེ་གུག །བྱ་བྱིའུ་ཐམས་ཅད་ཀྱང་སྨྲེ་ངག་གི་ཅ་ཅོ་སྦྱིན་བཞིན་ཐུར་དུ་འཕུར་བས་ཆོས་རྗེས་མི་ལེགས་པ་མཁྱེན་ནས་ཐང་རྐྱང་སྦ་བེར་བསྣམས་ཏེ་ཁོང་གསུམ་ཕྱིན་ན་ང་ཡང་འགྲོ་བ་ཡིན་གསུངས། རྗེས་སུ་བསྙེགས་ནས་བྱོན། ཕ་བོང་ཞིག་གི་སྟེང་ནས་ན་བཟའི་སྣེ་མོས་གཡབ་སྟེ་ཡར་ཤོག་གསུངས་པའི་བརྡ་མཛད་ནས་བུ་མར་མར་མ་འགྲོ་ཡར་ཡར་ཤོག་གསུངས་པའི་ཤོག་མོ་ཡར་ཤོག་གི་གསུང་མགུར་ཚིགས་སུ་བཅད་པ་མང་པོ་གསུངས་པས། ཁོང་གསུམ་གྱིས་དད་བརྩེ་བཟོད་གླགས་མེད་པའི་ངང་ཕ་ཝ་རྟ་འདྲ་གཡག་འདྲའི་འགྲམ་ནས་མགྲིན་གཅིག་ཏུ་བླ་མ་ལ་མགུར་ལེན་འབུལ་བ་སོགས་ཡར་མར་མགུར་གསུང་རེས་མཛད་པས་དཔོན་སློབ་ཐམས་ཅད་ཐུགས་ནམས་འུར་ཏེ་ཕ་བོང་ཞིག་གི་སྟེང་བྲོ་གར་མཛད་པས་ཕ་བོང་གི་སྟེང་དུ་འདམ་ལ་བརྫིས་པ་ལྟ་བུའི་ཞབས་རྗེས་ཀྱི་ཁེངས་བར་མཛད་པས་ཁམས་པ་མི་གསུམ་ཞེས་སྒོམ་པ་ཀུན་གྱིས་རྩོད་མེད་དུ་བཀུར། ཞབས་རྗེས་རྣམས་ད་ལྟའང་མཇལ་རྒྱུ་ཡོད།

 དེ་ནས་བླ་མའི་བཀའ་བཞིན་༼༢༥༽ཁོང་རྣམས་ལན་གཅིག་དགོན་ཏུ་ཡར་ཕེབས་ནས་སོ་སོའི་སྒོམ་ཁང་ན་ཉིན་ཤས་བཞུགས་པར་ཆོས་རྗེ་རིན་པོ་ཆེས་སོ་སོར་ཞལ་ཏ་མང་དུ་མཛད། ལྷག་པར་ཁམས་པ་སེ་བོ་ལ་གདན་ས་འདེབས་དགོས་པ་སོགས་ཞལ་ཏ་གནང་སྟེ། རི་བོ་རིན་ཆེན་མཆོག་འདྲའི་ངོས་ལ་ནི། །རྒྱལ་པོ་བཞུགས་པའི་རྒྱབ་ཡོལ་པད་འདབ་ལྟར། །ཤིན་ཏུ་མཛེས་གནས་བྱམས་པའི་སྐུ་ཡོད་དོ། །དེར་སོང་དངོས་གྲུབ་དམ་པ་ཐོབ་པར་འགྱུར། །ཞེས་སོགས་ལུང་བསྟན། དེ་ནས་གསོལ་འདེབས་དང་ཕྱི་ཕྱག་ཕུལ་ཏེ་བླ་མ་དང་ཞལ་གྱེས་ནས་བྱོན་ཏེ་དཔལ་ཆེན་ཆུ་བོ་རིར་ཟླ་བ་གཅིག་ལྷག་ཙམ་དང༌། གཞུ་སྨད་ཀྱི་ལྷ་རི་རྒྱན་པོར་དབྱར་ཟླ་གསུམ། དེ་ནས་བྱུང་པོ་སོགས་སུ་བཞུགས།

 ཀརྨ་པ་དུས་གསུམ་མཁྱེན་པ་དགུང་ལོ་༤༡་པ་ལྕག་ཕོ་རྟའི་རབས་ལོ་༥༡༤༥། ཕུག་ལུགས་༢༠༣༡། ཕྱི་ལོ་༡༡༥༠། སྒོམ་ཚུལ་དགུང་བགྲང་སུམ་ཅུ་སོ་ལྔ་ལ་སྒམ་པོའི་གདན་སར་ཕེབས། རྗེ་སྒམ་པོ་དགུང་ལོ་དོན་གཉིས་ཡིན་ནས་བཞི་བཅུ་ཞེ་གཉིས་བར་མཁའ་འགྲོའི་གནས་མཁའ་འགྲོ་གསང་ཕུག་སོགས་ཡོད་པ་གཞུའི་གྲུ་བཞི་བཟུང་ནས་བཞུགས་པ་ལ་བུད་མེད་གཅིག་གིས་འཚོ་བ་ཡང་ཡང་དྲངས་པ་ནི་མཁའ་འགྲོ་མར་འདུག་གསུངས།

 རྗེ་དགུང་ལོ་བཞི་བཅུ་ཞེ་བཞི་པ་རབ་བྱུང་གསུམ་པའི་ཆུ་མོ་བྱ་སྟེ་ཕྱི་ལོ་༡༤༥༣་ལོ་རྗེ་དྭགས་པོ་ལྷ་རྗེ་དགུང་ལོ་དོན་ལྔར་བཞེས་པ་ན་སྐུ་ཡལ་བར་གསན་ནས་སྟབས་ཀྱིས་བྱོན་པས་འོལ་ཁའི་ཕོ་རོག་རྫོང་ཆུང་ན་སློབ་དཔོན་སྒོམ་ཚུལ་དང་བླ་མ་འཕགས་པ་དཔོན་སློབ་དང་མཇལ། ན་བཟའ་ནས་འཇུས་ཏེ་སྤྱན་ཆབ་བཅས་གསོལ་བ་དྲག་ཏུ་བཏབ་པས་དེ་མ་ཐག་ཆོས་རྗེ་དྭགས་པོ་རིན་པོ་ཆེ་མདུན་གྱི་ནམ་མཁའ་ལ་མངོན་སུམ་བྱོན་ནས་ཞལ་གཟིགས་པ་དཔོན་སློབ་ཚང་མས་མཇལ། དུས་མཁྱེན་གྱིས་ཁོ་བོའི་གདུང་བ་སེལ་བར་བྱོན་པ་འདྲ་གསུངས། ཤ་ར་བའི་སློབ་མ་གཏུམ་སྟོན་བློ་གྲོས་གྲགས་པས་སྣར་ཐང་གི་ཆོས་སྡེ་བཏབ་པའི་ལོ་ཡིན། དེ་ནས་གྲུ་བཞིར་ཕྱིར་བྱོན་ཏེ་འཕྲིན་ལས་ཀྱི་གནས་མཆོག་གྲྭ་མང་གྲུ་བཞིའི་གདན་སར་བཞུགས། ཚོགས་པ་བཞི་བཅུ་ཙམ་བསྐྱངས་ཞལ་ཏ་མང་པོ་མཛད་དེ་འདི་ཡན་ཆད་ལ་འཚོ་བ་འཛོམས་པོ་མ་བྱུང་ཡང་ཅི་ཡོད་བཞི་སྡེ་དང་ཚོགས་གསོག་ཁོ་ན་བྱས། བསྙུང་གནས་དང༌། བཅུད་ལེན། མཁའ་འགྲོས་འཚོ་བ་སྦྱར་བ། ཏིང་འཛིན་གྱི་འཚོ་བ་བཅས་ལ་བརྟེན་ཏེ་ལྟོ་རྒྱབ་ཀྱི་ཆེད་དུ་སྒྲུབ་པ་ལ་ཐང་ལྷོད་ཡེ་ནས་ཤོར་མ་མྱོང༌། ངའི་དཀའ་ལས་ཙམ་སུས་ཀྱང་མི་ནུས། ལྟོ་རྒྱབ་ལ་གྱོང་བསྐུར་མ་ནུས་པར་དང་པོ་ནས་འཛོམ་པོ་འདོད་པ་༼༢༦༽ལ་ཆོས་མི་ཡོང་གསུངས། རྒྱུན་དུ་ཚོགས་པ་རྣམས་ལ་གདམས་འཁྲིད་དང་ཚོགས་མཆོད། དོན་ཞགས་ཀྱི་སྙུང་གནས་འབའ་ཞིག་སྐྱོང་བར་མཛད། རླུང་དྷུ་ཏིར་དག་པའི་ལྟས་སུ་སྦྲུལ་ཆེན་པོས་མིད་པ་རྨིས་བྱུང་སྟེ་དེའི་ཞག་འགའ་ཕྱིན་ནས་ཐུགས་དམ་མཉམ་རྗེས་དང་བྲལ། དུས་གསུམ་ལ་སྒྲིབ་ཐོགས་མེད། སྐུ་བུ་ཆུང་གི་སྤྱོད་པ་མཛད་པ་ཞིག་བྱུང༌། བླ་མ་བཻ་རོ་ལ་དབང་དང་བྱིན་རླབས་ཞུས་ཏེ་བདེ་མཆོག་ལྷན་སྐྱེས་དང༌། རྗེ་བཙུན་མ་ཕག་མོ། ཨུ་རྒྱན་མ་དང༌། ཏེ་ལོའི་དོ་ཧ་དང༌། ཕྱག་རྒྱ་ཆེན་པོ་གཏུམ་མོ་ལ་སོགས་མང་དུ་གསན། འདི་སྐབས་རང་བྱུང་གསུམ་པའི་ཤིང་ཕོ་ཁྱི་ཡི་ལོ་སྟེ་ཕྱི་ལོ་༡༢༥༤་ལ་དྭགས་སྒོམ་ཚུལ་ཁྲིམས་སྙིང་པོ་དགུང་ལོ་སུམ་ཅུ་སོ་དགུ་བཞེས་པར་སྟོད་ལུང་དུ་གནས་བརྟན་ཤེས་རབ་གྲགས་ཀྱིས་སྤྱན་དྲངས་ཏེ་མཚུར་ཕུ་ལྷ་ལུང་གི་དགོན་པ་ཕྱག་བཏབ། འདི་དུས་དུས་མཁྱེན་དགུང་ལོ་བཞི་བཅུ་ཞེ་ལྔ་ཡིན། རྟོགས་ལྡན་སྒོམ་པ་སུམ་བརྒྱ་སྐོར་དང༌། ཕྱོགས་ཀྱི་སློབ་མ་ཡང་མང་དུ་འདུས། ལྷ་ལུང་དགོན་གྱི་ཕུར་ཡང་སྒོམ་ལུང་གི་དགོན་པ་གོང་དང༌། བྲག་རལ་དགོན་པ་བཅས་བཏབ། ལྷོ་རོང་ཆོས་འབྱུང་ལས་ཀྱང་དེར་རྟེན་གསུམ་ཁྱད་འཕགས་མང་པོ་དང༌། ཁྱད་པར་དུ་ཁམས་པ་མི་གསུམ་གྱིས་བཞེངས་པའི་སྐུ་འབུམ་སོགས་ཡོད་ཅེས་གསལ།

 དེ་ནས་ཀརྨ་པ་དུས་མཁྱེན་དགུང་ལོ་ལྔ་བཅུ་པ་རབ་བྱུང་གསུམ་པའི་ས་མོ་ཡོས་རབ་ལོ་༥༡༤༥། ཕུག་ལུགས་༢༠༤༠། ཕྱི་ལོ་༡༡༥༩། ལ་སྒམ་པོ་ཁུ་དབོན་གྱིས་ལུང་བསྟན་པ་ལྟར་མདོ་ཁམས་ཕྱོགས་སུ་འབྱོན་པར་བཞེད་དེ་གཞུ་ནས་རྟ་ཁྲབ་ཀྱི་འབུལ་བ་དང་བཅས་སློབ་དཔོན་སྒོམ་པ་ལྷ་ལུང་ན་བཞུགས་པ་ལ་ཕྱི་ཕྱག་ཏུ་བྱོན་པས། སློབ་དཔོན་གྱིས་ང་ཡང་ཁམས་སུ་འགྲོར་འདོད་དེ་རྐང་པ་ན་བས་མ་བརྟོལ། བླ་མའི་བཀའ་ཡིན་པས་ཁྱེད་བྱོན། སླར་འཚོ་བ་དཀོན་ལོད་དང༌། དགེ་སྦྱོར་སྨར་ལོད་ཅི་བྱུང་ཡང་ཡར་ཤོག །ཁོ་བོ་ནི་ཡུན་རིང་མི་འཚོ་བ་ཡིན་གསུངས། དེར་རྗེ་བཙུན་གྱིས་བཤུམས་པས། མ་ངུ་བླ་བོ་བཤད་ཀྱིས་⁽1763⁾སྐད་ཆ་བཤད་ཀྱིས་ཅེས་མཉལ་པའི་ཡུལ་སྐད་ཡིན། ཉོན་ནོ་གསུངས་ནས། སྔར་སྒྲུབ་པ་ཇི་ལྟར་མཛད་པ་དང༌། ད་ལྟ་ཆོས་ཐམས་ཅད་སྒྱུ་མ་ལྟ་བུར་མཁྱེན། རྡོ་རྗེ་གདན་ལ་སོགས་པའི་གནས་ཁྱད་པར་ཅན་རྣམས་སྐད་ཅིག་གིས་གཟིགས་པར་ནུས་པ་ལ་སོགས་པའི་གསུང་གླེང་ངོ་མཚར་ཅན་མང་པོ་བྱོན་པས་ཤིན་ཏུ་སྤྲོ་བ་བྱུང་གསུངས།

 སྐབས་དེར་རྗེ་དུས་མཁྱེན་གྱིས་མཚུར་ཕུའི་གནས་ས་ལ་ཞབས་ཀྱིས་བཅག་སྟེ་རྒན་མོ་རུ་བའི་བྲག་འོག་ཏུ་ཞག་ཁ་ཡར་བཞུགས་ཏེ་ས་གཞི་བྱིན་གྱིས་བརླབས་ཏེ་གཞི་བདག་༼༢༧༽ལ་གཏོར་མ་སོགས་བརྔོད། གཟིམས་སྤྱིལ་ཆུང་ངུ་ཞིག་མཛད་དེ་དགོན་གནས་ཀྱི་རྟེན་འབྲེལ་བསྒྲིགས། མཆོད་ཁང་གོང་གི་རྒྱབ་ཏུ་ཡོད།

 དེ་ནས་འཕན་ཡུལ་བརྒྱུད་ཁམས་སུ་འབྱོན་པར་རྩམ་པས་ཏྲེ་བོ་རྣམས་ཀྱིས་འབྱོན་དུ་མ་སྟེར། དེའི་དུས་སུ་བླ་མ་ཕག་མོ་གྲུ་པས་བཙུན་པ་ཡེ་ཤེས་འོད་ལ་འཕྲིན་བསྐུར་ཏེ། ཁྱེད་ཁམས་སུ་མ་བྱོན་གལ་ཏེ་འབྱོན་ན་ཡང་དབང་བསྐུར་དང་རབ་གནས་མང་པོ་མ་མཛད། སྐུ་ཚེ་ལ་བར་ཆད་བྱུང་དོགས་ཡོད་ཅེས་གསུངས་པ་ལ། རྗེ་བཙུན་གྱི་ཞལ་ནས་ཁོང་ང་ལ་ཐུགས་བརྩེ་བ་ཡིན་ཏེ། ཁོ་བོ་བཞོན་ལྔ་མེད་པར་འབྲོག་ཏུ་མི་འགྲོ། དེ་ཙམ་གྱི་གདེངས་མེད་པ་དབང་བསྐུར་དང་རབ་གནས་མི་བྱེད། དབང་བསྐུར་ཡང་མ་བསྐུར་ཡང་བརྒྱད་ཅུ་རྩ་བཞི། རྗེ་བཙུན་ཆེན་པོ་མི་ལའི་སྐུ་ཚེ་ཞིག་ཐུབ་པ་ཡིན་གསུངས། དེ་ནས་ཚུར་ལོག་ནས་མཚུར་ངོས་བཟང་⁽1763⁾རྗེ་སྒོམ་པའི་བཞུགས་གནས་ལྷ་ལུང་དང་ཉེ་བའི་ཆུ་གསུམ་མདོ། དུ་སྒྲུབ་པ་མཛད་པས་དགེ་སྦྱོར་སྨར་ཞིང་ཐུགས་བདེ་གསལ་མི་རྟོག་པའི་ཉམས་འབར་བ་སོགས་ཡོན་ཏན་ཁྱད་འཕགས་པ་དང༌། མདོར་ན་དེའི་དུས་སུ་སྐུ་ལས་རིང་བསྲེལ་དཔག་ཏུ་མེད་པ་བྱོན། སྐུ་ཆབ་ཞལ་ལུད་དྲི་ཆེན་ཐམས་ཅད་ཀྱང་རིང་བསྲེལ་དབྱིབས་དང་ཁ་དོག་སྣ་ཚོགས་པར་གྱུར། ཁྱད་པར་དུ་ཚེམས་གཅིག་བྱོན་པ་ལ། ཚེམས་གཅིག་གིས་ཚེམས་ཆུང་མང་པོར་གྱུར། ཅི་ཞིག་ལྟར་ན་དེ་རྣམས་རིང་བསྲེལ་དུ་གྱུར། དབྱིབས་མཆོད་རྟེན་དང་སཱཙྪ་དང་རྡོ་རྗེ་ལ་སོགས་པའི་གཟུགས་སུ་གྲུབ་པ་དཔག་མེད་བྱོན་པ་རྣམས་དད་ལྡན་རྣམས་ཀྱིས་ཕྱོགས་ཕྱོགས་སུ་གདན་དྲངས། རྗེ་སྒོམ་ཚུལ་ལ་ཡང་དད་རྟེན་དུ་ཕུལ། ཤིན་ཏུ་དགྱེས་པར་བྱུང་གསུངས། ཁྱད་པར་དུ་དཔལ་ཧེ་རུ་ཀ་དང༌། རྡོ་རྗེ་རྣལ་འབྱོར་མ། ཇོ་བོ་ཁ་སར་པ་ཎི་གསུམ་སྐུ་རྒྱུ་རིང་བསྲེལ་ལས་བྱོན་པ་ན་ཁ་སར་པ་ཎིའི་རང་བྱོན་དེ་འཁྲིད་པ་གནས་བརྟན་ལ་ཕུལ། རྗེ་བཙུན་མས་སྐུ་དེ་ཇོ་སྲས་རྡོ་རྗེ་འོད་ལ་གནང༌། དཔལ་ཧེ་རུ་ཀའི་སྐུ་དེ་རྣལ་འབྱོར་པ་གཅིག་ལ་བྱིན་གསུངས། སྤྱིར་རིང་བསྲེལ་རྣམས་འཕེལ་བ་དང་གཤེགས་པ་དང༌། དབྱིབས་དང་ཁ་དོག་འགྱུར་བ། མངོན་སུམ་དུ་འཕར་ཞིང་ལྡིང་བ་ལ་སོགས་པ་སྣ་ཚོགས་བྱུང་བས་གང་ཟག་ཐེ་ཚོམ་ཅན་རྣམས་ཀྱང་ཕྱིས་མི་ཕྱེད་པའི་དད་པ་ཐོབ་པར་གྱུར་ཏོ། །

 དབེན་གནས་དེ་ནི་གོང་དུ་མཚུར་ངོས་བཟང་ཞེས་གསལ་བར་ཕྱིས་སྒྲ་ཟུར་ཆགས་ཏེ་ནོར་བཟང་ཞེས་པའི་སྤང་རི་ཞིག་སྟེ་མཚུར་ཕུ་སྣ་མཁར་གྱི་གྲོང་ཚོ་དེའི་མདུན་རི་ཡིན། སྤང་རི་དེའི་ཤར་ཕྱོགས་ཀྱི་རི་སྣེ་དེའི་རྩེ་མོར་རྗེ་དུས་མཁྱེན་༼༢༨༽བཞུགས་པའི་ཕོ་བྲང་གི་གྱང་ཤུལ་ད་ལྟའང་ཡོད་ལ་དད་ཅན་སྐལ་ལྡན་དག་ལ་དུས་ཕྱིས་བར་ཆབ་ཁང་ལས་ཀྱང་རིང་བསྲེལ་བརྙེད་ཅིང་དུས་གསུམ་མཁྱེན་པ་ལ་བརྟུགས་པའི་རིང་བསྲེལ་ཡོད་ཅེས་གྲགས་པའི་སྒྲུབ་གནས་བསྟན་མ་བཅུ་གཉིས་བྲན་དུ་འཁོལ་བའི་གནས། ཟག་མེད་ཤེས་བྱའི་ཕོ་བྲང་དང་གནས་ཟག་མེད་ཤེས་བྱའི་ཕོ་བྲང་ན་དཔལ་ལྡན་དུས་གསུམ་མཁྱེན་པ་ལ་གསོལ་བ་འདེབས་ཞེས་གྲགས་པ་དེ་ཡིན། བསྟན་པའི་སྐུ་མཁར་སོགས་ཡོད།

 དེ་ནས་ཡང་ཀོལ་ཇི་བའི་མགྲོན་པོ་གོ་བཙུན་ཡོན་བདག་གིས་གདན་འདྲེན་བྱས་ནས་འཕན་ཡུལ་དུ་བྱོན་པའང་ཏྲེ་བོའི་མགྲོན་པོས་གཤེགས་སུ་མ་སྟེར། གཞུའི་གྲུ་བཞིར་ཚུར་ལོག་པ་ན་སྐམ་པ་རྡོ་རྗེ་དཔལ་བརྩེགས་ཀྱིས་ཀྱང་བསུ་བ་ལ་བྱོན་ནས་སློབ་དཔོན་སྒོམ་པ་སྙིང་པོ་སེ་རུ་ན་བཞུགས་པ་ལ་རྟ་བཟང་པོ་དང་འབུལ་བ་འགའ་ཁྱེར་ནས་སླར་ཡང་ཐོན་ཕྱག་ལ་བྱོན་པ་དང༌། ཏྲེ་བོའི་མགྲོན་པོ་རྒྱ་ཨ་སྐྱབས་ཅེས་བྱ་བའི་གདན་འདྲེན་བྱས་ནས་དགུང་ལོ་ལྔ་བཅུ་པ་རབ་བྱུང་གསུམ་པའི་ས་ཡོས་ཀྱི་ལོ་ལ་ཁམས་སུ་ཕྱག་སྟེགས།

 སྤྱིར་དབུས་ཕྱོགས་སུ་ལོ་བཅུ་ཐོས་བསམ་དང༌། ལོ་བཅུ་གཉིས་སྒྲུབ་པ་མཛད། གྲུ་བཞིར་ལོ་བརྒྱད་བཞུགས་པ་བཅས་ལོ་སུམ་ཅུ་སོང༌། དེ་ནས་བྱང་ལམ་ན་མར་བྱོན་པའི་ཚེ་ནུབ་གཅིག་རྣལ་ལམ་དུ་བུད་མེད་ཚོན་མོ་ཞིག་གི་རོ་རྙེད་པ་བཤས་པས་རྩིབ་མའི་རྩ་བ་ནས་ཌཱ་མ་རུ་མང་པོ་བྱུང༌། དེ་རྣམས་ཀྱང་སྒྲ་རང་གྲགས་སུ་སྒྲོག་ཅིང་ནམ་མཁའ་ལ་སོང༌། རྗེ་བཙུན་གྱིས་ཀྱང་དེ་རྣམས་དང་འགྲོགས་ཏེ་བྱོན་པས་ཨུ་རྒྱན་སྤྲུལ་པའི་ཞིང་དུ་ཕེབས། དེ་ན་ཌཱ་ཀི་མའི་སྡེ་ཚན་བསམ་གྱིས་མི་ཁྱབ་པ་འདུག་པ་ལ། བུད་མེད་གཅིག་ན་རེ། འདི་ཡན་ཆད་ནི་ཡེ་ཤེས་ཀྱི་ཌཱ་ཀི་མའི་གླིང་ཡིན། འདི་མན་ཆད་འཇིག་རྟེན་གྱི་ཌཱ་ཀི་མའི་གླིང་ཡིན་ཞེས་གདམས་པ་དང་རྗེས་སུ་བསྟན་པ་མང་དུ་གསན་ནོ། །དེ་ནས་རྫ་སྨད་ཟླ་སྟོད་ཀྱི་མཁར་གསར་དུ་ལོ་གཉིས་བཞུགས། རག་རམ་ཕ་ཕོང་ལ་ལྷ་ཁང་དང་མཆོད་རྟེན་སོགས་བརྩིགས། ཏྲེར་དགེ་འདུན་སྟོང་ཙམ་འདུས་པ་གཞུང་བཤད་དང་གདམས་ཁྲིད་གནང་བ་དང༌། ཡུལ་ཕྱོགས་དེའི་འཁྲུགས་ཆེན་རྣམས་ཆོས་དང་ཟང་ཟིང་གི་སྒོ་ནས་ཞི་བར་མཛད།

 ཀརྨ་པ་དུས་མཁྱེན་དགུང་ལོ་ལྔ་བཅུ་རྩ་ལྔ་པ་རབ་བྱུང་གསུམ་པའི་ཤིང་ཕོ་སྤྲེལ་རབས་ལོ་༥༡༥༩། ཕུག་ལུགས་༢༠༤༥། ཕྱི་ལོ་༡༡༦༤། གཉོས་རྒྱལ་བ་ལྷ་ནང་༼༢༩༽སངས་རྒྱས་རིན་པོ་ཆེ་འཁྲུངས་པའི་ལོ། མདོ་ཕལ་པོ་ཆེ་ལས་ལུང་བསྟན་པའི་བྱང་སེམས་ཐུགས་རྗེ་ཅན་གྱི་གནས་ས་ཁྱད་པར་ཅན་ཁམས་ཀྱི་སྐམ་པོ་གནས་ནང་དུ་ཕེབས་ཏེ་འོག་མིན་མཁའ་སྤྱོད་སྐུ་ཡི་གདན་ས་དང་པོ་ཀཾ་པོ་གནས་གནང་ཕྱག་བཏབ། གཞི་བདག་རྡོ་རྗེ་དཔལ་བརྩེགས་ཀྱི་ཞུ་ངོར་ལོ་བཅུ་དགུ་བར་གནས་དེར་བཞུགས་ནས་སྒོམ་སྒྲུབ་མཛད། རྣལ་ལམ་སྔར་ནས་རྩལ་འབྱོངས་ཀྱང༌། གནས་ནང་དུ་ཕེབས་མ་ཐག་ནས་རྣལ་འོད་གསལ་འབའ་ཞིག་ཏུ་སོང༌། འོད་གསལ་ཉིན་མཚན་འཁོར་ཡུག་རྒྱུན་ཆད་མེད་པ་དེ་ནས་བྱུང༌། ཆོས་རྗེ་སྒམ་པོ་པས་དེ་མཁྱེན་ནས་ལུང་བསྟན་པར་གདའ། བཀའ་བཞིན་བསྒྲུབས་པའི་བྱིན་རླབས་ཀྱང་ཡིན་ཏེ་འོང་གསུངས། སྐབས་ཤིག་བྲམ་ཟེ་ཆེན་པོ་ས་ར་ཧ་རྣལ་འབྱོར་རུས་པའི་རྒྱན་ཅན་ཞྭ་ནག་པོ་ཁྱུང་གཤོག་བསྣབས་པ་ཞིག་ཞལ་གཟིགས་ནས་གདམས་པ་ཡ་ཟུང་གཅིག་གནང་བ་དང་དབུ་ཞྭ་གནང་བས་ཞྭ་ཆོས་ཀྱང་གསུངས། དེར་སྐལ་ལྡན་བསམ་གྱིས་མི་ཁྱབ་པའི་དོན་མཛད། སྒོམ་ཆེན་རྟོགས་ལྡན་མང་པོ་ཡང་བྱུང༌། ཛ་མཛོ་ལྔ་བཅུ་ལ་སོགས་པའི་སྒམ་པོའི་གདན་སར་འབུལ་བ་བསྐུར། དེར་ལྷ་ཚོགས་མང་པོས་ཞལ་གཟིགས་ཤིང༌། ལྷག་པར་དགྱེས་རྡོར་ལྷ་དགུའི་དཀྱིལ་འཁོར་དང༌། དགྱེས་རྡོར་ལྷན་སྐྱེས་རྡོ་རྗེ་རྣལ་འབྱོར་མ་དབུ་སྟོང་སྤྱན་སྟོང་དཔའ་མོ་སུམ་ཅུ་རྩ་དྲུག་གིས་བསྐོར་བ་དང༌། བདག་མེད་ལྷ་མོ་བཅོ་ལྔའི་དཀྱིལ་འཁོར་དང༌། སྒྲོལ་མ་ཡིད་བཞིན་འཁོར་ལོ་དང༌། མི་གཡོ་བ་དང༌། སྒྲོལ་མ་སྔོན་མོ་ཞལ་སྦྱོར་དང༌། འཇམ་དཔལ་དགྲ་ནག་གི་ལྷ་ཚོགས་དང༌། རྡོ་རྗེ་འཇིགས་བྱེད་ཀྱི་ལྷ་ཚོགས་དང་ཁྲོ་བོ་བདུད་རྩི་འཁྱིལ་པ་ལྷ་དགུ་ཡབ་ཡུམ་ཞལ་སྦྱོར་གྱི་དཀྱིལ་འཁོར་དང༌། མ་ཧཱ་མཱ་ཡཱ་ལྷ་ལྔའི་དཀྱིལ་འཁོར་དང༌། གསང་བ་འདུས་པའི་དཀྱིལ་འཁོར་སོགས་ཞལ་གཟིགས་ཤིང༌། དགྱེས་མཛད་ལྷ་དགུའི་བསྟོད་པ་དང༌། བར་དོའི་གདམས་པ་སོགས་རྗེས་སུ་བསྟན་པ་མང་པོ་དང༌། རྡོ་རྗེ་སྒྲ་བརྙན་དཔག་ཏུ་མེད་པ་གསན་ཏོ། །ཡང་སྔོ་རུར་ཨཱ་ལི་ཀཱ་ལི་དཀར་དམར་གྱི་ཡི་གེའི་ཕྲེང་བ་དང༌། སྐུ་གསུང་ཐུགས་ཀྱི་ཡི་གེ་མང་པོ་ནམ་མཁའ་ལ་གསལ་བར་གཟིགས། དེའི་དུས་སུ་ཐུགས་ཉམས་ཁྱད་པར་ཅན་ཡང་བྱུང་གསུངས།

 ཀརྨ་པ་དུས་མཁྱེན་དགུང་ལོ་༦༠ རབ་བྱུང་གསུམ་པའི་ས་མོ་གླང་ལོར་རབས་ལོ་༥༡༦༤། ཕུག་ལུགས་༢༠༥༠། ཕྱི་ལོ་༡༡༦༩། ལི་ཐང་གི་འདོན་སྤང་ཕུག་པའི་དགོན་པ་ཕྱག་བཏབ། ཆ་པ་ཆོས་ཀྱི་སེང་གེ་དང་དྭགས་པོ་སྒོམ་ཚུལ་སྐུ་གཤེགས་པའི་ལོ་ཡིན། ཡང་པོམ་ཕུག་ཏུ་༼༣༠༽བཞུགས་པའི་དུས་རི་བོ་མ་ཎི་བྷ་ག་ལའི་སྣང་བ་བྱུང༌། དེ་ཡང་སྤྲིན་དང་ན་བུན་འཐིབས་པའི་གསེབ་ན་བྱ་དང་གཅན་གཟན་རིགས་མི་གཅིག་པ་སྣ་ཚོགས་ཡོད་པའི་རྩེ་ལ་བཅོམ་ལྡན་འདས་རྡོ་རྗེ་རྣལ་འབྱོར་མ་སྐུ་གཅེར་བུ་སྐྲ་གྲོལ་བ་བདེ་བའི་ཉམས་ཅན་ཐོད་པ་དང་གྲི་གུག་འཛིན་པ། ཕྱག་གཡོན་པའི་གྲུ་ཁུག་ཏུ་ཞབས་གཡས་བཅུག་པར་རྒྱན་སྤངས་པའི་མཁའ་སྤྱོད་མའི་ཞལ་གཟིགས་སོ། །

 ཡང་སྟོན་ཟླ་ར་བའི་ན་ལ་ཆོས་རྗེ་རིན་པོ་ཆེ་སྒམ་པོ་པའི་འདས་མཆོད་བྱེད་པའི་དུས་སུ། ཉི་མ་ཕྱེད་ཡོལ་ནས་ནམ་མཁའ་ལ་འཇའ་ཚོན་གདུགས་དང་དཀྱིལ་འཁོར་ལྟ་བུ་བྱུང་བའི་དཀྱིལ་ནས་བླ་མ་ལྷ་རྗེ་གཡས་གཡོན་དུ་ཉེ་གནས་ལེགས་མཛེས་དང༌། གྲགས་མཛེས་གཉིས་ཀྱིས་མཐའ་རྟེན་གཙོ་འཁོར་དུ་བཞུགས་པའི་ཞལ་ནས། **བུ་གཉིས་སུ་མེད་པ་ལྟ་བའི་དོན། །གཡེངས་སུ་མེད་པ་སྒོམ་པའི་དོན། །ཟུང་དུ་འཇུག་པ་སྤྱོད་པའི་དོན། །དེ་གསུམ་དབྱེར་མེད་འབྲས་བུའི་དོན། །**ཞེས་གསུངས་པ་གསན།

 ཡང་གནས་ནང་དུ་བཞུགས་པའི་ཚེ་སིང་ག་ལའི་གླིང་དུ་རྫུ་འཕྲུལ་གྱིས་བྱོན་ཏེ། དུར་ཁྲོད་གཅིག་ཏུ་སློབ་དཔོན་ཆེན་པོ་རྡོ་རྗེ་དྲིལ་བུ་པ་དང་མཇལ། གསོལ་བ་བཏབས་པས་ཐེབས་ཤིང་གདམས་པ་དང་རྗེས་སུ་བསྟན་པ་མང་པོ་ཐོབ་གསུངས། ཡང་གནས་ནང་དུ་ནུབ་གཅིག་རྣལ་ལམ་ན་དགེ་སློང་ཤམ་ཐབ་དཀར་པོ་ཅན་ཞིག་བྱུང་ནས་སངས་རྒྱས་ལ་ཆོས་མཉན་དུ་འགྲོའམ་ཟེར། ཐུགས་དགོངས་ལ་སངས་རྒྱས་མར་མེ་མཛད་དང༌། ཤཱཀྱ་ཐུབ་པ་ནི་མྱ་ངན་ལས་འདས། མགོན་པོ་བྱམས་པ་ཡིན་ནམ་དགོངས་ནས་དྲིས་པས་ཡིན་ཟེར་ཏེ། ཉི་མའི་དཀྱིལ་འཁོར་གྱི་སྟེང་ནས་ཕར་བྱོན་པས་འོད་ཟེར་ལྟེམ་ལྟེམ་བྱེད་པ་བྱུང་གསུངས། དེར་དགའ་ལྡན་དུ་བྱོན་པས་མགོན་པོ་བྱམས་པ་རྒྱལ་བ་ལོངས་སྤྱོད་རྫོགས་སྐུའི་ཆ་བྱད་ཀྱིས་དགེ་སློང་དཀར་པོ་ཤ་སྟག་ལ་ཆོས་གསུང་གིན་འདུག་སྟེ། **འདི་ལ་གསལ་བྱ་ཅི་ཡང་མེད། །བསྣན་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་བལྟ། །ཡང་དག་མཐོང་ན་རྣམ་པར་གྲོལ། །**ཞེས་སོགས་གསུང་བ་གསན། བྱང་ཆུབ་མཆོག་ཏུ་སེམས་བསྐྱེད་པའང་ཞུས་གསུངས་ཀྱང་གནས་ནང་དུ་བྲག་བརྩེགས་པ་བརྒྱའི་སྟེང་དུ་བླ་མ་ལྷ་རྗེ་སྐུ་བདེ་བའི་ཉམས་ཀྱིས་བཞུགས་པ་མཁའ་འགྲོ་མ་རུས་པའི་རྒྱན་ཅན་བརྒྱད་ཀྱིས་མེ་ཏོག་གི་ཕྲེང་བ་ཕྱག་ཏུ་ཕུལ་བ་དེ་རྣམས་ནམ་མཁའ་ལ་གཏོར་བས་རིན་པོ་ཆེ་པད་མ་བརྩེགས་པའི་ཁང་པར་གྱུར་ཏོ། །

 ཡང་གནས་ནང་དུ་བཞུགས་པའི་ཚེ། འདི་ཆུང་སངས་རྒྱས་༼༣༡༽ལྷོ་སྟོད་དུ་ལྡོམ་བུ་ལ་སོང་བས་ཁོང་གིས་བླ་མའི་གདན་ས་དྭགས་ལྷ་སྒམ་པོ་ཞིགས་པ་ཐོས་ཏེ་བྱུང་བ་ལ། རིན་པོ་ཆེས་དགོངས་པ་བཏང་སྟེ་གཟིགས་པས། དང་པོ་དྭགས་པོ་གསལ། དེ་ནས་སྟེང་འོག་ཕྱོགས་མཚམས་ཐམས་ཅད་གསལ་བ་ལས། སངས་རྒྱས་ཀྱི་ཞིང་ཁམས་མང་པོར་བཅོམ་ལྡན་འདས་མང་པོ་སྲས་དུ་མ་དང་བཅས་པ་ཆོས་ཀྱི་འཁོར་ལོ་བསྐོར་བ་གཟིགས་ཏེ། གདན་ས་ཞིག་པ་མི་བདེན་པར་འདུག་གསུངས། དེ་ཇི་ལྟར་ལགས་ཞུགས་པས། ངས་ད་ལྟ་རང་བལྟས་པས་མཐོང་གསུངས།

 ཡང་གནས་ནང་དུ་བཞུགས་པའི་རྣལ་ལམ་དུ་ཆོས་ཐམས་ཅད་སྒྱུ་མ་རྨི་ལམ་དུ་གཟིགས་པའི་ངང་ནས་བླ་མ་ལྷ་རྗེ་རིན་པོ་ཆེ་དང་མཇལ་མངོན་དགའི་འཕོ་བ་གྱིས་གསུངས། དེར་རྗེ་བཙུན་གྱིས་ཀྱཻ་རྡོ་རྗེ་ལྷ་དགུའི་དཀྱིལ་འཁོར་སྒྱུ་མ་ཙམ་དུ་སྤྲུལ། ལྷ་རྗེ་ཉིད་ཀྱང་ཀྱཻ་རྡོ་རྗེ་ལྷ་དགུར་མཛད་དེ་ནམ་མཁར་བཞུགས་པའི་ཀྱཻ་རྡོ་རྗེ་ལྷ་དགུའི་ཐུགས་ཀར་བསྟིམས་པར་མཛད། གོ་རཱི་མ་ལ་སོགས་ལྷ་མོ་བརྒྱད་ཀྱང༌། ཛཿ ཞེས་བླ་མ་ཉིད་ཀྱི་སྐུ་ལ་བསྡུས། ནམ་མཁའ་ལ་ཡལ་བར་མཛད་པས་བླ་མ་ལྷ་རྗེ་ཤི་འདི་དུས་རྗེ་དུས་མཁྱེན་ཁམས་ཀྱི་གནས་ནང་དུ་བཞུགས་པའི་སྐབས་སུ། གཙང་གི་གཅུང་པ་དྲུག་གོང་པ་ཡོན་ཏན་མཁན་པོ་ཞིག་གི་སྲས་སུ་ཡར་ལུང་ཉ་མོ་གཞུང་ཁ་རྗེ་སྙིང་པོ་ཞེས་པའི་ཡུལ་དུ་སྐུ་འཁྲུངས་ཤིང༌། གདུང་གྲུ་གུ་དང༌། མཚན་དཔལ་གྲགས་སུ་འབོད་པའི་འགྲོ་མགོན་རས་ཆེན་ཞེས་པ་བྱིས་པའི་དུས་རེའུ་ལུག་འཚོ་བར་གར་ཕེབས་སུ་འཇའ་ཟུག་པ་ཀུན་གྱིས་མཐོང༌། རྣལ་འབྱོར་པ་ཞིག་བྱུང་ནས་བུ་ཆུང་ང་ལ་བླང་ཟེར་བ་ལ། འདི་ཅི་ལགས་བྱས་པས། འདི་ལ་བུད་མེད་གསེར་གྱི་རྒྱན་ཆ་ཅན་མང་པོ་འཁོར་གྱིན་འདུག་པས་དེ་རྣམས་མཁའ་འགྲོ་མ་ཡིན། ཆོས་བྱས་ན་བཟང་པོ་ཡོང་ཟེར་ཡང་ཡབ་ཀྱིས་མ་ཕུལ། དགུང་ལོ་དགུ་ནས་སྐྱེས་བུ་ཆུང་འབྲིང་གི་བློ་ཇི་ལྟར་འཁྲུངས་པ་དང༌། དེ་ནས་འགྲོ་སྒོམ་རས་པ་དང༌། ཟངས་རི་རས་པ། གཉལ་ཇོ་སྲས་སོགས་བླ་མ་ཇི་སྙེད་པ་བསྟེན་ནས་མཐར་རང་ཡུལ་རྣ་བས་མ་གོ་བ་ཞིག་ལ་འགྲོ་དགོངས་པ་ཤར་བ་དང༌། གཡེ་དྭགས་ཀོང་གསུམ་རིམ་པར་བརྒྱུད་དེ་ཁམས་ཕྱོགས་སུ་བྱོན། བུ་འབོར་གྱི་ཡུལ་དུ་ནང་འཁྲུགས་དྲག་པོ་མང་པོ་བསྡུམས། དེ་ཕྱོགས་བོན་པོའི་རིགས་མཐུ་མོ་ཆེ་རྣམས་ལུང་རིགས་དང་ནུས་མཐུས་བཏུལ་ཏེ་མགོན་པོའི་སྔགས་༼༣༢༽གྲྭ་སྒྲུབ་སྡེ་ཆེན་པོ་བཅོ་བརྒྱད་བཙུགས། ཉེ་རབས་བར་གནས་ཡོད། ཁོང་རྩ་རླུང་གི་ཡོན་ཏན་དང་ནུས་པ་སོགས་མཁྱེན་པ་ཤིན་ཏུ་ཆེ་བས་ཐུགས་ཁེངས་པ་ལྟར་ཡོད་པས། རྗེ་དུས་མཁྱེན་གནས་ནང་དུ་བཞུགས་པའི་སྙན་གྲགས་ཆེར་གསན་པས། ཆོས་ཞུ་རྒྱུ་ནི་མེད་ཕྱག་གཅིག་བྱས་ནས་གནས་ནང་དུ་ལྟད་མོ་ཞིག་བལྟར་འགྲོ་དགོངས་ནས་བྱོན་པས་གཞི་བདག་ཀཾ་པོ་རྡོ་རྗེ་དཔལ་བརྩེགས་ཀྱིས་ཁོང་ལ་བསུ་བ་བྱས། རྗེས་ཁྱོད་སྔགས་ཆུང་ཤེས་རབ་ཅན་ཅིག་འདུག་པས་ངའི་སློབ་མའི་སློབ་མ་བྱས་ན་འོང་བ་འདུག་པ་ལ་གསུངས་པས། ཁྱེད་ལ་སློབ་མ་ཅི་འདྲ་ཡོད་ཞུས་ཙ། ལྡེ་ཆུང་སངས་རྒྱས་དང༌། འབལ་ཚ་སྟག་དིལ་ཁམས་སྟོད་འདོམ་དཀར་དགོན་ཆེན་འདེབས་པ་པོ་སོགས་ཡོད་ཁྱོད་རང་དེར་སོང་གསུང་བྱོན་པས་ལྡེ་ཆུང་སངས་རྒྱས་ཕུག་པ་ཞིག་ན་སྒོམ་གྱིན་བཞུགས་པ་དང་མཇལ། ཁོང་གིས་འབལ་ཚ་སྟག་དིལ་བཞུགས་ས་ལུང་བསྟན་པས་དེར་བྱོན་ཙ་ན་ཕུག་པ་ཞིག་ན་སྟག་གཅིག་ཉལ་ནས་འདུག་སྐྲགས་ཏེ་ལྡེ་ཆུང་གི་དྲུང་དུ་བྲོས་པས་ད་དུང་སོང་གསུངས། ཕྱིན་པས་སྟག་དེའི་ཤུལ་ན་མཚོ་ཆུང་ཞིག་ལས་མི་འདུག །དེ་ལ་བསྐོར་བ་ཞིག་བྱས་ནས་རྡེའུ་འགའ་བསྐྱུར་ཏེ་ཕྱིན་པས། ད་དུང་སོང་གསུངས། ཕྱིན་པས་མཚོ་མེད་པར་བན་རྒན་སེ་བོ་ཞིག་འདུག་པའི་པང་ན་སྔར་བསྐྱུར་བའི་རྡེའུ་རྣམས་ཀྱང་འདུག །ཁོང་གི་བསམ་པར་སློབ་མ་ལ་ཡོན་ཏན་དེ་འདྲ་ན་བླ་མའི་ཡོན་ཏན་ལྟ་ཅི་སྨོས་སྙམས་ནས་དད་པ་དབང་མེད་དུ་སྐྱེས་ཏེ་བླ་མ་དུས་མཁྱེན་ལ་གདམས་ངག་ཞུས་ཏེ་ལོ་བདུན་བར་དབུ་སྔས་ལ་མི་འཇོག་པར་དམ་བཅས་ནས་སྒོམ་པས་རྟོགས་པའི་ཕུ་ཐག་ཆོད། ཅེས་རྣམ་ཐར་བདུད་རྩི་བུམ་བཟང་དུ་གསལ་བ་དང༌།

 ཡང་གནས་ནང་གི་ངག་སྒྲོས་ཞེས་པར། རས་ཆེན་གྱིས་ནུས་པ་འདྲེན་པའི་ཕྱིར་རྗེ་དུས་མཁྱེན་གྱི་དྲུང་དུ་བྱོན་པས་ཕུག་པ་ཞིག་ན་སྒོམ་ཆེན་བགྲེས་པོ་ཞིག་འདུག་པ་མཐོང་བས་ཟིལ་མ་བཟོད་དེར་ཕྱག་བྱས། ང་ཁྱེད་དང་ནུས་འགྲན་དགོས་བྱས་པས། ཁྱེད་ལ་མགྲོན་ཞིག་བྱ་གསུངས་ནས་ཆུ་ཀ་པ་ལ་དོ་ཁོགས་མར་བླུགས་བསེ་རུའི་རུས་པ་སྐུད་པ་ལ་བཏགས་པ་ཞིག་ཐབ་གོང་ན་བཀལ་བ་དེ་ལན་གཉིས་དཀྲུགས་ཏེ་འཁོར་བ་དང་གཉིས་ཀས་ཀ་པ་ལ་རེ་གསོལ་བས་སྔར་མ་མྱོང་བའི་རོ་བཅུད་དཔེ་མེད་མྱོང་བས་དད་པ་སྐྱེས། ཁྱོད་རང་ནུས་པ་འགྲན་ན་ངའི་སློབ་མ་ལྡེ་ཆུང་སངས་རྒྱས་སར་སོང་གསུངས། ལྡེ་ཆུང་གིས་སྔར་ལྟར་འབལ་ཚ་སྟག་དེལ་བ་ལུང་བསྟན་ནས་ལུས་སྤྲུལ་བསྒྱུར་ཟད་པར་གྱི་བཀོད་པ་སྣ་ཚོགས་མཐོང༌། དེར་ཁོང་༼༣༣༽དང་གཏུམ་མོའི་དྲོད་འགྲན་རེས་བྱས། དགུན་སྒང་ཆེན་གྱི་མཚན་མོ་ཕུ་ཆུའི་ཆབ་རོམ་གྱི་སྟོད་དུ་སྟག་དེལ་བས་གཅེར་བུར་བཞུགས། རས་ཆེན་པས་རྡོ་རྒྱང་གང་ཙམ་གྱི་སྨད་དུ་དེ་ལྟར་བཞུགས་པས། སྟག་དེལ་བས་མདོམ་སྐོར་གསུམ་གྱི་ཆབ་རོམ་བཞུ་ནས་ཆུ་ཚན་ལྟར་གྱུར་ཡང་འཐུར་དུ་འབབ་མ་བཅུག་པར་གྱེན་དུ་བསྐྱིལ་བས་ཁོང་རང་གི་སྐུ་ལུས་ལ་གྱེན་དུ་འཁྱིལ་ཞིང་རླངས་པ་དང་འདྲེས་པས་སྤྲིན་བརྩེགས་པ་ལྟར་གྱུར་ཏེ་འདུག །རས་ཆེན་པ་བཞུགས་པའི་སྐུས་གར་ཁྱབ་ཡིད་འཇམ་ཙམ་བཞུ་ནས་ཅུང་དྲོ་བར་གྱུར་ཀྱང༌། ཁོང་གིས་ཆུ་རླུང་གི་ཟེར་བཏང་བས་ཤིན་ཏུ་གྲང་བར་གྱུར་པའི་ཚེ་ནམ་ཐོ་རངས་ཀྱི་ཆ་ལ་རྗེ་དུས་མཁྱེན་ནམ་མཁར་བྱོན་ནས་སྟག་དེལ་བ་ཁྱོད་ཀྱིས་སྔགས་ཆུང་འདི་འཁྱག་གྲིར་མ་གསོད་གསུངས་པ་དང་ཁོང་གིས་ཏིང་ངེ་འཛིན་གློད་པ་ན་ཚན་གྱི་རྒྱུན་གྱིས་ཆབ་རོམ་ཐམས་ཅད་དུས་གཅིག་ལ་འུར་ནས་ཁྱེར་སྐད། དེར་རས་ཆེན་དད་པ་སྐྱེས་ནས་བླ་མའི་ཞབས་ལ་གཏུགས་ཞེས་སྒྲོགས་པར་སྣང་ངོ༌། །

 གང་ལྟར་མཐར་རྗེ་དུས་མཁྱེན་གྱི་ཡོངས་སུ་གྲོལ་བར་མཛད་ནས་རྒྱུད་འཛིན་གྱི་བུ་སློབ་དམ་པར་གྱུར་པའོ། །ཡང་གནས་ནང་དུ་བཞུགས་པའི་ཚེ་ནུབ་གཅིག་གི་རྣལ་ལམ་དུ་རྒྱ་གར་གྱི་རི་གསེར་གྱི་བྱ་སྐྱིབས་ཅན་ཞེས་བྱ་བ་ན། བླ་མ་ལྷ་རྗེ་སྐུ་དངོས་སུ་བཞུགས་པ་ལྟར་མཇལ། བླ་མ་བརྫུས་སྐྱེས་ལགས་སམ་ཞུགས་པས། མངལ་སྐྱེས་ཡིན་འདིར་བརྫུས་སྐྱེས་ཀྱི་སེམས་ཅན་དོན་མི་འོང་གསུངས། སློབ་དཔོན་ཡོད་ལགས་སམ་ཞུས་པས། གཞུག་མ་རྒྱུན་ཆད་མེད་པ་ལ་སློབ་དཔོན་མི་དགོས་པར་གདའ་གསུངས།

 ཡང་དག་པའི་གདམས་པ་ཞུས་པས། **སྐྱེས་པའི་ཡུལ་དེ་སྤངས་ན་ཆགས་སྡང་བྲལ་བར་ངེས། །ཚུལ་ཁྲིམས་དོན་དང་ལྡན་ན་བདེ་འགྲོ་ཐོབ་པར་ངེས། །ཐབས་ལ་ནན་ཏན་བྱས་ན་ལམ་དེ་ཆོད་པར་ངེས། །མ་བཅོས་རང་སར་གཞག་ན་དོན་དེ་རྟོགས་པར་ངེས། །**ཞེས་གསུངས་པ་གསན་ནོ། །

 ཡང་གནས་ནང་དུ་སློབ་དཔོན་སྒོམ་པའི་འདས་མཆོད་གཅིག་གི་མཐར། དག་སྣང་ལ་རྡོ་རྗེ་གདན་གྱི་བྱང་ཕྱོགས་མ་ཧེ་རྒྱུ་བའི་ཚལ་དུ་བྱོན་པས་རྗེ་སྒོམ་ཚུལ་དང་མཇལ། ཁྱེད་ལ་འདིར་འོང་བའི་ནུས་པ་ཡོད་ཨང་གསུངས་ཤིང་ངོ་མཚར་གྱི་གླེང་མོ་དང་གདམས་ངག་མང་པོ་གསུངས་སོ། །

 འདི་སྐབས་ཤེད་དུ། གསང་སྔགས་སྔ་འགྱུར་གྱི་བསྟན་པའི་བདག་པོ་ཀཿརིན་པོ་ཆེན་དམ་པ་བདེ་གཤེགས་དང་མཇལ་ཏེ་འཁོར་ལོ་བདེ་མཆོག་གིས་དབང་བསྐུར་དང་གདམས་པ་མང་པོ་གསུངས། ནུབ་གཅིག་གཽ་༼༣༤༽རི་མ་ལ་སོགས་པ་ལྷ་མོ་བརྒྱད་ཀྱིས་བདེ་བ་ཅན་ཞེས་སྤྱན་འདྲེན་པ་རྨིས།

 རབ་བྱུང་གསུམ་པའི་མེ་ཕོ་སྤྲེའུ་༥༡༧༡། ༢༠༥༧། ༡༡༧༦། ལོར་ཀརྨ་པ་དུས་མཁྱེན་དགུང་ལོ་དྲུག་ཅུ་རྩ་བདུན་བཞེས་ཏེ་སྐུ་ཁམས་ཅུང་ཟད་མ་སྙོམ་པ་ལ་བླ་མ་སྟག་དེ་ལ་སོགས་པས་སྐུ་རིམ་སྒྲུབ་པར་ཞུས་པས། ཁོ་བོ་ད་ལྟ་མི་འཆི་བླ་མ་མི་ལའི་སྐུ་ཚེ་ཙམ་ཞིག་ཐུབ་པ་ཡིན་གསུངས་ནས་བརྟན་བཞུགས་དང་རིམ་གྲོ་མི་དགོས་པར་སྐུ་ཁམས་ཀྱང་དྭངས་བར་གྱུར་ཏེ་ཡོན་ཏན་དགོན་པ་བས་ལྷ་ལུང་གི་རབ་གནས་ཞུས་ཏེ་བྱོན་པའི་ཚེ་ལམ་ཁར། དཔལ་ལྡན་ལྷ་མོ་ལ་སོགས་པ་ཆོས་སྐྱོང་སྲུང་མ་སྤྲིན་གྱི་ཕུང་པོ་ལྟར་ཞལ་གཟིགས། རབ་གནས་དངོས་གཞིའི་ཚེ་ཌ་མ་རུ་དང༌། ཨཱ་ལི་ཀཱ་ལིའི་སྒྲ་མང་པོ་གསན་ཏེ་ཡར་གཟིགས་པས། ལྷ་ཚོགས་དཔག་ཏུ་མེད་པ་ཞལ་ནས་ཆོས་གསུངས་པ། **ལྟ་སྒོམ་ནམ་མཁའ་ཆུ་དང་མཚུངས། །སྤྱོད་པ་འགག་མེད་སྒྲུབ་ཏུ་མེད། །དེ་གསུམ་དབྱེར་མེད་གཉུག་མ་ཡིན། །ཀུན་རྫོབ་པི་ཝཾ་སྒྲ་དང་མཚུངས། །དེ་དོན་དེ་ཉིད་དབྱེར་མེད་ཡིན། །**ཞེས་གསན། མེ་ཏོག་གི་ནས་རྟེན་ལ་རང་འཐོར་དུ་སོང་བས་ཐམས་ཅད་ངོ་མཚར་སྐྱེས་ཏེ་བཀྲ་ཤིས་པ་གྱུར་ཏོ། །

 ཡང་གནས་ནང་གི་ལྷོ་ཕྱོགས་ཉི་མ་བཞི་ཙམ་གྱི་ས་ན། དགེ་བཤེས་ཤཱཀྱ་ཞེས་བྱ། བལ་པོ་ཧང་ངུ་དཀར་པོའི་སློབ་མ། ནཱ་རོ་པའི་ཡང་སློབ་རྣལ་འབྱོར་པ་ཞིག་གིས་གདན་དྲངས་ནས་རབ་གནས་མཛད་པའི་ཚེ། སྐྱེ་བོ་ཕོ་མོ་ཐག་རིང་བ་རྣམས་ཀྱིས་ལྷ་ཁང་མེ་འབར་བ་མཐོང༌། ཐག་ཉེ་བ་རྣམས་ཀྱི་འཁོར་བ་མཐོང༌། ནང་ན་ཡོད་པ་ཀུན་གྱིས་རྟེན་རྣམས་འགུལ་བར་མཐོང་བ་དང་སྒྲ་གྲགས་པ་ལ་སོགས་ཆོ་འཕྲུལ་སྣ་ཚོགས་བྱུང་བར་མཐོང༌། ཁྱད་པར་རྡོ་རྗེ་སེམས་པའི་སྐུ་ཆེན་པོ་ཞིག་གི་ཕྱག་མཚན་རྡོ་རྗེ་ཤིན་ཏུ་ཡོ་བ་སུས་ཀྱང་བསྲང་མ་ནུས་པ་ལ་རིན་པོ་ཆེས་ལྟ་སྟངས་མཛད་པ་ཙམ་གྱིས་དྲངས་པོར་གྱུར་པས་ཐམས་ཅད་ངོ་མཚར་དུ་གྱུར་ཏོ། །

 ཡང་འཛམ་ཡུལ་དུ་ཁང་དཀར་ཞེས་བྱ་བར། སྨན་དགེ་ཇོ་སྲས་ཀྱིས་གདན་དྲངས་རབས་གནས་མཛད་པའི་ཚེ། རྟེན་སྙིང་བཟླས་པའི་སྐབས་སུ་མེ་ཏོག་གི་ནས་རྣམས་འཁོལ་ཞིང་རང་འཐོར་དུ་སོང་ནས་རྟེན་རྣམས་ལ་ཕོགས་པ་དང༌། མེ་ཏོག་གི་སྣོད་ནམ་མཁའ་ལ་འཕགས་ནས་ཆགས་པས་ཐམས་ཅད་ངོ་མཚར་དུ་གྱུར་པ་སོགས་ཕྱོགས་དེའི་སྐྱེ་འགྲོ་ཐམས་ཅད་ཐར་ལམ་དུ་བཀོད་པས། དགེ་བཤེས་ཇོ་སྲས་དེས་རིན་པོ་ཆེ་ལ་ཕ་རོལ་དུ་ཕྱིན་པའི་ས་ལམ་དང་སྦྱར་བའི་བསྟོད་པ་ཚིགས་སུ་བཅད་པ་ཉི་ཤུ་པས་རབ་ཏུ་བསྟོད་༼༣༥༽དོ། །

 ཡང་བླ་མ་ཉིད་ཀྱི་སྐུ་འབག་ཅིག་དང༌། དགྱེས་རྡོར་གྱི་དཀྱིལ་འཁོར་ཞིག་ལ་རབ་གནས་མཛད་པའི་ཚེ། རྟེན་སྙིང་བཟླས་པའི་སྐབས་སུ་བླ་མའི་ཞལ་ནས་སྒྲོལ་མའི་བསྟོད་པ་གྱིས་གསུངས། ཕྱིས་དེ་ཅི་ལགས་ཞུས་པས་དེའི་ཚེ་སྒྲོལ་མ་ལྷ་དགུ་བྱོན་ནས་ཐང་ཀ་ལ་ཐིམ་གསུངས་སོ། །

ྃ ཡང་གནས་ནང་དུ་བཞུགས་པའི་ཚེ་རི་ཆེན་པོ་ཞིག་གི་སྟེང་དུ་སྤྲིན་ནག་པོ་ཞིག་བྱུང་བའི་གསེབ་ན་གྲི་གུག་གི་འཚུབ་མ་ཆེན་པོའི་དབུས་སུ་ཆོས་སྐྱོང་མགོན་པོ་གྲི་གུག་མའི་ཞལ་གཟིགས་སོ། །

 ཡང་གནས་ནང་ན་བཞུགས་པའི་ཚེ། ལན་ཅིག་སྔོན་གྱི་བྲམ་ཟེ་ཆེན་པོ་ས་ར་ཧ་ལ་སོགས་པ་དང༌། རྗེ་མི་ལ་དང༌། བླ་མ་ལྷ་རྗེ་ལ་སོགས་པའི་བླ་མ་རྣམས་ཚོགས་འཁོར་ལྷན་ཅིག་མཛད་པ་ལ་འཛོམས་ནས་མཇལ། གདམས་པའི་བཀའ་བསྩལ་མང་པོ་ཡང་ཐོབ་ཅེས་གསུངས།

 ཡང་ཁ་ཆེའི་གྲོང་ཁྱེར་ཀྲིག་བསྟན་གཟིགས་པར་བཞེད་ནས། སྐུ་བརྒྱ་སྟོང་དུ་མར་སྤྲུལ་ནས་ངང་པ་དང༌། སེང་གེ་ལ་སོགས་པའི་ཁྲིའི་སྟེང་དུ་བཞུད་དེ་བྱོན་པས། སྐྱེ་བ་མེད་པའི་སྒྲ་དུ་མ་གསན་གསུངས། ལན་གཅིག་རྒྱ་ནག་སྟོང་ཀུན་གཟིགས་པ་ལ་བྱོན་ནས་སེ་ཚང་མཁར་དུ་ཕེབས་ཙ་ན། དགེ་བཤེས་ཤེས་རབ་བླ་མ་ཕྱུག་པོ་ཞིག་གི་བུར་སྐྱེས་འདུག་འདིས་ཁོ་བོ་ངོ་ཤེས་སམ་མི་ཤེས་སྙམ་དུ་དགོངས་པའི། ཁོ་དགོད་པ་ལ་སོགས་པའི་དགའ་བའི་རྟགས་བྱུང་སྟེ་ཤེས་པར་འདུག་གསུངས། རྒྱ་ནག་སྟོང་ཀུན་གྱི་བཀོད་པ་ཐམས་ཅད་གསལ་བར་གཟིགས་སོ། །

 ཡང་གནས་ནང་ན། དགོང་མོའི་རྒྱུན་གཏོར་བཏང་བའི་རྗེས་ལ་ཉེ་གནས་སྨོན་ལམ་བླ་མ་དང་གསུང་གླེང་མཛད་ཅིང་བཞུགས་པ་ལ་སྟེང་ཐོག་ཏུ་འོད་དམར་པོ་ཆེན་པོ་ཞིག་ནར་ཏེ་བྱུང༌། དེའི་ཚེ་དགོངས་པ་ཅུང་ཟད་མི་གསལ་བར་གྱུར་ནས་ཉེ་གནས་ལ་མིའི་མིང་དྲི་བའི་ཚུལ་མཛད་དེ། བཙུན་ཆུང་ལག་སྡེ་བ་འདིའི་མིང་དང་འདིའི་མཁན་པོའི་མིང་ཅི་ཡིན་གསུངས། འདིའི་མིང་གྲགས་པ་ཤེས་རབ། མཁན་པོའི་མིང་བརྩོན་འགྲུས་ཤེས་རབ་བགྱི་བ་ལགས་ཞུགས་པ་དང༌། དགོངས་པ་སླར་གསལ་བར་གྱུར་ཏེ། རཱ་ཧུ་ལ་འགྲིམ་པའི་གྲིབ་ཏུ་འདུག་སྟེ་ངེད་ཅག་ལ་གནོད་པར་མ་ནུས་གསུངས་སོ། །

 ཡང་གནས་ནང་དུ་སྒོམ་ཆེན་ཞིག་གི་རིན་པོ་ཆེ་རྣལ་འབྱོར་མར་མཐོང༌། དབང་བསྐུར་ཞིག་མཛད་དུས། དགེ་བཤེས་ཤིག་གིས་ཀྱང་རིན་པོ་ཆེ་རྣལ་འབྱོར་མར་མཐོང༌། དེས་གྲོགས་པོ་ལ་བསྟན་པས་དེས་ཀྱང་མཐོང༌། འཛམས་སྟོན་སངས་རྒྱས་བྱ་བས་ཚོགས་གྲལ་དུ་བླ་མ་བདེ་མཆོག་ཧེ་རུ་ཀར་མཐོང༌། དབུས་པ་སྒོམ་༼༣༦༽ཆེན་ཞིག་གིས་རིན་པོ་ཆེ་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་སྐུ་མདོག་སེར་པོ་རྩ་བ་རི་ཞལ་བླ་མ་ཉིད་ཀྱི་སྐུར་བཞུགས་པ་ཞིག་ཏུ་མཐོང་ནས་ནམ་མ་ལངས་བར་དུ་ཕྱག་བཙལ་བས་སྒོམ་ཆེན་པོ་དེ་བསོད་ནམས་སྐྱེས་ཏེ། ཕྱིས་བླ་མ་བསམ་ཡས་པ་བྱ་བར་གྲགས་སོ། །དེ་ནས་བླ་མའི་ཞལ་ནས་གངས་ཀྱི་ཆུ་འདིས་ལྦུ་བ་ཡོང་ན་དབུས་ཕྱོགས་སུ་འགྲོ་རན་པ་འདྲ་གསུངས་པས། དེ་ནུས་དགེ་བསྙེན་རྡོ་རྗེ་དཔལ་བརྩེགས་མི་དཀར་རྟ་དཀར་ཅན་ཐལ་མོ་སྦྱར་ཏེ། ཆབ་མི་འཕྲོས་པ་ལ་འགྱུར་ཆུའི་སྨན་སྡུམ་བརྒྱད་པོ་འདིས་ཕན་ཞིང༌། དུས་རྟག་ཏུ་བཞུད་དགོས་མི་གསུང་བར་ཞུ། བླ་མི་བདེ་བར་འདུག་ཟེར་ཏེ་སོང༌། ཕྱིས་བཞུད་པར་བཙམས་པས་རླུང་ཐོག་ཆེན་པོས་ཐང་ཤིང་བསྐྱེལ། དྲེའུ་ཐང་གི་ཕ་ཝང་མང་པོ་གས་པ་ལ་སོགས་པའི་ཆོ་འཕྲུལ་མང་པོ་བསྟན། དེ་ལྟར་གནས་ནང་དུ་ལོ་བཅུ་དགུ་བར་རྒྱུན་རིང་བཞུགས་ཤིང་སྐལ་ལྡན་བསམ་གྱིས་མི་ཁྱབ་པ་སྨིན་པར་མཛད།

 ཀ་བྲག་གི་དགེ་བཤེས་ཚུལ་ཁྲིམས་མཆོག་གིས། ཨ་ཙ་ར་ཞིག་རྒྱ་གར་ནས་སྟོང་ཀུན་དུ་མར་སོང་ནས་ས་སྐྱར་ཡར་འོངས་པས་རྒྱ་ཡིག་ཞིག་ཁྱེར་ནས། འདི་བླ་མ་དེ་ལ་ཕུལ་ཆེ་ཟེར་བའི་ཡི་གེ་ཞིག་དང༌། ཁོང་རང་གི་ཕྲིན་ཡིག་ལ། བླ་མ་ཐང་གཅིག་ཏྲེར་བྱོན། ང་དང་མཇལ་ཏེ་མི་འོངས། ཅིས་ཀྱང་འབྱོན་པར་ཞུ་ཟེར་བ་ཞིག་བཅས་བཙུན་པ་ཞིག་ལ་བསྐུར་བ་དེ་ཆོས་རྗེའི་ཕྱག་ཏུ་ཕུལ་བས། རྒྱ་ཡིག་འདིའི་དོན་ངས་ཤེས་གསུངས། དེ་ནས་ཀརྨ་པ་དུས་མཁྱེན་དགུང་ལོ་བདུན་ཅུ་རྩ་བཞི་པ། རབ་བྱུང་གསུམ་པའི་ཆུ་ཡོས་རབས་ལོ་༥༡༧༨། ཕུག་ལུགས་༢༠༦༤། ཕྱི་ལོ་༡༡༧༣། ལོ་ས་པཎ་ཀུན་དགའ་རྒྱལ་མཚན་སྐུ་འཁྲུངས་པའི་ཕྱི་ལོ་དེར་དགེ་འདུན་རྣམས་ཀྱིས་ཇི་ལྟར་གཤོལ་ཡང་མ་གསན་པར་ཀཾཿཔོ་གནས་ནང་ནས་གདན་བཏེགས་ཏེ་འབྲི་ཀླུང་ན་ཡར་བྱོན། སྦས་ཡུལ་དུ་དགེ་བཤེས་ཀྱང་སྐྱ་བ་དང་འབྲི་རྒྱུད་རྫ་ཉིད་སྲིབ་ཀྱི་གདུལ་བྱ་རྣམས་སྨིན་པར་མཛད་དེ། སབ་ཏིར་རྒྱུན་བཞུགས་མཛད། དེའི་ཚེ་བཅོམ་ལྡན་འདས་དཔལ་བདེ་མཆོག་ལྷ་ལྔའི་ཞལ་གཟིགས་སོ། །

 འཛམ་ཡུལ་པོམ་ཕུག་ཏུ་བཞུགས་པའི་ཚེ། བཙུན་པ་ཞིག་གིས་བླ་མ་ཇོ་བོ་ཡི་གེ་དྲུག་པར་མཐོང་སྟེ་བཙུན་པ་དེ་ཕྱིས་འཇམ་ཙ་ན་སྒོམ་བཟང་ཞེས་གྲགས་པ་བྱུང༌། གཞན་ཞིག་གིས་ཀྱང་བླ་མ་རིན་པོ་ཆེ་བཅོམ་ལྡན་འདས་ཤཱཀྱ་ཐུབ་པ་སེང་གེའི་ཁྲི་ལ་བཞུགས་ནས་ཆོས་གསུངས་པའི་སྣང་བ་བྱུང༌། འཛམ་ཡུལ་གངས་དཀར་པོར་བླ་མ་མི་འགོས་གདན་དྲངས། རབ་གནས་མཛད་ནས་རྟེན་འབྲེལ་སྙིང་པོ་གསུང་དུས་མེ་༼༣༧༽ཏོག་རྣམས་རྟེན་ལ་རང་འབྱར་དུ་སོང་བ་ཡུན་རིང་བར་ཆགས་ནས་མཇལ་རྒྱུ་ཡོད་པ། དེ་ལ་སོགས་པ་བརྗོད་པས་ཟད་པ་མེད་དེ། སླར་བྱོན་ནས་ལྡོང་དགྲར་དབྱར་བཞུགས་མཛད།

 འབྲི་ཀླུང་དམ་པ་ཆོས་ཕྱུག་གི་དགེ་འདུན་ཐམས་ཅད་དེར་དུད་དེ་ཕྱག་ཆེན་ཆོས་དྲུག་གི་གདམས་ཁྲིད་མན་ངག་སོགས་ཆོས་བཀའ་དུ་མས་ཐམས་ཅད་སྨིན་གྲོལ་གྱི་ལམ་ལ་བཀོད། འབྲི་ཀླུང་སྤྱི་བར་དུ་བཞུགས་པའི་དུས་སུ་སྐུ་ཆབ་བསིལ་བའི་འདམ་རྣམས་མི་གཉིས་ཀྱིས་གདན་དྲངས་པ་ལས། འདམ་ནང་ན་རིང་བསྲེལ་ཡོད་ཟེར་བའི་རྨི་ལམ་བྱུང་བས། ཕྱིར་ནང་འདམ་ལ་ཆུ་གི་སིག་བྱས་པས་རིང་བསྲེལ་རྡོག་བཞི་བྱོན། དེའི་གཏམ་རྒྱུད་གསན་ཏེ་མི་གཉིས་ཁྲིད་ལ་ཤོག་གསུངས་ནས་ཁོང་གཉིས་ལ་གདམས་པ་བསྟན་པས་དགེ་སྦྱོར་བཟང་པོ་ཡང་དག་པ་བྱུང༌།

 ཡང་ཏྲེར་བྱོན་ཏེ་ཟླ་བ་བཅོ་བརྒྱད་བཞུགས། དེ་ཕྱོགས་ཀྱི་འཁྲུགས་པ་ཐམས་ཅད་རང་ཞིར་གྱུར། དགེ་འདུན་འཚོགས་པ་སྟོང་ཕྲག་རེ་ཙམ་འདུས་ཤིང་ཕྱག་ཆེན་ཆོས་དྲུག་དང་མདོ་སྔགས་ཀྱི་ཆོས་ཚུལ་དབང་ལུང་བཤད་ཁྲིད་མཐའ་ཡས་པའི་སྒོ་ནས་ཐམས་ཅད་སྨིན་གྲོལ་ལ་བཀོད། སྒམ་པོའི་གདན་སར་གཡུ་ཆེན་བདུན་གྱིས་ཐོགས་དྲངས། ཇ་མཛོ་བདུན་ཅུ་ལ་སོགས་པའི་འབུལ་བར་བསྐུར།

 དེ་ནས་རབ་བྱུང་གསུམ་པའི་ཤིང་མོ་སྦྲུལ་རབས་ལོ་༥༡༨༠། ཕུག་ལུགས་༢༠༦༦། ཕྱི་ལོ་༡༡༨༥། ཆོས་རྗེ་དགུང་ལོ་དོན་དྲུག་ལ་བར་ཁམས་ཀྱི་གླེ་ཀརྨར་བྱོན་ཏེ། རི་བོ་གཡུ་འབྲུག་འཁྱིལ་འདྲའི་ཕུག་ས་དཔྱད་ཕུན་སུམ་ཚོགས་པར་གདན་ས་བར་མ་དཔལ་འཁོར་ལོ་སྡོམ་པའི་ས་སྤྱོད་གསུང་གི་གནས་མཆོག་དམ་པ་འོག་མིན་ཀརྨའི་དགོན་པ་ཕྱག་འདེབས་པར་མཛད། གཙུག་ལག་ཁང་བཟོ་སྤུས་ལག་རྩལ་སོགས་གཞན་ལས་ཁྱད་དུ་འཕགས་པ་རྒྱ་བོད་ཧོར་གསུམ་མི་རིགས་ཀྱི་ཁྱད་ཆོས་དང་ལྡན་པ་ངོ་མཚར་ཅན་དང༌། ཤིན་ཏུ་ཆེ་བའི་བྱམས་པའི་སྐུ་བརྙན་གྱིས་ཐོགས་དྲངས་རྟེན་གསུམ་རིག་དངོས་བསམ་གྱི་མི་ཁྱབ་པ་བཞུགས་ཡོད། དགེ་འདུན་སྟོང་ར་ཅན་འདུས་པ་ལ་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་རིམ་པར་བསྐོར་བ་དང་སྐལ་ལྡན་གྱི་གདུལ་བྱར་བགྲང་བ་ལས་འདས་པ་ཐར་པ་དང་ཐམས་ཅད་མཁྱེན་པའི་མྱུར་ལམ་ངེས་པ་དོན་གྱི་གདམས་པ་ཟབ་མོས་སྨིན་གྲོལ་གྱི་ལམ་ལ་བཀོད་པར་མཛད། མི་མཐུན་པའི་ཕྱོགས་རྣམས་ཆོས་དང་ཟང་ཟིང་ཅི་རིགས་པའི་སྒོ་ནས་བསྡུམས། ཉེས་ཅན་གྱི་བཙོན་པ་ཐམས་ཅད་བཀྲོལ། སྒམ་པོའི་གདན་སར་གསེར་འབུམ་དང་གཡུ་དངུལ་ལ་སོགས་པའི་འབུལ་བ་མཛད། དེའི་ཚེ་འདན་མ་སྒོམ་ཆེན་གྱིས་ཀརྨ་ཡང་༼༣༨༽དགོན་དུ་ཕྱག་འཚལ་དུ་ཕྱིན་པས་རིན་པོ་ཆེ་གཟིམས་ལམ་དུ་མཆོད་རྟེན་དཀར་པོ་ཤིན་ཏུ་མཛེས་པ་ཞིག་འདུག་པར་མཐོང༌།

 ཡང་ཟླ་སྟོད་མཁར་དུ་བྱོན་རབ་གནས་མཛད་པས། གདུང་རྟེན་ཆེན་པོ་ཞིག་གི་བུམ་པ་ལ་བཅོམ་ལྡན་འདས་ཤཱཀྱ་ཐུབ་པའི་སྐུ་གཅིག་དང༌། བླ་མ་ཉིད་ཀྱི་སྐུ་ཞིག་འབུར་དུ་དོད་པ་རང་བྱོན་དུ་བྱོན་པར་ཐམས་ཅད་ངོ་མཚར་དཔག་ཏུ་མེད་པར་གྱུར། ཁྱད་པར་དུ་ཆམ་ཕུ་བ་དཔོན་རིན་དད་པ་ཤིན་ཏུ་སྐྱེས་ནས་བསྒོམས་པས་སྒོམ་བཟང་པོ་ཡང་དག་པ་བྱུང༌།

 སྤྱིར་ཡང་གཞན་སྣང་དུ་མེ་ཏོག་རྟེན་ལ་རང་འཐོར་དུ་སོང་བ་དང༌། མེ་ཏོག་བར་སྣང་ལ་ཆགས་པ་དང༌། རྟེན་ལ་ཟུགས་པ་དང༌། རྟེན་རྣམས་གཡོ་ཞིང་འགུལ་བ་དང༌། འོད་དང་སྒྲ་བྱུང་བ་ལ་སོགས་པ་བྱིན་རླབས་བརྗོད་ཀྱིས་མི་ལངས་ཤིང༌། གཞན་ཡང་ཞྭ་བོ་དང་དགུར་པོ་ལ་སོགས་པ་དབང་པོ་སྐྱོན་ཅན་རྣམས་ལ་ཕྱག་གིས་རེག་པ་ཙམ་གྱིས་དྲངས་པོར་གྱུར་ཅིང་འགྲོ་འདུག་ནུས་པ་དང༌། ལོང་བ་དང་ལྐུགས་པ་སོགས་ལའང་བྱིན་རླབས་མཛད་པས་མིག་གསལ་ཞིང་སྨྲ་ཤེས་མཁས་པར་གྱུར་པ་དང༌། མི་མ་ཡིན་རྣམས་ལ་བདེན་ཚིག་བརྗོད་པ་ཙམ་གྱིས་འཕྲིན་ལས་སྒྲུབ་པ་སོགས་ནི་བསམ་གྱིས་མི་ཁྱབ་བརྗོད་ཀྱི་མི་ལངས་སོ། །

 མི་རྣམས་ཀྱིས་རྟེན་འདྲེ་ཅན་བརྒྱ་ལ་རབ་གནས་དང༌། མཛེ་ཕོ་དང་ཉམས་པ་ཅན་བརྒྱ་ལ་དབང་བསྐུར་གནང་ཡང་སྐུ་གྲིབ་མི་འབྱུང་བར་གདའ་བ་རྒྱུ་མཚན་ཅི་ལགས་ཞུགས་པས། ཆོས་རྗེའི་ཞལ་ནས་གཉིས་འཛིན་གྱི་བློ་དང་བྲལ་ཞིང་ཆོས་ཐམས་ཅད་དུ་མ་རོ་གཅིག་ཏུ་རྟོགས་ནས་གཉུག་མ་རྒྱུན་ཆད་མེད་པའི་ངང་ལ་གནས་པའི་རྣལ་འབྱོར་པ་ལ་དངོས་པོ་འཛིན་པའི་བཙོག་གྲིབ་འབྱུང་བའི་ཡུལ་མེད་གསུངས། དེའི་དུས་རྩྭ་སྤྱིལ་བའི་གྲྭ་པ་རྣམས་ཀྱིས་དབང་ཞུས་ཏེ། བླ་མ་ལྷ་བྱ་བ་ཞིག་གིས་ནུས་དང་པོ་ལ་རིན་པོ་ཆེ་རྡོ་རྗེ་འཆང་དུ་མཐོང༌། གཉིས་པ་ལ་རྡོ་རྗེ་རྣལ་འབྱོར་མར་མཐོང༌། གསུམ་པ་ལ་རྗེ་བཙུན་ཏི་ལི་པར་མཐོང༌། འབྲི་ལྕེ་བར་དུ་དགེ་འདུན་མང་པོ་གྲལ་མཛད་པའི་དབུ་ལ་རིན་པོ་ཆེ་བཞུགས་པའི་ཚེ་སྔགས་པ་ཞིག་གིས་ཕྱག་འཚལ་བར་འདོད་པ་ལ་རིན་པོ་ཆེ་མ་མཇལ་ཉེ་གནས་ཀུན་གྱིས་བསྟན་ཀྱང་མ་མཐོང༌། ཇོ་བོ་བྱང་ཆུབ་ཀྱིས་བསྟན་ཀྱང་མ་མཐོང་ནས་ཇོ་བོ་བྱང་ཆུབ་ཡི་མུག་སྟེ་སྤྱན་ཆབ་བྱུང༌། དགེ་འདུན་ཡོན་བདག་ཐམས་ཅད་ཡ་མཚན་དང་ངོ་མཚར་དུ་གྱུར། ས་མདོར་བཀའ་གདམས་པ་ཞིག་གིས་སྟག་ལྤགས་གཅིག་ཐོགས་ཏེ་མཇལ་དུ་འོངས་པས་ཡུན་རིང་པོར་མཐོང༌། གནས་ནང་གི་༼༣༩༽ཤར་ཕྱོགས་ཉི་མ་བཞིའི་ས་ན་འཛམ་སྟོན་སངས་རྒྱས་བླ་མ་མཇལ་བར་འདོད་པས་དེའི་མོད་ལ་རིན་པོ་ཆེ་ཞབས་རྗེན་དུ་བྱོན། ཕྱག་བཙལ་བྱིན་རླབས་ཞུས་བསྙུན་དྲིས་ཏེ་གདན་བཤམས་པས་བླ་མ་མི་སྣང་བར་གྱུར་ཏོ། །ཡང་ཐག་རིང་པོ་ནས་སློབ་མ་ཞིག་ནད་ཀྱི་ཟུག་རྔུས་གདུངས་ཏེ་བླ་མ་ལ་གསོལ་བ་བཏབ་པས་བྱོན་ཏེ་བྱིན་རླབས་མཛད། ནད་ཀྱི་གདུང་བ་བསལ་ཞིང་བླ་མ་དེ་ཉིད་དུ་མ་དམིགས་སོ། །

 སྤྱིའི་ཙོང་ཡུལ་དུ་འགྲོ་མགོན་ཡེལ་པ་ཡེ་ཤེས་བརྩེགས་པས་གཙོས་ཡེལ་ཕུག་གི་དགེ་འདུན་རྣམས་ལ་གདམས་ཁྲིད་དང་ཆོས་འཁོར་རྒྱ་ཆེན་པོ་བསྐོར་ནས་ཐམས་ཅད་སྨིག་པར་མཛད།

 འབྲི་ཀླུང་གི་ལྡོང་ང་འདྲར་བཞུགས་དུས་ཏྲེ་རག་སྟག་གི་མར་དབེན་པ་སྒོམ་ཆེན་ཞིག་གི་གསོལ་བ་བཏབ་པར་བྱོན་ཏེ་ཆོས་གསུངས་ཏེ་འཇའ་བཞིན་ཡལ་བ་སོགས་གྲུབ་རྟགས་རྫུ་འཕྲུལ་ལ་ཐོགས་པ་མེད་པ་མཛད་པ་ཁོ་ན་མདོ་ཕྱོགས་གར་བྱོན་པའི་ལྷ་མིའི་སྡེ་དགོན་རྣམས་ངེས་ཤེས་ཁྱད་པར་ཅན་རྒྱུད་ལ་སྐྱེས་པའི་དྭངས་བ་དང་དད་པའི་ས་བོན་ཐེབས་ནས་བྱང་ཆེན་ཐར་པའི་ལམ་ལ་བཀོད་པ་སོགས་འགྲོ་དོན་དཔག་ཏུ་མེད་པ་མཛད་ནས་དགུང་ལོ་བདུན་ཅུ་དོན་བརྒྱད་པ། རབ་བྱུང་གསུམ་པའི་མེ་མོ་ལུག་རབས་ལོ་༥༡༨༢། ཕུག་ལུགས་༢༠༦༨། ཕྱི་ལོ་༡༡༨༧། བླ་མ་ཞང་གིས་གུང་ཐང་དགོན་པ་ཕྱག་འདེབས་པའི་ལོ། དྭགས་ལྷ་སྒམ་པོར་གསེར་གྱི་གླེགས་བམ་སོགས་བརྒྱ་འབུལ་བྱེད་པ་དང༌། བླ་མ་སྒོམ་ཚུལ་གྱིས་ཁམས་སུ་འཚོ་བ་དང་དགེ་སྦྱོར་སྨར་ཞེན་ཅི་འདྲ་བྱུང་ཡང་དབུས་སུ་ཡར་ཤོག་གསུངས་པའི་ཞལ་ཆེམ་དང༌། བླ་མ་ཞང་དང་རྒ་ར་བ་སོགས་འཁྲུགས་པ་མཛད་ལ་བསྡུམ་པ་དང༌། གཞུ་མཚུར་གྱི་བར་ན་དགོན་པ་འདེབས་པ་བཅས་དོན་གལ་ཆེན་བཞི་ལ་གཟིགས་ཏེ་དབུས་སུ་འབྱོན་པར་བཞེད་པ་ན་འགྲོ་མགོན་རས་ཆེན་གྱིས་ཤབས་སྟོད་བར་དུ་བསྐྱེལ་མ་ཞུས་པ་དང་བཅས་ལྷོ་རྒྱུད་ལ་ལམ་སྟོན་ནས་དབུས་སུ་ཡར་བྱོན་པ་ན། རྗེ་སྐྱོབ་པ་འཇིག་རྟེན་གསུམ་མགོན་སྒམ་པོའི་གདན་སར་བཞུགས་པས་བསུ་བ་ཞུར་བར་བཅར། སྐྱོབ་པ་རིན་པོ་ཆེའི་ཞལ་ནས་བླ་མ་ལྷ་རྗེ་རིན་པོ་ཆེའི་གདན་ས་ངས་ཚ་བོས་འཛིན་དགོས་པའི་སྐབས་བྱུང༌། བུ་ཆེན་གྱི་ནང་ན་ཉིད་ལས་ལྷག་པ་ནི་མ་མཆིས་པས། ངས་རྣམས་ཀྱི་དགོན་དུ་ཕེབས་དགོས་ཅེས་གསོལ་བ་བཏབ་ཀྱང་མ་ཕེབས་པར་ལམ་འབྲི་གུང་ཐེལ་བརྒྱུད་པས། རྗེ་འཇིག་རྟེན་གསུམ་མགོན་གྱིས་འབྲི་གུང་འབམ་ཐང་ནས་བསུ་བ་རྒྱ་ཆེན་པོ་མཛད་དེ་ཆོས་གསན་པས་ཐུགས་ཡིད་གཅིག་ཏུ་འདྲེས། ༼༤༠༽ཁྱེད་འགྲོ་མགོན་ཀླུ་སྒྲུབ་ཡིན་ཞེས་པ་སོགས་བླ་མ་རིན་པོ་ཆེས་ལུང་བསྟན། སྒམ་པོའི་གདན་སར་གསེར་འབུམ་ཚར་བཞི། མདོ་མང་ཚར་གཅིག་སོགས་གསེར་གྱི་གླེགས་བམ་བརྒྱ་དང་བཅུ། གཡུ་ཆེན་བཅུ། མཛོ་རྟ་ལྔ་བཅུ་ལ་སོགས་པའི་འབུལ་བ་མཛད། ཇོ་བོ་ཡི་གེ་དྲུག་པ་ཐུགས་རྗེ་ཆེན་པོ་རང་བྱུང་ལྔ་ལྡན་དང་ལོ་ཀེ་ཤྭ་ར། དང་ཤཱཀྱ་མུ་ནིས་གཙོ་མཛད་པའི་དབུས་གཙང་གི་གཙུག་ལག་ཁང་དང་སྡེ་དགོན་རྣམས་སུ་རྟ་བདུན་ཅུ་ལ་སོགས་པ་ནོར་ཆེན་བརྒྱ་ཕྲག་རྒལ་བས་ཚོགས་སོགས་མཛད།

 དེ་ནས་བླ་མ་ཞང་གིས་འཁྲུགས་པ་ཁོ་ན་མཛད་པ་རྣ་བར་གཟན་ཅིང༌། རྨོངས་པའི་སེམས་ཅན་མང་པོས་ཁ་གཏོང་ལོག་ལྟ་བྱེད་པ་སོགས་ངན་སོང་གི་རྒྱུ་མང་པོ་སོག་གིན་སྣང་བས་ཚལ་གུང་ཐང་དུ་བྱོན། འཁྲུགས་པ་རྣམས་བསྡུམས་པས། བླ་མ་ཞང་གིས་རིན་པོ་ཆེ་ལ་དག་སྣང་མཐའ་ཡས་པ་གཟིགས་ཏེ་ཕྱག་ནས་འཇུས་ཏེ་ཆོས་བྲོ་བརྡུངས། དེ་ནས་བཟུང་སྐུ་མ་འདས་ཀྱི་བར་དུ་འཁྲུགས་པ་ཡེ་མི་མཛད་པ་བྱུང༌།

 དེ་ནས་ཀརྨ་པ་དུས་མཁྱེན་དགུང་ལོ་བརྒྱད་ཅུ་བཞེས་པ། རབ་བྱུང་གསུམ་པའི་ས་མོ་བྱའི་ལོ་རབས་ལོ་༥༡༨༤། ཕུགས་ལུགས་༢༠༧༠། ཕྱི་ལོ་༡༡༨༩། དགེ་བཤེས་གླན་འཕན་ཡུལ་རྒྱལ་གྱི་གདན་སར་ཕེབས་པའི་ལོ་དེར་སྟོད་ལུང་མཚུར་ཕུར་བྱོན། སྔར་རྗེ་སྒམ་པོ་པས། **རི་བོ་རིན་ཆེན་མཆོག་འདྲའི་ངོས་ལ་ནི། །རྒྱལ་པོ་བཞུགས་པའི་རྒྱབ་ཡོལ་པད་འདབ་ལྟར། །ཤིན་ཏུ་མཛེས་གནས་བྱམས་པའི་སྐུ་ཡོད་དོ། །དེར་སོང་དངོས་གྲུབ་དམ་པ་ཐོབ་པར་འགྱུར། །**ཞེས་ལུང་གིས་བསྟན་པའི་གནས། ཕྱི་འཇིག་རྟེན་ན་གྲགས་པའི་ས་དཔྱད་མ་ཚང་བ་མེད་པ། ནང་བྱང་ཆུབ་སྒྲུབ་པའི་གནས་ཁྱད་པར་འཕགས་པ། ཏིང་ངེ་འཛིན་ཡེ་ཤེས་ངང་གིས་འཆར་ཞིང་མཐུན་པའི་རྐྱེན་རྣམས་སྒྲུབ་སླ་བ་དང༌། འགལ་རྐྱེན་བར་ཆད་ཞི་ཕྱིར་གུ་རུ་པད་མ་བསམ་པ་སོགས་སངས་རྒྱས་བྱང་སེམས་དུ་མས་ཞབས་ཀྱི་བཅག་ཅིང༌། བྱིན་གྱིས་བརླབས་པའི་གནས། བོད་དབུས་གཙང་རུ་བཞི་རུ་མཚམས་དང་བཅས་པའི་ས་ཡི་འཛོམས་དང་གནས་ཀྱི་གོང་བ། གསང་བ་ལྟར་ན་དཔལ་འཁོར་ལོ་སྡོམ་པའི་ས་སྤྱོད་ཐུགས་ཀྱི་གནས་རྒྱབ་རི་ཐུགས་རྗེ་ཆེན་པོ་དང༌། མདུན་རི་མགོན་པོ་བེར་ནག་ཅན་གྱི་བླ་རི་ནགས་རྒྱ་ཕྱུགས་པོ་ཕྲག་མཚོ་འཁོལ་བའི་གནས་ལ་དུང་དང་གསེར་ཉ་གཡུ་འབྲུག་སོགས་བཀྲ་ཤིས་པའི་རི་མོ་དང་ཐུབ་པ་རིགས་དྲུག་དང༌། སྒྲོལ་མའི་རང་བྱོན། དབུས་རིར་རྒྱལ་བ་བྱམས་པའི་རང་བྱོན། ཤར་ལྷོའི་བྲག་ཏུ་རྟ་མགྲིན་རྡོ་རྗེ་སྲིན་༼༤༡༽པོའི་གཟུགས་ཀྱི་རང་བྱོན། ཤར་གྱི་བྲག་ཐུས་དར་ལ་སྟོན་པ་གཙོ་འཁོར་གསུམ་གྱི་རང་བྱོན་དང༌། རྒྱབ་རིར་རྒྱལ་བ་རིགས་ལྔའི་རང་བྱོན། གཞན་ཡང་ས་རྡོ་རི་བྲག་ཐམས་ཅད་ལ་སྐུ་གསུང་ཐུགས་ཀྱི་རང་བྱོན་བསམ་གྱིས་མི་ཁྱབ་པ་དང༌། ཕྱི་ལྟར་ན་ཤར་དུ་ཕྱག་འཚལ་སྤང་ཁའི་ལམ་ཁྲ་བོ་སྟག་སྐྱ་བོ། ལྷོར་གཞུང་ཆུ་གཡུ་འབྲུག་སྔོན་མོ་ལྟར་བརྔམས་ཤིང་རྒྱུགས་པ། ནུབ་ཏུ་རྒྱལ་བ་བྱམས་བཞུགས་ཀྱི་བཞུགས་ཁྲི་རང་བྱོན་བྱ་དམར་པོ། བྱང་དུ་དཀོར་སྲུང་སྔགས་ཀྱི་བདག་པོའི་བསྟི་གནས་ཕ་ཝང་རུས་སྦལ་རྒྱ་བོ་བཅས་དང༌། ནང་ལྟར་ན་ཤར་མགོན་པོ་ཐ་གདོང་གི་གཤམ་དུ་ཕ་ཝང་ལ་སྟག་གི་རང་བྱོན་རི་མོ་ཡོད་པ། ལྷོར་ནག་རིའི་རྩེ་མོར་གཡུ་འབྲུག་གི་རང་བྱོན། ནུབ་རྒྱལ་བ་རིགས་ལྔའི་ཞོལ་དུ་ཕ་ཝང་ལ་བྱ་དམར་པོའི་རང་བྱོན། བྱང་རྒྱབ་རི་རོལ་དཔལ་མའི་ལུང་ཤུར་དུ་རུས་སྦལ་སྐྱ་བོའི་རང་བྱོན་སོགས་རྩིས་ཁོག་ལས་བྱུང་བའི་ཕྱོགས་སྲུང་བཞི་ཆ་ཚང་བ་དང༌། ཤར་དུ་ཀི་ལིའི་བཞུགས་གནས་དམར་པོའི་གཏལ་རྒྱུགས་ཀྱི་རི་ལ་རྟ་མགྲིན་དམར་པོ་རང་བྱོན་དང༌། མ་གཅིག་སྲིད་གསུམ་རྒྱལ་མོའི་བསྟི་གནས་ལ་ཡོངས་འདུལ་ལྗོན་པ་སོགས་ཕྱི་ནང་གཞན་གསུམ་གྱི་ས་དཔྱད་ལེགས་པོ་མ་ཚང་བ་མེད་པའི་གནས། མཚུར་མདོ་བོ་ལུང་དུ་དགོན་པ་ཕྱག་བཏབ་དང་ཐོག་མཆོད་ཁང་གོང་དེ་བཏབ། བླ་མ་ཞང་རིན་པོ་ཆེས་ཀྱང་མཆོད་ཁང་གོང་གི་ཀ་རུ་མར་མཆོད་ཁང་དཀར་པོའི་དོན་གདུགས་ཁམས་གསུམ་ཟིལ་གནོན་ལ་སོགས་པ་གསུམ་ཕུལ། མཚུར་ལྷ་ལུང་དུ་བྱོན་ཏེ་བཞུགས་པ་ལས་བཅོམ་ལྡན་འདས་ཡི་གེ་དྲུག་པ་ཞལ་གཟིགས། ཡང་དེར་མདང་རྒྱ་གར་གྱི་དུར་ཁྲོད་ཞིག་ཏུ་རྒྱ་གར་གྱི་གྲུབ་ཐོབ་འགའ་དང་ཚོགས་འཁོར་བྱས་པ་རྨིས་གསུངས།

 དེ་དང་དུས་མཚུངས་པར་གཙང་ལ་སྟོད་ཐང་ཆུང་ཞེས་བྱ་གཙུག་ལག་ཁང་ན་སྟོན་པ་ཞིག་ཐང་ག་དྲུབ་ཀྱིན་ཡོད་ཙ་ན། ཨ་ཙ་རས་ཀྱང་གྱོན་ཅིང་ལག་ན་ཐོད་པ་ཐོགས་པ་གསུམ་དང༌། བོད་ཀྱི་རྣལ་འབྱོར་པ་ཞབས་རྗེན་ན་བཟའ་རས་རྐྱང་དང༌། ཕྱག་ན་ཐོད་པ་དང་སྦའི་བེར་མ་ལྕག་ཐོགས་པ་དུང་གི་རྣ་རྒྱན་ཅན་ལོ་བཅུ་དྲུག་ལོན་པའི་ན་ཚོད་ཅན་གཅིག་ལ་བཞི་བྱོན། བོད་ཀྱི་རྣལ་འབྱོར་པ་དེ་དང་སྟོན་པ་གཉིས་གསུང་གླེང་མང་དུ་མཛད། གཙང་སྟོན་གྱིས་ཁྱེད་གང་ནས་བྱོན་དྲིས་པས། ངེད་རྡོ་རྗེ་གདན་ནས་འོངས་ཁ་ཆེ་དང་པུ་ཧྲང་ན་ཚུར་ལ་ལམ་ཕྱུང་ནས་འོངས་གསུངས། རྒྱ་གར་དུ་ཅི་ལ་བྱོན་ཞུས་པས། རྡོ་རྗེ་གདན་གྱི་དུས་མཆོད་ལ་ཕྱིན་གསུངས། འོ་ན་བྱ་ལོའི་དུས་མཆོད་ལ་༼༤༢༽གྲུབ་ཐོབ་མང་པོ་བྱོན་པ་ཡིན་ཟེར་བ་ལ་ཁྱེད་དང་མཇལ་ལམ་ཞུས་པས། རྣལ་འབྱོར་པ་དེའི་ཞལ་ནས་མཇལ་ནས་རྒྱ་གར་ལྷོ་ཕྱོགས་ཛཱ་ལནྡྷ་རའི་རྒྱལ་པོ་ཟླ་བ་རྣམ་པར་གནོན་པས་ཧ་ཧ་སྒྲོགས་པའི་དུར་ཁྲོད་དུ་ཚོགས་ཀྱི་འཁོར་ལོ་བསྐོར་བར་འདོད་ནས་གྲུབ་ཐོབ་མངོན་པར་ཤེས་པ་མངའ་ཞིང་རྫུ་འཕྲུལ་ལྡན་པ་ཕོ་མོ་རྣམས་ལ་གསོལ་བ་བཏབ་པས། རྒྱ་གར་ནས་བཞི་དང་བོད་ནས་གཉིས་ཏེ་དྲུག་བྱོན་གསུངས། དེ་རྣམས་སུ་ལགས་ཞུས་པས། ཨིནྡྲ་བྷུ་དྷི། ནག་པོ་སྤྱོད་པ། ཛཱ་ལནྡྷ་ར། ཤིང་ལོ་པ་དང་བཞི་རྒྱ་གར་བ་ཡིན། བོད་ཀྱི་གཉིས་ནི་དྷརྨ་ཀཱིརྟི་དང་དྷརྨ་ཤཱི་ལ་ཡིན་གསུངས། དེ་གཉིས་གང་ལགས་ཞུགས་པས། དྷརྨ་ཤཱི་ལ་ནི་ཆོས་ཀྱི་ཚུལ་ཁྲིམས་བྱ་བ་ཡིན་ཏེ་འཆི་མེད་གྲུབ་པའི་གདམས་ངག་ཡོད། དེ་ད་ལྟ་མངའ་རིས་ཀྱི་སྟོད་ན་ལྷ་ཁང་གཅིག་མཛད། དེ་ལ་བརྟེན་ནས་གཞན་དོན་སྒྲུབ། ཤྲི་དྷརྨ་ཀཱིརྟི་ནི་དཔལ་ཆོས་ཀྱི་གྲགས་པ་ཞེས་བྱ་བ་ལམ་རྩ་དང་རླུང་ལ་བསྟེན་ནས་ཕྱག་རྒྱ་ཆེན་པོ་ལམ་གཅིག་ཆོད་ཀྱི་གདམས་ངག་ཡོད་དེ། བོད་ཡུལ་གྱི་སྨད་ན་བཞུགས། ཡོངས་སུ་གྲགས་པའི་མཚན་ནི་བླ་མ་དབུ་སེ་ཞེས་བྱ་བ་ཡིན། ངེད་ཀྱང་དེར་འགྲོ་གསུངས། དེར་སྟོན་པ་ན་རེ། བླ་མ་དབུ་སེ་དེ་སྐུ་སྙན་པ་ཆེ་བས་ང་ཡང་དེར་འགྲོ་སྙམ་པ་སྐུ་ནས་སུ་བྱོན་ཏེ་དགུང་ན་བགྲེས་པའི་དོན་གཤེགས་པའི་དུས་ཡིན་ཟེར་བས་ཆོས་མི་ཚར་གྱི་དོགས་ནས་ལུས་པ་ལགས་ཞུགས་པས། རྣལ་འབྱོར་པ་དེའི་ཞལ་ནས། སྟོན་པ་ཁྱེད་ཀྱིས་བཟང་སྤྱོད་སྨོན་ལམ་ཡང་མ་གཟིགས་སམ། **གདུལ་བྱ་གང་ཞིག་གཅིག་ཙམ་གྱི། །དོན་དུ་ཐུབ་པས་བསྐལ་པར་བཞུགས། །དེ་ཡང་གྱུར་དུ་སྨིན་མཛད་དེ། །དྲོད་གཤེར་ལྡན་པའི་མྱུ་གུ་བཞིན། །**ཞེས་བྱ་བ་ལགས་མོད། གཞན་དོན་དུ་གསོལ་བ་བཏབ་ན་སངས་རྒྱས་ཀྱང་བསྐལ་པའམ་བསྐལ་པ་ལས་ལྷག་པར་བཞུགས་པར་བཤད་པས། དད་གུས་དང་མ་བྲལ་བར་མྱུར་དུ་སོང་ཞིག་དང་ཆོས་ཚར་ནས་འོང་གསུངས། དེར་འགའ་ནས་རྣལ་འབྱོར་པ་དེ་ལ་གདམས་ངག་ཞུས་པས། རྣལ་འབྱོར་པ་དེ་བཞེངས་ནས་ཨ་ཙ་ར་གཅིག་གི་ཙ་ན་གློ་ཁ་ལ་ཡི་གེ་བྲིས་ཏེ་དྲིལ་བ་ཞིག་བླངས་ནས་སྟོན་པ་ལ་གསུངས། དེས་ཡང་གནང༌། འདི་རྣམ་བཞི་རྒྱུད་གྲོལ་བྱིན་རླབས། ནུས་འདོན་གྱི་གདམས་པ་ཤིན་ཏུ་ཟབ་མོ་ཡིན་པས་མི་ལ་མ་བསྟན་པར་ཟུང་ཞིག་དང༌། ཕྱིས་ཀྱང་ང་དང་འཕྲད་ནས་འོང་གི་གསུང་ནས་རང་སར་བཞུད། སྟོན་པས་གྲྭ་ཁང་དུ་ཕྱིན་ཏེ་ཆོས་སྟོན་འདྲེན་པར་བརྩམས་ནས་གདན་འདྲེན་དུ་ཕྱིན་༼༤༣༽རྩ་ན། དཀོན་གཉེར་ན་རེ། ཁྱོད་རང་སོང་བའི་རྗེས་དེ་ཀ་ལ་རྣལ་འབྱོར་པ་རྣམས་ཀྱང་སོང་ཟེར། ཕྱོགས་ཐམས་ཅད་ལ་དྲིས་པས་ཀྱང༌། མཐོང་བ་དང་ཐོས་བསམ་བྱུང༌། དེར་སྟོན་པ་ངེས་ཤེས་ཁྱད་པར་ཅན་སྐྱེས་ཏེ་དབུས་ཕྱོགས་ལ་བྱོན་པས། ལྕགས་ཕོ་ཁྱིའི་ལོ་དགོན་པ་ཕྱག་བཏབ་པའི་ཕྱི་ལོ་དབྱར་ཟླ་འབྲིང་པོར་སྟོད་ལུང་མཚུར་ཕུའི་དགོན་པ་ན་བླ་མ་དབུ་སེ་དང་མཇལ། སྟོན་ཁར་སོང་ཙམ་ན་བླ་མས་གྲྭ་པ་རྣམས་ལ་སྔར་གྱི་ལོ་རྒྱུས་ཐོར་རེ་བ་གསུང་འདུག་སྟེ། ཁོང་གི་རྣལ་འབྱོར་པ་བཞི་པོ་དེ་འདིར་བྱོན་ནམ་མ་བྱོན་ཞུ་དགོས་སྙམ་པའི་ཚེ། བླ་མའི་ཞལ་ནས། ཁྱོད་ཀྱི་དེ་སང་ཙམ་ན་བྱས་པས་ཆོག་གི་གསུངས་པས་ཞུ་མ་སྤོབས། སྟོན་པས་ད་ནི་ཐེ་ཚོམ་མེད་པ་ཞིག་བྱ་དགོས་སྙམ་ནས་ཁམས་པ་དཔོན་གྲགས་སེང་གི་ཁང་པར་ཚོགས་འཁོར་བཤམས། རྗེ་རིན་པོ་ཆེ་དང༌། བླ་མ་སྟག་དེལ་བ། དགེ་བཤེས་དཀོན་མཆོག་སེང་གེ་དང༌། སྒོམ་པ་ཚུལ་ཁྲིམས་རྒྱལ་པོ་ལ་སོགས་པ་གྲྭ་པ་བགྲེས་པོ་བཅུ་ཙམ་གདན་དྲངས། ཚོགས་གྲལ་དུ་སྔར་གྱི་དེ་རྣམས་གསུང་བར་ཞུ་ཞུས་པས། བླ་མ་དབུ་སེའི་ཞལ་ནས་དེ་རྣམས་ཨིནྡྲ་བྷུ་ཏི་བར་པ་དང༌། ཤིང་ལོ་བ་དང༌། ནག་པོ་སྤྱོད་པ་གསུམ་ཡིན། ཁྱེད་ལ་ཆོས་བསྟན་པ་དེ་ང་ཡན་གདམས་ངག་དེ་ཡང་ཨིནྡྲ་བྷུ་ཏི་ལ་ཞུགས་པ་ཡིན། རྒྱ་གར་དུ་ཚོགས་དཔོན་ནག་པོ་སྤྱོད་པས་མཛད། ཁྱེད་རང་ངའི་སྐྱེ་བ་བཞིའི་སློབ་མ་ཡིན་ཏེ། ད་རེས་དང་ལན་ལྔར་མཇལ། ཆོས་ཉན་བཤད་ཀྱང་བཟང་པོ་ཡིན་ཏེ། ད་རེས་ང་མ་འཕྲད་ན་ཁྱེད་བཤད་པ་ལ་འབྱམས་འགྲོ་བས་ཐེ་ཚོམ་གཅོད་ཅིང་སྒོམ་ལ་གཞུགས་པའི་དོན་དུ་ང་ཁྱེད་ཀྱི་སར་འོངས་པ་ཡིན་གསུངས། བླ་མ་སྟག་དེལ་བས་དགེ་བཤེས་གཙང་པོ་འདིས་སྐྱེ་བ་བཞིའི་མཇལ་ལུགས་ཞུགས་པས། རིན་པོ་ཆེའི་ཞལ་ནས་སྔོན་རྒྱ་གར་དུ་མགར་བ་རཏྣ་ཤྲི་ཞེས་བྱ་བར་སྐྱེ་བ་བཞེས་པའི་ཚེ། ཁོ་བོས་བྱང་ཆུབ་མཆོག་ཏུ་སེམས་བསྐྱེད་པའི་བླ་མ་ཡིན་གསུངས། དེ་རྗེས་གླིང་འདིའི་བྱང་ཕྱོགས་དེ་བ་ན་ཞེས་བྱ་བར་སྐྱེས་པའི་དུས་ཁོ་བོའི་མཁན་བུ་ཡིན་གསུངས། དེ་ནས་ལུགས་འཕགས་པོར་མེ་ཏོག་ཤེས་རབ་བཟང་པོ་ཞེས་བྱ་བར་སྐྱེས། དེའི་དུས་སུ་ཁོ་བོ་ལ་ཆོས་དྲུག་པྲ་ཛྙཱའི་གདམས་ངག་བྱ་བ་ཉན་གསུངས། དེ་ནས་སྐྱེ་བ་འདིའི་གོང་མར་མཐའ་འཁོབ་རྒྱ་མཚོའི་འགྲམ་དུ་བྲམ་ཟེ་རྒྱལ་བ་ཤེས་རབ་ཅེས་བྱ་བར་སྐྱེས་པ་ལ། ཁོ་བོས་དབང་བཞི་རྫོགས་པར་བསྐུར། དེ་དུས་འདི་བསྟན་བཅོས་རྩོམ་པ་ལ་ཤིན་ཏུ་མཁས། སྒོམ་པ་ལ་ཡང་བག་ཆགས་བཞག་པས་ད་ལྟ་སྒོམ་ལ་ངེས་༼༤༤༽ཤེས་སྐྱེ་སླ་བ་བྱུང་བ་ཡིན་གསུངས། ཡང་རིན་པོ་ཆེའི་ཞལ་ནས། བྱང་ཆུབ་སེམས་པ་སྲིད་པ་ཐ་མའི་ལུས་ཀྱིས་སེམས་ཅན་གྱི་དོན་མཛད་པ་གཟིགས་གསུངས། དེ་ཇི་ལྟར་ལགས་ཞུས་པས་འཕན་ཡུལ་རྒྱལ་གྱི་གནས་བརྟན་འདྲེ་ཆུང་བ་དེས་སྤྲུལ་པ་གསུམ་གྱིས་སེམས་ཅན་གྱི་དོན་བྱེད། དངོས་རྒྱལ་གྱི་དེ་ཡིན། སྤྲུལ་པ་ནི་རྒྱ་གར་ན་ཡོད། ཡང་སྤྲུལ་རྒྱ་གར་དང་བལ་པོའི་མཚམས་ན་ཡོད། དེ་དཔལ་ཕག་ཚང་པའི་སྐྱེ་བ་ཡིན། སྔོན་ཐོག་མཐའ་མེད་པའི་སུས་ནས་ཁོ་བོའི་སློབ་མ་ཡིན་གསུངས། ཡང་རིན་པོ་ཆེའི་ཞལ་ནས་མི་ཉག་གི་རྒྱལ་པོ་དེ་ཁ་གཅིག་གླང་རི་ཐང་བའི་དགེ་བཤེས་གླང་ཐང་པ་རྒྱལ་བ་འོད་མི་འགྱུར་བའི་སྤྲུལ་པར་གྲགས་པ་སྐྱེ་བར་བྱེད་པར་དེ་མ་ཡིན། རྣལ་འབྱོར་གྱི་དབང་ཕྱུག་མ་ཏཾ་གི་པའི་སྐྱེ་བ་ཡིན་གསུངས། རྒྱལ་པོར་སྐྱེ་བའི་དགོས་པ་ནི་ཡབ་རྒྱལ་པོ་ལ་ཕན་འདོགས་པ་དང༌། རྒྱལ་ཁམས་ཀྱི་སེམས་ཅན་རྣམས་བསོད་ནམས་ཀྱི་ལས་ལ་འགོད་པ་དང༌། རྒྱལ་པོ་བཙན་པས་ཉེས་ཅན་གྱི་བརྩོན་པ་མང་པོ་འགྲོལ་བ་རྣམས་མ་འོངས་པའི་དུས་ན་གདུལ་བྱར་འགྱུར་བ་ལ་དགོངས་པ་ཡིན། རྒྱལ་པོ་དེ་དང་ཡང་ཁོ་བོ་འབྲེལ་བ་ཤིན་ཏུ་ཟབ། དགེ་བཤེས་གཙང་པོ་པ་ཁྱོད་མི་ཉག་གི་ཡུལ་དུ་བཞུད་ལ་རི་བོ་ཧ་ལ་ཤན་དུ་བསྒོམ་དང༌། དེ་ལ་ཌཱ་ཀི་མ་གསེར་གྱི་མཆེ་བ་ཅན་བྱ་བ་ཡོད། དེས་ཁྱོད་ཀྱི་འཕྲིན་ལས་ཐམས་ཅད་བསྒྲུབ་པར་འགྱུར་སེམས་ཅན་མང་པོ་ལ་ཕན་ཐོགས་པར་འདུག་གསུངས།

 མཚུར་ཕུར་བཞུགས་པའི་ཚེ། ནུབ་གཅིག་གི་རྣལ་ལམ་ན་མངའ་རིས་ནས་པུ་ཧྲང་ལ་བྱོན་ཏེ། མཐའ་འཁོར་བུརྡ་ན་ཞེས་བྱ་བར་སླེབས་པས། དེ་ན་རྣལ་འབྱོར་པ་དཔོན་སློབ་གཉིས་དང་འཕྲད། སུ་ཡིན་དྲིས་པས། ཨིནྡྲ་བྷུ་ཏི་ཡིན་ཟེར། གདམས་ངག་ཞུ་ཞེས་གསོལ་བ་བཏབ་ནས། རྗེ་བཙུན་རྣལ་འབྱོར་མ་ཞལ་བཞི་ཕྱག་བཅུ་གཉིས་མའི་སྒྲུབ་ཐབས་ལས་ཁ་ཚར་དང་བཅས་པ་བསྟན། ཡང་མཚུར་ཕུར་བཞུགས་པའི་ཚེ། རྡོ་རྗེ་ཕག་མོ་ཞལ་བཞི་མ་ཡབ་དང་བཅས་པ་དཔའ་མོ་སུམ་ཅུ་སོ་དྲུག་གིས་བསྐོར་བ་ཞལ་གཟིགས་ཏེ་ལྷ་བྲིས་ཞང་སྟོན་རྡོར་པོ་ལ་ཞལ་གཟིགས་ཇི་ལྟ་བ་རི་མོར་བྲིར་བཅུག་ནས་སྒྲུབ་ཐབས་གཞོན་ནུ་ལ་སྦྱིན་གསུངས་ནས་གནང་ངོ༌། །སྒྲུབ་ཐབས་དེའི་བྱིན་རླབས་མང་དུ་མཛད་ནས་གཞན་ལ་གསུངས་པས། ནུབ་གཅིག་རྨི་ལམ་ན། ནམ་མཁའ་འཇའ་འོད་ཀྱི་གུར་ཕུབ་པའི་དབུས་ན། བུ་མོ་གོས་དམར་པོ་གོན། ཐོད་དམར་པོ་བཅིངས་ཤིང་རྒྱན་ཆ་ལྔས་བརྒྱན་པ། འཁོར་བཞིས་བསྐོར་བ་གཅིག་གིས་ཞལ་ནས་ཟབ་༼༤༥༽མོའི་དོན་གར་དགའ་དགར་མ་ཤོད་གསུངས་པ་གཟིགས། ཕྱིས་ཞོ་འཕྲང་ཀོང་པོ་ཞོ་ཁ་གི་གནས་སུ་ཉི་ཤུ་ལྔ་ལ་ཆོས་འདིའི་བྱིན་རླབས་མཛད་པའི་དུས། བྱི་རུའི་རི་ལྟ་བུའི་བྲག་དམར་པོ་ཤིང་ཅུང་ཟད་སྐྱེས་པའི་ལོགས་ལ་སྔར་གྱི་བུ་མོ་ལྔ་པོ་དེ་ཅུང་ཟད་ཁྲོས་པའི་རྣམ་འགྱུར་དང་བཅས་ཏེ་འདུས། ཁྱེད་སུ་ཡིན་དྲིས་པས། ང་ནི་སུ་ཡིན་མ་ཤེས་ན། །རྒྱལ་པོའི་བུ་མོ་ལཀྵྨི་ཡིན། །ཟབ་མོའི་དོན་གང་དགའ་དགར་མ་ཤོད་གསུངས། ཡང་ཉི་ཤུ་བརྒྱད་ལ་བླ་མ་ཁམས་པ་ལུང་པ་ལ་བཀའ་གདམས་དགེ་བཤེས་ཁམས་པ་ལུང་པ། བྱིན་རླབས་མཛད་པའི་ནུབ་མོ་ནམ་མཁའ་ལ་སྤྲིན་དཀར་པོ་སྲབ་ཆལ་བའི་ནང་ན་སྔར་གྱི་བུ་མོ་ལྔ་པོ་དེ་ཤིན་ཏུ་ཁྲོས་ཤིང༌། ཟབ་མོའི་དོན་གང་དགར་བཤད་མི་ཉན་ཟེར་ནས་བཞུད་པ་གཟིགས། གདམས་པ་འདི་ནི་ཤིན་ཏུ་གཉན་ཞིང་བྱིན་རླབས་ཆེ་བར་འདུག་གསུངས། དེའི་ཚེ་ཏྲེ་བོ་སྒོམ་ཆེན་ཞིག་ནད་ཀྱིས་ཤིན་ཏུ་སྡུག་བསྔལ་ནས་བླ་མ་ལ་གསོལ་བ་བཏབ་པས། དེ་ཉིད་དུ་བྱོན་ཏེ་ཞབས་དབང་མཛད་པ་ལ། ཕྱག་འཚལ་བར་བརྩམས་པ་ལ། ཕྱག་འཚལ་མི་དགོས་ད་ལན་ཁྱོད་ལ་ནད་ཀྱིས་རྐྱེན་པས་བར་ཆད་མི་འོང་གསུངས་ནས་འཇའ་བཞིན་ཡལ་ལོ། །དགེ་བཤེས་སུམ་པས་དགྱེས་རྡོར་དུ་མཐོང༌། སློབ་དཔོན་དགྲ་སྟོན་གྱིས་ཁ་དོག་ལྔར་རེས་མོས་ཀྱིས་མཐོང༌། སློབ་དཔོན་སངས་རྒྱས་ཀྱིས་བཅོམ་ལྡན་འདས་རྣལ་འབྱོར་མ་ཞལ་ནས་འོད་ཟེར་འཕྲོ་ཞིང་ནམ་མཁའ་ལ་བཞུགས་པ་མཐོང༌། ཕྱིས་ནས་ཀྱང་ཡང་ནས་ཡང་དུ་མཐོང༌། ཡང་བླ་མ་རིན་པོ་ཆེ་ལ་སྤྱིར་དེང་དུས་བླ་མ་དུ་ཙམ་བཞུགས་ཞུས་པས་མཚན་ཉིད་དང་སྔགས་ཀྱི་སློབ་དཔོན་མང་ཙམ་བཞུགས་ཏེ། ཁྱད་པར་གྲུབ་པ་ཐོབ་པའི་བླ་མ་དགུ་ཡོད་པ་ཡིན་གསུངས། དེ་རྣམས་གང་དང་གང་ལགས་ཞུགས་པས། བླ་མ་ལྷ་རྗེ་རིན་པོ་ཆེ་དང་རྗེ་གོམ་ཚུལ་བླ་མ་ལྷ་རྗེའི་དཔོན་ཚུལ་ཁྲིམས་སྙིང་པོ་དང༌། མངའ་བདག་རས་ཆུང་པ་རྗེ་མི་ལའི་ཐུགས་སྲས་ཟླ་བ་འདྲ་བ་དང༌། གྲུབ་ཐོབ་སྙེ་མོ་རྡོག་པ་ན་རོ་པཎ་ཆེན་གྱི་གསུམ་སློབ་དང༌། བླ་མ་སྤེན་ཕུག་པ་ཡོན་རྒྱལ་རོང་པ་དགེ་བསྙེན་འགར་དགེའི་སློབ་མ་དང༌། དཔལ་ཆེན་རྒ་ལོ་རྣལ་འབྱོར་པ་ཤེས་རབ་རྡོ་རྗེ་འམ་དེབ་དམར་དུ་གཞོན་ནུ་དཔལ་ཡང་ཟེར་བླ་མ་ཨ་སེང་དང་དཔལ་རྒ་ལོ་དང་ཁམས་པ་ཨ་སེང་གཉིས་དགེ་བཤེས་ཤ་ར་བའི་སློབ་མ་ཡིན། བླ་མ་ཀྲ་ན་ཡོལ་ཆོས་དབང་གི་སློབ་མ་པ་ཆེན་པོ་དང༌། བླ་མ་རྒྱ་ར་བཻ་རོ་དེབ་དམར་དུ་སུ་ར་པཱ་ལའི་སློབ་མ་གྲུབ་ཐོབ་བཻ་རོ་ཙ་ན་ཞེས་གསལ་སྟེ་ཡོན་ཏན་ཐམས་ཅད་དང་ལྡན་པའི་བླ་མ་དེ་དགུ་ཡིན་ཞིང༌། གཞན་ཡང་རྣལ་འབྱོར་མ་དང༌། རྣལ་འབྱོར་གྱི་དབང་༼༤༦༽ཕྱུག་མཚན་བརྗོད་པར་དཀའ་བ་མང་དུ་བཞུགས་གསུངས། བླ་མ་དེ་རྣམས་དང་གཞན་ཡང་བླ་མ་རྣམས་ཀྱི་སྐུ་སྐྱེ་བ་བཞེས་ཚུལ་ཞུས་པས་རྗེ་བཙུན་མར་པར་ལྷོ་ཕྱོགས་དཔལ་གྱི་རི་དང་ཉེ་བའི་ཤྲཱི་ན་ག་རའི་གྲོང་ཁྱེར་དུ། པཎྜི་ཏ་ཞིག་ཏུ་སྐུ་འཁྲུངས་རྣལ་འབྱོར་པར་ཡང་མཛད་དེ་འགྲོ་བའི་དོན་དཔག་ཏུ་མེད་པ་མཛད་གསུངས། བླ་མ་ལྷ་རྗེ་རིན་པོ་ཆེ། ཁ་ཆེ་དང་རྒྱ་གར་གཉིས་ཀྱི་བར་ཀརྞ་པ་ཞེས་བྱ་བའམ་གྲོང་ཁྱེར་པད་མ་ཅན་ཞེས་པར་ཞི་བའི་གོ་ཆ་ཞེས་བྱ་བར་སྐུ་འཁྲུངས། རེས་དགེ་སློང་མཛད། རེས་རྣལ་འབྱོར་པ་མཛད། སློབ་དཔོན་ཆེན་པོ་ནག་པོ་སྤྱོད་པ་བ་དང༌། བིརྺ་པ་བཞིན་དུ་སྤྱོད་པ་སྣ་ཚོགས་པའི་སྒོ་ནས་འགྲོ་བའི་དོན་མཛད། དེར་ད་ལྟ་འདིའི་སློབ་མ་བཞི་བཅུ་ཙམ་སྐྱེས་འདུག་གསུངས། སྤྱིར་བླ་མ་ལྷ་རྗེ་ལ་སྤྲུལ་པ་གསུམ་ཡོད་དེ། གཅིག་ནུབ་ཕྱོགས་བདེ་བ་བཀོད་པའི་ཞིང་ཁམས་ན་བྱང་ཆུབ་སེམས་དཔའ་དྲི་མེད་གྲགས་པ་ཞེས་བྱ་བར་མཚན་བཟུང་ནས་སེམས་ཅན་དཔག་ཏུ་མེད་པའི་དོན་མཛད། རིགས་འཛིན་རིག་པའི་བརྒྱུད་པ་ཡིན། ཡང་ཤར་ཕྱོགས་མུ་ཏིག་བརྒྱན་པ་ཞེས་བྱ་བ་ན་བྱང་ཆུབ་སེམས་དཔའ་དྲི་མེད་ཟླ་བ་ཞེས་བྱ་བར་གྱུར་ནས་སེམས་ཅན་མང་པོའི་དོན་མཛད། གྲོང་ཁྱེར་པདྨ་ཅན་དུ་གདོས་བཅས་ཡལ་ནས་རབ་འབྱམས་སྟོང་གི་འཇིག་རྟེན་གྱི་ཁམས་ཨ་ཤོ་ཀ་ཞེས་བྱ་བར་མངོན་པར་རྫོགས་པར་སངས་རྒྱས་པ་ཡིན་གསུངས།

 **རྗེ་སྒོམ་པ་བ་ནི།** རྒྱ་གར་ནུབ་ཕྱོགས་གནས་ཉེར་བཞིའི་ཡ་གྱལ་ཀོང་ཀ་ཞེས་བྱ་བའི་ཡུལ་དུ་སྐུ་འཁྲུངས། མུ་སྟེགས་ཀྱི་རྒྱལ་པོ་བཏུལ་ནས་སེམས་ཅན་མང་པོའི་དོན་མཛད་གསུངས། **མངའ་བདག་རས་ཆུང་པ་ནི།** རྒྱ་གར་དང་བལ་པོའི་བར་ན་དུར་ཏྣཊ་སུ་ཁ་ཞེས་བྱ་བར་སྐུ་འཁྲུངས། སྤྱོད་པ་སྣ་ཚོགས་ཀྱི་སྒོ་ནས་སེམས་ཅན་གྱི་དོན་མཛད་གསུངས། **གྲུབ་ཆེན་རྫོང་པའམ་གྲུབ་ཐོབ་སྙེ་མོ་རྫོང་པ་ནི།** ཁ་ཆེ་དང་ཨུ་རྒྱན་གཉིས་ཀྱི་མཚམས་སུ་སྐུ་འཁྲུངས། སྔར་གྱི་ཕྱག་རྒྱ་མོ་དེ་ཡང་དེར་སྐྱེ་བ་གཟུང་ནས་ཞབས་ཏོག་བྱེད་དེ། སྤྱོད་པ་སྣ་ཚོགས་ཀྱི་སྒོ་ནས་འགྲོ་བའི་དོན་མཛད། **བླ་མ་སྤེན་ཕུག་པ་ནི།** ལ་སྟོད་གཙང་པོར་དགའ་བའི་ཡེ་ཤེས་ཞེས་བྱ་བར་སྐུ་འཁྲུངས། **བླ་མ་དཔལ་ཆེན་པོའམ་རྒ་ལོ་ནི།** བྱང་ཕྱོགས་འཇིག་རྟེན་ཁམས་མུ་ཏིག་དྲ་བ་བརྒྱན་པ་ཞེས་བྱ་བ་ན། དཔལ་གྱི་འབྱུང་གནས་སྦས་པ་ཞེས་བྱ་བར་སྐུ་འཁྲུངས། སེམས་ཅན་གྱི་དོན་དཔག་མེད་མཛད། **སློབ་དཔོན་ཀྲ་ན་བ་ནི།** ཅོག་རོ་འབྲི་མཚམས་ཀྱི་སྲིབ་རི་ན་ཡེ་ཤེས་འབྱུང་གནས་གྲགས་པ་ཞེས་བྱ་བར་སྐུ་༼༤༧༽འཁྲུངས། **བླ་མ་དངུལ་ཆུ་བཻ་རོ་པ།** དེ་སྟོང་ཀུན་རྒྱལ་པོའི་སྲས་སུ་སྐུ་འཁྲུངས། **སློབ་དཔོན་ཕྱ་པ།** དེ་ཁ་ཆེའི་གྲོང་ཁྱེར་ཀྲིག་བསྟན་དུ་པཎྜི་ཏ་ཞིག་ཏུ་སྐུ་འཁྲུངས། **མཁན་པོ་ས་ཕུག་པ།** དེ་རྒྱ་གར་ཕྱོགས་སུ་སྐུ་འཁྲུངས་ནས་སེམས་ཅན་མང་པོ་ལ་ཕན་ཐོགས་གསུངས། **སློབ་དཔོན་ཤབ་སྟག་དུར་བ།** དེ་འཛམ་གླིང་གི་ནུབ་ཕྱོགས་ཟད་པ་གྲོང་ཁྱེར་བདེ་ལྡན་དུ་གྲགས་པ་མཐའ་ཡས་ཞེས་བྱ་བར་སྐུ་འཁྲུངས། སེམས་ཅན་བྱེ་བ་ཙམ་གྱི་དོན་མཛད། **དགེ་བཤེས་ཞུ་དོན་མོ་རི་པ།** དེ་འཛམ་བུའི་གླིང་ཟད་པའི་མཐར་རི་བོ་པོ་ཏ་ལའི་འདབ་ན་ཆོས་བརྡའི་སྒོ་ནས་གསུང་བ་ཞིག་ཏུ་སྐུ་འཁྲུངས། **སློབ་དཔོན་པ་ཚབ།** དེ་ཁ་ཆེའི་གྲོང་ཁྱེར་ཀྲིག་བསྟན་གྱི་ཕ་རོལ་ན་པཎྜི་ཏ་རིན་ཆེན་འབྱུང་གནས་ཞེས་བྱ་བར་སྐུ་འཁྲུངས་ནས་འགྲོ་བ་མང་པོའི་དོན་མཛད། **སློབ་དཔོན་ཤེས་རབ་བྱང་ཆུབ།** རི་བོ་བྱ་རྐང་གི་ཞོལ་དུ་སྐུ་འཁྲུངས། དགུང་ལོ་བརྒྱད་ནས་རབ་ཏུ་བྱུང་སྟེ། དེང་སང་སྒྲུབ་མཛད། **སློབ་དཔོན་ཤེས་རབ་རྡོ་རྗེ།** འཕན་ཡུལ་རོང་དུ་སྐུ་འཁྲུངས། བཀའ་གདམས་པ་བསྟན་ནས་སྒྲུབ་པ་མཛད། **སློབ་དཔོན་འཕགས་པ་སྟོན་ཆོས།** དེ་བལ་ཡུལ་ཕམ་མཐིང་དུ་རྣལ་འབྱོར་པ་ཞིག་ཏུ་སྐུ་འཁྲུངས་ནས་ཕྱག་རྒྱ་མ་གཅིག་དང་ལྡོམ་བུ་བྱེད་ཅེས་སོགས་སྐྱེ་བརྒྱུད་མང་པོ་གསུངས།

 ཡང་ཆོས་རྗེ་དྭགས་པོ་རིན་པོ་ཆེའི་འདས་མཆོད་གཅིག་གི་དུས་སུ་བླ་མ་ལྷ་རྗེའི་སློབ་མ་བཞིས་སེམས་ཅན་གྱིས་དོན་རླབས་པོ་ཆེ་བྱེད་པ་གཟིགས་ནས་བཞད་མོ་ཞིག་ཤོར། དགེ་བཤེས་ཤེས་རབ་འབུམ་གྱིས་དེ་ཅི་ཡིན་དྲི་བ་ཞུས་པ་ལ། ནུབ་ཕྱོགས་ན་གསེར་སྒོམ་ཡེ་ཤེས་སྙིང་པོ་དང༌། ཡ་ཟི་སྔོན་མོ་ཤར་གྱི་ཕྱོགས་ན་བྱང་ཆུབ་སེམས་པའི་སྤྱོད་པ་བྱེད་པ་གཅིག་ཏུ་སྐྱེས་འདུག་གསུངས། ཤར་ཕྱོགས་ན་སྒོམ་པ་ཞི་མཛེས་དང་དྭགས་པོ་ཕག་སྒོམ་པ་བཞི་པོ་དེས་སེམས་ཅན་མང་པོའི་དོན་བྱེད་བཞིན་འདུག་གསུངས། ཡང་བླ་མ་ལྷ་རྗེ་རིན་པོ་ཆེའི་སློབ་མ་སྔ་ཤོས་དགེ་ཚུལ་ཞིག་ད་ལྟ་ལྷོ་ཕྱོགས་ཀྱི་འཇིག་རྟེན་རྒྱལ་བུ་བདེ་སྤྱོད་བཟང་པོའི་གྲོང་ཁྱེར་ན་བྱང་ཆུབ་སེམས་པའི་སྤྱོད་པ་བྱེད་པ་གཅིག་ཏུ་སྐྱེས་འདུག་གསུངས། ཡང་བླ་མ་རིན་པོ་ཆེའི་ཞལ་ནས། སྨོན་ལམ་བླ་མ་ཁྱོད་འདི་ནས་ཚེ་འཕོས་ཏེ་ནུབ་ཕྱོགས་པདྨ་ཅན་དུ་མཁན་པོ་མངའ་རིས་པ་ཚེའི་རིགས་འཛིན་ཐོབ་པ་དེའི་མཁན་བུར་འགྱུར། སྔོན་ཡང་སྐྱེ་བ་བཞི་ལ་པད་མ་ཅན་དུ་མཁན་སློབ་ཀྱི་འབྲེལ་བ་ཐོབ། ད་ལྟ་འདི་དང་ཁྱོད་སྐྱེ་བ་ལྔར་བར་མ་ཆད་པར་རབ་ཏུ་བྱུང་གསུངས། ༼༤༨༽ཡང་གཞུའི་གྲུ་བཞི་དགོན་དུ་བཞུགས་པའི་དུས་སློབ་མ་སྒོམ་ཆེན་གཅིག་ཤི་བ་ལ་རིན་པོ་ཆེས། སྒོམ་པ་དེ་མདོ་ཁམས་སྨད་འཛམ་ཡུལ་གྱི་ས་ཆར་སྐྱེས་འདུག་གསུངས། ཕྱིས་འཛམ་ཡུལ་དུ་བྱོན་པའི་ཚེ་ཁྲོམ་ཆེན་པོའི་གསེབ་ཏུ་བྱིས་པ་གཞན་ལས་སྤོབས་པ་ཆེ་བ་ལ་དད་པ་དང་ལྡན་པ་ཞིག་བྱུང་སྟེ། སྔར་གྱི་སྒོམ་པ་དེའི་སྐྱེ་བ་འདི་ཡིན་གསུངས། ཕྱིས་སྒོམ་ཆེན་བཟང་པོ་ཞིག་བྱུང་བ་ལ་འཛམ་སྐྱེ་བ་གསུམ་པ་ཞེས་གྲགས་སོ། །ཡང་ཁམས་སུ་བཞུགས་པའི་ཚེ་ཞལ་སྔར་བཙུན་པ་ཞིག་ཤི་བ་དེ་གཙང་རོང་དུ་རབ་སྟོན་དར་མ་གྲགས་ཀྱི་བུར་སྐྱེས་འདུག་གསུངས། ཅང་མ་ནམ་མཁའ་གྲགས་ཀྱི་ནུ་བོ་ཤི་བ་དེ་སུམ་ཅུ་རྩ་གསུམ་ན་ལོངས་སྤྱོད་ཅན་ཞི་གནས་ཡོད་པ་གཅིག་ལ་སྐྱེས་འདུག་གསུངས་པ་ལ་སོགས་དེ་ལྟ་བུའི་མཁྱེན་ཚུལ་ནི་བསམ་གྱིས་མི་ཁྱབ་སྟེ་འདིར་རེ་རེ་ཙམ་བཀོད་པ་ཡིན་ཞེས་རྣམ་ཐར་རྣམས་སུ་བྱུང༌།

 སྤྱིར་རྗེ་འདི་ཉིད་ཀྱིས་སྔོན་བསྐལ་པ་དཔག་ཏུ་མེད་པའི་སྐྱེས་རབས་ཚད་མེད་གཞལ་དུ་མེད་པ་དག་ཀྱང་གསལ་བར་མཁྱེན་ཅིང༌། ཁྱད་པར་ཤར་ཕྱོགས་ཀྱི་འཇིག་རྟེན་གྱི་ཁམས་བཻཌཱུརྻ་ཡི་ཞིང་ཞེས་བྱ་བ་ན་སྐུ་འཁྲུངས་ཏེ་དགེ་སློང་གི་ཚུལ་བཟུང་ནས་སེམས་ཅན་གྱི་དོན་དཔག་ཏུ་མེད་པ་མཛད་དོ། །

 ཡང་ལྷོ་འཛམ་བུ་གླིང་དང༌། ནུབ་བ་ལང་སྤྱོད་ཀྱི་བར་ན་གླིང་ཕྲན་རྡ་རི་ཐ་ཞེས་བྱ་བ་ཡོད་དེ། དེར་སེམས་ཅན་གྱི་དོན་དུ་སྐུ་འཁྲུངས། དེའི་དུས་ན་བླ་མ་ལྷ་རྗེ་རིན་པོ་ཆེ་རྣལ་འབྱོར་གྱི་དབང་ཕྱུག་སུ་ར་ཏ་པ་ཞེས་བྱ་བར་གྲགས་པས་བླ་མ་མཛད། བྱང་ཆུག་མཆོག་ཏུ་སེམས་བསྐྱེད་པ་ཆོ་ག་ལག་ལེན་དང་བཅས་པ་ཞུས་ཤིང་ཐུགས་ཉམས་སུ་བཞེས་སོ། །

 ཡང་འཛམ་བུའི་གླིང་འདིའི་རྒྱ་གར་ཨུ་རྒྱན་གྱི་ཡུལ་དུ་ཟུར་རྡ་ཏི་ཞེས་བྱ་བ་མགར་བའི་རིགས་སུ་འཁྲུངས། སློབ་དཔོན་མེད་དེ་རང་བཞིན་གྱི་རྣལ་འབྱོར་པ་ནུས་པ་མཆོག་ཏུ་གྱུར་པ། སྐལ་ལྡན་རྣམས་རྡོ་རྗེ་ཐེག་པའི་ལམ་ལ་འདྲེན་པར་མཛད་དོ། །

 ཡང་ནུབ་བ་ལང་སྤྱོད་ཀྱི་གླིང་དུ་བྲམ་ཟེའི་རིགས་སུ་སྐུ་འཁྲུངས་ཏེ། དགེ་སློང་དྷརྨ་ཨ་དྷིཥྛ། གསང་མཚན་དྷརྨ་ཤྲཱི་ཞེས་བྱ་རྗེ་བཙུན་ཏིལློ་པ་ལ་གདམས་པ་དང་རྗེས་སུ་བསྟན་པ་ཞུས་ཏེ་སེམས་ཅན་གྱི་དོན་མཛད་དོ། །

 ཡང་བ་ལང་སྤྱོད་ཀྱི་གླིང་དེ་ཉིད་དུ་མུ་ཏིག་སྡིག་སྤྱོད་ཀྱི་རྒྱལ་པོ་དར་མ་ཤཱི་ལ་ཞེས་བྱ་བ། སངས་རྒྱས་ཀྱི་བསྟན་པ་ལ་མི་མོས་ཤིང་སེམས་ཅན་ལ་གནོད་པ་བྱེད་པ་ཞིག་ཡོད་པས་དེ་འདུལ་བའི་དོན་དུ་རྒྱལ་པོ་དེའི་གླང་པོ་ཆེ་བདུན་བརྒྱའི་ནང་ནས་ཤིན་ཏུ་སྟོབས་ཆེ་བའི་གླང་པོ་ཞིག་གི་སྐྱེ་བ་བཞེས། དུས་རེ་ཞིག་གི་༼༤༩༽ཚེ་རྒྱལ་པོ་དམག་གི་དཔུང་མང་པོ་དང་བཅས་ཏེ་ཕྱིན་པའི་ལམ་དུ་སྡིག་སྤྱོད་ཀྱི་རྒྱལ་པོ་བརྫིས་ནས་བསད། སངས་རྒྱས་ཀྱི་བསྟན་པ་ལ་ཕན་པ་དང་རྒྱལ་པོ་ངན་སོང་དུ་འགྲོ་བ་ལས་བཟློག་ཏེ་དགེ་ལ་བཀོད། རྒྱལ་པོ་དེ་ནི་ད་ལྟའི་ཡོན་བདག་དགོན་པ་འདི་ཡིན་གསུངས།

 ཡང་རྒྱ་གར་ཤར་ཕྱོགས་ཀ་ལིངྐའི་རྒྱལ་ཁམས་སུ་སྐུ་འཁྲུངས་ཏེ། རྒྱལ་པོ་ཟླ་བས་རྣམ་པར་གནོན་པ་ཞེས་བྱ་བར་གྱུར། བླ་མ་ལྷ་རྗེ་རིན་པོ་ཆེ་སངས་རྒྱས་ཡེ་ཤེས་ཞབས་ཞེས་བྱ་བར་གྱུར་ནས་བླ་མ་མཛད། དེའི་སློབ་དཔོན་འཇམ་དཔལ་བཤེས་གཉེན་ཨ་བ་དྷཱུ་ཏི་པ་ཡིན་ཏེ། ད་ལྟ་རྗེ་བཙུན་མི་ལར་གྲགས། དེའི་ཚེ་རྒྱལ་པོ་དཔལ་ལྡན་འབྲས་སྤུངས་ཀྱི་མཆོད་རྟེན་སྐོར་བ་ལ་བྱོན་པས་ལམ་དུ་ནམ་མཁའ་ནས་སྒྲ་གྲག་པ། ཁྱོད་ད་དུང་དངོས་གྲུབ་མི་ཐོབ་སྟེ་རང་གི་གནས་སུ་སོང་ལ་འདུས་བྱས་ཀྱི་དགེ་བ་གྲུབ་ཚད་གྱིས་ཤིག་བྱ་བ་གསུངས། དེར་རྒྱལ་པོས་དགེ་འདུན་གྱི་སྡེ་འཛུག་པ་ལ་སོགས་པའི་དགེ་རྩ་དཔག་ཏུ་མེད་པ་མཛད། སླར་མཆོད་རྟེན་ལ་སྐོར་བ་མཛད་པས་ཐུན་མོང་གི་དངོས་གྲུབ་མ་ལུས་པ་ཐོབ། ཁྱི་གཉིས་རྗེས་སུ་འབྲངས་པ་ལ་ཡང་ཐུན་མོང་གི་དངོས་གྲུབ་ཐོབ་པ་ད་ལྟ་ཨྱོན་གྱི་མཁའ་འགྲོ་མ་གཞན་ལས་སྡུག་རྩུབ་ཆེ་བ་གཉིས་སུ་གྱུར་ཡོད། དེ་དུས་ཀྱི་རྒྱལ་པོའི་འཁོར་ལ་སོགས་པའི་ཀ་ལིངྐའི་མི་མང་པ་པོ་ཞིག་ས་སྨད་འདིར་སྐྱེས་ཡོད་དེ། སྟོན་པ་སངས་རྒྱས་དང༌། དགེ་བཤེས་རིན་ཆེན་རྒྱལ་མཚན་གཉིས་ལ་དེ་དུས་ཐུན་མོང་གི་དངོས་གྲུབ་མང་པོ་ཡོད་པ་ལ་ད་ལྟ་མེད་པ་འདི་དེ་དུས་བསྒྲུགས་ཤིང་ད་ལྟ་མ་སྒྲུབ་པས་བར་འདུག །དེའི་ཚེ་ཁྱོད་བཅུཾ་གྱིས་ཁོ་བོ་ལ་གསོལ་བ་ཐེབས་པ་ཏེ། སྟོན་པ་སངས་རྒྱས། རིན་ཆེན་རྒྱལ་མཚན། ཡོན་ཏན་འོད། ཡོན་ཏན་བླ་མ། དགེ་འདུན་གྲགས། སྨོན་ལམ་བླ་མ་རྣམས་དབུས་ན་ཡོད་ལ་གཅིག་ཏྲེ་ན་ཡོད་གསུངས།

 ཡང་ནུབ་ཕྱོགས་ཨྱོན་དུ་རྗེ་བཙུན་ཏི་ལོ་པའི་སློབ་མ་ནུས་པ་མཆོག་ཏུ་གྱུར་པའི་རྣལ་འབྱོར་པ་ཤཱི་ལ་དནྟི་ཞེས་བྱ་བར་སྐུ་འཁྲུངས། ཚལ་དང་ནགས་ཁྲོད་འབའ་ཞིག་ཏུ་བཞུགས་ཏེ་སེམས་ཅན་གྱི་དོན་མཛད། དེ་དུས་ཁོ་བོས་དབང་བསྐུར་བའི་སློབ་མ་བཞི་ད་ལྟ་འདིར་ཡོད་དེ། རྡོ་རྗེ་འབུམ། སྒོམ་སྔོན། ཤཱཀྱ་ཤེས་རབ། ཆོས་དཔལ་རྣམས་ཡིན་གསུངས། ཡང་འཛམ་བུའི་གླིང་འདིའི་བྱང་གི་མཐའ་ཟད་པའི་བྱང་ཤར་མཚམས་ན། ཆུ་ཀླུང་མེ་ཏོག་པདྨས་བརྒྱན་པ་ཞེས་བྱ་བར་འཁྲུངས་ཏེ། དགེ་སློང་དྷརྨ་ཀཱིརྟི་ཞེས་བྱ། མཁན་པོ་ནི་བྲམ་ཟེ་ས་ཛྙཱ་ན་ཞེས་བྱ་བ་ཡིན། དེ་དུས་ཀྱི་མཁན་བུ་བཞི་༼༥༠༽ད་ལྟ་ཡང་འདིར་དགེ་བཤེས་བརྩོན་འགྲུས་ཤེས་རབ་དང་རིན་ཆེན་རྒྱལ་མཚན། མདོག་མཁས་པ། མིང་དགེ་ཇོ་སྲས་རྣམས་ཡིན་གསུངས། དགེ་བཤེས་ཕྱ་པ་འདི་པཎྜི་ཏ་ཆུང་ངུ་ཞིག་ཡིན་པོ་ལ་ཁོ་བོས་སློབ་དཔོན་ཞུས། དགེ་བཤེས་རྡོ་རྗེ་སེང་གེ་འདི་དེ་དུས་ཕྱ་པའི་སློབ་མ་ཡིན་པ་ལ། ད་དུང་ཡང་ཁོང་གི་དྲུང་དུ་སྐྱེ་བར་འདུག་གསུངས། དེའི་དུས་སུ་སློབ་དཔོན་ཆེན་པོ་ཌོམྦྷི་པ་ལ་རི་བོ་བྱ་སྐྱིབས་སུ་གསོལ་བ་ཐེབས་པའི་ཡིན་གསུངས།

 ཡང་ཤར་ལུས་འཕགས་ཀྱི་གླིང་དུ་ཡབ་རྒྱལ་པོ་དགེ་བ་བཟང་པོ་དང༌། ཡུམ་ཤེས་རབ་མའི་སྲས་མོ་ཤེས་རབ་བཟང་མོ་ཞེས་བྱ་བར་སྐུར་འཁྲུངས། གསང་མཚན་མཚོ་སྐྱེས་བྱང་ཆུབ་ཞེས་བྱ། རྒྱལ་བུར་སྐྱེས་ན་རྒྱལ་སྲིད་འཛིན་དགོས་པས་སྡིག་པ་ངང་གིས་འཕེལ་བ་ལ་འཇིགས་ནས་སྲས་མོར་སྐྱེ་བ་བཟུང༌། ཡབ་ཡུམ་དགེ་བའི་ལམ་ལ་བཀོད། དེའི་དུས་སུ་བླ་མ་ལྷ་རྗེ་འདི་དགེ་སློང་དྷརྨ་སིདྡྷི་ཞེས་བྱ་བར་བཞུགས་པ་ལ་སྡོམ་པ་བླངས། ཡོ་བྱད་མང་པོ་ཡོད་པ་ཐམས་ཅད་བླ་མ་ལ་ཕུལ་ནས་ཤིན་ཏུ་མཉེས་པར་བྱས། ཆོས་ཀྱང་ཅི་ཞུས་ཞུས་བླ་མས་གནང་བ་ཡིན་གསུངས། དེ་དུས་ཀྱི་ཁོ་བོའི་གྲོགས་ད་ལྟ་འདིར། དགེ་འདུན་འོད། ཤེས་རབ་བླ་མ། སྨོན་ལམ་བླ་མ། ཡོན་ཏན་འོད། ཡེ་ཤེས་འོད་ཟེར་གཞན་ཞིག་དང་བདུན་ཕ་དགེ་བ་གྲགས་དང༌། མ་དགེ་བ་བཟང་མོའི་བུ་སྤུན་དུ་གྱུར་པ་ཡིན་གསུངས།

 ཡང་ཤར་ལུས་འཕགས་གླིང་དང༌། ལྷོ་འཛམ་བུའི་གླིང་གི་བར་ན། གླིང་གཡོག་ཡོངས་སུ་གྲགས་པའི་མིང་ལ་རཏྣ་ཕ་ལ་ཞེས་བྱ་བར་གྲོང་ཁྱེར་ར་ཛ་ཕ་ལའམ་དྷརྨ་ཕ་ལ་ཞེས་པར་ཡབ་རྗེའུ་རིགས་དྷརྨ་སྦས་པ་དང༌། ཡུམ་པུ་མ་ཏིའི་སྲས་སུ་པ་ཀཱིརྟི་ཞེས་བྱ་བར་སྐུ་འཁྲུངས། རབ་ཏུ་བྱུང་བའི་མཚན་རཏྣ་ཤཱི་ལ་ཞེས་བྱ། དེའི་དུས་སུ་བླ་མ་ལྷ་རྗེ་འདི་དཔལ་གྱི་སྦས་པ་ཞེས་བྱ་བར་བཞུགས་པ་ལ། མ་ཧཱ་མ་ཡ་དང༌། སྒྲོལ་མ་ཡིད་བཞིན་འཁོར་ལོ་དང་རྡོ་རྗེ་སེམས་པའི་སྒྲུབ་ཐབས་ཞུས། དེ་དུས་ཁོ་བོ་སྤྱོད་པ་ནུས་པའི་རྣལ་འབྱོར་པ་ཡིན་ཏེ། ལོ་བརྒྱ་དང་དྲུག་ཅུ་རྩ་བཞི་ཐུབ། དེ་དུས་ཀྱི་ཁོ་བོའི་སློབ་མ་ད་ལྟ་འདིར། ཡོན་ཏན་འོད། དགེ་འདུན་འོད། ཡེ་ཤེས་བླ་མ། སྨོན་ལམ་བླ་མ། འབྱུང་གནས་བླ་མ། རྒྱལ་མཚན་བླ་མ། གཙང་སྟོན་ཚུལ་སེང༌། ཏྲེའི་དགེ་བཤེས་དཀོན་མཆོག་དཔལ། རྡོ་རྗེ་ཤེས་རབ། བཀའ་གདམས་པ་གཅིག་དང་བཅུ་ལ་སྒྲོལ་མ་དང༌། དབང་གི་རབ་ཏུ་བྱེད་པ་ཞེས་བྱ་བའི་ཆོས་བཤད། ཁོ་བོས་བླ་མ་ལྷ་རྗེ་ལ་ཚོགས་འཁོར་ཞིག་ཞུས་པའི་ཚེ་ད་ལྟའི་སློབ་མ་ཁྱེད་ཉི་༼༥༡༽ཤུ་ཙམ་ཡོད་པ་སྟེ། དགེ་བཤེས་བཀའ་གདམས་པ། སློབ་དཔོན་རིན་ཆེན་རྒྱལ་མཚན། སྟོན་པ་སངས་རྒྱས། ཉེ་གནས་གཉིས། དཔོན་དགེ་འདུན་གྲགས། སྨོན་ལམ་བླ་མ་རྡོ་རྗེ་ཤེས་རབ། དགེ་བཤེས་དཀོན་མཆོག་དཔལ། སྟོན་པ་ཚུལ་སེང་རྣམས་དང༌། བཙུན་པ་གཉིས་ཀྱང་ཡོད་པ་ལས། གཅིག་ད་དུང་འདི་ཉིད་ལ་ཡོད་ལ། གཅིག་དབུས་སུ་སྐྱེས། ཡོན་བདག་དགོན་པ་བ་འདི་ཁྱིམ་བདག་ཕྱུག་པོ་ཞིག་གི་བུ་ཡིན་པས་དེ་དུས་ཡོན་བདག་བྱས། སྐྱེ་བ་འདིར་ཡང་བྱས་ཤིང༌། ཕྱི་མར་ཡང་བྱེད། མཁན་པོ་ཀ་བྲག་པས་ཁོ་བོའི་མཁན་པོ་སྐྱེ་བ་གཉིས་སུ་མཛད། དགེ་བཤེས་ས་ནག་པ་དང༌། ཡུལ་བར་པ་དང༌། གཞན་ཞིག་དང་གསུམ་ལ་སྐྱབས་འགྲོ་དང་འཇུག་པ་སེམས་བསྐྱེད་བཤད། གཅིག་གིས་བསླབ་བྱ་མ་བསྲུངས་པས་ད་ལྟ་དེ་ཉིད་དུ་སྐྱེས་ཡོད། གཅིག་མཁས་པ་ཆེན་པོ་པཎྜི་ཏ་གཅིག་ཡིན་པས་བྱང་ཆུབ་སེམས་པའི་སྡོམ་པ་ཉི་ཤུ་པ་བཤད། དགེ་བཤེས་བླ་མ་འོད་ནི་མདོ་སྨད་དུ་ཆེ་ཚང་དུ་སྐྱེས། རྒྱ་ནག་གི་འགྲམ་ཡིན་ཏེ་དེ་ན་ཁོ་བོའི་སྐྱེ་བ་སྔ་མའི་སློབ་དཔོན་ཞིག་ཡོད། གྲུབ་ཐོབ་ཟེར་ཉན་པ་གཅིག་ཡོད་གསུངས།

 ཡང་བླ་མ་རིན་པོ་ཆེས་ཉིད་ཀྱི་མ་འོངས་པའི་རྣམ་པར་ཐར་པ་ཡང་མང་དུ་གསུངས་ཏེ། རྒྱ་གར་གྱི་ནུབ་ཕྱོགས་ཨྱོན་ནས་ཉིན་ལམ་བཅུ་གཉིས་ཀྱི་བྱང་ཤར་ན་ཀཏི་ཀའི་གྲོང་ཁྱེར་ཞེས་བྱ་བ་ན། ཡབ་དྷརྨ་སིདྡྷི་དང༌། ཡུམ་མ་ཧཱ་པྲ་ཏའི་སྲས་པྲཛྙ་ཤཱི་ལ་ཞེས་པའི་རྣལ་འབྱོར་པ་ཞིག་ཏུ་སྐྱེ། བླ་མ་ལྷ་རྗེ་ཡང་གྲོང་ཁྱེར་པདྨ་ཅན་ན་མངལ་སྐྱེས་པའི་མཚན་ཞི་བའི་གོ་ཆ་ཞེས་པར་སྐྱེ། དེའི་མུ་སྟེགས་ཀྱི་པཎྜི་ཏ་ཞིག་གི་ཤེས་བྱའི་བདག་པོ་བྱས། བླ་མ་ལྷ་རྗེས་ཤེས་བྱའི་བདག་པོ་བྱས་ནས་རྩོད་པས་བླ་མ་རྒྱལ་བ་བུང་ནས་མུ་སྟེགས་པ་དེ་ནང་པ་སངས་རྒྱས་པར་བཙུད་ནས་མིང་དྷརྨ་ར་ཛ་བྱ་བར་བཏགས། མུ་སྟེགས་ཀྱི་རྒྱལ་པོ་དེའི་མིང་མ་ཧཱ་ཛི་ན་ཡིན། གྲོང་ཁྱེར་ཀརྟི་ཀ་ན་པཎྜི་ཏ་བུདྷི་བཛ་ཞེས་པ་ནང་ན་ཡོན་ཏན་བཟང་པོ་ཡོད་པ་ཅིག་འོངས། བླ་མ་ལྷ་རྗེ་དང༌། དགེ་སློང་སྒོམ་པ་དང༌། ཞི་མཛེས་དང༌། གར་སྟོན་དང༌། སེར་ཀོང་ཡེ་ཤེས་སྙིང་པོ་དང༌། ཟོམ་ཤི་ཡེ་ཤེས་སྙིང་པོ་དང༌། ཡ་ཟི་སྔོན་མོ་དང༌། རྒྱ་ཆེ་ཆུང་གཉིས་དང༌། གྲགས་མཛེས་དང༌། ཉག་སྡེ་སྟོན་པ་དང༌། རོག་སྒོམ་དང༌། ཡོན་ཏན་སྙིང་པོ་སྟེ་རིག་པ་བརྟུལ་ཞུགས་ཀྱི་སྤྱོད་པ་ནུས་པ་དྲུག་ཡོད་པས། མུ་སྟེགས་ཀྱི་རྒྱལ་པོ་དེ་རྟོག་མེད་ཀྱི་སྒོ་ནས་བཏུལ་བ་དང༌། ཡུལ་ཀཱརྟི་ཀའི་རྒྱལ་པོ་པཎྜི་ཏས་བཏུལ་བ་གོང་དུ་གསལ་བ་གཉིས་དུས་གཅིག་ཡིན། བླ་མ་ལྷ་རྗེ་༼༥༢༽དང༌། ནང་པའི་པཎྜི་ཏ་དང༌། མུ་སྟེགས་ཀྱི་པཎྜི་ཏ་དང་གསུམ་ཀ་རྒྱལ་པོ་ཆེན་པོ་དའི་མཆོད་གནས་ཡིན། གྲོང་ཁྱེར་པདྨ་ཅན་དང༌། ཀཱརྟི་ཀ་གཉིས་ཀྱི་བར་ན་གྲོང་བརྡལ་ཞིག་ཡོད། ཡུལ་ཕྱོགས་དེ་ཐམས་ཅད་མུ་སྟེགས་པ་ཡིན་པ་ལ། མ་ལུས་པ་ནང་པ་སངས་རྒྱས་པ་བྱེད་པར་འགྱུར། གྲོང་ཁྱེར་དེ་གཉིས་ཀྱི་མཚམས་ན་ཉིན་ལམ་གཉིས་ཙམ་ཡོད། སྐབས་དེར་ང་དང་བླ་མ་ལྷ་རྗེ་ཡང་མཇལ། ཡོན་བདག་དགོན་པ་བ་དེ་ཡང་དེར་བློན་པོ་ཞིག་གི་བུར་སྐྱེས་ནས་རབ་བྱུང་བྱེད། ཁྱེད་འགའ་ཡང་གྲོང་ཁྱེར་ཀརྞ་པར་སྐྱེ་སྟེ། ཡོན་ཏན་འོད་དང༌། དགེ་འདུན་འོད་དང༌། སྨོན་ལམ་བླ་མ་དང༌། ཡེ་ཤེས་འོད་དང༌། སྟོན་པ་ཚུལ་སེང་དང༌། དགེ་འདུན་གྲགས། ཁྱེད་བདུན་ལྷན་ཅིག་ཏུ་རྗེའུ་རིགས་སུ་སྐྱེ། གྲོང་ཁྱེར་དེ་གསུམ་ཡང་ཕྱོགས་གཅིག་གི་ཐབས་སུ་ཡོད།

 གཞན་ཡང་ཡུལ་ཕྱོགས་དེར་སློབ་དཔོན་རིན་ཆེན་རྒྱལ་མཚན་དང༌། སྟོན་པ་སངས་རྒྱས་དང༌། སྟོན་པ་བྱང་ཆུབ་གྲགས་དང༌། སྟོན་བསོད་དང་དཔོན་དྷརྨ་རཱ་ཛ་དང༌། ཤཱཀྱ་ཤེས་རབ་དང༌། སྒོམ་སྔོན་དང༌། རྡོ་རྗེ་འབུམ་དང༌། དགེ་བཤེས་གྲགས་རིན་དང༌། དབང་ཕྱུག་གྲགས་དང༌། འོད་ཟེར་བླ་མ་དང༌། ཡོན་ཏན་བླ་མ་དང༌། དར་མ་སེང་གེ་དང༌། རྡོ་རྗེ་བཙུན་འགྲུས་དང༌། བྱང་པ་ལྷ་བཟོ་དང་བཅས་པ་ཁྱེད་མང་པོ་བླ་མ་ལྷ་རྗེ་དང་མཇལ་རྒྱུ་ཡིན་པ་ལ་མ་མཇལ་ཏེ། སྐྱེ་བ་ཕྱི་མ་མཇལ་ནས་འོང་གསུངས། དེའི་རྗེས་སུ་བོད་ཡུལ་དབུས་ལྷོ་བྲག་གྲུབ་པའི་གནས་བདུན་ཞེས་བྱ་བར་སློབ་མ་ཞིག་དོན་དུ་སྐྱེ་སྟེ་ཡུན་རིང་པོར་དེར་མི་བཞུགས། ཁྱེད་འགའ་རེས་དེ་དང་དེར་འཕྲད་གསུངས།

 ཡང་རྒྱ་གར་ལྷོ་ཕྱོགས་ཨུ་རུ་བི་ཤ་ཞེས་པར་མཁའ་འགྲོ་མའི་གནས་ཀོང་ག་བྱ་བ་ཡོད་པ་དེར་སྐྱེ། ས་ཕྱོགས་དེ་ན་པ་ཏ་ན་ཞེས་པའི་གྲོང་ཁྱེར་དུ་ཡོན་བདག་དགོན་པ་བ་རྒྱལ་པོར་སྐྱེས་ནས་ལམ་རྣལ་མ་ལ་དེར་ཚུད། ཁྱེད་རྣམས་དང་ཡང་དེར་ང་དང་མཇལ་ནས་ད་གཟོད་ང་མི་དགོས་པ་མང་པོ་ཡང་འབྱུང༌། འགྲོ་བ་གཞན་མང་པོ་ལ་ཕན་པར་ཡང་འདུག་གསུངས།

 ཡང་སློབ་དཔོན་དཀོན་མཆོག་སེང་གེ་ལ་སོགས་པས། བླ་མ་རིན་པོ་ཆེ་མངོན་པར་རྫོགས་པའི་སངས་རྒྱས་པའི་དུས་འཁོར་གྱི་དང་པོ་གང་དང་གང་ལགས་ཞུས་པས། རྒྱ་གར་ལྷོ་ཕྱོགས་ལོ་ཀ་བི་ཧ་རའི་གཙུག་ལག་ཁང་ན་རྣལ་འབྱོར་པ་མི་ཏྲ་ཛོ་ཀི་ཞེས་བྱ་བ་གཅིག་ཡོད་པ་དེ་དང༌། ཡང་མངའ་རིས་སྟོད་ན་སེམས་ཅན་གྱི་དོན་མང་པོ་མཛད་པའི་དགེ་སློང་དགེ་བའི་བློ་གྲོས་ཞེས་བྱ་བ་ཞིག་ཡོད་༼༥༣༽པ་དེ་དང༌། ཡང་མི་ཉག་ཆོས་ཀྱི་རྒྱལ་པོའི་བླ་མ་རྒྱ་བེ་བུམ་རིང་པོ་ཞེས་ཀྱང་ཟེར། རྒྱ་བྱང་ཆུབ་སེམས་པ་ཞེས་བྱ་བ་དེ་དང༌། དགེ་བཤེས་དཀོན་མཆོག་སེང་གེ་ཁྱོད་དང་བཞི་ཡིན་གསུངས།

 སྐབས་འདིར་སངས་རྒྱས་པའི་མཚན་མི་གསུང་ཡང༌། བླ་མ་ཞང་རིན་པོ་ཆེས་འཕྲང་པོའི་སྦྲག་འཕྲང་པོ་བྲག །གི་གཏེར་ལས་ཤོག་དྲིལ་སེར་པོ་ཞིག་བྱུང་བར། **བླ་མ་དུས་གསུམ་མཁྱེན་པ་ནི། །མཚན་ནི་དྷརྨ་ཀཱིརྟི་ཡིན། །བྱམས་པའི་བསྟན་པའི་རྗེས་ཐོགས་སུ། །སངས་རྒྱས་སེང་གེ་ཞེས་བྱ་བར། །བསྟན་པ་རབ་ཏུ་རྒྱས་པར་འགྱུར། །དྷརྨ་ཀཱིརྟི་ཉིད་ཡིན་ནོ། །འདི་ནས་ཚེ་འཕོས་ཕྱི་མ་ལ། །ཀཱརྟི་ཀ་ཡི་རྒྱལ་ཁམས་སུ། །ཁྲི་ཕྲག་དྲུག་དང་སྟོང་ཚོ་དྲུག །ཐེ་ཚོམ་མེད་པར་ཤེས་པར་གྱིས། །**ཞེས་ལུང་བསྟན་ནོ། །

 ཡང་མཚུར་ཕུར་བཞུགས་པའི་ཚེ། རྣལ་ལམ་དུ་རྒྱ་ནག་རི་བོ་རྩེ་ལྔའི་ཞོལ། ཤིང་སྣ་ཚོགས་ཀྱི་ཚལ་གཙུག་ལག་ཁང་མང་པོ་ཡོད་པའི་སར་བྱོན་པས། བླ་མ་དངུལ་ཆུ་བཻ་རོའི་སྤྲུལ་པ་གསུམ་དང་མཇལ། བར་དོ་དང་རྨི་ལམ་གྱི་མན་ངག་ཤིན་ཏུ་ཟབ་པ་གནང༌། གདམས་ངག་གི་དྲི་ཐུག་མཛད་ཅིང་བཀའ་སྩལ་བསམ་གྱིས་མི་ཁྱབ་པ་བྱོན་ནོ། །

 ཡང་མཚུར་ཕུར་དབང་བསྐུར་ཞིག་མཛད་པའི་ཚེ། སེང་ལྡེང་ནགས་ཀྱི་སྒྲོལ་མ་གཙོ་འཁོར་ལྔའི་ཞལ་གཟིགས། ཡང་གནས་དེར་དཔལ་འཁོར་ལོ་བདེ་ཕྱོགས་ལྷ་ཚོགས་དྲུག་ཅུ་རྩ་གཉིས་ཀྱི་དཀྱིལ་འཁོར་ཞལ་གཟིགས། ཡང་མཚུར་ཕུར་རྗེ་བཙུན་པའི་མཆོད་པ་མཛད་པའི་ཚེ། དེ་ཉིད་དུ་ཞལ་གཟིགས། ཡང་མཚུར་ཕུར་བཞུགས་དུས། ཤར་ཕྱོགས་འཇིག་རྟེན་གྱི་ཁམས་ཤིག་ཏུ་བྱོན་པས། ས་གཞི་ཐམས་ཅད་མེ་ཏོག་དཀར་པོས་ཁེངས་པ་འཇའ་ཚོན་གྱི་གུར་ཕུབ་པའི་དབུས་ན་བཅོམ་ལྡན་འདས་ཐུགས་རྗེ་ཆེན་པོ་བཞུགས་པ་དང་མཇལ། སྨན་གྱི་རིལ་བུ་གནང་སྟེ་འདི་ཀུན་གཞན་ལ་བྱིན་ན་ཕན་པར་འགྱུར་རོ་ཞེས་གསུངས་པ་གཟིགས། ཡང་མཚུར་ཕུར་དཔལ་བདེ་མཆོག་ཞལ་གཅིག་ཕྱག་གཉིས་པ་ཡུམ་དང་བཅས་པ་ཞལ་གཟིགས། ཡང་མཚུར་ཕུར་སྔགས་མཆོད་ཅིག་མཛད་པའི་དུས་སུ་བཅོམ་ལྡན་འདས་དཔལ་གསང་བ་འདུས་པའི་དཀྱིལ་འཁོར་ཞལ་གཟིགས། ཡང་མཚུར་ཕུར་རྗེ་བཙུན་པའི་མཆོད་པ་མཛད་པའི་ཚེ། དེ་ཉིད་དུ་ཞལ་གཟིགས།

 ཡང་མཚུར་ཕུར་དཔལ་གཤིན་རྗེའི་གཤེད་ཐོད་པ་བཞི་དང་ལྡན་པ་ཞལ་གཟིགས་ཏེ་དེའི་ཐུགས་དམ་གྱི་ཐང་སྐུ་ཡང་བྲིས། ཡང་མཚུར་ཕུར་ནུབ་གཅིག་གི་རྣལ་ལམ་དུ། ལྷོ་ནུབ་ཀྱི་མཚམས་ན་འུར་སྒྲ་ཆེན་པོ་ཞིག་གྲག་༼༥༤༽སྟེ་གཟིགས་པས། འོད་ཕུང་གི་ནང་དུ་བཞུགས་པའི་རྣལ་འབྱོར་པ་རུས་པའི་རྒྱན་ཅན། ཕྱག་ན་ཌ་མ་རུ་ཐོགས་པ་ཞིག་ན་རེ། ཁོ་བོ་མཻ་ཏྲ་པ་ཡིན་གསུངས། དེའི་ཞལ་ནས། **འཁོར་འདས་ཀྱི་ཆོས་ཐམས་ཅད་གཉིས་སུ་འདུས། དེ་ཉོན་མོངས་པ་ཅན་གྱི་ཡིད་དང༌། ལྷན་སྐྱེས་ཀྱི་ཡིད་གཉིས་ཡིན། ཉོན་མོངས་པ་ཅན་ཡང་ལྷན་ཅིག་སྐྱེས་པའི་ཡིད་དུ་འདུས་སོ། །**ཞེས་གསུངས་ནས་འཇའ་ཡལ་བ་བཞིན་དུ་སོང་ངོ༌། །

 ཡང་ཟླ་བ་དེའི་ཉི་ཤུ་བདུན་གྱི་ནུབ་མོའི་རྣལ་ལམ་དུ། སྒམ་པོར་བྱོན་ཏེ་འཇའ་ཚོན་གྱི་སྣམ་བུ་ཞིག་འདུག་པ་རྗེ་བཙུན་ཉིད་ཀྱིས་ཕྱག་གིས་བརྟོག་གིན་བྱོན་པས། དགེ་འཕྲང་དུ་བླ་མ་ལྷ་རྗེ་རིན་པོ་ཆེ་དང་མཇལ། རང་གི་དག་སྣང་ཤར་ཚུལ་རྣམས་ཞུས་པས། བུ་ཆོས་ཐམས་ཅད་རྨི་ལམ་དང་འཇའ་ཚོན་ལྟ་བུར་ཤེས་པར་གྱིས་ཤིག་གསུངས་ནས་འཇའ་བཞིན་དུ་ཡལ་ལོ། །

 ཡང་སྦྲུལ་ཟླའི་ཧོར་ཟླ་གཉིས་ཉི་ཤུ་གསུམ་གྱི་ནུབ་མོ་རྣལ་ལམ་ན་འོད་ཕུང་ཞིག་གི་ནང་དུ་རྣལ་འབྱོར་པ་ཕྱག་གཡས་པས་མདའ་འཛིན་པ། བྱ་བྱེད་ཐམས་ཅད་གཡོན་གྱིས་བྱེད་པ་ཞིག་གི་ཞལ་ནས། **ང་ནི་སུ་ཡིན་མ་ཤེས་ན། །ང་ནི་ས་ར་ཧ་པར་གྲགས། །**ཞེས་གསུངས། གདམས་ངག་ཞུས་པས། **མཐའ་དང་བྲལ་བ་ལྟ་བ་ཡིན། །ཡེངས་བ་མེད་པ་སྒོམ་པ་ཡིན། །དགག་སྒྲུབ་མེད་ན་སྤྱོད་པ་ཡིན། །སྤང་ཐོབ་མེད་ན་འབྲས་བུ་ཡིན། །**གསུངས་ཏེ་འཇའ་བཞིན་ཡལ་ལོ། །

 ཡང་རེ་ཞིག་བླ་མ་སྟག་དེལ་བས་ཞུས་པ། རྗེ་བཙུན་རིན་པོ་ཆེ་ཁྱེད་སྤྲུལ་པ་མང་པོས་དུས་གཅིག་ཏུ་འགྲོ་དོན་མཛད་པར་གདའ་བ། ད་ལྟ་འཇིག་རྟེན་གྱི་ཁམས་འདིར་ཅི་ཙམ་ཡོད་ཞུས་པས། སྤྱིར་ངེས་པ་མེད་མོད་ཀྱི། འོན་ཀྱང་ཤིན་ཏུ་གསལ་བ་བཞི་ཙམ་ཡོད་པ་འདྲ་གསུངས། དེ་རྣམས་གང་ལགས་ཞུས་ཙ། མངའ་རིས་ཀྱི་ཕ་རོལ། ཁ་ཆེའི་ལ་དྭགས་ཁ་ཆེ་ཡིན་པ་འདྲ། ཚུར་རོལ་སྤུ་རངས་ཞེས་བྱ་བ་ན། དགེ་སློང་དགེ་བའི་བློ་གྲོས་ཞེས་བྱ་བ་གཙུག་ལག་ཁང་མང་པོ་བཞེངས་ཤིང༌། སྔར་གྱི་སློབ་མ་བཙུན་ཆུང་གཅིག་ཤི་བ་དེ་དང་སེམས་ཅན་མང་པོའི་དོན་མཛད་པ་ཅིག་ཡོད་གསུངས། ཡང་བལ་བོད་ཀྱི་མཚམས་ན་ལན་དྷེ་ཞེས་བྱ་བར་བླ་མ་བཻ་རོའི་དངུལ་ཆུ་བཻ་རོ་དགོན་པོ་ཡོད་དེ། དེ་ན་དགེ་བསྙེན་ཆོས་ཀྱི་གྲགས་པ་ཆོས་བརྡའི་ཚུལ་དུ་གསུང་བ་ཞིག་ཡོད། ཡང་རྒྱ་གར་ལྷོ་ཕྱོགས་ན་རྟེན་རྣལ་འབྱོར་པར་གྲགས་པ་ཞིག་ཡོད་དེ། སྣང་བ་དག་པ་རྣམས་ཀྱིས་ཐུགས་རྗེ་ཆེན་པོ་ཁོ་ནར་མཐོང༌། ས་འདིར་བཞུགས་འདིར་བྱོན་གྱི་ངེས་པ་མེད་པ་ཞིག་བཞུགས། ༼༥༥༽ཡང་ཤར་ཕྱོགས་ཀྱི་འཇིག་རྟེན་ཁམས་ཤིག་ཏུ་གྲུབ་ཐོབ་རྒྱལ་པོའི་ཆ་བྱད་ཅན་མཚན་གྲགས་པ་མཐའ་ཡས་ཞེས་བྱ་བ་རྒྱལ་ཁམས་དེ་རྒྱལ་པོ་མིན་པས་མི་ཐུལ་བས། རྒྱལ་པོའི་ཆ་ལུགས་སུ་མཛད་དེ་འགྲོ་བ་དཔག་ཏུ་མེད་པའི་དོན་མཛད། གཞན་ཡང་དུ་མ་ཡོད་པ་འདྲ་གསུངས།

 དེ་ལྟར་རང་དང་གཞན་གྱི་དུས་གསུམ་གྱི་གནས་དཔག་པར་དཀའ་བ་དཔག་ཏུ་མེད་པ་མཁྱེན་ཅིང༌། ཐར་ཐོར་ཙམ་གདུལ་བྱ་སྐལ་ལྡན་དག་ལའང་གསུང་བར་མཛད་པས། རྗེ་བཙུན་བླ་མའི་མཚན་དུ་ཡང་དཔལ་ལྡན་དུས་གསུམ་མཁྱེན་པ་ཞེས་ཉི་ཟླ་ལྟར་གྲགས་ཤིང་རྩོད་པ་མེད་པར་གྱུར་པ་ཡིན་ལ། རྒྱ་གར་རྡོ་རྗེ་གདན་ནས་ཀྱང༌། དཔལ་རྡོ་རྗེ་གདན་པས་སྔོན་འཕགས་པ་ཀླུ་སྒྲུབ་ཀྱིས་རྡོ་རྗེ་གདན་གྱི་ཚོགས་དུང་དུ་བུད་པར་མཛད་པའི་རྡོ་རྗེ་གདན་གྱི་ཚོགས་དུང་དེ་བསྐུར་ཏེ། ད་ལྟ་སངས་རྒྱས་བསྟན་པའི་དངོས་གཞི་བོད་ཡུལ་དུ་ཡོད་ཅིང༌། བསྟན་པའི་བདག་པོ་ཤྲཱི་དྷརྨ་ཀཱིརྟི་ཡིན་པས་ཁོང་ལ་ཕུལ་ཞིག་ཅེས་གདམས་ནས་འབུལ་དུ་བཏང་བ་རྗེ་དུས་མཁྱེན་གྱི་ཕྱག་ཏུ་ཕུལ། ཕྱིས་མཚུར་ཕུའི་གནྡྷོ་ལའི་མཆོད་བཤོམས་ལ་བཞུགས་པ་འགྲོ་བ་མང་པོས་མངོན་སུམ་དུ་མཇལ་རྒྱུ་ཡོད་དོ། །

 རྗེ་བཙུན་འདིའི་ཁྱད་པར་འཕགས་པའི་གདམས་ངག་ནི། ཕག་མོ་ཞལ་བཞི་མ་དང༌། རྡོ་རྗེ་ཕག་མོ་དངོས་སུ་ཞལ་གཟིགས་ནས་སྒྲུབ་ཐབས་ཁ་ཚར་དང་བཅས་པ་ཐེངས་གསུམ་གནང་བས་ཤིན་ཏུ་བཀའ་གཉེན་པ་ཡིན། རྣམ་བཞི་རྒྱུད་གྲོལ་བྱིན་རླབས་ནུས་འདོན་གྱི་གདམས་ངག་ཤིན་ཏུ་ཟབ་མོ་ཨིནྡྲ་བྷུ་ཏིས་དངོས་སུ་གནང་བའོ། །རྨི་ལམ་འབྲེལ་གསུམ་ལྡན། ལྷ་འདྲེ་སྟོང་གི་སྒྲིབ་ཤིང་སོགས་སྔོན་མ་གྲགས་པའི་ཟབ་གནས་མཐའ་ཡས་པ་དག་སྣང་ལ་གསན་ཞིང་མངའ་བ་དང་སྒྲུབ་ཐབས་ཕྱག་ལེན་དང་བཅས་པ་ཉིད་ཀྱིས་མཛད་པ་ཡང་ཡོད། གཞན་ཡང་མཚུར་ཕུར་བཞུགས་རིང་དུ་ཡང་བདེ་མཆོག །དགྱེས་རྡོར། ཕྱག་རྡོར། རྟ་མགྲིན། གསང་འདུས་མ་ཧཱ་མཱ་ཡ། བདག་མེད་མ། ཐུགས་རྗེ་ཆེན་པོ། སྒྲོལ་མ། མི་གཡོ་བ། རྡོ་རྗེ་ཕག་མོ་ལ་སོགས་པ་རྒྱུད་སྡེ་བཞིའི་ཡི་དམ་གྱི་ལྷ་ཞལ་དང༌། སྟོན་པ་ཤཱཀྱ་ཐུབ་པ་དང་གུ་རུ་པདྨ་སམ་བྷ། དཔལ་ས་ར་ཧ། མཻ་ཏྲི་པ། རྗེ་མི་ལ་སོགས་རྩ་བརྒྱུད་བླ་མའི་ཞལ་ཡང་ཡང་དངོས་སུ་གཟིགས་པ་ནི་བརྗོད་ཀྱིས་མི་ལངས། དགེ་འདུན་གྱི་སྐྱོང་བྲན་དང་བསྟན་པོའི་བདག་རྐྱེན་གདུལ་བྱ་སེམས་ཅན་རྣམས་གང་ལ་གང་འདུལ་གྱི་འཕྲིན་ལས་རྣམ་པ་བཞིའི་སྒོ་ནས་སྨིན་ཅིང་གྲོལ་བར་མཛད་པ་སོགས་སེམས་ཅན་དཔག་ཏུ་མེད་པ་ཐར་ལམ་དུ་བཀོད།

 དེ་ལྟར་སྐྱེ་བ་དེ་ཉིད་༼༥༦༽ཀྱི་དོན་གཉིས་མཐར་ཕྱིན་གདུལ་བྱ་འགྲོ་དོན་གྱི་མཐའ་རྫོགས་པར་གཟིགས་ཏེ། མྱ་ངན་འདའ་བའི་སྔ་རོལ་ཟླ་བ་གསུམ་ཙམ་ནས་ནམ་མཁའ་ལ་འཇའ་དང༌། ས་རབ་ཏུ་གཡོ་བ། འུར་ཐུག་གི་སྒྲ་ལ་སོགས་པ་ལྟས་ཆེན་པོ་རྒྱུན་མ་ཆད་པར་བྱུང་སྟེ། སྔོན་ཁམས་སུ་འབྱོན་ཁར་བདེ་གཤེགས་ཕག་མོ་གྲུ་པར་དབང་བསྐུར་དང་རབ་གནས་བྱས་ཀྱང་མ་བྱས་ཀྱང་བརྒྱད་ཅུ་རྩ་བཞི་རྗེ་བཙུན་མི་ལའི་སྐུ་ཚེ་ཙམ་ཞིག་འཚོ་ཞེས་གསུངས་པ་དང་དེ་རྗེས་སྐུ་བསྙུན་པ་ལ་ཉེ་གནས་བུ་སློབ་རྣམས་ཀྱིས་བརྟན་བཞུགས་དང་རིམ་གྲོ་སྒྲུབ་པར་གནང་བ་ཞུ་སྐབས་ཀྱང་གོང་ལྟར་བརྒྱད་ཅུ་རྩ་བཞི་ཞལ་གྱིས་བཞེས་ཏེ་ད་ལན་མི་འཆི་གསུངས་པ་ལྟར་རྗེ་བཙུན་དམ་དགུང་བགྲང་བརྒྱད་བཅུ་རྩ་བཞི་པ། རབ་བྱུང་གསུམ་པའི་ཆུ་མོ་གླང་རབས་ལོ་༥༡༨༨། ཕུག་ལུགས་༢༠༧༤། ཕྱི་ལོ་༡༡༩༣། ལོའི་སྟག་ཟླ་ཚེས་གཅིག་གི་ཉིན་པར། དགེ་བཤེས་གཙང་བ་དཔོན་གཡོག་དང༌། དཔོན་འདུལ་བ་དང༌། དཔོན་གྲགས་དང༌། གྲགས་རིན་དང༌། དཀོན་མཆོག་རྒྱལ་མཚན་དང༌། ན་བུན་པ་ལ་སོགས་པ་གྲྭ་བགྲེས་འགའ་ཞིག་ལ་ཞལ་ཏ་བྱོན་པར། ཁོ་བོ་ལ་བདག་ཏུ་བཟུང་བ་ལུས་གང་འདི་དང་ཞིབ་འཐག་པའི་རང་འཐག་འདི་ལས་མེད། གཞན་ཡོ་བྱད་ཐམས་ཅད་དགེ་འདུན་བྱིངས་ལ་དབང་བ་ཡིན་ཏེ། གསེར་སྲང་བརྒྱ་དང་ཉི་ཤུ་རྩ་གཉིས། དངུལ་དང༌། གཡུ་དང༌། དར་ཟབ། མཛོ་རྟ་ལ་སོགས་པ་མང་དུ་ཡོད་པ་འདི་རྣམས་ཁྱེད་མི་ལྔས་བདག་པོ་གྱིས་ལ། སྒྲུབ་གྲྭ་རྣམས་ལ་ཁྱེད་ཁོ་བོ་འདས་པའི་ཤུལ་འདི་ལོ་གཅིག་གཉིས་སྡོད་གསུངས། དཔོན་གྲགས་པ་སེང་གེས་སྡོད་པ་རང་འོང་ངམ་ཞུས་པས། མཁས་པའི་དགའ་སྟོན་དུ་སྒང་ལོ་ཙཱ་བ་ཞམ་རིང་དུ་ཡོད་པ་དེ་ཡིན་པར་གསུངས། སྐུ་ཡར་བཞེངས་སྤྱན་ཧུར་མཛད་ནས་མ་ཐ་ཡང་དབྱར་དགུན་གཉིས་ཙམ་སྡོད་པའང་མིན་ནམ་གསུངས། ཡང་གཞོན་ནུ་ཁྱོད་ལོ་གཅིག་གཉིས་འདིར་སྡོད་ལ་ཁོ་བོའི་སྐུ་གསུང་ཐུགས་ཀྱི་རྟེན་འདི་རྣམས་ལས་ཡི་གེ་གཅིག་ཀྱང་མ་མཐོར་བ་གྱིས། ངས་ཀྱང་ཆོས་སྐྱོང་སྲུང་མ་ལ་བཀའ་བསྒོ་ཞིང་གཉེར་དུ་གཏད་ཡོད་པ་ཡིན་གསུངས། ཚེ་གཅིག་ནས་གཉིས་སུ་འགྲོ་བའི་ནུབ་མོ་ས་གཡོས་གཅིག་རྗེས་སུ་གཅིག་བྲེང་མ་ཆད་པ་དང༌། ཡང་དགོན་གྱི་སྟེང་དུ་འཇའ་ཚོན་གྱི་གདུགས་འཁྲིགས་པ་དང༌། མཁའ་འགྲོ་མའི་ཚོགས་མང་པོས་ཌ་མ་རུའི་སྒྲ་སྒྲོག་པ་ལ་སོགས་པའི་ལྟས་དཔག་ཏུ་མེད་པ་བྱུང༌། དེ་ནས་ཚེས་གསུམ་གྱི་ཉིན་པར་གྲྭ་པ་ཐམས་ཅད་ལ་ཞལ་བསྟན་པ་དང༌། གདམས་པ་བསྟན་པ་༼༥༧༽སོགས་དཔག་ཏུ་མེད་པ་མཛད། མ་འོངས་པ་ན་བོད་ཡུལ་ལྷོ་བྲག་གྲུབ་པའི་གནས་བདུན་དུ་གདུལ་བྱ་གཅིག་གི་དོན་དུ་འོང་སྟེ་དེར་ཡུན་རིང་མི་སྡོད། འབྲི་ཆུང་ངོ་མཐོང་གཅིག་ནས་ངེད་ཀྱི་དགོངས་པ་རྫོགས་པར་བྱེད་གསུངས་པ་དང༌། ཡོན་བདག་དགོན་པ་བའང་རྒྱལ་པོ་གཅིག་ཏུ་སྐྱེ་བར་འགྱུར། དེ་འཁོར་དང་བཅས་པ་ལ་ངེད་ཀྱི་ཕན་འདོགས་པ་འོངས་གསུངས་པ་སོགས་སླར་སྤྲུལ་པའི་སྐུ་འབྱོན་པར་ཡང་དོན་གྱིས་ལུང་བསྟན་ཏེ། སྐུ་དྲངས་པོར་བསྲང་ནས་ནམ་མཁའ་ལ་ལྟ་སྟངས་ཡུན་རིང་དུ་མཛད། ཉི་མ་ཕྱི་དྲོ་ཟད་པའི་དུས་ལ་བབ་པའི་ཚེ་རྟག་འཛིན་ཅན་གྱི་གདུལ་བྱ་རྣམས་ཡང་དག་པའི་ལམ་ལ་བསྐུལ་བའི་ཕྱིར་སྤྲུལ་པའི་སྐུའི་དཀྱིལ་འཁོར་ཡོངས་སུ་བསྡུས་ཏེ། ཞིང་ཁམས་གཞན་དུ་བདེ་བར་གཤེགས་སོ། །

 ལོ་འདིར་ཀཾ་ཀཾ་སྐྱོ་སྟོན་རྒྱལ་གྱི་གདན་སར་ཕེབས་པ་དང༌། དགེ་བཤེས་གླང་ལུང་པ་དང༌། བླ་མ་ཞང་སྐུ་གཤེགས་པ་བཅས་དུས་མཚུངས་པ་ཡིན་ནོ། །

 དེ་ནས་ཚེས་བཅུ་ལ་གདུང་བཞུ་བའི་ཚེ། དེར་འཚོགས་པ་རྣམས་ཀྱི་སྣང་བ་ལ་ཉི་མ་སྔ་བས་ཉིས་འགྱུར་གྱིས་རིང་བ་དང༌། ལ་ལ་ཉི་མ་བདུན་དང་བརྒྱད་དང་བཅུ་གསུམ་སོགས་ཉི་མའི་ཚོགས་འདུས་ཤིང་གྱེས་པར་མཐོང་བ་དང༌། ཉི་མའི་འོད་ཟེར་རྨ་བྱའི་གདུགས་འདྲ་བ་དང༌། དཔའ་བོ་དང་དཔའ་མོ་རུས་པའི་རྒྱན་ཅན་གྱིས་ནམ་མཁའི་ཁམས་གང་བ་དང༌། དགུན་ཟླ་བཅུ་གཅིག་པ་ལ་མེ་ཏོག་གི་ཆར་རྒྱུན་མི་ཆད་པ་དང༌། པུར་ཁང་གི་གདུགས་ཀྱི་སྟེང་ན་རིན་པོ་ཆེ་དང༌། འཇའ་ཚོན་གྱི་གདུགས་བརྩེགས་མང་པོ་འདུག་པ་དང༌། འོས་གཟུང་མེད་པའི་སྒྲ་སྙན་སྣ་ཚོགས་གྲགས་པ། དུ་བ་འཇའ་ཚོན་དུ་གྱུར་བའི་ནང་དུ་བླ་མ་རིན་པོ་ཆེ་སྐུ་དངོས་སུ་བཞུགས་པ་མཐོང་བ་དང༌། རི་དྭགས་རྣམས་འདུས་ནས་གདུང་ཁང་ལ་བསྐོར་བ་བྱེད་པ་དང༌། ནམ་མཁའ་ན་བྱ་ཚོགས་རིགས་མི་འདྲ་བ་གདུང་ཁང་གི་ཀླད་པ་འདུས་ནས་སྐོར་བ་བྱེད་པ་དང་སྐད་སྙན་པོས་ཅ་ཅོ་འབྱིན་པ། སྔར་དགེ་སྦྱོར་མེད་པ་རྣམས་ལ་དགེ་སྦྱོར་སྐྱེས་པ་དང༌། དགེ་སྦྱོར་ལྡན་པ་རྣམས་བོགས་ཐོན་པ། ཏིང་ངེ་འཛིན་བསམ་གྱིས་མི་ཁྱབ་པ་རྒྱུད་ལ་སྐྱེ་བ་ལ་སོགས་ངོ་མཚར་བརྗོད་ཀྱིས་མི་ལངས་པ་བྱུང་ངོ༌། །

 དེ་ནས་པུར་ཁང་ཞལ་དབྱེ་བའི་ཚེ་སེམས་ཅན་རྣམས་ལ་ཤིན་ཏུ་བརྩེ་བའི་ཕྱིར་ཐུགས་དང༌། ཟབ་མོའི་ཆོས་སྟོན་པའི་ལྗགས་དང༌། བྱང་ཆུབ་ཀྱི་སེམས་རབ་ཏུ་བརྟན་པས་རིང་བསྲེལ་ཁ་དོག་སྣ་ལྔ་དཀར་པོ་ཤས་ཆེ་བ་དང༌། བསྐྱེད་པའི་རིམ་པ་བརྟན་པས་ས་བོན་ཕྱག་མཚན་ལྷ་སྐུ་༼༥༨༽ལ་སོགས་པ་བསམ་གྱིས་མི་ཁྱབ་པ་བྱོན་ནས། གདུལ་བྱ་ཐམས་ཅད་ཡང་དག་པའི་ལམ་ལ་ངེས་པའི་ཤེས་པ་བརྟན་པ་སོགས་མཐའ་མའི་མཛད་པ་བསམ་གྱིས་མི་ཁྱབ་པར་བསྟན་ཏོ། །

 དེ་ནས་དགེ་འདུན་ལ་ལ་ཞིག་གིས་རྗེ་བཙུན་བླ་མ་བཀའ་དྲིན་གསུམ་ལྡན་དེ་ཉིད་ནི་ཞིང་ཁམས་གཞན་དུ་གཤེགས་ཤོར། མཚུར་ཕུ་ན་དགོན་པ་འཛིན་པ་ནི་དཀའ་ཞིང༌། ར་ཡུལ་གྱི་སྙིང་པོ་ཡིན་པས་དེར་དགོན་པ་སྤོ་བར་ཁ་འཆམས། གདུང་རྟེན་དང་སྐུ་འབུམ་ཡང་དེར་བཞེངས་པར་བྱས། མཆོད་ཁང་གི་རྨང་ཡང་དེར་བཏིང་ངོ༌། །དེའི་ཚེ་སློབ་དཔོན་ཤེས་རིན་གྱིས་གསུང་གིས། མཚུར་ཕུའི་དགོན་པ་འདི་ཆོས་ཀྱི་རྗེ་རིན་པོ་ཆེ་ཀཾ་པོ་གནས་ནང་ནས་འདིར་ཐུགས་གཏད་དེ་བྱོན། དགོན་པའང་བཏབ། ཚོགས་པ་དཔག་ཏུ་མེད་པའང་འདུས། ཐུགས་དགོངས་ཀྱང་མཐའ་ཕྱིན། ཞལ་ཆེས་སུ་ཡང་ཕོག །སྐུ་ཡང་འདིར་འདས། གདུང་ཡང་འདིར་བཞུས། ཐུགས་དམ་གྱི་ལྷ་མང་པོའི་ཞལ་ཡང་འདིར་གཟིགས། དབང་རབ་གནས་མང་པོ་ཡང་མཛད་དེ་བྱིན་གྱིས་བརླབས་པའི་ས་གཞི་ཕུལ་དུ་ཕྱིན་པ་འདི་ལྟ་བུ་བཞག་ནས་གར་འགྲོ་གསུངས་ཏེ། དཔོན་སློབ་གསུམ་གྱིས་དམ་བཅའ་མཛད་དེ་སྐུ་གདུང་བཞུ་བའི་ས་དང་གདུང་ཐལ་སྤྱན་དྲང་པ་ལ་འོ་མ་དང་དྲི་བཟང་སོགས་བསྲེས་པ་ལ་རྒྱུ་བྱས་ཏེ་ཆོས་རྗེ་རིན་པོ་ཆེའི་སྐུ་ཚད་ཇི་ལྟ་བའི་འདྲ་སྐུ་རིན་པོ་ཆེ་བཞེངས་པ་བཞུགས། སངས་རྒྱས་རིང་བསྲེལ། རྗེ་ཉིད་ཀྱི་སྐུ་གདུང་རིང་བསྲེལ་དང་ཉེར་དཔྱད། དཔལ་ས་ར་ཧའི་དུག་སྦྲུལ་གྱི་སྒོམ་ཐག །རྗེ་དྭགས་པོ་རིན་པོ་ཆེའི་ཐུགས་དང༌། སྣམ་སྦྱར། གསོལ་ལྷུང་སོགས་བཀའ་བརྒྱུད་གོང་མ་རྣམས་ཀྱི་གདུང་རིང་བསྲེལ། དབུ་སྐྲ། ཕྱག་སེན། ན་བཟའ་ལ་སོགས་པ་དུ་མ་བཞུགས་ཤིང༌། ཕྱི་རབས་པ་རྣམས་ཀྱི་མོས་པའི་རྟེན་དུ་རྗེ་ཉིད་ཀྱི་གཟིམས་མལ་རང་ན་བཞུགས་སོ། །

 གཟིམས་མལ་ནི་ལྷོ་རོང་ཆོས་འབྱུང་ལས། རྗེ་དུས་མཁྱེན་དགུང་ལོ་དོན་ལྔ་ནས། གྱ་བཞི་བར་དགོན་ཕུག་རང་ན་བཞུགས་ཞེས་གསལ་བ་ལྟར་མཆོད་ཁང་གོང་གི་ཤར་ལྷོའི་འོག་ཤོད་དུ་དུས་མཁྱེན་ལྷ་ཁང་དུ་གྲགས་པ་དེ་ལ་དགོན་ཕུག་ཅེས་གཟིམས་ཁང་ངོ་མ་དེ་ཡིན་པར་སྣང་ལ་འདྲ་སྐུ་རིན་པོ་ཆེ་ཡང་དེར་བཞུགས་པ་ཡིན་ནོ། །སྔར་མིག་ལམ་དུ་གྱུར་པའི་མཚུར་ཕུའི་རྟེན་གསུམ་དཀར་ཆག་ལྟར་ན། འདྲ་སྐུ་རིན་པོ་ཆེ་འདི་ནི་རྗེ་ཉིད་ཀྱི་ཐུགས་སྲས་སྒང་ལོ་ཙཱ་བའི་ཕྱག་བཟོ་ཡིན་པར་བཤད་ལ། སྐུ་ཚད་ཞལ་ཁྱིམ་སོགས་ཤིན་ཏུ་བྱོན་ལེགས་པ་གསུང་འབྱོན་ལ་ཁད། སྐུ་དངོས་བཞུགས་པ་དང་དབྱེར་མ་མཆིས་པའི་ཡེ་ཤེས་སེམས་པ་དངོས་སུ་བཞུགས་ཤིང༌། སྐུ་དྲོད་རྟ་རྔ་ཙམ་རྒྱུན་ཆད་མེད་པ། གང་ཟག་མཇལ་བ་པོ་སོ་སོར་དགེ་མི་དགེའི་རྟགས་སྤྱན་གཉིས་བར་སྣང་དང༌། ས་གཞི་ལ་གཟིགས་སྟངས་དང༌། ཞལ་གྱི་རྣམ་འགྱུར་ཅི་རིགས་སུ་སྟོན་པར་༼༥༩༽མཛད། ཡུལ་ལུང་སྤྱིའི་དམ་ཡམས་ཀྱི་ནད་དང༌། ལྷག་པར་མཛེ་ནད་དང༌། འབྲུམ་ནད་སོགས་ཉིད་ཀྱིས་དངོས་སུ་བཞེས་ཏེ་ཞལ་ཁྱིམ་ལ་ཤུ་འཐོར་ལ་སོགས་པ་འཁྲུངས་པ་དང་ཡལ་བ་ནི་དངོས་སུ་མཇལ་རྒྱུ་ཡོད་ཅིང༌། སྔར་སྐལ་ལྡན་གྱི་སྐུ་གཉེར་ཞིག་ལ་ཆོས་དྲུག་གི་གདམས་ངག་དངོས་སུ་གསུངས་པ་སོགས་སྔོན་རྗེས་སུ་གསུང་ལན་གསུམ་བྱོན་པའི་ལོ་རྒྱུས་ཡོད་པ་བཅས་བྱིན་རླབས་ཤིན་ཏུ་ཆེ་བ་ཡིན་ནོ། །

 དེ་ནས་བུ་ཆེན་རྣམས་ཀྱིས་སྐུ་འབུམ་ཞིག་བཞེངས་པར་དགོངས་ནས། རྒྱ་གར་དཔལ་ལྡན་འབྲས་སྤུངས་ཀྱི་མཆོད་རྟེན་བཀོད་པ། རྒྱ་གར་ཤར་ཕྱོགས་ཀྱི་ལྷ་བཟོ་བ་ཞིག་ལ་པཎྜི་ཏ་ཉི་མའི་སྙིང་པོས་བཞེངས་བཅུག་པའི་ཐང་ཀ་ཆེན་པོ་ཞིག་པཎྜི་ཏ་ཉིད་ཀྱིས་བོད་དུ་བསྣམས་ཕེབས་ཏེ། སློབ་མ་སྟོན་པ་གཉིས་ལ་གནང་བ་ད་ལྟ་དགེ་བཤེས་གླན་གྱིས་བཞེངས་པའི་གཙུག་ལག་ཁང་ན་བཞུགས་ཟེར་བ་ཐོས་པས་དགེ་བཤེས་གླན་འདི་རབ་བྱུང་གསུམ་པའི་ས་མོ་བྱ་ལོ་ལ་འཕན་ཡུལ་རྒྱལ་གྱི་གདན་སར་ཕེབས་ཏེ་ལོ་གསུམ་བཞུགས་ནས་གཤེགས། དེ་རྗེས་ལོ་གསུམ་པའི་ཐོག་ལ་ཡིན་པས། རྒྱལ་གྱི་གཙུག་ལག་ཁང་དེ་ཡིན་ནམ་སྙམས། དགེ་བཤེས་རྣམ་འབར་བའི་དབོན་སྟོན་ལྷ་སར་བྱོན་པ་ལ་འགྲོགས་ནས་ཐང་ཀ་དེ་ལས་དཔེ་བླངས། རྣམ་འབར་བའི་སློབ་མ་རྒྱ་གར་དུ་ལན་གཉིས་ཕྱིན་པའི་བལ་པོ་ལོ་ཙཱ་བ་ལ་མཆོད་རྟེན་གྱི་དཀར་ཞལ་དང༌། ཆ་ཚད་བསླབས་ཏེ་སྔར་རིན་པོ་ཆེ་ཉིད་ཀྱི་གསུང་གིས་ཡང་དགོན་གྱི་ཡང་དགོན་ཞེས་པ་ནི། མཆོད་ཁང་གོང་མ་ཚང་གཤམ་དུ་རྒྱ་བསྐྱེད་ཀྱིས་བཞེངས་པར་མཛད་པ་ལ་ཡང་དགོན། ཕྱག་བཏབ་པའི་རྗེས་སུ་འདུས་ཚོགས་རྒྱ་ཆེ་བས་ཡང་ཅིག་འདུ་ཁང་སོགས་དགོན་ཞེས་པ་ད་ལྟའི་སྒར་པ་བླ་བྲང་ལྟེ་བར་གྱུར་པ་འདི་ལ་ཟེར་བ་སྣང༌། བའི་རྒྱ་འདིར་དཔལ་ལྡན་འབྲས་སྤུངས་ཀྱི་མཆོད་རྟེན་གཅིག་བཞེངས་ལ་བསྐོར་བ་བྱའོ་གསུང་བའི་ཞལ་ལུང་ཡོད་པས། གདུང་བཞུ་བའི་ས་དེ་ཉིད་དུ་མཆོད་རྟེན་གྱི་རྨང་བཙུགས་པའི་ཆོ་ག་མཛད་པ་ན། ཁ་བ་ཆེན་པོ་བབ་པའི་རྗེས་ལ་ནམ་མཁའ་ཡོངས་སུ་དག་པ་ལས་འཇའ་ཚོན་གདུགས་དང་དཀྱིལ་འཁོར་འདྲ་བ་མང་པོ་བྱུང༌། དེའི་ཕྱི་ཉིན་ནས་བཟུང་སྟེ་མཆོད་རྟེན་མ་ཚར་གྱི་བར་དུ་འཇའ་ཚོན་དང་མེ་ཏོག་གི་ཆར་རྒྱུན་མ་ཆད་པར་བྱུང༌། ཡུན་རིང་མ་ཐོགས་པར་ལེགས་པར་གྲུབ་ཏེ་བཟོ་བཀོད་ནི་སྔོན་བཅོམ་ལྡན་འདས་ཀྱིས་རྒྱ་གར་ལྷོ་ཕྱོགས་དྷ་ན་ཀ་ཌ་ཀའི་འབྲས་སྤུངས་ཀྱི་མཆོད་རྟེན་དུ་རིགས་ལྡན་ཟླ་བ་བཟང་པོ་ལ་དཔལ་དུས་ཀྱི་འཁོར་ལོའི་རྒྱུད་གསུངས་པའི་གནས་དེའི་བཀོད་པ་ཅན། གདུང་འབུམ་བཀྲ་ཤིས་འོད་འབར་དུ་གྲགས་པ་སྐུ་ཚད་ཐོག་བརྩེགས་མ། དེའི་ནང་བཞུགས་སུ་དེ་བཞིན་གཤེགས་པའི་རིང་བསྲེལ་དང༌། དེ་བཞིན་གཤེགས་པ་གླང་པོའི་གདུང་ཉེར་གཅིག་དང༌། བྱང་ཆུབ་ཤིང་གི་ལོ་འབྲས། གནས་ཆེན་བརྒྱད་ཀྱི་ས་སྣ། ལི་ཡུལ་ལས་བྱོན་པའི་དཔལ་ཁ་སར་པ་ཎིའི་སྐུ་གཅིག་འདི་སྔོན་ལི་ཡུལ་དུ་སངས་རྒྱས་འོད་སྲུང་གིས་བསྟན་པ་དར་རྒྱས་སུ་མཛད་སྐབས་༼༦༠༽སངས་རྒྱས་ཉིད་ཀྱི་རབ་གནས་འཕོགས་པའི་གྲས། གིས་སྣ་དྲངས་པའི་སྐུ་རྟེན་ཁྱད་པར་ཅན་བཅུ་གཅིག་གསེར་གྱི་གླེགས་བམ་གསུམ་ལ་སོགས་པ་གསུང་གི་རྟེན་མང་པོ་དང༌། ཆོས་རྗེ་རིན་པོ་ཆེ་ཉིད་ཀྱི་དབུ་ལོ་དང༌། སྐུ་གདུང༌། རིང་བསྲེལ། ཕྱག་ཞབས་ཀྱི་སེ་མོ། ན་བཟའ། ཉེར་དཔྱད། བཞུགས་གདན། ཞབས་རྗེས། བཀའ་བརྒྱུད་གོང་མ་རྣམས་ཀྱི་སྐུ་གདུང་ལ་སོགས་པ་འཇིག་རྟེན་ན་དཀོན་པའི་ངོ་མཚར་གྱི་རྟེན་དཔག་ཏུ་མེད་པ་བཞུགས་ཤིང༌། ཆོས་ཀྱི་འཁོར་ལོ་རིམ་པ་བཅུ་གསུམ། གདུགས། ཆར་ཁེབས། ཏོག་དང་བཅས་པས་མཛེས་པའི་ལོགས་ལ། རིན་པོ་ཆེ་ཉིད་ཀྱི་སྐུ་འོད་ཀྱི་རྣམ་པར་རང་བྱུང་དུ་བྱོན་པས་ཐམས་ཅད་ངོ་མཚར་དུ་གྱུར་ཏེ། དེའི་རྗེས་སུ་རིན་པོ་ཆེའི་ཐུགས་ལྗགས་ལོགས་སུ་བཞུགས་པའི་གདུང་ཁང་སྒོམ་ཆེན་རས་པ་བཞིས་མཛད་འདི་ཟླ་བ་ཆུ་ཤེལ་དུ་སྒོམ་ཆེན་རས་པས་གཞི་མཛད་ཅེས་གསལ་ཡང༌། རྟེན་གསུམ་དཀར་ཆག་དང༌། མཁས་པའི་དགའ་སྟོན། དེབ་སྔོན་བཅས་སུ་སྒོམ་ཆེན་རས་པ་བཞིས་མཛད་ཅེས་ཕྱོགས་མཐུན་པས་དེ་ལྟར་ཡིན་པར་སྣང་ལ། ཕྱིས་དགོན་ཕུག་གི་འདྲ་སྐུ་རིན་པོ་ཆེའི་གཡས་སུ་བཞུགས་པ་དེ་ཡིན། དེ་རྗེས་རིན་པོ་ཆེའི་དངོས་སློབ་དགེ་བཤེས་གཙང་པོ་པས་དཔལ་ལྡན་འབྲས་སྤུངས་ཀྱི་མཆོད་རྟེན་དེ་ལ་གསེར་གྱི་ན་བཟའ་བཟང་པོ་ཆ་རྐྱེན་དང་བཅས་པ་མི་ཉག་གི་ཡུལ་ནས་བརྫངས་ཏེ་བྱུང་བ་ལ་ཐུགས་དགོངས་རྫོགས་པའི་ཕྱིར། ནང་གཞལ་ཡས་ཁང་དང༌། ཕྱི་མཆོད་རྟེན་དུ་ཡོད་པའི་འུབ་ཁང་རྒྱར་འདོམས་བརྒྱད་ལ་ཆུ་ཞེང་གབ་པ། སྒོ་བཞི་ལས་མཁན་དང་བཅས་པ། བང་རིམ་རྒྱལ་པོའི་ཁང་པ་དང་བཅས་པར་གསེར་གྱི་ན་བཟའ་ལེགས་པར་བསྒྲུབས་པ་དང༌། དཀར་ཆག་འཐོར་བུ་ཞིག་སྔར་མཐོང་བ་ལ་གསེར་སྲང་གསུམ་ཁྲི་ལྷག་པ་སོང་ལུགས་བཀོད་འདུག་པ་དང༌། ལྷོ་རོང་ཆོས་འབྱུང་ལས་གཙང་པ་བཀྲ་ཤིས་ནི་མི་ཉག་འགའི་རྒྱལ་པོའི་དབུའི་བླ་མཆོད་མཛད། མཚན་གཙང་པཎ་ཏི་ཤྲཱིར་དུ་གྲགས་ཞེས་གསལ་བ་ལ་སྟོད་ཐང་ཆུང་པ་དགེ་བཤེས་གཙང་པོ་པ་འདི་ཡིན་པར་ངེས། སྔོན་མ་ནས་རྗེ་ཉིད་ཀྱིས་མི་ཉག་གི་རྒྱལ་ཁམས་སུ་རི་བོ་ཧ་ལ་ཤན་དུ་བསྒོམ་དང་དེ་ལ་ཌཱ་ཀི་མ་གསེར་གྱི་མཆེ་བ་ཅན་ཞེས་བྱ་བ་ཞིག་ཡོད་པ་དེས་ཁྱོད་ཀྱི་འཕྲིན་ལས་ཐམས་ཅད་བསྒྲུབ་པར་འགྱུར། ཞེས་དགེ་བཤེས་གཙང་སོར་མ་འོངས་ལུང་བསྟན་གནང་བའི་ཕྱིར། དེ་ནས་བལ་པོའི་ཡུལ་ནས་སྤྱན་དྲངས་པའི་གསེར་གྱི་གན་ཇི་ར་ཀླད་དུ་བཙུགས་པས་དགོན་གནས་འོད་དང་ལྡན་པར་བྱས་ཏེ། སངས་རྒྱས་ཀྱི་བསྟན་པ་གནས་ཀྱི་བར་དུ་འགྲོ་བ་ཐམས་ཅད་ཀྱི་ཕྱག་དང་མཆོད་པའི་གནས་བསོད་ནམས་ཀྱི་ཞིང་དམ་པར་གྱུར་པ། གནས་སྐབས་དང་མཐར་ཐུག་གི་དོན་ཇི་ལྟར་བསམ་པ་ཐམས་ཅད་ཡིད་བཞིན་དུ་འགྲུབ་པའི་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུར་གྱུར་པ་ཡིན་ནོ། །གཞན་ཡང་ཉེ་གནས་འོད་བཞིས་སོ་སོར་བཞེངས་པར་མཛད་༼༦༡༽པའི་ཐུབ་དབང་གི་སྐུ་བཞི་ལ་སོགས་པ་གསུང་ལས་སྐྱེས་པ་ཐམས་ཅད་ཀྱིས་ཆོས་རྗེ་རིན་པོ་ཆེའི་ཐུགས་ཀྱི་དགོངས་པ་ཡོངས་སུ་རྫོགས་པའི་ཕྱིར་རྟེན་གསུམ་བྱིན་རླབས་ཅན་མང་དུ་བཞེངས་པར་མཛད་དོ། །

 རྗེ་དེ་ལ་བུ་ཆེན་བྱོན་ཚུལ་ནི། ལྡོམ་བུའི་རྣལ་འབྱོར་སངས་རྒྱས་དར་པོས་མཛད་པའི་བཀའ་བརྒྱུད་ཆོས་འབྱུང་རིན་ཆེན་སྤུངས་པ་ལས། སློབ་མའི་གཙོ་བོ་ཐུགས་སྲས་བུ་ཆེན་མཉམ་མེད་ཤཱཀྱ་ཡེ་ཤེས། རྒྱལ་བ་གངས་པ། འགྲོ་མགོན་རས་ཆེན། གྲུབ་ཆེན་སྤོམ་བྲག་པ་དམ་མ་གྲགས་བྱ་རྒོད་ཕུང་པོའི་རི་དང་རྡོ་རྗེ་གདན་གྱི་བར་དུ་ས་ཐོབ་པའི་བྱང་ཆུབ་སེམས་པ་ཡེ་ཤེས་བློ་གྲོས་ཞེས་བྱ་བའི་སྐུ་སྐྱེར་གྲགས་སོ། །ཁྲ་ཤོད་སྤོམ་བྲག་ཏུ་དགོན་པོ་བཟུང་ས། འགྲོ་མགོན་ཆོས་བརྩོན། ལྡེ་ཆུང་སངས་རྒྱས། འབའ་ཚ་སྟག་དེལ། ནམ་མཁའ་འོད། ཚུལ་ཁྲིམས་འོད། ཡོན་ཏན་འོད། ལྟར་སྒོམ་པ་འབྱུང་བ་ལྔ་ལ་རང་དབང་ཐོབ་པ་དགེ་བཤེས་ཤཱཀྱ། རྨེང་དགེ་ཇོ་སྲས་བཅས་སྤང་རྟོགས་ཡོན་ཏན་རྣམ་དབྱེར་མ་མཆིས་པ་རང་དང་འདྲ་བའི་བུ་ཆེན་བཅུ་གསུམ། ཞེས་པ་དང༌།

 རྣམ་ཐར་གསེར་གླིང་མ་སོགས་ལ་གསལ་བར་མི་སྣང་ཡང༌། རྗེ་དཔའ་བོ་གཙུག་ལག་ཕྲེང་བས་རྣམ་ཐར་ཁུངས་མ་གཞན་དག་མང་པོ་གཟིགས་ངོར་ཆུབ་པ་ལ་འདི་ལྟར་སྣང་སྟེ། མངོན་ཤེས་ཀྱི་བཀའ་བབས་ལྡེ་ཆུང་སངས་རྒྱས་རིན་ཆེན་རྔུ་ས་དམར་པ་བ་ཡོན་པོའི་དགོན་པ་བཏབ། རྫུ་འཕྲུལ་གྱི་བཀའ་བབས་འབའ་ཚ་སྟག་དེལ་སྟག་མཚེའུ་སོགས་ལ་བརྫུས་ནུས་པ། སྐུ་ལུས་མ་སྤངས་པར་མཁའ་སྤྱོད་ལ་གཤེགས། རྣམ་ཐར་གྱི་བཀའ་བབས་གྲྭ་པ་བཀའ་གདམས་རུ་ཡོན་པོ་དོའི་དགོན་པ་བཟུང༌། རྟོགས་པའི་བཀའ་བབས་དབྲ་དགེ་ཆོས་བརྩོན་དབུ་རེ་ཁེ་བརྒྱུད་པ། འགྲོ་མགོན་ཆོས་བརྩོན། འགྲོ་དོན་གྱི་བཀའ་བབས་འགྲོ་མགོན་རས་ཆེ་ཡར་ལུང་ཉ་མོ་གཞུང་ཁུ་རྗེ་སྙིང་པོར་འཁྲུངས། གདུང་གྲུ་གུ། དྭགས་པོ་སྒོམ་ཆུང་ཤེས་རབ་བྱང་ཆུབ་ཀྱི་སྐུ་སྐྱེར་གྲགས་ལ་སྔོན་ལ་སྔགས་འཆང༌། རྗེས་སུ་བཀའ་གདམས་ཀྱི་མཁན་པོ་ཁྲོམ་པ་ལས་དགུང་ལོ་སུམ་ཅུ་རྩ་བདུན་ལ་ཆིག་རྫོགས་མཛད། མཚན་བསོད་ནམས་གྲགས་སུ་བཏགས། ལོ་རྒྱུས་ཡིག་ཆ་ལ་ལར་སངས་རྒྱས་གྲགས་ཞུ། མདོ་ཁམས་སུ་མགོན་པོའི་སྒྲུབ་སྡེ་སྟེ་སྔགས་གྲྭ་བཅོ་བརྒྱད་བཙུགས་པ་དང༌། དམར་ཁམས་སུ་དགོན་པ་ཕྱག་བཏབ། ཏེ་བཀའ་བབས་ཀྱི་བུ་ལྔའི་གྲས་ཡིན། རྒྱ་པ་གངས་པ་གངས་དཀར་རིན་ཆེན་འོད་ཟེར་ཏེ་ཡུལ་ཤང་པ། རུས་ཁྱུང་པོ། ཕུར་པ་ལྷ་ནག་གི་གྲུབ་ཐོབ་བརྒྱུད་པ། ཡངས་ཅན་དང་འོད་ཡུག་བར་གྱ་བར་འབྲོང་བུའི་དགོན་པ་བཏབ། རང་བྱུང་སངས་རྒྱས་སྟོད་ལུང་གྲམས་པ་བ་ལྷོ་ལ་ཡག་པའི་རྗེས་སུ་མཚུར་ཕུའི་གདན་ས་ལོ་དྲུག་འཛིན་སྐྱོང་གནང༌། གཙང་པོ་༼༦༢༽དཀོན་མཆོག་སེང་གེ་ལ་སྟོད་ཐང་ཆུང་པ། རྗེའི་ལུང་བཞིན་མི་ཉག་ཏུ་བྱོན། མི་ཉག་རྒྱལ་པོའི་དབུ་བླ་མཛད། རྗེ་ཞིང་དུ་གཤེགས་པའི་དགོངས་རྫོགས་སུ་མཚུར་ཕུར་གསེར་འབུམ་ཆེན་མོ་ལ་སོགས་པའི་ཁྱད་འཕགས་བཅུ་གསུམ་གྱི་མཆོད་རྫས་ཕུལ། འགྲོ་མགོན་རས་ཆེན་སངས་རྒྱས་གྲགས་བསྣན་པས་བརྒྱུད་འཛིན་གྱི་བུ་ཆེན་བཞིའི་གྲས་ཡིན། ནམ་མཁའ་འོད་རྒྱལ་བ་ཞྭ་དམར་གྱི་སྐྱེ་ཕྲེང་བཞི་པ་གྲྭ་འཇད་པ་སངས་རྒྱས་རས་པ་ཡང་ཞུ། མཚུར་ཕུའི་ཕུག་མོའི་ཆེའི་ནང་ལའང་བཞུགས། སློབ་མ་བདུན་ཅུ་ཙམ་འདུས། ནམ་མཁར་བྱ་ལྟར་འཕུར་ནུས་པ་ཡོད། རྒྱ་སྒོམ་ཡེ་ཤེས་འོད་འདི་ཞིང་དུ་གཤེགས་རྗེས་བཀའ་བརྒྱུད་གསེར་ཕྲེང་ན་བཞུགས། ཡོན་ཏན་འོད། དགེ་འདུན་འོད་སྟེ་ཉེ་གནས་འོད་བཞི། དེབ་སྔོན་ལས་མཐའ་མ་ཚུལ་ཁྲིམས་འོད། ནམ་མཁའ་འོད། སྨེའུ་བྱང་ཆུབ་འོད། རྒྱ་སྒོམ་ཡེ་ཤེས་འོད་སྟེ་འོད་བཞི་དང༌། ཞང་རིན་པོ་ཆེ་གཡུ་གྲགས་པའང་བུ་ཆེན་དུ་བགྲངས་སོ། །ཡེ་ཤེས་བླ་མ། སྨོན་ལམ་བླ་མ། འབྱུང་གནས་བླ་མ། རྒྱལ་མཚན་བླ་མ་སྟེ་བླ་མ་བཞི། དགེ་སློང་བརྩོན་འགྲུས་ཤེས་རབ། རིན་ཆེན་རྒྱལ་མཚན། མདོག་མཁས་པ། རྨེང་དགེ་ཇོ་སྲས་ཏེ་སྔ་ཚར་བུ་བཞི། གཙང་སྟོན་ཚུལ་སེང༌། ཏྲེ་བོ་དཀོན་མཆོག་དཔལ། རྡོ་རྗེ་ཤེས་རབ། སྒང་ཆོ་ཙཱ་བ་མཚུར་གྱི་སྒང་བུ་དགོན་པར་བྱུང་བ། སྣ་མཁར་སྒང་རྒྱུད་དགོན་ཤུལ་ད་ལྟ་མི་ཁྱིམ་ཆགས་པ་དེ་མིན་ནམ། རྗེ་འདིའི་རྣམ་ཐར་གསེར་གླིང་མ་ལེའུ་བཅོ་བརྒྱད་བརྩམས་པ་པོ། དུས་མཁྱེན་གྱི་འདྲ་སྐུ་མཐོང་གྲོལ་རིན་པོ་ཆེ་ཡང་འདིའི་ཕྱག་བཟོར་གྲགས་པ་སྟེ་ཕྱི་ཚར་བུ་བཞི་ལ་སོགས་ཏེ། ཡོངས་གྲགས་ཀྱི་བུ་ཆེན་རང་ཉིད་ཁོ་ནས་སྨིན་གྲོལ་དུ་མཛད་པ་རྣམས་དང༌། ལྷོ་ལ་ཡག་པ་བྱང་ཆུབ་དངོས་གྲུབ་དང༌། དྭགས་པོ་འདུལ་འཛིན་པ་འདི་གཉིས་དྭགས་པོ་རིན་པོ་ཆེའི་དངོས་སློབ་ཆོས་རྗེ་དུས་མཁྱེན་གྱི་མཆེད་ཟླ་སྟེ་རྗེས་སུ་རྗེ་འདིར་དད་པ་དབང་མེད་དུ་ཐོབ་ནས་ཞབས་ལ་གཏུག་པ་ཡིན་ལ། ལྷོ་པ་ཐམས་ཅད་མཁྱེན་པ་བྱང་ཆུབ་དངོས་གྲུབ་འདི་ནི། དབོན་སྟོན་སྐྱེར་སྒང་པའི་རྣམ་ཐར་དུ། བླ་མ་ལྷོ་པ་མདོ་དགོན་ན་དབང་བསྐུར་བྱེད་ཅིང་ཡོད་ཟེར་བ་ལ་ཁོ་བོས་རྨི་ལམ་བཟུང་ནས་ལྟར་ཕྱིན་པས་བླ་མ་བདེ་མཆོག་དངོས་སུ་བྱས་ནས་དབང་བསྐུར་ཞིང་འདུག་སྟེ་བདག་གིས་ཀྱང་ཐོབ། ད་ལྟ་བོད་ན་བདེ་མཆོག་དངོས་སུ་བྱས་ནས་དབང་བསྐུར་ནུས་པ་བླ་མ་ལྷོ་པ་ལས་མི་འདུག་གོ་ཞེས་བྲིས་སྣང་བ་དེ་ཡིན། རྗེ་དུས་མཁྱེན་ཞིང་དུ་གཤེགས་ཤུལ་མཚུར་ཕུའི་གདན་ས་པ་གཉིས་པ་མཛད་ནས་ཚོགས་པ་ལོ་ལྔ་དྲུག་ཙམ་བསྐྱངས། འབྲི་གུང་གི་འཇིག་རྟེན་གསུམ་མགོན་སྐྱོབ་པ་རིན་ཆེན་དཔལ་ཡང་ཞུ། སྟག་ལུང་གི་ཐང་པ་རིན་པོ་ཆེ་བཀྲ་ཤིས་དཔལ། རྣ་ཕུའི་གླིང་ཆེན་རས་པ་པདྨ་རྡོ་རྗེ་སྟེ་རྒྱ་གར་གྱི་ཆུ་བོ་གངྒཱ་ཚུན་ལ་རྟོགས་པ་མཐོ་བར་གྲགས། ར་ལུང་གི་གཙང་པ་རྒྱ་རས་ཡེ་ཤེས་རྡོ་རྗེ་སྟེ་དང་པོ་རས་པ་དང་རྗེ་དུས་མཁྱེན་གྱིས་གླིང་རས་པར་རྣ་ཕུའི་གདན་ས་བཙུན་པས་འཛིན་ཞེས་ལུང་བསྟན་པ་ལྟར་རྒྱ་རས་འདི་ཕྱིས་ཞང་རིན་པོ་ཆེ་ལས་རབ་ཏུ་བྱུང་བས་༼༦༣༽མཚན་ཡེ་ཤེས་རྡོ་རྗེར་བཏགས། སློབ་མ་བསམ་གྱིས་མི་ཁྱབ་པ་འདུས་ནས་འཁོར་འགྱེད་ལན་གསུམ་མཛད་པས་བྱ་རྒོད་པོའི་ཉིན་ལམ་བཅོ་བརྒྱད་ཚུན་ཆད་ལ་དཔལ་ལྡན་འབྲུག་པའི་བསྟན་པས་ཁྱབ། དབོན་རྒྱུད་ལས་རྒྱ་རས་སེང་གེ་དགུ་ཚར་བྱུང༌། རྗེ་དུས་མཁྱེན་གྱིས་ལུང་བསྟན་པ་ལྟར་ར་ལུང་དུ་དགོན་པ་བཏབ་མན་ལུང་པ་དྲན་སྟོན་མཐའ་བྲལ་སྟེ་རྫུ་འཕྲུལ་གྱིས་རྗེ་དུས་མཁྱེན་མཚུར་ཕུར་མཇལ། བླ་མའི་བཀའ་ལྟར་མཚུར་ཕུའི་འཚོགས་པར་བྱིན་གྱིས་རློབས་པའི་ཞལ་བཞེས། རི་གོང་གི་སངས་རྒྱས་མཉན་སྟོན། རྒྱ་བོ་བ་ལུང་པ་ཡོན་ཏན་བཟང་པོ་སྟེ་ཁོང་རང་གི་སྐུ་སྐྱེ་སྔོན་མའི་ངོས་འཛིན་གནང་སོགས་དམ་པའི་ཆོས་ཀྱིས་འབྲེལ་བའི་སྐྱེས་ཆེན་ནོ། །ཞེས་སྣང་ཞེས་རྗེ་དཔའ་བོས་གསུངས་ཤིང༌།

 ཡང་ར་རུ་ཆོས་འབྱུང་ལས་ནི། རྒྱ་སྒོམ་ཡེ་ཤེས་འོད། ཉེ་གནས་སྨོན་ལམ་འོད། མཐའ་མི་ཚུལ་ཁྲིམས་འོད། ཨ་བང་ཤེས་རབ་འོད་སྟེ་འོད་བཞི། ཡང་ཡོན་ཏན་འོད། དགེ་འདུན་འོད། ཞི་བ་འོད། གླིང་བུ་བྱང་ཆུབ་འོད་སྟེ་འོད་ཆུང་བཞི་ལ་སོགས་པ་འདྲེན་ཚུལ་མི་མཚུངས་པའི་ཐོག་ནས་འགའ་ཞིག་ལྷག་པོར་བྱུང་བ་དང༌། ལྷ་རྗེ་མེ་མཆོད་པ་ལེ་སྨད་དུ་འཕར་ར་དགོན་པར་བཏབ། རོང་པོ་ཁམས་གསུམ་གྲགས་སོག་རོང་དུ་བྱུང༌། སྔགས་པའི་ཚུལ་བཟང་བ་ཞིག་སྔགས་མཆོག་བལ་པོ་གླ་ལི་ན་རྫ་བཀྲལ་རིན་ཆེན་སྒང་བཏབ། རྨ་བྱ་རས་པ་གཙང་གི་ཚོང་འདུས་མགུར་མོའི་དགོན་པ་དང་ཉང་ཤབ་ཕྱོགས་སུ་བཞུགས། དགེ་བཤེས་ན་བུན་པ་ན་བུན་རྫོང་པ་སྟེ་འཚམས་གཤིས་སུ་དགོན་པ་བཏབ། ཁམས་པ་དབང་རྡོར་ཕ་ཁང་དུ་དགོན་པ་མཛད། སྟག་སྒོམ་རས་པ། དབོན་སྟོན་དར་མ། རྡོ་རྗེ་བརྩོན་འགྲུས། དར་མ་སེང་གེ་དབང་ཕྱུག་གྲགས་པ། རིན་ཆེན་གྲགས་པ། སྟོན་པ་བྱང་ཆུབ་གྲགས། དགེ་འདུན་གྲགས་ཏེ་གྲགས་པ་བཞི། ཤཱཀྱ་ཤེས་རབ། རྡོ་རྗེ་འབུམ། དོལ་པ་སྟག་དེལ་བ། གསང་སྔགས་སྔ་འགྱུར་གྱི་བསྟན་པའི་བདག་པོ་དམ་པ་བདེ་གཤེགས་ཀཿཐོགས་པ་ཆེན་པོ་རྗེ་དུས་མཁྱེན་ལས་བདེ་མཆོག་གི་དབང་བསྐུར་སོགས་ཟབ་ཆོས་མང་དུ་གསན་པའི་སློབ་མའི་མཆོག་ཡིན་པར་སྣང༌། ལ་སོགས་པ་དང༌། སི་ཏུ་དགེ་བའི་བློ་གྲོས་ཀྱི་དེབ་དམར་དུ་བགྲངས་པ་ལ་སློབ་མ་བྱིངས་རྣམས་མཚུངས་པར་གསལ་ཡང༌། འཛམ་གླིང་སྐྱེ་བ་གསུམ་པ། བླ་མ་བསམ་ཡས་པ། ཛ་ནེ་སྒོམ་བཟང༌། བླ་མ་ལྷ། ལ་སྟོད་ཁང་གསར་བ། ཆམ་བུ་ན་རིང༌། དགེ་བཤེས་ཚུལ་ཁྲིམས་རྒྱལ་པོ། དགེ་བཤེས་ལྷ་རྗེ་གསུམ་པ་རྣམས་ལྷག་པོར་བྱུང་ཞིང༌། དེ་རྣམས་རྗེ་འདིའི་ཞབས་ལ་གཏུགས་ཏེ་གདམས་པ་ཐོབ་པ་དང༌། སོ་སོ་ནས་བླ་མ་དེ་ཉིད་རྒྱུད་སྡེ་ཅི་རིགས་པའི་ཡི་དམ་ལ་སོགས་པར་༼༦༤༽མཐོང་ཚུལ་བྱུང་བའི་སྐལ་ལྡན་རྣམ་ཐར་དུ་བྱུང་བ་ཁག་གཅིག་ཀྱང་བཀོད་པ་མཛད་འདུག་པ་བཅས་དེབ་ཐེར་དང༌། ཆོས་འབྱུང༌། རྣམ་ཐར། གསུང་སྒྲོས་ཟིན་བྲིས་སུ་བཏབ་པ་ཁག་སོགས་ཀྱི་འདྲེན་ཚུལ་མི་འདྲ་བ་ལས་གསུང་ལས་སྐྱེས་པའི་ཞལ་སློབ་ལྷག་པོར་ཐོན་པའང་མང་དུ་མཆིས་ཤིང༌། ལྷོ་རོང་ཆོས་འབྱུང་ལས་སློབ་མའི་ནང་ནས་མཆོག་ཏུ་གྱུར་པ་ནི། མན་ལུང་པ་དང༌། རྒྱ་བོ་ན་ལུང་པའོ། །ཞེས་ཀྱང་བྱུང་ཞིང་ད་དུང་གསུང་སྒྲོས་དང༌། དམ་པ་གཞན་གྱི་རྣམ་ཐར་ཆ་ཚང་བ་དང་འཐོར་བུ་མང་དག་ལས་རྗེ་འདིས་བཀའ་དྲིན་གསུམ་གྱིས་རྗེས་སུ་འཛིན་པའི་ཞལ་སློབ་མང་པོ་ཞིག་གསལ་བ་རྣམས་ལ་སོ་སོའི་རྣམ་ཐར་སོགས་ཡིག་ཆ་ཁུངས་ལྡན་མ་བརྙེས་སྟབས་འདིར་མ་སྨྲས་སོ། །

 དེ་ལྟར་རྗེ་འདིའི་གསུང་ལས་སྐྱེས་པའི་བུ་སློབ་ཕལ་མོ་ཆེ་ནི་མདོ་སྔགས་ཀྱི་ལུང་ལས་གསལ་བའི་སྐྱེས་བུ་དམ་པ་ཤེས་རབ་ཀྱི་རྩ་གསུམ་རྫོགས་པས་མདོ་སྔགས་ཀྱི་ཆོས་ཚུལ་མཐའ་དག་ལ་མཁས་ཤིང་རིམ་གཉིས་ཀྱི་རྣལ་འབྱོར་ལ་གྲུབ་པ་ཐོབ་པའི་འགྲོ་བའི་འདྲེན་པ་སྟེ་གླིང་ཕྲན་ཅི་རིགས་པའི་འཇིག་རྟེན་གྱི་ཁམས་དུ་མ་དང༌། ཞིང་ཁམས་རབ་འབྱམས་སུ་རྗེ་ཉིད་དང་ཡང་ཡང་འབྲེལ་བ་ཡོད་པའི་གང་ཟག་ལས་ཅན་ཤ་སྟག་ཡིན་པ་དང༌། དེ་ཡང་ལུང་གིས་ཟིན་ཀྱང་ཡོན་ཏན་དང་འགྲོ་དོན་མེད་པའི་གང་ཟག་རང་རྒྱུད་པ་མ་ཡིན་པར་མཁས་པའི་ཚུལ་བསྟན་པ་རྣམས་ནི་འཕགས་ཡུལ་གྱི་ཤིང་རྟ་ཆེན་པོ་རྣམས་དང་རྣམ་དབྱེར་མེད་པ། གྲུབ་པའི་ཚུལ་བཟུང་བ་རྣམས་ཀྱང་ལམ་རྟགས་ཕྱོགས་རེ་ལ་གྲུབ་པར་རློམས་པ་མ་ཡིན་པར། དད་མོས་དྲག་པོས་རྩ་བའི་བླ་མ་གཙུག་ཏུ་བསྟེན་ཅིང་སྐྱེས་སྦྱང་གི་ཡོན་ཏན་མཐར་སོན་ཏེ་རྡོ་རྗེ་སློབ་དཔོན་ཆེན་པོའི་གོ་འཕང་བརྙེས་པ། རྩ་རླུང་ཐིག་ལེ་ལ་རང་དབང་ཐོབ་ཅིང༌། བདེ་གསལ་སྟོང་གསུམ་གཉུག་མ་རྒྱུན་ཆད་མེད་པའི་བསྐྱེད་རྫོགས་ལ་བརྟན་པ་ཐོབ་ནས་ཟག་མེད་ཀྱི་མངོན་པར་ཤེས་པ་མངའ་བ། ལུས་མེ་ཆུ་རླུང་གསུམ་ལ་སྒྱུར་ནུས་པ་སོགས་རྫུ་འཕྲུལ་ཡ་མ་ཟུང་སྟོན་པར་ནུས་ཤིང༌། རང་ཉིད་སྟོང་ཉིད་ཆོས་ཀྱི་སྐུའི་རྒྱལ་ས་བརྙེས་སུ་ཟིན་ཀྱང༌། གཞན་དོན་གདུལ་བྱའི་འགྲོ་བ་རྣམས་དམིགས་མེད་སྙིང་རྗེ་ཆེན་པོས་རྗེས་སུ་འཛིན་པའི་མཛད་པ་ཁོ་ནར་ཞོལ་བ་སོགས་ཕ་རྗེས་བུ་ཡིས་ཟིན་པ་ཤ་སྟག་གྲངས་ལས་འདས་པ་བྱུང་བ་ཡིན་ནོ། །

 གསུང་ལས་སྐྱེས་པ་དེ་རྣམས་སོ་སོར་ཡང་མཛད་པ་རྣམ་ཐར་ངོ་མཚར་ཅན་དད་གུས་སྤྲོ་གསུམ་འཕེལ་བ་དག་ཡི་གེའི་རིས་སུ་རྒྱས་བསྡུས་ཅི་རིགས་སུ་བྱས་པ་རེ་མཇལ་རྒྱུ་༼༦༥༽ཡོད་པ་ཤ་སྟག་ཡིན་ལ་དམིགས་ཀྱི་ལོ་རྒྱུས་ཞིབ་པར་གཟིགས་ན་སོ་སོའི་རྣམ་ཐར་དུ་འདྲེན་བྱེད་གཡོ་ཞིང་ཐུགས་ལ་འཛིན་པར་འཚལ།

 དེ་ལྟར་རྗེ་དུས་གསུམ་མཁྱེན་པ་ཞིང་ཁམས་གཞན་དུ་གཤེགས་པའི་རྗེས་སུ་མཚུར་ཕུའི་གདན་རབས་ནི། སྒམ་པོ་ནས་ཡར་ལྷོ་ལ་ཡག་པ་ཐམས་ཅད་མཁྱེན་པ་བྱང་ཆུབ་དངོས་གྲུབ་བྱོན་ནས་མཚུར་ཕུའི་གདན་ས་ལོ་གསུམ་མཛད། རྗེ་དྭགས་པོའི་སྐུ་འདྲ་རིན་པོ་ཆེ་ཡིད་བཞིན་ནོར་བུ་ཡང་མཚུར་ཕུར་བཞེངས་ནས་ལྷོ་པ་ཐམས་ཅད་མཁྱེན་པ་སྒམ་པོའི་གདན་སར་བྱོན་པའི་དུས་སུ་འདྲ་སྐུ་རིན་པོ་ཆེ་ཡང་སྒམ་པོའི་གདན་སར་སྤྱན་དྲངས་ཏེ་གདན་སར་བཞུགས་སུ་གསོལ་ལོ། །

 དེ་རྗེས་སྟོད་ལུང་གྲམས་པ་བ་རང་བྱུང་སངས་རྒྱས་ཀྱིས་གདན་ས་ལོ་དྲུག་མཛད། དེ་རྗེས་རྒྱལ་བ་གངས་བ་རིན་ཆེན་འོད་ཟེར། དེ་རྗེས་གངས་པའི་དབོན་པོ་རྒྱ་མཚོ་བླ་མ། དེ་རྗེས་དེའི་དབོན་པོ་རིན་གྲགས་པ་བཅས་ཀྱིས་རིམ་པར་མཚུར་གྱི་གདན་ས་མཛད། ཕྱི་མ་འདི་གསུམ་ག་གྱར་པའི་འབྲོག་ཁུལ་དུ་འཁྲུངས་པ་ཡིན་སྙེ་མོ་རྫོང་ཁོངས། དེ་རྗེས་རྗེ་དུས་གསུམ་མཁྱེན་པ་ཞིང་དུ་གཤེགས་ནས་ལོ་བཅུ་སོང་བ་ན་གདན་ས་རིན་གྲགས་པས་མཛད་པའི་སྐབས་སུ་སྐུ་ཕྲེང་གཉིས་པར་མཆོག་གི་སྤྲུལ་པའི་སྐུ་ཀརྨ་པཀྴི་ཡང་སྲིད་དུ་བྱོན་པ་ཡིན་ནོ།། །།

༼༦༦༽

༄༅། །དཔལ་ཀརྨ་པ་སྐུ་ཕྲེང་གཉིས་པ་ཀརྨ་པཀྴི་རྣམ་ཐར་བཞུགས་སོ། །

དཔལ་ཀརྨ་པ་སྐུ་ཕྲེང་གཉིས་ཀརྨ་པཀྴི་ནི། རྗེ་དུས་མཁྱེན་ཞིང་དུ་གཤེགས་ཁར་སླར་བོད་དུ་ཡང་སྲིད་འབྱོན་རྒྱུའི་ཞལ་ཆེམས་ལུང་བསྟན་རྣམ་གྲངས་གསུམ་དུ་གསལ་བར་གསུང་པའི་དོན་དང་མཐུན་པར། མདོ་ཁམས་འབྲི་ཀླུང་དམ་པ་ཆོས་ཀྱི་ཕྱུག་པའི་ཡུལ་སྨེ་མདོར་དཀྱིལ་ལེའི་ཙག་ཏོ་བྱི་ལེའི་ཚག་ཏོ། བྱི་ལིའི་ཚན་ཏོར་ཞེས། དེང་གི་ཆབ་མདོ་འཇོ་མདའ་རྫོང་ཁོངས་བྱི་ལིའི་ཚན་ཏོར་ཞེས་བྱ་བར་ཆོས་རྒྱལ་སཏྣ་མཇིང་ཡོན་གྱི་གདུང་རབས་བཅུ་གསུམ་པ་གྲུབ་ཐོབ་ཆེན་པོ་ནམ་མཁའ་ལྷ་གསུངས་ཀྱི་རྒྱུ་པ་ཡབ་རྒྱལ་དབང་མཚུར་ཚ་སྤྲད་དར་དང༌། ཡུམ་སེང་བཟའ་མང་སྐྱིད་ཀྱི་སྲས་སུ་རབ་བྱུང་གསུམ་པའི་ཤིང་བྱི་རབས་ལོ་༥༡༩༩། ཕུག་ལུགས་༢༠༨༥། ཕྱི་ལོ་༡༢༠༤། ལོར་སྐུ་འཁྲུངས། དུས་གསུམ་མཁྱེན་པ་ལ་ཀརྨ་པ་ཞེས་པའི་སྒྲ་བཤད་དུ་ཡོད་པ་ཙམ་ཞིག་ཡིན་ནམ་སྙམ་དུ་ཁོ་བོས་སེམས་སོ་གསུངས། མཁའ་པའི་དགའ་སྟོན་༨༨༢་ལས། རྗེ་དུས་མཁྱེན་འདས་ནས་ལོ་བཅུ་གསུམ་ལོན་པའི་མེ་སྟག་ལ་ཀརྨ་པཀྴི་འཁྲུངས་ཞེས་པ་དང༌། དེབ་སྔོན་དུ་ལོ་གཉིས་སྔ་བའི་ཤིང་བྱི་དེ་འཁྲུངས་ལོར་འཆད་གསུངས། ཡང་ཤིང་བྱི་ལ་འཁྲུངས་ནས་དགུང་ལོ་ང་གཉིས་བཞེས་པ་ཡོས་ལོ་ཞེས་དང༌། མེ་གླང་གི་ལོ་ལ་རྗེ་དགུང་ལོ་དོན་གཉིས་པ་བྱས་པ་ནི་དེབ་སྔོན་གྱི་དགོངས་པ་ལྷུར་བླངས་པ་ལགས། འགའ་རས་མེ་སྟག་ ༡༢༠༦ ལོར་འཁྲུངས་ཟེར། ཡང་འགའ་རེས་བོད་དུ་སངས་རྒྱས་སྤྲུལ་པའི་སྐུ་ཡང་སྲིད་དུ་བྱོན་པའི་ཐོག་མ་འདི་ཡིན་སྐད། ལོ་འདིར་ཁ་ཆེ་པཎ་ཆེན་བོད་དུ་ཕེབས་ནས་མཚན་ཆོས་འཛིན་ཞེས་གསོལ། ཉིན་བྱེད་དུ། ཀརྨ་པཀྴི་ནི། ས་ར་ཧ་པའི་རྣམ་འཕྲུལ་དུ་བཤད་ཀྱི། དུས་གསུམ་མཁྱེན་པའི་སྐུ་སྐྱེ་ཡིན་ཟེར།

 ཀརྨ་པཀྴི་དགུང་ལོ་ལྔ་པ་ས་འབྲུག་ལོ་རབས་ལོ་༥༢༠༣། ཕུག་ལུག་༢༠༨༩། ཕྱི་ལོ་༡༢༠༨། ལ་ཡིག་ཀློག་མཁས་པར་མཁྱེན། ཀརྨ་པཀྴི་དགུང་ལོ་དགུ་པ་ཆུ་སྤྲེལ་ ༡༢༡༢ ནས་སངས་རྒྱས་ཀྱི་གསུང་རབ་མཐའ་དག་གཟིགས་པ་ཙམ་གྱིས་མཁྱེན། བཅུ་གཅིག་པ་ཤིང་ཁྱི་ཕྱི་ལོ་ ༡༢༡༤ ལོར། རིན་པོ་ཆེ་ཁྲ་ཤོད་སྤོང་བྲག་པ་དང་ཤ་འབོམ་ཐོག་མར་མཇལ་ནས་ཁྱོད་སྐལ་ལྡན་ཞིག་ཡིན་གསུངས། སྤོང་བྲག་པས་ཆོས་ཀྱི་བླ་མ་ཞེས་མཚན་གསོལ། ཕྱག་ཆེན་ལྷན་ཅིག་སྐྱེས་སྦྱོར་གྱི་ཁྲིད་གནང་སྟེ་ངོ་སྤྲོད་སྐབས་ཆོས་ཐམས་ཅད་རང་རིག་ཡེ་ཤེས་རབ་༼༦༧༽འབྱམས་སུ་ངོ་འཕྲོད། བཀའ་བརྒྱུད་ཀྱི་བརྒྱུད་པའི་གདམས་པ་ཡོད་ཚད་གནང༌། དག་པའི་སྣང་བ་འབྱམས་ཀླས་པ་བྱུང༌། སྲོད་ལ་རས་རྐྱང་བཞེས་ནས་གཏུམ་མོ་སྒོམ་ཞིང་རླུང་སེམས་གནད་ཀྱི་འཁོར་ལོ་བསྐོར་བས། སྒོམ་མེད་ཀྱི་རྟོགས་པ་མངོན་དུ་གྱུར། རིན་པོ་ཆེ་ཀཿཐོག་པ་བྱམས་པ་འབུམ་གྱིས་མཁན་པོ་དང་སྤྱན་སྔ་མང་ཕུ་བས་སློབ་དཔོན་མཛད་དེ་བསྙེན་པར་རྫོགས། སེལ་ཀོའི་བྲག་ན་སྒོམ་ཚེ་ཐུགས་རྗེ་ཆེན་པོ་ཞལ་བཅུ་གཅིག་པ་དང་རྗེ་བཙུན་བ་རིགས་བཞིའི་མཁའ་འགྲོས་བསྐོར་བ་ཆོས་སྐྱོང་སྣ་ཚོགས་ཀྱི་ཞལ་གཟིགས། སྒོ་རིག་གི་ཡུལ་དུ་བྱོན་སྐབས་གཞི་བདག་རྣམས་ཀྱིས་བསུ་བར་ཞུས། ཁམས་སྟོད་འབྲི་རྒྱུད་ཀྱི་ས་གནས་རྣམས་སུ་བརྟུལ་ཞུགས་ཀྱི་སྤྱོད་པ་མཛད་ཅིང༌། ནད་པ་དང་དབང་པོ་སྐྱོན་ཅན་སོགས་ལ་ཕྱག་ལྕག་གནང་བ་ཙམ་གྱིས་སོས་པ་བྱུང༌། ཕུལ་བའི་ནོར་རྣམས་ཕངས་མེད་དུ་གཞན་ལ་བཀྱེས། གྲུབ་ཐོབ་ཀྱི་སྙན་གྲགས་ཕྱོགས་མེད་དུ་ཁྱབ། ཀམ་པོ་གནས་ནང་དུ་བདེ་མཆོག་གི་ལྷ་ཚོགས་དང་དུས་མཁྱེན་གྱིས་ཞལ་གཟིགས། སྒོ་རིག་རྔབ་པ་ཡོན་བཙུན་ཚུལ་རྒྱལ་གྱི་ཁ་སྨྱོ་སྐབས་བོན་པོ་རྣམས་ཀྱིས་བརྙས་བཅོས་ཞུས་པར་ཐུགས་འཁྲུགས་ནས། གཏོར་མ་ཆེན་པོ་མི་བཞི་ཡིས་མ་ཐེག་པ་ཕྱག་ཡ་གཅིག་གིས་འཕངས། དེ་དུས་ཆོས་སྐྱོང་མགོན་པོའི་མཐོང་སྣང་ལ་བརྟེན་ནས་ཕྱོགས་བཅུ་མགོན་པོའི་བསྟོད་པ་མཛད། ཀམ་པོ་དང་ཉེ་བའི་སར་ཡུངས་རི་ཞེས་པའི་སྒྲུབ་གནས་སུ་ཕེབས་སྐབས་འབྱུང་པོའི་གནོད་འཚེའི་ཆོ་འཕྲུལ་རྣམས་ཟིལ་གྱིས་མནན། ཚོགས་གཉིས་རྫོགས་པའི་སྐུ་བསོད་རྒྱས། བུ་སློབ་གྲྭ་ལྔ་བརྒྱ་ཙམ་རེ་ཚོགས་པར་རྒྱས་བཀྱེས་ནས་སྒོམ་བཅོལ། མགོན་ལྕམ་དྲལ་ཕོ་ཉ་བཅས་ལྷ་སྲིན་སྡེ་བརྒྱད་བྲན་དུ་བཀོལ། རྒྱ་འཇང་ཡན་ཆད་ལ་དྲག་པོའི་འཕྲིན་ལས་དངོས་སུ་བསྟན། སྒོ་རིགས་སོལ་མཚོ་ནག་པོ་དེ་བསྟན་པ་ལ་བཅུག་པ་དཀར་མོ་དུང་མཚོ་ལྟ་བུར་མཛད།

 སྤུངས་རིར་བཞུགས་པའི་ཚེ་ཞིང་ཁམས་དཔག་མེད་དང་བཀའ་བརྒྱུད་ཀྱི་བླ་མ་ཐམས་ཅད་ཀྱིས་བྱིན་གྱིས་བརླབས། འགྲོ་བའི་སྐྱེ་འཆི་འཕོ་བ་མཁྱེན། དུད་འགྲོ་ཁ་འཐོར་བའི་སྐད་གསན། མི་མ་ཡིན་གྱི་སློབ་མ་མང་པོ་བསྡུས། སྤུངས་རི་དགོན་པ་བཞེངས་སྐབས་མགོན་པོའི་བེར་རྩེས་ས་ལ་རི་མོ་བྲིས་པ་ལྟར་རྨང་བཏིང༌། གྱང་བཏབ་པས་མཁར་ལས་ལ་དཀའ་ངལ་མ་བྱུང༌། དེ་དུས་སངས་རྒྱས་ཀྱི་ཞིང་ཁམས་ལྟ་བ་ཞེས་པའི་བསྟན་བཅོས་མཛད། ལོ་ངོ་བཅུ་གཅིག་རིང་སྤུངས་རི་ཁོ་ནར་བཞུགས། གནས་ནང་བུ་འབོར་༼༦༨༽སྒང་གི་ལྷ་འདྲེ་ཡོད་ཚད་དབང་དུ་བསྡུས་ནས་བཀའ་བསྒོས། རོང་བཙན་ཁ་བ་དཀར་པོའི་གངས་རི་ཡེ་ཤེས་དང་འཇིག་རྟེན་པ་ཐམས་ཅད་ཀྱི་ཕོ་བྲང་དུ་གཟིགས། སྐབས་དེར་ཁ་བ་དཀར་པོའི་ལམ་ཡིག་གཅིག་མཛད། ཀརྨ་པའི་གདན་ས་བེ་རིས་ཉམས་པ་བྱས་ཏེ་སྟོང་པར་བཞག །ཁོང་གིས་དེར་ཉམས་གསོ་ཆེད་ས་སྟོང་ནས་ཡར་བྱོན་ཚེ་འབྲི་འདན་གཉིས་དང༌། ལྷོ་ལུང་ཆེན་བཅོ་བརྒྱད་ཀྱི་ལྷ་འདྲེ་མི་གསུམ་དབང་དུ་བསྡུས་ཤིང་བཀའ་བརྒྱུད་ཀྱི་བསྟན་པ་རྒྱས་པར་མཛད།

 ཀརྨ་པཀྴི་དགུང་ལོ་ཞེ་བཞི་པ་མེ་ལུག་རབས་ལོ་༥༢༤༢། ཕུག་ལུགས་༢༡༢༨། ཕྱི་ལོ་༡༢༤༧། ལོར་མཚུར་ཕུར་བྱོན་ཚེ་སྔགས་བདག་གིས་ནོར་བུ་རིན་པོ་ཆེ་ཕུལ། མཚུར་ཕུར་ལོ་ངོ་དྲུག་བཞུགས། རྗེ་དུས་མཁྱེན་གྱི་མཚན་དང་བསྟན་པ་ཕྱོགས་དུས་ཁྱབ་པར་མཛད། སྙན་པའི་གྲགས་པ་ཤིན་ཏུ་ཆེ་བས། ཀརྨ་པཀྴི་དགུང་ལོ་ཞེ་དགུ་པ་ཆུ་བྱི། རབས་ལོ་༥༢༤༧། ཕུག་ལུགས་༢༡༣༣། ཕྱི་ལོ་༡༢༥༢། ལོར་ཆེན་པོ་ཧོར་དུ་མོང་གོལ་ཧན་ཤན་ཙུང་གིས་ཧོར་གྱི་སྲིད་དབང་བཟུང་རྗེས་མཚུར་ཕུར་རྣམ་ཐོས་སྲས་མདུང་དམར་ཅན་འབྲུག་ལ་བཞོན་པ་འཁོར་གནོད་སྦྱིན་བྱེ་བ་འབུམ་སྡེ། རྟ་ལྗང་ལ་བཞོན་པ་རྣམས་ཀྱིས་ཕྱག་བཙལ་ཏེ་ངའི་ཕོ་བྲང་དུ་འབྱོན་པར་ཞུ་ཞེས་སོགས་གསོལ་བ་བཏབ། དེ་དག་ཧོར་གྱི་ཡུལ་དུ་ཕེབས་དགོས་པའི་བརྡ་རུ་གཟིགས། དེ་ནས་རིང་པོར་མ་ལོན་པར་ཧོར་གྱི་རྒྱལ་བུ་གོ་པེ་ལ་སེ་ཆེན་ཧན་གྱིས་མཐའ་ཁོབ་ཀྱི་ཡུལ་དུ་ཆོས་ཀྱི་སྒྲོན་མེ་སྤོར་བ་ལ་ཅིས་ཀྱང་འབྱོན་པར་ཞུ་ཞེས་པའི་ལུང་བཅས་གསེར་ཡིག་པ་མངགས་ནས་གདན་འདྲེན་ཞུས།

 ཀརྨ་པཀྴི་དགུང་ལོ་ལྔ་བཅུ་པ་ཆུ་གླང༌། རབས་ལོ་༥༢༤༨། ཕུག་ལུགས་༢༡༣༤། ཕྱི་ལོ་༡༢༥༣། ལོར་ཧོར་རྒྱལ་སེ་ཆེན་གྱིས་འཇང་ལ་དམག་དྲངས། ཧོར་གྱི་གསེར་ཡིག་བཏང་ནས་ཀརྨ་པཀྴི་གདན་འདྲེན་ཞུ་སྐབས་ཀླུ་རྒྱལ་སྔགས་བདག་གིས་ཕྲིན་ལས་རྒྱས་པར་འགྱུར་ཟེར་བའི་ལྷས་གཟིགས་ནས་འབྱོན་པར་ཞལ་གྱིས་བཞེས། བྱོན་ལམ་ཁམས་ཕྱོགས་སུ་བསྟན་པའི་འགྲོ་དོན་རྒྱ་ཆེར་སྤེལ། ཡང་ཁོང་དགུང་ལོ་ང་གཉིས་པ་ཤིང་ཡོས་༡༢༥༥ ལོར་ཆེན་པོ་ཧོར་ཡུལ་དུ་ཕྱག་བཏེགས། སྐབས་དེར་རྒྱ་བུ་གོ་པེ་ལ་སྐུ་ངོ་མ་འཇང་ཡུལ་དུ་དམག་ཆེན་འདེགས་པའི་ཚུལ་གྱིས་འབྱོན་པ་དང་རང་ཡུལ་གསེར་སྟོད་བྱ་བར་རིན་པོ་ཆེ་དང་མཇལ་འཕྲད་མཛད། ཧོར་རྒྱལ་ལ་སེམས་བསྐྱེད་གནང་བས་ཐུགས་ཉམས་བཟང་པོ་འཁྲུངས། སླར་ཧོར་གྱི་ཕོ་བྲང་འུ་ཏོར་བྱོན་ནས་རྒྱལ་བློན་འཁོར་བཅས་ཀྱིས་བསྙེན་བཀུར་ཟབ་ཅིང་རྒྱས་༼༦༩༽པ་ཞུས། དེར་ཡོད་ཀྱི་མུ་སྟེགས་པ་དང༌། ཟིན་ཤིང་ལ་སོགས་པའི་རྟོག་གེ་པའི་སློབ་དཔོན་རྣམས་བྱིན་རླབས་རྫུ་འཕྲུལ་གྱིས་བཏུལ་ཞིང་ཕམ་པར་མཛད། ཐམས་ཅད་ལ་སྐུ་བཞི་ངོ་སྤྲོད་དང་དབང་ལུང་ཁྲིད་བཀའ་རྒྱ་ཆེར་བསྩལ་ཏེ་ཆོས་ལ་བཀོད། ཀ་ཆུར་འཇམ་དཔལ་སེར་པོ་ཕྱག་སྟོང་སྤྱན་སྟོང་ཞལ་གཟིགས་པ་སྐུ་སྐྱེ་ཕྱི་མ་གཉིས་ཀྱིས་འཕྲིན་ལས་ཀྱི་བརྡར་དགོངས། གོ་པེ་ལས་ཡོན་མཆོད་འཕྲོད་པས་རྟག་ཏུ་འུ་ཏོར་བཞུགས་པར་གསོལ་བ་བཏབ་ཀྱང་ཆོས་རིན་པོ་ཆེས་འབྱུང་འགྱུར་གྱི་བདེ་དོགས་ཐམས་ཅད་མངོན་པར་མཁྱེན་ཅིང༌། ཐུགས་རྗེ་ཆེན་པོས་ཀྱང༌། འདི་ན་ཡུན་རིང་མ་འདུག་ཅིག །ཆགས་སྡང་མང་པོ་འབྱུང་བར་འགྱུར། །ཞེས་སོགས་ལུང་བསྟན་པ་ལྟར་ཞལ་གྱིས་པར་སྔོན་ཀརྨ་པ་ལྷ་ལེགས་པར་བཀུར་བའི་རྒྱལ་པོར་འགྱུར་བ་ཚུན་གྱི་འཁོར་སློབ་དང་ཡོན་བདག་མང་པོ་ཡུལ་དེར་སྐྱེ་བ་བླང་པའི་དོན་དུ་མི་ཉག་ཏུ་ད་ལྟ་ནང་སོག་དང་མི་ཉག་ཞིང་ཆེན་གཉིས་འབྲེལ་བའི་ས་མཚམས་ཡིན། བྱོན་པས་རྒྱལ་བུ་ཐུགས་ཅུང་མ་རངས། རྣམ་སྲས་དང་ཆོས་སྐྱོང་ལྷ་མགོན་གྱིས་བསྐུལ་ཏེ་མི་ཉག་གྷར་ཞག་བརྒྱ་དང་གཅིག་ལ་འཛམ་གླིང་ན་ཁྱད་དུ་འཕགས་པའི་འཕྲུལ་སྣང་སྤྲུལ་པའི་གཙུག་ལག་ཁང་ཆེན་པོ་བཞེངས། མི་ཉག་གི་ལེན་ཝུ་དང་ཀན་སུའི་ཀྲམ་ཡེ་སོགས་ལ་ལྷ་ཁང་སུམ་སྟོང་ཙམ་ཞིག་གསོ་དང་གསར་བཞེངས་མཛད།

 ད་དུང་མཁས་དགའི་ཤོག་ལྷེ་༨༨༨་ནས་༨༩༣་ལས། རོང་ཡུལ་གསེར་སྟོད་ཅེས་བྱ་བར་རྒྱལ་བུ་དང་མཇལ། སེམས་བསྐྱེད་གནང༌། སླར་ཁོང་གི་ཕོ་བྲང་དུ་བྱོན་མུ་སྟེགས་དང་ཟིན་ཤིང་རྫུ་འཕྲུལ་གྱིས་བཏུལ་ཞེས་པ་དང༌། རྒྱལ་བུས་རྟག་ཏུ་བཞུགས་པར་གསོལ་བ་བཏབ་ཀྱང་མ་འོངས་པར་ཕྲག་དོག་འབྱུང་བ་མཁྱེན་ཏེ་ཞལ་གྱིས་མ་བཞེས་པས་ཅུང་ཟད་ཡི་ཆད། མི་ཉག་གྷར་བྱོན། ཞག་བརྒྱ་དང་གཅིག་ལ་འཕྲུལ་སྣང་སྤྲུལ་པའི་ལྷ་ཁང་བཞེངས། ཧོར་དང་མི་ཉག་མཚམས་སུ་གདུག་བྱེད་སྦྲང་བུའི་འཇིགས་པ་ཉི་མ་འགྲིབ་པ་བྱུང་བ་རྡོ་རྗེ་སྲིན་པོ་ལྟ་སྟངས་ཀྱིས་བཏུལ། ས་དང་བྱེ་མ་རྣམས་བྱིན་གྱིས་བརླབ་པས་ད་ལྟ་ཡང་སྦྲང་མ་བྱུང་ན་བྱེ་མ་གཏོར་བས་ཐུབ་པ་ཡོད་དེ་ཐུན་མོང་གི་གྲུབ་རྟགས་དང་པོར་གྲགས། བྱང་ཕྱོགས་ལི་ཆུའི་མཁར་དུ་རྟོག་གེ་བ་དང་མུ་སྟེགས་དུ་མས་ཕྲག་དོག་བྱས་པར་རྫུ་འཕྲུལ་གྱིས་བཏུལ། ཞེས་གསུངས།

 ཀརྨ་པཀྴི་དགུང་ལོ་ང་གསུམ་པ་མེ་འབྲུག་རབས་ལོ་༥༢༥༡། ཕུག་ལུགས་༢༡༣༧། ཕྱི་ལོ་༡༢༥༦། ཧོར་རྒྱལ་མོང་གོན་ཧན་གྱིས་གསེར་ཡིག་སྤྱན་འདྲེན་འབྱོར་ཏེ། ཀརྨ་པཀྴི་༼༧༠༽ཧོར་ཧོ་ལིང་དུ་ཕེབས་ཏེ་རྒྱལ་པོ་དང་མཇལ་ཁ་མཛད། བྱོན་ལམ་དུ་ཧོར་དང་མི་ཉག་གི་མཚམས་སུ་འབུ་ཆ་ག་བས་གནོད་པ་ཚབས་ཆེན་བྱུང་བར་ལྟ་སྟངས་ཀྱི་སྐད་ཅིག་ལ་མེད་པར་མཛད། དེའི་ས་དང་བྱེ་མ་ཐམས་ཅད་ཀྱི་ད་ལྟ་ཡང་འབུ་སྦྲང་གི་གནོད་པ་བྱུང་ན་ཐུབ་ཅེས་གྲགས། དེ་ནི་ཐུན་མོང་གི་གྲུབ་རྟགས་འགོ་མ་ཙམ་ཡིན་གསུངས། དེ་ནས་ཧོར་གྱི་རྒྱལ་སར་ཆིབས་བཏེགས་པའི་ལམ་དུ་ལི་ཆུ་དང་ཀམ་ཆུའི་མཁར་དང་ས་ཆར་ལྷ་སྲིན་སྡུག་པ་ཅན་གྱིས་ཆོ་འཕྲུལ་བྱུང་བ་རྣམས་བཏུལ་ནས་ས་ཡི་ལྷ་མོ་བརྟན་མས་གསེར་གྱི་གཏེར་བུམ་དང་ནོར་བུ་རིན་པོ་ཆེ་ཕུལ། རྒྱལ་པོ་དེ་ཕྱིས་ཁམས་ཀྱི་ཀམ་པོ་རྫ་ལར་བོན་པོ་འབྱོར་ལྡན་ཞིག་ལ་སྐྱེས་ཏེ། རྗེ་ཀརྨ་པ་ལ་ཞབས་ཏོག་ཐམས་ཅད་བསྒྲུབས། ད་ལྟ་རྒྱལ་པོ་མོང་གོན་ཧན་དང་དཔོན་མོ་ཨེ་ཇིན་མ་དང༌། རྒྱལ་བུ་ཨ་རི་བོ་ག །བློན་པོ་དང་བཅས་པར་སྐྱེ་ནས་རྒྱ་མི་ཉག་ཧོར་བོད་ཐམས་ཅད་རྒྱལ་པོར་གྱུར་པས་དེ་འདུལ་བའི་དུས་ལ་བབས། ད་ལྟ་མ་བཟུང་ན་སྔོན་མུ་སྟེགས་ཅན་གྱི་བག་ཆགས་ཀྱིས་ཨེར་ཀ་འུན་གྱི་ཆོས་ལུགས་ལ་ཞུགས་ན་རྒྱལ་པོ་འདི་ཁྱབ་ཁོངས་ཤིན་ཏུ་རྒྱ་ཆེ་བས་རྒྱལ་ཁམས་ཐམས་ཅད་མུ་སྟེགས་ཅན་དུ་འགྲོ་བ་ཡིན། དུས་མཁྱེན་འདའ་ཁའི་ཞལ་ཆེམས་སུ་གདུལ་བྱ་གཅིག་གི་དོན་དུ་འབྱུང༌། ཞེས་པའང་འདི་ཡིན། ལུགས་འདི་ནི་བོད་ཀྱི་བོན་ནག་དང་འདྲ་ཞེས་དེབ་དམར་མཚན་འགྲེལ་༤༤༧ ལས་གསུངས།

 དེ་ནས་ཀརྨ་པཀྴི་དགུང་ལོ་༥༣ མེ་འབྲུག་སྟེ་ཕྱི་ལོ་༡༢༥༦ ལོར། ཧོར་གྱི་རྒྱལ་སའི་ཕོ་བྲང་ཆེན་པོ་ཟིར་ར་འུར་རྡོར་བྱོན་ནས་ཧོར་གྱི་རྒྱལ་བརྒྱུད་ཐམས་ཅད་ཚོགས་པའི་སར་རྒྱལ་པོ་མོང་གོལ་ཧན་དང་མཆོད་ཡོན་མཇལ་འཕྲད་མཛད། རྒྱལ་པོ་ལ་བར་ཆད་ཆེན་པོ་འདུག་པས་ཁྱེད་ཀྱི་བར་ཆད་ལས་སྨོན་དབང་གིས་ངས་མིན་པ་སུས་ཀྱང་ཟློག་པར་མི་ནུས། བར་ཆད་ཟློག་པའི་ཕྱིར་གནམ་ཕྱོགས་མེད་དུ་མཆོད། བང་མཛོད་དང་ཡོ་བྱད་ཐམས་ཅད་ཀུན་ལ་བཀྱེ། བཙོན་ཐམས་ཅད་ཐོངས་ལ་ཧོར་གྱི་མི་ཡུར་ཆེན་པོ་ཆོད། ཅེས་པའི་བཀའ་བསྒོས་པ་ལ་རྒྱལ་པོ་ཆེན་པོས་ཇི་བཞིན་རྒྱལ་ཁམས་སུ་ལུང་བསྒྲགས་ཏེ་ཕྱག་ལེན་དུ་བཏབ། རྒྱལ་པོ་དེ་སོག་པོ་ཨེ་རྒ་འུན་གྱི་ལྟ་གྲུབ་འཛིན་པ་ལས་ལྡོག་སྟེ་ནང་པ་སངས་རྒྱས་པར་བསྒྱུར། རྒྱལ་པོ་ལ་ཞག་དུ་མར་གསང་སྔགས་ཀྱི་དབང་བསྐུར་ཞིང་སྐུ་བཞིའི་ངོ་སྤྲོད་༼༧༡༽ཀྱིས་བྱིན་གྱིས་བརླབས་པའི་ཚེ་རྒྱལ་པོ་དཔོན་མོ་འཁོར་བཅས་སེམས་གཟུང་འཛིན་ལས་གྲོལ། ཆོས་ཉིད་ཟབ་མོའི་དོན་རྟོགས། མཛོད་དང་བང་བ་ཐམས་ཅད་ཕྱོགས་མེད་ཀྱི་གནམ་མཆོད་པ་དང་འབངས་ཉམ་ཐག་རྣམས་ལ་བཀྱེ་ཚེ་ནམ་མཁའ་ལས་གཏོང་བ་ཆེ་དང་བློ་ཆེ་བ་ཞེས་པ་སོགས་ཀྱི་སྒྲ་ཆེན་པོ་བ་སྒྲགས་པ་ཀུན་གྱིས་ཐོས། ནག་ཆེན་བཙོན་ཁང་སྤྲུག་ཐེངས་གསུམ་དུ་ཞུས་པས་གནང༌། ཧོར་གྱི་མི་ཡུར་ཞེས་པ་མི་ལོ་གྲངས་ཡར་བཅད་མར་བཅད་བྱས་ཏེ་ཁྱུ་འདེད་ཀྱི་སྲོག་གཅོད་པའི་ལུགས་དེ་མཚམས་བཅད། རྒྱལ་འབངས་ཐམས་ཅད་ཟླ་བ་འབྱུང་ངོ་ཅོག་གི་དུས་བཟང་བཞི་ལ། ས་ལའང་ཙ་ར་མི་བྱེད་ཅིང༌། སྲོག་མི་གཅོད། ཤ་མི་ཟ་བའི་ཁྲིམས་བཅས། གནམ་མཆོད་པ་ཀུན་ལ་གནོད་འཚེ་མེད་ཅིང་རང་རང་གི་ཆོས་ལུགས་སྐྱོང་དུ་བཅུག་ཅེས་པ་ལ་སོགས་པའི་བརྗེ་རྣམས་ལ་མི་འཚེ་བའི་ལུང་བསྩལ། ལོ་དེར་མིང་ཡོངས་སུ་གྲགས་པའི་ཀརྨ་པ་ཆེན་པོ་ཧོར་གྱི་རྒྱལ་པོ་མོང་གོལ་ཧན་ཤན་ཙུང་གྱི་སྤྱི་གཙུག་གི་རྒྱན་དུ་མཆོད་ནས་དབུ་བླར་བཀུར། གསེར་གྱི་ཐམ་ག་ཆེན་པོ་འཇའ་ཟུག་མ་དང་དངུལ་བྲེ་ཆེན་སྟོང་གིས་མགོ་བྱས་ཧོར་རྒྱལ་རབས་ཀྱི་ཁྱད་ནོར་དཔག་ཏུ་མེད་པས་འབུལ་བར་ཕུལ། རིན་པོ་ཆེས་བླ་མཆོད་ཀུན་ལའང་གྱ་ནམ་པ་བཀྱེ། ཀརྨ་པཀྴི་ཉིད་ཡོན་བདག་དགོན་པ་པ་སྐྱེ་བ་གསུམ་ནས་ལམ་རྣལ་མ་ལ་འགོད་པའི་ཕྱིར་དུ་འབྱོན་པ་ཡིན་ཀྱང་ཞར་དུ་སྐད་རིགས་ཐ་དད་པའི་རྒྱལ་ཁམས་མང་པོར་ཕན་ཐོགས་པའི་འགྲོ་དོན་རྒྱ་ཆེན་པོ་བྱུང་གསུངས།

 ཧོར་རྒྱལ་པོས་ཡོ་བྱད་བཏང་སྟེ་ག་ར་གུ་རུམ་དུ་གཙུག་ལག་ཁང་ཆེན་པོ་འཛམ་གླིང་ན་ཟླ་བྲལ་བ་ཞིག་ཀྱང་བཞེངས། དེ་བཞིན་དུ་ཧོར་མི་ཉག་ཡུ་གུར་ཐམས་ཅད་དགོན་གནས་ལྷ་ཁང་རྙིང་གསོ་གསར་འདེབས་བསམ་གྱིས་མི་ཁྱབ་པའི་ལུང་དང་ཡོ་བྱད་བཀྱེ་བར་མཛད། དེའི་དུས་སུ་གྲུབ་ཐོབ་རིན་པོ་ཆེས་གྲུབ་རྟགས་དང་རྫུ་འཕྲུལ་ཡ་མ་ཟུང་བསམ་གྱིས་མི་ཁྱབ་པ་བསྟན་པ་ལ་རྒྱལ་འབངས་ཐམས་ཅད་དད་པ་རང་དབང་མེད་པར་ཐོབ། མུ་སྟེགས་པ་དང་མུན་པ་ཅན་གྱི་སེམས་ཅན་མང་པོ་ཡང་དག་གི་ལམ་དུ་བཀོད། དེ་ནས་རྒྱལ་པོ་ཆེན་པོས་ཐམས་ཅད་ཁྱེད་ཤེས་སུ་ཆུག །བན་དེ་ཐམས་ཅད་ཀྱི་ཁྲིམས་ཀྱང་ལེགས་པར་གྱིས་གསུངས་པ་ལ་སོགས་པའི་ལུང་ཆེན་པོ་གནང་ཡང༌། གྲུབ་ཐོབ་ཆེན་པོས་འཇིག་རྟེན་གྱི་ལུང་རྣམས་མ་བཞེས། བླ་མས་ཧོར་རྒྱལ་གཅིག་པུ་བཏུལ་བའི་ཞོར་དུ་སྐད་རིགས་མི་གཅིག་པའི་མི་མང་པོ་ཞིག་གདུལ་བྱར་གྱུར་ཅིང་ཆོས་དང་བདེ་ལ་བཀོད་དོ། །

 ཀརྨ་༼༧༢༽པཀྴི་དགུང་ལོ་ང་དྲུག་པ་ས་ལུག་རབས་ལོ་༥༢༥༤། ཕུག་ལུགས་༢༡༤༠། ཕྱི་ལོ་༡༢༤༩། ལོར་ཧོར་རྒྱལ་མོང་གོན་ཧན་སྨན་རྩེའི་ཡུལ་དུ་གནམ་དུ་གཤེགས། རྒྱལ་པོ་སྲས་བློན་རྣམས་ཀྱི་ཇི་གིར་གྱི་སྲས་བདུན་པ་ཨ་རི་སྦོ་ག་རྒྱལ་སར་བཏོན། རྒྱལ་བུ་གོ་དོན་སོགས་མི་ཉག་ན་ཡོད་པ་རྣམས་ཀྱིས་རབ་བྱུང་བཞི་པའི་ལྕགས་སྤྲེལ་ ༡༢༦༠ ལོ་ཇིང་གིར་གྱི་སྲས་བཞི་པ་གོ་བེ་ལ་སེ་ཆེན་ཧན་རྒྱལ་སར་བཏོན་པ་བཅས་སྐབས་དེར་མོས་པ་ཐ་དད་པའི་རྒྱལ་པོ་གཉིས་སུ་ཆད། ལོ་འདི་ནས་གྲུབ་རྟགས་བར་མ་བསྟན་པའི་དབུ་ཚུགས། ས་ཆེན་གྱི་སློབ་མ་རྒ་རས་བྱ་བས་གཉིས་འཛིན་གྱིས་མཐུ་བྱས་ཏེ་རྒྱལ་པོ་ཨ་རི་སྦོ་ག་བཀྲོངས། དེ་ནས་བཟུང་རྒྱལ་པོ་གཅིག་པ་ལ་སེ་ཆེན་ཧན་ཁོ་ན་ལ་ངེས་པ་ཡིན། སྐབས་དེར་གླིང་ཕྱོགས་མང་པོས་རྒྱལ་ཁམས་རྣམས་ཆེར་འཁྲུགས། རིན་པོ་ཆེ་སོག་ཡུལ་དུ་བཞུགས་པ་ལ་ནུབ་གཅིག་མནལ་ལམ་དུ་ཤཱཀྱ་ཐུབ་པ་སྐུ་ཚད་གཞུ་འདོམ་བཅུ་གསུམ་ཙམ་ཡོད་པ་ཞིག་བྱོན་ནས་ཁྱེད་ཀྱིས་བོད་དུ་སྐུ་འདི་ཙམ་ཞིག་བཞེངས་ཤིག །བར་ཆད་ཐམས་ཅད་ཞི་ཞིང་རྒྱལ་ཁམས་རྣམས་བདེ་བར་འགྱུར་རོ། །ཞེས་ལུང་བསྟན་བྱུང་བས་ཉེ་གནས་འདན་སྒོམ་པ་ཅན་ལ་གསེར་དྲེལ་རྒྱབ་བདུན་ལ་སོགས་པའི་ཡོ་བྱད་རྣམས་བསྐུར་ཏེ་སྐུ་རྒྱུ་རམ་པ་ཟངས་ལུང་ནས་ཐོན། བཟོ་བོ་ཕན་ཡུལ་པཀྴི་བྱ་བ་ཡོད་པས་དེ་འབོད་ལ་སྐུ་ལེགས་པར་བཞེངས་ཤིག་ཅེས་བཀས་མངགས་ཏེ་རྫོང་བར་མཛད། འདན་སྒོམ་གྱིས་སྐུ་རྒྱུ་དང་བཟོ་བོ་ཇི་ལྟ་གསུངས་པ་བཞིན་བྱུང་ནས་ཡོ་བྱད་ཐམས་ཅད་ནམ་མཁའ་མཛོད་ལ་དབང་འབྱོར་ཏེ་མཚུར་ཕུའི་གདན་སར་ད་ལྟའི་སངས་རྒྱས་ཤཱཀྱ་ཐུབ་པ་སྐུ་རྒྱུ་ཟངས་རག་ལ་རིན་པོ་ཆེ་དུ་མ་བསྲེས་ནས་ལེགས་སུ་བླུགས་པ་ལས་ལྷ་ཆེན་པོ་སྐུ་ཚད་གཞུ་འདོམ་བཅུ་གསུམ་བྱས་པ་དང༌། སྐུ་རྒྱུ་ལྷག་མ་ལས་སེམས་པ་བྱམས་འཇམ་དབྱངས། རྒྱལ་བ་རིགས་ལྔ། སྤྱན་རས་གཟིགས་རྒྱལ་བ་རྒྱ་མཚོ་བཅས་ལྷ་ཆེན་གཙོ་འཁོར་དགུ་དང༌། གཙང་ཁང་མདོ་ཁྱམས་དང་བཅས་པ་ལ་དབུ་རྩེར་སྔོན་རྒྱ་གར་གྱི་གཙུག་ལག་ཁང་ཆེན་པོ་ཞིག་ཧོར་དམག་གིས་གཏོར་བའི་གསེར་ཟངས་རྒྱ་ཕིབས་ཀྱི་བྱ་འདབ་རྣམས་ག་ཆུར་ཕྱིས་སུས་ཀྱང་རེག་མི་ནུས་པར་ལུས་པ་རྣམས་ལྷས་ངན་གཡང་འགུག་གིས་རྗེ་པཀྴིས་ཀླུ་རྒྱལ་ལ་བཀའ་བསྒོས་ཏེ་ཆུ་ཐོག་ནས་མཚུར་ཕུར་དྲངས་བར་གྲགས་པའི་བྱ་འདབས་ཀྱི་རྒྱ་ཕིབས་དང༌། མཚུར་ཕུ་བྱ་ཁུང་ནས་གཏེར་ལས་བཞེས་པའི་གསེར་བྱ་ཆེ་བ་ཆ། གྷནྠི་ར་ནོར་བུ་ཆུ་ཤེལ་གྱི་ཏོག་བཅས་ཁྱད་པར་འཕགས་པ་ལེགས་པར་གྲུབ་པ་ལ་༼༧༣༽པཀྴིའི་ལི་མ་ལྷ་ཆེན་འཛམ་གླིང་དཔལ་འབར་ཞེས་ཞུ་བ་དང་གསེར་ཟངས་ཀྱི་རྒྱ་ཕིབས་གྱོ་མོ་རྣམས་ཆུ་དྲེག་གིས་མདོག་ནག་པོར་གྱུར་ནས་ཡོད་པ་ལ་མཚུར་ཕུའི་རྒྱ་ཕིབས་ནག་པོ་ཞེས་པ་ཡོངས་གྲགས་བཅས་འཛམ་གླིང་ན་ཆེ་བའི་ལི་མའི་སྐུ་འདི་དག་བཞེངས།

 མཁས་པའི་དགའ་སྟོན་༩༠༢་ལས། གཙོ་བོ་ལ་དེ་བཞིན་གཤེགས་པའི་རིང་བསྲེལ་བྲེ་གང༌། རྗེ་སྒམ་པོ་པའི་ཐུགས་ལྗགས་སྤྱན་གསུམ། དགྲ་བཅོམ་པ་ཉི་མ་གུང་པའི་ཚེམས། རྗེ་མི་ལའི་གསོལ་ཞལ། ཕྱག་མཁར། སྐྱེར་སྒང་པའི་སྣམ་སྦྱར། ཉན་ཐོས་མཆོག་ཟུང་གི་ལྷུང་བཟེད་མཁར་གསིལ་སྣམ་སྦྱར། གསེར་དངུལ་གྱི་བཀའ་འགྱུར་པོ་ཏི་བརྒྱ་དང་ལྔ་བཅུ། ཚོགས་དུང་དཀར་མོ་རྒྱང་གྲགས་སོགས་མཐའ་ཡས་པར་བཞུགས་གསུངས།

 དེ་ནས་གྲུབ་ཐོབ་ཆེན་པོས་རྒྱ་ཧོར་དུ་ཆོས་ཀྱིས་གདུལ་བྱ་འདུལ་བའི་འཕྲིན་ལས་རྣམ་པ་བཞི་ཁོ་ན་ནས་འགྲོ་དོན་སྙན་གྲགས་ནམ་མཁའི་མཐར་ཁྱབ་པ་ལྟར་བྱུང་བ་ལས་གཞན་སྲིད་ཀྱི་བྱ་བ་ཡེ་མི་མཛད་ཀྱང༌། ཐོག་མར་ཆོས་རྗེ་ཀརྨ་པའི་སྙན་པ་གསན་ནས་ཧོར་ཡུལ་གདན་འདྲེན་ཞུ་མཁན་ཧོར་གྱི་རྒྱལ་བུ་གོ་བེ་ལ་ཡིན་ཀྱང༌། ཁོང་གི་ཐུགས་རེ་ལྟར་ཕོ་བྲང་འུ་ཏོར་ཆོས་རྗེ་ཡུན་རིང་མ་བཞུགས་པར་བྱང་ཕྱོགས་ཧོར་གྱི་རྒྱལ་ས་འོང་གེར་བྱོན་ཏེ་རྒྱལ་པོ་མོང་གོལ་ཧན་གྱི་ཕོ་བྲང་དུ་དབུ་བླ་མཛད་ནས་བཞུགས་པ་ལ་ཕུགས་མ་རངས་པའི་ཁར། འབྲི་གུང་ཁྲི་དཔོན་རྡོ་རྗེ་དཔལ་གྱིས་ཨ་རི་སྦོ་ག་ལ་བརྟེན་ཏེ་ས་སྐྱ་དང་རྩོད་པའི་དོན་རྒྱལ་པོ་མོང་གོན་ཧན་ལ་ཞུ་གཏུགས་བྱས། གོ་བེ་ལ་ལ་གདོང་བཤེར་དང་ངོ་མཆིལ་བཏབ་པས་རྐྱེན་བྱས། གོ་བེ་ལས་རྒྱལ་པོ་མོང་གོལ་ཧན་ཁུ་དབོན་ལ་ཡང་ཞེ་ནས་མི་དགའ་བར་ཡོད་པ་དང༌། གྲུབ་ཐོབ་ཆེན་པོས་རྒྱུད་དུ་སུ་ཞིག་ལའང་མི་ཆོས་ཀྱི་ངོ་དགའ་མི་མཛད་པས་གོ་བོ་ལ་ཞེས་ཐད་ཀར་མིང་འབོད་མཛད་པ་ཐུགས་ལ་བཞག་ཀྱང་ཟེར། དབང་གྲལ་ནས་ཕགས་ཀྱིས་ཕྱིར་ཕྱུངས་བ་ལ་ཞལ་བསྐྱེངས་ཀྱང་ཟེར། གཙོ་ཆེར་སྐྱེ་བོ་མང་པོའི་ཕྲ་མ་ལ་བརྟེན་ཏེ་རབ་བྱུང་བཞི་པའི་ལྕགས་སྤྲེལ་ལོར་རྒྱལ་པོ་གོ་བེ་ལ་སེ་ཆེན་ཧན་རྒྱལ་པོའི་ཁྲི་ལ་འཁོད་ནས། ལྕགས་བྱ་རབས་ལོ་༥༢༥༦། ཕུག་ལུགས་༢༡༤༢། ཕྱི་ལོ་༡༢༦༡། ལོར་གྲུབ་ཐོབ་ཆེན་པོ་ལ་འབྱོན་དགོས་པའི་ལུང་བཅས་ཕོ་ཉ་མངགས་ཏེ་གཤེད་མ་ལ་གཏད་པས་གྲུབ་ཐོབ་ཆེན་པོས་གྲུབ་རྟགས་བར་པ་བསྟན་ཏེ་གཤེད་མ་ཁ་ཅིག་ཁྲག་བསྐྱུགས་ཏེ་ཤི། མཚོན་ཆ་རྣམས་དུམ་བུར་འཐོར་པས་རྒྱལ་པོ་གོ་བོ་ལ་ཁྲོས་ཏེ་གཤེད་མ་རྣམས་བསད། གྲུབ་ཐོབ་ཆེན་པོ་མེ་ལ་བསྲེགས་པ་དང་ཆུ་༼༧༤༽ལ་བསྐྱུར་བ། མཚོན་དང་དུག་ལ་སོགས་པས་སྐུ་ལ་དྲག་པོའི་ཁྲིམས་ཆད་ཅི་རིགས་པར་སྤྱད་ཀྱང་རིན་པོ་ཆེ་སྐུ་ཟིལ་ཇེ་རྒྱས་ཀྱིས་སྐུ་ལ་ཉམ་ང་གང་ཡང་མ་བྱུང༌།

 སྐབས་འདིར་གྲུབ་ཐོབ་རིན་པོ་ཆེའི་ཞལ་ཚོམ་ལ་ཐག་པ་བཏགས་ཏེ་དཔྱང་ཐག་བཏང་བས་ང་ཀརྨ་པཀྴིའི་ཨོག་ཚོམ་ཆོད། ཁྱོད་རྒྱ་ནག་རྒྱལ་པོའི་རྒྱལ་རྒྱུད་ཆོད་གསུངས་པས་ཞལ་ཚོམ་ཆད། དེའི་བདེན་ཚིག་གིས་རྒྱའི་རྒྱལ་རྒྱུད་ཀྱང་ཆད་པ་སོགས་ལོ་རྒྱུས་དུ་མ་ཞིག་ངག་རྒྱུན་དུ་གླེང་སྲོལ་ཡོད་ཅིང༌། སྐབས་དེར་གྲུབ་ཀརྨ་པཀྴི་ལ་ཞལ་ཚོམ་ཡོད་པ་དང༌། ཕྱིས་ཀརྨ་པ་སྐུ་ཕྲེང་རིམ་བྱོན་ལ་ཞལ་ཚོམ་མེད་པ་ནི་རྒྱུ་མཚན་དེ་ལྟར་ཡིན་པར་གྲགས་ཤིང༌། ཀརྨ་པཀྴི་ལ་ནི་ཞལ་ཚོམ་དྲང་པོ་ཞིག་ཡོད་པ་ལས་ཞལ་རྒྱ་མེད། ཞལ་ཚོམ་ཡོད་པའི་རྒྱུ་མཚན་ཡང༌། སྔོན་རྒྱ་གར་གྱི་རྣལ་འབྱོར་པ་བུདྡྷ་བོ་དྷི་ཞེས་བྱ་གྲུབ་རྟགས་མང་པོ་སྟོན་པ། མུ་སྟེགས་པ་མང་པོ་བཏུལ། འགྲོ་བ་རྣམས་སྐྱེ་བ་མེད་པའི་དོན་ལ་བཀོད་པ་དེའི་སྐྱེ་བ་ཡིན་པའི་རྟགས་ཡིན། ཞེས་གྲུབ་ཆེན་པོ་ཉིད་ཀྱི་ཞལ་གྱིས་མཆེས་པ་ཡིན།

 དེ་ནས་མཐར་རྒྱ་མཚོའི་ཕ་རོལ་གྱི་རྒྱའི་ཡུལ་མཐའ་འཁོབ་བྱེ་མའི་གླིང་ཞིག་ཏུ་ལོ་གསུམ་སྤྱུགས་པ་ན་ཡུལ་དེར་བདུད་རྩིའི་ཆར་ཡང་ཡང་བབས། ཤིང་ཏོག་དང་ལོ་ཏོག་འབྲས་བུ་ཕུན་སུམ་ཚོགས་པ་དུ་མ་སྐྱེས་ཏེ་ལྷའི་ཡུལ་ལྟ་བུར་གྱུར་བ་སོགས་མཐའ་འཁོབ་དགོན་དུང་གི་འགྲོ་བ་རྣམས་བདེ་སྐྱིད་དཔག་ཏུ་མེད་པའི་དཔལ་ལ་བཀོད།

 དེ་ནས་པཀྴིའི་གྲུབ་རྟགས་ཐ་མ་འགོ་བཙུགས་ཏེ་སྐབས་དེར་རྒྱལ་པོ་འཁོར་བཅས་ལ་ཆོས་སྐྱོང་གི་རྩུབ་འགྱུར་ཆོ་འཕྲུལ་དུ་མའི་མཐོང་སྣང་མི་བཟོད་པ་ཅི་རིགས་པ་དང༌། རྒྱལ་ཁམས་རྣམས་སུ་རྩ་འཐེན་ཐོག་སེར། ཤ་འོད་རླུང་འཚུབ། ས་གས་རི་ཉིལ། ནད་ཡམས་ལ་སོགས་པ་མི་ཤིས་པའི་མཚན་ངན་བློ་ཡུལ་ལས་འདས་པ་དྲག་ཏུ་བརྡོལ། གྲུབ་ཐོབ་རིན་པོ་ཆེར་སངས་རྒྱས་བྱང་སེམས་མཁའ་འགྲོ་ཆོས་སྐྱོང་མང་པོ་ནས་ཞལ་གཟིགས་ར་ཟླ་དང༌། ལུང་བསྟན་བསམ་གྱིས་མི་ཁྱབ་བྱུང༌། གྲུབ་ཐོབ་རིན་པོ་ཆེར་འོ་བརྒྱལ་བྱུང་བའི་དུས་སུ་འབྲི་གུང་ནས་གཅུང་རིན་པོ་ཆེ་དང༌། སྟག་ལུང་ནས་སངས་རྒྱས་ཡར་བྱོན་སོགས་བཀའ་བརྒྱུད་བླ་མ་གྲུབ་ཐོབ་མང་པོ་ཡང་ནམ་མཁའ་ལས་གསལ་འདེབས་ཞུ་བར་བྱོན་པ་སོགས་འབྲི་གུང་གསེར་ཕྲེང་ལས་ཀྱང་གསལ་ཞིང༌། སྐབས་དེར་འཕགས་པ་འཇམ་དཔལ་ཡང་ཡང་ཞལ་གཟིགས་པ་ལ་འཇམ་དཔལ་དང་ཞུས་ལན་ཉེར་ལྔ་པ་སོགས་ཐུགས་རྩོམ་མང་པོ་ཡང་མཛད། དེ་ལྟར་གྲུབ་ཐོབ་ཆེན་པོས་རྒྱ་ཧོར་གྱི་ཡུལ་༼༧༥༽དུ་གྲུབ་རྟགས་ཆེན་པོ་ཐོག་མཐའ་བར་གསུམ་གྱིས་གཙོས་གྲུབ་པའི་རྟགས་བསམ་གྱིས་མི་ཁྱབ་པ་མཛད།

 སྐབས་ཞིག་ལ་གཟུངས་ཞུགས་གྲུབ་ནས་ལྷ་ཆེན་གཡོན་དུ་ཅུང་ཡོ་བ། པཀྴི་ལྷ་ཆེན་མདུན་དུ་བཞུགས་ཏེ་སྐུ་གཡོན་ནས་གཡས་སུ་བསྲངས། ཟླ་གཅིག་ལ་སྤོས་དྲི་དང་མེ་ཏོག་གི་ཆར་རྒྱུན་མ་ཆད། ལྷ་ཆེན་དཔལ་འབར་འཛམ་གླིང་རྒྱན་ཞེས་མཚན་གསོལ། ཡང༌། ཀམ་པོ་གནས་ནང་དུ་སངས་རྒྱས་མར་མེ་མཛད་སྐུ་ཐོག་ཚད་དང་ཀརྨ་དགོན་དུ་རྒྱལ་བ་བྱམས་པའི་སྐུ་སོགས་བཞེངས་མཛད།

 གདུལ་བྱ་སྐལ་བ་ལྡན་མིན་ཐམས་ཅད་ཀྱི་མཐོང་ཆོས་སུ་བསྟན་པ་ལ་ས་སྐྱའི་གདུང་རབས་ངོ་མཚར་ཕྲེང་བ་མཐའ་ཡས་གཉིས་སྣང་མི་ཡི་གཟུགས་སུ་བྱོན་པ་ལ་རྫུ་འཕྲུལ་ཆེ་ཆུང་གི་དབྱེ་བ་མེད་ནའང་འཕྲལ་སྣང་གི་རྫུ་འཕྲུལ་རྟོགས་ལྡན་རྒྱ་པོ་འདི་རང་མཐོ་བ་འདུག་ཅེས་སེ་ཆེན་རྒྱལ་པོའི་ཞལ་ནས་བཙུན་མོ་བློན་པོ་སོགས་ཀྱི་འཁོར་གྱི་ནང་དུ་གསུངས་པའི་རྐྱེན་བྱས་བཙུན་མོ་ཆ་བུ་མས་བླ་མ་འཕགས་པ་རིན་པོ་ཆེའི་སྤྱན་སྔར་བྱོན་ཏེ་ལོ་རྒྱུས་སྙན་དུ་གསོལ། བླ་མས་ཀྱང་རྫུ་འཕྲུལ་བསྟན་ན་རྒྱལ་པོའི་རེ་བ་ཡང་མི་ཁེངས་ཤིང་ཐུགས་ལ་འགྱུར་བ་ཡང་བྱུང་དོགས་འདུག །ཅེས་སོགས་བླ་མ་འཕགས་པར་རྫུ་འཕྲུལ་སྟོན་པར་བསྐུལ་མ་ཞུས་ལུགས་གསལ་བ་བཅས་དེ་ལྟ་བུའི་རྒྱ་ཧོར་མི་ཉག་ཡུ་གུར་ལ་སོགས་པ་སྐད་རིགས་མི་གཅིག་པའི་མི་རིགས་བགྲང་ལས་འདས་པ་དང༌། ལྷག་པར་ཆེན་པོའི་གོ་འཕང་ན་དྲེགས་པས་འགྱིངས་པའི་རྒྱལ་པོ་དང་བཙུན་མོ་བློན་འཁོར་རྣམས་དང༌། ཚིག་ལ་འཆེལ་ཞིང་ནུས་མཐུས་རློམས་པའི་ཟིན་ཤིང་དང༌། ཏའོ་སི་དང༌། ཨེརྒ་འུན་ལ་སོགས་པའི་རྟོག་གེ་བའི་ལྷ་ངན་ལོག་ལྟ་ཅན་གྱི་སློབ་དཔོན་རྣམས་དང༌། ཞེ་སྡང་ཕྲག་དོག་གི་ཀུན་སློང་བག་ངན་ཅན་ཐམས་ཅད་ཀརྨ་པའི་ཐུགས་རྗེ་དང་བྱིན་རླབས་རྫུ་འཕྲུལ་ལ་རབ་ཏུ་དད་ནས་ཞབས་སྤྱི་བོར་ཁུར་ཏེ་ཐམས་ཅད་ནང་པ་སངས་རྒྱས་ཀྱི་བསྟན་པ་ལ་ཞུགས། རྒྱལ་པོ་འཁོར་བཅས་ནས་འགྱོད་སེམས་དྲག་པོས་སྙིང་ཐག་པ་ནང་ནོངས་བཤགས་དང་བཟོད་གསོལ་ཞུས་པ་ལ་བརྟེན་ནས་ཆོས་སྐྱོང་མ་མགོན་ལྕམ་དྲལ་དང་སྔགས་ཀྱི་བདག་པོ་ཕོ་ཉར་བཀྱེ་འཕགས་པ་ཐུགས་རྗེ་ཆེན་པོ་དང༌། སྨན་བླའི་ཏིང་འཛིན་གྱིས་འོད་ཟེར་སྤྲོས་ཏེ་ལྟས་ངན་དང་ནད་ཡམས། བཀྲ་མི་ཤིས་པ་ཐམས་ཅད་རང་སར་ཞི་བར་མཛད། རྒྱལ་༼༧༦༽ཁམས་ཐམས་ཅད་ཞི་འཇམ་བདེ་སྐྱིད་ཀྱི་ངང་ལ་བཀོད། ཐམས་ཅད་དམ་པའི་ཆོས་ལ་བསྒྱུར་བས་ཀརྨ་པའི་སྙན་པ་ཇེ་ཆེར་སོང༌། རྒྱལ་པོ་འཁོར་དང་བཅས་པས་རབ་ཏུ་དགྱེས་པའི་དད་གུས་ཆེན་པོའི་སྒོ་ནས་མིང་ཡོངས་སུ་གྲགས་པའི་ཀརྨ་པ་ཏཱ་ཡོན་གོང་མ་ཧུ་པེ་ལི་སེ་ཆེན་ཧན་གྱི་ཏི་ཤྲི་སྟེ་དབུ་བླར་བཀུར། གོང་མ་འདིས་ས་སྐྱའི་འགྲོ་མགོན་འཕགས་པ་རིན་པོ་ཆེ་དང༌། ཀརྨ་པཀྴི་རིན་པོ་ཆེ་གཉིས་དུས་གཅིག་ཏུ་དབུ་བླར་བཞེས་ཀྱང་ཀརྨ་པཀྴིས་སྲིད་ཀྱི་བྱ་བ་ལ་ཞལ་གྱིས་མ་བཞེས། འགྲོ་མགོན་རིན་པོ་ཆེས་བོད་ཀྱི་སྲིད་ཀྱི་བྱ་བ་བཞེས་པའི་ཁྱད་པར་ཙམ་ལས་དབུ་བླ་ཐ་མི་དད་པར་མཛད། བཀུར་སྟི་ཞབས་ཏོག་ཟབ་ཅིང་རྒྱ་ཆེ་བ་ཞུས་ཏེ་གསང་སྔགས་ཀྱི་དབང་ལུང་གདམས་ཁྲིད་མང་པོ་ཞུས་པར་དབང་བཀའ་རིམ་པ་སོ་སོ་དང༌། ཐོག་མཐའ་བར་གསུམ་གྱི་འབུལ་བ་བཅས་གོང་མའི་བང་མཛོད་ཀྱི་སྒོ་འཕར་ཡངས་པོར་ཕྱེ་སྟེ་འཛམ་གླིང་ན་དཀོན་པའི་ཧོར་རྒྱལ་རབས་ཀྱི་ཁྱད་ནོར་དཔག་ཏུ་མེད་པ་ཕུལ་ནས་ཆོས་རྗེ་རིན་པོ་ཆེ་ཐུགས་དགྱེས་པའི་མཆོད་སྤྲིན་རྒྱ་ཆེར་སྤྲོས། རྒྱལ་པོ་བཙུན་མོ་གཉིས་ཀྱང་ཤེས་བྱ་འཕེལ་ཞིང་ཐུགས་རྒྱུད་ལ་རྟོགས་པ་བཟང་པོ་འཁྲུངས། རྒྱལ་ཐབས་ཀྱི་བྱ་བ་ཐམས་ཅད་དགེ་བའི་མཛད་སྤྱོད་ཀྱིས་བསྐྱངས། མཆོད་ཡོན་འཕྲོད་པར་བྱུང་ནས་སླར་ཡང༌། ཆོས་རྗེ་རིན་པོ་ཆེ་སྨན་ཙེའི་ཡུལ་དུ་འབྱོན་དགོས་པའི་གོང་མའི་ལུང་བྱུང་བ་ལ། དུས་གསུམ་མཁྱེན་པས་ལུང་བསྟན་ནས་བོད་ཡུལ་དུ་འགྲོ་བར་ནན་གྱིས་ཞུས་པས་མཐར་གོང་མ་ཆེན་པོ་ཁྱེད་བོད་ཡུལ་ལ་སོགས་པ་གང་དགར་བདེ་བར་ཆོས་སྤྱོད་ལ་ངེད་ལ་སྨོན་ལམ་བཟང་པོ་ཐོབ་ཅེས་པའི་ལུང་དང་འཇའ་ས་ཐམ་ག་སོགས་བྱིན།

 གོང་ནས་བཀུར་གཟོད་བདག་རྐྱེན་བསམ་གྱིས་མི་ཁྱབ་པའི་ངང་ཕོ་བྲང་ཆེན་པོ་ཅོང་ཏོ་མཁར་ནས། རབ་བྱུང་བཞི་པའི་ཤིང་བྱི་རབ་ལོ་༥༢༥༩། ཕུག་ལུགས་༢༡༤༥། ཕྱི་ལོ་༡༢༦༤། ལོར་བོད་ཀྱི་ཕྱོགས་སུ་ཕྱག་བཏེགས། ཕེབས་ལམ་དུ་ཅན་མཁར་ཉི་ཤུ་རྩ་བཞི་ལ་སོགས་དཔོན་སྡེ་མང་པོ་འདུས་ནས་རིན་པོ་ཆེ་མཇལ། སོ་སོར་དགོན་པ་འདེབས་པར་ཞུས་ཀྱང་མ་གནང༌། ཤིན་ཀུན་མཁར་དང་ཉེ་བར་རྒྱ་ཡུལ་གྱི་ལྷ་འདྲེ་མང་པོས་བར་ཆད་བརྩམས་པ་ལ་རྟ་མགྲིན་གྱི་ཏིང་ངེ་འཛིན་གྱིས་ཐམས་ཅད་ཟིལ་གྱིས་མནན་པ་བཅས་རྒྱ་ཧོར་མི་ཉག་ཡུ་གུར་ལ་སོགས་པའི་ལྷ་འདྲེ་མི་གསུམ་དབང་དུ་བསྡུས་ནས་བྲན་དུ་བཀོལ་བ་ལ།

 ཡི་དམ་དབང་གྱུར་སྣང་སྲིད་དབང་དུ་བསྡུས། །སོག་པོ་མུ་སྟེགས་རྒྱལ་པོའི་དྲེགས་པ་བཏུལ། །མེ་ཆུ་དུག་མཚོན་འབྱུང་པོའི་ནུས་པ་བཅོམ། །ཀརྨ་པཀྴིའི་ཞབས་ལ་གསོལ་བ་འདེབས། །

 ཅེས་༼༧༧༽ཚིགས་སུ་བཅད་པའི་གསོལ་འདེབས་ཤློ་ཀ་གཅིག་གིས་ཀརྨ་པཀྴིའི་སྐབས་དེའི་མཛད་པ་རྣམས་ཕྱོགས་བསྡོམས་རགས་ཙམ་བྱས་པ་ལྟར་རོ། །

 དེ་ནས་ཕེབས་ལམ་གྱི་སྐྱེ་བོ་བགྲང་ལས་འདས་པ་རྣམས་ལ་ཞལ་མཇལ་ཕྱག་བྱིན་དང་ཡིག་དྲུག་ལ་སོགས་པའི་གདམས་ཁྲིད་ཆོས་བཀའ་དུ་མས་ཐར་པའི་ས་བོན་རྒྱ་ཆེན་པོས་སྨིན་གྲོལ་ལ་བཀོད་ནས་འདམ་ལྕོག་རྩེ་ལར་ཕེབས་དུས་དབུས་གཙང་ན་ཡོད་པའི་ཧོར་བོད་ཀྱི་བླ་མ་དཔོན་ཆེན། ཟོན་འུ་སིའི་མི་དཔོན་ཁྲི་དཔོན་སོགས་ཆེ་དགུ་ཐམས་ཅད་ཀྱིས་ཕེབས་བསུ་ཇ་འདྲེན་བསྙེན་བཀུར་ལ་སོགས་པ་ཟབ་ཅིང་རྒྱས་པ་ཞུས། རིན་པོ་ཆེས་ཐམས་ཅད་ལ་དབུ་ཞྭའི་བཤད་པ་དང་བཀའ་ཆོས་གསུངས་པས་ཐམས་ཅད་ཤིན་ཏུ་དད་པར་གྱུར།

 དེ་ནས་མཚུར་ཕའི་གདན་སར་ཕེབས། ཉེ་གནས་ཀྱིས་ལྷ་ཆེན་གཙོ་འཁོར་ལེགས་པར་གྲུབ་པ་ལ། གཙོ་བོར་ཚོགས་དུང་དཀར་མོ་རྒྱང་གྲགས་ཀྱིས་གཙོས་པས་དེ་བཞིན་གཤེགས་པའི་རིང་བསྲེལ་སོགས་མཐའ་ཡས་པ་གཟུངས་བཞུགས་སུ་ཕུལ། ལྷ་ཆེན་གྱི་དབུ་ཅུང་ཟད་གཡོན་དུ་ཡོ་བས་བཟོ་བོས་ཐབས་མེད་ཅིང་སེམས་ཁོང་དུ་ཆུད་པ་ལ་རིན་པོ་ཆེས་ལྷ་ཆེན་གྱི་མདུན་དུ་སྐྱིལ་ཀྲུང་གིས་བཞུགས། རླུང་བུམ་པ་ཅན་བཟུང་སྟེ་ཉིད་ཀྱི་དབུ་གཡོན་ནས་གཡས་སུ་རིམ་གྱིས་བསྲང་པས་ཚེག་སྒྲ་ཆེན་པོ་དང་བཅས་སྐུ་མགྲིན་ཡོ་བ་དྲང་པོར་བསྲང༌། རྩ་རླུང་བསྒོམས་པ་ལ་ཡོན་ཏན་འདི་འདྲ་མེད་ན་གསུངས།

 དེ་ནས་བྱམས་པའི་བཞུགས་ཁྲི་བརྩིགས་ཏེ་རྒྱལ་བ་བྱམས་པ་དང༌། ཀརྨ་པཀྴི་རྣམ་པ་མི་འདྲ་བ་གཉིས་སོགས་སྐུའི་སྤྲུལ་པ་གསུམ་དུས་གཅིག་ཏུ་བཞེས་ནས་ལྷ་ཆེན་ལ་རབ་ཏུ་གནས་པ་དང༌། མཆོད་པ་འབུལ་བ། བླ་གཡེལ་དུ་ཆོས་འཁོར་བསྐོར་བ་བཅས་དུས་གཅིག་ལ་མཛད་པ་སྐབས་དེའི་སྐྱེ་བོ་ཀུན་གྱི་མངོན་སུམ་མིག་གི་བདུད་རྩིར་གྱུར། བགེགས་དང་ལོག་འདྲེན་བར་ཆད་བདུད་རིགས་ཐམས་ཅད་རྟ་མགྲིན་རྡོ་རྗེ་སྲིན་པོའི་ཏིང་འཛིན་གྱིས་བཏུལ། སངས་རྒྱས་བྱང་སེམས་ཡི་དམ་ཌཱ་ཀི་ཆོས་སྐྱོང་གི་ཞལ་གཟིགས་བསམ་གྱིས་མི་ཁྱབ་པ་བྱུང༌། མཚུར་ཕུའི་གནས་ས་རྡོ་རི་བྲག་ཐམས་ཅད་ལ་སྐུ་གཟུགས་ཕྱག་མཚན་ཡིག་འབྲུ་སོགས་སངས་རྒྱས་སྐུ་གསུམ་རྡོ་རྗེ་གསུམ་གྱི་རང་བཞིན་དུ་བྱིན་གྱིས་རླབས། འཁོར་བུ་སློབ་གདུལ་བྱ་དཔག་ཏུ་མེད་པ་འཕེལ་ནས་བསྟན་པ་རབ་ཏུ་རྒྱས་པར་མཛད།

 ཀརྨ་པཀྴི་དགུང་ལོ་༦༢ རབ་བྱུང་བཞི་འི་ཤིང་གླང་རབས་ལོ་༥༢༦༠། ཕུག་ལུགས་༢༡༤༦། ཕྱི་ལོ་༡༢༦༥། ལོར་བོད་ན་ཆེ་བ་སེ་ཆེན་གོང་མའི་ཏི་ཤྲི་འགྲོ་མགོན་འཕགས་༼༧༨༽པ་རིན་པོ་ཆེ་བོད་དུ་ཕེབས། ཡར་ལམ་མཚུར་ཕུར་ཕེབས་ཏེ་ཀརྨ་པ་དང་མཇལ་འཕྲད་སྐབས་ཕྱག་དང་བཞུགས་གདན་མཉམ་པར་བཞུགས་ནས་སྔར་ང་མོང་གོལ་རྒྱལ་པོའི་བླ་མཆོད་དུ་ཡོད་དུས་ངས་ཁྱེད་བྱང་ཆུབ་སེམས་པ་མཐོང་ན་དགའ་བ་བཏགས་པ་ཨེ་མ་ཡིན། ཞེས་སོགས་གསུང་གླེང་རྨར་བ་ཞིབ་རྒྱས་མཛད། མཚུར་ཕུའི་གདན་ས་ཉམས་གསོ་གསར་འདེབས་དང་རྟེན་གསུམ་རྒྱ་ཆེར་བཞེངས། སྐལ་ལྡན་གྱི་བུ་སློབ་ཀྱང་མཐའ་ཡས་པ་བསྐྱངས་ཏེ་ཐོས་བསམ་སྒོམ་པའི་སྒྲོ་འདོགས་ཕྱོགས་མེད་དུ་བཅད་པ་ལས་བཀའ་བརྒྱུད་ཀྱི་རྒྱལ་ས་ཟིན་པའི་གྲུབ་ཐོབ་དུ་མ་བྱུང༌།

 དེ་ཚེ་མ་མགོན་ལྕམ་དྲལ་སྔགས་བདག་མཁར་ནག་དང་བཅས་པའི་འཁོར་ལྔ་རྗེས་འབྲངས་ཀྱི་ཆོས་སྐྱོང་སྲུང་མ་རྣམས་དང༌། ཐང་བརྟན་ལ་སོགས་པའི་བོད་ཀྱི་གཞི་བདག་ཐམས་ཅད་ཀྱིས་ཀརྨ་པའི་བསྟན་པ་སྲུང་ཞིང་སྐྱོང་བར་དམ་བཅས་ཏེ་རང་རང་གི་སྲོག་སྙིང་ཕུལ། དགེ་འདུན་རྣམས་ལ་བསྙེན་བཀུར་སྐྱོང་བྲན་སོགས་བསྟན་པའི་བྱ་བར་ཕྱག་རྗེས་རྒྱ་ཆེན་པོ་བཞག་རྒྱ་བོད་ཧོར་གསུམ། ཡུ་གུར་མི་ཞག །འཇང་ལ་སོགས་པའི་ཡུལ་གྲུ་སྐད་རིགས་ཐ་དད་པའི་མི་རིགས་མང་པོའི་རྒྱལ་ཁམས་ཐམས་ཅད་ལ་ཆོས་རྒྱ་དཀར་པོའི་འཕྲིན་ལས་རྒྱ་ཆེན་པོའི་སྒོ་ནས་འགྲོ་དོན་དཔག་ཏུ་མེད་པ་མཛད་ནས་སྐུ་ཚེ་འདིའི་གདུལ་བྱ་རེ་ཞིག་རྫོགས་པར་ཉེ་བ་གཟིགས་པའི་དུས་སུ་གནམ་ས་གཉིས་ཀྱི་ཀ་བ་ལྟ་བུ་གྲུབ་ཐོབ་ཆེན་པོ་ཨོ་རྒྱན་པ་རིན་ཆེན་དཔལ་ཐུགས་རྒྱལ་ཅུང་ཟད་དང་བཅས་མཚུར་ཕུར་ཀརྨ་པ་མཇལ་དུ་བྱུང་བ་ལ་དང་པོར་ལྟ་སྟངས་མཛད་པས་ཁོང་དཔོན་སློབ་རྣམས་བཀྲབ་པ་དང༌། གཡོ་བ་དང༌། འཕར་བ་སོགས་བྱུང༌།

 དེ་ནས་ཨོ་རྒྱན་པའི་དངོས་ཚུལ་རྣམས་སྔོན་མཁྱེན་ཐོགས་པ་མེད་པ་མང་པོ་གསུངས་པས་ཨོ་རྒྱན་པ་རིན་པོ་ཆེའི་ཁེངས་དྲེགས་ཀྱི་ཐུགས་སྤོབས་ཐམས་ཅད་རྩ་བ་ནས་ཞི། མ་འོངས་པའི་བསྟན་པ་དང་འགྲོ་བའི་དོན་དང་ཨོ་རྒྱན་པ་རིན་པོ་ཆེའི་གདུལ་བྱ་གར་ཡོད་སོགས་ལུང་བསྟན་གསུང་གླེང་ཞིབ་རྒྱས་སུ་མཛད་རྗེས་བསྲེ་འཕོའི་ཞལ་གདམས་དང༌། སྐུ་གསུམ་ངོ་སྤྲོད་ཀྱི་ཕྱག་དཔེ། དབུ་ཞྭ་ཞྭ་ནག་གཅིག་བཅས་ཨོ་རྒྱན་རིན་པོ་ཆེར་གཏད་དེ་འདི་རྣམས་ཁྱེད་ཀྱིས་མགོ་འདོན་བྱེད་དགོས་པ་ཞིག་ཡོང་བས་དེ་ལ་གཏོད། ང་དང་མྱུར་དུ་འཕྲད་དོ་གསུངས་པ་དང་དེ་རྗེས་མི་རིང་བར་མང་ཡུལ་གངས་ཞུར་མོའི་མདུན་ཕྱོགས་ཀྱི་མི་མང་པོ་ལྷ་སར་ཇོ་མཇལ་དུ་འོངས་ནས་མཚུར་ཕུར་གྲུབ་ཐོབ་ཆེན་པོ་མཇལ་བར་བྱུང༌། དེ་རྣམས་ལ་ཆོས་དང་བྱིན་རླབས། ཟས་གོས་༼༧༩༽སོགས་གནང་སྦྱིན་གྱ་ནོམས་པ་གནང༌།

 དེའི་ནང་ནས་དོ་ཧ་དང་རྙིང་མ་དང་ཞི་བྱེད་རྒྱུད་ཕྱི་མ་ལ་མཁས་པའི་སྟོན་པ་ཆོས་དཔལ་བྱ་བ་སྙོམས་ཆུང་ཞིག་ཡོད་པ་ལ་ཁྱོད་ཅུང་ཟད་སྡོད་དང་གསུངས། གནང་སྦྱིན་བཟང་པོ་གནང་ནས་ངེད་ཀྱིས་ཁྱོད་ལ་གནས་ཚང་ཞིག་གཡོར་དགོས་པ་འདུག་པས་དེ་ཐོང་ཞིག་གསུངས། ཁོང་གིས་གོ་བ་མ་ཕོགས་པར་ཞུ་སྤོབས་མ་བརྙེས། ཟླ་བོ་རྣམས་ལ་སྨྲས་པས། ཁྱོད་རང་གར་སྡོད་མེད་པ་ལ་རིན་པོ་ཆེར་གནས་ཚང་ག་ནས་འོངས་ཟེར་ནས་ཁོ་ལ་མི་འོས་པའི་རྣམ་འགྱུར་བཅས་བཞད་གད་དི་རིར་སོང༌། དེ་ལྟར་མ་འོངས་པར་ཡང་སྲིད་སྤྲུལ་པའི་སྐུ་འབྱོན་རྒྱུའི་སྟ་གོན་དང་ཞལ་ཆེམ་གསལ་བར་གནང་ཡང་སྐབས་འཕྲལ་ཚང་མ་ཡིད་འཇོག་དོ་སྣང་ཆེར་མ་བྱུང༌།

 ཆུ་རྟ་ལོ་ནས་གཤེགས་ལྟས་ཀྱང་མང་པོ་བྱུང་བར་མཁྱེན། བུ་སློབ་རྣམས་ཀྱིས་བརྟན་བཞུགས་ཞབས་བརྟན་སོགས་སྟོབས་ཆེན་བསྒྲུབས་ཀྱང༌། རྟོགས་ལྡན་རང་བྱུང་རྡོ་རྗེ་འཆི་བའི་བྱེ་བྲག་སུ་ཞིག་གིས་ཤེས། དཔེར་ན་མར་མེ་འདའ་ཁར་གསལ་བ་བཞིན། མཁས་པ་འདོད་པས་ཐེ་ཚོམ་དྲིས། གྲུབ་པ་འདོད་པས་བདར་ཤ་ཆོད་གསུངས་པ་དང༌། ཆུ་ལུག་ལོ་ཟླ་བ་དང་པོའི་ནང་ཐང་དཔལ་མོ་དཔལ་ཐང་གི་སྟོད་དུ་རྗེ་བཙུན་མི་ལ་རས་ཆེན་ཐོད་པར་བདུད་རྩི་གསོལ་ཞིང་འོད་ཟེར་འགྱེད་པ་དང༌། མ་འོངས་པ་ན་འདི་ནས་འཕྲིན་ལས་འབྱུང་ངོ་ཞེས་སོགས་ཞལ་གཟིགས་དང་ལུང་བསྟན་བྱུང་བས་དེར་བསྟན་བཅོས་ཀྱང་མཛད། འཁོར་དགེ་འདུན་རྣམས་ལ་ཞལ་ཏ་དང༌། ཉི་མ་དོ་ནུབ་ནུབ་ཀྱང་སང་འཆར་བ་བཞིན་རེ་ཞིག་མི་སྣང་བར་གྱུར་ཀྱང༌། གདུལ་བྱའི་དོན་སྤྲུལ་པའི་སྐུ་ཤེས་བྱ་ཀུན་ལ་མཁས་པ་ཞིག་གནམ་ནས་བྱ་བབས་པ་བཞིན་མྱུར་དུ་འོང་ངོ་གསུངས།

 དབོན་རིན་པོ་ཆེ་ལ་གདན་ས་གཏད་དེ་དགུང་གྲངས་བརྒྱད་ཅུ་པ་རབ་བྱུང་ལྔ་པའི་ཆུ་ལུག་དགུང་ལོ་༨༠་པ་ཟླ་བ་དགུ་པའི་ཚེས་གསུམ་གྱི་སྔ་དྲོ་རབས་ལོ་༥༢༧༨། ཕུག་ལུགས་༢༡༦༤། ཕྱི་ལོ་༡༢༨༣། ལ་དགོངས་པ་ཆོས་དབྱིངས་སུ་སྙོམ་པར་བཞུགས་སོ། །ཚེས་དགུ་ལ་གདུང་སྦྱངས་ཤིང་སྐུ་འདད་བྱས། ཉི་མ་ཉིས་འགྱུར་གྱིས་རིང་བ་དང༌། མེ་ཏོག་གི་ཀར། འཇའ་དང་འོད་སོགས་རྣམ་འཕྲུལ་དུ་མ་སྣང༌། གདུང་ལ་ལྷ་སྐུ་རིང་བསྲེལ་སོགས་རྟེན་དཔག་མེད་བྱོན། དེ་རྣམས་ཕལ་ཆེར་གདན་ས་གོང་འོག་གི་གདུང་རྟེན་རྣམས་སུ་བཞུགས་གསོལ།

 མི་དང་མི་མ་ཡིན་པའི་སློབ་མའི་ཚོགས་ཀྱང་ཤིན་ཏུ་མང་བས་བློས་གཞལ་བར་མི་ནུས་ཀྱང༌། དངོས་སུ་སྣོད་ལྡན་གྱི་སློབ་མའི་གཙོ་བོ་རྒྱལ་པོ་༼༨༠༽མོ་གོལ་གན་སྐུ་ཉིད་དང་སྤངས་རྟོགས་མཉམ་པར་བྱིན་གྱིས་བརླབས་པ་དང༌། སྐུ་ཉིད་མཉམ་དུ་མེ་ལ་བསྲེགས་ཀྱང་མི་གནོད་པ་ཡེ་ཤེས་དབང་ཕྱུག་དང༌། རིན་ཆེན་དཔལ། རྩོད་པ་ལས་ཕམས་ཏེ་ཞབས་ལ་འདུས་པ་ཚད་མ་པཎྜི་ཏ། གཡག་རུ་རས་པ། རྟོགས་ལྡན་ཞྭ་དམར་སེར་ཁྲ་གསུམ། སྟག་མགོ་བ། གཟིག་མགོ །དོམ་མགོ །སྤྱན་སྔ་སྟག་ཤོད། འཇམ་དབྱངས་བློ་གྲོས་སེང་གེ །དབོན་རིན་པོ་ཆེ། བྱང་སེམས་རྒྱལ་བ་ཡེ་ཤེས། གནམ་མཚོ་པ་ཆེན་པོ། གྲུབ་ཐོབ་གཉན་རས་པ་ཆེན་པོ་ལ་སོགས་པ་རྟོགས་ལྡན་རྣལ་འབྱོར་གྱི་དབང་ཕྱུག་མཐའ་ཡས་པ་བྱུང་ངོ༌། །

 དེ་ལྟར་སློབ་མ་བསམ་གྱིས་མི་ཁྱབ་པའི་ནང་ནས་སྐྱེ་བ་ཕྱི་མའི་འདྲེན་པར་མངགས་ཤིང་བསྟན་པ་གཏད་པ་ནི་མཁས་གྲུབ་ཨོ་རྒྱན་པ་ཆེན་པོ་ཁོ་ན་ཡིན་པ་དང༌། བསམ་གཏན་ལྡན་པ་བྱང་ཆུབ་རིན་ཆེན་སྐུ་སྐྱེ་བ་སྔ་ཕྱི་གཉིས་ལ་ཆོས་ཐོབ་པའི་གྲུབ་ཐོབ་ཆེན་པོའི་གཤེགས་དུས་ཨོ་རྒྱན་རིན་པོ་ཆེ་མཚུར་ཕུའི་གདན་སར་བཀོད། དེ་ནས་གཉན་རས་ཀྱིས་ཅུང་ཟད་མཛད། དེ་ནས་བླ་མ་གནས་ནང་པས་མཛད། གཉན་རས་པ་གཏོགས་པ་གཉིས་ཀརྨ་པཀྴིའི་དབོན་བརྒྱུད་ཡིན།

 མཁས་པའི་དགའ་སྟོན་ལས། རྗེ་འདིའི་ཕྱི་ནང་གསང་གསུམ་གྱི་རྣམ་པར་ཐར་པ་བསམ་གྱིས་མི་ཁྱབ་པ་རྒྱལ་བའི་བཀའ་འགྱུར་རོ་ཅོག་ལྟར་ཡོད་པ་ལས་ཕལ་ཆེར་ལྷ་ཀླུ་གཉན་གསུམ་གྱིས་གདན་དྲངས་ཏེ་ད་ལྟ་བཞུགས་པ་ནི་པུ་སྟི་ཀ་བཅུ་དྲུག་ཡོད་པར་གསུངས་ཤིང༌། རིགས་འཛིན་འཇའ་ཚོན་སྙིང་པོའི་གསུང་འབུམ་ལྡེའུ་མིག་པཀྴི་ཞལ་གདམས་ཀུན་འདུས་སྨོན་ལམ་ལས་རྗེ་འདིའི་ཚེམས་ཀྱི་རྣམ་ཐར་ཁོ་ནར་བསམ་གྱིས་མི་ཁྱབ་ཅིང༌། རྣམ་ཐར་བར་དོ་མ་སོགས་གསང་བའི་རྣམ་ཐར་ཁོ་ན་དུ་མ་ཡོད་ཀྱང་ད་ལྟ་བཞུགས་པ་གསུང་འབུམ་པོད་བཅུ་གཅིག་བཅས་ཡོད་པར་གསུངས་སོ། །༧སྐུ་ཕྲེང་གསུམ་པ་རང་བྱུང་རྡོ་རྗེ་ནི་གྲུབ་ཐོབ་ཆེན་པོ་འདས་པའི་ཕྱི་ལོ་རབ་བྱུང་ལྔ་པའི་ཤིང་སྤྲེལ་༡༢༨༤ ལོར་འཁྲུངས།

༄༅། །ཀརྨ་པ་སྐུ་ཕྲེང་གསུམ་པ་རང་བྱུང་རྡོ་རྗེའི་རྣམ་ཐར།

༼༨༡༽རང་བྱུང་རྡོ་རྗེ་ནི། རྗེ་ཀརྨ་པཀྴི་གཤེགས་ནས་དགའ་ལྡན་སོགས་ཞིང་ཁམས་རྣམས་ལ་ཡུད་ཙམ་བྱོན། དེ་ནས་སྟོད་ལུང་འཕར་ཚང་ལྕགས་རི་ཐང་ཕུ་ཞེས་པར་དུ་བུ་འཆི་མ་ཐག་པ་ཞིག་ལ་གྲོང་འཇུག་མཛད་པར་མ་དེས་ཤི་མིག་གསོན་ལ་ལྟ་བ་མི་ལེགས་ཞེས་མིག་ལ་ཁབ་གཙགས་བྱས་ཏེ་རྟེན་འབྲེལ་མ་འགྲིགས། དེ་ནས་མངའ་རིས་མང་ཡུལ་གུང་ཐང་གངས་ཞུར་མོའི་འགྲམ་དུ་འདུན་པ་བཏང་སྟེ། རྩ་ཕུ་རླུང་ཤོད་ཟེར་བའི་སྔོན་ཀརྨ་པཀྴི་མཇལ་སྐབས་རྗེས་སུ་ང་ལ་གནས་ཚང་གཡར་དགོས་གསུངས་པའི་ཡབ་གསང་སྔགས་རྙིང་མ་དང༌། ཞི་བྱེད་བརྒྱུད་ཕྱི་ལ་མཁས་པ་སྟོན་པ་ཚུལ་དཔལ་དང༌། ཡུམ་ཇོ་མོ་གཡང་འདྲེན་གྱི་སྲས་སུ། རབ་བྱུང་ལྔ་པའི་ཤིང་སྤྲེལ་ཟླ་༡་ཚེས་༨རབས་ལོ་༥༢༦༥། ཕུག་ལུགས་༢༡༦༥། ཕྱི་ལོ་༡༢༨༤། ལ་སྐུ་འཁྲུངས། འཁྲུངས་མ་ཐག་ཕྱག་གིས་ཞལ་ཕྱིས་ཏེ་ཙོག་པུར་བཞུགས་ནས་ཨ་མ་ཚེས་བརྒྱད་ཀྱི་ཟླ་བར་འདུག་ཨང་གསུངས་ཡུལ་ལ་གསུང་བྱོན། དགུང་ལོ་གསུམ་བཞི་ནས་རྡོ་བའི་ཁྲི་ཆུང་ངུ་ལ་བཞུགས་ནས་བྱིས་པ་དམངས་ལ་སྐུ་གསུམ་ངོ་སྤྲོད་སོགས་ཟབ་ཆོས་གསུང་བ་དང༌། སྒྱུ་མ་སྨིག་རྒྱུ་འཇའ་ཚོན་ཇི་བཞིན་དུ། །སྣང་ཡང་བདེན་པས་སྟོང་བར་ཁོ་བོས་རྟོགས། །མ་རྟོགས་བྱིས་པ་ཁྱེད་རྣམས་སྙིང་རེ་རྗེ། །ཞེས་གསུངས་པ་ནི་ཚིགས་བཅད་གསུངས་པའི་ཐོག་མར་གྲགས། ཡབ་ཡུམ་ལ་དགོན་པ་དང་ནོར་ལོངས་སྤྱོད་དཔག་ཏུ་མེད་པ་ཡོད་ལུགས་ཧ་ཅང་གསལ་བ་ཐེངས་མང་གསུངས།

 དགུང་ལོ་ལྔ་པ་རབ་བྱུང་ལྔ་པའི་ས་བྱི་རབས་ལོ་༥༢༨༣། ཕྱི་ལོ་༡༢༨༨། ལོ་སྔར་ཀརྨ་པཀྴིས་དོན་བརྒྱུད་ཀྱི་བསྟན་པ་གཏད་ཕྱག་དཔེ་དང་ཞྭ་ནག་སོགས་བསྩལ་ནས་བཀས་མངགས་པ་ལྟར་གྲུབ་ཐོབ་ཆེན་པོ་ཨོ་རྒྱན་པ་རིན་ཆེན་དཔལ་ལ་རིན་པོ་ཆེ་ཀརྨ་པ་འབྱོན་པ་ལ་འོད་ཀྱི་དྲ་བས་ཁེངས་པ་སོགས་གཟིགས་སྣང་ཤིན་ཏུ་གསལ་བ་མང་པོ་བྱུང་ཡང་ད་དུང་ཉམས་སད་ཕྱིར་སྟན་མཐོན་པོ་བཤམས། ནང་དོན་དུ་ཞབས་འབྲིང་རྣམས་ལ་དུང་འབུས་པ་སོགས་བསུ་བ་ཞུས་གསུངས། ཁོང་རང་ཉིད་ཀྱིས་གསང་བདག་གི་ཏིང་འཛིན་མཛད་ནས་བཞུགས་པས་བྱིས་པས་བྱིས་པ་དེ་ཨོ་རྒྱན་པའི་དྲུང་དུ་བྱུང་དུས་ཟིལ་གྱིས་མ་ནོན་པར་བག་ཚ་མེད་པར་དྲིལ་གདངས་ཤིག་ཡོད་པ་དེ་དཀྲོལ། སྟན་མཐོན་པོ་ལ་ཐལ་གྱིས་འཛེགས་ནས་བཞུགས། ཁྱོད་སུ་ཡིན་གསུངས་པས་ཕྱག་མཛུབ་ནམ་མཁའ་ལ་སྒྲེངས་ཏེ་ང་ནི་མིང་༼༨༢༽ཡོངས་སུ་གྲགས་པའི་ཀརྨ་པའོ་གསུངས། སྔོན་གྱི་མཇལ་ལུགས་ཤོད་གསུངས་པས་ཐམས་ཅད་ཚིགས་བཅད་དུ་གསུངས། ངའི་ཞྭ་ནག་དང་དཔེ་ཆ་ཁྱེད་ལ་ཡོད་པ་གསུངས། དེ་བདེན་ཞེས་དབུ་ཞྭ་ཕུལ་བས་བཞེས། སླར་མར་བབས་ནས་ང་བླ་མ་ཡིན་ཀྱང་ད་ཆ་ཁྱེད་ཀྱིས་བསྐྱང་དགོས་པ་འདུག་གསུངས་ནས་ཕྱག་མཛད། ཡབ་ཡུམ་ལ་གསུངས་ཚུལ་རྣམས་ཞལ་འཛོམས་ཏེ་དྲིས་པས་ཕྱོགས་ཐམས་ཅད་ནས་རྟགས་ཐོན་ཐམས་ཅད་ཡིད་ཆེས་ཏེ་ཀརྨ་པཀྴིའི་ཡང་སྲིད་དུ་ངོས་འཛིན་མཛད། ངའི་བླ་མའི་གསང་མཚན་རང་བྱུང་རྡོ་རྗེ་ཡིན་པས་མཚན་ཡང་དེ་ག་འདོགས་སོ་གསུངས་ནས་སྒྱུར་བར་རང་བྱུང་རྡོ་རྗེར་མཚན་གསོལ། ཡི་གེ་འབྲི་ཀློག་ཐམས་ཅད་སུས་ཀྱང་སློབ་དགོས་པར་མཁྱེན། མངའ་རིས་ཁུལ་གྱི་བླ་མ་དགེ་བཤེས་རྣམས་ཀྱི་གཙུག་རྒྱན་མཁས་བཙུན་སེར་ཁང་བས་མཇལ་ནས་གུས་པ་དང་བཅས་ལོ་རྒྱུས་དྲི་བ་ཞུས་པས་བར་དོའི་རྣམ་ཐར་ལ་སོགས་པ་མང་པོ་གསུངས་པ་ཁོང་གིས་ཕྱག་བྲིས་སུ་བཏབ།

 དེ་ནས་མཁས་གྲུབ་ཨོ་རྒྱན་པས་བྱང་ཆུབ་མཆོག་ཏུ་སེམས་བསྐྱེད་པ་དང༌། འཁོར་ལོ་སྡོམ་པ་དྲིལ་བུ་ལུགས་ཀྱི་དབང་དང༌། མ་ཕུར་གྱི་དབང་སོགས་ཕུལ། དགྱེས་མཛད་དང༌། སྒྱུ་འཕྲུལ་དྲ་བ། དུས་ཀྱི་འཁོར་ལོ་དང༌། འབྱུང་པོ་འདུལ་བྱེད་ཀྱི་རྒྱུད་ལ་སོགས་གསུངས། གཞན་ཡང་རོ་སྙོམས་སྐོར་དྲུག་དང༌། བསྲེ་འཕོ་དང༌། སྐུ་གསུམ་ངོ་སྤྲོད། ཁྲིད་ཆེན་བརྒྱད་དང༌། རྒྱལ་བ་རྒྱ་མཚོ། དོ་ཧ། ལྷན་ཅིག་སྐྱེས་སྦྱོར། གཞན་ཡང་ཆོས་བཀའ་མཐའ་ཡས་པ་གསུངས། ཀརྨ་པ་རང་བྱུང་རྡོ་རྗེ་དགུང་ལོ་༧པ་རབ་བྱུང་༦་ལྕགས་ཕ་སྟག་ལོ་རབས་ལོ་༥༢༨༥། ཕུག་ལུགས་༢༡༧༡། ཕྱི་ལོ་༡༢༩༠། ནས་ཁྲོ་ཕུ་བ་མཁན་པོ་ཀུན་ལྡན་ཤེས་རབ་ལས་རབ་ཏུ་བྱུང་བ་དང་དགེ་ཚུལ་བསྒྲུབས་ཏེ་འདུལ་བ་ཅི་རིགས་གསན། མཚན་སྔོན་མ་ལས་གསར་སྤོ་མ་མཛད་པར་སྣང༌། དེའི་ཚེ་མངའ་རིས་ཀྱིས་གཙོས་པས་སྙན་གྲགས་ཀྱི་ས་ཆེན་ཁྱབ། ལ་སྟོད་སྤུ་རངས་སུ་བཞུགས་པ་ལ་མཚུར་ཕུར་གྲུབ་ཆེན་གཉན་རས་པ་ལ་ཐུགས་རྗེ་ཆེན་པོའི་སྤྲུལ་པ་ཞིག་གིས་སྐུལ་བ་དང༌། མགོན་པོ་དང༌། སྔགས་བདག་གཉིས་ལ་སྟོད་དུ་བྱུང་ནས་མཚུར་ཕུར་མྱུར་དུ་འབྱོན་དགོས་ཟེར།

 དེ་ནས་རང་བྱུང་རྡོ་རྗེ་དགུང་ལོ་དགུ་པ་རབ་བྱུང་ལྔ་པའི་ཆུ་འབྲུག་ལོ་རབས་ལོ་༥༢༨༧། ཕུག་ལུགས་༢༡༧༣། ཕྱི་ལོ་༡༢༩༢། ལོ་གདན་ས་མཚུར་ཕུར་ཕྱག་བཏེགས་པར་ལམ་དུ་ལྷ་འདྲེ་དུ་མས་བསུ་བ་ཞུས། མཚུར་ཕུའི་གདན་སར་ཕེབས་པ་ན་སྔགས་བདག་གིས་ཆུ་མིག་དྭངས་གཙང་ཞིག་ཕུལ། སྐལ་དམན་༼༨༣༽འགའ་ཞིག་གིས་ད་དུང་འཁྲུལ་བྲལ་ཡིན་མིན་ཐེ་ཚོམ་དུ་ཡོད་པ་ལ་ང་ཀརྨ་པཀྴིའི་སྐྱེ་བ་ཡིན་ན་བྲག་གདོང་སྐམ་པོ་འདིར་ཆུ་མིག་འབྱུང་བར་གྱུར་ཅིག་ཅེས་གསུངས་པས་དེ་མ་ཐག་ཆུ་མིག་བྱུང་བ་དང་ཆུ་མིག་དེའི་འགྲམ་དུ་ཤིང་ཐུར་གཞོགས་ཕྱེད་མེས་ཚིགས་པ་ཞིག་ཕྱག་གིས་བཙུགས་ནས་བདེན་ཚིག་གསུངས་པས་བདེན་སྟོབས་ཀྱིས་ལྗོན་ཤིང་ཡལ་ག་ལོ་འདབ་རྒྱས་པ་བཅས་བྱུང་བ་ཕྱིས་ཀྱང་སྒྲུབ་ཆུར་གྲགས་པ་དང་ལྗོན་ཤིང་བཅས་ཡོད། མཚུར་ཕུར་ཕེབས་མ་ཐག་མགོན་རྣམས་ཤིན་ཏུ་དགྱེས་པའི་འཕྲིན་ལས་མཛད་པ་གཟིགས་པས་མ་མགོན་གྱི་བསྟོད་པ་མཛད། གཉན་རས་ལས་ཆོས་ཇི་སྙེད་ཞུས་ཚེ་རྒྱུད་པའི་བླ་མ་མང་པོས་བསྐོར་འདུག་པ་གཟིགས། བཀྲ་ཤིས་གསར་མར་རབ་གནས་གནང་བར་བཀའ་བརྒྱུད་ཀྱི་བླ་མ་རྣམས་བྱོན། བླ་མ་ཤེས་རབ་དཔལ་ལས་སྡུད་པའི་དཀའ་འགྲེལ་དང་པཉྩི་ཀ་པདྨ་ཅན་ཞུས། དགེ་བའི་བཤེས་གཉེན་རྒྱལ་བ་ལ་དགྱེས་རྡོར་ལ་སོགས་པ་གསན། ཡང་གཉན་རས་དགེ་འདུན་འབུམ་ལ་གསར་རྙིང་གི་རྒྱུད་སྒྲུབ་ཐབས་མན་ངག་ཤིན་ཏུ་མང་བ་གསན། གནམ་མཚོ་པ་མི་བསྐྱོད་རྡོ་རྗེ་ལ་མ་གཅིག་གི་གཅོད་ཡུལ་ལ་སོགས་མང་པོ་གསན། སྔར་སྟོད་ལུང་འཕར་ཚང་དུ་གྲོང་འཇུག་མཛད་ཚེ་སྤྱན་ལ་ས་འདེབས་མཁན་མ་དེ་ལ་མཛོ་མོ་ཞིག་གནང༌། ཁྱོད་ཀྱིས་ངའི་མིག་ལ་ཅི་ཙུག་བྱས་གསུངས་པས། ཁབ་བཙུགས་པ་མེད་ས་ཞིག་བཏབ་ལགས་ཟེར།

 ཀརྨ་པ་རང་བྱུང་རྡོ་རྗེ་དགུང་ལོ་བཅུ་གཅིག་པ་ཤིང་རྟ་རབས་ལོ་༥༢༨༩། ཕུག་ལུགས་༢༡༧༥། ཕྱི་ལོ་༡༢༩༤། ལོར་སོག་སེ་ཆེན་འདས། ས་གཡོས་མང་དུ་བྱུང་བའི་ཚེ་ལུས་ཀྱི་རྩ་མདུད་གྲོལ་ཞིང་ཡེ་ཤེས་ཕྱོགས་མེད་དུ་ཤར། ཡང་དགུང་ལོ་བཅོ་བརྒྱད་པ་རབ་བྱུང་ལྔ་པའི་ལྕགས་མོ་གླང་རབས་ལོ་༥༢༩༦། ཕུག་ལུགས་༢༡༨༢། ཕྱི་ལོ་༡༣༠༡། ལོར་ཏཱ་དབེན་གཞོན་ནུ་སེང་གེའི་སློབ་མ་མཁན་པོ་གཞོན་ནུ་བྱང་ཆུབ་དང༌། སློབ་དཔོན་དགེ་འདུན་རིན་ཆེན་པ་ལས་བསྙེན་པར་རྫོགས་ཤིང༌། ལུང་སྡེ་བཞི་ལ་སོགས་པ་དམ་ཆོས་འདུལ་བའི་སྐོར་རྒྱ་ཆེ་གསན་ཅིང༌། སྒྲོལ་མའི་སྒྲུབ་ཐབས་ལ་སོགས་འགའ་ཡང་གསན། གསང་ཕུ་གླིང་སྨད་ཀྱི་གདན་ས་པ་ཤཱཀྱ་གཞོན་ནུ་ལ་དབུ་མའི་སྐོར་མང་པོ་དང༌། བྱམས་ཆོས་ལྔ། མངོན་པ་གོང་འོག་དང༌། ས་སྡེ། ཚད་མ་ལ་སོགས་མང་དུ་གསན། དེ་ནས་ཁམས་སུ་ཐེགས།

 ཀརྨ་པ་རང་བྱུང་རྡོ་རྗེ་དགུང་ལོ་ཉི་ཤུ་པ་ཆུས་ཡོས་རབས་ལོ་༥༢༩༦། ཕུག་ལུགས་༢༡༨༤། ཕྱི་ལོ་༡༣༠༣། ལོར་ཀརྨ་ལྷ་སྟེང་ཕྱག་བཏབ་སྟེ་འདུས་སྡེ་བཙུགས། ཚ་བ་སྒང་སོགས་མང་པོར་བྱོན་༼༨༤༽པས་གཞི་བདག་རྣམས་ཀྱིས་བསུ་བ་ཞབས་ཏོག་རྒྱ་ཆེན་པོ་བྱས། མི་མ་ཡིན་རྣམས་བཀའ་ལ་བཏགས་པས་ཀོལ་ཏིའི་འཁྲུག་པ་ཆེན་པོ་ཡང་ཞི་བར་མཛད། དེར་བཱི་མ་ལ་མཛོད་སྤུར་ཐིམ་པར་གཟིགས་པས་རྫོགས་པ་ཆེན་པོའི་དོན་ཐམས་ཅད་རྟོགས་ཤིང་རྫོགས་ཆེན་སྙིང་ཐིག་གི་ཡིག་ཆ་མཛད། མནལ་ལམ་དུ་མདོ་སྡེའི་བསྟན་བཅོས་ཀྱང་མཛད། ཀུན་སྤྱོད་ཀྱི་འགྲེལ་པ་མཛད་ཚེ་མཁའ་འགྲོས་མཆོད། འཁོར་དང་སྙན་གྲགས་མི་བཟོད་པར་སྔགས་པ་བརྒྱད་ཀྱིས་ཕུག་པར་གཤིན་རྗེ་བསྒྲུབ་ནས་མཐུ་བྱས་པས་དགྲ་ནག་ཞལ་གསུམ་ཕྱག་དྲག་གིས་སྔགས་སྒྲ་སྒྲོགས་ཤིང་དེའི་རིག་སྔགས་བཟློག །ཕུག་པ་དིབས་ཏེ་སྔགས་པ་ཐམས་ཅད་ཤི། རོང་བཙན་ཁ་བ་དཀར་པོར་བྱོན་ཏེ་གནས་ཡིག་མཛད། རྩ་རིར་ཨོ་རྒྱན་རིན་པོ་ཆེ་དངོས་སུ་མཇལ་ནས་དབང་ལུང་རྫོགས་པར་གནང༌། ཁམས་ཕྱོགས་སུ་འགྲོ་དོན་རྒྱ་ཆེན་མཛད་ནས་དབུས་སུ་བྱོན་པ་ན་གཞི་བདག་ཐམས་ཅད་དང༌། ཁྱད་པར་ཐང་ལྷས་བསུ་བ་རྒྱ་ཆེར་ཞུས། ལྷ་སར་ཇོ་བོ་ལ་གསེར་གྱི་གདུགས་ཕུལ་ཚེ་ཕྱོགས་བཅུའི་དེ་བཞིན་གཤེགས་པ་ཐམས་ཅད་མཆོད་པ་སོགས་ཐུགས་སྣང་བཟང་པོ་ཤར།

 ཀརྨ་པ་རང་བྱུང་རྡོ་རྗེ་དགུང་ལོ་ཉེར་དྲུག་པ་ས་བྱ་རབས་ལོ་༥༣༠༤། ཕུག་ལུགས་༢༡༩༠། ཕྱི་ལོ་༡༣༠༩། ལོར་དཔལ་ཨོ་རྒྱན་པ་ཆེན་པོའི་དགོངས་པ་རྫོགས་ཕྱིར་སྙེ་མདོ་བ་ཀུན་དགའ་དོན་གྲུབ་པ་ལས་དུས་འཁོར་གྱི་བཤད་ཞིག་ཏུ་གསན་ཅིང་རྒྱུད་དང་འགྲེལ་པ་གསར་རྙིང་དབང་དང་གདམས་པ་བཅས་མང་པོ་དང༌། དམ་ཆོས་དཀོན་མཆོག་བརྩེགས་པ་དང་པད་དཀར་སོགས་མདོའི་ལུང་མང་དང༌། མངོན་པ་གོང་འོག་སོགས་རྒྱ་ཆེར་གསན། སྦ་རས་ལས་གསོ་བ་རིག་པའི་གཞུང་དང༌། ཚུལ་ཁྲིམས་རིན་ཆེན་ལ་གསང་འདུས་ཕག་སྐོར་ལ་སོགས་གཞུང་མང་པོ་དང༌། གཞོན་ནུ་འབུམ་པ་ལས་བསྟན་སྲུང་གི་བཀའ་མང་པོ་དང༌། རོ་སྙོམས་དང་ཐུབ་ལྔ་སོགས་གསན། ཛྙཱ་ན་ཤྲཱི་ལ་འགྲེལ་པ་མཐའ་དྲུག་ལ་སོགས་གསན། རིགས་འཛིན་ཀུ་མཱ་ར་རཱ་ཛ་ལ་རྫོགས་ཆེན་སྙིང་ཐིག་དང༌། ནེ་གུ་ལ་སོགས་པ་གསན་པ་དང༌། རེ་ཁོང་རས་པ་ལས་ཀྱང་གསན། མདོར་ན་མདོ་རྒྱུད་བཀའ་བསྟན་འགྱུར་རོ་ཅོག་གསན་བསམ་མ་གནང་བ་མེད་ཅིང་རིག་པའི་གནས་ལྔ་ལ་ཤིན་ཏུ་མཁས་པ་སྐུ་གོང་མ་འདའ་ཀའི་ཞལ་ཆེམས་སུ་གསུངས་པ་ལྟར་བྱུང༌། གསན་ཡིག་པོད་ཁོ་ན་དེང་དུས་སྐྱེ་བོའི་བློ་ལ་མི་གཤོངས་ཤིང༌། ས་རིས་མཛད་པ་ལ་ལྕགས་སྙུགས་བདུན་ཟད་པར་གསུང༌། བཀའ་བརྒྱུད་ཀྱི་བླ་མ་གོང་མ་ཕལ་ཆེར་མཇལ་ཞིང་ཆོས་ཐོབ་༼༨༥༽ཚུལ་སོགས་གཟིགས་སྣང་དུ་བྱུང་བ་ནི་བརྗོད་ཀྱིས་མི་ལང༌། དེ་ནས་སྒམ་པོ་དང༌། ཀོང་པོ། ཙཱ་རི་གཡུ་མཚོ་སོགས་ལ་ཡང་ཐེགས། ངོ་མཚར་གྱི་ལྟས་དུ་མ་དང་རྫུ་འཕྲུལ་བསམ་གྱིས་མི་ཁྱབ་པ་བཞེས། ཁྲང་དོགས་པོའི་ཆུ་ལ་མཁའ་འགྲོས་བྱེ་ལམ་གཏོད་པ་ལ་ཐམས་ཅད་བྱོན། སྤྱིར་ཀོང་པོར་ལོ་གསུམ་བཞུགས། ཡུལ་གྲུ་ཐམས་ཅད་ལ་བྱོན། ཀོང་པོར་དགོན་གནས་མང་པོ་ཕྱག་བཏབ། ཀོང་པོ་བྲག་དཀར་ཞེས་པ་བྲག་རི་རྗེ་བཙུན་རྡོ་རྗེ་ཕག་མོའི་རང་བྱོན་གྱི་བྷ་ག་ལས་བདུད་རྩི་དྲངས་ཏེ་བྲག་དཀར་ལྷ་ཆུའི་གནས་སྒོ་ཕྱེ།

 ཀརྨ་པ་རང་རྡོ་དགུང་ལོ་སུམ་ཅུ་པ་ཆུ་གླང་རབས་ལོ་༥༣༠༨། ཕུག་ལུགས་༢༡༩༤། ཕྱི་ལོ་༡༣༡༣། ལོར་གུ་རུ་ལས་འབྲེལ་རྩལ་གྱིས་ལྷོ་བྲག་ནས་སྙིང་ཐིག་གཏེར་ལས་བཏོན་པའི་ཤོག་སེར་ཕུལ། ཡང་དགུང་ལོ་སོ་ལྔ་པ་རབ་བྱུང་ལྔ་པའི་ས་རྟ་རབས་ལོ་༥༣༡༣། ཕུག་ལུགས་༢༡༩༩། ཕྱི་ལོ་༡༣༡༨། ལོར་མཚུར་ཕུའི་སྐུང་ན་བཞུགས་སྐབས་ཕྱི་ནང་གི་གཟའ་སྐར་དུས་སྦྱོར་ཐམས་ཅད་གཟིགས་ཏེ་རྩིས་ཀུན་ལས་བཏུས་པའི་བསྟན་བཅོས་མཛད། རྗེ་འདིས་དུས་འཁོར་གྱི་དགོངས་པ་ཇི་བཞིན་གཟིགས་ནས་མཛད་པའི་བསྟན་རྩིས་ནི་དུས་འཁོར་བ་གཞན་རྣམས་ཀྱིས་འདོད་པའི་ལོ་གྲངས་ལས། ལག་པ་༡༨༢་གདེངས་ཅན་ཟླ་བས་དམན་པ་ཡིན་ཏེ། མཁས་གྲུབ་ཨོ་རྒྱན་པའི་བསྟན་རྩིས་དང་ཕྱོགས་མཐུན་པ་ཡིན། དེ་ནས་དགྱེས་རྡོར་བརྟག་གཉིས་ཀྱི་འགྲེལ་པ་མཛད། ཇོ་མོ་གངས་ལ་སོགས་པར་དབེན་གནས་མཛད། གཞུའི་གྲུ་བཞིར་བཞུགས་ཚེ་འགྲོ་དོན་གྱི་ལྟས་གཟིགས་ནས་མཚུར་ཕུའི་ཕྲེང་སྟོད་དུ་བདེ་ཆེན་གྱི་དགོན་པ་བཏབ། ཟབ་མོ་ནང་དོན་གྱི་གཞུང་ཆེན་ལྗགས་རྩོམ་མཛད། བདེ་ཆེན་ཡང་རིའི་ཆུ་མིག་བརྒྱ་རྩར་ཁྲིད་མཛད་ཚེ་འོད་གསལ་སྒྱུ་ལུས་ཉིན་མཚན་འཁོར་ཡུག་ཏུ་སོང་བའི་སྒོམ་ཆེན་པ་མང་དུ་བྱུང༌། དེར་བཤད་རྒྱུད་རྡོ་རྗེ་ཕྲེང་བའི་དགོངས་དོན་བཀྲལ་བ་དང༌། དམ་ཚིག་རྒྱ་མཚོའི་རྩ་འགྲེལ་བརྩམས། རྗེའི་སྒྲུབ་ཕུག་གི་ནང་དུ་སྐུ་རྒྱབ་དང་ཐོག་ལ་དབུའི་རྗེས་སྟེང་དུ་ཞབས་རྗེས་སོགས་འདམ་ལ་བརྫིས་པ་ལྟར་མང་པོ་མཇལ་རྒྱུ་ཡོད།

 སྤྱིར་བདེ་ཆེན་ཡང་རིར་དབུ་ཞྭ་ཕུར་བའི་རྗེས་སོགས་རང་བྱོན་མང་པོ་དང༌། བུ་སློབ་སྒོམ་ཆེན་བདེན་པ་མཐོང་བ་བརྒྱ་དང་བརྒྱད་ཅུ་ལུས་མ་སྤང་བར་མཁའ་སྤྱོད་དུ་གཤེགས་ཤུལ་རྫ་སྤྱིལ་དང༌། གཡམ་སྤྱིལ་གྲངས་མེད་ཡོད་ཅིང༌། བདེ་ཆེན་གྱི་གདན་འཛིན་མཁས་གྲུབ་བསམ་གྱིས་མི་ཁྱབ་པ་ཤ་སྟག་བསྐོ་འཇའ་མཛད། སེང་གེ་ལུང་དུ་རྟོགས་ལྡན་གྲགས་སེང་དང༌། རིན་ཆེན་གླིང་དུ་ཁུ་ཡོར་རྟོགས་ལྡན་སོགས་བུ་སློབ་རྣམས་ནས་བསྐྱངས། སྐབས་༼༨༦༽དེར་མཁས་གྲུབ་བཟང་ལ་རགས་པ་དུ་མ་བྱུང་བའི་རྟགས་ཀྱིས་ཞལ་སློབ་ཞྭ་དམར་རྟོགས་ལྡན་གྲགས་པ་སེང་གེ་ལྟ་བུར་ཡང་བདེ་ཆེན་གྱི་གདན་འཛིན་སྐོ་བ་མ་མཛད་པར་སྣང༌།

 དེ་ནས་ཇོ་མོ་གངས་དང༌། གཡས་རུ་ཤངས། དཔལ་ལྡན་ས་སྐྱ། ཉང་སྟོད་སྨད་བར་གསུམ། ཡར་འབྲོག་སོགས་ལ་བྱོན་པར་སངས་རྒྱས་བྱང་སེམས་མང་པོས་ཞལ་གཟིགས་ལུང་བསྟན་དང༌། དབང་ལུང་གདམས་ངག་དུ་མ་དངོས་སུ་གནང་བའི་གཟིགས་སྣང་མཐའ་ཡས་ཤིང༌། གནས་དགོན་འདུས་སྡེ་མང་པོར་བསྙེན་བཀུར་དང༌། ཉམས་གཟོ་གསར་འདེབས་ཀྱི་མཐུན་རྐྱེན་དང་ཡོ་བྱད་ཕྱོགས་མེད་དུ་བཀྱེ། ཡུལ་ལུང་དེ་རྣམས་ཀྱི་སྐྱེ་འགྲོ་ཐམས་ཅད་ཐར་པའི་ས་བོན་ལ་བཀོད། མཚུར་ཕུར་གཞལ་མེད་ཁང་ཕྱིས་གཞལ་ཡས་ཁང་ཟེར་དང་རྒྱ་ཕིབས་སོགས་གསར་བཞེངས་མཛད། སྐྱེས་རབས་སོ་བཞིའི་ཆ་ལག་སྟོན་པའི་སྐྱེས་རབས་བརྒྱ་པ་ལྗགས་རྩོམ་མཛད། མཚུར་ཕུ་ལྷ་ལུང་གི་སྐུ་འབུམ་ཞིག་གསོ་དང་གསེར་གསོལ་མཛད་ཚེ་མ་འོངས་པར་དགེ་སློང་དྲུང་དུ་གྱུར་པས་རྒྱལ་བ་བྱམས་པའི་མཆོད་རྟེན་བྱེད་པར་མཁྱེན། ཀོང་པོའི་རྒྱལ་ཁམས་ཀྱི་མི་དང་མི་མ་ཡིན་ཐམས་ཅད་ཀྱིས་སླར་ཡང་སྤྱན་དྲངས། ཕེབས་ལམ་དུ་སྒམ་པོར་བླ་མ་ལྷ་རྗེ་དཔག་མེད་མཇལ། རྩ་རི་ཡུལ་སྟོད་བར་བྱོན། དེར་ཆོས་གསུངས་པའི་བཞུགས་ཁྲི་ཡོད། དེར་ཕག་མོའི་ཕྱག་དཔེ་རླུང་གིས་འགྱེད་ནས་མ་འདུས་པས་འདིར་ངའི་ཆོས་ཀྱི་བསྟན་པ་འབྱུང་གསུངས་པ་ལ་ཕག་མོ་ཀར་ལུགས་མ་གནས་དེར་དར། རྩ་རི་གསར་རྙིང་དུ་ངོ་མཚར་གྱི་བཀོད་པ་དུ་མ་གཟིགས་ཤིང་སྔར་མི་གསལ་བའི་གནས་དང་རང་བྱོན་དུ་མ་ཞལ་ཕྱེ། རྟ་བར་རྒྱལ་འཛིན་དུ་གཙང་པོ་ཁ་ཕྱོགས་ཏེ་ཚལ་དང་ཞིང་མང་པོ་ཁྱེར་ནས་མཚོར་གྱུར་པ་ལ་བདེན་ཚིག་གིས་ཕྱག་ནས་འཐོར་བས་གཙང་པོ་ཁ་བསྒྱུར་ཏེ་མི་སེར་རྣམས་ས་ཞིང་བཀོལ་རུང་བ་བྱུང༌། རྣམ་ཐོས་ཚལ་དུ་ཀོང་རལ་ཁ་གསུམ་གྱི་སྐྱེ་བོ་རྣམས་འདུས་པ་ལ་ཆོས་རྒྱ་དཀར་པོས་གནས་སྐབས་དང་མཐར་ཐུག་གི་བདེ་བ་ལ་བཀོད། ནགས་མདར་བཞུགས་དུས་ནགས་ཕུའི་ས་དང་ལམ་གྱི་བཀོད་པ་ཐམས་ཅད་གསུངས་ནས་ནགས་ཕུར་སྒྲུབ་སྡེ་བཏབ། དགུན་ཤིན་ཏུ་གྲང་བ་ལ་སྒྲུབ་ཆུ་མི་འཁྱག་པ་དང༌། དགུ་འདྲེན་དུས་བ་སུར་དང་སྟག་མ་སོགས་ལ་མེ་ཏོག་བཞད་པར་བྱིན་གྱིས་རླབས་པས་ད་ལྟའང་དེ་ལྟར་དུ་ཡོད། ལོ་གཅིག་གི་ནང་ཚུད་དུ་དགོན་པ་དང་སྒྲུབ་སྡེ་མང་པོ་ཕྱག་བཏབ། ལྐོག་ཕྲེང་དུ་ཟབ་མོ་ནང་དོན་གྱི་རང་འགྲེལ་མཛད། ཤར་ལས་གཤིན་གྱི་གནས་རྒྱ་ལ་སེང་གཏམ་དུ་༼༨༧༽གཟིགས་ཏེ་ངན་འགྲོ་དཔག་མེད་དྲངས། བང་རམ་སྤང་དུ་ཚད་མ་པཎྜི་ཏའི་རེ་ཞུ་ལྟར་རྩ་རིའི་མཁའ་འགྲོ་བུ་མོ་བཅོ་བརྒྱད་འགུག་པ་མཛད་ནས་དངོས་སུ་བསྟན། ཕྱག་དབང་དང་དར་མདུད་རེ་ཀརྨ་ནང་སོའི་ཆིག་པ་གཅིག་བཅས་གནང་སྟེ་ཕྱིར་དེངས་གསུངས་ནས་ཡལ།

 བོན་གྱི་ཆོས་འབྱུང་ལས་རབ་བྱུང་དྲུག་པའི་ལྕགས་རྟ་རབས་ལོ་༥༣༢༥། ཕུག་ལུགས་༢༢༡༡། ཕྱི་ལོ་༡༣༣༠། ལོར་བོན་རི་པ་འབྲུག་སྲས་ཀྱིས་ཀརྨ་པ་དང་རྫུ་འཕྲུལ་འགྲན་པ་ལ་རྗེ་རང་བྱུང་ཞབས་ཀྱིས་བོན་རིའི་གནས་སྒོ་ཕྱེ་ཏེ་བྲག་ལ་ཉི་ཟླའི་རང་བྱོན་གྱི་རྟག་དང་ཞབས་རྗེས་མང་པོ་བཞག །

 དེ་ནས་མཚུར་ཕུར་ཕེབས་བསྟན་པའི་བྱ་བ་རྒྱ་ཆེན་པོ་མཛད། ཚལ་པའི་དྲུང་ཆེན་སྨོན་ལམ་རྡོ་རྗེས་གདན་དྲངས་ནས་བཞུགས་སྐབས་གཡག་སྡེ་པཎ་ཆེན་གྱིས་མཇལ་དུ་བཅར་ནས་ཕྱག་མ་ཕུལ། བདག་དད་ན་དགེ་བའི་བཤེས་གཉེན་དུ་བསྟན་པ་ལགས་པས་ཞག་འགའ་ཞབས་ཕྱིར་བསྡད་ནས་བརྟག་པར་ཞུས་པས་མཉེས་བཞིན་གནང༌། རྗེས་ཉིན་བར་དགེ་བཤེས་དུ་མར་མདོ་སྔགས་ཀྱི་བཤར་ཆེན་རྒྱ་མཚོ་ལྟ་བུ་མང་དུ་གསུངས། མཚན་མོ་དབང་རྗེས་གནང་ཟབ་ཁྲིད་དཔག་མེད་གནང༌། བར་རྣམས་སུ་སྐྱེ་བོ་དཔག་ཏུ་མེད་པ་ལ་མཇལ་ཁ་དང༌། གསེར་ཡིག་པ་དཔག་མེད་ལ་ངོ་ལེན་ཞལ་བཀོད། ཚལ་པའི་སྐུ་གསུང་ཐུགས་རྟེན་མང་པོ་དང་ཁྱད་པར་ཚལ་པའི་བཀའ་བསྟན་འགྱུར་མང་པོ་གསར་བཞེངས་ཀྱི་འབྲི་ཞུས་དག་ཐེར་སོགས་ལ་ཞལ་བཀོད་བཅས་རླབས་ཆེན་གྱི་མཛད་པ་རྒྱ་མཚོ་ལྟ་བུ་མཐའ་དབུས་མི་མངོན་པ་རྣམས་གཅིག་གོ་གཅིག་གིས་མི་འགག་ཅིང་མཚར་དུ་དངར་བ་ལ་སྐུ་གསུང་ཐུགས་དལ་ཞིང་ལྷོད་ཆགས་པ་ལས་ཀྱང་མི་གཡོ་བར་གཟིགས། ཆོས་ཀྱི་དཀའ་གནད་རྣམས་ཞུས་པ་ལ་དེ་ཙམ་དཀའ་བ་མ་ཡིན་ཏེ། དེ་ལས་གཞན་འདི་དང་འདི་ལྟ་བུའོ་ཞེས་གསུངས་པ་ན་སྔོན་རྣ་ལམ་དུ་མ་གསན་པ་དུ་མ་གསན། ཉིན་རེ་བཞིན་རྗེ་འདི་མཁས་པ་དང་གྲུབ་པའི་མཐའ་རྗེས་མི་དཔོག་པར་སོང་བས་ཁོང་གིས་དེ་རྣམས་བློའི་ར་བ་ལས་ཡོངས་སུ་བརྒལ་ཏེ་ཞབས་ལ་སྤྱི་བོས་གཏུགས། ཟླ་མེད་པའི་སྤྲུལ་པའི་སྐུ་རིན་པོ་ཆེ་ཞེས་རྩ་བའི་བླ་མ་མཆོག་ཏུ་འཛིན་པར་མཛད།

 གཞན་ཡང་ཐོས་པས་དྲེགས་པ་དང་བསྒོམས་པས་དྲེགས་པ་མང་པོས་མཇལ་བ་ན་ཁོང་རང་གི་ང་རྒྱལ་དང་བསྟུན་ཏེ་མིང་ནས་འབོད་པ་དང་བསྔགས་པ་ཡང་མཛད། སྔོན་གྱི་བྱེད་སྤྱོད་དང༌། འབྱུང་འགྱུར་སོགས་ཡི་གེར་བཀོད་དེ་སོ་སོར་གནང་བས་ཐམས་ཅད་ང་རྒྱལ་ཞི་སྟེ་སྣོད་ལྡན་གྱི་སློབ་མར་གྱུར་པ་མང་དུ་བྱུང༌། ༼༨༨༽སྟོད་ལུང་ཉན་གྱི་ཕུར་ཆབ་སྟོད་ལུང་ཆབ་མཚན་ལ་ལྗགས་རེག་མ་ཐག་འདི་ལ་ཆུ་ཕལ་པ་གསུམ་གཉིས་དང་སྨན་གྱི་ཆུ་གསུམ་ཆ་གཅིག་ཏུ་སྣང༌། ཤར་ནས་སྐྱེ་བའི་ཆུ་དྲོན་མོ་ཤེད་མེད་འདི་ཆུ་ཕལ་པ་སྟེ་གསུམ་གཉིས་དང༌། ནུབ་ནས་བབས་པའི་ཆུ་གྲང་མོ་ཤེད་ཅན་འདི་སྨན་གྱི་ཆུ་སྟེ་གསུམ་ཆ་གཅིག་སྣང་ངོ་གསུངས་པས་མཁས་པ་ཤེས་རིན་ཡིད་མ་ཆེས། དེ་ནས་བྱིན་རླབས་མཛད་པས་ཆུ་ཕལ་པ་སྐྱེ་བ་ནུབ། སྨན་ཆུ་དེ་ཆེར་འཕེལ་བས་ཡུལ་མི་རྣམས་ཀྱིས་སྔོན་གྲང་མོ་འདི་གསུམ་ཆ་གཅིག་ཙམ་ལས་མེད། ད་རེས་རྗེ་ཕེབས་ནས་གསུམ་འགྱུར་དུ་འཕེལ་ཞིང་སྔར་བས་བསིལ་ལ་ནུས་པ་ཆེ་བ་འདུག་ཟེར་བས། ངས་དེ་སྐད་བྱས་ཏེ་དགེ་བཤེས་འདིས་ངའི་ཚིག་ལ་ཡིད་མི་ཆེས་པར་འདུག་གསུངས་པས་དགེ་བཤེས་ཞུམ་ཞིང་དད་པར་གྱུར་ཏེ།

 ཤིན་ཏུ་ལྐོག་འགྱུར་ཐམས་ཅད་མཁྱེན་པའི་ཡུལ། །མངོན་སུམ་ཉིད་དུ་མཇལ་བའི་བློ་ལྡན་མིང༌། །བྱོལ་སོང་ཕྱུགས་ཀྱི་ཕྱུགས་དང་རབ་མཚུངས་པ། །བདག་བློས་ནོངས་པར་གྱུར་པ་མཐོལ་ཞིང་བཤགས། །སླན་ཆད་ཁྱེད་ཀྱི་རྣམ་ཤེས་ཚོགས་དྲུག་འདི། །བྱ་བ་གྲུབ་དང་སོ་སོར་རྟོགས་པ་ཡི། །ཡེ་ཤེས་དག་པ་དྲི་མེད་ཡིན་མིན་གྱི། །ཐེ་ཚོམ་གཅོད་མཛད་ཁྱོད་ལ་ཕྱག་འཚལ་ལོ། །

 ཞེས་ཆེད་དུ་བསྟོད་པ་བྱས་སོ། །རྣམ་ཐོས་ཚལ་དུ་རྒྱལ་བའི་ཚེམས་བསྟན་པའི་ཚེ་ལོ་ཙཱ་སྒྱུར་ཞིག་གསུངས་པས། དགེ་བཤེས་སྐད་འགག་ནས་མི་ཐོན་མཆི་ཞུས་པས། ཁྱོད་རང་སྒྱུར་ཞིག་སྐད་ངས་ཤེས་གསུངས་ནས་བྱིན་གྱིས་རླབས་པས་སྐད་ཆེ་ཞིང་སྙན་པ་བྱུང༌། ལོ་ཙཱ་ཞུས་ཚར་བ་དང་ཡང་ཁོང་གི་སྐད་སྔོན་མ་ལྟར་ལས་མ་བྱུང་བས་ཤིན་ཏུ་མཚར་ནས་བསྟོད་པ་ཚིགས་སུ་བཅད་པ་བརྗོད། ཁོང་ཙ་རིའི་ཞོལ་དུ་ལོ་གསུམ་སྒྲུབ་པ་བགྱི་བར་བྱིན་གྱིས་རླབས་སུ་གསོལ་ཞུས་ཙ། ཁྱོད་ལ་བར་ཆད་འོང༌། དབུས་གཙང་དུའང་འཁྲུག་པ་ཆེན་པོ་འོང༌། ངའི་ཕྱག་ཕྱིར་ཁམས་ཕྱོགས་སུ་འདོང་གསུངས། དེ་མ་ཐག་ཚལ་ཁམས་གཉིས་འཁྲུགས། འདི་ལགས་སམ་ཞུས་པས་འདི་ནི་མགོ་འཛུགས་ཙམ་ཡིན་རིམ་པར་འོང་གསུངས་པས། དེ་ནས་ས་སྐྱའི་བཞི་ཐོག་དང་དཔོན་ཆེན་ནང་ཞིག་སོགས་དབུས་གཙང་ཀུན་མ་བདེ། ཧོར་དམག་མང་པོ་འགྲིམས་པ་སོགས་གསུང་ཇི་ལྟ་བ་བཞིན་འབྱུང་བས། ཡང་དགེ་བཤེས་ནས།

 དུས་གསུམ་ལ་ནི་སྒྲིབ་པ་མི་མངའ་བས། །ཀུན་མཁྱེན་སྒྲིབ་མེད་དེ་ལ་ཕྱག་འཚལ་ལོ། །

 ཞེས་སོགས་བསྟོད་པ་མང་དུ་མཛད། དེ་ལྟར་སྐྱིད་ཤོད་དང་དྭགས་ཀོང་ཐམས་ཅད་དུ་ཆོས་འཁོར་བསྐོར་བ་ལ་ཆོས་ཁྲི་གཡོ་བ་དང་འཇའ་འོད་ངོ་མཚར་གྱི་༼༨༩༽ལྟས་དུ་མ་བྱུང༌། སླར་ཁམས་ཀྱི་ཀརྨ་བྱོན། མར་ལམ་སོག་ཆུ་ཁ་ཞེས་པའི་ཆུ་ཆེན་དུ་འགྲོ་བ་རྣམས་བསྒྲལ་བར་དཀའ་ཞིང་ཚེ་སྲོག་ལ་ཉེན་ཁ་ཆེ་བར་གཟིགས་ཏེ་རབ་བྱུང་དྲུག་པའི་ས་སྦྲུལ་ལོར་སོག་ལྕགས་ཟམ་བཙུགས་པར་མཛད། དེ་དང་ཕྱོགས་མཚུངས་ཨུ་པ་ལར་ཡང་ལྕགས་ཟམ་འཛུགས་པར་མཛད་དེ་སྐྱེ་བོ་དུ་མ་འགྲོ་འོང་གི་བསྒྲལ་བར་དཀའ་བའི་སྡུག་བསྔལ་ལས་བསྐྱབས། ཀརྨར་ཞི་ལྷག་ཟུང་དུ་ཆུད་པའི་བསམ་གཏན་པ་ཤིན་ཏུ་མང་བ་བྱུང་ཞིང༌། དེར་ཀླུ་སྒྲུབ་ཀྱི་དགོངས་པ་ཇི་བཞིན་རྟོགས་ནས་ཆོས་དབྱིངས་བསྟོད་པའི་རྣམ་བཤད་མཛད། དགེ་བསྙེན་རྡོ་རྗེ་རྒྱལ་པོའི་གནས་ལ་སོགས་ཀྱི་ཆུ་ལ་ཟམ་པ་མང་པོ་བཙུགས། མཁའ་འགྲོའི་བརྡ་ལས། རྒྱུད་ཀྱི་བདག་པོ་འབུམ་པའི་དོན་ལེགས་པར་དགོངས་ཏེ། རྣལ་འབྱོར་གསུམ་སྙིང་གི་དགོངས་པ་བཀྲལ། དེར་ཀུན་བཟང་གི་སྤྱོད་པའི་སྨོན་ལམ་ཡང་མཛད། དགོན་གསར་ལྷུན་གྲུབ་སྟེང་དུ་བཞུགས། ཕན་ཆེན་ཞིང་བཀོད་ཀྱི་བསྟོད་པ་མཛད། སྤྱན་རས་གཟིགས་དང་འཇམ་དབྱངས་ལ་སོགས་པས་ཞལ་གཟིགས་དང་ལུང་བསྟན་ཚིགས་སུ་བཅད་པ་ཡང་ཡང་བྱུང༌། བོད་དུ་མ་གཅིག་གི་གཅོད་ཡུལ་བརྒྱུད་པའི་ནང་ནས་ཁྱད་པར་གྱི་བཀའ་བབས་ནི་དྲུང་ཐམས་ཅད་མཁྱེན་པ་རང་བྱུང་ཞབས་ལ་མངའ་བ་དེ་ལས་བརྒྱུད་པའི་གཅོད་བརྒྱུད་ཟུར་མང་ལུགས་ད་ལྟའང་ཕྱག་ལེན་ཉམས་བཞེས་དར་རྒྱས་སུ་བཞུགས་པས་འདི་ཁོ་ན་བྱིན་རླབས་གཞན་ལས་ལྷག་པར་ཆེ་བར་གྲགས་སོ། །

 གཞན་ཡང་རྗེ་འདིས་མདོ་སྔགས་བཀའ་གཏེར་གྱི་ཆོས་ཐམས་ཅད་དང༌། རིག་པའི་གནས་གང་ཡང་གསན་བསམ་མ་མཛད་པ་མེད་ལ་ཐམས་ཅད་དཔྱིས་ཕྱིན་པ་ཤ་སྟག་དང་འཆད་རྩོད་རྩོམ་གསུམ་ཇི་ལྟར་མཛད་པ་དེ་རེ་རེར་ཡང་འདི་ཁོ་ནར་སྐུ་ཚེ་གཅིག་ལ་ཉམས་བཞེས་མཛད་པར་འདུག་སྙམས་པ་ཁོ་ན་དང༌། ས་ཆ་ཡུལ་རིས་ཕྱོགས་མེད་དུ་བྱོན་ཏེ་དབེན་གནས་སྒོམ་སྒྲུབ་མཛད་པ་ནི་གྲངས་ཀྱིས་མི་ལང་ཞིང་ཞབས་ཀྱིས་མ་བཅག་པའི་ས་དང་སྒྲུབ་པ་མ་མཛད་པའི་གནས་མེད་པ་ཡུལ་ལུང་འདི་དང༌། སྒྲུབ་གནས་འདི་ལ་རྗེ་རང་བྱུང་ཞབས་ཀྱིས་ལོ་གསུམ་དང་ལྔ་དང༌། བདུན་ལ་སོགས་པ་བཞུགས་ཞེས་ཀུན་གྱིས་གླེང་བར་བྱེད་ཅིང་སོ་སོར་ཕྱག་ཞབས་ཀྱི་རྗེས་བཅས་མཇལ་རྒྱུ་ཡོད་པར་ལྟར་སྐུ་ཚེ་ཧྲིལ་པོར་སྒྲུབ་པ་ཁོ་ན་མཛད་པ་ལྟ་བུ། བསྟན་བཅོས་བརྩམས་པ་དང་གནས་དགོན་ཕྱག་བཏབ་པ། རྟེན་བཞེངས་མཛད་པ་ལའང་དེ་ལྟ་བུ་བཅས་འཕྲིན་ལས་རྣམ་པ་བཞིའི་སྒོ་ནས་བསྟན་འགྲོའི་དོན་མཛད་པའི་ཚུལ་རྣམ་༼༩༠༽ཐར་བསམ་གྱིས་མི་ཁྱབ་ཅིང་སྙིགས་འགྲོའི་བློའི་ར་བ་ལས་ཡོངས་སུ་བརྒལ་བས་ན་མི་རྣམས་གྱ་ཚོམ་གྱི་གནས་སུ་ལྷུངས་བར་ཡང་འགྱུར་ན་རྫོགས་པའི་སངས་རྒྱས་ཀྱི་མཛད་འཕྲིན་ལ་ལྟེམས་ཀྱང་མེད་པར་ངེས་ཤེས་བརྟན་པོས་ཡི་རངས་བྱེད་དགོས་པ་གནད་དམ་པའོ། །

 དེ་ནས་ཀརྨ་པ་རང་བྱུང་རྡོ་རྗེ་དགུང་ལོ་༤༨། རབ་བྱུང་དྲུག་པའི་ལྕགས་ལུག་རབས་ལོ་༥༣༢༦། ཕུག་ལུགས་༢༢༡༢། ཕྱི་ལོ་༡༣༣༡། ལོར་ཧོར་རྒྱལ་པོའི་མི་རབས་བཅུ་པ་ཐོག་ཐེ་མུར་འཇའ་ཡན་དུ་རྒྱལ་པོ་ནས་གསེར་ཡིག་པ་མགོན་པོ་ཚང་ཚིང་སོགས་ལ་འཇའ་ས་དང་སྔོན་ཀརྨ་པཀྴིར་མོང་གོལ་རྒྱལ་པོས་ཕུལ་ནས་མ་བཞེས་པའི་གསེར་གྱི་ཐམ་ག་འཇའ་ཟེར་མ་འབུལ་བ་བཅས་སྤྱན་འདྲེན་པར་དབུས་སུ་འབྱོར་ཏེ་གོང་མའི་འཇའ་ས་རིང་མོར། དཀོན་མཆོག་གསུམ་གྱི་བྱིན་རླབས་ཀྱིས་བསོད་ནམས་ཆེན་པོའི་དཔལ་ལ་བརྟེན་ནས་རྒྱལ་པོ་ངེད་ཀྱི་ལུང་རང་བྱུང་རྡོ་རྗེ་ལ་གསོལ་བ། ཞེས་པ་སོགས་དད་གདུང་ཆེན་པོས་རིང་བའི་སྟབས་སུ་འཕུལ་བའི་ལུང་དང༌། ས་སྐྱ་ལ་སོགས་པའི་བོད་ཀྱི་བླ་དཔོན་རྣམས་ལ་ཡང་བཀའ་ཤོག་བསྩལ་བ་ལ་གསེར་ཡིག་པ་རྣམས་དང་ལྷན་ཅིག་ཏུ་གྱིས་ལ། རིན་པོ་ཆེ་ཀརྨ་པ་གར་བཞུགས་སུ་སོང་ནའང་ཁྱེད་རྣམས་ཀྱིས་གྲོགས་དན་གྱིས། ལེ་ལོ་དང་འཛོལ་བ་བྱུང་ན་ཉེས་པ་ཁྱེད་རྣམས་ལ་ལེན་དུ་འོང༌། ཞེས་པ་སོགས་འབྱོར་བས་ཏི་ཤྲི་ཀུན་དགའ་རྒྱལ་འདི་ས་སྐྱའི་ལྷ་ཁང་བླ་བྲང་གི་གདུང་བརྒྱུད་གྲས་རིན་ཆེན་དཔལ་ནས་བཟུང་ཧོར་རྒྱལ་རབས་གསུམ་གྱི་ཏི་ཤྲི་མཛད་པ་ཡིན། ལ་སོགས་པས་འཇའ་ས་བསྒྲགས་ཏེ་ཆོས་རྗེ་རིན་པོ་ཆེར་ངེས་པར་ཕེབས་གྲུབ་པའི་ཞུ་འབུལ་དང༌། ཕེབས་རྫོང་བཏེགས། དེ་ནས་ལུག་ལོ་ཟླ་བ་བདུན་པ་ལ་ཧོར་ཡུལ་དུ་ཕྱག་བཏེགས། འདམ་གཞུང་དུ་ཕེབས་པ་དང་རྒྱལ་པོའི་སྐུ་ཚེ་ལ་བར་ཆད་ཡོང་བ་འདུག་ད་རེས་སོང་ཡང་མི་མཇལ་བར་འདུག་གསུངས་ནས་མཚུར་ཕུར་ཕྱིར་ལོག་མཛད་པས་ཧོར་ཡུལ་དུ་རྒྱལ་པོ་འཇའ་ཡན་དུ་ཟླ་བ་བརྒྱད་པ་ལ་ཀྱིན་ཇང་ཧུར་སྐུ་གཤེགས།

 སླར་ཡང་གདན་ཞུའི་གསེར་ཡིག་པ་བྱུང་བ་ལྟར་དགུང་ལོ་༤༩་པ་རབས་ལོ་༥༣༧༢། མཚུར་ལུགས་༢༢༠༩། ཕྱི་ལོ་༡༣༣༢། ཆུ་སྤྲེལ་ཟླ་༢་པའི་ལོ་ཧོར་ཡུལ་དུ་ཆིབས་བསྒྱུར། རྒྱ་བོད་ཀྱི་ཕེབས་ལམ་དུ་འགྲོ་དོན་མཐའ་ཡས་པ་མཛད། རྒྱལ་པོ་གནམ་དུ་གཤེགས་ས་ཀྱིན་ཇང་ཧུར་ཡིན་པ་མཁྱེན་ཏེ་དེར་ཕེབས་པ་དང་སྒྲིབ་སྦྱང་གི་ཆོ་ག་མཛད། རྒྱལ་བུ་རཏྣ་ཤྲཱིས་རབ་ཏུ་དད་པའི་སྒོ་ནས་རྩ་བའི་བླ་མར་བཀུར་ཏེ་ཀྱིན་ཇང་ཧུར་ཀར་སྡེའི་དགོན་པ་བཞེངས། ལོ་དེའི་ཟླ་༡༠ ཚེས་༡༨ ལ་རྒྱལ་༼༩༡༽པོའི་ཕོ་བྲང་ཤང་ཏོར་དུ་ཕེབས། རྒྱལ་པོ་རིན་ཆེན་དཔལ་བློན་པོ་དང་བཅས་པས་བསུ་བ་དང་བཀུར་སྟི་རྒྱ་ཆེན་པོས་མཆོད། ད་དུང་རྒྱལ་པོ་རིན་ཆེན་དཔལ་ཡང་སྐུ་ཚེ་ཐུང་བར་ལུང་བསྟན་ནས་དབང་དང་འཕོ་བ་ལ་སོགས་པས་རྗེས་སུ་བཟུང་སྟེ་ཟླ་གཅིག་ནས་གཤེགས། དེའི་གཅེན་པོ་ཐོ་གན་ཐེ་མུར་བྱ་བ་སྨན་རྩེའི་ཡུལ་ཟེར་བའི་རྒྱ་ནག་གི་སུང་རྒྱལ་རབས་ཡུལ་ནན་ཅིང་དང་ཧང་ཀྲོའུ་ཁུལ་ལ་ཟེར། རྒྱ་ནག་ཆེན་པོ་ན་བཞུགས་པ་རྒྱལ་སར་བསྐོ་བ་ལ་རྩིས་པ་རྣམས་དང་ཆོས་རྗེ་རིན་པོ་ཆེའི་ལུང་གིས་ཟླ་བ་དྲུག་འཐེན་ནས་དེའི་རིང་ཨོལ་ཐེ་མུར་གྱིས་སྲིད་བསྐྱངས།

 ཀརྨ་པ་རང་བྱུང་རྡོ་རྗེ་དགུང་ལོ་༥༠་པ་རབ་བྱུང་དྲུག་པའི་ཆུ་མོ་བྱ་ཟླ་༡་པའི་ཚེས་༡༥རབ་ལོ་༥༣༢༨། ཕུག་ལུགས་༢༢༡༤། ཕྱི་ལོ་༡༣༣༣། ཉིན་རྒྱལ་པོ་སྤྱན་འདྲེན་པའི་མི་བྱེ་བ་ཕྲག་མང་པོ་ལམ་མི་གཤོང་པའི་དབུས་སུ་རྒྱལ་པོ་གུར་དཀར་ཆེན་པོའི་ནང་གསེར་ཁྲི་ལ་བཞུགས་པ་ལ་རྒྱང་རིང་ནས་རིན་པོ་ཆེའི་སྔུན་བསུ་བར་བྱོན་ཏེ་ཞབས་ལ་སྤྱི་བོས་གཏུགས། ཡོན་མཆོད་ལྷན་ཅིག་པར་ཕོ་བྲང་ཤང་ཏོར་དུ་ཕེབས། རྒྱལ་པོ་རྒྱལ་རྒྱུད། ཨོལ་ཐི་མུར། ཐའི་ཤྲི་སོགས་དད་པས་འདུད་ཅིང་ཐམས་ཅད་དམ་པའི་ཆོས་ཀྱི་ལམ་བཟང་པོར་དཀྲི་བར་མཛད། ཐའི་ཤྲི་དང་མི་དཔོན་མང་པོའི་བར་འཁྲུག་ཆེན་བྱུང་བར། ཞལ་ཏ་གནང་སྟེ་བསྡུམས།

 ཆུ་བྱ་ཟླ་༦་པའི་ཚེས་༨་ལ་ཕོ་བྲང་ཤང་ཏོར་དུ་ཧོར་རྒྱལ་པོ་ཆེན་པོ་ཐོ་གན་ཐེ་མུར་གེ་སར་དབང་བསྐུར་ཏེ་ཆོས་རྗེ་རིན་པོ་ཆེས་ཤིས་བརྗོད་ཀྱང་མཛད། གོང་མའི་ལུང་གིས་རིན་པོ་ཆེའི་ཉེ་གནས་གྲགས་བརྩོན་ལས་ཀ་ཆེན་པོར་སྤར། རྒྱལ་པོ་བཙུན་མོ་སྲས་དང་བཅས་པ་ལ་དབུ་ཐོག་ཏུ་བུམ་པ་བཞག་ནས་དབང་བསྐུར་བའི་ཚེ་འཁོར་རྣམས་ཀྱི་སོ་སོའི་རྟོགས་པ་གང་ཤར་བ་མཁྱེན་ཏེ་ལན་བཙལ་བས་ཐམས་ཅད་མངོན་པར་མཁྱེན་པ་ཧ་ལས་ཏེ་མི་ཕྱེད་པའི་དད་པ་ཐོབ། དེ་ནས་ཐུགས་རྗེ་ཆེན་པོས་ལུང་བསྟན་པ་དང༌། རྒྱལ་པོ་ཆེན་པའི་ལུང་གིས་ཁྱེད་ཆོས་ཀྱི་དབང་ཕྱུག་ལགས་པས་བདག་ལ་རིགས་འཛིན་པདྨའི་ཚེ་ཆུ་བསྩལ་དུ་གསོལ་ཞེས་གསོལ་བ་བཏབ་པས། དེ་ལྟ་ན་བོད་ཀྱི་བསམ་ཡས་ནས་འདོན་དགོས་གསུངས་ནས་ལན་ཅིག་བོད་དུ་འབྱོན་པར་ཆས་པས། གོང་མ་ཆེན་པོས་ཆོས་ཐམས་ཅད་སྟོང་ཉིད་དུ་རྟོགས་པའི་སངས་རྒྱས་ཀརྨ་པ་ཞེས་པའི་མཚན་གྱི་ཆོ་ལོ་དང༌། ཤེལ་གྱི་སྦེལ་ཀ །གསེར་ཡིག་སྒོར་མོ་རྣམས་འཇའ་སར་ཕུལ། ཉིད་ཀྱི་ཞལ་སློབ་མདོ་ཁམས་ན་ཏིང་འཛིན་བཟང་པོ། ཚལ་པ་དགེ་སྦྱོང་ཆེན་པོ་སོགས་ལ་སི་ཏུའི་དམ་ག་དང་ལས་ཀ་ཆེ་བ་གནང༌། ཁོངས་༼༩༢༽གཏོགས་ཙ་རི་གསར་རྙིང་ལ་སོགས་པའི་གནས་དགོན་རྣམས་ལའང་གསེར་བྲེ་ལ་སོགས་པའི་སྐུ་འཁྱོས་ཀྱི་ཡོ་བྱད་ཆེ་བ་ཕུལ། མཚུར་ཕུར་ཐོག་ཐེ་མུར་འཇའ་ཡན་དུ་གོང་མའི་ཡིན་ཐང་འཛུགས་རྒྱུ་དང༌། མཚུར་ལུང་པ་རྣམས་དར་རྒན་དར་གན་དུ་ཕུལ།

 ཀརྨ་པ་རང་བྱུང་རྡོ་རྗེ་དགུང་ལོ་༥༡་པ་ཤིང་བྱི་ཟླ་༥་པའི་ཚེས་༡༥་ལ་རབས་ལོ་༥༣༢༩། ཕྱི་ལོ་༡༣༣༤། ཕྱག་བཏེགས་ཏེ་རྒྱ་ནག་གི་རི་བོ་རྩེ་ལྔར་བྱོན། གནས་དེར་འཕགས་པ་འཇམ་དཔལ་གྱི་འཕྲིན་ལས་ཀྱི་བཀོད་པ་གཟིགས། མི་ཉག་འགར་ལྷ་ཁང་དགོན་པ་ཉམས་གསོ་དང་ཆོས་ཀྱི་རིང་ལུགས་འཛིན་པ་མང་པོ་བསྐོས། འཁྲུགས་པ་ཆེ་ཆུང་མང་པོ་བསྡུམས། སྨར་ཁམས་ནས་ཀརྨ་བརྒྱུད་འགྲོ་དོན་དཔག་མེད་པ་མཛད།

 ཡང་དགུང་ལོ་ང་གཉིས་པ་ཤིང་མོ་ཕག་ཟླ་༥་ཚེས་༢༥་ཉིན་ཏེ་ལ་འདམ་གཞུང་དུ་ཕེབས། དབུས་གཙང་ན་ཆེ་བ་ཐམས་ཅད་ཀྱིས་བསུ་བ་ཇ་འདྲེན་བཀུར་སྟེ་བསམ་གྱིས་མི་ཁྱབ་པ་ཞུས། དེ་ནས་གདན་ས་མཚུར་ཕུར་ཕེབས། དགུན་བསམ་ཡས་མཆིམས་ཕུར་ཟླ་བ་དྲུག་བཞུགས་ནས་མཁས་བཙུན་མང་པོའི་སྒྲུབ་སྡེ་བཙུགས། མཁས་བཙུན་ཀློང་ཆེན་རབ་འབྱམས་པ་ཁྲིད་པ་དཔོན་དུ་བསྐོས། རིན་པོ་ཆེ་ལས་བཀའ་བསྟན་འགྱུར་རོ་ཅོག་བཞེངས་ཏེ་རབ་ཏུ་གནས་པར་མཛད། གོང་མའི་སྐུ་ཚེ་བསྲིང་བའི་ཆེད་དུ་བསམ་ཡས་ནས་ཕུ་ནས་རྫུ་འཕྲུལ་གྱིས་ཚེ་ཆུ་སྤྱན་དྲངས་གོང་མ་ནས་གནད་འདྲེན་གསེར་ཡིག་པ་ཡང་ཡང་བྱུང་ནས་དགུང་ལོ་༥༣་མེ་ཕོ་བྱི་བའི་ཟླ་༨་ཚེས་༨་སླར་ཡང་ཧོར་ཡུལ་དུ་ཐེངས་གཉིས་པ་ཕྱག་བཏེགས། ཕེབས་ལམ་དུ་འགྲོ་དོན་དཔག་མེད་མཛད་དེ་གོང་མའི་ཕོ་བྲང་དུ་ཕེབས། མཆོད་ཡོན་གཉིས་དང་ནང་བློན་ཐའི་ཤྲི་ཁོ་ན་ལས་མེད་སར་གོང་མ་ལ་ཚེ་དབང་གནང་སྟེ་ཚེ་ཆུ་དྲངས། དེའི་སྟོབས་ཀྱིས་ཧོར་གྱི་རྒྱལ་ས་མནན་པ་ལ་རྒྱལ་པོ་སྐུ་ཚེ་རིང་ཤོས་འདི་བྱུང༌། དེ་ནས་གྱི་མི་ཤན་དུ་བཞུགས་སྐབས་ས་གཡོས་འབྱུང་ཉེན་འདུག་གསུངས་པས་གོང་མ་མཆོད་ཡོན་གཟིམ་གུར་ལ་བཞུགས།

 ཀརྨ་པ་རང་བྱུང་རྡོ་རྗེ་དགུང་ལོ་༥༤་རབ་བྱུང་༦་པའི་མེ་མོ་གླང་ལོའི་རབས་ལོ་༥༣༣༢། ཕུག་ལུགས་༢༢༡༨། ཕྱི་ལོ་༡༣༣༧། ཟླ་༨་པ་དེར་གྱིམ་མི་ཤན་ཞེས་པའི་པེ་ཅིན་ཉེ་འཁོར་དུ་ས་གཡོས་ཀྱིས་མཁར་གྲོང་མང་པོ་ཞིགས། རྗེ་ལ་སྐྱབས་ཞུས་པ་ཐམས་ཅད་ལ་སྐྱོན་མ་བྱུང༌། སྐབས་དེར་རྒྱ་དང་མདོ་སྨད་པ་བནྡེ་ངན་པ་འགའ་ཞིག་གི་བྱ་སྤྱོད་ལ་བརྟེན་ནས་ཆོ་ལ་མི་དགའ་བ་དང༌། མི་དཔོན་མང་པོའི་བསྒྲོས་ཕྱོགས་ཀྱིས་དགོན་པ་རྣམས་བཤིགས། བན་དེ་མི་གཙང་བ་ཐམས་ཅད་ཁྲལ་དམག་༼༩༣༽འུལ་གསུམ་བསྐུལ་རྒྱུའི་ལུང་བསྒྲགས་པ་ལ་སུས་ཀྱང་ཞུ་ངོ་མ་འདྲོང༌། དེའི་ཚེ་ཕོ་བྲང་གི་ཁྲིམས་ར་འུ་མོན་གདོང་གི་ཚོགས་ཆེན་སར་རིན་པོ་ཆེ་ཕེབས་ནས་ཁྲིའུ་ལ་བཞུགས། རྒྱལ་བློན་ཐམས་ཅད་ལ་རྒྱུ་མཚན་དང་བཅས་པའི་བཀའ་བཀྱོན་པས་ཐམས་ཅད་དད་ཅིང་བསྐྲགས་ནས། དེ་མ་ཐག་དགོན་གནས་ལྷ་ཁང་རྣམས་གན་ནས་གསོ་བ་དང༌། བན་དེ་ཐམས་ཅད་གཙང་མི་གཙང་མེད་པར་དར་གན་དུ་འདོན་པའི་འཇའ་ས་ཕྱོགས་ཐམས་ཅད་དུ་བསྒྲགས། ཏའི་ཏུའུའམ་རྒྱ་སྐད་དུ་ཧྲང་དུ་ཟེར། ཤིང་ཀུན་ལ་ཀར་སྡེའི་དགོན་པོ་བཞེངས། འབྲི་ཕག་གི་རིན་པོ་ཆེ་ལ་ཤེལ་གྱི་སྦེལ་ཀ་དང༌། མཚུར་ཕུའི་གདན་ས་པ་ལ་གསེར་ཐམ་གནང༌།

 དེ་ནས་གོང་མའི་གསུང་གིས་གཞན་བླ་མཆོད་ཐམས་ཅད་ནས་སྦྱིན་བདག་དང༌། དབང་རིས་ཙ་ཆའི་ཞལ་ཏ་ཞུ་གི་འདུག །ཉིད་ལ་དེ་ལྟ་བུ་གསུང་ཞུ་མེད་ལགས་སམ་ཞུས་པར། ཁོ་བོ་ལའང་ཀོང་པོའི་རྒྱལ་ཁམས་མི་ཁྱིམ་འབུམ་ཕྲག་ཙམ་ཡོད་གསུངས། འོ་ན་དེའི་མི་དཔོན་ལ་ངེད་ཀྱི་གནང་སྦྱིན་དང་ལས་ཀ་ཆེན་པོ་བྱེད་ཞུས་པས། དེ་རྣམས་ངེད་ཀྱིས་ཐུགས་རྗེ་ཆེན་པོ་ལ་གསོལ་བ་བཏབ་ནས་ཆོས་ཀྱིས་འདུལ་བ་ལས་མི་དཔོན་གྱིས་འདུལ་མི་ནུས་གསུངས། ལས་ཀ་གནང་སྦྱིན་མ་བཞེས།

 དེ་ནས་ཧྭ་ཆིང་སང་ཟེར་བ་སོགས་ནག་ཕྱོགས་པ་འགའ་ནས་གནམ་མཆོད་པ་རྣམས་ལ་གཙེར་བ་དང༌། རྒྱལ་བློན་རྣམས་ཀྱིས་བོད་དུ་ཕེབས་སུ་མ་སྟེར་བ་བཅས་ཀྱིས་ཆོས་རྗེ་རིན་པོ་ཆེ་ཆད།

 ཀརྨ་པ་རང་བྱུང་རྡོ་རྗེ་དགུང་ལོ་༥༥་པ་ས་ཕོ་སྟག་ཟླ་༣་པར་རབས་ལོ་༥༣༣༣། ཕུག་ལུགས་༢༢༡༩། ཕྱི་ལོ་༡༣༣༨། རྒྱལ་བློན་ཀུན་འཛོམས་སར་རྣལ་འབྱོར་ང་ནི་ནམ་མཁའི་སྤྲིན་དང་འདྲ། གར་འགྲོ་མི་ཤེས་པས་ཆོས་དོན་སྒྲུབ་པར་འདོད་པ་རྣམས་མྱུར་བར་སྒྲུབས་ཤིག་གསུངས། དེ་མ་ཐག་ནམ་མཁའ་ལས་འགྲོ་མགོན་ཆོས་ཀྱི་རྗེ་མྱ་ངན་ལས་འདས་སོ། །ཞེས་པའི་སྒྲ་དང་ས་གཡོས་ཆེན་པོ་བྱུང༌། གོང་མ་རྒྱལ་བློན་རྣམས་ལ་ཉིན་བཞིན་དུ་ཆོས་དང་ཞལ་ལྟ་མཛད། ཞལ་གདམས་ཚིགས་བཅད་མ་མང་པོ་ཡང་གསུངས། ཀརྨ་པ་རང་བྱུང་རྡོ་རྗེ་དགུང་ལོ་༥༦་པ་ས་མོ་ཡོས་ཀྱི་ཟླ་༦་ཚེས་༨་ཉིན་རབས་ལོ་༥༣༣༤། ཕུག་ལུགས་༢༢༢༠། ཕྱི་ལོ་༡༣༣༩། ལོར་ཅུང་ཟད་བསྙུན་པའི་ཚུལ་བསྟན།

 ཚེས་༡༤་ཉིད་ཕྱེད་དུས་རྒྱལ་བློན་ཀུན་གྱིས་བསྐོར་ནས་བཞུགས་པའི་ཚེ་འདུལ་འཛིན་པ་ལ་དཔའ་བོ་མཁའ་འགྲོ་ཐམས་ཅད་བྱོན་འདུག་མཆོད་པ་ཤོགས་ཤིག་གསུངས། ལྗགས་དབུགས་སྔར་ལས་བྲེལ་བ་མཐོང་ནས་བློན་པོ་ཆེན་པོ་བ་ཡན་ཐའི་ཤྲིས་ངུས་ཏེ་བདག་ཅན་རྣམས་ལ་ཐུགས་རྗེས་༼༩༤༽གཟིགས་ཏེ་མྱ་ངན་ལས་མི་འདའ་བར་བཞུགས་སུ་གསོལ་ཞུས་པར། ང་བོད་ཡུལ་འགྲོ་སྙམས་པ་ཡིན་ཏེ་ཁྱེད་རྒྱལ་བློན་ལ་མ་གྲུབ་ངའི་བཀའ་ལས་འདས་གསུངས། སླར་ཡང་ད་རེས་སྐུ་ཁམས་དྭངས་བར་མཛད་དུ་གསོལ། བོད་དུ་སྤྱན་འདྲེན་ནོ་ཞུས་པས་ད་སྔ་ཕར་ཡང་སོང་ཟིན། དེ་ཙམ་དུ་སོང་ནས་ཟློག་མི་ནུས་པས་ཞིང་གཞན་དུ་འགྲོ། རྒྱལ་བློན་རྣམས་ལ་བསྟན་པ་དང་རྒྱལ་ཁྲིམས་ཆོས་བཞིན་སྐྱོངས། **རྣལ་འབྱོར་ང་ནི་ཞིང་ཁམས་གཞན་དུ་འགྲོ། །ཁྱེད་རྣམས་དམ་པའི་ཆོས་ལ་བརྩོན་པར་གྱིས། །**གསུངས། ཕོ་བྲང་ཤང་ཏོར་དུ་མྱ་ངན་ལས་འདས་པའི་ཚུལ་བསྟན། ཚེས་༡༥་ནུབ་མོ་ཟླ་བ་ཤར་བའི་ཚེ་གོང་མའི་ཕོ་བྲང་ནང་མའི་སྒོ་སྲུང་རེས་པས་རན་ཐི་མུར་གྱི་ཟླ་བའི་དཀྱིལ་འཁོར་གྱི་སྟེང་དུ་ཆོས་རྗེ་རིན་པོ་ཆེ་མཆོད་རྟེན་ནང་ན་སྐུ་དངོས་སུ་བཞུགས་པ་མཐོང༌། གྲོགས་ལ་སྦྲན་པས་སྒོ་སྲུང་བཅོ་བརྒྱད་ཀྱིས་མཐོང༌། རེས་དཔོན་གྱིས་གོང་མ་ལ་ཞུ་བ་ཐེངས་པས། གོང་མ་དཔོན་བློན་ཕལ་ཆེ་བས་མཇལ། དེ་ཚེ་ཕོ་བྲང་གི་སྟེང་ནས་དར་འཕྱུར་དུང་བུས་མཆོད་རྫས་དང་བདུག་སྤོས་སྒྲེངས་ཏེ་རྒྱལ་བློན་ཐམས་ཅད་ཀྱིས་ཕྱག་དང་གསོལ་བ་སྨོན་ལམ་བཏབ། གོང་མའི་ལུང་གིས་དེའི་འདྲ་ཐང་གཉིས་གཞེངས་སུ་བཅུག །གཅིག་གོང་མའི་ཕོ་བྲང་དུ་བཞུགས་ནས་སྐུ་འདྲ་ཟླ་ཞལ་མ་ཞེས། ཆོས་རྗེ་རིན་པོ་ཆེ་སྐུ་དངོས་དང་བྱིན་རླབས་མཚུངས་པའི་རྟེན་དུ་མཛད། སྐུ་འདྲ་གཅིག་མཚུར་ཕུའི་རྟེན་དུ་བསྩལ། དེ་དང་མཚུངས་པར་སྔོན་སྲོག་སྐྱབས་མཛད་པའི་སོག་པོ་དཔོན་གཡོག་གསུམ་གྱིས་ཆུ་དོང་འཇའ་མོ་བརྒྱུད་བྱོན་པ་མཐོང༌། ཟི་ར་འུ་རྡོར་མདོ་ལི་ལ་བྱོན་པ་ཧོར་ཧུ་དཔོན་གཡོག་གིས་མཐོང༌། དེ་བཞིན་དུ་རྩེ་ལྔར་སེང་གེ་ཆིབས་ནས་བྱོན་ཏེ་དགའ་ལྡན་དུ་འགྲོ་གསུང་བ་སོགས་རང་རང་ལ་དག་པའི་སྣང་བ་དུ་མ་བསྟན།

 དེ་ནས་ཞག་བཅུ་བཞིར་རྒྱལ་པོའི་འབྱོར་པ་དཔག་ཏུ་མེད་པས་མཆོད་དེ་གོ་ཤྲི་དང་མི་ཆེན་ཐམས་ཅད་ཀྱིས་མདོ་ལི་ལ་སྤྱན་དྲངས་ཏེ་ཚེས་ཉེར་ལྔ་ལ་ཙན་དན་ཨ་ག་རུ་ནག་པོས་སངས་རྒྱས་དང་འཁོར་ལོས་བསྒྱུར་རྒྱལ་གྱི་གདུང་ལྟར་སྦྱངས། དེའི་ཚེ་ལྟས་བཟང་བསམ་གྱིས་མི་ཁྱབ་པ་དང༌། འཇའ་ཚོན་སྣ་ཚོགས་ནམ་མཁའ་ཁྱབ་པའི་གསེབ་ནས་དྲུང་གི་སྐུ་མང་དུ་སྣང་བ་ཕལ་ཆེན་གྱིས་མཇལ། ནམ་མཁའ་ནས་ཨཱ་ལི་ཀཱ་ལིའི་སྒྲ་ཡང་གྲགས། ཚེས་༢༦་ཉིན་གདུང་ཞལ་འབྱེད་སྐབས་ཨུཏྤལ་སྤུངས་འདྲའི་སྤྲིན་གྱི་དབུས་སུ་ཆོས་རྗེ་རིན་པོ་ཆེ་བཞུགས་ནས་ནུབ་ཕྱོགས་སུ་བྱོན་པ་དང༌། གནས་༼༩༥༽གསུམ་སྐུ་རུས་རྣམས་ལས་རང་བྱོན་དང་རིང་བསྲེལ་མང་པོ་བྱོན་ཏེ་ངོ་མཚར་བའི་རྟེན་བསམ་གྱིས་མི་ཁྱབ་པ་བྱུང་ཏེ། སྐུ་གདུང་རིན་པོ་ཆེ་མཚུར་ཕུར་གདན་དྲངས་ནས་གདུང་རྟེན་རིན་པོ་ཆེ་བཞེངས། རྒྱ་ཧོར་མི་ཉག་བོད་ཀྱི་ཡུལ་ཐམས་ཅད་དུའང་བཀྱེ་བ་ལས་མཆོད་པའི་ཞིང་དམ་པར་གྱུར་པ་ཡིན་ནོ། །

 མདོ་སྨད་ཆོས་འབྱུང་ལས། གདུང་རུས་ཁག་གཅིག་ནང་བཞུགས་སུ་ཕུལ་བའི་གདུང་རྟེན་ཁང་བརྩེགས་ཀྱི་དབྱིབས་ཅན་མཐོ་ཁྱད་དུ་བཞེངས་པ་ཀརྨ་ལི་ཤིའི་མཆོད་རྟེན་དུ་གྲགས་པ་ཞིག་ལན་གྲུ་མཁར་གྱི་བྱང་སྒོའི་ནང༌། ཧོ་ཐཱ་དགོན་ཟེར་བའི་ལྷ་ཁང་ནང་བཞུགས་པ་དཀར་ཆག་རྣམ་དག་མེ་ལོང་ལ་གསལ་ལུགས་ཀྱང་བཀོད་ཡོད།

 རྗེ་འདི་ལ་ཞལ་སློབ་བྱུང་བ་ནི་ཉིད་ཀྱི་བླ་མ་ཐམས་ཅད་ཀྱིས་ཆོས་གསན་ཏེ་གུས་པ་ཚད་མེད་དུ་མཛད་ལ། གསང་བདེ་གུང་གསུམ་དང༌། དགའ་སྐྱོར་ཟུལ་གསུམ་ལ་སོགས་པའི་གདན་ས་བ་སྔ་ཕྱི་དང་སློབ་དཔོན་རྣམས་དང༌། རྨི་ལམ་འོད་གསལ་གྱི་རྩལ་རྫོགས་པ་རྟོགས་ལྡན་གྲགས་སེང༌། རིག་པའི་རྩལ་རྫོགས་པ་རྟོགས་ལྡན་བསམ་རིག །ནུས་པ་མཐར་ཕྱིན་པ་ཡུང་སྟོན་རྡོ་རྗེ་དཔལ། སྦས་པའི་བརྟུལ་ཞུགས་མཐར་ཕྱིན་པ་རྒྱལ་བ་རི་ཁྲོད་པ། གཞན་ཡང་ཁུ་ཡོར་རྟོགས་ལྡན། རྟོགས་ལྡན་ཁྲག་སྐྱུག །རྟོགས་ལྡན་མགོན་རྒྱལ། སྤྱན་སྔ་རྡོར་རིན། སྟག་ལུང་ཀུན་སྤང་རིན་པོ་ཆེ། མཁས་གྲུབ་ཆོས་ཀྱི་རྒྱལ་པོ། དགེ་འདུན་སྒང་པའི་མཁན་པོ་མཁས་བཙུན་པ། ཀུན་མཁྱེན་ཀློང་ཆེན་རབ་འབྱམས་པ་སོགས་མཁས་གྲུབ་དཔག་མེད་དང༌། གོའི་ཤྲི་ཀུན་དགའ་རྒྱལ་པོ། ཏཱ་དབེན་གོའི་ཤྲི་དཀོན་ཅོག་རིན་ཆེན། སི་ཏུ་དགེ་སྦྱོང་ཆེན་པོའམ་ཚལ་པའི་སི་ཏུ་དགེ་བའི་བློ་གྲོས། བླ་མ་ཏིང་འཛིན་བཟང་པོ་སོགས་རྒྱ་དབུས་ཁམས་ཀོང་གི་གདན་ས་སྐྱོང་བ་མཐའ་ཡས་ཤིང་ཐམས་ཅད་བརྗོད་ཀྱིས་མི་ལང༌། རྗེ་འདིའི་གསུང་རྩོམ་ཡང་པོད་གྲངས་སུམ་ཅུ་བརྒལ་བ་བཅས་བཞུགས་སོ། །༧ཀརྨ་པ་སྐུ་ཕྲེང་བཞི་པ་རོལ་པའི་རྡོ་རྗེ་ནི་རབ་བྱུང་དྲུག་པའི་ལྕགས་འབྲུག་རབས་ལོ་༥༣༣༥། ཕུག་ལུགས་བསྟན་པའི་འདས་ལོའི་༢༢༢༡། ཕྱི་ལོ་༡༣༤༠། ལོར་འཁྲུངས།

༄༅། །ཀརྨ་པ་སྐུ་ཕྲེང་བཞི་པ་རོལ་པའི་རྡོ་རྗེའི་རྣམ་ཐར།

༼༩༦༽ཀརྨ་པ་སྐུ་ཕྲེང་བཞི་པ་རོལ་པའི་རྡོ་རྗེ་ནི། སྔོན་ཕོ་བྲང་ཤང་ཏོ་ཧྲང་ཏུའུ་རུ་སྐུའི་བཀོད་པ་བསྡུས་ཏེ་ཟླ་བའི་དཀྱིལ་འཁོར་ནས་འཛམ་གླིང་ལ་གཟིགས། སྐད་ཅིག་གིས་དགའ་ལྡན་དུ་བྱོན། བཅོམ་ལྡན་འདས་བྱམས་པས་བསྐུལ་ཏེ་ཤེལ་གྱི་སྐས་ལས་སླར་མི་ཡུལ་དུ་གཤེགས་པའི་ཆོ་འཕྲུལ་གྱིས་ཡུམ་གྱི་ལྷུམས་སུ་བཞུགས་ནས་ཆོས་རྗེ་རང་བྱུང་རྡོ་རྗེ་སྐུ་དངོས་སླར་བྱོན་པ་ལྟར་མཛད། སྐུ་འདའ་ཁར་ཏ་དབེན་གོ་ཤྲི་དཀོན་མཆོག་རིན་ཆེན་གྱིས་རིན་པོ་ཆེ་གང་དུ་སྐྱེ་བ་བཞེས་པ་ཁོ་བོ་ཡང་དེར་ཡོང་འདོད་པས་ངེས་པ་ཞིག་གསུང་བར་ཞུས་པས། ཁྱོད་དེ་ཙམ་དུ་མོས་ན་ང་ཀོང་པོར་འོང་གསུངས་པ་དང་ཞལ་ཆེམས་ཕྱག་བྲིས་བཅས་དོན་མཐུན་པར་ཀོང་པོ་དང་མདོ་ཁམས་ཀྱི་བར་རྔོད་ཨ་ལ་རོང་གི་བྲག་ར་གོ་ཆེན་ང་དཀར་གྱི་གནམ་རྫོང་དེང་སྐབས་ཆབ་མདོ་ཁོངས་དཔལ་འབར་རྫོང་ར་ཡུལ་ཤོག་ཨ་ལ་མདོ་ཞེས་བྱ་བར། ཨབ་ཀུ་ཅོར་གྱི་གདུང་ལྷ་སྡོང་བསོད་ནམས་དོན་གྲུབ་དང༌། ཡུམ་ཡེ་ཤེས་ཀྱི་མཁའ་འགྲོ་མ་འཇོ་བཟའ་བརྩོན་འགྲུས་རྒྱན་གཉིས་ལ་རབ་བྱུང་དྲུག་པའི་ལྕགས་འབྲུག་གི་ཟླ་༣་ཚེས་༨་རབས་ལོ་༥༣༣༥། ཕུག་ལུགས་༢༢༢༡། ཕྱི་ལོ་༡༣༤༠། ལ་སྐུ་བལྟམས། གདུང་ལྷ་ལྡོང༌། དེབ་དམར་དུ་འཁྲུངས་ལོ་ཤིང་ཕོ་རྟ་དང༌། གདུང་སྐུ་ཅོར་སོགས་མཛད་ཀྱང་འདིར་ཕྱོགས་མང་པོ་དང་མཐུན་པ་ལྟར་འཁྲུངས་ལོར་འབྲུག་བྱས། རྗེ་བཙུན་འདི་རྒྱ་ཡུལ་དུ་སྐུ་གཤེགས་ཏེ་དགའ་ལྡན་དུ་བཞུགས་པ་ལ་བཅོམ་ལྡན་འདས་བྱམས་པས་ཡང་དག་པར་བསྐུལ་ནས་ཡུམ་གྱི་ལྷུམས་སུ་གཤེགས་ཚེ་མངལ་དག་པའི་ཤེལ་གྱི་ཕོ་བྲང་དུ་གྱུར་པ་སོགས་ཀྱི་མཛད་པ་ནི་བསམ་གྱིས་མི་ཁྱབ། མངལ་དུ་བཞུགས་པའི་ཚེ་མ་ཎིའི་སྒྲ་གྲགས་པ་དང༌། འཕྲུལ་འཁོར་མཛད་པས་ཡུམ་གྱི་ལུས་འཕར་ཞིང་གཡོ་བ་ལ་སོགས་པ་བྱུང༌། སྐུ་བལྟམས་མ་ཐག་མ་ཎི་དང་དབྱངས་གསལ་གྱི་གསུང་བྱུང་བས་ཡབ་དོགས་པ་སྐྱེས་པས། ཡུམ་གྱིས་ང་ལ་རྨི་ལམ་བཟང་པོ་མང་པོ་བྱུང་བས་ཐེ་ཚོམ་མི་དགོས་ཞེས་རྨིས་ལྟས་གསུངས་པས་དོགས་པ་གསལ་བར་གྱུར། ངོ་མཚར་གྱི་ལྟས་མངོན་གསལ་ཅན་མང་པོ་བྱུང༌།

 དགུང་ལོ་གསུམ་པ་ཆུ་རྟ་༥༣༣༧། ༢༢༢༣། ༡༣༤༢། ལ་མྱང་པོར་བྱོན། དེའི་ཚེ་ཡུམ་ལ་ང་ཀརྨ་པཀྴིའི་སྐྱེ་བ་ཡིན། འཛམ་བུའི་གླིང་འདིར་ངའི་གདུལ་བྱ་མང་པོ་འོངས། ཁྱོད་ལྟོས་ཤིག་གསུངས་ནས་འཆི་མེད་འཁྲུལ་འཁོར་མཛད། ད་ལྷ་སར་འབྱོན་དགོས་ཞུས་པས། ད་༼༩༧༽ལན་རང་ཨེ་ཐོན། སྔོན་ལ་ཀོང་པོའི་ཞོ་ཁ་དང༌། བྲག་ཕྱི། ནག་ཕུ་རྣམས་སུ་ཕྱིན་ནས་ལྟ་དགོས་པ་འདུག །ཀོང་ཡུལ་གཤིན་རྗེའི་དོང་ཁའི་འོག་ན་དམྱལ་བའི་ཟངས་ཁ་ཡོད་པས་དེ་ནས་སེམས་ཅན་མང་པོ་འདྲེན་དགོས་པ་ཡོད། ངའི་ཞལ་མཐོང་བས་ངན་སོང་དུ་མི་འགྲོ་བ་ཡིན། མཚུར་ཕུ་དང༌། ཀརྨ་དང༌། ཧོར་རྒྱལ་པོའི་ཕོ་བྲང་སོགས་ལའང་རིམ་གྱིས་འགྲོ། རྒྱལ་པོའི་ཕོ་བྲང་སོགས་ལའང་ངའི་གདུལ་བྱ་དཔག་ཏུ་མེད་པ་ཡོད་པ་ཡིན་གསུངས། དྲུང་ཉིད་ཀརྨ་པཀྴིའི་སྐྱེ་བ་ལགས་ན་ཆོས་རྗེ་རང་བྱུང་རྡོ་རྗེ་མ་ལགས་སམ་ཞུས་པས། དེ་གཉིས་ཁྱད་མེད་གསུངས། ཡུམ་གྱི་མིག་ལ་ལིང་ཐོག་བྱུང་ནས་སྨྲེ་སྔགས་བཏོན་པས། ཁྱེད་སེམས་མ་ཕམ་ཡེ་ཤེས་ཀྱི་མཁའ་འགྲོ་བརྒྱ་རྩ་བརྒྱད་ཀྱི་གཅིག་ཡིན། སང་ཕོད་ད་ཙམ་ཁྱེད་ལ་ཕྱག་འཚལ་བ་ཡ་མང་པོ་འོང་གསུངས་ནས་ལྗགས་མཆིལ་བཏབ་པས་བསལ། ང་ཀོང་པོ་བུ་ཆུ་གསེར་གྱི་ལྷ་ཁང་གི་རྒྱབ་ཏུ་གནས་གསར་པ་གཅིག་བཏབ།

 ཀརྨ་པ་རོལ་རྡོ་དགུང་ལོ་དྲུག་པ་ཤིང་བྱ་རབས་ལོ་༥༣༤༠། ཕུག་ལུགས་༢༢༢༦། ཕྱི་ལོ་༡༣༤༥། ལོར་བྲག་རྒྱལ་ལྷ་ཁང་དུ་ཕྱོགས་ནས་དབུ་ཞྭ་དང་ཞབས་རྗེས་ལ་ངོས་འཛིན་གནང༌། དགུང་ལོ་བདུན་པ་མེ་ཁྱི་རབས་ལོ་༥༣༤༠། ཕུག་ལུགས་༢༢༢༦། ཕྱི་ལོ་༡༣༤༥། ལོར་ནཱ་རོ་ཆོས་དྲུག་གི་ཁྲིད་དང་མགུར་མཛད། དགུང་ལོ་དགུ་པ་ས་བྱི་བའི་རབས་ལོ་༥༣༤༣། ཕུག་ལུགས་༢༢༢༩། ཕྱི་ལོ་༡༣༤༨། ལོ་ནས་ཁོ་བོ་ལ་གདུལ་བྱ་མང་པོ་འོང་བ་ཡིན་གསུངས།

 དེ་ནས་མྱང་པོ་དང་ཀོང་པོ་སོགས་ཡུལ་ལུང་མང་པོར་བྱོན་ནས་སྐྱེ་བོ་མང་པོ་ལ་ཁྱོད་འདི་དང་འདི་ཡིན། ཁྱོད་ཀྱི་ཁང་པ་འདི་ལྟ་བུ་ཡོད། ཁྱོད་ཀྱིས་ང་ལ་འདི་དང་འདི་འབུལ་བར་ཕུལ་མྱོང་བ་སོགས་སྔ་ཕྱི་དྲན་པ་མང་པོ་གསུངས་པས་མི་རྣམས་ཤིན་ཏུ་དད་པར་གྱུར་ནས་ཆོས་ཀྱང་མང་དུ་གསུངས། ཁྱེད་གྲུབ་ཐོབ་རིན་པོ་ཆེ་ཡིན་ན་གྲུབ་རྟགས་སྟོན་དགོས་ཞུས་པར་མཆོད་ཁང་གི་བྱ་རྒྱའི་སྟེང་དུ་བཞུགས་པ་སོགས་མཛད། ཚོད་བགམ་ཕྱིར་དོམ་གྱི་ཁར་འཕགས་པས་དོམ་གྱིས་གུས་པའི་རྣམ་འགྱུར་ཀྱང་བྱས། རྟ་བར་རྒྱལ་འཛིན་དུ་བྱོན་སྐབས་ལ་སྟོད་པ་བ་རྟོགས་ལྡན་མགོན་རྒྱལ་པོས་ཚོགས་གྲལ་དུ་མེ་བུས་པ་ལ་ཚད་པ་ཚ་བསིལ་གཡབ་ཁྱེར་ཤོག་གསུངས། བསིལ་གཡབ་ཕུལ་བས་དེ་གཡོབ་ཅིང་རྒྱ་ཡུལ་དང་འདྲ་བ་འདུག །རྒྱ་ཡུལ་དུ་བསིལ་གཡབ་གཡོབ་ཀྱང་ཚུ་འུབ་འུབ་བྱེད་གསུངས།

 དྲུང་ནས་བདེ་བར་གཤེགས་པའི་དུས་སུ་ཟླ་བའི་དཀྱིལ་འཁོར་ན་བཞུགས་པའི་མི་མང་པོས་མཐོང་ཟེར་བ་དེ་ལྟར་ལགས་སམ་ཞུས་པས། དེ་ཁོང་རང་རྣམས་༼༩༨༽ཀྱི་དད་པ་དང༌། ངའི་སྙིང་རྗེ་ལ་བརྟེན་ནས་མཐོང་བ་ཡིན། ང་ལ་ཁོང་རྣམས་ཀྱིས་བལྟས་ནས་འདི་ཙུག་བྱེད་ཅིང་འདུག་གསུངས། ཧོར་རྒྱལ་བློན་རྣམས་ཀྱིས་ཕྱག་བྱེད་པ་སོགས་ཀྱི་ལུས་ཀྱི་རྣམ་འགྱུར་གྱི་ལད་མོ་མཛད། དེ་ནས་སྟན་ལས་བཞུགས་ཏེ་ཟླ་བ་དང༌། གླང་པོ་ཆེ་དང༌། སེང་གེ་ལ་སོགས་པར་འདུག་པ་ཡང་ང་ཡིན་གསུངས། དྲུང་ནས་ཞི་བར་གཤེགས་པའི་ཚེས་༡༤་ཐོ་རངས་རྟོགས་ལྡན་གྲགས་སེང་པའི་གཟིགས་སྣང་ལ། དྲུང་རས་དཀར་པོའི་ཡང་རག་བསྣབས་ནས་འཇའ་འོད་ཀྱི་ཀློང་དུ་ནམ་མཁའ་ལ་བཞུགས་པ་མཐོང་བ་ལ། ཁོང་གིས་དྲུང་ནས་ངེས་བུ་སློབ་རྣམས་ལ་མི་གཟིགས་པར་བདེ་བར་གཤེགས་པ་ཇི་ལྟར་ལགས་ཞུགས་པས། ང་ལ་བསམ་པ་བཟང་པོ་ཡོད་ཀྱང་སྙིགས་དུས་ཀྱི་སེམས་ཅན་གྱི་བསོད་ནམས་ལས་མི་འགྲུབ་པར་འདུག །སྡིག་ཏུ་སྤྱོད་པ་གྲངས་མང་བས་སྐྱོ་བ་སྐྱེས་པ་ཡིན། ང་དགའ་ལྡན་དུ་འགྲོ་གསུངས་པ་ཞིག་ཁོང་གི་དག་སྣང་ལ་བྱུང་འདུག །དྲུང་ནས་དེ་སྐད་གསུངས་པ་ལགས་སམ་ཞུས་པས། དེ་ལྟར་ཡིན་དེ་སྐྱོ་བ་སྐྱེས་ནས་ཞིང་དུ་ཕྱིན་པ་ཡིན་དེ་ཚེ་ཅང་ཤེས་ཀྱི་རྟ་དང༌། གླང་པོ་དང༌། བྱ་རྒོད་ལ་སོགས་པ་སྤྲུལ་བསྒྱུར་མང་པོ་བྱས་ཏེ་ཕྱིན། ལར་དགའ་ལྡན་ཐག་རིང་པོ་ན་མེད་གསུངས།

 དེ་ནས་གཞན་མང་པོ་ཡིད་ཆེས་པའི་ཅོ་འདྲི་བ་འགའ་ཞུས་ཏེ། དགའ་ལྡན་ན་ཆང་འདི་འདྲ་ཡོད་ཞུས་པས། མྱོས་བྱེད་འདི་འདྲ་བ་མེད། བདུད་རྩི་ཡོད་པ་ཡིན་གསུངས། བདུད་རྩི་ཁ་དོག་ནག་པོ་དེ་བཟང་ཟེར་བ་བདེན་ནམ་ཞུས་པར་ངས་མ་མཐོང༌། ཁ་དོག་དཀར་བ་ལ་རོ་སྣ་ཚོགས་པ་བྱས་པ་ཡོད་གསུངས། དགའ་ལྡན་ན་ཚལ་གུང་ཐང་གི་དར་གདུགས་དང་འདྲ་བའི་མཆོད་རྫས་འདི་འདྲ་བ་མེད་པ་འདྲ་ཞུས་པས། བླ་མ་བ་མི་ཡུལ་གྱི་མཆོད་རྫས་འདི་འདྲ་བ་གཡེས་ཆུང༌། མེ་ཏོག་རེ་རེ་ལའང་ཀོང་པོ་ལྐོག་ཕྲེང་ཙམ་པ་ཡོད་གསུངས། ཡང་དགའ་ལྡན་ན་ཡར་ཆབ་གཙང་པོ་འདྲ་བའི་ཆུ་ཡང་མེད་ལ། ཀོང་པོ་ཕྲང་དང༌། རྟ་མྱོག་གི་མཁར་ཁང་འདྲ་བ་ཡང་མེད་ཟེར། རང་རེ་མི་ཡུལ་གྱི་སྒྱེད་རྡོ་རི་མོ་ཅན་འདི་འདྲའང་མེད་པ་འདྲ་ཞུས་པས། བླ་མ་བ་དགའ་ལྡན་གྱི་ཆུ་ཐམས་ཅད་བདུད་རྩི་མིན། མི་ཡུལ་གྱི་ཡར་ཆབ་གཙང་པོ་འདྲ་བའི་ཆུ་མེད། མི་ཡུལ་གྱི་ས་རྡོ་ལ་སོགས་པའི་གསེག་མ་ཡང་མེད། ས་རྡོ་ཐམས་ཅད་རིན་པོ་ཆེ་ལས་གྲུབ་པ་ཡིན། བཅོམ་ལྡན་འདས་བྱམས་པའི་གཞལ་ཡས་ཁང་ངམ། བྱང་ཆུབ་སེམས་པ་བློ་གྲོས་རིན་ཆེན་༼༩༩༽གྱི་གཞལ་མེད་ཁང་ངམ། སུམ་ཅུ་རྩ་གསུམ་རྣམ་པར་རྒྱལ་བའི་ཁང་བཟང་ལ་སོགས་པ་ཐམས་ཅད་རིན་པོ་ཆེ་སྣ་ཚོགས་འབའ་ཞིག་ལས་གྲུབ་པ་ཡིན། མི་ཡུལ་གྱི་མཁར་ཁང་ཇི་ལྟའང་གཡེས་ཆུང་གསུངས། ཡང་རྟ་མྱོག་གི་རྟ་བཟང་པོ་འདི་རྣམས་འདྲ་བ་དགའ་ལྡན་ན་ཡོད་དམ་ཞུགས་པས། ཆོས་ལ་དུས་ཚོད་མེད་ན་བན་རྒན་འཆོལ་བར་འགྲོ་གསུངས།

 དེ་ནས་ཆོས་ཐམས་ཅད་ཐུགས་སུ་ཆུད་དུ་ཟིན་ཀྱང་དཔོན་སློབ་ཀྱི་འབྲེལ་བ་བསྟན་པའི་ཕྱིར། རྟོགས་ལྡན་མགོན་རྒྱལ་བ་ལ་ནཱ་རོའི་ཆོས་དྲུག་དང་སྦྱོར་དྲུག་ལ་སོགས་བསྐྱེད་རྫོགས་ཀྱི་གདམས་པ་མང་དུ་གསན་ཞིང༌། དབང་ཡང་མང་པོ་གསན། དེའི་སྐབས་སོ་སོར་ལྷ་དང་ཆོས་སྐྱོང་ལ་སོགས་པ་མང་དུ་གཟིགས་ཚུལ་རྣམས་རྣམ་ཐར་མཛད་པ་པོས་ཞིབ་ཏུ་བཀོད་སྣང་ཡང༌། སངས་རྒྱས་ཀྱིས་ཤེས་བྱ་ཐམས་ཅད་གཟིགས་པའི་ཕྱིར་དེ་རྣམས་སྨྲོས་ཅི་དགོས། གཟིགས་སྣང་རྣམ་རོལ་མེད་དུ་བྱས་ནས། སེམས་ཅན་གྱི་དོན་མཛད་ཚུལ་འགའ་ཞིག་བརྗོད་པར་འོས་སོ་སྙམ་མོ། །

 དེ་ནས་སྔོན་ཆོས་རྗེ་རང་བྱུང་རྡོ་རྗེ་སྐུ་ཉིད་ནས་རྣམ་ཐོས་ཚལ་གྱི་ཆོས་ཁྲིའི་རྒྱབ་ཏུ་ཤུག་པའི་ཡལ་ག་སྐམ་པོ་ཞིག་བཙུགས་ནས། འདི་ཆོས་ཁྲིའི་རྒྱབ་ཡོལ་དང་མཉམ་པའི་ཚེ་ཁོ་བོ་འདིར་འོང་བ་ཡིན་གསུངས་པ་བཞིན་རྣམ་ཐོས་ཚལ་གྱི་གནས་སུ་བྱོན། ཆོས་ཁྲི་དང་མཉམ་པའི་ཤུགས་པའི་ལྗོན་པ་ལ་སྐུ་རྒྱབ་བསྟེན་ཏེ་ཁྲི་ལ་བཞུགས། ཆོས་མང་པོ་གསུངས་ནས་ཀོང་རལ་ཁ་གསུམ་གྱི་སྐྱེ་འགྲོ་མང་པོར་འགྲོ་དོན་རྒྱ་ཆེ་མཛད། ནགས་ཕུ་གཟིམ་ཁང་དུ་བྱོན་ནས་རྟོགས་ལྡན་ཡེ་རྒྱལ་པ་ལ་མཁའ་འགྲོ་རྒྱ་མཚོའི་རྒྱུད་འགྲེལ་ལ་སོགས་པ་སྔགས་གསར་མའི་སྐོར་དང༌། མཁའ་འགྲོའི་སྙིང་ཐིག་དང་བཱི་མ་ལ་སོགས་རྙིང་མའི་གདམས་པ་མང་དུ་གསན། བླ་མ་རྫ་གཤོངས་པ་ཤེས་རབ་དཔལ་ལ་བཀའ་འགྱུར་རོ་ཅོག་དང༌། བསྟན་བཅོས་མང་པོའི་ལུང་གསན། སློབ་དཔོན་བློ་གྲོས་སེང་གེ་ལ་བྱམས་ཆོས་མ་ལུས་པ་གསན།

 དེ་ནས་སྙེ་བོར་ཕེབས་ནས་ཞལ་ཏ་ལ་ཆུ་འདིའི་ཕ་རོལ་ཏུ་མི་འགྲོ་བར་ཆད་འོང་གསུངས་བཞིན་དུ་ནན་མ་ཐེག་པར་བྱོན་པས་ཞལ་ཏ་ལྟར་བར་ཆད་ཅུང་ཟད་བྱུང༌། དེ་ནས་ཁེ་ནང་དུ་བྱོན་ཡང་བར་ཆད་ཀྱིས་མ་བསྡིགས། དེ་ནས་ཙ་རིར་བྱོན། བཀའ་བརྒྱུད་ཀྱི་བླ་མ་དང༌། ལྷ་དང་མཁའ་འགྲོའི་གཟིགས་སྣང་མང་པོ་བྱུང་བ་དང༌། རྟོགས་ལྡན་མགོན་རྒྱལ་པ་སོགས་པའི་དོན་དུ་མགུར་མང་དུ་གསུངས། ཙ་རི་སྟོན་སྔོན་བྱ་བ་ལས་ཀུ་རུ་ཀུལླེའི་སྒྲུབ་ཐབས་གསན། རྟོགས་ལྡན་མགོན་རྒྱལ་པ་ལ་སྐུ་གོང་མ་དུས་མ་ཡིན་པར་གཤེགས་༼༡༠༠༽དགོས་པའི་རྒྱུ་མཚན་དང༌། དགའ་ལྡན་དུ་བྱོན་པ། གཤེགས་དུས་ཀྱི་སྐུའི་བཀོད་པ་བསྟན་ཚུལ་དགའ་ལྡན་ནས་མགོན་པོ་བྱམས་པས་བསྐུལ་ཏེ་སླར་མི་ཡུལ་དུ་འབྱོན་ཚུལ་སོགས་རྒྱས་ཤིང་ཞིབ་པ་དེ་དུས་གསུངས།

 གཞན་ཡང་བུ་སློབ་རྙིང་པ་རྣམས་རིམ་པར་མཇལ་ཚད་ཀྱིས་ཡར་མ་ཞུས་པར་སོ་སོར་མཁྱེན་པ་དང༌། སྔོན་གྱི་རབས་རྣམས་གསུངས་པ་དང༌། ཡི་དམ་གཟིགས་པ། ཉམས་རྟོགས་དང་དངོས་གྲུབ་བརྙེས་པ། བྱིན་རླབས་ཀྱིས་ནད་གདོན་ཞི་བ། འཕྲིན་ལས་ཀྱིས་གདུལ་བྱ་བཏུལ་བ། དགོན་གནས་བཏབ་པ། འཁྲུགས་ཆེན་བསྡུམས་པ། མགུར་གསུངས་པ། བསྟན་བཅོས་བརྩམས་པ། ཆོས་ཀྱི་བཤད་བཀའ་གདམས་ཁྲིད་མཛད་ནས་སྨིན་གྲོལ་ལ་བཀོད་ཚུལ་བྲིར་མ་ལང་སྟེ་རྒྱས་པ་རྣམ་ཐར་དང་མགུར་འབུམ་ངོ་མཚར་ཅན་ལ་ལྟ་བར་བྱའོ། །

 དེ་ནས་ཀརྨ་པ་རོལ་རྡོ་དགུང་ལོ་དགུ་པ་ས་བྱི་རབས་ལོ་༥༣༤༣། ཕུགས་ལུགས་༢༢༢༩། ཕྱི་ལོ་༡༣༤༨། ལོར་མཆོག་གི་སྤྲུལ་སྐུའི་སྙན་པ་གསན་ནས་ཚལ་པ་ཁྲི་དཔོན་ཀུན་དགའ་རྡོ་རྗེའམ་སི་ཏུ་དགེ་བའི་བློ་གྲོས་ ༡༢༠༩ - ༡༣༦༤ ཀྱིས་ཞུ་ཡིག་དང་ཇ་འདྲེན་ཕུལ་ནས་བཟུང་མདོ་དབུས་ཀྱི་མི་ཆེན་རྣམས་ཀྱིས་ཇ་ཞུས་དང་འབུལ་བ་ཕུལ།

 ཡང་དགུང་ལོ་བཅུ་པ་གླང་ལོར་ཞྭ་དམར་སྐུ་ཕྲེང་དང་པོ་རྟོགས་ལྡན་གྲགས་སེང་གཤེགས་པ་མཁྱེན། དགུང་ལོ་བཅུ་གཅིག་པ་ལྕགས་སྟག་ལོར་མཚུར་ཕུ་ནང་པའི་གདན་ཞུ་སྟོན་འཁོར་འབྱོར། དགུང་ལོ་བཅུ་གསུམ་པ་རབ་བྱུང་དྲུག་པའི་ཆུ་འབྲུག་རབས་ལོ་༥༣༤༧། ཕུག་ལུགས་༢༢༣༣། ཕྱི་ལོ་༡༣༥༢། ལ་དབུས་སུ་ཕྱག་བཏེགས། ཡར་ལམ་ཡར་ལུང་དུ་དབུས་གཙང་གི་བདག་པོ་ཏཱ་སི་བྱང་ཆུབ་རྒྱལ་མཚན་ ༡༣༠༣ - ༡༣༧༡ གྱིས་ཞབས་ལ་སྤྱི་བོས་གཏུགས་ཏེ་ཕྱག་དང་བཀུར་སྟི་ཞབས་ཏོག་ཟབ་རྒྱས་ཞུས་ཏཱ་སིས་བོད་ཁམས་ཡོངས་ལ་དབང་བསྒྱུར་བའི་ལོ་བཞི་པ་ཡིན། དེ་ནས་འོན་དང་ཐེལ་མཁར་དམར་བསམ་ཡས་སོགས་སུ་བྱོན། བསམ་ཡས་པ་མཁས་གྲུབ་ནས་དྲི་བ་ཞུས་པར། འདི་རྣམས་སྔོན་ལྷ་ས་རྐྱང་ཐང་དུ་ལན་བཏབ་ཚར་བ་ཡིན་གསུངས་པས་ཁོང་དད་པའི་མཆི་མ་བྱུང༌། དེ་ནས་ཚལ་གུང་ཐང་དུ་སི་ཏུ་དགེ་བའི་བློ་གྲོས་ཀྱིས་སྤྱན་དྲངས། དཔོན་སློབ་གསར་རྙིང་མཇལ་བས་ཐམས་ཅད་ཐུགས་འདྲེས་ཤིང་ཚིམས། དེར་སྔོན་གྱི་སྐྱེས་རབས་རྣམས་གསུངས་པས་མཆོག་ཏུ་དད་པར་གྱུར། དེ་ནས་གནས་ནང་དུ་ཕེབས། བླ་མ་དར་རྒྱལ་པ་ལ་གཟིགས་སྣང་རྣམས་གསུངས། སྤྱིལ་བུ་སོ་སོའི་བཀོད་པ་སྔར་འདི་བཞིན་བྱ་བ་ཡོད་གསུངས་པ་ལ་སོགས་པས་ཐམས་ཅད་༼༡༠༡༽ངེས་པ་སྐྱེས་པར་མཛད།

 དེ་ནས་འོག་མིན་མཚུར་ཕུའི་གདན་སར་ཞབས་སོར་བཀོད། དེར་དགུང་ལོ་བཅུ་བཞི་པ་ཆུ་སྦྲུལ་རབས་ལོ་༥༣༤༨། ཕུག་ལུགས་༢༢༣༠། ཕྱི་ལོ་༡༣༥༣། ལོར་ཁ་ཆེ་པཎ་ཆེན་གྱི་གདུང་བརྒྱུད་གནས་བརྟན་ཆེན་པོའི་རྣམ་སྤྲུལ་ཚོགས་དགེ་འདུན་སྒང་པའི་མཁན་ཆེན་དོན་གྲུབ་དཔལ་པ་དང༌། སློབ་དཔོན་བསོད་ནམས་འབུམ་ལས་རབ་ཏུ་བྱུང་བའི་ཚུལ་མཛད། མཚན་དྷརྨ་ཀཱིརྟི་ཆོས་ཀྱི་གྲགས་པ་གསོལ། མཁན་པོ་ལས་དམ་ཆོས་འདུལ་བའི་སྐོར་མང་དུ་གསན། ས་སྐྱའི་ཆོས་རྗེ་བསོད་ནམས་རྒྱལ་མཚན་ལས་འཇམ་དབྱངས་དམར་པོའི་ཆོས་འབྲེལ་ཞུས། རྒྱལ་བ་གཡུང་སྟོན་པ་རྡོ་རྗེ་དཔལ་དང་མཇལ་བར་ཉེ་བའི་ཚེ་ཞི་ཁྲོའི་དཀྱིལ་འཁོར་མང་པོ་གཟིགས། གཡུང་སྟོན་དང་མཇལ་ནས། ང་བླ་མ་གོང་མ་ལ་མོས་གུས་ཡོད་ནས་འོང་བ་ཡིན། དྲུང་པ་གོང་མ་རྣམས་ཡིན་ལུགས་ཤིག་གསུང་བར་ཞུ་ཞུས་པས། སྔོན་ཀརྨ་པཀྴིར་གྱུར་པའི་ཚེ་རྒྱ་མཚོའི་མཐར་ཐུག་པར་བྱོན་ནས་ཧོར་སོགས་ལྟ་ངན་མང་པོ་བཏུལ་བའི་ལོ་རྒྱུས་གསུངས་པས་ཁོང་རབ་ཏུ་དད་ནས་མང་དུ་བཤུམས། དེར་གཡུང་སྟོན་པ་ལས་རྡོ་རྗེ་ཕྲེང་བ་དང་མཁའ་འགྲོ་རྒྱ་མཚོ། མདོ་སེམས། སྒྱུ་འཕྲུལ་གྱི་དབང་ལ་སོགས་པའི་གསང་སྔགས་གསར་རྙིང་གི་དབང་དང༌། རྒྱུད་དང་མན་ངག་རྣམས་མང་དུ་གསན།

 དེ་ནས་ཀརྨ་པ་བཞི་པ་རོལ་རྡོར་དགུང་ལོ་བཅུ་བཞི་པ་ཆུ་སྦྲུལ་རབས་ལོ་༥༣༤༨། ཕུག་ལུགས་༢༢༣༤། ཕྱི་ལོ་༡༣༥༣། ལོ་དེར་ས་གཡོས་ཤིན་ཏུ་ཆེ་བ་བར་མ་ཆད་པར་བྱུང་ནས་བོད་ཀྱི་མི་ནོར་ས་ཁང་ལ་འཇིགས་ཚབས་ཤིན་ཏུ་ཆེ་བ་བྱུང་དུས་བོད་ཀྱི་ལྷ་མིའི་མགོ་གཙོ་རྣམས་ནས་བླ་ལྷ་ཁག་ལ་སྐྱབས་ཞུས་པས་སུས་ཀྱང་བཟློག་མ་ནུས། དེ་ནས་མཆོག་གི་སྤྲུལ་པའི་སྐུ་ཀརྨ་པར་སྐྱབས་ཞུས་ཏེ་འཇིགས་པ་རྣམས་ཉེ་བར་ཞི་བར་བྱིན་གྱིས་བརླབས་ནས་བོད་ཀྱི་མི་ནོར་ཟོག་གསུམ་མང་པོ་སྲོག་གི་ཉེན་ཁ་ལས་སྐྱབས་པར་མཛད།

 དེའི་སྐོར་བོད་ཀྱི་རྒྱལ་རབས་ལོ་རྒྱུས་དེབ་ཐེར་ཁ་ཅིག་ལས། སྐབས་དེར་བོད་ཀྱི་བླ་མ་བཟང་གསུམ་རྟོགས་ལྡན་གྲུབ་པའི་དབང་ཕྱུག །མཁས་བཙུན་བཟང་གསུམ་གྱི་དགེ་བའི་བཤེས་གཉེན། སྣང་སྲིད་དྲེགས་པའི་སྡེ་དཔོན་གྱི་ཆོས་སྐྱོང་ཁག་བཅས་སུ་ལ་སྐྱབས་ཞུས་ཀྱང་བཟློག་པར་མ་ནུས་པས། བོད་ཁམས་བདེ་བར་མཛད་པའི་འཇིགས་སྐྱབས་ཀྱི་དམ་པ་ནི་སངས་རྒྱས་ཀརྨ་པ་འདི་ཁོ་ནའོ། །ཞེས་བསྔགས་པ་བརྗོད་པའི་ཡིག་ཆའང་སྣང༌།

 འདི་ལོ་འབྲུ་གུང་པས་ནང་སོ་སྐྱོར་མོ་ལུང་པར་དམག་དྲངས། རྒྱ་ནག་གི་ཡིག་ཚང་དུ་མེ་སྤྲེལ་རོལ་རྡོར་དགུང་ལོ་༡༧་རབས་ལོ་༥༣༥༡། ཕུག་ལུགས་༢༢༣༧། ཕྱི་ལོ་༼༡༠༢༽ལོ་༡༣༥༦། ལོར་ཧོར་གོང་མ་ཧྲང་ཐེའམ་ཧྲུན་ཏི་ཐོ་ཀན་ཐུ་མུར་གྱིས་གདན་ཞུས་ཀྱང་བསྙེན་པར་མ་རྫོགས་པས་མ་ཕེབས་ཟེར། བོད་ཀྱི་ཡིག་ཚང་སུ་ཀུན་དགའ་རྡོ་རྗེས་ཧོར་རྒྱལ་གོང་མར་ཞུས་པས། ཧྲང་ཐེན་ཕྱག་དང་ཐལ་མོ་སྦྱར། སྤྱན་ཆབ་བསིལ་ཏེ། གདན་འདྲེན་གྱི་འཇའ་ས་སྙན་ངག་ཆེན་མོ་བོད་ཡིག་མ་རྟེན་གསར་འབྲི་གཅིག །དངུལ་བྲེ་གསུམ། གོས་དར་དགུ་ཚན་གསུམ་དང་བཅས་པ་བཀུར་ནས་དབོན་གྱི་མི་དཔོན་དིང་ཇུ་དཔོན་དཔོན་དང་ཀར་སྡེའི་སྡེ་དཔོན་དཀོན་ཅོག་རྒྱལ་མཚན། ཏི་ཤྲི་བསོད་ནམས་ཤེས་རབ་བཅས་བཏང༌།

 དེ་ནས་དགུང་ལོ་བཅོ་བརྒྱད་པ་མེ་བྱ་རབས་ལོ་༥༣༥༢། ཕུག་ལུགས་༢༢༣༨། ཕྱི་ལོ་༡༣༥༧། ལོ་ཙོང་ཁ་སྡེ་ཁམས་སུ་དཔལ་བློ་བཟང་གྲགས་པ་སྐུ་བལྟམས་པའི་ལོ་དེར། སྔར་གྱི་མཁན་སློབ་དང༌། དུས་བསྒོ་བ་སློབ་དཔོན་གཞོན་ནུ་དཔལ་གྱིས་གསང་སྟོན་མཛད་ནས་བསྙེན་པར་རྫོགས། འདི་འགོས་ལོ་དང་ནོར་བའང་འདུག་པས་འགོས་ལོ་མིན། འདུལ་བའི་བཅས་པ་ཕྲ་མོ་རྣམས་ཀྱང་བསྲུང་ཞིང༌། ཤ་སྤུ་རྩེ་ཙམ་དང༌། ཆང་གི་དྲི་ཙམ་ཡང་སྤྱན་ལམ་དུ་མི་འགྲིམ། སྐུའི་ཉེ་འཁོར་དུ་གླེགས་བམ་མང་པོ་བཀོད་ནས་བཞག །མནལ་ལམ་དུ་གཟིགས་པས་དེ་ཐམས་ཅད་ཀྱི་ཚིག་དོན་ཐུགས་སུ་ཆུད་ཅིང༌། ཡི་གེའི་རིགས་མི་འདྲ་བ་ཡང་དྲུག་ཅུ་ཙམ་མཁྱེན། དེ་ནས་སེ་མོ་དོ། མཚོ་མོ་རུ་ཁྱུང་ལ་སོགས་པ་བྱང་རྣམས་སུ་བྱོན། དེ་ནས་བདེ་ཆེན་ཕྲེང་སྟོད་དུ་བྱོན་སློབ་དཔོན་ཆེན་པོ་རིན་ཆེན་དཔལ་གུའི་གུང་པ་ཏཱ་ཡོན་རྒྱལ་རབས་སྐབས་སུ་བསྩལ་བའི་ཆོ་ལོ་སྟེ། རྒྱལ་པོའི་རིགས་སུ་གཏོགས་པའི་དཔོན་རིགས་ལ་སྤྲོད་པའི་གོ་གནས་ཡིན་པ་ལ་ཕོ་བྲང་ཏའི་ཏུའི་བཀོད་པ་དང༌། མིའི་གྲངས་ལ་སོགས་པ་འདི་འདྲ་ཡོད་གསུངས་ནས་ཡིད་གཟུང་དང་སླར་ཕྱིན་དུས་ངེས་པར་འགྱུར་ལ་སོགས་པ་གསུངས།

 དེ་ནས་རིམ་གཉིས་རྩེ་གཅིག་ཏུ་ཞོལ་བས་རྡོ་རྗེའི་སྐུ་གསུང་ཐུགས་ཀྱི་རྫུ་འཕྲུལ་དུ་མའི་བཀོད་པས་གྲུབ་པའི་རྟགས་བསམ་གྱིས་མི་ཁྱབ་པ་བསྟན་པ་ལས་གདུལ་བྱ་ཚར་གཅོད་དང་རྗེས་འཛིན་གྱི་འཕྲིན་ལས་ལ་མངའ་བརྙེད་པར་གྱུར་པའི་སྙན་གྲགས་ཀྱི་དབྱར་རྔ་ཕྱོགས་བཅུར་འགོག་པ་མེད་པར་བརྡུངས་པར་གྱུར། དེར་རྗེ་གོང་མས་གསར་དུ་བཞེངས་པའི་གཞལ་ཡས་ཁང་གིས་གཙོས་པས་མཚུར་ཕུའི་རྟེན་བརྟེན་པ་རྣམས་གསར་འདེབས་ལྟ་བུའི་ཉམས་གསོ་མཛད། སྐྱོར་མོ་རུང་པར་འབྲི་ནང་གི་དམག་བཏེགས་པ་ལ་སྐྱིད་ཤོད་ཀྱི་ལྷ་སྡེ་མི་སྡེས་སྤྱི་ཞུས་ཀྱིས་ཆོས་རྗེ་སྐུ་གཞོན་ནུ་ལྷ་ས་རྐྱང་ཐང་དུ་སྤྱན་དྲངས། མི་ཆེན་ཐམས་ཅད་ལ་༼༡༠༣༽བཀའ་རིན་པོ་ཆེ་ནན་གྱིས་གནང་བས་ཐམས་ཅད་ཟིལ་གྱིས་ནོན་ཏེ་དམག་རང་སར་ཞི། ཆེ་དགུ་ཐམས་ཅད་ཀྱིས་སྤྱི་བོར་བཀུར། འདི་ལོར་གཙང་ཕྱོགས་སུ་འགྲོ་དོན་ལ་བྱོན། ས་སྐྱའི་བླ་མ་འགྲོ་མགོན་བསོད་ནམས་རྒྱལ་མཚན་པ་དང་མཇལ་ཞིང་ཕྱག་རྩེ་སྤྲོད་དང་ཆོས་ཀྱི་གསུང་གླེང་འཕེལ་བར་མཛད། སྙེ་ཐང་བརྒྱ་གྲོང་དུ་དགེ་འདུན་འདུས་པ་རྒྱ་མཚོའི་དབུས་སུ་བླ་མ་ས་སྐྱ་ཁུ་དབོན་དང་ཆོས་རྗེ་པ་བཞུགས་ཁྲི་གསུམ་གཤིབས་ནས་གུང་ལ་བཞུགས། ཁྲོམ་ཐམས་ཅད་ནས་མཇལ་བ་ཙམ་གྱིས་དད་གུས་ཀྱིས་འུར། བླ་མ་ལས་ཆོས་འབྲེལ་གསན། དཔོན་ཆེན་རྒྱལ་བ་བཟང་པོ་སོགས་ཆེན་པོ་ཐམས་ཅད་གུས་པས་འདུད། སློབ་དཔོན་ཆེན་པོ་བཞི་ཐོག་པ་དང་མཇལ་ནས་ཕྱག་རྩེ་སྤྲོད་མཛད།

 དེ་ནས་རྒྱལ་བུ་རཏྣ་ཤྲིས་བྱང་ཕྱོགས་ན་ཡོད་པའི་རྒྱལ་བུ་རྗེས་སུ་རྗེ་ལ་གོས་སྐུ་ཆེན་པོ་འབུལ་མཁན་དེ་ཡིན། ཆོས་རྗེ་སྤྲུལ་པའི་སྐུའི་རྣམ་ཐར་ཐོས་ནས་ལི་ཇི་ལག་རྟགས་འབུལ་བ་ཆེན་པོ་བཅས་བསྐུར། རྒྱལ་པོ་ཆེན་པོ་ཐོག་གན་ཐེ་མུར་ནས་ཀྱང་སྤྲུལ་སྐུ་བྱོན་ཚུལ་སྔ་གོང་ནས་ཡང་ཡང་གསན་ཡང་ཐེ་ཚོམ་མ་ཆོད་པ་ལས། དེང་ཆུང་གླང་ཆུང་གོང་དུ་སླེབས་དུས་གོང་མས་དྲི་བ་མཛད་པས་ཁོང་པས་སྙན་གྲགས་ཆེན་པོ་འདུག །ཚལ་པ་སི་ཏུ་ཆོས་རྗེ་གོང་མའི་སློབ་མ་དམ་ཚིག་དང་ཤེས་རབ་ཆེ་བས་ཁོང་གིས་ཆོས་རྗེ་གོང་མ་ཡིན་ངེས་སུ་འདུག་ཟེར། རྟོགས་དཔྱོད་ཅན་ཐམས་ཅད་ཀྱིས་དེ་ལྟར་གཏམ་གྱིན་འདུག་ཞུས་པས། གོང་མ་ཕྱག་ཐལ་མོ་སྦྱར་ནས་སྤྱན་ཆབ་བྱུང༌། མདུན་གྱི་མི་ཆེན་ཐམས་ཅད་ཀྱང་དེ་ལྟར་གྱུར་ཏེ་ཧོར་རྒྱལ་པོས་བླ་མའི་མཚན་གསན་པས་སྤྱན་ཆབ་བྱུང་བ་འདི་ལས་མེད་པར་གྲགས།

 དེ་ནས་རྒྱལ་པོ་ཆེན་པོ་ཐོ་གན་ཐེ་མུར་སྲས་དང་བཅས་པས་སྙན་པ་གསན་པའི་སྟོབས་ཀྱིས་དིང་ཧུ་དབེན་དཔོན་དང༌། སྡེ་དཔོན་དཀོན་མཆོག་རྒྱལ་མཚན་ལ་སོགས་པའི་ཧོར་བོད་ཀྱི་གསེར་ཡིག་པ་དཔོན་འཁོར་བོད་དུ་མངགས་ནས་རྒྱལ་པོའི་འཇའ་ས་སྙན་ངག་ཆེན་མོ་སོགས་ལུང་དང་འབུལ་ཆེན། རྒྱལ་བུའི་ལི་ཇི་ལག་རྟགས་གནང་སྦྱིན་རྒྱ་ཆེན་པོ་བཅས་སྤྱན་འདྲེན་པར་མེ་བྱ་ལོ་མཚུར་ཕུར་འབྱོར། སྟོན་པོ་དབུས་གཙང་བདག་པོ་ཏ་སི་བྱང་ཆུབ་རྒྱལ་མཚན་ནས་གོང་དུ་ཆིབས་སྒྱུར་ཞབས་སྐུལ་ཕེབས་རྫོང་གི་འབུལ་ཆེན་བཏེགས།

 ཀརྨ་པ་རོལ་རྡོ་དགུང་ལོ་༡༩་པ་ས་ཁྱི་རབས་ལོ་༥༣༥༣། ཕུག་ལུགས་༢༢༣༩། ཕྱི་ལོ་༡༣༥༨། ལོའི་ཟླ་༡་པོ་དང་གཉིས་པའི་མཚམས་ལ། ལྷ་སའི་གུང་ཐང་དུ་སྤྱན་དྲངས་ནས་རྫོངས་པ་བྱས། ཟླ་བཞི་པའི་༢༠་ཉིན་མཚུར་ཕུ་ནས་སྦྲིད་ལ་ལ་བརྒྱུད། ཀོང་༼༡༠༤༽དགོན་དང་སྔགས་དགོན་ལ་བྱོན། གད་སྐྱིད་བཞུགས། ཟླ་༥་ཚེས་༡༡་ལ་ལྷའི་ལུང་པོ་ཆེར་སྒར་བཏབ། ཅོག་ཙེ་ལ་ནས་ནག་ཆུ་བརྒལ། ཟླ་༥་ཚེས་༢༩་ལ་རྐྱང་རི་རྔོག་ནས་མགུལ་དུ་ཕེབས། དེར་སྐྱེ་འགྲོ་མང་པོར་ཆོས་གསུང་སྐབས་འཇའ་དང་མེ་ཏོག་གི་ཆར་ཆེན་པོ་བྱུང༌། ཟླ་༦་ཚེས་༨་ལ་སོག་ཟམ་སྣར་ཕེབས། ཟླ་༧་བར་གསར་མ་སྒང་དུ་ཕེབས། སྒོམ་སྡེ་རས་ཚང་པའི་བླ་མས་གདན་དྲངས། ཟླ་༨་ཚེས་༩་ནས་ཚེས་༡༨་བར་འགྲོ་དོན་མཛད། ཟླ་༩་ཚེས་༡༢་ལ་ཆམ་ལ་ཁར་ཕེབས། ཚེས་༡༨་ལ་ཀརྨ་དགོན་དུ་ཕེབས། ཟླ་༡༠་ཚེས་༣་ལ་མདོ་ཁམས་ཀྱི་ཆེ་རྒུ་རྣམས་སྤ་རུ་ཁར་ཚོགས་པ་ཁྲི་ཕྲག་ཙམ་བྱུང༌། ཟླ་༡༡་ཚེས་༦་ཉིན་ཆབ་མདོའི་ལྷ་སྟེང་དུ་བྱོན། ཚེས་༡༥་ཉིན་ཀརྨ་ནས་ཐེགས། ཚེས་༡༦་ཉིན་གྱིམ་ཐང་དུ་ས་སྐྱའི་ཉེ་གནས་དཔལ་ལྡན་བཟང་པོས་འབུལ་བ་བྱས། ཚུགས་གཉིས་བར་དུ་སྒར་ས་རྣམས་ཀྱིས་སྐྱེལ་ཐུང་བྱས། ཚེས་༡༨་ལ་ཤ་ཧུ་ལ་ལ་བྱོན་ནས་ཟི་དགོན་དུ་ཞག་གཉིས་བཞུགས། ཚེས་༢༢་ཉིན་ཟི་མདའ་རུ་ཨ་ཁྲོས་འབུལ་བ་ཞབས་ཏོག་བྱས། ཚེས་༢༧་ལ་འོར་དུ་ཕེབས། ཟླ་༡༢་ཚེས་༡་ཉིན་ལྡན་ཀློང་ཐང་སྒྲོལ་མའི་ལྷ་ཁང་དུ་ཕེབས། དེར་རྒྱ་བཟའ་ཀོང་ཇོས་གདན་དྲངས་པའི་སྒྲོལ་མ་མཐོ་གང་ཅན་དེ་མཇལ། གླིང་ཚང་དང་ལྡན། སྒ་འབྲི་སོགས་ལྷ་མི་སྡེ་བ་རྣམས་ལ་མཇལ་ཁ་བཏང༌། ཁམས་ཀྱི་འབྲི་ཆུར་བརྒལ། ངོ་མཚར་གྱི་ལྟས་མང་བྱུང༌། དེ་ནས་ཀྲེ་ལ་བྱོན། ཚེས་༡༠་ཉིན་རག་ཐག་ཏུ་ཕེབས། མདོ་ཁམས་དཔོན་ཆེན་གྱིས་བཞེངས་པའི་ལྷ་ཁང་ཆེན་པོ་རབ་གནས་མཛད། ཚེས་༡༤་ཉིན་ཉི་ཐག་རི་བུར་ཕེབས། ཚེས་༢༦་ཉིན་ཀྲེ་ཕུར་ཕེབས། ཚེས་༢༨་ཉིན་དཔལ་ལྡན་དགོན་དུ་ཕེབས། བྱང་ལམ་བརྒྱུད་འདམ་དང་སྙིང་དྲུང་སོགས་སུ་ཐོག་སེར་ཐབས་ཀྱང་མི་ཕྱུགས་ལ་གནོད་པ་གང་ཡང་མ་བྱུང་བ་རྟེན་འབྲེལ་བཟང་པོར་དགོངས། དེ་ནས་བྱང་ལམ་གྱི་སྐྱེ་བོ་དུ་མས་མཇལ་བ་རྣམས་ལ་ཕྱག་བྱིན་སོགས་ཐར་པའི་ས་བོན་རྒྱ་ཆེ་བསྩལ། ཕེབས་ལམ་དུ་བསྟན་བཅོས་མང་པོ་ལྗགས་རྩོམ་མཛད་དེ་ཀརྨའི་གདན་སར་ཕེབས། མར་ལམ་གསེར་ཡིག་པས་སྒར་པ་འདི་ཙམ་ན་འུལ་ལག་སྐུལ་བར་ཞུས་པས་སེམས་ཅན་ལ་འཚེ་བ་མ་བྱེད། ཁྱེད་རྣམས་ཀྱང་འུལ་ལག་མ་སྐུལ་གསུངས། ཁལ་བཞོན་ཟ་མ་ཇི་དགོས་ཐམས་ཅད་མཚུར་ཕུ་ནང་ས་ནས་གནང་བས་འཇའ་མོ་བ་ཐམས་ཅད་དགའ། རྒྱ་མཚོ་ཡ་གསུམ་དམག་འཇམ་སོགས་འཇམ་ཆེ་ཆུང་ཐམས་ཅད་ནས་བསྙེན་བསྐུར་དང་འབུལ་བ་མཐའ་ཡས་པ་ཕུལ། རྗེ་འདིའི་སྐུ་འཁོར་༼༡༠༥༽ཡང་དགེ་སློང་དག་པ་ཚུལ་ལྡན་མང་ཐོས་ཀྱི་བསམ་གཏན་པ་རིག་གྲོལ་གྱི་སྤོབས་པ་དགེ་བ་ཅན་འབའ་ཞིག་དང༌། ངོ་ལྐོག་གང་དུ་ཡང་སྒར་དུ་ཤ་ཆང་མི་འགྲིམ་པའི་བཅའ་བ་དམ་པས་དུད་འགྲོ་དཔག་ཏུ་མེད་པའི་སྲོག་ལ་འཚེ་བ་མེད་པའི་སྐྱབས་སྦྱིན་མཛད་པས་ཐམས་ཅད་དུ་སངས་རྒྱས་དངོས་བྱོན་པའི་དད་གུས་འཕེལ། ཟླ་༡༢་ཚེས་༡་ཉིན་འདན་ཀློང་ཐང་དུ་ཕེབས་ཀྱི་བར། ག་རེ། སྒོམ་སྡེ་ནང་ཆེན། རས་ཚང་པ། ཆབ་ལ་ཁ། ཀརྨ་ཟི་དགོན་སོགས་སུ་མཇལ་མི་དང་འབུལ་ཞབས་མཐའ་ཡས། ཀརྨར་ཚོགས་པ་ཁྲི་ཕྲག་ལ་ཆོས་གསུངས་ཚེ་གསེར་ཡིག་པ་རྣམས་ལ་ནམ་མཁར་ཉི་ཟླའི་བར་ན་ཤེལ་གྱི་མཆོད་རྟེན་ན་དྲུང་བཞུགས་པར་རིང་ཞིག་མཐོང་བ་སོགས་དག་སྣང་མང་པོ་བྱུང༌། འདིའི་སྐབས་སུ་གློ་བུར་དུ་རྒྱ་གར་གྱི་ཛོ་ཀི་ལྔ་འོངས་ཏེ་ངེད་རྣམས་རྒྱ་ནག་རི་བོ་རྩེ་ལྔ་ལ་འགྲོ། འདི་བྱང་ཆུབ་ཤིང་ལ་འཕགས་པ་ཀླུ་སྒྲུབ་ཀྱིས་ཕྱག་བརྐོས་མཛད་པ་ཡིན་པས་རེ་ཞིག་ཕྱག་ཏུ་འཆོལ། ངེད་རང་ལྔ་ག་མ་འཛོམས་ཀྱི་བར་དུ་སུ་ལའང་མི་གཏོད་པར་ཞུ་ཟེར་ནས་ཇོ་བོ་གནྡྷོ་ལ་ཕྱག་ཏུ་ཕུལ། དེ་རྣམས་ཕྱིས་གར་སོང་མེད་པ་ལ་ཆོས་སྐྱོང་གི་སྤྲུལ་པ་ཡིན་པར་གསུངས། དེ་ནས་བཟུང་རྟེན་འདི་སྒར་ཆེན་གྱི་མཆོད་ཡུལ་གྱི་གཙོ་བོར་མཛད། ཁམས་ཕྱོགས་ཀྱི་སྡེ་དཔོན་རྣམས་ཀྱིས་བསུ་བསྐྱེལ་ཞབས་ཏོག་བླ་ན་མེད་པ་ཞུས། ཆ་ག་པའི་གནོད་འཚེ་ཐམས་ཅད་བཟློགས།

 ཀརྨ་པ་རོལ་རྡོ་དགུང་ལོ་ཉི་ཤུ་པ་ས་ཕག་རབས་ལོ་༥༣༥༤། ཕུག་ལུགས་༢༢༤༠། ཕྱི་ལོ་༡༣༥༩། ལོའི་ཟླ་༡་ཚེས་༡་ལ་ཀྲེ་མཎྜལ་དུ་ཕེབས། ཚེས་༣་ཉིན་བདེ་དགོན་པས་གདན་དྲངས། ཆོས་ཀྱི་གཏམ་དམ་པ་དགྱེས་པའི་སྒྲོན་མེའི་བསྟན་བཅོས་མཛད། ཚེས་༤་ཉིན་དབོན་ཤས་གདན་དྲངས། ཚེས་༢༥་ཉིན་རྨ་ཆུ་གླིང་ཁུག་གི་གཤར་ལམ་བརྒྱུད་ཟླ་༢་ཚེས་༦་ཉིན་བྱ་ཁར་ཕེབས། དེ་ནས་ཏྲེར་ཕེབས། ཀ་ཆུ་ག་ཆུའམ་རྐང་ཆུའང་ཞེར། གླིང་ཁུག་ཏུ་ཕེབས། དེང་ཀན་སུའུ་ཞིང་ཆེན་ཁ་ཆེའི་རིགས་རང་སྐྱོང་ཁུལ་གྱི་ཁོངས་གཏོགས་ཡིན། ཆོས་ཁྲིའི་སར་སྔོན་ཆད་ས་ཕྱོགས་དེར་སྐྱེ་མྱོང་མེད་པའི་མེ་ཏོག་རྩ་བ་གཅིག་ལ་སྡོང་བུ་བརྒྱ། སྡོང་བུ་རེ་རེ་ལའང་མེ་ཏོ་བརྒྱ་བརྒྱ། མེ་ཏོག་རེ་རེ་ལ་ཡང་འདབ་མ་སེར་པོ་སྟོང་སྟོང་ཡོད་པ་ལྟེ་བ་དམར་པོ། གེ་སར་སེར་པོ་བྱས་པ་གཅིག་སྐྱེས་པ་དེ་མཐོང་ཞིང་ཐོས་པ་ཐམས་ཅད་ངོ་མཚར་དུ་གྱུར། འགའ་ཞིག་གིས་རི་མོར་བྲིས་ཏེ་པར་དུ་བརྐོས་ནས་དད་པའི་རྟེན་དུ་མཆོད་པ་བྱེད་པ་མང་དུ་བྱུང༌། ཡུལ་དེར་ལྟོག་ནད་དར་ཆེ་བས་རྟག་ཏུ་མི་ཕྱུགས་ཀྱི་སྲོག་མང་པོ་འཕྲོགས་པ་ལ་བྱིན་བརླབས་༼༡༠༦༽མཛད་ནས་ལོ་མང་རིང་ཞི་བར་མཛད། དེ་ནས་ག་ཆུར་ཕེབས་དུས་གོང་མའི་གདན་འདྲེན་པ་རྣམས་འབྱོར་ཡང༌། དུས་ཁམས་ཀྱི་འགྱུར་ལྡོག་ཡོང་བར་གཟིགས་ཏེ་ཚ་ཕྲང་ནག་པོའི་ཡུལ་བརྒྱུད་མི་ཉག་རབ་སྒང་དུ་བྱོན། སྒོ་ལྡོང་གི་ལོ་ཉི་ཤུ་རྩ་ལྔའི་བར་གྱི་འཁྲུགས་པ་གསར་རྙིང་ཐམས་ཅད་ཆོས་དང་ཟང་ཟིང་གི་སྒོ་ནས་བསྡུམས་ཏེ་ཞི་མེད་དུ་མཛད་པ་ལ་རྟ་ནོར་དངོས་པོའི་གནང་ཆ་བསམ་ལས་འདས། ཡང་འགའ་བོའི་རི་ལ་བཞུགས་པའི་དུས་སུ་སླར་ཡང་གོང་ནས་ལུང་དང་འབུལ་བ་རྒྱ་ཆེན་པོས་ཤེས་རབ་ཧུ་ཤྲི་ལ་སོགས་པའི་མི་དཔོན་མང་པོ་གནད་འདྲེན་ལ་འབྱོར་ནས་མདོ་སྨད་དུ་ཕེབས་པ་ལ། འཇམ་དབྱངས་གུ་ཤྲིས་འཇའ་ས་ཕུལ། འཇའ་སའི་ནང་དུ། ངེས་དང་སེམས་ཅན་མང་པོ་ལ་ཕན་པའི་ཕྱིར་ཅི་ནས་ཀྱང་འབྱོན་པ་སློབ་དཔོན་ཆེན་པོ་རོལ་པའི་རྡོ་རྗེ་མཁྱེན་ཅེས་པ་ལ་སོགས་པ་ཐུགས་རིངས་པའི་ཚུལ་མང་པོ་བྱུང་མ་ཐག་རབ་སྒང་ནས་བཏེགས།

 ཀརྨ་པ་བཞི་པ་རོལ་རྡོ་དགུང་ལོ་༢༡་པ་ལྕགས་བྱི་རབས་ལོ་༥༣༥༥། ཕུག་ལུགས་༢༢༤༡། ཕྱི་ལོ་༡༣༦༠། ཟླ་༧་ཚེས་༡༨་ལ་རག་སྒ་ནས་གོང་དུ་ཐེགས་ཤིང་ཀུན་མཁར་དུ་ཕེབས། ཨ་མདོ་སྐུ་འབུམ་དང་ཉེ་བ་ཤིན་ཀུན་དུ་མཁན་པོ་དཔལ་མཆོག་གིས་ཐོག་དྲངས་སྐྱེ་བོ་གྲངས་ཀྱི་མི་ལང་བར་ཆོས་ཀྱི་བདུད་རྩིས་ཚིམ་པར་མཛད། དེ་ནས་ས་པཎ་གྱི་བཞུགས་གནས་སྤྲུལ་པའི་སྡེར་ཕེབས། དེར་སྐད་རིགས་མི་གཅིག་པའི་མི་རིགས་མང་པོ་འདུས་པ་ལ་བཞུགས་ཁྲིའི་གཡས་སུ་ཧོར་དང་ཡུ་གུར་གྱི་ལོ་ཙཱ་བ་དང༌། གཡོན་དུ་མི་ཉག་དང་རྒྱའི་ལོ་ཙཱ་མཁས་པ་བསྐོས་ནས་ལོ་ཙཱ་རྣམས་ནས་གསུང་སོ་སོར་བསྒྱུར་ཏེ་ཆོས་ཀྱི་རྗེའི་གསུང་གཅིག་གིས་གདུལ་བྱ་ཐམས་ཅད་ཀྱི་རྣ་ལམ་དུ་སོ་སོར་ཕྱིན་ཅི་མ་ལོག་པ་གོ་བར་མཛད། ཟླ་༧་ཚེས་༡༡་ཉིན་གའོ་ར་ནས་ལྷོ་ཕྱོགས་དང་རྒྱལ་མོ་རོང་ལ་ཕེབས། དེ་ལྟར་ཚུགས་ཞེ་བདུན་གྱིས་མི་ཉག་རབ་སྒང་དུ་བརྟོལ། མི་ཉག་དབྲ་འདྲུ་གཉིས། སྒོ་ལྡིང་གཉིས་ཀྱི་འཁྲུག་པ་བསྡུམས་ནས་ཡིག་ཁྲིམས་བརྒྱད་དང་ཉེར་བདུན་མཛད། ལ་ལས་ཉིས་བརྒྱར་ཉེ་ཟེར། འདི་ལོའི་ཟླ་བ་དགུ་པ་ནས་ལྕགས་བྱིའི་ལོའི་ཟླ་བ་གཉིས་པའི་བར་འགོར། རབ་སྒང་སྟོད་དུ་སེང་གེ་སྒང་ཟེར་བ་བཏབ། ཧོར་གོང་མས་ལུང་དང་གནས་སྦྱིན་རྒྱ་ཆེན་པོར་བྱས་ཏེ། ཤེས་རབ་གུའི་ཤྲི་སོགས་མི་དབང་རྣམས་མདོ་སྨད་དུ་སླེབས་པ་མཐོས་སོ། །འདི་ལོའི་ཟླ་༡༢་ཚེས་༡༩་ཉིན་ཏའི་ཏུ་མཁས་པའི་དགའ་སྟོན་ལས། དེ་དུས་ཧོར་གོང་མ་ཐོ་གན་ཐེ་མུར་རྒྱལ་སར་བཞུགས་པའི་ལོ་༢༨་པ་ཡིན་གསུངས། ཕོ་༼༡༠༧༽བྲང་ཆེན་པོར་བསུ་བའི་བཀོད་པ་རིམ་པ་དང་བཅས་ཕྱག་ཕེབས། རྒྱལ་པོ་འཁོར་དང་བཅས་པ་ནས་ཞལ་མཐོང་གསུང་ཐོས་པ་ཙམ་གྱིས་རབ་ཏུ་དད་པར་མཛད། ཁྱད་པར་རྒྱལ་པོ་ཡབ་སྲས་ལ་རྣལ་འབྱོར་མའི་དབང་དང༌། རྒྱལ་བ་རྒྱ་མཚོའི་དབང༌། ཐབས་ལམ་ནཱ་རོའི་ཆོས་དྲུག་ལ་སོགས་པ་གནང༌། རྒྱལ་པོ་ཆེན་པོ་ལ་སྐྱེས་རབས་བརྒྱ་རྩ། རྒྱུད་བླ་རྩ་འགྲེལ། མདོ་སྡེ་རྒྱན་རྩ་འགྲེལ། དུས་འཁོར་རྩ་འགྲེལ། དེའི་ཆ་ལགས་རྒྱ་གཞུང་དང་བཅས་པ་ཐམས་ཅད་ཀྱི་བཤད་པ་གནང༌། གཞན་ཡང་རྒྱལ་རྒྱུད་དང་ཞིང་གི་མི་དཔོན་གྱིས་ཐོག་དྲངས་རྒྱ་ཧོར་དང༌། ཡུ་གུར་དང་མི་ཉག་དང༌། ཀའུ་ལི་ཁྲའོ་ཤན་ལ་སོགས་པའི་མི་ཆེན་དང་སྡེ་དཔོན་སོགས་སྐྱེ་འགྲོ་དཔག་ཏུ་མེད་པ་བླ་ན་མེད་པའི་བྱང་ཆེན་ཐར་པའི་ལམ་དུ་འགོད་པར་མཛད། སྐབས་དེར་རྒྱལ་བུའི་སྲས་མི་ཏྲི་པ་ལ་འཁྲུངས།

 ཆོས་ཀྱི་རྗེ་ཀརྨ་རོལ་པའི་རྡོ་རྗེ་རྒྱལ་པོ་ཆེན་པོ་ཐོ་གན་ཐེ་མུར་གྱི་ཏི་ཤྲི་སྟེ་དབུ་བླར་བཞེས། ཆོས་རྗེ་རིན་པོ་ཆེར་ཐུ་ལུ་ཤྲི་སྐྱའོ་ཏ་དབེན་གུ་ཤྲི་ཡི་ཤེལ་གྱི་དམ་ཁ་བསྩལ། དེར་ཡོད་པཎྜི་ཏ་དང་བླ་མ་རྒྱལ་རིན་སོགས་གུ་ཤྲི་ཀུན་དང་གནམ་མཆོད་པ་ཡོངས་ཀྱི་གཙུག་གི་རྒྱན་དུ་བཀུར། གོང་མ་ཡབ་སྲས་ནས་གུས་པ་དང་གན་ཆེ་ཆུང་མང་པོ་ནས་འབུལ་ཞབས་དང་བཀུར་བསྟི་བསམ་གྱིས་མི་ཁྱབ་པར་མཛད། ཡོངས་འཛིན་མཁན་ཆེན་དོན་གྲུབ་དཔལ་པའི་ཆེ་བའི་ཡོན་ཏན་ལ་བསྒགས་པ་དང་ཧོང་ཐའི་ཚེའི་སྦེལ་ཁ་དང༌། ཏཱ་ཧུང་གི་ཆ་རུ་བཅས་མཚུར་གདན་དུ་བསྐུར། ཉེས་པ་ཅན་སྤྱིར་ཐར་པའི་འཇའ་ས་དང༌། ཁྱད་པར་རྒྱལ་པོ་ཆེན་པོས་བནྡེས་གོང་མ་ལ་ཕྱག་མི་དགོས་པར་བཀུར་བ་ལ་ཕྱིས་རྒྱལ་རྒྱུད་དང་མི་ཆེན་གྱིས་བནྡེའི་ཕྱག་བླངས་འདུག །རྒྱལ་ཁམས་མི་བདེ་བ་ཡང་དེས་ལན། ད་ཕྱིན་དེ་འདྲ་མ་བྱེད་ཟེར་བ་སོགས་བསྟན་པ་ཤེས་སྐྱེད་ཀྱི་འཇའ་ས་ཤེལ་འཇའ་ཆེན་མོ་རྣམས་གནང༌། བོད་དུ་སྒྲོག་པ་ལ་སྡེ་དགོན་དཀོན་མཆོག་རྒྱལ་མཚན་དང་ཆོས་རྗེ་པ་ཉིད་ཀྱི་བཀའ་ཤོག་དང་བཅས་ཞབས་འབྲིང་དཔོན་འགོ་གསུམ་བཅས་བཏང༌། རྒྱལ་པོའི་བློན་ཆེན་རྣམས་ནས་རྟག་ཏུ་སྙན་གསོལ་བར་ཆོས་རྗེ་མ་ཕེབས་གོང་དུ་སྨན་ཙེའི་ཡུལ་རྒྱ་ནག་ཆེན་པོའི་འདབ་སྒོ་ལོ་དགུ་ཆད་པས་དངུལ་བྲེ་ཆེན་རེ་ལ་འབྲས་ལྗག་ལྔ་རེ་ལས་མེད་པའི་མུ་གེ་བྱུང་བ་དང༌། ནད་ཡམས་དང་ངོ་ལོག་མང་པོ་ལངས་ནས་ཕྱི་ནང་ཐམས་ཅད་མི་བདེ་བ་ལས། དྲུང་གིས་ཐུགས་བྱམས་པ་ཆེན་པོས་མི་མ་ཡིན་རྣམས་དུལ་བར་མཛད་པས་ངོ་ལོག་པ་ཐམས་ཅད་ཞི་ནས་སོ་སོར་འདུད། སྨན་གྱི་བླའི་༼༡༠༨༽ཐུགས་རྗེ་བསྐུལ་བས་ནད་ཡམས་ཐམས་ཅད་ཀྱང་ཆད། རྣམ་ཐོས་བུས་འཕྲིན་ལས་བསྒྲུབས་པས་ཕྱོགས་ཀྱི་འདབ་སྒོ་རྣམས་ཀྱང་བྱུང་བས་དངུལ་བྲེ་ཆེན་རེ་ལ་འབྲས་ལྗག་ལྔ་བཅུའི་བར་འཕེལ་བས་མུ་གེའི་རྒྱུན་ཆད། སྔོན་མ་བྱུང་བའི་ལོ་ལེགས་དང༌། རྒྱལ་ཁམས་ཞོད་འཇགས་བདེ་སྐྱིད་ཀྱི་དཔལ་ལ་སྤྱོད་ཐུབ་པ་བྱུང་བས་རྒྱལ་བློན་འབངས་དང་བཅས་པ་དམ་པའི་ཆོས་ལ་ཡིད་ཆེས་ཤིང་བླ་མ་ལ་དད་པ་རབ་ཏུ་འཕེལ། རྒྱལ་པོ་ཆེན་པོ་དམ་པའི་ཆོས་ཀྱི་དགོངས་པ་བཞེད་པ་བཞིན་འགྲུབ། མཁྱེན་པ་དང་རྟོགས་པ་ཟླ་མེད་པར་གྱུར་ཏེ་མཁས་པ་དགྱེས་ནུས་པའི་བསྟན་བཅོས་དུ་མ་མཛད།

 དེ་ནས་སློབ་དཔོན་ཆེན་པོ་གུའི་གུང་པ་ཏ་ཡོན་གོང་མ་རིམ་པ་ནས་ཀརྨ་པའི་ཕྱག་མཛོད་ལ་གནང་བའི་ཆོ་ལོ་སྟེ་ཧོར་གྱི་རྒྱལ་རིགས་སུ་གཏོགས་པ་ཞིག་གི་གོ་མིང་ལ་རྒྱལ་པོའི་ཆབ་སྲིད་དང༌། གོང་མ་ཆེན་པོའི་སྐུ་ཚེ་ལའང་འགྱུར་ལྡོག་གི་མཚན་མ་ཅུང་ཟད་ཤར། ཤར་ཕྱོགས་འདིའི་གདུལ་བྱ་འདུལ་འོས་རྣམས་ཀྱང་དེ་ཙམ་གྱིས་ཐུལ། ནུབ་ཕྱོགས་ན་གདུལ་བྱ་ཤིན་ཏུ་མང་བས་ད་དེ་འདེགས་པའི་བྱ་བ་བྱེད་དགོས་གསུངས་པས་གོང་ལ་ཞུ་བ་ཡང་དུ་མཛད་པས་གོང་མ་ཡབ་སྲས་ཀྱིས་སྤྱན་ཆབ་འཕྱུངས་ཤིང་ནན་གྱིས་བཞུགས་པར་གསོལ་བ་བཏབ། ལའོ་ཇང་ཆིང་སང་དང༌། ཞི་ར་མུ་ཆིང་ང་གཉིས་ནས་ཕྱག་དང་ཐལ་མོ་སྦྱར་ཏེ། སྔར་བླ་མ་མ་ཕེབས་གོང་དུ་རྒྱ་ཡུལ་དུ་ལོ་ཉེས་དང༌། ངོ་ལོག་ནད་ཡམས་མུ་གེ་སོགས་བཀྲ་མི་ཤིས་པས་རྒྱལ་ཁམས་ལ་བདེ་སྐྱིད་མེད། བླ་མ་ཕེབས་ནས་བཟུང་རྒྱལ་ཁམས་ལོ་ལེགས་ཤིང་སྐྱ་རྒྱས། ངོ་ལོག་དང༌། ནད་ཡམས་ལ་སོགས་པ་རང་སར་ཞི་བས་རྒྱལ་ཁམས་ཐམས་ཅད་ཀྱིས་བཀྲ་ཤིས་པའི་ལོ་ཟླ་དང་བཀྲ་ཤིས་པའི་བླ་མ་ཡིན་ཞེས་ཟེར་བའི་དུས་བཟང་པོ་ཤར་བའི་སྐབས་འདིར་བླ་མ་འཕགས་པ་དང་རྒྱལ་པོ་གོ་པེ་ལའི་ལམ་ལྟར་རྒྱལ་ཁམས་མཆོད་ཡོན་ལྷན་དུ་སྐྱངས་ཏེ་བཞུགས་པར་གསོལ་བ་ནན་གྱིས་བཏབ་པ་ལ། ཆོས་རྗེའི་ཞལ་ནས་ཁྲོམ་ཆེ་བའི་དུས་སུ་རྩེད་མོ་འཕྲོར་བཞག་ན་ངོ་མཚར་བ་ཡིན། ངེད་ལ་རྒྱལ་སྲིད་ཀྱི་བྱ་བར་གཏོགས་པའི་ཤེས་སྒོ་གང་ཡང་མེད། བན་དེ་བྱ་བ་གར་བདེ་བར་འགྲོ་ཞིང་བསྟན་པ་དང་སེམས་ཅན་ལ་གང་ཕན་བྱེད་དགོས་པ་དེ་ཡིན། གང་ལའང་མ་ཆགས་མ་ཞེན་པ་ཞིག་བྱུང་ན་ཆོས་པ་བཟང་བ་ཡིན། ཞེས་གསུངས་པས་མི་དཔོན་དེ་གཉིས་ནས་གསུང་དེ་རྣམས་ཡི་གེར་བཏབ་ནས་མོས་གུས་ཀྱི་རྟེན་དུ་གཟུང་བ་ཡིན་ཟེར་ནས་ཁྱེར། དེ་ནས་ནན་གྱིས་ཞུས་པས་ཏི་ཤྲིའི་བཀའ་བཟློག་ཏུ་མེད་པར་བརྟེན་མཐར་རེ་ཞིག་ཐེགས་ཆོག་༼༡༠༩༽པའི་ལུང་དང་འབུལ་བ། འཇའ་མོ་འུལ་ལག་སོགས་ཀྱི་བཀའ་ཤོག་དབང་བཅས་པ་ཕུལ། གཞན་ཡང་ཆོས་རྗེ་འདིའི་བཀའ་དྲིན་ལས། གོང་མའི་ལུང་ལས་བསྩལ་བ་ནི། བླ་མ་འཇམ་དབྱངས་ལ་སི་ཏུ་དང༌། དར་རྒྱལ་པ་ལ་སྐྱའོ་སུ་ཏུ། སྒོམ་རིན་ལ་གུའི་གུང་གི་ཐམ་ག །མཚུར་ཕུ་ནང་པའམ་གདན་ས་པ་ལ་གུའི་གུང་གི་མིང་དང་འཇའ་ས། གསེར་ཐམ། ཤེལ་གྱི་སྦེལ་ཁ་བཅས་དང༌། ཀརྨ་ནང་པ་ལ་ཏའི་སི་ཏུའི་ཐམ་ག །སྔར་ཀརྨའི་གདན་ས་མཛད་དུས་ཏའི་སི་ཏུའི་ཐམ་ག་བསྩལ་བ་ལ་ད་ལྟའི་དཔལ་སྤུངས་ཀུན་མཁྱེན་ཏཱའི་སི་ཏུ་ཞུ། དགོན་པ་རྣམས་བསྲུང་བའི་བོད་ཡིག་གི་འཇའ་ས་ཉི་ཤུ་རྩ་གཉིས་བཅས་དང༌། རོང་དཔོན་ལ་ཟམ་དུ་དབེན་ཤ། གྲགས་བརྩོན་གྱི་བུ་ཀླུ་ད་རུ་ཁ་ཆེ། ཚལ་པའི་གཞོན་ནུ་འོད་ལ་ཆའོ་དའོ་བཅས་ཀྱི་ལུང་ལས་ཐམ་ག་སོགས་བསྩལ། ཚལ་པ་དར་གན་ལོ་གསུམ་གྱི་འཇའ་ས་ཐོན་ནས་རྗེས་སུ་སྔགས་པ་དབང་རྒྱལ་གདོང་ཆུ་ཡོས་ཟླ་༨་པ་ལ་བོད་དུ་འབྱོར་ནས་ཕྱག་ཏུ་ཕུལ་བ་བཅས་གོང་ནས་གཟིགས་པ་བླ་ན་མེད་པ་བསྩལ། ཧོར་བོད་མཆོད་ཡོན་དམ་ཚིག་རྣམ་པར་དཀར་བའི་དར་གཙང་སྔར་གྱི་མུ་མཐུད་དེ་ཡུག་གཅིག་ཏུ་སྦྲེལ་བར་མཛད་པ་ལས་མི་རིགས་ཀྱི་འབྲེལ་བ་ཇེ་ཟབ་ཏུ་སོང༌།

 ཀརྨ་པ་དགུང་ལོ་༢༢་པ་ལྕགས་གླང་རབས་ལོ་༥༣༥༦། ཕུག་ལུགས་༢༢༤༢། ཕྱི་ལོ་༡༣༦༡། ལོའི་ཟླ་༥་ཚེས་༧་ལ་ཇུ་ཇུན་ཞེས་པ་ད་ལྟ་ཁྲི་ཧྥིན་ནམ་ས་དཀར་གྲོང་ཁྱེར་དུ་བྱོན་ནས་བྱར་ས་མཛད། རྒྱལ་པོས་རྒོད་མ་བརྒྱ། བཞོན་པ་ལྔ་བཅུ། དབྱེར་གྱི་དགོས་ཆ་ཅི་ཡིན་བསྐུར་ནས་ཞབས་ཞུ་མི་དཔོན་གསུམ་བཏང༌། དགུན་ཏའི་ཏུར་བྱོན།

 ཀརྨ་པ་དགུང་ལོ་༢༣་ཆུ་སྟག་རབས་ལོ་༥༣༥༧། ཕུག་ལུགས་༢༢༤༢། ཕྱི་ལོ་༡༣༦༢། ལོའི་ཟླ་༡་ཚེས་༡༣་ཧོང་ཐའི་ཚང་སྐྱེས་གདུང་ཀར་སྡེ་བྱོན། ཚེས་༤་ཉིན་ཧོར་ནས་བོད་ཕྱོགས་སུ་བཏེགས། ཕེབས་ལམ་དུ་ཉེས་ཅན་མང་པོ་ཆད་པ་ལས་བསྐྱབས། ཧོ་ཡ་ཟིའི་རྒྱལ་ཁམས་ཀྱི་འཁྲུགས་ཆེན་རྣམས་ཞལ་ཏ་མཛད་པས་འཇགས། ཟླ་༤་པར་སྔར་ཀརྨ་པཀྴིས་ཕྱག་བཏབ་པའི་གོ་ར་དགོན་མོ་ཆེར་གཙུག་ལག་ཁང་བཞེངས། དེར་རང་བཞིན་གྱི་སྟོན་པའི་ཁྱད་པར་གསལ་བར་བྱེད་པའི་བསྟོད་པ་ཡང་མཛད། མི་ཉག་གི་ཡུལ་ཐ་ཐལ་བྱ་བ་ལས་ལམ་བརྒྱུད་ནས་བྱང་ངོས་སུ་ཕེབས། ཧོར་གྱི་རྒྱལ་ས་རྙིང་པའི་ཕྱོགས་ལ་བྱང་ངོས་ཟེར། དེར་ངོས་གོ་ར་དགོན་གྱི་མཆོད་རྟེན་བརྒྱ་རྩ་དང་ཉེ་བའི་ལུ་བན་ཤན་དུ་རྒྱལ་བུ་རཏྣ་ད་དེའི་བཙུན་མོ་པུཎེ་དྷ་རིས་བསྙེན་བཀུར་བསམ་གྱིས་མི་ཁྱབ་པས་མཆོད་བཙུན་མོ་པཎེ་དྷ་རིས་ཁོ་མོའི་རྨི་ལམ་དུ་བ་དན་ཡང་དབེན་གྱི་རི་འདི་དང་མཉམ་༼༡༡༠༽པའི་སངས་རྒྱས་ཀྱི་སྐུ་ཞིག་བཞེངས་དང་འགྲུབ་པར་འགྱུར་རོ་ཞེས་པ་ཞིག་བྱུང་བས་དེ་འགྲུབ་པར་བྱིན་གྱིས་བརླབས་པ་དང་ཐབས་ཀྱང་བཀའ་བསྩལ་དུ་གསོལ་ཞུས་པས། དེ་ལྟ་བུའི་སྐུ་ཆེ་ནི་རྒྱུ་གོས་དར་ལ་བྱས་ནས་གྲུབ་པ་གྱིས་ཤིག །རྒྱུ་གང་སོང་གི་རིན་བཅུ་ཆ་གཅིག་ནས་སྦྱིན་པ་ཡིན་གསུངས། དེ་ལྟ་བུའི་སྐུ་ནི་བཟོ་བོ་མཁས་པ་སུས་ཀྱང་ཁོང་དུ་མ་འཆུད་པ་ལ། དྲུང་ཉིད་ནས་རི་ངོས་དེ་ལ་བྱོན་ཏེ་རྡོ་དཀར་སྒྲིགས་ཏེ་སྐུའི་བཅད་མཛད། བཟོ་བོ་མཁས་པ་རྣམས་ཀྱིས་དེ་ཉིད་དུ་ཧོར་གོས་བཟང་པོ་བཀའ་ཅིང་དྲས་ཏེ་སྐུ་གསེར་མདོག་ན་བཟའ་ཏཱ་ཧུང་སོགས་བྱས་པ། སྙན་གཡས་ནས་གཡོན་གྱི་བར་ལ་འདོམ་བཅུ་གཅིག་ཡོད་པའི་སྐུ་ཚད་ཡོངས་སུ་རྫོགས་པ་ལ། སྟེང་ནས་ལྷའི་བུ་དང་བུ་མོས་མཆོད་རྫས་ཐོགས་པ། འོག་ཏུ་པད་གདན་དང་བྱིའུ་ཕྲུག་ཁག་མཛེས་ཤིང༌། གཡས་གཡོན་དུ་བྱམས་པ་དང་འཇམ་དཔལ་ལྡེམ་གཉིས་བཅས་སྐུ་དངོས་ལ་དོ་ཆེན་པོ་སུམ་ཅུ་སོ་གཉིས་དང༌། ལྡེམ་གཉིས་ལ་དོ་བརྒྱད་རེ་བཅས་ཁྱོད་དོ་ཆེན་བཞི་བཅུ་ཞེ་བརྒྱད་ཡོད་པ་རྣམས་ལེགས་པར་གྲུབ། རིན་གྱི་བཅུ་ཆར་གསེར་སྲང་སྟོང་དང་དགུ་བཅུ་ཐམ་པ་ནང་ས་ནས་བསྩལ། སྐུ་རྣམས་ཆ་ཚད་ཆུ་ཞེང་གབ་པ་ལ་བྱོན་གཙང་འཛམ་གླིང་ན་ཟླ་མེད་པ་གྲུབ་སྟེ་དེ་ཉིད་ལ་བཀྲམ་ནས་རབ་གནས་མཛད་ཚེ་འཇའ་ཚོན་དང་མེ་ཏོག་གི་ཆར་གྱིས་ས་གཞི་དང་བར་སྣང་ཐམས་ཅད་ཡོག་པ་སོགས་ངོ་མཚར་གྱི་ལྟས་བསམ་གྱིས་མི་ཁྱབ་པ་བྱུང་བས་གོས་སྐུ་དེ་དྲུང་ཉིད་ལ་དད་པས་ཕུལ། ཡར་ལམ་མཛོ་ཁལ་ཉི་ཤུ་རྩ་བཞིའི་རྒྱབ་ཆ་བྱས་ཏེ་བོད་དུ་དྲངས། ལྡེམ་གཉིས་སྟག་ལུང་དང་འབྲི་གདན་སོ་སོར་གནང༌། སྐུ་དངོས་ཀོང་པོ་ཞོ་ཁར་བཞུགས། ཕྱིས་སྐུ་སྟོད་ཀྱི་དོས་ལྔ་མ་ཚང་ནས་འདི་ཞོ་ཁར་མེ་སྐྱོན་བྱུང་ནས་ཚིག་པར་གྲགས། རྗེ་ཆོས་གྲགས་རྒྱ་མཚོས་གསོ་བར་མཛད་དེ་རྩེ་ལ་སྒང་དུ་བཞུགས་པ་བཅས་ཁག་གསུམ་དུ་ཞལ་གྱེས་པ་ཀར་བསྟན་གྱི་རྟེན་འབྲེལ་འཕྱུགས། རྗེས་སོར་ཀོར་པོའི་ཀར་སྲིད་ཕམ་ཉེས་སྐབས་རྩ་མེད་དུ་སོང་ནས་མཇལ་རྒྱུ་མེད། གོས་སྐུ་ཆེན་པོ་ཐོག་མར་བཞེངས་པའི་སྲོལ་ཡང་རྗེ་འདིའི་སྐུ་དུས་ནས་དར་བར་གྲགས་སོ། །

 ཀམ་ཆུ་དང་ཉེ་བའི་མ་གྱ་སི་ལ་སོགས་པའི་བཞུགས་མལ་རིམ་པར། ཡུ་གུར། མི་ཉག །བཀའ་མ་ལོག །ཧོར། སོག་པོ་སོགས་སྐད་རིགས་མི་གཅིག་པའི་མི་རིགས་མང་པོས་སྙན་པ་ཐོས་ནས་ཟླ་ལམ་གཉིས་གསུམ་གྱི་ས་ནས་གོམ་པ་གསུམ་ལ་ཕྱག་རེ་བྱེད་པ་དང༌། གོམ་པ་བདུན་ལ་ཕྱག་རེ་བྱེད་པ། རྒན་རྒོན་རྣམས་རྟ་དང་རྔ་མོང་ལ་བཀལ་ཏེ་༼༡༡༡༽འོང་བའི་སྐྱེ་བོ་མཇལ་མི་ས་ཆར་མི་ཤོང་བ་ལྟར་འདུས་ནས་འབུལ་ནོད་ཕུལ་བ་ལ་ཕྱག་བྱིན་མཇལ་ཁ་ཐུགས་དམ་མེད་དུ་བསྩལ། དམ་པའི་ཆོས་བསྟན་པས་ཕྱིར་མི་ལྡོག་ནས་ཐར་པའི་ས་བོན་གྱི་བར་དུ་བཞག །བསྐྱར་འདབ་མེད་པའི་ཁྲིམས་བཅས་ཏེ་ཞག་བཅུ་དགུའི་བར་མཇལ་ཁ་ཕྱག་བྱིན་ནམ་ལངས་སྲོད་ཀྱིས་དེ་ལྟར་མཛད་ཀྱང་དད་མཇལ་སྐྱེ་བོ་རྫོགས་མཐའ་མེད་པར་ཇེ་མང་དང༌། སྐུ་ངལ་ཚུལ་ཅུང་ཟད་ཀྱང་མི་མངའ་བར་འགྲོ་དོན་ཁུར་དུ་བཟོད་པའི་ཐུགས་རྩོལ་གྱིས་ཐམས་ཅད་འབྲེལ་ཚད་དོན་ལྡན་དུ་མཛད།

 ཀརྨ་པ་དགུང་ལོ་༢༤་པ་ཆུ་ཡོས་རབས་ལོ་༥༣༥༨། ཕུག་ལུགས་༢༢༤༤། ཕྱི་ལོ་༡༣༦༣། ཟླ་༢་པར་བྱང་ངོས་ནས་ཙོང་ཁ་སྡེ་ཁམས་བཅོ་བརྒྱད། བེ་རིའི་ས་ཆར་ཕེབས་འབུལ་བྱུང་བ་རྣམས་དབུས་གཙང་གི་ཆོས་སྡེ་རིས་མེད་དགེ་འདུན་བཅུ་ཡོད་པ་ཡན་ལ་མང་ཇ་བདུན་རེ་དང་འབུལ་བ་རྣམ་གཞག་ཕྱག་འགྱེད་དང་བཅས་པ་བསྙེན་བཀུར་སྒྲུབ་པ་ལ་བླ་མ་རི་བོ་སྒང་པ་བཏང་ནས་བསྟན་པ་ལ་ཞབས་ཏོག་མཛད། ཇོ་བོའི་དྲུང་དུ་དངུལ་བྲེ་ཆེན་བཅུ་གཅིག་ལས་བརྡུངས་པའི་ཀོང་བུ། མཚུར་ཕུའི་ལྷ་ཆེན་དུ་གསེར་བྲེ་ཆེན་ལྔ་ལས་བརྡུངས་པའི་གསེར་ཤོག་དང༌། དངུལ་བྲེ་ཆེན་སུམ་ཅུ་རྩ་གཅིག་ལས་བརྡུངས་པའི་ཀོང་བུ་ལྔ། དགེ་འདུན་སྒང་པ་ལ་དངུལ་བྲེ་གསུམ་གྱི་ཀོང་བུ་ལ་སོགས་དང༌། གཞན་ཡང་ཀརྨའི་གདན་ས་ལ་སོགས་པའི་མདོ་ཁམས་ཀྱི་གཙུག་ལག་ཁང་རྣམས་ལ་དངུལ་ཀོང་དང༌། རྒྱུན་འབར་གྱི་ཀོང་རྒྱག་ལ་སོགས་པ་དཔག་ཏུ་མེད་པ་སྦྱར་གསོ་མཛད།

 ཙོང་ཁར་ལྷ་མིའི་འདུ་ཚོགས་ཐམས་ཅད་ཀྱིས་དད་གུས་ཆེན་པོས་མཇལ་བ་ལ་ཆོས་འཁོར་བསྐོར། དགོན་གནས་ཆེན་པོ་བཏབ་ནས་རྟག་ཏུ་བཞུགས་པར་གསོལ་བ་བཏབ་ཀྱང་མ་གནང༌། དེར་ལྟ་བ་ངན་སེལ་གྱི་བསྟན་བཅོས་ཀྱང་མཛད། ཡུལ་ཁམས་འདི་ཕྱི་ནས་རི་དྭགས་ཀྱིས་འཛིན་པར་འགྱུར་ཞེས་ལུང་བསྟན་པར་མཛད་པས་རྗེས་སུ་དེ་ལྟར་དུ་བྱུང༌། དཔལ་བློ་བཟང་གྲགས་པ་ཡུམ་སྲས་མཇལ་དུ་བྱུང་ནས་རབ་བྱུང་ཞུས་པར། རྟེན་གཞོན་ནུར་སོང་དགེ་བསྙེན་དུ་བསྒྲུབ་སྟེ་མཚན་ཀུན་དགའ་སྙིང་པོར་གསོལ། འདིར་འཕགས་པའི་གང་ཟག་ཡིན་པས་དབུས་གཙང་དུ་སོང་ཞིག་པར་ལུང་བསྟན། ཡུལ་འདིའི་ལྟེ་བའི་ཁྲག་དྲོན་ལྷུངས་ས་ལས་མ་འོངས་པ་ན་ལྗོན་པ་ཞིག་འཁྲུངས་ཏེ་དེའི་ལོ་འདབ་དང་གྲིབ་བསིལ་གྱིས་ཀྱང་འགྲོ་དོན་དཔག་ཏུ་མེད་པ་འོངས། གཙང་སྦྲ་གྱིས་གསུང༌། ཕྱིས་དབུས་གཙང་གཙོ་བོར་གྱུར་པའི་སངས་རྒྱས་ཀྱི་བསྟན་པ་སྤེལ་ལ་སྟོན་པ་གཉིས་༼༡༡༢༽པ་ལྟ་བུ་འདི་བྱུང་བ་ཡིན།

 གཞན་ཡང་ས་ཕྱོགས་དེ་ཐམས་ཅད་དུ་སྔོན་གྱི་སྤྲུལ་པའི་རྒྱལ་པོ་དང་སྐྱེས་ཆེན་མང་པོས་བཞེངས་པའི་ལྷ་ཁང་བྱ་འདབས་བདུན་པ་དང་དགུ་པ་སོགས་ངོ་མཚར་ཅན་སུམ་སྟོང་བདུན་བརྒྱ་ཡོད་པ་དེ་ཐམས་ཅད་ཉམས་གསོ་དང༌། མཆོད་པའི་ཚོགས་རྒྱ་ཆེན་པོ་དང་མར་མེའི་རྒྱུན་དཔག་མེད་བཙུགས། ལུ་བན་ཤན་དུ་ཆེ་ལི་ཅི་ཅིའི་དམག་གི་འཇིགས་པ་བསྐྱབས། གཅན་གཟན་མ་རུང་བས་འཚེ་བའི་ཡུལ་དུ་བཀའ་ཤོག་གནང་བས་ཞི། དེ་ནས་བྱང་དམར་ཚ་སྒང་བརྒྱུད་འདན་དང༌། རིམ་གྱིས་ཀརྨར་ཕེབས་ཏེ་ཆོས་འཁོར་རྒྱ་ཆེན་པོ་བསྐོར། རྗེ་གོང་མས་ལུང་བསྟན་པའི་རི་ཤོད་ཉིང་ཕུག་སྟེང་ཆེན་དུ་གཙུག་ལག་ཁང་ཆེན་བཞེངས། དེར་བསྡུས་དོན་གྱི་བསྟན་བཅོས་མཛད།

 སླར་ཀོང་པོའི་རྒྱལ་ཁམས་སུ་སྤྱན་དྲངས། ཀོང་པོའི་ས་ཆ་གང་སར་ཞབས་ཀྱིས་བཅག །ཙ་རིར་གནས་སྒོ་ཅི་རིགས་ཕྱེ། ཁྱད་པར་སྔར་སྐྱེ་བོ་སུ་ཡང་མ་ཐར་བའི་ཤར་རྨེ་མོ་གོང་གི་ལ་ཕྱེས་ཏེ་དཔལ་མཚོ་དཀར་གནས་སྔོན་གྱི་སྙིང་པོར་ཕེབས། རང་བྱུང་གི་མཆོད་རྟེན་ཁྱད་པར་བའི་བང་རིམ་འོག་མ་ལ་ཞབས་རྗེས་བཀོད། ཕྱིས་གནས་འདི་སྐྱེ་བོ་མང་པོས་མཇལ་རྒྱུ་ཡོད་པ་དང༌། བསམ་གཏན་པ་མང་པོ་རྟག་ཏུ་གནས་པའི་སྒྲུབ་གནས་ཆེན་པོར་གྱུར།

 དེ་ནས་སློབ་རོམ་ཁྲོམ་ནག་གི་གནས་འཇིགས་སུ་རུང་བ་སྔོན་མ་བྱེ་བའི་གནས་སྒོ་ཕྱེ་སྟེ་རིན་སྤུག་གི་གནས་སུ་ཕེབས། དེར་གཟིམ་ཁང་མཛད་བཞེད་ལ་ཡར་ལྷ་ཤམ་པོའི་སྲས་སྒམ་པོ་ལྷ་རྗེས་གཤོལ་ནས་ད་ལྟ་སྔ་དྲག་རྗེས་སུ་འབུལ་ཞུས་པས་རྗེས་སུ་ཞྭ་དམར་བཞི་པ་ལ་ཕུལ་བས་རྟེན་འབྲེལ་འགྲིགས། སྤོ་བོར་བྱོན་གྲེ་མོ་གྲུ་སོའི་ཆུ་ཆེན་ལ་ཟམ་པ་མཛད། གྲུ་ཆུས་ཁྱེར་བའི་སྐྱེ་བོ་མང་པོའི་སྲོག་བསྐྱབས། སྤོ་བོའི་ཕུར་རྨ་ཀུར་ལུང་མཁའ་འགྲོའི་གནས་ཀྱི་སྒོ་ཕྱེ།

 ཀརྨ་པ་བཞི་པ་རོལ་རྡོ་དགུང་ལོ་༢༩་པ་ས་སྤྲེལ་རབས་ལོ་༥༣༦༣། ཕུག་ལུགས་༢༢༤༩། ཕྱི་ལོ་༡༣༦༨། ཧོར་གོང་ཐོ་གན་ཐུ་མུར་གྱིས་རྒྱལ་ས་ཤོར་ནས་ཧོར་ཡུལ་དུ་བྲོས། རྒྱ་མི་ཀྲུའུ་ཡོན་ཀྲང་ངམ་ཧུང་ཝུའུ་ཡིས་ནན་ཅིན་རྒྱལ་ས་བཟུང་ཏེ་མིང་རབས་བཙུགས། སྡེ་སྲིད་ཕག་གྲུ་དང་བོད་ཀྱི་དཔོན་བླ་ཁག་གིས་རྟེན་འབྲེལ་ཞུས། རྒྱ་ནག་རྒྱལ་པོས་བོད་ཀྱི་བླ་དཔོན་རྣམས་གདན་ཞུས་མཛད་ཀྱང་ཀརྨ་པ་མ་ཕེབས། དེ་ནས་སླར་ཡང་ཀརྨ་སོགས་ཅི་རིགས་པར་བྱོན་ཏེ་ཐམས་ཅད་ལ་ཞལ་བཀོད་མཛད། ངེད་དང་མྱུར་དུ་འཕྲད་པར་བགྱིའོ་སོགས་གསུངས་པས་ཐམས་ཅད་ཐེ་ཚོམ་དུ་གྱུར། ཀོང་པོའི་གདུལ་བྱ་རྣམས་ལ་མཐའ་མའི་ཕྲིན་ལས་མཛད་ནས་ཤུ་༼༡༡༣༽དིང་ཐང་གི་ཐང་སྟོད་དུ་ཕེབས་ནས་ཆིབས་ཁ་ཐེན་མཛད་དེ་སློབ་དཔོན་ཆེན་པོ་གུའི་གུང་པ་རིན་ཆེན་དཔལ་རིན་ཆེན་དཔལ་ནི་རྗེ་རང་བྱུང་ཞབས་ནས་དེ་བཞིན་གཤེགས་པའི་བར་ན་རིམ་གསུམ་གྱི་གུའི་གུང་པ་ཡིན། ལ་མཁྱེན་རླབས་ཤིན་ཏུ་ཆེ་བས་གཟིགས་ཏེ་མྱང་འདམ་ཕྱག་མཛུབ་གཏད་དེ་སང་ད་གཟོད་རི་ཕ་གིའི་མགུལ་ནས་མི་གྲགས་པ་ཅན་ཞིག་འོང་གསུངས། ཞོ་ཁར་རྟེན་གསུམ་དང་འཕན་ཆེན་མོ། ཁྱད་པར་ཕྱག་དཔེ་རྣམས་བཀུར་བསྟི་དང་དོ་དམ་ཆེ་བར་མཛད། འཕན་ཆེན་མོར་བཙུན་མོ་བུ་ཎེས་ཕུལ་བའི་གོས་སྐུ། མེའི་ཉན་ཡོད་པས་ཟོན་ཆེན་པོ་གྱིས་གསུངས། ད་ནི་བྱང་གི་ས་གཙང་ས་ཞིག་ཏུ་འགྲོ། ཙན་དན་དང་ཨ་ཀ་རུ་སོགས་ཀྱིས་སངས་རྒྱས་དང་འཁོར་ལོས་བསྒྱུར་རྒྱལ་ལྟར་སྦྱངས་པ་ཡིན། བོད་དུ་ཙན་དན་གྱི་དོད་ཤུག་པ་ཡིན་པས་ཤུག་པ་མང་དུ་འཁྱེར་གསུངས་པ་སོགས་བཀའ་བསྩལ་ཏེ་བྱང་ལམ་དུ་ཆིབས་ཁ་བསྐྱོད། དག་པའི་གཟིགས་སྣང་མཐའ་ཡས་པ་ཤར་བར་བསྟོད་པ་དང་བསྟན་བཅོས་དུ་མ་མཛད་པ་དང༌། རྡོ་རྗེའི་མགུར་དུ་མ་གསུང་བ་སོགས་ནི་བརྗོད་ཀྱིས་མི་ལང༌། བསྟན་བཅོས་དང་སྙན་ངག་ཐམས་ཅད་ཀྱང་ཚིག་དོན་བཟང་པོ་ཉམས་དང་རྣམ་འགྱུར་དུ་མ་ཅན་རྗེ་འདིས་མཛད་པ་ལྟ་བུ་ནི་བོད་ཀྱི་མཁས་པ་གཞན་སུ་ལའང་མི་སྣང༌།

 དེ་ནས་བྱང་ཕྱོགས་སུ་རིམ་གྱིས་གཤེགས་ཏེ་ས་ཤིན་ཏུ་དབེན་པའི་རི་ཞིག་གི་དྲུང་དུ་ཕེབས་པ་ན་རི་འདིའི་རྩེ་དགེ་སློང་གཙང་མ་ཞིག་གི་གདུང་སྦྱངས་ན་བོད་དུ་ཕྱིས་རྒྱ་དམག་གི་འཇིགས་པ་མི་ཡོང་བར་འདུག་ཅེས་པའང་ཞར་ལ་གསུངས།

 དེ་ནས་ཀརྨ་པ་བཞི་པ་རོལ་པའི་རྡོ་རྗེ་དགུང་ལོ་བཞི་བཅུ་རྩ་བཞི་བཞེས་པ་རབ་བྱུང་དྲུག་པའི་ཆུ་ཕག་༥༣༧༨། ༢༢༦༤། ༡༣༨༣། ལོ་ཟླ་༧་ཚེས་༣་ཉིན་ནས་སྐུ་ཁམས་ཅུང་ཟད་མ་སྙོམས་པའི་ཚུལ་བསྟན་པས་ས་ཡང་ཡང་དུ་གཡོས། འཇའ་ཚོན་དང་མེ་ཏོག་གི་ཆར་རྒྱུན་མ་ཆད། ཚེས་༡༥་མཚན་མོ་རྟེན་རྣམས་ལ་སྐོར་བ་ལྔ་བཅུ་རྩ་གཉིས་མཛད་དེ་ཐོ་རེངས་བྱང་སེམས་ཉེ་སྲས་རྣམས་ཀྱི་མཚན་ནས་ཡང་ཡང་སྨོས་ཏེ་དེ་དག་དང་གཉིས་སུ་མེད་པར་ཆོས་ཀྱི་དབྱིངས་ཆེན་པོར་སྙོམས་པར་བཞུགས་སོ། །རི་རྩེ་དེར་གདུང་སྦྱངས། པུར་ཁང་གི་ས་རྡོ་ལས་མཆོད་རྟེན་བྱས་པ་དེར་དེང་སང་ཡང་རི་དྭགས་རྣམས་ཀྱིས་རྟག་ཏུ་བསྐོར་བ་བྱེད་པ་ཞིག་འདུག་པ་ཐོས།

 དེ་ནས་ཤེས་རབ་ཀྱི་ཕ་རོལ་ཏུ་ཕྱིན་པས་བགོས་པའི་སྐུ་གདུང་ཆོས་སྐུའི་རྟེན་དང༌། གཟུགས་སྐུའི་རྟེན་སྣ་ཚོགས་པའི་དབྱིབས་ཅན་རྣམས་ནི་ནང་ཨ་ཀ་རུ་དང་ཕྱི་དངུལ་བྲེ་ཆེན་༼༡༡༤༽བརྒྱད་ཅུ་ལས་བསྒྲུབས་པའི་མཆོད་རྟེན་ལ་སོགས་པ་སློབ་དཔོན་གུའི་གུང་པས་ལེན་དུ་ཐེབས་པར་མཛད་དེ་མཚུར་ཕུ་དང༌། ཀརྨ་གཉིས་ཀར་བསོད་ནམས་ཀྱི་ཞིང་རྒྱ་ཆེར་སྤེལ་བར་མཛད་དེ་བཞུགས་སོ། །

 རྗེ་འདིའི་བུ་སློབ་ཀྱང་ཀུན་སྤངས་ཀུན་དགའ་དོན་གྲུབ། འབྲི་གུང་ཆོས་ཀྱི་རྒྱལ་པོ། ལྷོ་རིན་པོ་ཆེ་གྲགས་པ་ཡོན་ཏན། རྗེ་བཙུན་ནག་མགོ་བ། རི་མགོ་བ། ཤར་བ། མཚོ་དཀར་མོ་བ། བྱམས་ཆོས་པ་བྱང་ཆུབ་རྒྱལ་མཚན། མཁས་པ་ཆེན་པོ་ཀརྨ་དཀོན་གཞོན། དཔལ་ཞྭ་དམར་མཁའ་སྤྱོད་དབང་པོ་མཁས་པའི་དགའ་སྟོན་ལས། ཀརྨ་པའི་བསྟན་པ་ལ་སློབ་མས་བྱ་བ་བྱས་པ་ལ་འདི་ཆེ་བ་ཡིན་གསུངས། སོགས་སྐྱེས་ཆེན་མཐའ་ཡས་པ་བྱུང་བ་ནི་བརྗོད་ཀྱིས་མི་ལང་ངོ༌། །

 ༧ཀརྨ་པ་སྐུ་ཕྲེང་ལྔ་པ་དེ་བཞིན་གཤེགས་པ་རབ་བྱུང་དྲུག་པའི་ཤིང་བྱི་རབས་ལོ་༥༣༧༩། ཕུག་ལུགས་༢༢༦༡། ཕྱི་ལོ་༡༣༨༤། ལོར་འཁྲུངས།

༄༅། །ཀརྨ་པ་སྐུ་ཕྲེང་ལྔ་པ་ཆོས་རྗེ་དེ་བཞིན་གཤེགས་པའི་རྣམ་ཐར།

༼༡༡༥༽ཀརྨ་པ་སྐུ་ཕྲེང་ལྔ་པ་ཆོས་རྗེ་དེ་བཞིན་གཤེགས་པ་ནི། དེ་ཡང་སྔོན་རྗེ་རོལ་པའི་རྡོ་རྗེ་བྱང་གི་ཤ་རྐྱང་འཕྱོ་བའི་ཡུལ་དུ་དགོས་པ་ཆེན་པོས་སྐུ་གཤེགས་པའི་དུས་སུ་གདུལ་བྱ་རྣམས་ལ་སོ་སོར་སྣང་བ་དུ་མ་བྱུང་བ་སྟེ། ལྷ་སར་ཇོ་བོའི་དྲུང་དུ་དཔོན་སློབ་བདུན་མཛད་དེ་དངུལ་སྡེར་གསེར་གྱིས་བཀང་བ་འཐོར་ཞིང་བསྐོར་བ་མཛད་དེ་ནས་ནམ་མཁའ་ལ་འཇའ་ཚོན་དུ་ཡལ་བ་དང༌། མཚུར་ཕུར་ནམ་མཁའ་ལ་བྱོན་ནས་ཁོ་བོ་དགའ་ལྡན་དུ་འགྲོ་སྐྱེ་བ་མྱུར་དུ་འོང་གསུངས་ཏེ་ཤར་ཕྱོགས་ཀྱི་ནམ་མཁའ་ལ་གཤེགས། རྣམ་པར་དང་བཀྲ་ཤིས་སྒང་གི་བར་གྱི་ཐད་ནས་འཇའ་འོད་དུ་ཡལ་བ་མང་པོས་མཐོང་བ་མོན་ཡུལ་ནས་བྱ་བྲལ་བ་ཞིག་བྱུང་བས་ཟེར་ན་ཆོས་རྗེ་དཔོན་སློབ་བརྒྱད་ཅུ་ཙམ་མོན་དུ་བྱོན་ནས་རྒྱལ་པོ་གསུམ་རབ་ཏུ་བྱུང་བ་ལ་ནཱ་རོ་ནི་གུའི་ཆོས་དྲུག་གསུངས་ཀྱིན་ཡོད་ཟེར། སློབ་དོན་ཆེན་པོ་གུའི་གུང་པ་སོགས་སྒར་པ་རྣམས་དང་དབུས་སུ་ལོག་བྱོན་དུས་སྟེང་གི་ནམ་མཁའ་ལ་བཞུགས་པ་སྒར་མི་ཡོངས་ཀྱིས་མཐོང༌། ཀོང་པོ་ཞོ་ཁ་དང༌། རྩེ་ལ་སྒང་པ་རྣམས་སོ་སོར་བྱོན་པ་དང༌། ཟླ་༦་ཚེས་༡༤་ཉིན་འཇའ་འོད་ཀྱི་སྟེང་ནས་བྱོན་པ་ཀོང་པོའི་ཁྲོམ་པ་ཡོངས་ཀྱིས་མཐོང༌། རྒྱ་ལ་སེང་འདམ་སོགས་སུ་སྒོམ་ཆེན་འགའ་ལ་མཇལ་ནས་གདམས་པ་བསྩལ་བ་དང༌། སེང་གེ་ལ་ཆིབས་ནས་མྱང་འདམ་དུ་བཞུད་པ་དང༌། མྱང་འདམ་ཕྱོགས་སུ་ཉིན་མང་པོར་འཇའ་ཚོན་འཁྲིགས་ཏེ་མེ་ཏོག་གི་ཆར་བབས། དྲི་བཟང་གིས་ཡུལ་ཐམས་ཅད་ཁྱབ་པ། འཁྲུངས་སའི་ཁང་པ་ལ་འཇའ་རྟག་ཏུ་ཟུགས་པ་སོགས་རྟགས་བཟང་པོ་བསམ་གྱིས་མི་ཁྱབ་པ་བྱུང་བ་ནི་རེ་རེ་བཞིན་བརྗོད་ཀྱིས་མི་ལང་བ་དང༌། སྔོན་ཆོས་རྗེ་རོལ་པའི་རྡོ་རྗེ་ཀོང་པོའི་གདུལ་བྱ་རྣམས་མཐའ་མའི་འཕྲིན་ལས་མཛད་དེ་བྱང་ཕྱོགས་སུ་འབྱོན་དུས་ཀོང་པོ་ཤུ་དིང་ཐང་གི་འཕྲང་སྟོད་དུ་ཕེབས་པ་ན་ཆིབས་ཁ་ཐེན་མཛད་དེ་སློབ་དཔོན་ཆེན་པོ་གུའི་གུང་པ་རིན་ཆེན་དཔལ་ལ་གཟིགས་ནས་མྱང་འདམ་ཕྱོགས་སུ་ཕྱག་མཛུབ་གཏད་དེ་སང་ད་གཟོད་རི་ཕ་གིའི་མགུལ་ནས་མི་གྲགས་པ་ཅན་ཞིག་འོང་བ་ཡིན་ཞེས་བཀའ་ཆེམ་གོ་དོན་ཅན་ཞིག་ཀྱང་གསུངས་པ་དང༌། མྱང་འདམ་གྱི་མི་རྣམས་ལ་ཉི་མ་ཤར་བ་དང༌། ཆོས་རྗེ་རིན་པོ་ཆེ་ཕེབས་པ་སོགས་རྨི་ལྟས་བཟང་པོ་ཡང་ཡང་བྱུང་བ་བཅས་ལྷས་བསྐུལ་ནས་མི་རྣམས་ཀྱིས་ཆོས་རྗེ་རིན་པོ་ཆེ་ངེད་རང་༼༡༡༦༽གི་ཡུལ་དུ་འཁྲུངས་པར་གདོན་མི་ཟའོ་ཞེས་མགྲིན་གཅིག་ཏུ་གླེང་བར་བྱེད་པ་སོགས། བདེ་གཤེགས་ཐམས་ཅད་ཀྱིས་གཞན་དོན་ལ་མངོན་པར་བསྐུལ་བ་དང༌། བོད་ཡུལ་རྒྱ་དམག་གི་འཇིགས་པ་ལས་སྐྱོབ་པའི་དུས་སུ་མཁྱེན་ནས་ཀོང་རལ་ཁ་གསུམ་ལས་མྱང་པོའི་ཡུལ་མྱང་འདམ་གྱི་སར་ཡབ་སྔགས་པ་གུ་རུ་རིན་དང་ཡུམ་ལྷ་མོ་སྐྱིད་གཉིས་ལ་གཟིགས་པར་མཛད་དེ་ལྷུམས་སུ་བཞུགས། དེའི་ཚེ་ཡུམ་ལ་རྨི་ལམ་བཟང་པོ་ངོ་མཚར་ཅན་སད་མི་བྲ་བ་དང༌། སད་ཚེ་སེམས་ལ་དགའ་ཡལ་ལེ་བར་འདུག་པ་རྟག་ཏུ་བྱུང༌། ལྷུམས་ནས་ཡིག་དྲུག་དང༌། ཨཱ་ལི་ཀཱ་ལི་དང༌། ཨོཾ་ཨཱཿཧཱུྃ་སོགས་ཡང་ཡང་གསུངས། བུད་མེད་མང་པོ་ལྷན་ཅིག་ཏུ་ཡུམ་ཡུར་མ་བྱེད་པ་ན་དེ་ལྟར་གསུངས་པ་ཐམས་ཅད་ཀྱིས་ཐོས་པས་གང་ནས་གྲགས་སྙམ་གཡས་གཡོན་དུ་ལྟ་ཞིང་ཉན་རྣ་བྱས་པས་གསུང་ཆེར་བསྒྲགས་པས་ཐམས་ཅད་ཀྱིས་ཐོས་ནས་སངས་རྒྱས་ཀྱི་རྣམ་འཕྲུལ་ཞིག་ལ་འདི་ལྟ་བུའི་ངོ་མཚར་ཆེ་བ་ཟེར་ནས་ཡུམ་དང་བཅས་པར་ཀུན་གྱིས་ཕྱག་བྱས། བདག་ཉིད་ཆེན་པོ་འདི་དག་གི་བསོད་ནམས་ཀྱི་ཚོགས་ནི་གཞལ་བར་དཀའ་བས། དེའི་མཐུ་ལས་སྔར་ཡབ་ཀྱི་ལུས་ལ་ནད་གཞི་ཞིག་ཡོད། ཡབ་ཡུམ་གཉིས་ཡོ་བྱད་ཀྱིས་ཕོངས་པ་དེ་ཅི་འདོད་པ་འབད་མེད་དུ་བྱུང༌། ཡུལ་ཕྱོགས་དེ་དག་གི་ནད་འཁྲུག་ཞི་ཞིང་ལོ་ལེགས། ཁྱིམ་དེ་ལ་རྟག་ཏུ་འཇའ་ཟུག་ཅིང་འོད་ཟེར་འཕྲོས། མེ་ཏོག་གི་ཆར་ཡང་ཡང་བབས་པས་ཁྱིམ་དེ་ཉིད་དུ་སྐུ་འཁྲུངས་རྒྱུ་ཡིན་པའང་ཐམས་ཅད་ཀྱིས་ཤེས། ཡབ་ཡུམ་གྱིས་གསང་གསུམ་ལ་འགལ་རྐྱེན་བར་ཆད་འབྱུང་བར་དོགས་ཀྱང་རྫུ་འཕྲུལ་དང་ལྟས་བཟང་བསམ་གྱིས་མི་ཁྱབ་པས་རང་བཞིན་དུ་སངས་བརྡོལ་ཏེ་སྙན་གྲགས་འགོག་པ་མེད་པར་ཁྱབ་པས་གསང་བའི་ཐབས་ཀྱང་མ་རྙེད།

 དེ་ལྟར་ལྷུམས་སུ་གནས་པའི་མཛད་པ་ཁོ་ནས་སྐྱེ་འགྲོ་ཡོངས་སུ་མགུ་བར་བྱས་ཏེ། རབ་བྱུང་དྲུག་པའི་ཤིང་བྱི་ཟླ་༦་ཚེས་༡༨་རབས་ལོ་༥༣༧༩། ཕུག་ལུགས་༢༢༦༥། ཕྱི་ལོ་༡༢༨༤། ལོ་སྐུ་བལྟམས། གདུང་སྣ་ནམ་ཞང༌། ས་ཅུང་ཟད་གཡོ་བ་དང༌། མེ་ཏོག་གི་ཆར་དང་འཇའ་འོད་དང་དྲི་བཟང་གིས་ཡུལ་ཁམས་ཁྱབ་པ་བྱུང༌། ཡབ་ལ་སྔགས་པ་ཕྲག་དོག་ཅན་འགའ་ཞིག་གིས་རྟག་ཏུ་འགྲན་རྒོལ་བྱེད་པ་རྣམས་ཀྱང་དད་གུས་ཀྱིས་ཞབས་ལ་འདུས་ཏེ་ཞབས་ཏོག་བྱས། དེ་ལྟར་ལྷུམས་སུ་བཞུགས་པ་དེ་ཉིད་ནས་ཆོས་རྗེ་གོང་མ་སྐུ་དངོས་སུ་བྱོན་པར་ཐམས་ཅད་ཡིད་ཆེས་ཤིང་རྩོད་མེད་དུ་བཀུར་བ་ལས་བལྟམས་མ་ཐག་ཏུ་ཡུལ་མི་སྐྱེ་བོ་ཚང་མས་བཀུར་བསྟི་མཐའ་ཡས་པས་མཆོད་ཅིང༌། ༼༡༡༧༽བལྟམས་ནས་ཟླ་ཕྱེད་སོང་བ་ན་སློབ་དཔོན་ཆེན་པོ་གུའི་གུང་པ་རིན་ཆེན་དཔལ་ནས་ཇ་འདྲེན་དུ་ཕྱིས་མཁན་ཆེན་མགོན་བློན་དུ་གྲགས་པ་དཔོན་པོ་བློ་གྲོས་རྒྱལ་མཚན་སློབ་དཔོན་ཆེན་པོ་གུའི་གུང་པ་རིན་ཆེན་དཔལ་གྱི་ཕྱག་ཕྱི་འབྲལ་མེད་དུ་ཞུས། སློབ་དཔོན་གཤེགས་རྗེས་གུའི་གུང་པ་མཛད་ནས་སྒར་ཆེན་གྱི་འཕྲིན་ལས་སྐྱོང་བར་མཛད། དཔོན་གཡོག་བཏང་སྟེ་ཕྱེ་མར་ན་བཟའ་ལ་སོགས་པ་དུ་མ་ཕུལ། ཆུང་སྲིད་རིན་པོ་ཆེ་ཡུམ་གྱི་སྐུ་པང་དུ་བཞུགས་པ་ལས་དབོན་པོ་ལ་ཞལ་འཛུམ་དང་མཉེས་པའི་རྣམ་འགྱུར་མང་དུ་མཛད། དབོན་པོའི་མཛུབ་མོ་ལ་འཇུས་ནས་པང་བྱོན་ཏེ་མཉེས་པར་མཛད་པས་ཐམས་ཅད་ཐེ་ཚོམ་དང་བྲལ་ཞིང་ཡིད་ཆེས། རིང་པོར་མ་ལོན་པར་སློབ་དཔོན་ཆེན་པོ་སྟོན་འཁོར་རྣམས་བྱོན་ཏེ་ཟླ་༡༡་ཚེས་༡༡་ཉིན་མཇལ། འཁྲུངས་ནས་ཟླ་བ་དྲུག་ལོན་པ་ཙམ་ཡིན་ཡང་ཇ་ཞལ་ཞུས་པ་ལ་ཕྱག་གིས་རེག །མདུན་དུ་བུ་རམ་དྲངས་པ་བཅས་ནས་གསོལ། བཞད་ཅིང་མཉེས་པར་མཛད། དེར་དབུ་ཞྭ་ན་བཟའ་གསེར་དངུལ་གྱི་གསོལ་ཞལ་སྡེར་བཞུགས་སྟན་སོགས་ཕུལ་ནས་བླ་མ་ཤཱཀྱ་འོད་དཔོན་གཡོག་སྐུའི་རིམ་གྲོ་པར་བཞག །ཁོང་རྣམས་ཀྱིས་ཡུམ་རྒྱས་འབྲིང་ལ་སོགས་པ་ཟླ་རེ་བཞིན་སྐུ་རིམ་ལ་འབད། ཟླ་བ་དགུའི་རིང་སྐུ་མཚམས་བཅད་དེ་མཇལ་མི་རྣམས་ལ་གསོལ་རས་དང་ན་བཟའི་བྱིན་རླབས་ཙམ་ལས་མ་གནང༌། དེའི་ཚེ་སྟན་ལས་སྐྱིལ་ཀྲུང་བརྟན་པོར་བཞུགས་པ་ལས་གོག་པོ་སོགས་ཡེ་མི་མཛད། འཁྲུངས་ནས་ཟླ་བ་བདུན་གླང་ལོ་ཟླ་༡་ཡར་ཚེས་ལ་སྐུ་མདུན་པ་རྣམས་གཡེངས་པའི་བར་ལ་བཞེངས་ནས་ཕར་ཚུར་བྱོན་ནས་བཞད་ཅིང་འདུག་པ་ལ་གོག་མ་དགོས་པར་འབྱོན་ཐུབ་པ་ལགས་སམ་ཞུས་པས། འགྲོ་ཐུབ་གསུངས། ཁང་པའི་ཀ་སྒྲོག་གསེག་མའི་བུག་པ་ཟང་ཟིང་ལག་འགོ་ཐར་ཙམ་ནས་ཕར་ཐལ་ཚུར་ཐལ་དུ་བྱོན། སེར་བ་ཕྲུམ་ཕྲུམ་བྱུང་ཚེ་ཕྱག་སྡིགས་མཛུབ་དང་ཞལ་ཕུ་མཛད་པས་སེར་རྐང་སྐད་ཅིག་གིས་ཕྱོགས་གཞན་དུ་བསྒྱུར།

 ཉིན་གཅིག་ཉེ་གནས་ཤཱཀྱ་འོད་ལ་སློབ་དཔོན་ཆེན་པོ་བོད་ནས་འོང་བོད་ཇ་འདྲེན་ལ་སོང་གསུངས་ཏེ་དེ་མ་ཐག་ཕྱིན་པས་ཉི་ཟླ་ཐང་དུ་མཇལ། སློབ་དཔོན་ཆེན་པོས་དྲུང་དུ་མཇལ་ཏེ་འབྲི་གདན། ཚལ་པ་སོགས་དབུས་གཙང་གི་བུ་སློབ་དང་ཡོན་བདག་སོ་སོ་ནས་ཇ་འདྲེན་འབུལ་བ་རྣམས་ཕུལ་ཏེ་ཀོང་རྩ་ལྷ་སྒང་དུ་བྱོན། དྲུང་ཉིད་དེར་བཞུགས། མཚུར་ཕུ་དང༌། ཀརྨ། ནགས་ཕུ་སོགས་ཕྱོགས་འདི་དང་འདི་ན་ཡོད། དེ་རྣམས་ཀྱི་ཚུལ་འདི་ལྟར་ཡོད་ཅེས་སོགས་གསུངས། སླར་ཡང་སློབ་དཔོན་ཆེན་པོ་༼༡༡༨༽མཚུར་ཕུ་ནས་འབྱོན་བཞིན་ཡོད་པ་ཐོས་ནས་བླ་མ་དང་ཡབ་སོགས་ཇ་འདྲེན་ལ་སོང་བ་ཞག་མང་འགོར་བ་ལ། ནམ་སོང་ཞུས་པས་ཕྱག་མཛུབ་གཉིས་བརྐྱངས་ཏེ་ཞག་འདི་ན་འོང་གསུངས་པ་ལྟར་ཁྲིགས་སེ་བྱུང༌།

 ཟླ་བ་བཞི་བཞེས་དུས་དྲུང་ན་རིམ་བཞིའི་མཚན་ནས་སྨོས་ཏེ་དེ་རྣམས་གང་ན་བཞུགས་ཞུས་པར། ཕྱག་མཛུབ་ཐུགས་ཀར་གཏད་དེ་འདི་ན་གསུངས། ཁྱེད་ལགས་སམ་ཞུས་པས་ཡིན་ཡིན་གསུངས་ནས་བཞད། སློབ་དཔོན་ཆེན་པོ་གུའི་གུང་པ་སྟོན་འཁོར་རྣམས་ཕེབས་ནས་མཇལ། སྐབས་དེར་ཁྲི་ཆུང་ཞིག་ཡོད་པ་དེ་མཐོ་བར་གྱིས་གསུངས་པས་བརྩིགས། ཐམས་ཅད་ལ་ཕྱག་འཚོལ་གསུངས་ནས་ཕྱག་དབང་ཡང་ཡང་གནང་སྟེ་བཞད། རྟ་བར་རྒྱལ་འཛིན་ཡོན་བདག་ཨ་དཔལ་གྱིས་རྟ་བརྒྱ་འབུལ་བྱེད་པས་འབྱོན་པར་ཞུས་པས་ཡོན་བདག་དཔྱལ་པ་ཡིན་འདུག་གསུངས་པ་ལ་སོགས་པ་དེ་ལྟ་བུའི་མཛད་པ་ངོ་མཚར་ཅན་ནི་གྲངས་ཀྱིས་མི་ལང༌།

 ཀརྨ་པ་ལྔ་པ་དེ་བཞིན་གཤེགས་པ་དགུང་ལོ་བཞི་པ་མེ་ཡོས་རབས་ལོ་༥༣༨༢། ཕུག་ལུགས་༢༢༦༨། ཕྱི་ལོ་༡༣༨༧། ལོར་རྟོགས་ལྡན་རིན་པོ་ཆེ་ཞྭ་དམར་མཁའ་སྤྱོད་དབང་པོས་ ༡༣༥༠ - ༡༤༠༥ སྤྲུལ་སྐུ་མཇལ་བར་བྱོན་ཏེ་འབུལ་བ་དང་སྔོན་གྱི་དབུ་ཞྭ་ཕུལ་བས་ཕྱག་གིས་བླངས་ཏེ་དབུ་ལ་བསྣབས་པས་དབུ་ལ་ཡངས་དོག་གི་སྐྱོན་གང་ཡང་མེད་པར་ཤིན་ཏུ་འཚམས་པར་བྱུང་བས་ཐམས་ཅད་ངོ་མཚར་དུ་གྱུར། དེ་ནས་ཙ་རི། ནགས་ཕུ། ལྐོག་འཕྲེང༌། རྩེ་ལྷ་སྒང་རྣམས་སོ་སོས་སྤྱན་འདྲེན་ནན་གྱིས་ཞུས་པར། ཐོག་མར་ཉང་པོ་དང་ནགས་ཕུར་འགྲོ་གསུངས། གཞན་ཡང་དད་ལྡན་མང་པོ་སོ་སོས་ཉེ་ལམ་དུ་སྤྱན་དྲངས་ཤིང་བསོད་ནམས་ཀྱི་ཚོགས་རྒྱ་ཆེར་སྤེལ། དེ་ནས་མཚུར་ཕུ་ནས་སློབ་དཔོན་ཆེན་པོས་དབུས་པས་སྒར་པ་རྣམས་ཀྱང་ཨེ་ཐང་དུ་ཕེབས། དེར་སེང་གེའི་ཁྲི་ལ་སྤྱན་དྲངས་ཏེ་རིམ་པས་ནགས་ཕུ་ལ་སོགས་པར་བྱོན་ཞིང་སོ་སོར་སྔོན་ཚུལ་མང་པོ་གསུངས་པས་གདུལ་བྱའི་མོས་བློ་དང་འཚམས་པའི་ངེས་པ་ཡོངས་སུ་འདྲོངས། གར་བྱོན་དུ་གཞིནད་དང་གློ་བུར་བའི་ནད་གདོན་གྱིས་གཙེས་པ་ཐམས་ཅད་ལ་ཕྱག་རེག་དང༌། ཞལ་ཕུ་མཛད་པ་ཙམ་གྱིས་མངོན་གསལ་དུ་ཞི། དགུན་སྒང་ཆེན་དུ་གངས་ལ་ཆེན་པོར་ན་བཟའ་རས་གོས་མཛད་ཀྱང་སྐུ་གཟི་འོད་འབར་བ་དང༌། དབྱར་སོས་རོང་དུ་ན་བཟའ་མང་དུ་བརྩེགས་ནས་སྐུ་བསིལ་བསིལ་ལྟར་ཡང་མཛད།

 ལོང་པོ་ལྕགས་མཁར་དང་ཉེ་བའི་ཐང་དུ་བཞུགས་སྒར་མཛད་ཚེ་ཞབས་ཆམས་ལ་བྱོན། ལམ་དང་མི་རིང་བ་ན་ཕ་བོང་ཆེན་པོ་ཞིག་༼༡༡༩༽ལ་སྐུ་རྩེད་ལྟར་དུ་ཕྱོགས་མང་པོ་ནས་ཕྱག་ལྕག་བཙུགས་པས་ཕུར་བུའི་ཤུལ་ལྟ་བུ་བྱུང་སྟེ་ཁ་བྱེ་བར་གསེས་ཤིག་གསུངས། དེ་གསེས་པའི་བར་ནས་སྲོག་ཆགས་གློ་བ་དང་འདྲ་བ་ཁྱུ་གང་ཙམ་ཞིག་ལ་ཕྱི་སྲོག་ཆགས་ནག་པོ་དང༌། ནང་དུ་དཀར་པོ་ཏིལ་འབྲུ་ཙམ་གྱིས་ཐིབ་བེར་གང་ནས་གཏུམས་པ་བྱུང་སྟེ་ལྗགས་མཆིལ་བཏབ། ཏིང་འཛིན་གཏད་པའི་མོད་ལ་ཤི་ནས་འཇའ་ཟུག་མེ་ཏོག་གི་ཆར་ཡང་བྱུང༌། རོ་དེ་བསྲེགས་སྦྱང་མཛད་སོང༌། དེའི་རྒྱུ་ཞུས་པས་སྐུ་གོང་མ་རོལ་པའི་རྡོ་རྗེའི་དུས་ཡུལ་འདིའི་ཡས་མས་གཤིན་གསོན་གྱི་དཀོར་ཟ་བའི་བླ་མ་ཞིག་གིས་ངན་སོང་ལས་འདྲེན་པར་ཞུས་ནས་ཁས་བླངས་པ་དེ་ཡིན། དེའི་སྲོག་ཆགས་ནག་པོ་རྣམས་ཁོས་གཤིན་ཟས་ཟོས་པའི་གཤིན་པོ་རྣམས་དང༌། དཀར་པོ་རྣམས་གསོན་དཀོར་ཟོས་པའི་ལན་ཆགས་སྙག་པའི་ཕྱིར་ཁོའི་ལུས་ལ་ཟ་བ་ཡིན། མཆོད་ཡོན་དེ་ཐམས་ཅད་ངས་འདྲེན་པར་ཁས་བླངས་པ་ལྟར་བདེ་བ་ཅན་དུ་དྲངས་པ་ཡིན་ཞེས་གསུངས། དེའི་ཕ་བོང་ཕྱེད་གཤགས་ཀྱི་ནང་ཕན་ཚུན་ན་སྲོག་ཆགས་དེའི་གནས་ཤུལ་གསལ་པོར་ཡོད་པ་ཞིག་ད་ལྟ་ཡང་མངོན་སུམ་དུ་མཐོང་རྒྱུ་ཡོད།

 དེ་ནས་ཞོ་ཁར་བྱོན་ནས་འཕན་ཆེན་ཆེན་པོ་རྗེ་རོལ་པའི་རྡོ་རྗེ་ནས་རྒྱལ་བུ་རཏྣའི་བཙུན་མོ་པུ་ཎེ་རྡ་རིའི་ཞུ་ངོར་ལྗགས་བཀོད་གནང་སྟེ་བཞེངས་པའི་གོས་སྐུ། མཇལ་ཞིང་བཀུར་བསྟི་མཛད། གནས་བཞིར་བཞུགས་ཚེ་དགེ་བཤེས་ཤཱཀྱ་རྡོར་སོགས་ཀྱིས་རྟོགས་ལྡན་རིན་པོ་ཆེ་མཁའ་སྤྱོད་དབང་པོ་དེ་རིང་འབྱོན་ཟེར་བ་སྙན་དུ་ཡང་ཡང་གསོལ་ནས་སྒར་པ་རྣམས་ཀྱིས་རྟབ་ཤུར་དུ་གྲགས་བྱས་པས་དེ་རིང་མི་འབྱོན། སང་ངེད་དང་ལམ་ན་འཕྲད་དོ་གསུངས་པས་དེ་ལྟར་བྱུང་བས་ཤཱཀ་རྡོར་ལ་གཟིགས་ཏེ་ང་ཨེ་མི་བདེན་གསུངས་པས་དེ་ཕྱིན་དེ་ལྟར་ཞུ་མ་སྤོབས་པར་གྱུར། དེ་ནས་ཤཱཀྱ་འོད་ལ་ཁྱེད་ཀྱིས་འདི་སྐད་ཀྱིས་གསུངས་པ་སྟེ། **འགྲོ་བའི་དོན་ལ་བསམ་བཞིན་དུ། །དགེ་བའི་ཕྱོགས་ལ་འགོད་པ་ཡིན། །**ཞེས་པ་ཡང་ཡང་གསུངས་ཏེ། དེ་ནས་བཟུང་ཡུལ་གྲུ་ཐམས་ཅད་ལ་རིམ་པར་བྱོན་ནས་ཞབས་ཀྱིས་བཅག །གར་ཕེབས་ཐམས་ཅད་དུ་རི་རྒྱ་ཀླུང་རྒྱ། ཆོས་རྒྱ་དཀར་པོས་ཐམས་ཅད་བདེ་ལེགས་དང་ལྡན་པ་སྲོང་བཙན་སྒམ་པོའི་འཕྲིན་ལས་ལྟར་མཛད།

 རྟ་བར་རྒྱལ་འཛིན་དུ་ཡོན་བདག་གིས་རྟ་བཟང་བརྒྱ་འབུལ་དང་སྐྱེ་བོ་ཁྲི་ཕྲག་མང་པོ་ལ་སྡིག་དང་མ་འདྲེས་པའི་སྟོན་མོ་བྱས་པར་དེའི་ཉིན་ནམ་མཁའ་ཉི་ཟླ་སྐར་གསུམ་འཛོམས་པ་དང༌། མེ་ཏོག་གི་ཆར་ཁ་བའི་འདབས་མ་ལྟར་དུ་བབས། སྙེ་བོར་ཞབས་རྗེས་དུ་མ་༼༡༢༠༽བྱོན། གསང་ཁ་སྟེང་དུ་ཆོས་སྐྱོང་མང་པོས་བསུ་བ་གཟིགས་ཏེ་དེའི་ཚུལ་རྣམས་མཛད། དད་ལྡན་རྣམས་ཀྱིས་ལོངས་སྤྱོད་རྒྱ་མཚོ་ལྟར་འཕྱུར་ནས་ཚོགས་རླབས་པོ་ཆེ་བསགས། དེའི་ཚེ་སློབ་དཔོན་ཆེན་པོ་གུའི་གུང་པ་ལ་འདི་སྐད་དུ་ཟློས་ཤིག་གཟུངས་ཏེ། **འགྲོ་རྣམས་དགེ་བའི་ཕྱོགས་ལ་འགོད་པའི་ཕྱིར། །ཐམས་ཅད་ཆོས་ཀྱི་ཕྱོགས་སུ་གཏོང་བ་ཡིན། །**ཞེས་གསུངས་པ་ན་སློབ་དཔོན་ཆེན་པོས་ཀྱང་དགོངས་པ་མཁྱེན་ཏེ་ཕྱི་ནང་ཐམས་ཅད་དུ་སྐུ་རིམ་ལ་ཡོ་བྱད་ཐམས་ཅད་བཀྱེ་ནས་དོན་ལྡན་གྱི་སྙིང་པོ་ལོན་པར་མཛད། གར་བྱོན་གར་བཞུགས་སུ་སངས་རྒྱས་བྱང་སེམས་ཡི་དམ་ཆོས་སྲུང་གི་གཟིགས་སྣང་བྱུང་བ་གྲངས་ལས་འདས་ཀྱང་ཅུང་ཟད་དེ་ཕྱག་ཕྱ་རྣམ་ལ་བཀའ་བསྩལ་ཏེ་དེ་དག་གི་རྣམ་འགྱུར་ལ་སོགས་པའང་གསུངས།

 སྐབས་ཤིག་ན་ཨ་མ་སླེབས་བྱུང་སྒོ་ཕྱེ་ཞེས་ལན་འགའ་ཞིག་གསུངས་པའི་མཐར་བསྔོ་བ་མཛད་ཅིང་སྣང་བས་དེ་དང་དུས་མཚུངས་པར་ཡུམ་གཤེགས་པར་སྣང༌།

 ཀརྨ་པ་དེ་བཞིན་གཤེགས་པ་དགུང་ལོ་དྲུག་པ་ས་སྦྲུལ་རབས་ལོ་༥༣༨༤། ཕུག་ལུགས་༢༢༧༠། ཕྱི་ལོ་༡༣༨༩། ལོར་ལྐོག་འཕྲེང་ན་བཞུགས་སྐབས་ཉེ་གནས་ཤཱཀྱ་འོད་ལ་ཀརྨ་ཕྱོགས་ནས་མི་མང་པོ་ཡོང་གིན་འདུག་གསུངས་ནས་ཞག་འགའ་སི་ཏུ་པ་འབྱོན་པའི་སྐད་བྱུང༌། ཇ་འདྲེན་ལ་མྱུར་དུ་སོང་གསུངས་པ་ན་འོ་ཐང་གྲུ་ཁར་ཕེབས་པ་དང་འགྲིག །དེ་ནས་དྲུང་དུ་མཇལ་ནས་མཆོད་སྤྲིན་ཆེར་མཛད། དེ་མ་ཐག་འབྲི་གདན་དང་ཚལ་པ་སོགས་དབུས་གཙང་གི་བདག་པོ་ཆེ་དགུ་ཐམས་ཅད་ཀྱིས་གདན་འདྲེན་འབུལ་བ་སོ་སོ་དང་མཚུར་ཕུའི་གོའི་ཤྲི་བཟང་པོ་རིན་ཆེན་སོགས་བྱོན། དེར་གོང་མ་ཆེན་པོའི་ཇ་འདྲེན་དང༌། དབུ་ཞྭ། ཆོས་ཧྱིང་གི་ཕྲེང་བ་སོགས་འབུལ་ནོད་རྒྱ་ཆེན་ཞིག་བླ་མ་ལོ་ཙཱ་བས་ཕུལ། སོ་སོ་ནས་གདན་འདྲེན་གྱི་ཞུ་བ་ནན་དྲག་ཏུ་ཕུལ་བའི་ཚེ་སྤྱན་འདྲེན་པ་ཀུན་འཛོམས་སར་ངེད་སྔོན་ལ་ཀརྨར་འགྲོ་བ་ཡིན་གསུངས་པ་ལ། དཔོན་པོ་བཟང་པོ་རིན་གྲུབ་པ་ན་རེ། སྔོན་ལ་མཚུར་ཕུར་འབྱོན་དགོས་པས་ཞལ་བཞེས་མཛད། མི་མཛད་ན་ངས་ཁྲི་ཐོག་ཏུ་སྡོད་པ་ཡིན་ཟེར་ནས་ཞུ་ཕོད་བྱས་པས། ཁྱེད་ཀྱིས་ཅང་མི་ཤེས་ངེད་གར་འགྲོ་བ་ལ་ང་རང་མཁས་གསུངས་ནས་བཀའ་བཀྱོན་དང་ཕྱག་འུག་ཀྱང་མཛད་པས་ཐམས་ཅད་འཇིགས་ཤིང་ཞུམ་ནས་དྲུང་ཉིད་ཀྱིས་ཇི་ལྟར་དགོངས་པ་ལས་སྙད་སྟབས་སུ་མི་འགྲོ་བར་ཐུགས་ཤིན་ཏུ་སྒམ་པར་ཡང་གོ །འདི་ཕྱིན་ནས་སྐྱེ་བོའི་ཚོགས་མཐའ་ཡས་པ་ལ་རང་རང་གང་འདོད་པའི་༼༡༢༡༽ཆོས་བཀའ་ཇི་སྙེད་ཐོགས་པ་མེད་པ་གསུངས།

 གཞུང་མན་ངག་གསན་དགོངས་མཛད་ཚུལ་བསྟན་པ་ཡང་ཐོག་མར་སློབ་དཔོན་ཆེན་པོ་རིན་ཆེན་དཔལ་ལ་ཕྱག་ཆེན་ཆོས་དྲུག་སྦྱོར་དྲུག་ལ་སོགས་པའི་ཁྲིད་ལུང་དབང་མན་ངག་མཐའ་ཡས་པ་གསན། རྟོགས་ལྡན་རིན་པོ་ཆེ་ཞྭ་དམར་མཁའ་སྤྱོད་དབང་པོ་ལ་ནག་རྒྱལ་ཕག་གསུམ་སོགས་བརྒྱུད་པའི་ཟབ་ཆོས་མཐའ་དག་གསན་ཞིང་ཐུགས་ཉམས་སུ་བཞེས་པས་སྤངས་རྟོགས་ཡོངས་སུ་རྫོགས་པར་མཛད། བ་ཡོ་དང་དགོན་གསར་གྱི་བར་དུ་བྱོན་ཏེ་གཞན་དོན་རྒྱ་ཆེན་པོ་མཛད། དྲུང་གོང་མའི་རྩ་བའི་སློབ་མ་ཡིན་པ་དང་སྒར་དཔོན་ཡང་ཡིན་པའི་བ་ཡོ་སོགས་ཀྱི་གཞིས་པ་ཡང་མཛད། རྩ་ལྷ་སྒང་དུ་ཁྱབས་ལ་རྗེ་དུས་མཁྱེན་གྱི་རྣམ་ཐར་བརྒྱ་རྩ་མའི་རི་མོ་དང༌། བ་ཡོར་དྲུང་གོང་མའི་སྐུ་ཡང་དྲུང་ཉིད་ནས་ཕྱག་བཟོ་མཛད་པ་གཏེར་བཏོན་སངས་རྒྱས་གླིང་པས་སྤྱན་དྲངས། ཕྱག་གི་གསེར་གྱི་པ་ཏྲ་དང་རྒྱལ་བརྒྱ་མཚོའི་སྦ་ལྕག །ཁོང་གི་ཕྱག་ན་ཡོད་པ་ཁྱེར་ཤོག་གསུངས་ནས་ཕུལ། ཁྱེད་ཀྱིས་སྦ་ལྕག་ནས་བཅད་འདུག་ཨང་གསུངས་པས་ཞབས་ལ་གཏུགས་ནས་བཤུམས།

 ཀརྨ་པ་དགུང་ལོ་བདུན་པ་ལྕགས་རྟ་ཟླ་༡་ཚེས་༡་ཉིན་རབས་ལོ་༥༣༨༥། ཕུག་ལུགས་༢༢༧༡། ཕྱི་ལོ་༡༣༩༠། རྩེ་ལྷ་སྒང་དུ་ཚོགས་དགེ་འདུན་སྒང་པ་ཕེབས་ཏེ་མཁན་པོ་སྙག་ཕུ་པ་བསོད་ནམས་བཟང་པོ་དང༌། ལས་སློབ་དགྲ་བཅོམ་པ་ཡོན་ཏན་བློ་གྲོས་སོགས་མཁས་བཙུན་གྱི་དགེ་འདུན་འདུས་པ་ལས་རབ་བྱུང་དང༌། དགེ་ཚུལ་བཞེས་པ་ལ་མཚན་ཆོས་དཔལ་བཟང་པོར་གསོལ། ཀརྨ་པ་དེ་བཞིན་གཤེགས་པ་དགུང་ལོ་༡༨་པ་ལྕགས་སྦྲུལ་རབས་ལོ་༥༣༩༦། ཕུག་ལུགས་༢༢༨༢། ཕྱི་ལོ་༡༤༠༡། ལོར་བསྙེན་པར་རྫོགས། བཀའ་བཟི་བ་རིན་ཆེན་དཔལ་སོགས་ལས་གཞུང་ལུགས་མཐའ་དག་སྦྱོང་ཚུལ་མཛད། ཀོང་པོ་ནས་དབུས་ཕྱོགས་སུ་བྱོན་སྐབས་རྒྱ་ནག་གོང་མ་ཏཱ་མིང་རྒྱལ་པོས་གདན་འདྲེན་ཞུས་པར་འབྱོན་པ་ཞལ་གྱིས་བཞེས། དེ་ནས་མདོ་ཁམས་སུ་ཐེགས། གོན་གྱོའམ་གོ་འཇོ་ཡུལ་གྱི་འཁྲུག་པ་བཟློགས་ནས་དཔོན་འོད་ཟེར་ནམ་མཁའ་འབུལ་བ་རྒྱ་ཆེན་བྱས། དེ་ནས་གླིང་གི་ཡུལ་དུ་བྱོན། ལྡན་མ། སྡེ་དགེ། སྒ་བ། ནང་ཆེན་སོགས་ལ་ཕེབས། ཀརྨ་རི་བོ་ཆེ་སོགས་ལ་ཆོས་ཀྱི་འཁོར་ལོ་རྒྱ་ཆེན་པོ་བསྐོར། སླར་ཀོང་པོར་ཕེབས།

 དེ་ནས་ཀརྨ་པ་དགུང་ལོ་བཅུ་དགུ་པ་ཆུ་རྟ་རབས་ལོ་༥༣༩༧། ཕུག་ལུགས་༢༢༨༣། ཕྱི་ལོ་༡༤༠༢། ཏཱ་མིང་ཡུང་ལོ་ཆེན་པོ་ཁྲིར་འཁོད་རྒྱུའི་སྔ་ལོ་ལ་གནས་དེ་ཉིད་དུ་མཁན་སློབ་དེ་ཉིད་དང་དད་པའི་དགེ་སློང་༼༡༢༢༽སྡོམ་བརྩོན་སྡེ་སྣོད་འཛིན་པ་བརྒྱད་ཅུའི་དབུས་སུ་བསྙེན་པར་རྫོགས་པ་དགེ་སློང་གི་དངོས་པོ་བཞེས། བོད་དུ་དགེ་སློང་གི་ལས་གྲལ་བྱུང་བ་ལ་འདི་སྐབས་བཟང་ཞིང་མང་བར་གྲགས། སོ་སོའི་ཕྱག་གི་ཙེ་བར་བར་དུ་འཇའ་ལི་ལ་སྐུ་བརྟེན་པའི་ངལ་གསོ་མཛད་དགོས་པ་བྱུང༌། འཇའ་འོད་དང་མེ་ཏོག་གི་ཆར་བབས། རྗེ་སྙག་ཕུ་པ་འདི་ནི་ཉིད་ཀྱིས་འཕགས་པའི་གནས་བརྟན་བ་ཀུ་ལར་ཞལ་གྱིས་བཞེས་ཤིང༌། རྗེ་རོལ་པའི་རྡོ་རྗེ་ལ་ཆོས་དུ་མ་གསན། རྗེ་དེ་བཞིན་གཤེགས་པའི་བླ་མ་ཡིན་ཡང་ཐུགས་དད་སློབ་མ་གཞན་ལས་ཆེ་སྟེ་ལྷ་བསམ་མའི་བསྟོད་པ་ཡང་མཛད། སྔ་ཕྱིར་མཁན་སློབ་ལས་འདུལ་བའི་ཕྱོགས་མཐའ་དང༌། ཇོ་གདན་གྱི་ཆོས་སྐོར་རྣམས་དང༌། གཞུང་ལུགས་ཆེན་པོ་དུ་མ་གསན། སློབ་དཔོན་བཀའ་བཞི་པ་ལས་ཀྱང་གཞུང་ལུགས་དུ་མ་གསན་སྦྱོང་གི་ཚུལ་མཛད།

 ཀརྨ་པ་དེ་བཞིན་གཤེགས་པ་དགུང་ལོ་༢༡་པ་ཤིང་སྤྲེལ་ལོའི་རབས་ལོ་༥༣༩༩། ཕུག་ལུགས་༢༢༨༥། ཕྱི་ལོ་༡༤༠༤། ཟླ་༨་ཚེས་༡༥་ལ་ཞོ་ཁ་ནས་ཕྱག་བཏེགས་ཏེ་ཁྲ་ཤོད། རི་བོ་ཆེ་ངོམ་རྣམས་སུ་སྐྱེ་བོ་མང་པོ་སྨིན་གྲོལ་ལ་བཀོད།

 ཕྱི་ལོ་ཤིང་བྱ་ལོ་ཟླ་༡་ལ་ཀརྨར་ཕེབས། སྐྱེ་འགྲོ་མཐའ་ཡས་པ་ཆོས་ཀྱིས་བཏུལ། རྐེ་རགས་པ། རྒ་ཨ་ཉན་པ། ཤར་ཀའི་དཔོན་ཆེན་ཁྲོ་བོ་རྒྱལ། ཁྲི་དཔོན་ད་ར་ཁ་ཆེ། གོ་འགྱོ་དཔོན་ཆེན་ནམ་མཁའ་འོད་ཟེར་སོགས་ལྷ་སྡེ་མི་སྡེའི་གཙོ་བོ་ཐམས་ཅད་ཀྱིས་སྤྱན་དྲངས། མི་ཕྱེད་པའི་དད་པ་ཐོབ། སོ་སོར་ངོ་མཚར་བའི་ལྟས་དང༌། རྫུ་འཕྲུལ་མཐའ་ཡས། མཇལ་མི་འགས་དྲུང་གི་རྣམ་ཐར་ཞིག་ཞུ་ཞུས་པ་ལ། **སྐྱེ་འཆི་མེད་པ་སེམས་ལ་དབང་ཐོབ་ཀྱང༌། །དབང་མེད་འཁོར་བའི་འགྲོ་བ་སྒྲོལ་སླད་དུ། །སྙིང་རྗེའི་དབང་གི་སྲིད་པར་ཉིང་མཚམས་སྦྱོར། །སྲིད་དང་ཞི་བའི་མཛད་པ་རྒྱུན་མི་ཆད། །**དེ་ལ་གྱིས་གསུངས། འབོམ་མཚོའི་བརྒྱུད་དུ་ཆར་འབེབ་དང་གོ་གྱོའི་ཡུལ་དུ་ཆ་ག་པའི་གནོད་པ་ལ་བཀའ་ཤོག་བསྒྲགས་པ་ཆད། པུ་འབོར་བའི་སྤྱན་འདྲེན་བྱུང་བ་ལ་ཕྱིས་ཀྱི་ཞལ་བཞེས་མཛད་ནས་ཀོང་པོར་ཕེབས་ཏེ་བསྙེན་རྫོགས་དང་འགྲོ་དོན་མང་པོ་མཛད།

 དེ་ནས་སྔར་ཧོར་གྱི་རྒྱལ་པོ་ཐོ་གན་ཐི་མུར་གྱིས་རྒྱལ་ས་ལོ་སོ་ལྔ་མཛད། རྗེ་རོལ་པའི་རྡོ་རྗེ་སྤྱན་དྲངས། ངོ་ལོག་སོགས་རྒྱལ་སའི་ཕྱི་ནང་གི་གེགས་བར་ཐམས་ཅད་ཞི་འཇམ་དུ་སོང་ཡང༌། རྗེ་བོད་དུ་ཕྱིར་ཕེབས་ནས་ལོ་ལྔ་ན་རྒྱའི་ངོ་ལོག་བྱུང་བས་གོང་མ་ཧོར་ཡུལ་ལ་བྱོན་ཏེ་རྒྱ་ནག་གི་རྒྱལ་པོ་ཐའི་ཇུས་མིང་ཐའི་ཙུའུ་ཀྲུའུ་ཡོན་ཀྲང༌། རྒྱལ་ས་ཅུང་ཟད་བསྐྱངས། གོང་མ་དེ་གནམ་དུ་གཤེགས་རྗེས་སྲས་ཏཱ་མིང་གོང་མ་ཆེན་པོ་ཧྲི་ཙུའུ་ཀྲུའུ་ཏིས་༼༡༢༣༽ཡུལ་ལོ་རབ་བྱུང་བདུན་པའི་ཆུ་མོ་ལུག་རབས་ལོ་༥༣༩༨། ཕྱི་ལོ་༡༤༠༣། ལོར་གོང་མའི་ཁྲིར་འཁོད་ནས་རྒྱ་ཧོར་མི་ཉག་ཐམས་ཅད་ཀྱི་རྒྱལ་པོ་མཛད་པས་སྐབས་དེར་རྒྱལ་ཁམས་ཐམས་ཅད་བདེ། ཆོས་རྗེ་དེ་བཞིན་གཤེགས་པའི་སྙན་པ་གསན་པས་གོང་མ་ཐུགས་རབ་ཏུ་འཕྲོགས་ཏེ་ཆོས་རྗེ་གོང་མ་ལྟར་རྒྱལ་ཁམས་བདེ་སྐྱིད་འབྱུང་བ་དང༌། ཡབ་ཡུམ་གནམ་དུ་གཤེགས་པ་དག་ཞིང་དུ་འདྲེན་པའི་ཆོ་ག་བཅས་སྒོ་དུའི་ཆེན་སྤྱན་འདྲེན་པ་བོད་དུ་ཡང་ཡང་བཏང་ཞིང་ཁྱད་པར་དུ་གསེར་ཡིག་པ་ལི་སྐྱམ་ལ་སོགས་པའི་དཔོན་རིགས་ཁག་གཅིག་གི་གདོང་གོང་མའི་ལུང་ལས། བླ་མ་ཁྱེད་ཀྱིས། དེ་བཞིན་གཤེགས་པའི་ཆོས་ཟབ་མོ་མཁྱེན་པའི་དོན་ལ་ནུབ་ཕྱོགས་ཀྱི་སེམས་ཅན་ཐམས་ཅད་ཀྱི་དོན་བྱེད་པ་ཀུན་གྱི་སྐབས་སུ་འགྲོ་བ་དང༌། གུས་པར་སངས་རྒྱས་འཇིག་རྟེན་དུ་བྱོན་པ་ལྟ་བུའི་ཁྱེད་ཐབས་ཤེས་རབ་ཡོན་ཏན་འཕྲིན་ལས་མཆོག་གི་དངོས་གྲུབ་མ་ཐོབ་ན་དེ་བཞིན་དུ་སེམས་ཅན་ཐམས་ཅད་ལ་ཕན་པ་རྒྱ་ཆེན་པོ་ག་ལ་འབྱུང༌། ངེད་སྔར་བྱང་ཕྱོགས་ན་ཡོད་པའི་དུས་སུ་ཁྱེད་ཀྱི་མཚན་བཟང་པོ་ཐོས་ནས་ལན་གཅིག་མཇལ་བསམ་པས་སེམས་བཞིན་དུ་ད་ལྟ་གོ་ས་ཆེན་པོ་ལ་བཞུགས་ཡུལ་དབུས་ཀྱི་རྒྱལ་ཁམས་ཀུན་བདེ་བར་འདུག །ཡུན་རིང་དུ་བསམ་པ་ལ་མུན་པ་བསལ་བ་ལྟ་བུ་དྲིན་མཉམ་པ་ཉིད་ཕན་ཡོན་ཐུན་མོང་དུ་མཛད་དགོས། སྔར་ཤཱཀྱ་ཐུབ་པས་ཐུགས་རྗེས་བཟུང་ནས་སེམས་ཅན་ཐམས་ཅད་ཀྱི་དོན་བྱེད། ཐུབ་པའི་ཆོས་ཀྱི་དངོས་གྲུབ་ཟབ་མོ་ཐོབ་པའི་དོན་ལ། ཁྱེད་ཐུབ་པའི་ཐུགས་དང་གཉིས་སུ་མེད་པར་འདུག་པས་ཡུལ་དབུས་འདིར་བྱོན་ནས་སངས་རྒྱས་ཀྱི་བསྟན་པ་དར་བ་དང༌། རྒྱལ་ཁམས་ཀྱི་ཕན་བདེ་ལ་དགོངས་ནས་ངེད་ཀྱིས་སྔར་བསམ་པ་བཞིན་རྗེས་སུ་འབྲེངས་ནས། བླ་མ་ཅིས་ཀྱང་འབྱོན་པར་མཛོད། སྔར་གྱི་རྒྱལ་པོས་ཡུལ་དབུས་ཀྱི་རྒྱལ་ཁམས་བདེ་བའི་སྒོ་ནས་བཅོས་པ་ཡིན། སངས་རྒྱས་ཀྱི་བསྟན་པ་ལ་ཡང་དད་པ་སྔོན་དུ་འགྲོ་བ། ངེད་ཀྱི་ཡབ་ཐའི་རྒྱལ་པོ་ཧུ་ཧང་ཞབས་དྲུང་བསྟན་རྩིས་ཏཱ་མིང་རྒྱལ་པོ་ཧུན་ཨུ་ཅེས་གསལ་ཡོད་ལ། ཐའི་ཙུའུ་ཡོན་ཀྲང་ཡང་ཟེར། དང་དད་པ་ཅན་གྱི་བཙུན་མོ་ཧུ་ཧྭང་བུ་གནམ་ལ་གཤེགས་ནས་ཡུན་རིང༌། དྲིན་བསྲབ་དགོས་པ་ཐབས་གང་ཡང་མ་རྙེད། བླ་མ་ཁྱེད་ཐབས་ཤེས་འཕྲིན་ལས་ཀྱི་སྒོ་ནས་མཆོག་གི་དངོས་གྲུབ་ཐོབ་པའི་དོན་གྱིས། སངས་རྒྱས་ཀྱི་ངོ་བོ་ཡིན་པར་འདུག་ཅིང་མྱུར་བར་བྱོན་ནས་འདས་པ་རྣམས་ལ་སྒྲོལ་བའི་ཆོ་ག་སྒྲུབ་པའི་དོན་ལ་ད་ལྟ་ལི་སྐྱམ། ཤའུ་སྐྱམ། ཧུའུ་རྐྱེན་ལ་༼༡༢༤༽སོགས་པ་མངགས་ནས་ཡི་གེའི་རྟེན་བསྐུར་གདན་འདྲེན་དུ་སོང་ཡོད། བླ་མས་ཐུགས་རྗེས་བཟུང་ནས་མཉེས་པར་མཛོད་ལ་མྱུར་དུ་འབྱོན་པར་ཞུ། ཡི་གེའི་རྟེན་དངུལ་བྲེ་ཆེན་གསུམ་ལ་དངུལ་སྲང་བརྒྱ་དང་ལྔ་བཅུ་ཡོད་པ། གོས་ཡུག་མདོག་མི་འདྲ་བ་ཕྱི་བཅུ་དང༌། ནང་ཤ་དར་མདོག་མི་འདྲ་བ་བཅུ། ཙན་དན་དུམ་གཅིག །སྤོས་དཀར་རྒྱ་མ་བཅུ། ཟུའུ་ཧང་སྤོས་རྒྱ་མ་གང༌། ཇ་དཀར་རྒྱ་མ་བརྒྱ་དང་ལྔ་བཅུ། སྣ་དྲུག་ཡུལ་ལོ་ཟླ་༢་ཚེས་༡༨་ལ་ཕོ་བྲང་ཆེན་པོ་ནས་བྲིས། ཅེས་པའི་ལུང་དང་གདན་འདྲེན་པའི་གསེར་ཡིག་པ་རྣམས་ཀྱི་སྔ་འཕར་བྱུང་བས་ཀོང་པོ་ནས་དབུས་སུ་ཡར་ཕེབས། འབྲི་གདན་དང་སྣེའུ་པས་ཞབས་ཏོག་ཆེར་ཞུས། ལྷ་ས་དང་མཚུར་ཕུར་ཕེབས། འདི་ལོ་ཞྭ་དམར་གཉིས་པ་མཁའ་སྤྱོད་དབང་པོ་ཞིང་ལ་གཤེགས།

 དེ་ནས་ཀརྨ་པ་དེ་བཞིན་གཤེགས་པ་དགུང་ལོ་ཉེར་གསུམ་པ་རབ་བྱུང་བདུན་པའི་མེ་ཁྱི་ཟླ་༧་ཚེས་༣་ཉིན་རབས་ལོ་༥༤༠༡། ཕུག་ལུགས་༢༢༨༧། ཕྱི་ལོ་༡༤༠༦། ལ་མཚུར་ཕུ་ནས་ཕྱག་བཏེགས་ཏེ་རིམ་གྱིས་བྱང་ལམ་བརྒྱུད་ནས་ཟླ་༧་ཚེས་༣་ཉིན་ལྷ་སྟེང་དང་ཚེས་༨་ལ་ཀརྨའི་གདན་སར་ཕེབས། དེར་གོང་ནས་རྒྱའི་མི་ཆེན་ཁག་གཅིག་མངགས་པ་རྣམས་ཀྱིས་མཇལ། ལུང་དང་འབུལ་བ་རྣམས་བཞེས། རྐེ་སྟོང་དང༌། ཀར་རྒྱང་དུ་བདག་པོ་ཆེན་པོ་ཀན་ཏིང་གོའི་ཤྲི་དང༌། ཆའུ་ཐོབ་པ་སོགས་མི་ཆེན་རྣམས་དང༌། སྨར་ཁམས་ཀྱི་དགེ་འདུན་མཐའ་ཡས་པ་མཇལ་མི་ཐམས་ཅད་རབ་ཏུ་དད་པར་མཛད། ཤར་ཁའི་སྐྱེ་བོ་ཡང་མང་པོས་མཇལ། དེ་ནས་ཁམས་འབྲི་ཆུའི་ཀློང་ཐང་གི་གྲུ་བརྒལ། གླིང་ཚང་གི་འབུལ་ཞབས་མཐའ་ཡས།

 དེ་ནས་ར་རྒྱ་གྲུ་སོ། ཁྲོམ་བུ་རོང་སོགས་ལ་འབུལ་བ་དང་ཞབས་ཏོག་སྤངས་མཐོ་བ་ཞུས། ཁྲོམ་བུ་རོང་ནས་རྟ་ལྔ་བརྒྱ་དུས་གཅིག་ཏུ་ཕུལ། དེ་ནས་སླར་ཡང་ཏའི་ཞིང་ཆེན་པོ་གདན་འདྲེན་ལ་སླེབས། ག་ཆུ་དང༌། ཤིན་ཀུན། ཆུ་མ་མཁར། ཟམ་ཤིང་དུ་རྒྱལ་བུས་མཇལ། པན་ཡང་དུ་རྒྱལ་བུས་མཇལ། ཧུང་མང་དུ་དགེ་འདུན་མཐའ་ཡས་པས་མཆོད་པའི་སྤྲིན་སྤྲོས། ཆུ་གུན་ཕོ་བྲང་གི་རྒྱལ་བུ་གཉིས་ཀྱི་མཇལ་བ་བཅས་ཕེབས་ལམ་ཤུལ་རིང་གི་འཇམ་ཚུགས་སོ་སོ་དང་ཕན་ཚུན་ལས་ཟླ་ལམ་ལྷག་པའི་ཡུལ་ལུང་གི་སྐྱེ་བོའི་རིགས་བསམ་གྱིས་མི་ཁྱབ་པས་མཇལ་བར་འདུས་ནས་འབུལ་བ་དང་བསུ་བསྐྱེལ་སོགས་ཞབས་ཏོག་ཡོད་དགུ་ཞུས་པ་ཐམས་ཅད་ལ་མཇལ་ཁ་ཕྱག་བྱིན་ཆོས་རྒྱ་དཀར་པོས་ཚིམ་པར་མཛད་དེ་སྨོན་གྲོལ་དུ་བཀོད།

 དེ་ནས་གོང་མའི་ཕོ་བྲང་གི་མདུན་ན་ཆུ་ཆེན་སྣང་བ་ལ་༼༡༢༥༽གྲུ་ཁ་རེ་ན་ཤན་གསུམ་སྟོང་རེ་འདུག་པ་ལ་དྲུང་ཉིད་ཕེབས། གྲུའི་ནང་དུ་ཁང་བཟང་རྒྱན་ཅན་བྱས་པ་ལ་བཞུགས་ཐོག །གོམ་པ་གསུམ་བརྒྱ་དྲུག་ཅུ་ལ་ས་ལེ་དབར་རེར་བརྩི་སྲོལ་གྱི་ས་ལེ་དབར་སུམ་བརྒྱ་དང་བརྒྱད་ཅུའི་ཚོད་དུ་གྲུར་བཞུགས་ཏེ། ཆུའི་ཕ་རོལ་དུ་བྱོན། གླང་པོ་ཆེ་སུམ་བརྒྱ་ཙམ་ལ་རྒྱན་སྣ་ཚོགས་ཀྱིས་བརྒྱན་པ་དང༌། དགེ་འདུན་ཁྲི་ཕྲག་གིས་མཚར་དུ་དངར་བའི་སྒོ་ནས་བསུ་བ་སེར་ཕྲེང་ཞུས། ནམ་མཁའ་དྭངས་ལ་འཇའ་ཚོན་འཁྲིགས་པ་སོགས་ལྟས་བཟང་པོ་བྱུང་བ་ཀུན་གྱིས་མཐོང༌། དྲུང་སྟོན་འཁོར་མཚུར་ཕུའི་གདན་ས་ནས་ཆིབས་བཏེགས་ཏེ་ཕེབས་ལམ་དུ་ཟླ་བ་དྲུག་དང་ཉིན་བཅུ་བཞི་སོང༌།

 ཀརྨ་པ་དགུང་ལོ་༢༤་རབ་བྱུང་བདུན་པའི་མེ་ཕག་ལོར་གོང་མ་ཁྲིར་ཕེབས་ནས་ལོ་ལྔ་པ་ཟླ་༡་ཆེས་༢༡་ཉིན་ལ་ནན་ཅིན་ཕོ་བྲང་དུ་ཕེབས་འབྱོར་བྱུང་བར་དེ་ཉིན་གོང་མ་ཆེན་པོ་ཡང་བསུ་བ་ཞུ་བར་ཕོ་བྲང་ནས་ལྕགས་རི་ཕྱི་མའི་ནང་བར་དུ་བྱོན། མཇལ་མ་ཐག་ཐོག་མར་དྲུང་དུ་གསེར་གྱི་འཁོར་ལོ་རྩིབས་སྟོང་འབར་བ་ཞིག་མཇལ་དར་མཉམ་དུ་ཕུལ་ནས་ཕོ་བྲང་གི་མཇལ་འཛོམ་ཁང་གསར་དུ་བྱས་པ་ལ་སྤྱན་དྲངས། དྲུང་དུ་ཇ་ཞལ་ཡང་གོང་མ་ཁོང་རང་བཞེངས་ནས་མཛད་ཅིང༌། དཔོན་སློབ་ཐམས་ཅད་ལ་ཆབ་ཚ་གནས་ཞེས་མཆོད་ཡོན་མཇལ་འཛོམས་ཀྱི་ཡིག་ཆར་འཁོད་ཅིང༌། སྒར་གྱི་གསུངས་རྒྱུན་ལས། གོང་མས་མངོན་མཁྱེན་ཡོད་ན་མཇལ་དར་གཅིག་པ་བསྣོམས་ཡོང་བ་ཡིན་དགོངས་ཏེ་ཕྱག་ཤུབས་ཀྱི་ནང་ནས་དུང་དཀར་གཡས་འཁྱིལ་ཞིག་བཏོན་ཏེ་མཇལ་དར་དུ་ཕུལ་བས་ཆོས་རྗེས་ཀྱང་སྐུ་ཕག་ནས་དུང་དཀར་གཡས་འཁྱིལ་ཞིང་བཏོན་ཏེ་མཇལ་དར་རྩེ་སྤྲོད་གནང་བས་གོང་མ་ཐུགས་ལྷག་པར་དད། ཕྱིས་གཉིས་ཀ་ལ་གསེར་གཤོག་སྒྲོན་ཏེ་སྦྲན་ནས་ཕུལ་ད་ལྟ་གྷནྡྷོ་ལའི་མཆོད་རྫས་གཡས་འཁྱིལ་མཁྱིད་གང་ཙམ་པ་ཆ་དེ་ཡིན་པར་གསུངས། སང་ཚེས་༢༢་ཀྱི་ཐོ་རངས་གོང་ནས་ཕྱག་ཕྱི་བ་ཐམས་ཅད་ལ་གོས་བཞི་རེ་དང་ལྷམ་རེ། མི་དྲག་རྣམས་ལ་ཞྭ་ཐེབ་རེ་བཅས་གནང༌། མཆོད་ཡོན་བཞུགས་ལུགས་ནི། གོང་མ་ཆེན་པོ་ཚོམས་ཆེན་གྱི་ཕུགས་ནས་བཞུགས། རྒྱལ་ལུགས་སུ་གཡོན་ཕྱོགས་བར་བྱེད་པས་དྲུང་གཡོན་ནས་ཚུར་བཞུགས། གཞན་བླ་མ་རྣམ་གསུམ་དང༌། བླ་མ་གསུམ་ནི། འབྲོང་བུ་གོའི་ཤྲི་འདི་གྱར་པ་གངས་པའི་དབོན་བརྒྱུད་ཅིག་གིས་མར་རྐྱང་རྫོང་ཁོངས་གྱར་དུ་འབྲོང་བུའི་དགོན་པ་བཏབ། དེའི་དབོན་བརྒྱུད་ཡིན་པས་མཚན་དེ་ལྟར་ཐོགས། སློབ་དཔོན་དཀའ་བཞི་པ་རིན་ཆེན་དཔལ། མཁན་ཆེན་མགོན་བློག་འདིར་རྒྱའི་༼༡༢༦༽ཡིག་ཚང་དུ་མཚན་སྒོ་ལང་ཞེས་གསལ་བ་འགྱུར་མ་དག་པར་སྣང་ཞིང༌། བོད་ཀྱི་ཡིག་ཆ་ཐར་ཐོར་ལ་གོའི་ཤྲི་བློ་གྲོས་རྒྱལ་མཚན་ཞུ་བ་དེ་མཚན་ངོ་མ་ཡིན། གྲྭ་པ་རྣམས་མདུན་གྱི་གཡོན་གཡས་སུ་བཞུགས་གྲལ་མཛད་པ་ལ་བཀུར་བསྟི་མཛད་ནས་གྲུབ་པ་དང་གོང་མ་ཕོ་བྲང་དུ་བྱོན། དཔོན་སློབ་རྣམས་མཇལ་ཁང་དུ་བཞུགས། ཚེས་༢༣་ཉིན་གྱི་གཞོགས་པ་སྔ་བར་ཕོ་བྲང་དུ་སྤྱན་འདྲེན་པ་ལ་བསུ་བའི་སེར་སྦྲེང་རྒྱན་ཆས་འདྲ་མིན་ཅན་གྱི་ལག་ན་གོས་དར་དང་གསེར་གཡུའི་ཁང་བཟང༌། གདུགས། རྒྱལ་མཚན། འཕན། བ་དན། ཕུར་མ་ལ་སོགས་པ་མཆོད་པའི་བྱེ་བྲག་བསམ་གྱིས་མི་ཁྱབ་པ་དང༌། གླང་པོ་ཆེ་དཀར་པོ་གཅིག་དང་གཞན་གཉིས་བཅས་གསུམ་ལ་གསེར་གྱི་རྒྱན་ཆ་ཐེག་ཚད་རེ་སྤྲད་པ། གཞན་གླང་པོ་ཆེ་སུམ་བརྒྱ་བསྐོར་ལ་རང་རང་རྒྱན་ཆས་སྣ་ཚོགས་བཀལ་དང༌། དགེ་འདུན་སྣམ་སྦྱར་ཅན་ཁྲི་ཕྲག་ལྔ་ཙམ་གྱི་ལག་ཏུ་མེ་ཏོག་གསོལ་པ་དང་རོལ་མོའི་བྱེ་བྲག་སྣ་ཚོགས་པ་བཟུང་བ། རྒྱལ་བུ་ཆེན་པོ་དགུ་ཏའི་ཞིང་ཞིང་ཆེན་ཡན་གྱི་དཔོན་པོ་སྟོང་ཚོ་གསུམ་གྱིས་མགོ་བྱས་ལས་ཀ་ཅན་གྱི་མི་ཆེན་འབུམ་ཚོ་གཅིག་ལ་དམག་དཔུང་འབུམ་ཚོ་བཅུ་གཉིས་ཀྱིས་བསྐོར་བ་ལ་ལ་ལས་ཁྲབ་གྱོན། ལ་ལས་ཕུབ་ཁུར། ཕལ་ཆེར་གྱིས་མདུང་བཟུང་བ་དང་གསེར་གྱི་ཐོ་བ། སྟ་གྲི་ཡོབ་ཆེན། རྩེ་གསུམ། རལ་གྲི་སོགས་བཟུང་བ་སྡེ་རེར་བརྒྱ་རེ་ཙམ་དང༌། གསེར་དངུལ་གོས་དར་ལས་བྱས་པའི་ཉི་ཟླའི་གཟུགས་བཟུང་བ་བཞི་སྟོང་ཙམ་འདུག་པ་རྣམས་གཟབ་སྒྲེངས་བྱས་ཏེ་བསྡད། དེ་ནས་གོང་མ་ཆེན་པོ་ཉིད་ཕོ་བྲང་གི་རྒྱལ་སྒོའི་བར་དུ་བསུ་བ་ལ་བྱོན། ཕྱི་ན་བསུ་བའི་བཀོད་པ་ཇི་ཡོད་པ་ནང་ན་ཡང་ཆ་ཚང་འདུག་ཅིང༌། ཁྱད་པར་གསེར་གྱི་ཁྲབ་རྨོག་ཁོ་ན་གྱོན་པའི་དམག་མི་ཉིས་བརྒྱ་ཙམ་འདུག །མཇལ་འཛོམ་ཁང་དེ་སྒོ་ལྷོ་ལྟ་རིམ་པ་ལྔ་ཡོད་པའི་ནང་མ་གསེར་འབའ་ཞིག་གི་གསེར་ཐོག་གསེར་ཀ་ཅན་ལ་བོད་ཀྱི་ཀ་བ་སོ་གཉིས་ཀྱི་མལ་ལ་ཕྱོགས་བཞི་ཀར་སྒོ་གསུམ་རལ་རེ་འདུག་དེར་སྤྱན་དྲངས་ཏེ་མཆོད་ཡོན་བཞུགས་ལུགས་སྔོན་མ་ལྟར་མཛད། དྲུང་གི་མ་ཚད་གཡོན་ཕྱོགས་སུ་བླ་མ་རྣམ་གསུམ་དང་གྲྭ་པ་རྣམས་བཞག་ཏེ་བཞུགས་གྲལ་མཛད་སྒོ་བཞི་སོ་སོར་བསྲུང་བྱ་གསེར་ཁྲབ་གྱོན་པའི་དམག་མི་ལྔ་བཅུ་རེ་གཡས་གཡོན་དུ་ལང་ནས་འདུག་པ་དང་གོང་མའི་གཡས་གཡོན་དུ་གསེར་ཁྲབ་གྱོན་ཅིང་ཕུབ་ཁུར་མདའ་གཞུ་བཏགས་པ་བཞི་བཅུ་ཙམ་རེ་ལང་སྟེ་འདུག །དེར་ཟས་སྣ་མཐའ་ཡས་པས་གུང་ཚིགས་ཀྱི་གསོལ་སྟོན་ཤིན་ཏུ་རྒྱས་པ་བཤམས། དེ་ནས་༼༡༢༧༽མཆོད་ཡོན་མདུན་དུ་ཟློས་གར་ལ་སོགས་པའི་གཟིགས་འབུལ་རྩེད་སྣ་མཐའ་ཡས་པ་རྣམས་མུས་ཀྱི་མདུན་བསྟར་ཏེ་ཡོང༌། མཛད་སྒོ་གྲོལ་ནས་མཆོད་ཡོན་འབྱོན་ལུགས་ཐད། གོང་མ་མཆོད་ཡོན་གཟིམ་སྒོ་དབུས་མ་ལས་བྱོན། ངེད་རྣམས་བླ་ཆེན་གསུམ་དང་གྲྭ་པ་གཡོན་ནས་འགྲོ་བ་བཅོལ། གོང་མ་ཉིད་ནས་དྲུང་ཕོ་བྲང་གི་གཟིམ་སྒོའི་བར་དུ་ཕེབས་བསྐྱེལ་མཛད། དེ་ནས་སྔར་གྱི་བསུ་བའི་བཀོད་པ་རྣམས་ཀྱིས་ཕོ་བྲང་གི་ནང་དུ་ལིང་གུ་སིའི་ཀར་སྡེའི་དགོན་པའི་བར་བསྐྱེལ་མ་ཞུས་སྤྱིར་ཧོར་དུས་ནས་ཕོ་བྲང་ན་གོང་ནས་བཏབ་པའི་ཀར་སྡེའི་དགོན་པ་མང་དུ་ཡོད་མོད། ཁྱད་པར་རྒྱ་ལུགས་ཀྱི་བཀོད་པ་ཅན་ལྕགས་རིའི་ཕྱིར་ལིང་གུ་སིའི་ཀར་སྡེ་དང༌། ནང་དུ་ཏཱ་ཏུ་ཀར་སྡེ་ཞེས་པའི་དགོན་པ་གསར་དུ་བཏབ་པ་ལ་སྐབས་འདིར་བཞུགས་གནས་མཛད། འདི་གཉིས་དང༌། རི་བོ་རྩེ་ལྔའི་ཀར་དགོན་རྣམས་ལ་བླ་མའི་བསྐོ་བཞག་སོགས་ཕྱི་མོའི་བར་སྒར་བླ་བྲང་ནས་མཛད་བཞིན་དུ་ཡོད་འདུག་པའི་གཙུག་ལག་ཁང་བླ་བྲང་དང་བཅས་པའི་སྤྲོད་དེབ་ཀྱང་ཀོང་རྩེ་ལྷ་སྒང་དུ་འདུག་པ་བདག་གིས་མཐོང་ཞེས་གཙུག་ལག་ཕྲེང་བས་གསུངས་པ་སྐུ་ཕྲེང་བརྒྱད་པའི་སྐུ་དུས་ཙམ་ལ་ཡོད་པ་ཡིན་སྣང༌། ཚེས་༢༤་སྔ་དྲོ་གོང་མ་ཆེན་པོ་དགོན་དུ་ཚུར་བྱོན་པ་ལ། དྲུང་གིས་གཟིམ་ཁང་གི་སྣང་སྒོ་དང༌། བླ་མ་རྣམས་ཀྱིས་བར་སྒོ་ནས་བསུ་བ་ཞུས། དེ་ཉིན་འབུལ་བ་ལ་རྟ་དཀར་པོ་གསུམ་ལ་ཆིབས་སྒ་བསྟད་པ། གཞན་རྟ་དཀར་པོ་བཅོ་བརྒྱད་འདི་རྣམས་རྒྱ་ནག་ཏུ་མཆོག་ཏུ་བྱེད་པའི་རྟིའུ་དཀར་ཏེ་སྔོན་པོ་རྒས་པའི་དཀར་པོ་མིན་པ་རྟ་དཀར་མང་སྟེ་རྟིའུ་དཀར་དཀོན་ཟེར་བ་དེ་ཡིན། གསེར་བྲེ་བདུན། དངུལ་བྲེ་སུམ་ཅུ་རྩ་བདུན། གོས་ཡུག་བརྒྱ། ཇ་གསར་སིག་སུམ་ཅུ། གསེར་གྱི་རྡོར་དྲིལ་བཅོ་ལྔ་འདི་གན་དྲིལ་ཞེས་པ་གསེར་དམར་པོའི་རྫ་མ་ལ་གསེར་སེར་པོའི་རྩེ་རྡོར་བླུགས་པ། རྡོ་རྗེ་ཕ་ལམ་གྱི་ར་རྩེ་དང་ར་ལོག་རྣམས་ལ་ཕྲ་བྱས་པའི་ཕྱག་དྲིལ་གོང་མ་འདིའི་སྐབས་སུ་མ་གཏོགས་རྒྱ་ཧོར་མི་ཉག་གོང་མ་གང་གི་སྐབས་སུའང་ཐོན་མྱོང་མེད་པ་སྣང༌། གསེར་གྱི་བུམ་པ་གཉིས། དངུལ་གྱི་བུམ་པ་ལྔ། གསེར་དངུལ་གྱི་ཏིང་དང་མནྟྲི་ཆ། གསེར་དངུལ་གྱི་པད་སྡེར་ལྔ་རེ། གཞན་ཡང་མཆོད་ཆད་སྲིད་ཚད། གསེར་དངུལ་གྱི་གསོལ་ཞལ་སྡེར་སོགས་དཔག་མེད་ཕུལ་བ་རྣམས་གྷནྡྷོ་ལའི་འབུལ་བ་ལོགས་སུ་ཡིན་པའི་ལུང་བྱུང༌། ཚེས་༢༥་ལ། བླ་མ་རྣམ་གསུམ་གྱིས་འགོ་བྱས་པའི་ཕྱག་ཕྱི་ཐམས་ཅད་ཕོ་བྲང་དུ་བཅར་དགོས་པའི་ལུང་བྱུང༌། ཕོ་བྲང་གི་ཁྱམས་སུ་གོང་མའི་མཇལ་ཁ་བཏང༌། གོང་མར་ཕྱག་རེ་རེ་ལས་འབུལ་མི་དགོས་པའི་ལུང་བྱུང༌། བླ་མ་རྣམ་པ་གསུམ་ཏེ། འབྲོང་བུ་གོ་ཤྲི། སློབ་དཔོན་བཀའ་བཞི་པ་རིན་ཆེན་མཁན་ཆེན་དཔལ། མགོན་བློན་པ་ཏཱ་དབེན་གོའི་ཤྲི་བློ་གྲོས་རིན་ཆེན་རྣམས་སོ་སོར་དངུལ་བྲེ་ཕྱེད་གསུམ་རེ། གསེར་གྱི་མཆོད་ཆ་རྒྱས་པ་རེ། འཕྱར་དར་རེ། གཏོར་ཆ་ཆ་ཚང༌། ༼༡༢༨༽གོས་སྦྱོར་རེ། གསོལ་ཞལ་སྡེར་རེ། གོས་ཕྱི་ནང་བཅུ་གཉིས་རེ། ཆུའུ་ཉིས་སྟོང་རེ། རྡོ་དྲིལ་ཆ་བཞི་རེ། ཕྲེང་དཀར་རེ་རྣམས་གནང༌། གྲྭ་པ་སྤྱི་ལ། རབ་རེར་དངུལ་བྲེ་ཆེན་རེ་རྒྱ་སྲང་ལྔ་བཅུ་རེ་ཡོད་པ། ཆའུ་བརྒྱད་བརྒྱ་རེ། ཕྱི་གོས་ཡུག་དྲུག་རེ། ནང་དར་ཡུག་དྲུག་རེ་གནང༌། འབྲིང་རེར་དངུལ་བྲེ་གསུམ་གཉིས་རེ། གོས་དར་སོ་སོ་ནས་ཡུག་དྲུག་རེ། ཆའུ་བཞི་བརྒྱ་རེ། ཐ་མ་རྣམས་ལ་དངུལ་བྲེ་ཕྱེད་རེ། གོས་དར་སོ་སོ་ཡུག་བཞི་རེ། ཆའུ་བཞི་བརྒྱ་རེ། ཐམས་ཅད་ལ་ཕྲེང་དཀར་རེ། གོས་སྦྱོར་རེ། རྡོ་དྲིལ་ཆ་གཉིས་རེ་བཅས་གནང༌། ཚེས་༢༢་གྱི་ནང་པར་སླར་ཡང་གོང་མ་ཆེན་པོ་དྲུང་གི་གཟིམ་ཁང་དུ་མཇལ་བར་བྱོན་ཏེ་ཙན་དན་དཀར་པོ་ལས་བཞེངས་པའི་སྤྱན་རས་གཟིགས་ཕྱག་སྟོང་སྤྱན་སྟོང་སྐུ་ཚད་བརྐྱངས་ཁྲུ་དོ་ཡོད་པ་གཅིག་དང༌། དེའི་མཆོད་ཆ་དངུལ་ཀོང་སོགས་དངུལ་སྤྱད་དང་ཤེལ་གྱི་མཆོད་ཆ་མཐའ་ཡས་པ་ཕུལ།

 དེ་ནས་ཟླ་བ་ཕྱི་མའི་ཡར་ཚེས་༡་ལ་ལོ་གསར་བྱེད་པ་སྟེ་དེ་ལྟར་ན་ཧོར་ཟླ་༢་པ་ལ་རྒྱའི་ཟླ་༡་པོ་བྱེད་ཡོད་པར་སྣང༌། རྒྱའི་ལོ་གསར་དུ་གོང་མ་མཆོད་ཡོན་གྱི་རྟེན་འབྲེལ་མཛད་སྒོ་ནི། ཐོ་རེངས་ནས་དྲུང་གིས་དབུ་མཛད་དཔོན་སློབ་ཐམས་ཅད་ཕོ་བྲང་གི་ཤར་སྒོ་ནས་ཡར་བྱོན་ནས་ཁྱམས་ཤིག་ཏུ་བཞུགས། གོང་མ་ཆེན་པོ་དེར་དྲུང་དུ་བྱོན་ནས་དྲུང་ལ་ཇ་ཞལ་མཛད། ནམ་ལངས་པ་དང་ཕོ་བྲང་གི་ཕྱོགས་བཞི་ཀ་ལ་དབན་ཆེན་པོ་བཀལ་བའི་ཁྱམས་ཀྱི་ནང་ནས་གོང་མ་ཆེན་པོར་ལས་ཀ་ཅན་གྱི་མི་ཆེན་འབུམ་ཕྲག་ལྔ་ཙམ་གྱིས་ཕྱག་འབུལ་འདུག །དེ་ནས་སྟག་གཉིས། བསེ་ལྔ། གཡི་དཀར་གཉིས། གླང་ཆེན་བརྒྱ་ཙམ་བཅས་སྲོག་ཆགས་དང༌། སྔར་དྲུང་གི་བསུ་བ་ལ་བྱུང་བའི་ལག་ཆ་སྣ་ཚོགས་ཐོགས་པ་རྣམས་རེ་རེར་ཡང་སྟོང་ཕྲག་རེ་རེ་འདུག །མདུང་བཟུང་ཁྲབ་གྱོན་པ་ཁོ་ན་འབུམ་ཚོ་རེ་རེ་ཙམ་འདུག །གར་པ་ཉིས་བརྒྱ་ཙམ་གྱིས་འགོ་བྱས་རྩེད་སྣ་མི་གཅིག་པ་སྟོང་ཙམ་འདུག་པ་དེ་རྣམས་མཆོད་ཡོན་གྱི་མདུན་བསྟར་བ་ལ་ཡུད་ཙམ་རེ་གཟིགས་པ་བཙས་ནས་ཕོ་བྲང་དུ་བྱོན། སྟོན་མོ་རྒྱས་པ་གནང༌། དེ་ཕྱིན་ནས་ཕྱག་ཕྱི་གྲྭ་པ་རྣམས་ཀྱིས་གོང་མར་ཕྱག་འབུལ་མི་དགོས་པའི་ལུང་བསྩལ། སླར་ཡང་རྩེད་སྣ་རྣམས་མཆོད་ཡོན་གྱི་མདུན་དུ་འོང་བཅུག་སྟེ་རིམ་པ་ལྟར་རྩེད་མོ་དང་གླུ་གར་རོལ་མོ་བྱེད་ཅིང་རིམ་གྱིས་སོང༌། དགོངས་མོ་ཕྱིར་བྱོན་པ་ལ་གོང་མ་ཆེན་པོས་སྒོ་གསུམ་པ་བར་དུ་བསྐྱེལ་མ་ཞུས། དེ་ནས་རྒྱལ་བུ་རྣམས་ཀྱིས་དགོན་པར་གདན་དྲངས། གོང་ནས་མི་ཆེན་ཐམས་ཅད་ལ་སྟོན་མོ་གནང༌།

 ཡང་ཚེས་༼༡༢༩༽༡༥་ནང་པར་དཔོན་སློབ་ཉི་ཤུ་སྐོར་ཞིག་སྤྱན་དྲངས་ཏེ་རྩེད་སྣ་དང་སྟོན་མོ་སྔར་བཞིན་དང༌། ནུབ་མོ་ཕོ་བྲང་གི་ཁྱམས་ཆེན་པོ་དེར་མེའི་ཤོག་སྦག་མེ་ཏོག་དང༌། བཀྲ་ཤིས་རྟགས་བརྒྱད་ལ་སོགས་པའི་མེ་རྩེད་ཀྱི་མང་པོ་དང༌། རྩེད་སྣ་རིགས་འབུམ་ཕྲག་གཟིགས་ངོར་བསྟར་བ་ལ་གཟིགས་ནས་སྲོད་ཙམ་ན་དགོན་པར་ཕེབས། གཟིམ་ཁང་གི་སྒོར་ཡང་དེ་དང་འདྲ་བའི་རྩེད་སྣ་དང་མཆོད་པའི་རིགས་སྣ་ཚོགས་པ་བསྟར་ནས་འདུག །དེ་ནས་ཉིན་མོ་རེ་བཞིན་གོང་མ་ཆེན་པོ་ལ་ཆོས་གསུངས། ཚེས་༢༥་ཉིན་དཔོན་སློབ་ཐམས་ཅད་ཕོ་བྲང་དུ་སྤྱན་དྲངས། དང་པོ་ཤར་སྒོ་ནས་གསེར་ཁང་དུ་བྱོན། དེ་ནས་སྔར་གྱི་མཇལ་འཕྲད་ཁང་དུ་བྱོན། དེར་སྤྱན་གཟིགས་བཤམས། དྲུང་ལ་དངུལ་སྲང་སྟོང་ལ་དངུལ་བྲེ་ལྔ་བྱས་པ་དང་འབུལ་བ་མང་དུ་མཛད། རྩེད་མོ་སོགས་སྔར་ཡོད་རྣམས་ཕལ་ཆེར་དང་ཁྱད་པར་སྤྲ་ནག་རྐང་ཐང་དང༌། སྤྲ་དཀར་རྟ་པ་སོགས་མང་པོ་འདུག་པ་ལ་ནུབ་སྒོ་ནས་གཟིགས་མོ་མཛད།

 དེ་ནས་ཧོར་ཟླ་༣་ཚེས་༥་ནས་གོང་མའི་ཡབ་ཡུམ་ཐར་ལམ་དུ་འདྲེན་པའི་སྒྲུབ་ཆོག་གི་དཀྱིལ་འཁོར་ཕྱི་ནང་རྣམས་ཀྱི་ཐིག་བཏབ། འདི་ལ་གསང་སྔགས་ཀྱི་དཀྱིལ་འཁོར་ཆེན་པོ་བཅུ་གཉིས་ཀྱི་རྡུལ་ཚོན་བཏབ་པ་སྟེ་དྲུང་རིན་པོ་ཆེ་ན་ས་རྒྱལ་བ་རྒྱ་མཚོ། རིན་པོ་ཆེས་ཕུར་པ། བཀའ་བཞི་པས་གསང་འདུས། དབོན་པོ་བས་མི་ཏྲ་བཅས་ཀྱི་དབུ་བཞུགས་དང༌། གཞན་རྣམས་ཀྱིས་རྡོར་དབྱིངས། ཆོས་དབྱིངས་གསང་དབང༌། དགྱེས་རྡོར། རྗེ་བཙུན་མ། ཀུན་རིག །སྨན་བླ། སྒྲོལ་ཆོག །ཐུགས་རྗེ་ཆེན་པོའི་གཟུངས་སྒྲུབ་སོགས་ཆོག་གྲྭ་ཁག་བཅུ་གཉིས་ནས་དཀྱིལ་འཁོར་ཁག་བཅུ་གཉིས་སོ་སོའི་སྒྲུབ་ཆོག་མགོ་ཚུགས། དབུ་འཛུགས་ལ་གོང་མ་བྱོན་ཏེ་དྲུང་དུ་རྣམ་གསུམ་ཚང་བའི་འབུལ་བ་དང༌། བླ་མ་རྣམས་སོ་སོར་གོས་ཕྱི་ནང་བཞི་རེ། བྱིངས་དཀྱིལ་འཁོར་རེ་ལ་གོས་ཕྱི་ནང་རེ་རེ་བཅས་གོང་མའི་ཕྱག་གིས་བཞེས་ནས་རེ་རེ་བཞིན་གནང༌། གོང་གསལ་ཚེས་༥་ནས་ཚེས་༡༨་བར་བདུན་ཕྲག་གཉིས་རིང་ཆོ་ག་མཛད་པ་ལ་ཉིན་ལྟར་གོང་མ་ཡབ་ཡུམ་བྱོན་ཏེ་དྲུང་ནས་དབང་བསྐུར་རེ་རེ་མཛད། གཞན་རྣམས་ཀྱིས་སྒྲོལ་མའི་ཆོ་ག་མཛད། ཚེས་༡༤་ལ་འཇའི་གུར་ཕུབ། གོང་མ་མཆོད་ཡོན་ལ་གནས་བཅུ་ཞལ་གཟིགས། རྒྱའི་མི་དཔོན་གསུམ་གྱིས་ཀྱང་མཐོང༌། ཤིང་སྡོང་གཅིག་གི་མགོ་ནས་བདུད་རྩི་བབས། ཤུག་སྡོང་གཅིག་ལ་གསེར་གྱི་མེ་ཏོག་ཤར། ཕྱི་ཟླ་༢་ཚེས་༥་ཉིན་ཆོ་གའི་དབུ་ཚུགས་པ་ནས་ཚེས་༡༨་མ་གྲོལ་གྱི་བར་དུ་འཇའ་འོད་སྣ་༼༡༣༠༽ཚོགས་འཁྲུག་པ་དང༌། མེ་ཏོག་གི་ཆར་ཉིན་གཅིག་ལྟར་བབས་པ་རྒྱལ་འབངས་ཐམས་ཅད་ཀྱིས་མངོན་སུམ་དུ་མཐོང་ངོ༌། །

 ཚེས་༡༩་མཚན་མོ་གོང་མའི་ཡུམ་གྱི་མཚན་བྱང་དྲུང་གིས་བཞུ་བར་མཛད། གཞན་བླ་གྲྭ་རྣམས་ཀྱིས་དཀྱིལ་འཁོར་གྱི་རྡུལ་ཚོན་རྣམས་རྒྱ་མཚོར་གཤོམ་རྒྱུར་འདྲེན་པའི་ཚེ་གླང་པོ་ཆེ་ལ་རྒྱན་སྣ་ཚོགས་ཀྱིས་བརྒྱན་པ་དང་དགེ་འདུན་བསམ་གྱིས་མི་ཁྱབ་པ་བཅས་ཀྱིས་གདན་དྲངས་ནས་ཆབ་ལ་བཤམས། སླར་དྲུང་གིས་གོང་མ་ཆེན་པོ་ལ་བཀྲ་ཤིས་བརྗོད། གོང་མ་ནས་དྲུང་རིན་པོ་ཆེར་གསེར་བྲེ་དགུ་དང༌། དངུལ་བྲེ་བཅོ་བརྒྱད་ལ་སོགས་པའི་འབུལ་བ་རྒྱ་ཆེར་ཕུལ། བླ་མ་རྣམ་གསུམ་ལ་གོས་ཕྱི་ནང་སོ་སོ་ཆེ་དགུ་རེ། དངུལ་བྲེ་ཆེན་གསུམ་རེ། ཆའུ་སྟོང་རེ། རྟ་གསུམ་རེ། དར་ཡུག་ལྔ་བཅུ་རེ། ཆོས་དབྱིངས་དང༌། རྡོར་དབྱིངས་པར་དར་ཁང་ལ་དར་ཡུག་བདུན་ཅུ་རེ། ཀུན་རིག་པ་སོགས་གཞན་རྣམས་ལ་དར་ཁང་ཡུག་ལྔ་བཅུ་རེ། ཆོས་གྲྭ་རེ་རེ་ལ་དངུལ་སྲང་བཅུ་གསུམ་རེ། གོས་ཡུག་བཞི་རེ། ཆའུ་སུམ་བརྒྱ་ལྔ་བཅུ་རེ། བཅས་ཀྱི་གནང་ཆ་བསྩལ།

 ཡང་ཚེས་༢༠་ཉིན་ནས་ཕོ་བྲང་དུ་སྤྱན་དྲངས་ཏེ་དཀྱིལ་འཁོར་བཞེངས་ནས་གོང་མ་ཆེན་པོར་ཚེ་དཔག་མེད་ཀྱི་དབང་གནང༌། དེ་ནས་ཟླ་༣་ཚེས་༨་ཉིན་ནས་གོང་མ་ལ་ཆོས་དྲུག་གི་ཁྲིད་གནང་ནས་གོང་མས་ཉམས་བཞེས་མཛད། ཕྱག་དཔེ་རྒྱ་ཡིག་ཏུ་བསྒྱུར་ནས་ཕུལ། གོང་མ་འདིས་ཉམས་རྟོགས་འཁྲུངས་པའི་ལྟ་བའི་སྐོར་གྱི་ཉམས་མགུར་སོགས་རྗེ་མི་བསྐྱོད་ཞབས་ཀྱིས་ལུང་འདྲེན་དུ་མཛད་པའང་ཡོད།

 དེ་ལྟར་ཆོས་རྗེ་ཀརྨ་པ་དེ་བཞིན་གཤེགས་པ་འདི་ཉིད་ཏཱ་མིང་གནམ་བསྐོས་གོང་མ་ཆེན་པོ་ཧྲེ་ཙུའུ་ཀྲུའུ་ཏིས་ཡུང་ལོ་མཆོག་གི་ཏི་ཤྲི་སྟེ་དབུ་བླར་ཡོངས་སུ་བཀུར་བ་ལ་གོང་མ་ཆེན་པོ་ནས་གཞུའུ་ལའི་ཏཱ་བའུ་ཧྥ་ཝང་གསི་ཐྱན་ཏཱ་ཤན་ཙི་ཙའི་ཧྥུ་དེ་བཞིན་གཤེགས་པ་རིན་པོ་ཆེ་ཆོས་རྒྱལ་པོ་ནུབ་ཕྱོགས་ཀྱི་བྱམས་པ་ཆེན་པོ་ཞི་བ་དབང་ཕྱུག་གི་སངས་རྒྱས་ཞེས་པའི་མཚན་གྱི་ཆོ་ལོ་དང༌། གསེར་སྲང་བརྒྱ་ལས་བརྡུངས་པའི་འཇའ་ས་དང༌། འཇའ་སའི་ནང་བན་ཧྱིང་ཀུའི་ཙ་ཧི་ཧང༌། ཙུའི་ཁིང༌། ཝན་གྱོ། དམེའུ་ཙི། ཚེ་ཤན། འཕུ་གཡིང༌། གཡུའི་གུའི། ཡན་ཀྱའུ། གཞུའི་ལའི་ཏཱ་བའུ། ཕ་ཝང༌། ཟི་ཐན། ཏའི་ཤན། ཙི་ཙི། ཧྥུ་ཞེས་འཁོད་པ་ཤེལ་གྱི་ཕྱག་ཐམ་ཡིད་བཞིན་ནོར་བུ་བཅས་ཕུལ། ཀརྨ་པའི་མཚན་ཞབས་བླ་མ་རྣམ་གསུམ་འབྲོང་བུ་གོའི་ཤྲི། སློབ་དཔོན་བཀའ་བཞི་པ་རིན་ཆེན་དཔལ། མཁན་ཆེན་མགོན་བློན་པ་སྟེ་མཚན་དངོས་གོའི་ཤྲི་བློ་གྲོས་རྒྱལ་མཚན་ལ་གོའི་ཤྲི་ཆེན་པོའི་ལས་ཀ་དང༌། གསེར་གྱི་ཐམ་ཀ །ཤེལ་གྱི་ཐོ་ཤུ་རི་མོ་ཅན་གྱི་ཐམ་ག་བཅས་གནང༌། ཉེས་པ་ཅན་གྱི་རྒྱ་བན་༼༡༣༡༽སྟོང་ཕྲག་གཉིས་ཙམ་དང༌། གཞན་ཡང་རྒྱལ་ཁམས་ཆེན་པོ་སྔ་རྟིང་དུ་བྱུང་བའི་ནག་ཆེན་བརྩོན་དུ་བཟུང་བ་སྲོག་ལ་ཉེན་ཅན་རྣམས་ཀྱི་དོན་དུ་དྲུང་ནས་ཞལ་ཏ་ཡང་ཡང་མཛད་པ་ལ་གོང་མ་ནས་ཡངས་པའི་ལུང་ཤེས་བྱེད། བན་བོན་ཟིན་ཤིང་ལ་སོགས་ཆོས་ལུགས་སོ་སོ་ཐམས་ཅད་རང་རང་གི་ལུགས་ཚུལ་བཞིན་དུ་གྱེས། གནམ་མཆོད་པ་འདི་ཐམས་ཅད་ལ་སུས་ཀྱང་བཙེར་བ་མ་བྱེད། བྱས་ན་སོ་སོའི་རྒན་པས་ངེད་ལ་འབྲེལ་དུ་བཏུགས། ཁྲིམས་ལུགས་ཇི་ལྟར་བྱེད་པ་ངེད་ཀྱིས་ཤེས་ཞེས་སོགས་དྲུང་རིན་པོ་ཆེའི་ཞལ་ཏའི་དོན་ལ་གོང་མ་ཆེན་པོས་བསྟན་པ་ཤེད་སྐྱེད་ཀྱི་ལུང་འཇའ་ས་རྒྱལ་ཁམས་ཐམས་ཅད་དུ་གནང༌། བོད་དུ་ཆོས་སྲིད་མི་སྣ་ཁག་ལ་དབང་ལུང་ཐོབ་པ་ཡང་ཕག་གྲུ་སྡེ་སྲིད་ན་རིམ་ལྔ་པ་དབང་གྲགས་པ་རྒྱལ་མཚན་ནས་སྲིད་དབང་ལོ་བཞི་བཅུ་ཞེ་བདུན་བཟུང་བའི་ལོ་བཞི་པ་ལ་མིང་རྒྱལ་རབས་དང་མིང་ཐའི་ཙུའུ་ཡོན་ཀྲང་གིས་དེ་སྔ་རབ་བྱུང་བདུན་པའི་ས་འབྲུག་༡༣༨༨ ལོར་བསྩལ་བའི་དབང་གི་གོ་གནས་དང༌། གསེར་ཐམ་ཞིག་ཡོད་ཀྱང༌། རྗེ་འདིའི་བཀའ་དྲིན་ལས་ཕག་གྲུ་གྲགས་པ་རྒྱལ་མཚན་གྱིས་བོད་ཀྱི་སྲིད་དབང་བཟུང་བའི་ལོ་ཉི་ཤུ་རྩ་ལྔ་པ། རབ་བྱུང་བདུན་པའི་ས་གླང་ ༡༤༠༩ དྲུང་རྒྱ་ལ་ཕེབས་ནས་ལོ་གསུམ་པར་ཕག་གྲུ་པ་ལ་ཏཱ་མིང་གོང་མ་ཆེན་པོ་ནས་སླར་ཡང་ཧྲན་ཏཱ་ཝང་བོད་སྐད་དུ་སྤྲུལ་པ་སྤེལ་བའི་རྒྱལ་བུ་ཞེས་པའི་ལུང་ལས་ཀ་དང༌། ཤེལ་གྱི་ཐམ་ག་བཅས་གནང༌། དེ་བཞིན་འབྲི་གུང་པ་རིན་ཆེན་དཔལ་བཟང་པོར་ཧྲན་ཀྱུའུ་ཝང་བསྟན་པ་སྤེལ་བའི་རྒྱལ་བུ་གཙང་སྟག་ཚང་རྒྱ་ཡིག་ཏུ་སི་ཏ་ཙང་ལ་མ་ཟེར་བ་ནམ་མཁའ་ལེགས་པ་ལ་ཧྥུ་ཀྱའུ་ཝང་བསྟན་པ་སྐྱོང་བའི་རྒྱལ་བུ་རྒྱ་བོད་ཡིག་ཚང་དུ་དེ་སྔ་མདོ་སྨད་ཀན་སུའུ་དང་མཚོན་སྔོན་ཁུལ་ཕྱོགས་ཁ་གཅིག་གི་བདག་པོར་གསལ་བ་གླིང་ཚང་པ་ལ་ཙེན་ཤེན་ཝང་དགེ་ལ་སྟོན་པའི་རྒྱལ་བུ་དེ་སྔ་མདོ་སྟོད་ཆོལ་ཁ་གཅིག་གི་བདག་པོ་ཧོན་གྱོ་པ་ལ་ཧྭུ་ཀྱའུ་ཝང་བསྟན་པ་སྲུང་བའི་རྒྱལ་དེ་སྔ་ས་སྐྱ་པས་ཆོལ་ཁ་གསུམ་ལ་དབང་བསྒྱུར་སྐབས་སུ་གླིང་ཚང་དང་གོན་གྱོ། ཤར་ཁ། འདན་མ་བཅས་བཞི་ནི་གདན་སའི་ཁམས་པའི་ལས་ཚན་བཞི་ཞེས་པ་ཆོལ་ཁ་རེའི་བདག་པོ་ཡིན་ལུགས་མྱང་ཆོས་འབྱུང་དུ་གསལ་ཞེས་པ་སོགས་ཀྱི་ལུང་ལས་ཀ་དུ་མ་བསྩལ་ཏེ་བོད་ཁམས་བདེ་བར་མཛད།

 ད་དུང་གོང་མ་ཆེན་པོའི་ལུང་གིས། བོད་དུ་ཆོས་ལུགས་མང་བས་ཕྱིན་ཆད་རྩོད་པ་འོང༌། ཆོས་ལུགས་ཐམས་ཅད་ཁྱེད་རང་གི་ལུགས་སུ་དྲིལ་ལ། ལོ་ལོ་བཞིན་མདོ་༼༡༣༢༽ཁམས་པ་རྣམས་རབ་སྒང་དང༌། དབུས་གཙང་པ་ཐམས་ཅད་ལྷ་སར་འདུད་དེ་ཆོས་འཁོར་ཆེན་པོ་སྐོར་བར་བྱེད། ཅེས་པའི་ལུང་ཕེབས་པ་ལ། ཆོས་རྗེ་རིན་པོ་ཆེ་ནས་ཆོས་ལུགས་གཅིག་ཁོ་ནས་སེམས་ཅན་མི་ཐུལ་བས་སོ་སོའི་མོས་བཞིན་བྱས་ན་སངས་རྒྱས་ཀྱི་ཐུགས་རྗེ་འཇུག་པ་ཡིན། དེ་གས་ཆོག་པ་ཡིན། ཞེས་པ་སོགས་གསུངས་ནས་ཞལ་གྱིས་མ་བཞེས། ཡང་གོང་མ་ཆེན་པོའི་ལུང་གིས། བོད་ཀྱི་ལས་ཚན་བསྐོ་བཞག་བྱ་རྒྱུ་གོང་མ་ནས་མ་གཏོགས་གནང་མི་ཆོག་པ་ཡིན་ཀྱང་རྒྱ་བོད་ས་ཁས་འགྱངས་པས་བོད་དུ་བླ་ཆེན་དང༌། དཔོན་ཆེན་རྣམས་ལ་ཇི་ལྟར་འོས་པའི་གོ་གནས་བསྐོ་ཐེན་དང༌། ལུང་དང་ཐམ་ག་བསྩལ་རྒྱུ་སོགས་ངེད་ལ་བཀའ་སྐོར་མི་དགོས་པར་ཆོས་རྗེ་རིན་པོ་ཆེ་ཏཱ་སྦོ་ཧྥ་ཝང་ངམ་རིན་ཆེན་ཆོས་རྒྱལ་ཉིད་ནས་གནང་ན་འཐུས་པར་འདི་ནས་རྒྱབ་གནོན་བྱེད་པ་ཡིན་ཞེས་པའི་ལུང་བསྩལ། རྒྱ་ནག་ཏཱ་མིང་གོང་མ་ཆེན་པོ་འདིའི་དུས་སུ་བོད་ཀྱི་བླ་མ་སྙན་གྲགས་ཅན་གྱི་ཆེ་དགུ་ལ་ལུང་ལས་ཀ་འཇའ་ས་ཐམ་ག་སོགས་གནང་བ་ནི། སན་ཏ་ཝང་དང༌། ཨུ་ཏ་ཝང་ཞེས་པའི་ཝང་ངམ་དབང་གི་གོ་ས་ཆེ་བ་བརྒྱད་དུ་དབྱེ་བར་མཛད་པ་ལས་ཆེ་བ་ནི་སན་ཏཱ་ཝང་ཞེས་པ་བོད་ཀྱི་ཆོས་རྗེ་རྣམ་པ་གསུམ་མམ། ཆོས་རྒྱལ་རྣམ་པ་གསུམ་དུ་འབོད་པ་སྟེ་གོང་མ་ཆེན་པོའི་ཏི་ཤྲི་རྣམ་པ་གསུམ་ཡིན་ཅིང༌། དེ་གསུམ་གྱི་ནང་ནས་ཆེ་བ་ཀརྨ་པ་དེ་བཞིན་གཤེགས་པ་ལ་ཏ་སྦོ་ཧྥ་ཝང་རིན་ཆེན་ཆོས་རྒྱལ་དང༌། དེ་འོག་ས་སྐྱ་པ་འཁོན་བཀྲ་ཤིས་དཔལ་ཏེ་ས་སྐྱ་ཀུན་དགའ་རྒྱལ་མཚན་གྱི་ཚ་བོ་ཀུན་དགའ་བཀྲ་ཤིས་ལ་ཐེག་ཆེན་ཆོས་རྒྱལ་གསུམ་པ་རྗེ་བདག་ཉིད་ཆེན་པོའི་སྐུ་ཚབ་ཏུ་གྱོན་པ་སེ་ར་བྱམས་ཆེན་ཆོས་རྗེ་ཤཱཀྱ་ཡེ་ཤེས་ལ་བྱམས་ཆེན་ཆོས་རྒྱལ་བཅས་ཆོས་རྒྱལ་རྣམ་གསུམ་འདི་རང་ཆེ་བའི་བཀུར་བཟོད་གཟེངས་བཏོད་བདག་རྐྱེན་ཟླ་མེད་པ་ཞིག་གནང་བ་ཡིན།

 སྤྱིར་གོང་མ་འདིའི་ཡབ་མིང་གོང་མ་དང་པོའི་ཐའི་ཙུའུ་ཡོན་ཀྲང་ཧུང་ཨུའི་ཁྲི་ལོར་འབོད་པ་ནི་གོང་མའི་ཁྲི་ལོ་དང་པོ་ཡིན། བསོད་ནམས་དཔག་ཏུ་མེད་པ་དེའི་དུས་སུ་ཏའི་ཞིང་ཆེན་པོ་མངགས་ནས་དང་པོར་གྲུབ་ཆེན་བིརྺ་པ་སྤྱན་དྲངས། གཉིས་པར་གནས་བརྟན་བཅུ་དྲུག་སྤྱན་དྲངས། གསུམ་པར་རྗེ་དེ་བཞིན་གཤེགས་པ་སྤྱན་འདྲེན་པར་བཞེད་པའི་ཚེ་གནམ་དུ་གཤེགས། དེའི་སྲས་ཏཱ་མིང་གོང་མ་ཆེན་པོ་ཧྲེ་ཙུའུ་ཀྲུའུ་ཏིས་ཡུལ་ལོ་འདི་ཉིད་འཇམ་དཔལ་གྱི་སྐུའི་བཀོད་པ་དང༌། བཙུན་མོ་དམ་པ་སྒྲོལ་མའི་སྤྲུལ་པ་གཉིས་ནས་གོང་མའི་ཡབ་ཡུམ་གཤེགས་པའི་ཐུགས་དགོངས་རྫོགས་དགོས་པ་༼༡༣༣༽ཡང་དགོངས། འདི་དང་གཏན་གྱི་བདེ་བ་སྒྲུབ་པའི་ཆེད་དུ་བླ་མ་དགེ་བའི་བཤེས་གཉེན་བསྟེན་ཏེ་དམ་པའི་ཆོས་ཀྱི་བྱ་བ་བྱེད་དགོས་པར་ཡང་བཞེད་ཀྱང་རྒྱལ་པོའི་བགྱི་བ་ཆེན་པོས་གཡེངས་པ་ལ་བཙུན་མོ་དམ་པས་ཡང་ཡང་རབ་ཏུ་བསྐུལ་ནས་ཆོས་རྗེ་རིན་པོ་ཆེ་སྤྱན་འདྲེན་པའང་མཉེལ་གསོས་ཏེ་ཀརྨ་པ་སྤྱན་འདྲེན་པ་ལ་རྩོལ་བ་བསྐྱེད་པའི་བསོད་ནམས་དཔག་ཏུ་མེད་པ་ནི་ངའི་དགེ་བའི་བཤེས་གཉེན་བཙུན་མོ་དམ་པ་འདི་ཡིན་ཞེས་རྟག་ཏུ་མངགས་པ་མཛད་པའི་དོན་ལྟར་གོང་མ་ཆེན་པོས་ཆོས་རྗེ་ཀརྨ་པ་སྤྱན་འདྲེན་པའི་གསེར་ཡིག་པ་རིམ་པར་མངགས་པ་ལྟར་དྲུང་དེ་བཞིན་གཤེགས་པ་རྒྱ་ཡུལ་དུ་ཆིབས་ཁ་བསྒྱུར་བ་ནས་བཟུང་རྒྱའི་ཡུལ་དུ་སྔོན་མ་གྲགས་པའི་ལྟས་བཟང་པོ་བསམ་གྱིས་མི་ཁྱབ་པ་བྱུང་ཞིང༌། ཁྱད་པར་རྒྱ་ནག་གི་ཡུང་ལོ་ཁྲི་ལོ་ལྔ་པ་ཟླ་༢་ཚེས་༥། བོད་ཀྱི་རབ་བྱུང་བདུན་པའི་མེ་ཕག་ ༡༤༠༧ ནས་ནན་ཅིང་ལིང་གུ་སིའི༌༈༈༈དགོན་པར་ཏཱ་མིང་གོང་མ་ཆེན་པོའི་ཁྲིན་ཙང་ཡབ་རྒན་ཧུང་ཝུའུ་ལ་སྐྱེ་སྒོ༌༈༈༈ཞུས་པས། དག་པའི་ཞིང་དུ་འདྲེན་པ་དང༌། འགྲོ་ཀུན་སྡུག་བསྔལ་ལས་སྒྲོལ་བའི་ཆོ་ག་གསང་སྔགས་རྒྱུད་སྡེའི་དཀྱིལ་འཁོར་ཆེན་པོ་བཅུ་གཉིས་ལ་བསྟེན་ནས་ཆོ་ག་དབུ་བཙུགས་པའི་ཉིན་ནས་བཟུང་ཚེས་༡༨་བར་ཆོ་ག་དངོས་གཞི་ཞག་བདུན་ཕྲག་གཉིས་ཀྱི་རིང་དང༌། གཞན་ཡང་ཞག་བཞི་བཅུ་ཞེ་དགུའི་བར་དུ་ཉིན་རེ་བཞིན་རྒྱའི་ཡུལ་དུ་འོད་ཀྱི་དྲ་བས་ཁེངས་པ་དང༌། དྲུང་གི་གཟིམ་ཁང་དུ་འཇའི་ཀ་བ་ཟུགས་པ། འཇའ་སྤྲིན་གྱི་གླང་པོ་ཆེ་དང༌། སེང་གེ་ལ་སོགས་པའི་གཟུགས་བརྙན་དང༌། སྦས་ཧའོ་ཞེས་པ་བྱ་ཚེ་རིང་དངོས་སུ་བྱུང་བ། མེ་ཏོག་ཐ་དད་པའི་ཆར་ཡང་ཡང་བབས་པ། སྔོན་མཐོང་མ་མྱོང་བའི་རབ་བྱུང་དུ་མས་དཀྱིལ་འཁོར་གྱི་གཞན་ཡས་ཁང་ལ་བསྐོར་བ་བྱེད་ཅིང་དེ་མ་ཐག་དགྲ་བཅོམ་པ་རྣམས་སྤྲིན་གྱི་སྟེང་ན་སྣང་བ། སྤྲིན་གྱི་གསེབ་ནས་སངས་རྒྱས་བྱང་སེམས་གནས་བརྟན་དྲང་སྲོང་ལ་སོགས་པ་མཐའ་ཡས་པ་མངོན་སུམ་དུ་བྱོན་པ་ལ་ལྷའི་བུ་དང་བུ་མོ་མང་པོས་མཆོད་པ་དངོས་སུ་ཕུལ་བ། ཁྱད་པར་ཚེས་༡༨་ཆོ་ག་ཐ་མའི་ཉིན་ནུབ་ཕྱོགས་ནས་གསེར་གྱི་འོད་ཆེན་པོ་ཞིག་བྱུང་ནས་རྒྱ་ནག་གི་རྒྱལ་ཁམས་ཐམས་ཅད་ཁྱབ་པར་བདེ་བ་ཅན་ནས་སངས་རྒྱས་ཚེ་དཔག་མེད་ཀྱི་འོད་ཟེར་དུ་གཟིགས་པ་སོགས་ལྟས་བཟང་དང་རྫུ་འཕྲུལ་མཐའ་ཡས་བྱུང་བ་ནི་སྐབས་དེར་རྒྱ་ཡུལ་གྱི་རྗེ་འབངས་ཐམས་ཅད་ཀྱིས་མངོན་སུམ་དུ་མཇལ་རྒྱུ་བྱུང་བ་བཅས་སྤྱིར་དྲུང་དེ་བཞིན་གཤེགས་པ་༼༡༣༤༽རིན་པོ་ཆེ་ཆོས་ཀྱི་རྒྱལ་པོས་རྒྱ་ནག་ཏུ་མཆོག་ཏུ་གྱུར་པའི་རྫུ་འཕྲུལ་གྱི་མཛད་པ་བརྒྱ་དག་རྩ་བརྒྱད་བཞེས་ཤིང༌། དེ་ཡང་ཟླ་༢་ཚེས་༥་ནས་ཚེས་༡༨་བར་བྱི་རྫུ་འཕྲུལ་གྱི་མཛད་པ་རྣམས་གོང་མའི་ལུང་གིས་རྒྱའི་རི་མོ་མཁན་མཁས་པ་རྣམས་ནས་ཉིན་མོ་རེ་རེ་བཞིན་དུ་རི་མོར་བྲིས་པ་དང༌། ཟླ་༣་ཚེས་༣་ནས་ཚེས་༡༨་བར་དུ་ལེགས་འདེམས་ཀྱི་རི་མོར་བྲིས་པའི་ཡིན་ཐང་རིང་མོ་ཞིག་ཀྱང་བཞེངས་བཅུག་པར་མཛད་ཅིང༌། ཐང་ག་དེ་ལ་ངོ་མཚར་འཇའ་ས་གསི་ཐར་མར་གྲགས་ཤིང༌། མཇལ་དུས་གཞོགས་གཡས་ནས་གཡོན་ཕྱོགས་སུ་ཚུར་ཞལ་འབྱེད་དགོས་པའི་ཕྲེད་ཐང་རིང་མོའི་ནང་ཉིན་མོ་རེ་བཞིན་གྱི་མཛད་པ་རྣམས་སོ་སོར་བྱས་པའི་ཁྱོན་རྣམ་གྲངས་ལིང་རྩེ་བཞི་བཅུ་ཞེ་དགུར་དབྱེ་སྟེ་བྲིས་ཡོད་ཅིང༌། ལིང་རྩེ་རེ་རེའི་ནང་དུ་ངོ་རེ་བཞིན་ནན་ཅིན་རྒྱལ་སའི་ཡུལ་བཀོད་དང༌། གཡས་ཕྱོགས་སུ་དྲང་དེ་བཞིན་གཤེགས་པ་བཞུགས་ཡུལ་ལིང་གུ་སིའི་དགོན་པ་གཙུག་ལག་ཁང་ཐོག་བརྩེགས་གསུམ་པ་ལ་གཡུ་བ་ཙིའི་རྒྱ་ཕེབས་བྱས་པ་དང༌། ཧོར་གོང་མའི་དུས་ནས་ཀརྨ་པ་བཞུགས་ཡུལ་དུ་ཆེད་དུ་བཞེངས་པའི་ཀར་སྡེའི་དགོན་པ་ཡིན། གཡོན་ཕྱོགས་སུ་སྒྲུབ་ཆོག་གནང་སའི་གཞལ་ཡས་ཁང་ཆེན་མོ་ཐོག་བརྩེགས་བཞི་པ་ལ་རྒྱ་ཕིབས་ཅན། ཁང་ཆེན་ཐོག་བརྩེགས་བཞི་པ་དེའི་རྒྱབ་ཏུ་ད་དུང་འཕར་དུ་ཐོག་བརྩེགས་བཞི་དང་རྒྱ་ཕིབས་བཅས་མཐོང་རྒྱུ་ཡོད་པའི་རིང་བསྲེལ་མཆོད་རྟེན་དུ་གྲགས་པ་ཤིན་ཏུ་མཐོ་བ་རྣམས་ལ་འཇའ་ཚོན་སྣ་ལྔའི་གུར་ཁྱིམ་དག་གཡས་ཡོན་ནས་འཇའ་གླང་ཆེན་མཆེ་བ་གྱེན་དུ་ཟེང་པ་འདྲ་བ་དང༌། འཇའི་ཀ་བ་ཟུག་པ། ནམ་མཁར་འཇའ་སྤྲིན་སྣ་ཚོགས་འཁྲིགས་པ་ལ་སོགས་པའི་ཕྲེད་ཐང་བཞི་དར་ཤོག་འདྲ་བ་གླང་ཀོའི་སྲབ་མཐུག་ཙམ་པ། དཀྱུས་ལ་ལིའི་རྨིད་༦༦་དང་ཕྲེད་ལ་རིང་ཚད་ལིའི་རྨིད་༤༩༦༨་ཡོད་པ། འདིའི་རིང་ཚད་བོད་ཀྱི་རྒྱལ་རབ་དེབ་ཐེར་ལ་ཁྲུ་༢༥༠་ཞེས་གསལ་ཡང་ཁོ་བོས་དངོས་སུ་མཇལ་བ་ལ་འདི་རང་ཡིན། ལིང་ཙེ་སོ་སོ་ངེ་རེ་བཞིན་གཡས་ནས་གཡོན་ཕྱོགས་སུ་རིམ་པར་རྒྱ། སོག །མཉྫུ། ཡུ་གུར། བོད་བོད་ཡིག་ཁམས་ཚུགས་འབྲུ་ཚའི་གཟུགས་འདྲ་བ། བཅས་ཀྱི་ཡིག་རིགས་རྣམས་རིམ་པར་ཤན་སྦྱར་དུ་བྲིས་པའི་མཛད་བྱང་དང༌། གཤམ་དུ་སླར་ཡང་རྒྱ་བོད་ཤན་སྦྱར་གྱི་ཞལ་བྱང་རེ་རེ་བྲིས་པ། རྒྱ་ཤ་གྲུ་ལྗང་དང༌། རྒྱ་ཤིང་གྲུ་བཞིའི་སྒྲིལ་ཤིང་གིས་ལག་གཡོན་ནས་གཡས་ཕྱོགས་སུ་སྒྲིལ་དགོས་༼༡༣༥༽པའི་ངོ་མཚར་འཇའ་ས་ཞེས་པ་ཡིན། ཐང་དྲིལ་ཁ་ལ་དར་གྱི་ན་བཟའ་དང་གོས་ཁོམ་རང་འགྲིགས་ལ་ཕྱི་ཤུབས་རྒྱ་ཤིང་ཙི་མ་ནག་པོའི་མདོང་གཟུགས་ཞལ་གཅོད་བཅས་པར་མཛོ་དཀྲི་ལྕགས་ཤན་འབྱར་བ་བཅས་དྲུང་དེ་བཞིན་གཤེགས་པ་ལ་ཕུལ་ཞིང་འདྲ་གཅིག་གོང་མའི་རྟེན་དུ་ཐུགས་ཚགས་གནང་བར་གྲགས་ཤིང༌། ད་དུང་མཚུར་ཕུའི་གདན་སའི་འདུ་ཁང་གི་སྒོ་ཐོག་ཏུ་འགེལ་རྒྱུར་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བའི་སྡེ་ཞེས་པའི་མཐིང་ཤོག་སྟེང་གྲང་གསེར་བྱུགས་པའི་རྒྱ་ཡིག་འབུར་བརྐོས་ཀྱི་དཔེན་བཅས་བསྩལ། ངོ་མཚར་འཇའ་ས་ཡིན་ཐང་འདིར་གྲུ་ལྗང་གི་སྟེང་དུ་ཕྱིས་སྨན་ཙེ་ཡུག་གིས་རྒྱབ་སྣོན་བྱས་ཏེ་རྒྱལ་དབང་ཀརྨ་པ་ན་རིམ་བཅུ་དྲུག་གི་བར་དུ་མཚུར་ཕུའི་གཟིམ་ཆུང་ཆོས་དབྱིངས་ཕོ་བྲང་དུ་བཞུགས་པ་ལས་བོད་དུ་ལོ་བཅུའི་ཟང་ཟིང་སྐབས་རང་ལྗོངས་སྲིད་གཞུང་ནས་རིགས་དངོས་རྩ་ཆེའི་གྲས་སུ་མྱུར་སྐྱོབ་མཛད་དེ་དེང་དུས་ནོར་གླིང་རིག་དངོས་བདག་གཉེར་དོ་དག་ཁོངས་ཀྱི་མཛོད་ཁང་ཀ་པའི་ནང་དུ་བཞུགས་ནས། བླ་ན་མེད་པའི་གཅེས་སྤྲས་གནང་མུས་ད་དུང་ཆོས་རྗེ་རིན་པོ་ཆེར་གཡང་ཊིའི་ཐམ་ག་གྲུ་བཞི་པ་ཞལ་རིས་མཐའ་འཁོར་གྱི་རིང་ཚད་ལ་ལིའི་རྨིད་༡༢་༨་མཐོ་ཚད་ལིའི་རྨིད་༨་༣་མཐུག་ཚད་ལིའི་རྨིད་༣་༥་ལྗིད་ཚད་ཁེ་༢༡༦༥་ཡོད་པ་ཐམ་ལུང་འབྲུག་གཉིས་འཁྲིལ་སྦྱོར་གྱི་མགོ་བོ་ལྟག་སྤྲོད་དུ་བྱས་པ་ལ་ཞལ་རིས་དེ་བཞིན་གཤེགས་པ་ཐམས་ཅད་ཀྱི་ངོ་བོ་རིན་པོ་ཆེ་ཆོས་ཀྱི་རྒྱལ་པོའི་ཐམ་ག་ཞེས་པ་རྒྱ་ཡིག་རྙིང་མ་དོན་བསྒྱུར་བྱས་ཏེ་བརྐོས་པ་བཅས་ཀྱི་ཐམ་གའང་བསྩལ། འདིའང་ནོར་གླིང་དུ་བཞུགས། རྒྱ་སྐད་དུ། ༈༈༈༈ བོད་སྐད་དུ་དེ་བཞིན་གཤེགས་པ་རིན་པོ་ཅེ་ཆོས་ཀྱི་རྒྱལ་པོ་ནུབ་ཕྱོགས་ཀྱི་བྱམས་པ་ཆེན་པོ་ཞི་བ་ཆེན་དབང་ཕྱུག་གི་སངས་རྒྱས་ཟེར། གཞན་ཡང་སྐབས་དེར་དྲུང་རིན་པོ་ཆེར་གོང་མའི་འཇའ་ས་ཤོག་བུ་སྔོ་དམར་སེར་གསུམ་སྤྲིན་རིས་ཡོད་པ་ལ་འགོ་བརྗོད་དུ་ཚེ་རིང་གནམ་གྱི་ཤེ་མོང་ཞེས་པ་དང༌། བོད་ཀྱི་རབ་བྱུང་༧་པའི་ཆུ་སྦྲུལ་ཏེ་རྒྱ་ནག་གི་ཡུང་ལོ་ཁྲི་ལོ་༡༡་པའི་ཟླ་༥་ཚེས་ལ་ཞེས་པར་ཐམ་གའི་ཞལ་རིས་རྒྱ་ཡིག་རྙིང་པ་བྱས་པ་ཁག་མང་དུ་བསྩལ། དེ་ནས་ཡབ་ཡུམ་གྱི་མཆོད་རྟེན་གྱི་རྒྱུ་རྐྱེན་འབྲས་བུ་རྣམས་ལ་རབ་ཏུ་གནས་པར་མཛད་པས་རེ་རེར་ངོ་མཚར་མང་དུ་བྱུང༌། ཆོས་རྗེ་རིན་པོ་ཆེ་ཟླ་༤་ནང་ཕོ་བྲང་ནས་རི་བོ་རྩེ་ལྔར་བྱོན་ཏེ་བཞུགས་རིང་འཇམ་དབྱངས་ཞལ་གཟིགས་ཏེ་བགྲོ་གླེང་དངོས་སུ་གནང༌། རིན་ཆེན་དམར་པོའི་གཏེར་ཁ་བརྡོལ། སྐབས་༼༡༣༦༽རེར་མཆོད་རྟེན་དུ་འཇའ་འོད་ཀློང་ནས་སྐུ་གཟུགས་ཀྱི་རྣམ་པ་སྣ་ཚོགས་ངོ་མཚར་དུ་མ་བྱུང་བ་རྣམས་གོང་མས་ལུང་གི་ཞུ་ཡིག་འཕྲལ་འཕྲལ་དུ་ཕུལ་བ་སྔ་ཕྱི་བཅུ་ཕྲག་ལྷག་པ་འདུག་པའི་ནང་ངོ་མཚར་བརྗོད་ཀྱིས་མི་ལང་བ་འདུག་ཅེས་མཁས་པའི་དགའ་སྟོན་དུ་གསལ་ཞིང༌། དེ་སྐབས་གོང་མས་དེ་བཞིན་གཤེགས་པའི་གསེར་སྐུ་མཐོ་གང་ཙམ་པ་གཟིགས་པ་དང༌། སྟོན་པའི་ཚེམས་མཆེ་བ་རྒྱ་གར་ན་བཞུགས་པ་ངོ་མའང་གོང་མའི་ཕྱག་ཏུ་སོན་པ་བཅས་ཆོས་རྗེ་རིན་པོ་ཆེའི་ཐུགས་རྗེར་མཁྱེན་ཏེ་སྟོན་པའི་སྐུ་ཇི་ལྟ་བར་གསེར་གྱིས་བཞེངས། དེའི་རྒྱུ་མཚན་གྱི་ཞུ་བའི་ལུང་དང་བཅས་པ་ཆོས་རྗེའི་ཕྱག་ཏུ་ཕུལ་བ་བཅས་གོང་མ་བློན་འཁོར་རྒྱལ་འབངས་ཐམས་ཅད་ནས་ཆོས་རྗེ་རིན་པོ་ཆེར་ཐུགས་ཐག་པ་ནས་མི་ཕྱེད་པའི་དད་གུས་བླ་ན་མེད་པའི་བློ་ཕུག་རྩེ་གཅིག་ཏུ་གཏད་དེ་བཀའ་ཇི་གནང་སྒྲུབ་པ་དང་བཀུར་བསྟི་ཞབས་ཏོག་ཚད་མེད་པ་མཛད།

 དེ་ནས་བོད་དུ་འབྱོན་དགོས་ཚུལ་གསུངས་པས། གོང་མ་ཆེན་པོས། ལར་འདིར་བྱོན་པ་སྐུ་དྲིན་ཆེ་སྟེ་ཡུན་རིང་མ་སོང༌། ཞབས་ཏོག་ཀྱང་ཆེར་མ་ཐེངས། ཧོར་གྱི་དུས་སུ་རྒྱལ་པོས་དབང་བྱེད་པར་འདུག །ཁྱེད་ངེད་ཀྱི་བླ་མ་ཡིན་པས་ཁྱེད་དབང་ཆེ་བ་ཡིན་ན་རེ་ཞིག་བྱོན་ལ་ནམ་གདན་འདྲེན་བྱུང་བའི་ཚེ་འབྱོན་པའི་ཞལ་བཞེས་མཛད་དགོས་ཞེས་གསོལ་བཏབ། སྤྱིར་གོང་མ་འདིའི་དགོངས་པར་དམག་གི་སྒོ་ནས་ཧོར་དུས་ལྟར་བོད་ཁྲིམས་ཞབས་སུ་འཇུག །ས་ཧོར་ལྟར་མཆོད་ཡོན་སྲིད་གཅིག་པས་རྒྱ་བོད་སོགས་རྒྱལ་ཁམས་གནོན་པར་དགོངས་ཀྱང་ཆོས་རྗེ་རིན་པོ་ཆེས་ཆོས་བཞིན་དུ་བསྟན་པས་རྒྱ་དམག་མཛད་མ་བདེ། ཕྱི་ནས་ཆོས་རྗེ་རིན་པོ་ཆེའི་དྲུང་དུ་གོང་མའི་གསེར་ཡིག་པ་མངགས་པ་ཁག་གཅིག་ཀྱང་འབྲི་གུང་སི་རུ་རོང་ནས་བཅོམ་འཕྲོགས་བྱས་པའི་དོན་བཞིན་གོང་ལ་ཞལ་ཏ་ཡང་ཡང་གནང་བས་ཞི་བ་སོགས་ཐུགས་བྱམས་པ་ཆེན་པོས་ནི་ཁྱབ། ཁེ་གྲགས་དང་དབང་ཆེ་འདོད་པའི་རྣམ་པར་རྟོག་པ་ནི་མི་མངའ། ཐམས་ཅད་ལ་ཕན་བདེ་འབའ་ཞིག་དགོས་པའི་བཀའ་རིན་པོ་ཆེ་ཡང་ཡང་དུ་བསྩལ་བས་གོང་མ་ཆེན་པོས་ཀྱང་བླ་མའི་གསུང་སྤྱི་བོའི་གཙུག་ཏུ་བཀོད་ནས་རྒྱལ་ཐབས་ཀྱི་༼༡༣༧༽བྱ་བ་གང་ཅི་དགེ་ཞིང་ཡང་དག་པ་འབའ་ཞིག་གི་འཕྲིན་ལས་བསྐྱངས་པས་རྒྱ་བོད་མི་རིགས་མཐའ་ཡས་པ་ཐམས་ཅད་ལ་བདེ་སྐྱིད་དཔག་ཏུ་མེད་པ་ཐོབ་སྟེ་རྒྱ་བོད་མི་རིགས་དབར་ཀྱང་སྤུན་ཟླ་ལྟ་བུའི་མཐུན་སྒྲིལ་གྱི་འབྲེལ་བ་བཟང་པོ་བྱུང༌། མི་རིགས་ཐམས་ཅད་འདི་ཕྱིའི་སྡུག་བསྔལ་ལས་བསྐྱབས་པའི་ཆོས་སྲིད་གཉིས་ཐད་ནས་བཀའ་དྲིན་བླ་ན་མེད་པ་མཛད།

 དེ་ལྟར་རྒྱ་ནག་ཏུ་མི་རིགས་གྲངས་ཀྱིས་མི་ལོང་བའི་གདུལ་བྱ་རྣམས་མངོན་མཐོ་དང་ངེས་ལེགས་ཀྱི་ས་ལ་བཀོད་དེ་འབྲེལ་ཚད་དོན་ལྡན་གྱི་འགྲོ་དོན་དཔག་ཏུ་མེད་པ་མཛད་ནས། ཀརྨ་པ་ལྔ་པ་དེ་བཞིན་གཤེགས་པ་དགུང་ལོ་༢༧་པ་རབ་བྱུང་བདུན་པའི་ལྕགས་སྟག་རབས་ལོ་༤༥༠༥། ཕུག་ལུགས་༢༢༩༡། ཕྱི་ལོ་༡༤༡༠། ལོའི་དབྱར་མཇུག་ཏུ་རྒྱའི་ཕོ་བྲང་ནས་བོད་ཕྱོགས་སུ་ཆིབས་ཞལ་བསྒྱུར་བས་གོང་མ་རྒྱལ་བློན་རྗེ་འབངས་ཐམས་ཅད་ནས་ཐུགས་འཕྲེང་ཞིང་འབྲལ་མི་ཕོད་པའི་དད་གུས་བརྩེ་གསུམ་གྱི་ངང་ནས་གོང་མ་ཡབ་སྲས་ཀྱིས་རྒྱ་མཚོའི་འགྲམ་བར་དུ་བསྐྱེལ་མ་ཞུས་ཏེ་མཆོད་ཡོན་ཞལ་གྱེས། དེ་ནས་མི་ཆེན་རྣམས་ཀྱིས་ཕེབས་གྲུ་སོ་སོའི་གོ་རིམ་ལྟར་གྱི་སྲུང་བསྐྱེལ་ཞུས། ག་ཆུ་བརྒྱུད་ཕེབས་ལམ་དུ་རྒྱ་ཧོར་ཡུ་གུར་མི་ཉག་སོགས་སྐྱེ་བོ་མཐའ་ཡས་པ་རྣམས་ལ་ཞལ་མཇལ་ཕྱག་བྱིན་འདོད་ཆོས་སོགས་འགྲོ་དོན་རྒྱ་ཆེན་པོ་མཛད་ནས་བར་ཁམས་ཀརྨའི་གདན་སར་ཕེབས། ཆོས་བཀའ་དུ་མས་གདུལ་བྱ་རྣམས་ཚིམ་པར་མཛད། དེར་རྒྱལ་བའི་བཀའ་འགྱུར་ཡང་རིན་པོ་ཆེ་ལས་བཞེངས། རིམ་པར་བྱང་གནམ་མཚོ་ཚུན་གྱི་གདུལ་བྱ་མང་པོ་འབྲེལ་ཚད་དོན་ལྡན་དུ་མཛད་ནས་འདམ་གཞུང་ཅོག་ཙེ་ལར་ཕེབས་ཚེ། རྒྱ་ནག་གི་མངའ་ཐང་ལ་བལྟོས་ན་སྐབས་དེར་བོད་རྣམས་ཀུན་སྡོམས་ཀྱང་རྒྱའི་མི་དཔོན་ཆུང་ངུའི་འབྱོར་པ་ཙམ་ལས་མེད་མོད། འོན་ཀྱང་སངས་རྒྱས་བསྟན་པའི་ཆེ་བའི་ཕྱིར། ས་སྐྱ། དགེ་ལྡན། འབྲི་གུང༌། སྟག་ལུང་སོགས་བོད་ཡུལ་ན་སོ་སོའི་ལུགས་ཀྱི་བདག་པོ་ཆེན་པོ་རྣམས་ནས་བསུ་བ་ཇ་འདྲེན་འབུལ་ནོད་སོགས་རྒྱ་ཆེན་བསྟར། རྗེ་ཙོང་ཁ་པ་ཆེན་པོ་ནས་ཇོ་བོའི་ཐུགས་དམ་གྱི་རྟེན་ལི་དམར་གྱི་བྱམས་པ་མེ་བརྡུགས་སུ་གྲགས་པའི་སྐུ་ཁྲུ་གང་གིས་གཙོས་པས་རྟེན་གསུམ་མཎྜལ་འབུལ་བའི་རྣམ་གྲངས་དང༌། སངས་རྒྱས་ཉིད་དུ་མངོན་པར་བསྟོད་བསྔགས་ཀྱི་སྒོ་ནས། ཞབས་ལ་ཕྱག་བགྱི་བར་སྤྲོ་ཡང་ལོ་གསུམ་མཚམས་ཀྱི་དམ་བཅའ་ཞིག་བྱས་པས་སྒྲུབ་པར་མ་ནུས་གསུངས་པ་ལ་སོགས་པའི་ཞུ་ཡིག་དང༌། ཀུན་མཁྱེན་རོང་སྟོན་ལ་སོགས་པའི་སྐབས་དེའི་༼༡༣༨༽མཁས་གྲུབ་དུ་མ་ནས་སངས་རྒྱས་དངོས་ཀྱི་བསྔགས་པ་བརྗོད་པའི་ཞུ་ཡིག་ཕུལ། སྐབས་དེར་འདམ་དུ་ས་གཡོས་ཆེར་བྱུང་བར་ཆིབས་ལས་གཞོལ་ཏེ་ས་གནོན་མཛད་ནས་བཞུགས་པས་ཞི།

 དེ་ནས་གདན་ས་མཚུར་ཕུར་ཞབས་སོར་བཀོད། ལྷ་ལྡན་དུ་ཕེབས་ནས་ཇོ་བོ་རིན་པོ་ཆེ་ལ་མུ་ཏིག་ཏི་སྣམ་སྦྱར་སོགས་མཆོད་སྤྲིན་དང༌། དབུས་གཙང་གི་སྡེ་དགོན་ཡོངས་རྫོགས་ལ་མཆོད་རྫས་མང་འགྱེད་རྣམ་གཞག་སོགས་མཆོད་སྦྱིན་རྒྱ་ཆེར་སྤེལ། བདག་པོ་དབང་གྲགས་པ་རྒྱལ་མཚན་གྱིས་སྣེའུ་གདོང་ཕོ་བྲང་དུ་སྤྱན་དྲངས་ཏེ་བཀུར་བསྟི་ཚད་མེད་པ་ཞུས། དབུས་ཕྱོགས་ཀྱི་ལྷ་མིའི་སྡེ་ཀུན་ཚིམ་པར་མཛད། མདོ་སྨད་པ་ཡོངས་ཀྱི་གདན་འདྲེན་དང༌། ཁྱད་པར་ཉིད་ཀྱི་ཞལ་སློབ་མཁས་པ་མི་ལྔའི་རབ་སྒང་མཁས་པ་འཇམ་དབྱངས་གྲགས་པ་སྤྱན་འདྲེན་དུ་འབྱོར། སྐབས་དེར་ཁོང་གིས་དབུས་གཙང་གི་མཁས་རྣམས་ལ་བརྒལ་བརྟག་འཕངས་པས་སུས་ཀྱང་ལན་འདེབས་མ་ནུས། དེ་ནས་ཀོང་པོ་ཙ་རི་སོགས་ལ་འགྲོ་དོན་དུ་བྱོན་ཏེ་སླར་དབུས་སུ་ཕེབས། ལྷོ་ཁ་དོལ་ཚལ་མིན་དུ་མཁན་ཆེན་སྙན་ཕུ་པ་དང་ལྷན་དུ་འཛོམས། སྔར་ཚལ་པས་རང་བྱུང་ཞབས་ལ་ཕུལ་བའི་དོལ་གྱི་ཆོས་གཞིས་རྣམས་མཁན་ཆེན་ལ་ཕུལ། དེས་ཚལ་མིན་གྱི་གཙུག་ལག་ཁང་ཁྱད་འཕགས་བཞེངས། མཚུར་ཕུར་ཞིག་གསོས་དང་གསེར་གྱི་བཀའ་འགྱུར་བཞེངས། དེ་ནས་དབུས་གཙང་གི་བདག་པོ་སྣེའུ་གདོང་ཧྲན་ཧ་དབང་གྲགས་པ་རྒྱལ་མཚན་ནས་ལྷ་ས་པོ་ཏ་ལ་བཞུགས་གནས་སུ་ཕུལ་ནས་རྩེ་ལ་བཞུགས། ཏཱ་མིང་གོང་མ་ཆེན་པོ་ཡུང་ལོ་ནས་བླ་ན་མེད་པའི་འབུལ་ཆེན་ཐེངས་གསུམ་འབྱོར། སྔོན་ཕོ་བྲང་དུ་བྱོན་སྐབས་གསོལ་དཀར་དུ་མེ་ཏོག་གན་དཀར་ཞེས་པ་ཕྱི་ནང་སྒྲིབ་བྲལ་དར་ལས་སྲབ་པའི་རིགས་ཕུལ་ཡང་གསོལ་དཔོན་གྱིས་ཕྱིས་ཤུགས་ཆེས་པས་འཐོར། སྐབས་འདིར་དེ་ལས་ཅུང་མཐུག་པའི་ཁྱད་དཀར་དུ་མ་ཕུལ་བ་འགའ་རེ་རྗེ་སི་ཏུ་ཆོས་འབྱུང་སྐུ་ན་གཞོན་དུས་ཀྱང་མཇལ་རྒྱུ་འདུག་གསུངས་པ་དང༌། གསོལ་ཇ་ཡང་རྒྱ་མཚོའི་ཕ་རོལ་པདྨའི་གེ་སར་གྱི་གསོལ་ཇ་དང༌། སླར་ཡང་གན་དྲིལ་གསེར་དམར་པོའི་རྫ་མ་དང༌། གསེར་སེར་པོ་ལས་མགོ་རྡོར་བླུགས་པ། ཕ་ལམ་གྱི་རྭ་རྩེ་དང༌། རྭ་ལོགས་སུ་ཕྲ་བཏབ་པ། ཛྷཻ་ཀིམ་ལས་བྱས་པའི་དྲིལ་བུ་སོགས་གསེར་དངུལ་གྱི་སྐུའི་ཉེར་སྤྱད་ཁྱད་ནོར་བོང་ཆེ་ཆུང་ཁྲི་ཁ་གདལ་ལ་དངོས་པོ་སྣེ་རེ་རེ་བཞིན་མི་རེའི་ཕྲག་པ་དང༌། ལག་ཏུ་བསྒྲེངས་ཏེ་མི་ཁྲི་ཕྲག་གིས་ལྷ་སའི་གླིང་བསྐོར་ལམ་ལ་དམ་གྱིས་བསྐོར་ནས་པོ་ཏ་༼༡༣༩༽ལར་མཚར་དུ་དངར་བའི་སྦང་བསྒྲིགས་ཏེ་ཆོས་ཀྱི་རྗེ་རིན་པོ་ཆེའི་སྤྱན་སྔར་རིམ་གྱིས་བསྟར་ནས་ཕུལ་བ་བཅས་མཆོད་ཡོན་གྱི་དད་དམ་འབྲེལ་བ་རྒྱུན་མཐུད་དུ་མཛད། གན་དྲིལ་འདིའི་གྲས་གོང་མ་འདིས་སྐབས་འདིར་ཆེད་དུ་མཛད་པ་ལས་གོང་མ་རྒྱལ་རབས་གཞན་སུ་ལའང་མ་བྱུང་བར་གྲགས་སོ། །

 ད་དུང་སི་ཏུ་བསྟན་པའི་ཉིན་བྱེད་ཀྱི་དབུས་གཙང་གནས་ཡིག་ཏུ། རྗེ་འདིར་གོང་མས་ཕུལ་བའི་ཙནྡན་སྦྲུལ་སྙིང་གི་གནས་བརྟན་གྱི་སྐུ་བརྙན་བྲག་རི་ལྗོན་ཤིང་དང་བཅས་པའི་ཡུལ་བཀོད་ཅན་གཞི་ཤིང་གི་སྟེང་དུ་ཕྲ་རྩིས་གཡོག་པར་གསེར་ཤོག་གིས་རྫིགས་ཐུམ་བྱས་ཏེ་སླར་ཡང་རྩིས་མནན་དེའི་སྟེང་ཚོན་རྩེ་དང༌། ཁ་ཆེ་ཤ་སྐམ། གྲང་གསེར་གསོལ་ནས་གསེར་རིས་ཀྱི་དོད་ལ་ཁབ་རིས་བྱས་ཤུལ་གྲངས་གསེར་གྱིས་བཀངས་པ་སོགས་བཟོ་ཁྱད་ཀྱང་ཤིན་ཏུ་ངོ་མཚར་བ་འདུག །རྒྱ་ཡུལ་དུ་ཅིང་ཤིང་ཟེར་ཞིང༌། རྒྱ་བན་རྣམས་ཀྱིས། མདོ་ལས་བཤད་པའི་ཙནྡན་སྦྲུལ་གྱི་སྙིང་པོ་ཡང་འདི་ཡིན་པར་བཞེད་ཅེས་གསལ་བ་དེ་ཡང་སྐབས་འདི་ཙམ་དུ་ཕུལ་བར་སྣང༌། ཕྱིས་ཀོང་པོ་རྩེ་ལ་སྒང་དུ་བཞུགས་པ་ལས་ཀར་སྲིད་ཉམས་ཉེས་སྐབས་གཞུང་བཞེས་མཛད་དེ་འབྲས་སྤུངས་དགའ་ལྡན་ཕོ་བྲང་གི་རྟེན་དུ་ཡོད་པ་ལས་དེང་དུས་ཚོགས་ཆེན་སྟེང་དངུལ་གདུང་ལྷ་ཁང་གི་སྦུག་ཏུ་བཞུག་འདུག །

 མདོར་ན་བདག་ཉིད་ཆེན་པོ་འདི་ནི་གཞན་ལས་ཁྱད་དུ་འཕགས་པའི་རྨད་བྱུང་གི་མཛད་པ་ངོ་མཚར་བ་འབའ་ཞིག་སངས་རྒྱས་འཇིག་རྟེན་དུ་དངོས་སུ་བྱོན་པ་དང་མི་གཉིས་པའི་རྒྱ་བོད་ཧོར་གསུམ་གྱི་གདུལ་བྱ་རིས་སུ་མ་ཆད་པ་མཐའ་དག་ལ་འདི་ཕྱིའི་བདེ་ལེགས་ཀྱི་སྐལ་བ་བཟང་པོ་ཟད་མི་ཤེས་པར་སྦྱིན་པར་མཛད་པའི་བཀའ་དྲིན་ལྷ་ཡི་ལམ་དུ་མི་གཤོང་བ་བསྐྱངས།

 སྐབས་ཤིག་སྒར་པ་ཞིག་ནས་མི་སྲུན་པའི་སྤྱོད་པ་བྱུང་བ་ལ། རྨ་སེ་རྟོགས་ལྡན་ནམ་དྲུང་རྨ་སེ་བློ་གྲོས་རིན་ཆེན་གྱིས་འདི་ལ་བཀའ་བཀྱོན་རེ་ཙམ་ཞུ་ཞུས་པས། ཁོ་བ་ལ་ཞེ་སྡང་སྐྱེ་མ་མྱོང་བས་ཁྲོ་མི་ཤེས་པར་འདུག །འོན་ཀྱང་ཁྱེད་ཀྱི་བསམ་པ་གང་བ་ཞིག་མྱུར་དུ་བྱ་ཞེས་གསུངས་པ་འདིས་སྐུ་ཚེའི་ཕན་པ་བཏང་བར་ངག་སྒྲོས་ལ་འཆད་སྲོལ་ལ་གང་ལྟར་མཐོང་ཐོས་དྲན་རེག་གི་འགྲོ་བ་ཐམས་ཅད་ལ་ཐར་པའི་ས་བོན་བཞག །ཁོང་གིས་ཁམས་སྟོད་དུ་ཟུར་མང་གི་ཆོས་བརྒྱུད་སྤེལ་བས། ཟུར་མང་བཀའ་བརྒྱུད་གྲགས། ད་ལྟའང་ཟུར་མང་རྣམ་རྒྱལ་རྩེ་དང་ཟུར་མར་བདུད་རྩིའི་མཐིལ་དགོན་པ་ཡོད། ཁམས་སྟོད་ཀྱི་ལོ་རྒྱུས་ལས་གསལ།

 དེ་ནས་ཀརྨ་པ་དེ་བཞིན་གཤེགས་པ་མདོ་༼༡༤༠༽ཁམས་ཀྱིས་གདན་འདྲེན་པ་རྣམས་ལའང་མྱུར་དུ་འཕྲད་པར་བྱའོ་གསུངས། དགུང་ལོ་༣༢་པ་རབ་བྱུང་༧་པའི་ཤིང་ལུག་ ༥༤༡༠། ༢༢༩༧། ༡༦༡༥། ལོར་རྒྱལ་བ་སྐུ་ཕྲེང་དང་པོ་དགེ་འདུན་གྲུབ་པས་རྗེ་བདག་ཉིད་ཆེན་པོ་ཐོག་མར་མཇལ་བའི་ལོ་ཟླ་༨་པར་སྐུ་འབྲུམ་བཞེངས་པའི་ཚུལ་བསྟན་པ་ན། བརྟན་བཞུགས་ཕུལ་ཀྱང༌། མདོ་ཁམས་ཀརྨའི་ཉེ་ལོགས་སུ་འདུན་པ་བཏང་ཟིན་གསོལ་བ་ཐོབ་ཐུགས་རྗེས་འཛིན་པ་ཡིན་གསུངས་པ་དང༌། གསོལ་དཔོན་ལ་དཔེ་མཆོད་རྟེན་གསུམ་རྣམས་མ་འཐོར་བར་གྱིས་བདག་པོ་ཞིག་འོང་བ་ཡིན་གསུངས་ནས་ཟླ་༨་ཚེས་༡༥་ཉིན་རྗེ་སྤྱན་རས་གཟིགས་ཆོས་སྐྱོང་བའི་རྒྱལ་པོའི་ཚུལ་བཟུང་བའི་ཕོ་བྲང་ཆེན་པོ་པོ་ཏ་ལའི་རྩེ་མོའི་གཟིམ་ཁང་དུ་དགོངས་པ་ཡོངས་སུ་མྱ་ངན་ལས་འདའ་བའི་ཚུལ་བསྟན་ཏོ། །

 མཁན་ཆེན་བསོད་ནམས་བཟང་པོ་ལ་སོགས་ཀྱིས་མཆོད་པའི་བྱ་བ་མཛད། སྐུ་གདུང་རིན་པོ་ཆེ་བཞུས་པས་ཐུགས་རྗེ་ཆེན་པོ་དང༌། བདེ་མཆོག་དགྱེས་རྡོར་ཡབ་ཡུམ་ལ་སོགས་པའི་སྐུ་དང་རིང་བསྲེལ་དཔག་མེད་བྱོན། ལྷ་ས་དང་མཚུར་ཕུར་ཟླ་བ་མང་པོའི་རིང་འཇའ་འོད་དང་མེ་ཏོག་གི་ཆར་རྒྱུན་མ་ཆད་པ་བྱུང༌། དངུལ་གདུང་དང་སྣང་བརྙན་རིན་པོ་ཆེ། ཉིད་ཀྱིས་བཞེངས་པའི་གསེར་གྱི་བཀའ་འགྱུར་རྣམས་མཚུར་ཕུའི་ལྷ་ཁང་བཀྲ་ཤིས་གསར་མར་བཞུགས་སོ། །

 རྗེ་འདིའི་ཞལ་སློབ་ནི། སྤྱི་རྒྱ་བོད་ཧོར་མི་ཉག་སོགས་གང་སར་བསམ་གྱིས་མི་ཁྱབ་པ་བྱུང་ཡང་སྙིང་པོ་དོན་བརྒྱུད་འཛིན་པ་བཀའ་བཞི་པ་རིན་ཆེན་བཟང་པོ། གོ་ཤྲི་སངས་རྒྱས་རིན་ཆེན། གོ་ཤྲི་བློ་གྲོས་རྒྱལ་མཚན་མགོན་བློན་ཡང་ཟེར། གོ་ཤྲི་རིན་ཆེན་དཔལ། གོ་ཤྲི་དོན་གྲུབ་འོད་ཟེར་ཀརྨ་པཀྴིའི་མཆོད་ཡ་གཙུག་ཏོར་སྐྱབས་ཀྱི་བརྒྱུད་པ་བསོད་ནམས་རྒྱ་མཚོའི་སྲས་ཆེ་བ་ཐུགས་རབ་ཤིན་ཏུ་ཆེ་བས་འཇམ་དབྱངས་ཆེན་པོར་མཚན་གསོལ། ཀོན་ཏིང་ཏ་གོ་ཤྲིའི་ལས་ཀ་དང་གསེར་གྱི་ཐམ་ག་ཀ་བོ་མིང་དང་བཅས་པ་གནང༌། ཀུན་མཁྱེན་རོང་པོས་ཀྱང་ཆོས་གསན། མཚུར་ཕུའི་གདན་ས་ལོ་ཞེ་གསུམ་མཛད། གོ་ཤྲི་ཆོས་ཀྱི་རྒྱལ་མཚན། གོ་ཤྲི་ཤཱཀྱ་བཟང་པོ། སྤྲུལ་སྐུ་ཆོས་དཔལ་ཡེ་ཤེས། ངོམ་པ་བྱ་བྲལ། སྒམ་པོ་པ་ཆོས་རྒྱན། རྨ་སེ་རྟོགས་ལྡན་འདི་མི་ཉགས་འབྱོར་ལྡན་ཞིག་གི་བུ་ཡིན་ཏེ་རྗེས་ཐུགས་རྗེས་འཛིན་པ་ལས་སྙན་བརྒྱུད་ཀྱི་ཐུགས་དམ་ལ་རྩལ་རྫོགས་པའི་འགྲོ་མགོན་ཆེན་པོར་གྱུར། རབ་བྱུང་བདུན་པའི་ཆུ་ཡོས་ ༥༤༡༨། ༡༤༢༣། ལོར་ཁམས་སྟོད་ཟུར་མང་རྣམ་རྒྱལ་རྩེ་ཕྱག་བཏབ་གྲྭ་སྒྲུབ་ཁག་གཉིས་སུ་བསྐྱངས། ཟུར་མང་སྙན་བརྒྱུད་ཅེས་ཀརྨ་བཀའ་བརྒྱུད་ལས་གྱེས་པའི་མ་ལག་གཅིག་ཏུ་གྱུར། ཁོང་ཐུགས་རྗེ་བྱིན་རླབས་ཤིན་ཏུ་ཆེ་བས་འགྲོ་དོན་རྒྱ་ཆེ་བྱུང༌། སློབ་མ་ཡང་རྟོགས་ལྡན་ཡ་བརྒྱད། འཇའ་མོ་མི་གསུམ་སོགས་ཐུགས་དམ་བཟང་ཞིང་འགྲོ་དོན་ནུས་པའི་རྟོགས་ལྡན་དུ་མ་བྱུང་སྟེ་རྗེའི་སྙན་བརྒྱུད་ཀྱི་བསྟན་པ་རྒྱ་ཆེར་སྤེལ་བར་མཛད་དོ། །མི་ཉག་འཇམ་གྲགས། མི་༼༡༤༡༽ཉག་རྟོགས་ལྡན། ཀོང་ནག་རལ་གྲི། ལ་ཕྱི་བ་ནམ་མཁའ་རྒྱལ་མཚན་ལ་སོགས་པ་སྐྱེས་བུ་དམ་པ་གྲགས་ཀྱིས་མི་ལང་བ་དང༌། ཏཱ་མིང་གོང་མ་ཆེན་པོ་དང༌། བཙུན་མོ་དམ་པ་རྣམ་གཉིས་ཀྱང་ཉམས་རྟོགས་ཡོངས་སུ་རྫོགས་པའི་སློབ་མའི་ཐུ་བོ་དང༌། གཞན་ཡང་སྤྱན་སྔ་བསོད་གྲགས། སྤྱན་སྔ་བསོད་ནམས་རྒྱལ་མཚན། འབྲི་གུང་དོན་རྒྱལ། བླ་མ་པཎྜི་ཏ། ཆོས་རྗེ་ཤཱཀ་མང༌། ཇོ་དན་དབུ་ཡོན། ཞ་ལུ་སློབ་དཔོན་ཙན་དྲ་པ་སོགས་ཆོས་ཀྱི་འབྲེལ་བའི་སྐྱེས་ཆེན་རྣམས་ཏེ་མཐའ་ཡས་སོ། །

 དེ་ལྟར་བདེ་བར་གཤེགས་པའི་ཀརྨ་པའི། །ངོ་མཚར་མཛད་པ་མཐའ་ཡས་རྒྱ་མཚོའི་ཆབ། །ཟེགས་མ་ཙམ་གྱིས་ཡོན་ཏན་འབུམ་འཇགས་ན། །ཆུ་གཏེར་ཚད་ལ་གཞལ་བར་ག་ལ་ནུས། །འོན་ཏེ་དམ་པ་དགྱེས་པའི་མཆོད་སྤྲིན་དང༌། །སྐལ་མཉམ་སོ་སྐྱེའི་མ་རིག་ལིང་ཏོག་མིག །རབ་རིབ་སེལ་ནས་ཡང་དག་རྣམ་འདྲེན་ཞལ། །མཐོང་ཕྱིར་མཛད་པའི་ཆ་ཤས་དཔེ་རུ་བསྟན། །

 ཅེས་བར་སྐབས་འདིར་འོག་ནས་བསྡུ་བའི་དོན་ཅུང་ཟད་སྟོན་པའི་སྐབས་དབྱེ་སྟེ། སྲིད་ཞིའི་རྣམ་འདྲེན་རྒྱལ་བའི་དབང་པོ་ཀརྨ་པ་ཆེན་པོ་འདི་ཉིད་བསམ་བཞིན་གདུལ་བྱའི་དོན་དུ་མཆོག་གི་སྤྲུལ་པའི་སྐུ་རིམ་པར་བྱོན་པ་རྣམས་ལས་སྐུ་ཕྲེང་རེ་རེའི་གསང་བ་གསུམ་གྱི་འཕྲིན་ལས་རྣམ་བཞིའི་སྒོ་ནས་མཛད་པ་རྣམ་ཐར་བསམ་གྱིས་མི་ཁྱབ་པ་རྒྱ་མཚོ་ཆེན་པོ་ལྟར་མཐའ་ཡས་ཤིང་གཏིང་དཔོག་པར་མི་ནུས་པ་དེ་ལྟ་ན། གང་གི་སྐྱེས་རབས་ཀྱི་ཕྲེང་བ་བཅུ་ཕྲག་གཅིག་དང་གསེར་རིའི་གྲངས་ཀྱི་མཛད་འཕྲིན་མཐའ་དག་རེ་རེ་བཞིན་རྒྱས་པར་བསྐྱར་དུ་སྤྲོས་ནས་སྨོས་རྒྱུ་ནི་སྐབས་འདིར་ཡི་གེས་འཇིགས་ཤིང་ངལ་བའི་རྒྱུ་ལས་ལྷག་པོའི་དོན་ཆེར་མ་མཆིས་པས། དེས་ན་དེབ་ཐེར་ཁག་རྣམས་སུའང་ཀརྨ་པའི་མཛད་རྣམས་རགས་པ་རེ་མ་བཀོད་པ་མེད་ཅིང༌། དཔེར་ན། ཚལ་པ་ཀུན་དགའ་རྡོ་རྗེས་བརྩམས་པའི་དེབ་ཐེར་དམར་པོར་སྐུ་ཕྲེང་བཞི་པ་རོལ་པའི་རྡོ་རྗེའི་བར་དང༌། འགོས་ལོ་ཙཱ་བ་གཞོན་ནུ་དཔལ་གྱི་དེབ་ཐེར་སྔོན་པོར་སྐུ་ཕྲེང་དྲུག་པ་མཐོང་བ་དོན་ལྡན་གྱི་བར་དང༌། མཁས་གྲུབ་དཔའ་བོ་གཙུག་ལག་ཕྲེང་བའི་ལྷོ་བྲག་ཆོས་འབྱུང་ངམ། མཁས་པའི་དགའ་སྟོན་དུ་སྐུ་ཕྲེང་བརྒྱད་པ་མི་བསྐྱོད་རྡོ་རྗེའི་བར། འབེ་ལོ་ཀརྨ་ཚེ་དབང་ཀུན་ཁྱབ་ཀྱི་བཀའ་བརྒྱུད་ཆོས་འབྱུང་ཟླ་བ་ཆུ་ཤེལ་གྱི་ཕྲེང་བར་སྐུ་ཕྲེང་བཅུ་བཞི་ཐེག་མཆོག་རྡོ་རྗེའི་བར། སྨན་སྡོང་༼༡༤༢༽མཚམས་པ་ཀརྨ་ངེས་དོན་བསྟན་རྒྱས་ཀྱིས་བརྩམས་པའི་རྣམ་ཐར་དཔག་བསམ་འཁྲི་ཤིང་ལ་སྐུ་ཕྲེང་བཅུ་བཞི་པའི་བར་དང༌། འབྲས་ལྗོངས་རུམ་བཏེགས་གདན་ས་བཤད་སྒྲུབ་ཆོས་འཁོར་གླིང་ནས་གཅེས་བཏུས་ཕྱོགས་བསྒྲིགས་མཛད་པའི་མཛད་རྣམ་ཨུ་དུམ་ཝཱ་རའི་ཆུན་པོར་སྐུ་ཕྲེང་བཅུ་དྲུག་པ་རིག་པའི་རྡོ་རྗེའི་བར་བཅས་ཀྱི་མཛད་པ་རགས་རིམ་ཙམ་རེ་གསལ་བ་དང༌། ད་དུང་གཟིགས་པར་སྤྲོ་རྒྱས་པ་སྐུ་ཕྲེང་རེ་རེའི་མཛད་རྣམ་གསུང་འབུམ་པོད་སུམ་མན་རྒྱས་བསྡུས་ཅི་རིགས་སུ་ཡོད་པ་རྣམས་ལ་གཟིགས་ན་ཁྱབ་བདག་རྒྱལ་བའི་དབང་པོ་ཀརྨ་པའི་ཐུན་མོངས་མ་ཡིན་པའི་སྐུ་ཆེ་བའི་ཡོན་ཏན་དང༌། སྐུ་ཚེ་མཛད་འཕྲིན་རྣམས་ཇི་བཞིན་ཐུགས་སུ་ཆུད་པ་ཡོང་རྒྱུ། ད་དེ་འདི་མན་སྐུ་ཕྲེང་དྲུག་པ་མཐོང་བ་དོན་ལྡན་ནས། སྐུ་ཕྲེང་བཅུ་དྲུག་བར་འདའ་ཁའི་ཞལ་ཆེམས་ཕྱག་བྲིས་བཀའ་རྒྱ་མ་དང་གསུང་བསྒྲོས་བཅས་ལ་གོང་མས་འོག་མ་ལུང་གིས་བསྟན་ཏེ་བསྟན་འགྲོའི་དོན་དུ་བསམ་བཞིན་སྲིད་པ་བཟུང་བའི་ཚུལ་གྱིས་ཡང་སྲིད་མཆོག་གི་སྤྲུལ་པའི་སྐུ་རིམ་པར་བྱོན་པ་རྣམས་ཀྱི་སྐུ་བལྟམས་པའི་ཡུལ་དང༌། ཡབ་དང༌། ཡུམ་དང༌། རིགས་དང༌། འཁྲུངས་འདས་ཀྱི་ལོ་དུས་དང༌། མཚན་གྱི་ཕྲེང་བ་རྣམས་རིམ་པ་མདོ་ཙམ་འགོད་པར་བྱ། ༧ཀརྨ་པ་སྐུ་ཕྲེང་དྲུག་པ་མཐོང་བ་དོན་ལྡན་རབ་བྱུང་བདུན་པའི་མེ་སྤྲེལ་ལོར་འཁྲུངས།

༄༅། །ཀརྨ་པ་སྐུ་ཕྲེང་དྲུག་པ་མཐོང་བ་དོན་ལྡན་གྱི་རྣམ་ཐར།

ཀརྨ་པ་སྐུ་ཕྲེང་དྲུག་པ་མཐོང་བ་དོན་ལྡན་ནི། སྐུ་གོང་མ་ཏི་ཤྲི་དེ་བཞིན་གཤེགས་པ་ཞིང་དུ་གཤེགས་ཁར་སྐུ་བཅར་གོ་ཤྲི་རྣམས་ནས་བརྟན་བཞུགས་འབུལ་སྐབས་མདོ་ཁམས་ཀརྨའི་ཉེ་ལོགས་སུ་འདུན་པ་བཏང་ཟིན། དེར་གསོལ་བ་ཐོབ་དང་ཐུགས་རྗེས་འཛིན་པ་ཡིན་གསུངས་པ་ལྟར་མདོ་ཁམས་ཀརྨ་དང་ཉེ་བའི་ངོམ་ཞེས་པར་ཡབ་སྔགས་པ་གོ་འཇོ་བསམ་འགྲུབ་རྡོ་རྗེ་དང༌། ཡུམ་རྣལ་འབྱོར་མའི་རིགས་སྟོད་བཟའ་པདྨ་མཚོ་གཉིས་ཀྱི་སྲས་སུ་རབ་བྱུང་བདུན་པའི་མེ་སྤྲེལ་རབས་ལོ་༥༤༡༡། ཕུག་ལུགས་༡༡༩༧། ཕྱི་ལོ་༡༤༡༦། ཟླ་༢་ཚེས་༨་ལ་སྐུ་འཁྲུངས། ངོམ་པ་བྱ་བྲལ་པ་དང་མཁན་ཆེན་གོ་ཤྲི་མགོན་བློན་བློ་གྲོས་རྒྱལ་མཚན་གཉིས་ལས་འཁྲུངས་ནས་ཟླ་གཅིག་དང་ཉིན་གཉིས་ལས་མ་སོང་བ་ནས་ངོ་མཁྱེན་དགྱེས་འཚོར་ཆེན་པོས་གསུང་བྱོན། གནས་ལུགས་ཚིགས་སུ་བཅད་པ་ཡང་གསུངས་པས་འཁྲུལ་པ་ཡོངས་སུ་བྲལ་ཏེ་ངོས་འཛིན། ཞྭ་དམར་ཆོས་དཔལ་ཡེ་ཤེས་དང༌། འཇམ་དབྱངས་གྲགས་པ། མཁན་ཆེན་སྙག་ཕུ་བ་བཅས་ཡོངས་འཛིན་དུ་བཞེས། མཐར་རྩེ་ལྷ་སྒང་ནས་དབེན་གནས་གསའ་ཕུར་ཕེབས་ཏེ་རྟེན་སྒམ་རྣམས་ཕྱག་དམ་མཛད། ཡུམ་འདའ་ཁ་སྔས་སུ་སྤྱན་དྲངས་པས་ཡུམ་གྱིས་དྲུང་པ་ཨ་མ་ལ་ཐུགས་རྗེས་ཟུངས་ཞུས་པས། ཨ་མ་དགའ་ལྡན་ན་འཕྲད་གསུངས་ནས་བསྔོ་བ་མཛད། དེ་ནས་ལྷ་སྟེང་དུ་སྤྱན་དྲངས། ཚུར་སྒང་དགོན་དུ་སྐུ་མཚམས་བཞུགས་སྐབས་ཡི་དམ་དང་ཆོས་སྐྱོང་རྣམས་ཀྱིས་ཞལ་གཟིགས།

 དགུང་ལོ་བརྒྱད་པ་ཆོས་ཡོས་ ༡༤༢༣ ལོར་དྲུང་རྨ་སེ་རྟོགས་ལྡན་གྱིས་ཁམས་སྟོད་རྩི་ཆུའི་ལྷོ་རྒྱུད་དུ་ཟུར་མང་རྣམ་རྒྱལ་རྩེ་དགོན་བཏབ། མཐོང་བ་དོན་ལྡན་དེར་ཕེབས་མྱོང་གསུངས། དེ་ནས་ཀརྨར་ཕེབས། དེར་གྲུབ་མཐའ་གཞན་གྱི་སྔགས་ཆོས་མང་དུ་བཙུགས་སྐབས། བླ་མས་འདི་འདྲ་དགོས་པ་ཅི་ཡིན་གསུངས། རང་ལུགས་ཀྱི་ཡིག་ཆ་མི་འདུག་ཞུས་པས། ཡིག་ཆ་ངས་བརྩམ་ཆོག་གསུངས་ནས་རྡོར་དབྱིངས་ཀྱི་སྒྲུབ་དཀྱིལ་དང་རྡོ་རྗེ་རྣལ་འབྱོར་མའི་སྒྲུབ་ཐབས་སོགས་བརྩམས། ད་ལྟ་དེ་རྣམས་བཀའ་འབུམ་ན་བཞུགས། འདི་ལོར་མཁན་ཆེན་བསོད་ནམས་བཟང་པོ་མདོ་ལི་ལ་སྤྱན་དྲངས་ནས་དགེ་ཚུལ་མཛད། ཆོས་གྲགས་དཔལ་བཟང་པོ་མཚན་གསོལ། གཞན་ཡང་ཞྭ་དམར་གསུམ་པ་ཆོས་དཔལ་ཡེ་ཤེས་ ༡༤༠༦-༡༤༥༢ དང༌། ཆོས་རྗེ་རོང་པོ་ལ་སོགས་༼༡༤༤༽པ་མང་དུ་བསྟེན་ནས་ཐོས་བསམ་རྒྱ་ཆེར་མཛད། དེ་ནས་ཙ་རི་དང་བཀྲ་ཤིས་ལྗོངས། མཚུར་ཕུ། ཟུར་མང༌། ཀརྨ་སྤུངས་རི། སྤང་ཕུག་སོགས་སུ་ཡི་དམ་དང་སངས་རྒྱས་བྱང་སེམས་ཀྱི་ཞལ་གཟིགས་མང་དུ་བྱུང༌། ལྷ་སར་ཇོ་བོའི་དྲུང་དུ་ཀུན་མཁྱེན་རོང་སྟོན་སྨྲ་བའི་སེང་གེ་སོགས་ལ་ཆོས་གསུངས། རོང་སྟོན་གྱིས་ཀྱང་བསྟོད་པ་བརྩམས་ཤིང༌། རོང་སྟོན་ལས་གཞུང་ལུགས་དུ་མ་གསན་པས། རོང་སྟོན་གྱིས་ང་ལ་སངས་རྒྱས་སློབ་མ་ཡོད་ཅེས་བསྒྲགས་པར་མཛད། སྟག་ལུང་དུ་འདུས་སྡེར་ཆོས་གསུང་བའི་ཚེ། མེ་ཏོག་གི་ཆར་མངོན་སུམ་བབས། ལྷོ་རོང་དུ་བསྟན་འགྱུར་གོས་དར་གྱི་ཐུམ་ཅན་བཞེངས། ཛ་ལནྡྷ་རར་གསེར་གྱི་བཀའ་འགྱུར་གླེགས་ཤིང་གླེགས་ཐག་བཅས་བཞེངས་པ་སོགས་མདོ་དབུས་ཁམས་གསུམ་དུ་ཆོས་དང་ཟང་ཟིང་གི་མཛད་པ་བགྲང་གིས་མི་ལོང༌། རོང་པོ་དང་མི་ཉག་གི་འཁྲུག་པ་དང་སྒོ་སྡོང་གི་འཁྲུག་ཆེན་སོགས། སྟོད་སྨད་ཀྱི་འཁྲུག་པ་མང་པོ་བར་མཛད། ཤམ་བྷ་ལ་དང་མ་ཁ་གཉིས་རྩོད་པ་ཡོད་པས་ཁོ་བོ་རིགས་ལྡན་གྱི་གྲོགས་སུ་འགྲོ་དགོས་ཡོད་གསུངས་ནས་སྐུ་ཆོས་དང༌། དབུ་ཞྭ་ཞྭ་ནག །བསྲེ་འཕོའི་ཞལ་གདམས་ཞལ་གདམས་འདི་སྔར་ནཱ་རོ་མཻ་ཏྲིས་ཀྱང་མ་གསུངས་པའི་ཁྱད་འཕགས་ཀྱི་གདམས་པ་ཞིག་ཡིན་པར་གསུངས། ལ་སོགས་པའི་ཕྱག་དཔེ་རྣམས་གོ་ཤྲི་ལ་གནང་སྟེ་ལུང་བསྟན་ཞལ་ཆེམས་བཀའ་རྒྱ་ཡང་མཛད།

 དེ་ནས་ཀརྨ་པ་དགུང་གྲངས་སུམ་ཅུ་རྩ་བརྒྱད་པ་རབ་བྱུང་བརྒྱད་པའི་ཆུ་བྱ་རབས་ལོ་༥༤༤༨། ཕུག་ལུགས་༢༣༣༤། ཕྱི་ལོ་༡༤༥༣། ཟླ་༡་ཚེས་༨་ལ་དགོངས་པ་ཆོས་དབྱིངས་སུ་ཐིམས་སོ། །

 སྐུ་གདུང་བཞུས་ཚེ་ངོ་མཚར་བའི་ལྟས་དུ་མ་དང་བཅས། ཐུགས་ལྗགས་སྤྱན་གསུམ་དང་རིང་བསྲེལ་ཆུ་ཤེལ་མདོག་ཅན་དུ་དུང་དཀར་གཡས་འཁྱིལ་གྱི་རྣམ་པ་ཅན་དུ་མ་བྱོན།

 ཁོང་གི་སློབ་ཚོགས་ལ་གོ་ཤྲི་དཔལ་འབྱོར་དོན་འགྲུབ། ཀུན་མཁྱེན་འཇམ་དཔལ་བཟང་པོ། ཀུན་མཁྱེན་རོང་སྟོན། སྟག་ལུང་ཞབས་དྲུང་སོགས་དཔག་མེད་བྱོན། ༧ཀརྨ་པ་སྐུ་ཕྲེང་བདུན་པ་ཆོས་གྲགས་རྒྱ་མཚོ་ནི་རབ་བྱུང་བརྒྱད་པའི་ཤིང་ཁྱི་ལོར་འཁྲུངས།

༄༅། །ཀརྨ་པ་སྐུ་ཕྲེང་བདུན་པ་ཆོས་གྲགས་རྒྱ་མཚོའི་རྣམ་ཐར།

༼༡༤༥༽ཀརྨ་པ་སྐུ་ཕྲེང་བདུན་པ་ཆོས་གྲགས་རྒྱ་མཚོ་ནི། དྲུག་པ་མཐོང་བ་དོན་ལྡན་གྱིས་རྒྱལ་ཚབ་ཀྱི་ཤྲི་དཔལ་འབྱོར་དོན་འགྲུབ་ལ་ཞལ་ཆེམས་ལུང་བསྟན་བཀའ་བརྒྱ་བཅུ་གསུམ་དང་བཅས་པའི་གནང་བ་དགོངས་དོན་དང་མཚུར་ཕུ་འཇམ་དབྱངས་ཆེན་པོ་དོན་གྲུབ་འོད་ཟེར་དང༌། ཀུན་མཁྱེན་བན་སྒར་འཇམ་དཔལ་བཟང་པོ་སོགས་ཀྱིས་གཟིགས་སྣང་ཡོངས་སུ་མཐུན་པར་གསའ་ཕུའི་བྱང་རྔོད་སྤྱི་མདའ་ཞེས་པར་ཨྱོན་རི་ཁྲོད་བྱ་བར་ཡབ་སྔགས་སྤྱོད་ཀྱི་གྲུབ་ཐོབ་པའི་སྐྱེས་བུ་ཆེན་པོ་རུས་ཆེན་ལྡོང་གི་ནང་ཚན་དཔལ་ཡ་སྟེ། གྲགས་པ་དཔལ་གྲུབ་དང༌། ཡུམ་ཡེ་ཤེས་ཀྱི་མཁའ་འགྲོའི་སྤྲུལ་པ་ཇོ་དར་བཟའ་ལྷ་མོ་སྐྱིད་གཉིས་ཀྱི་སྲས་སུ། རབ་བྱུང་བརྒྱད་པའི་ཤིང་ཕོ་རབས་ལོ་༥༤༤༩། ཕུག་ལུགས་༢༣༣༥། ཕྱི་ལོ་༡༤༥༤། ལོའི་ཧོར་ཟླ་དང་པོའི་ཚེས་བཅོ་ལྔའི་སྔ་དྲོར། ཁམས་ཏྲེ་ཤོད་ཁང་དམར་ཞེས་པ་དེང་སང་དཀར་མཛེས་བོད་རིགས་རང་སྐྱོང་ཁུལ་གྱི་ཁོངས་སུ་སྐུ་འཁྲུངས། འཁྲུངས་མ་ཐག་ཨ་ལ་ལ་གསུངས་ཤིང་བཞད་པ་དང༌། སྐུ་ལ་མེ་ཏོག་གི་རི་མོ་མང་པོ་དང༌། དབུ་ལྟག་ཏུ་རྡོ་རྗེ་འཆང་གི་སྐུ། ཐུགས་ཀར་ཨ་ཡིག །གནས་གནས་སུ་ཆོས་འབྱུང་དང་འཁོར་ལོ། ཞབས་ལ་འཁོར་ལོ་བཅས་རང་བྱོན་དྲུག་མངོན་པ། ཡབ་ཀྱིས་གསོལ་བ་འདེབས་ཕྱིར་མི་ཕམ་མགོན་པོ་དང༌། ཡུམ་གྱིས་སྐུ་ཚེ་བརྟན་ཕྱིར་མཚོ་སྐྱེས་རྡོ་རྗེ་ཞེས་མཚན་གསོལ། ཞག་བདུན་ནས་གསུང་མང་དུ་འབྱོན་པ་སོགས་བྱུང༌། ཡབ་ཡུམ་གྱིས་གསང་ཡང་སྐུ་འཁྲུངས་པའི་གྲགས་པ་ཕྱོགས་ཀུན་ཏུ་ཁྱབ་ནས་སྙེ་བོས་ད་ར་སྟོང་གི་གདན་སར་སྤྱན་དྲངས། ཆོས་དཔལ་འབྱོར་གྱིས་མཇལ་དུ་ཕྱིན་སྐབས། འཁྲུངས་ནས་ཞག་བཅོ་ལྔར་སོང་བའི་ཐོག་བཞད་ཅིང་དགྱེས་ཚུལ་མཛད། རྗེ་གོང་མའི་སྐུ་ཆས་རྣམས་ཕྱག་གིས་བཞེས་པ་ལས་གཞན་མ་བཞེས།

 ཟླ་ངོ་གསུམ་བཞེས་ཚེ་མི་རྣམས་ཀྱིས་ཉིད་མཐོང་བ་དོན་ལྡན་གྱི་སྐུ་སྐྱེ་ཡིན་ན་ཡིད་ཆེས་པའི་གསུངས་ཤིག་འབྱོན་པར་ཞུ་ཞུས་པས། ང་ནི་ཀརྨ་མིང་ཅན་དེ། །ང་འདྲའི་གང་ཟག་དཀོན་པ་ཡིན། །ང་དང་འབྲེལ་བ་གང་ཡོད་པ། །ང་ཡིས་མི་བསླུ་སྨོན་ལམ་ཡོད། །སོགས་གསུངས།

 ཟླ་ངོ་དགུ་བཞེས་པ་ན་གོ་ཤྲི་རིན་པོ་ཆེ་དབུས་ནས་ཕེབས་ཏེ་མཇལ་བས་ཕྱག་རྟེན་རྣམས་བཞེས། སྒར་དུང་ཕྱག་ཏུ་བསྣམས་ཏེ་ངའི་ཡིན་གསུངས་པ་སོགས་ངོ་མཚར་བསམ་གྱི་མི་ཁྱབ་པར་དགོངས་ཏེ་རང་བྱུང་ཀུན་མཁྱེན་༼༡༤༦༽ཆོས་ཀྱི་རྒྱལ་པོར་མཚན་གསོལ། སྒར་ཆེན་འཛམ་གླིང་རྒྱན་ཆེན་པོར་སེང་གེའི་ཁྲི་ལ་བཞུགས། ཟླ་ངོ་བཅུ་གཅིག་བཞེས་པ་ན་ནགས་ཕུ་བས་སྤྱན་དྲངས། ནགས་མདར་ཁྲོམ་ཆེན་པོར་ཨཱ་ལི་ཀཱ་ལི་གསུངས།

 དེ་ནས་ཀརྨ་པ་བདུན་པ་ཆོས་གྲགས་རྒྱ་མཚོ་དགུང་ལོ་ལྔ་པ་ས་སྟག་རབས་ལོ་༥༤༥༣། ཕུག་ལུགས་༢༣༣༩། ཕྱིར་ལོ་༡༤༥༨། ལོར་སུམ་མཁར་རྒྱལ་པོས་རྟ་བརྒྱ་འབུལ་སོགས་འབུལ་ནོད་རྒྱ་ཆེན་བྱས། སྐྱ་སེར་དཔག་ཏུ་མེད་པ་མངོན་མཐོ་དང་ངེས་ལེགས་ལ་བཀོད། འདི་ལོ་ཟླ་བ་གསུམ་པའི་ཡར་ཚེས་ལ་ཚེ་དཔག་མེད་ཕྱི་ནང་གསང་གསུམ་གྱི་དབང་དང་གཏོར་མའི་བྱིན་རླབས། ཡིག་དྲུག །ཡི་གེའི་ཕྱི་མོ་རྒྱ་བོད་ཀྱི་དབྱངས་གསལ་རྣམས་ཕུལ། རྡོར་དྲིལ་བུམ་པ་སོགས་འཛིན་ལུགས་དབང་གི་རྣམ་བཞག་དཔག་དཀའ་བ་མང་དུ་གསུངས། དགུང་ལོ་དྲུག་པ་ས་ཡོས་ལོར་དུས་འཁོར་གྱི་དབང་ཡོངས་རྫོགས་ཕུལ། དགུང་ལོ་བདུན་པ་ལྕགས་འབྲུག་ལོར་མདོ་ཁམས་ཀྱི་གདུལ་བྱ་རྣམས་ཀྱིས་སྤྱན་དྲངས་པར་ཕྱག་བཏེགས། ཧོར་ཟླ་གསུམ་པའི་ཚེས་ལྔ་ལ་རྫོང་གསར་དུ་ཕེབས། ལྷོ་རོང་ནས་སོ་གོ་ཤྲི་ཀུན་དགའ་རྒྱལ་མཚན་གྱིས་འབུལ་བ་རྒྱ་ཆེར་ཕུལ། དགུང་ལོ་བརྒྱད་པ་ལྕགས་སྦྲུལ་ལོ་གསར་རྫོང་གསར་དུ་མཛད། ཟླ་བ་དྲུག་པ་ཏར་ཏིག་སྟག་གཡག་ལ་ཁ་རྫ་སྟོད་དཔལ་འབར་དགོན་སོགས་སུ་བྱོན། ཚ་རག་ཐང་དུ་ཀརྨ་དང་ལྷ་སྟེང་པས་ཇ་འདྲེན་ཞུས། ཟླ་དགུའི་ཉེར་ལྔའི་དུས་མཆོད་སྐབས་བཀའ་བརྒྱུད་ཀྱི་བླ་མ་ཐམས་ཅད་བྱོན་ནས་བྱིན་གྱིས་བརླབས་པ་གཟིགས། དགུང་ལོ་དགུ་པ་ཆུ་རྟ་ལོའི་ལོ་གསར་མཛད་ནས་ནགས་ཤོད་དུ་བྱོན། ནགས་ཤོད་གླང་ཐང་བཀྲ་ཤིས་སྟེང་སིང་ཐང་གོ་རྫོང་སོགས་སུ་འཕྲིན་ལས་ཆེ། ཟླ་བ་ལྔ་པའི་ཡར་ཚེས་ནས་ཀརྨ་ཕྱོགས་སུ་ཆིབས་ཁ་བསྒྱུར། མི་ཉག་རབ་སྒང་གི་འབྲུག་མདོ་ཆོས་ཁྲི་ཐང་དུ་བླ་ཆེན་ཟླ་བ་རྡོ་རྗེ་དང་ཞིང་གི་མི་ཆེན་ཟོའུ་ཡི་གྲགས་པ་རྒྱལ་མཚན་ཞུ་དབོན་གཙོས་ལྷ་སྡེ་མི་སྡེས་ཇ་འདྲེན་ཞུས། ཕེབས་པའི་ལམ་ཞོར་དུ་ལྕི་སྟོད་བཞི་མདོ་ཞེས་པའི་དེང་གི་ཁམས་སྟོད་བོད་རིགས་རང་སྐྱོང་ཁུལ་རྫ་སྟོད་རྫོང་ལྕི་སྟོད་ཤོག་ཁའི་ཁོངས་ལ་བསླེབས་ནས་སི་ཏུ་སྐུ་ཕྲེང་གཉིས་པ་བཀྲ་ཤིས་རྣམ་རྒྱལ་ ༥༤༤༥ ༥༤༩༧ དགུང་ལོ་བཅུ་གསུམ་སྟེང་དཔོན་སློབ་བརྒྱ་ལྷག་གིས་ཇ་འདྲེན་ཞུས།

 མཁས་པའི་དགའ་སྟོན་ལས། པར་སྟོད་གྲི་གུ་སྟག་སྣར། སྒོམ་སྡེ་ནང་ཡ་གཉིས་ཀྱིས་ཁྲི་རྭ་ཅན་གྱི་འབུལ་བ་བྱས། ཁྲོམ་ཁྲི་ཕྲག་ཚོགས་པ་རྣམས་ཕན་བདེ་ལ་བཀོད། ནང་ཆེན་དང་ཚང་གསར་གཉིས་རྩོད་ཡུན་རིང་བས་ཐམས་ཅད་སྡུག་བསྔལ་བ་ལ་༼༡༤༧༽བཀའི་བདུད་རྩི་བསྩལ་བས་གཉིས་ལ་གའི་ཞལ་ངོ་གདན་ས་པ་ཕྱག་ཕྱིར་འབྲེངས། རྩོད་པ་རང་སར་ཞི། སྒོམ་སྡེ་སྤུན་གཉིས་ཅེས་སྒར་དུ་གྲགས་ཤིང་ཐུགས་མཛའ་བར་གྱུར། ཞེས་གསུངས་པ་ནི་མཚོ་སྔོན་ཞིང་ཆེན་ཁམས་སྟོད་བོད་རིགས་རང་སྐྱོང་ཁུལ་གྱི་དང་ཐོག་ཁུལ་གཙོའི་འགན་བཞེས་པའི་ནང་ཆེན་རྒྱལ་པོ་བཀྲ་ཤིས་ཚེ་དབང་རྡོ་རྗེ་བའི་མེས་པོ་འབྲི་སྟག་རྒོད་ནས་མི་རབས་ཞེ་བདུན་པ་གུང་པ་ཨའུ་ཡི་དུས་འབའ་རོམ་ལུགས་ལ་དད་ནས་ཆོས་སྲིད་གཉིས་ཀ་ཤིན་ཏུ་དར་བས་ནང་ཆེན་སྒོམ་སྡེ་རུ་ཁག་བཅོ་བརྒྱད་ཅེས་དབྱར་རྔ་ལྟར་གྲགས། འོན་ཏེ་ཕྱིས་སུ་འབའ་རོམ་པ་ཉག་ཕྲ་བས། ཀརྨ་པ་སྐུ་ཕྲེང་གསུམ་པ་རང་བྱུང་རྡོ་རྗེ་དགུང་ལོ་ཞེ་གཅིག་པ་ཤིང་བྱི་ནས་ནང་ཆེན་རྒྱལ་པོའི་སྤུན་མཆེད་བར་ནང་ཆེན་དང་ཚང་གསར་ཁག་གཉིས་སུ་གྱེས་པ་ད་ལྟའང་ལགས་པ་ལོ་རྒྱུས་ཐོག་བྱུང་མྱོང་བའི་གནས་ཚུལ་དངོས་ཡིན། དུས་དེ་ནས་བཟུང་འབའ་རོམ་པའི་སྒོམ་སྡེ་རྣམས་ཀཾ་ཚང་ཤུགས་ཆེ་བ། ད་ལྟའི་སྐྱོ་བྲག་དགོན་དང་ཟུར་མར་དགོན་ལས་གསལ། ཕྱོགས་དེའི་བསྟན་པའི་གཙོ་བོ་བཀའ་བརྒྱུད་བླ་མས་བསྐོར། དེ་ནས་ཟླ་དགུའི་ཚེས་བརྒྱད་ལ་ཀརྨ་དགོན་ལ་ཕེབས། ཚེས་བཅུ་བཞི་ཉིན་གོ་ཤྲི་རིན་པོ་ཆེས་དགེ་བསྙེན་གྱི་སྡོམ་པ་གནང༌། ཟླ་བ་བཅུ་གཉིས་པའི་ཚེས་བཅོ་ལྔ་ཉིན་ཟུར་མང་དགོན་ནས་ཞྭ་དམར་སྐུ་ཕྲེང་བཞི་པ་དགུང་ལོ་བཅུ་པར་དང་ཐོག་ཀརྨ་པ་དང་མཇལ་ཏེ་གཙུག་ཕུད་ཕུལ། མཚན་ལ་ཆོས་ཀྱི་གྲགས་པ་ཡེ་ཤེས་དཔལ་བཟང་པོར་གསོལ། ཞྭ་དམར་གྱི་ཅོད་པན་དང་ཐམ་ག་གནང༌། དེ་ནས་ཞྭ་དམར་ནག་གཉིས་ཀྱི་བསྟན་པ་མཉམ་དུ་སྤེལ།

 དེ་ནས་ཀརྨ་པ་ཆོས་གྲགས་རྒྱ་མཚོ་དགུང་ལོ་བཅུ་པ་ཆུ་ལུག་རབས་ལོ་༥༤༥༨། ཕུག་ལུགས་༢༣༤༤། ཕྱི་ལོ་༡༤༦༣། ལོ་གསར་ཀརྨར་མཛད་ནས་ཟུར་མང་དགོན་དུ་ཕྱག་བཏེག །བྱ་ཤུལ་ལྷུན་གྲུབ་དགོན་དུ་ཕེབས། དེར་མེ་ཏོག་གི་ཆར་བབས། ཚེམས་མཆེ་བ་གཡས་པ་བརྗེས་པ་ལ་ཨཿདཀར་པོ་དང༌། གཞན་ལ་མི་ལའི་སྐུ་དང༌། དུང་དཀར་གཡས་འཁྱིལ་ཡི་གེ་ཧ་རྣམས་དཀར་ཞིང་གསལ་བ་ཕྱིར་མ་འབུར་བ་མེ་ལོང་ལ་གཟུགས་བརྙན་ལྟ་བུ་བྱོན། ཞེས་གསུངས་པ་ནི་དེང་གི་ཁམས་སྟོད་འདམ་དཀར་དགོན་ཡིན། དེ་སྐབས་དུལ་མོ་བཀྲ་ཤིས་འོད་ཟེར་བཞུགས།

 དེ་ནས་ཀརྨ་པ་དགུང་ལོ་བཅུ་གཉིས་པ་ཤིང་བྱ་རབས་ལོ་༥༤༦༠། ཕྱི་ལོ་༡༤༦༥། ལོའི་ལོ་གསར་མཛད། ཚ་སྒང་དང་ངོམ་སྟོད་སྨད་སོགས་ལ་ཕེབས། འདི་ལོའི་སངས་རྒྱས་དུས་ཆེན་སུམ་འཛོམས་ས་གའི་ཉའི་ནམ་ལངས་སྐབས། ༼༡༤༨༽མཁན་པོ་ཀརྨར་ཀུན་མཁྱེན་འཇམ་དཔལ་བཟང་པོ་དང་གོ་ཤྲི་དཔལ་འབྱོར་དོན་འགྲུབ་ཀྱིས་ལས་སློབ་མཛད་ནས་རབ་ཏུ་བྱུང་བར་མཛད། མཚན་ཆོས་གྲགས་རྒྱ་མཚོ་དཔལ་བཟང་པོར་གསོལ། མཁན་པོ་ལས་འདུལ་བའི་མདོ་ཐམས་ཅད་གསན། དེ་ནས་གནས་སྒོ་བ། སུམ་འབོར་བ། ཤར་དམར་རྫ་སྒང་པ། དར་རྩེ་མདོ། མི་ཉག་རབ་སྒང་སོགས་སུ་བྱོན། ཟླ་བ་བཅུ་གཅིག་པའི་ཚེས་བཅུ་བཞི་ལ་ཀརྨ་ནས་ཕྱག་བཏེགས་ཚེ་ས་ཅུང་ཟད་གཡོས། གླིང་གི་ནང་དམེ་འཁྲུག་རྩོད་པ་སོགས་བསྡུམས་ཤིང་དབེན་ཆེན་གསར་དུ་བསྐོས། མངའ་འབངས་ཐམས་ཅད་ཕན་བདེར་བཀོད། དགུང་ལོ་བཅུ་གསུམ་པ་མེ་ཁྱི་ ༥༤༦༡ ལོ་གསར་ཟུར་མང་དོན་དུ་མཛད། ལྒ་བ། ཟུར་དགོན། ལྡན་མ་རྣམས་སུ་ཞབས་ཀྱིས་བཅགས། རྫ་ཡུལ་ཞི་གོང་དུ་རྨ་སེ་བའི་ཇ་འདྲེན་དང་ཞབས་བསྐུལ་བླ་མ་ཀཿཐོག་པ་སོགས་ལ་ཕེབས་པ་ཞལ་གྱིས་བཞེས། ལྕགས་མོ་དང་ཀྲེ་བོར་ཕེབས། རྒྱ་ནག་གི་འབུལ་ཞབས་སླེབས།

 དགུང་ལོ་བཅུ་བཞི་པ་མེ་ཕག་ ༥༤༦༢ ལོ་གསར་མཛད་རྗེས། གླིང་ཚང་ཅན་ཤིང་ཐར་པ་རྒྱལ་མཚན་གྱིས་གསེར་ཁང་དུ་སྤྱན་དྲངས། འབུལ་ཞབས་རྒྱ་ཆེན་གྱིས་མཆོད་ཅིང་འབུམ་འཛམ་གླིང་རྒྱན་ལ་ཕྱག་ནས་ཞུས། དེ་ནས་ཤལ་ཁོག་སྟོད་སྨད་དུ་ཕེབས། བན་བོན་དང་སྡེ་ཕན་ཚུན་བར་གྱི་འཁྲུག་རྩོད་བསྡུམས། སྟག་རོང་དུ་བྱོན་ནས་ཨརྻ་གླིང་སོགས་ནས་གཞན་ཕན་ཆེར་མཛད།

 དགུང་ལོ་བཅོ་ལྔ་པ་ས་བྱི་ ༥༤༦༣ ལོར། འཛི་ག་ལྷ་མོ་དར་ཐང་དུ་ཆོས་རྗེ་གཞོན་ནུ་བ་སོགས་ཀྱིས་མཆོད་ཅིང་ཕྱི་ནང་གི་འཁྲུག་རྩོད་རྣམས་ཞི་ཞིང་བཙོན་གྲོལ་མཛད། ཨ་མདོ་བ་ཕུར་ཚ་ནང་སོ། ཧོར་སེར་གྱི་རི་ཐང་གཉིས། བེ་རིའི་སེང་གེ་མི་ལོག་གི་ཡོན་མཆོད་སོགས་ཀྱིས་གདན་དྲངས། རྨ་སྟོད་ར་རྒོད་མཐོན་པོ་ཉི་ཤར་དུ་ཕྱག་ཕེབས།

 དགུང་ལོ་བཅུ་དྲུག་པ་ས་གླང་ ༥༤༦༤ ལོར་ཨ་རི་དགོན་དང་ཝག་ཤིར་སེང་གེ་དགོན་སོགས་ལ་ཕེབས། དེ་ནས་དར་རྩེ་མདོ་དང་རྒྱལ་རོང་ལྕགས་ཟམ། རང་གྲོལ་མཆོད་རྟེན། ནུ་འོག་སྟེང༌། རྫ་བཀྲ་དགོན། འབའ་ག་དགོན། རག་པོ་ཁ་བཞི། བྱམས་སར། ཡུལ་གྱུང༌། སྟོད་མགོན་རིན་ཆེན་གླིང༌། གཏེར་བྱི་རིན་ཆེན་སྟེང་རྣམས་སུ་བྱོན། འཇང་ནག་ར་བར་སླེབས་དུས་རྒྱ་ནག་གི་ཡུལ་ལྷ་རྣམས་ཀྱིས་བསུ་བ་བྱས། དེ་ནས་མི་ཉག་དང་འཇང་གི་མཚམས་སྒོ་རོ་ཡུལ་དུ་བྱོན། འཁྲུག་ཆེན་རྣམས་ལོ་ཉི་ཤུ་རྩ་ལྔ་དང་ཇག་ཕྲན་རྐུན་མ་སོ་གསུམ་ཐམས་ཅད་དགེ་ལ་བཀོད། དེར་རས་བུད་དང་ཤ་ཡུལ་དུ་དགུང་ལོ་བཅུ་བདུན་པའི་༼༡༤༩༽ལྕགས་སྟག་ ༥༤༦༥ ལོའི་ལོ་གསར་མཛད། གཞི་བདག་སྡོ་གཟི་འཛོ་དགེ་བསྙེན་དུ་བཀོད་དེ་རྡོ་རྗེ་བོད་ཁམས་སྐྱོང་དུ་མིང་བཏགས། སྐྱ་ཁིང་རྨ་སེ་ལ་ལི་སོགས་ཞབས་ཀྱིས་བཅགས། ཛཱ་ལན་དྷ་ར། ཀ་བཞི། རྨ་སེ་སོགས་མཁས་པ་མི་ལྔའི་ཆོས་གྲ་ཆེན་པོ་རྣམས་ལ་ཆོས་འཁོར་བསྐོར་ཅིང༌། ཆོས་ཁྲིམས་ཉམས་པ་རྣམས་གསོས་ཏེ་འཆད་ཉན་གྲ་སྐོར་སོགས་སྔ་སྲོལ་བཟང་པོ་ལ་བཀོད། འདྲུ་དང་མི་ཉག་རབ་སྟོད་ཚར་སྒང༌། ཉག་རོང་བ། མགོ་ལོག་མ་ཁྲོམ་སོགས་ཀྱི་འཁྲུག་པ་བསྡུམས་ནས་འབའ་བདེ་ཆེན་སྟེང་དུ་ཕེབས།

 དགུང་ལོ་བཅོ་བརྒྱད་པ་ལྕགས་ཡོས་ ༥༤༦༦ ལོའི་ཟླ་བ་གསུམ་པའི་ཚེས་བཅུ་གསུམ་ལ་གདན་ས་གནས་སྒོའི་ཀ་ཀ་རི་ཕུག་ཏུ་ཕེབས། ཆོས་འབྱུང་སྟེང་གི་ཕ་བོང་ཞིག་ལ་ཞབས་རྗེས་དྲུག །ཆོས་ཁྲི་ཡོད་སར་ཞབས་རྗེས་གཉིས། རྒ་ལོ་ཕུག་གི་ལམ་བར་དུ་ཆིབས་པ་ལྷུན་གྲུབ་ཀྱི་ཞབས་རྗེས་བཅས་གསལ་པོར་མཇལ་རྒྱུ་ཡོད་པ་བྱུང༌། འབྱར་བཞུགས་ཀམ་པོ་གངས་རའི་གནས་ནང་བྱང་འབོས་སུ་མཛད། བེལ་ཕུར་བསམ་གཏན་གླིང་དང་བདེ་ཆེན་གླིང༌། འབོ་དེ་དགོན། རྩད་བར་ཡང་དགོན། ཁ་བ་དཀར་པོ་བཅས་ལ་སྒྲུབ་སྡེ་བཙུགས། རུ་ལོན་པ། ངོ་ཁྲོ། འབྲི་ཆུ་བརྒྱུད་པའི་ལྷ་སྡེ་མི་རྣམས་སྨིན་པར་མཛད།

 དགུང་ལོ་བཅུ་དགུ་པ་ཆུ་འབྲུག་ ༥༤༦༧ ལོའི་ལོ་གསར་སྦྱོར་སྒང་དུ་མཛད། འགྲོ་མགོན་རས་ཆེན་གྱི་སློབ་བརྒྱུད་བཅུ་གཉིས་བསྐོར་པས་ཚེམ་ཙི་དགོན་དུ་སྤྱན་དྲངས། གནས་སྒོར་ཕེབས། དབྲ་འདྲུ་གཉིས་ཀྱི་འཁྲུག་པ་བཟླུམས། རྗེ་དུས་མཁྱེན་གྱི་སྒྲུབ་གནས་སྤང་ཕུག་ཏུ་སྐུ་འདྲ་གསུང་བྱོན་ལ་མཆོད། དེར་དབྱར་བཞུགས་མཛད། ཟླ་བ་གསུམ་འདག་སྦྱར་ལ་བཞུགས། དེར་འཇང་ས་ཐམ་རྒྱལ་པོའི་འབུལ་ཞབས་རྒྱ་ཆེར་ཕུལ།

 མཁས་པའི་དགའ་སྟོན་ལས། རྒྱ་ནག་ནས་གོང་མ་རྒྱལ་པོ་ཆེན་པོ་ཆིང་ཧྭའི་ལུང་དབུ་ཞྭ། ཞྭ་ནག་ཁྱད་པར་ཅན་དང་མུ་ཏིག་གི་སྣམ་སྦྱར། ཡོལ་བ་བླ་རེས་སོགས་མཆོད་རྫས་བསམ་གྱིས་མི་ཁྱབ་པ་དང་གསེར་བྲེ་ཆེན་གོས་དར་ཁྲི་ཕྲག་སོགས་ཀྱི་འབུལ་བ་རྒྱ་ཆེན། ཀོང་ཏིང་གོའི་ཤྲི་བསོད་ནམས་རྒྱ་མཚོ་དང༌། དུ་གང་བཀྲ་ཤིས་བཟང་པོ། གསོལ་ཇ་བ་འོད་ཟེར་རྒྱ་མཚོ། ཉི་མ་འོད་ཟེར་རྣམས་ཀྱིས་ཕུལ་ཞིང་གོང་མ་སྐུ་ཚེ་བརྟན་པའི་སྨོན་ལམ་གྱི་རྒྱུན་མཛད། ཅེས་གསུངས་པ་ནི་རྒྱ་ནག་གི་ཡིག་ཚང་ལས། རྒྱ་ནག་མིང་རྒྱལ་རབས་ཀྱི་རྒྱལ་པོ་དགུ་པ་ཞོན་ཙུང་གི་ཁྲེང་ཧྭ་ཁྲི་ལོ་བཞི་པར་ས་བྱི་ ༥༤༦༣ ཆོས་གྲགས་རྒྱ་མཚོ་དགུང་ལོ་བཅོ་ལྔ་པ། བོད་ཀྱི་བླ་ཆེན་རྣམས་ལ་རྒྱལ་བླ་༼༡༥༠༽དང་རྒྱལ་བླ་ཆེན་མོ་སོགས་ཀྱི་ཆོ་ལོ་ཕུལ་ཡོད་ཟེར་བས་དེ་ཡིན་པ་འདྲ། དེ་ལོ་ཁོང་གི་ཆིབས་པ་ལྷུན་གྲུབ་འདས་པའི་སོ་ལ་དུང་དཀར་བྱོན་པ་དང༌། རུས་པ་ཐམས་ཅད་ལ་རིང་བསྲེལ་དང་ཨ་དཀར་པོ་མང་དུ་ཐོན་སྐད།

 དེ་ནས་སི་ཏུ་གཉིས་པ་བཀྲ་ཤིས་རྣམ་རྒྱལ་གྱི་ཞུས་པ་ལྟར། ཟླ་བ་བཅུ་པའི་ནང་ཀརྨའི་ཕྱོགས་ལ་ཕྱག་བཏེག །མཚོ་ཁར་ཕེབས། རས་འབུད་དུ་ཤིང་རྟ་ ༥༤༦༩ ལོའི་ལོ་གསར་མཛད། འདི་ལོར་ཁོང་དགུང་ལོ་ཉེར་གཅིག་དང་ཞྭ་དམར་བཞི་པ་དགུང་ལོ་ཉེར་གཉིས། སི་ཏུ་གཉིས་པ་དགུང་ལོ་ཉེར་ལྔ། རྒྱལ་བ་དང་པོ་དགེ་འདུན་གྲུབ་འདས་པའི་ལོ་ཡིན། ཤར་ཁའི་ཡུལ་ནས་ཞྭ་དམར་བཞི་པ་དང་ལྷན་དུ་འཛོམས། གསུང་ཆོས་རྒྱ་ཆེར་མཛད་ནས་རེ་ཞིག་བཞུགས། དེ་ནས་གླིང་ཙན་ཤིན་ཝང་དང་གླིང་བར་ཚང་གི་དུ་སི་ཏིང་འཛིན་ཡེ་ཤེས་ཀྱིས་གདན་སར་སྤྱན་དྲངས། ཉི་ལྡན་སྟེང་དུ་ཆོས་སྡེ་བཏབ། ཟུར་མང་དུ་ཕེབས་ཏེ་བདེ་ཆེན་རྩེར་སྒྲུབ་སྡེ་མཛད།

 ཀརྨ་པ་ཆོས་གྲགས་རྒྱ་མཚོ་དགུང་ལོ་ཉེར་གཉིས་པ་ཤིང་ལུག་ ༥༤༧༠ ལོ་ལ་ཀརྨར་ཕེབས། དགའ་བྱེད་སྒང་དུ་དབྱར་བཞུགས་བུག་སྒོ་མཛད། ནང་ཆེན་གྱི་པར་ཁར་ཕེབས། སྒོམ་སྡེ་ནང་ཡ་གཉིས་ཀྱི་འདུན་མ་སོགས་འདི་ཕྱིའི་དོན་མཛད། ཀརྨ་པ་དགུང་ལོ་ཉེར་བཞི་པ་མེ་བྱ་ ༥༤༧༧ ལོར་སྐྱོ་མདར་སྤྱན་དྲངས། སྡེ་དཔོན་མ་ལག་དང་བཅས་པ་ཕུལ། འདན་སྟོད་སྒྲོལ་མ་བྲག་རྩ་ཞེས་པ་སྐྱེ་དགུ་རྫོང་གི་དཔལ་ཐང་དུ་བྱོན་ནས། རྒྱ་བཟའ་ཀོང་ཇོས་གསལ་བར་བཞེངས་པའི་རྣམ་སྣང་ཉེ་བའི་སྲས་བརྒྱད་དང་བཅས་པར་མཆོད་པ་ཆེར་མཛད། དེ་ནས་ཀརྨར་ཕེབས་ཏེ་ལྷ་ཆེན་བཞེངས། འདི་ནི་གོ་བོ་རབ་འབྱམས་པས་ཀརྨ་ཐུབ་ཆེན་གདན་ས་བཏབ་གསུངས་པ་དེ་འདྲ།

 ཀརྨ་པ་དགུང་ལོ་ཉེར་དྲུག་པ་ས་ཕག་ ༥༤༧༤ ལོར་དབུས་ཕྱོགས་སུ་ཕྱག་བཏེག །འདམ་གཞུང་ནས་རི་བོ་རྒྱལ་ཆེན་བཅོ་བརྒྱད་ཀྱི་སྔོན་བསུ་མཛད་སྐད། འདམ་གཞུང་དུ་ཡོར་དགོན་བཏབ། འབའ་རོམ་པའི་ཞབས་རྗེས་བསྟན། དེ་ནས་མཚུར་ཕུར་ཕེབས་ཏེ་ལྷ་ཆེན་འཛམ་གླིང་རྒྱན་ས་གཡོས་ཀྱིས་ཅུང་ཟད་གནོད་པ་ཞིག་གསོ་དང་རབ་གནས་མཛད། ཀརྨ་པ་དགུང་ལོ་ཉེར་བདུན་པ་ལྕགས་བྱི་ ༥༤༧༥ ལོར་དབུས་ལྷ་སར་ཕྱག་བསྐྱོད། དགེ་བོན་ཁར་སྣེའུ་རྫོང་པ་སྐུ་མཆེད་དཔོན་གཡོག་གིས་ལྷའི་འབྱོར་པ་ལྟ་བུས་བསུས།

 ཚེ་ཏན་ཞབས་དྲུང་གི་བསྟན་རྩིས་ཀུན་བཏུས་ལས། རིན་སྤུངས་དོན་ཡོད་རྡོ་རྗེས་བཀའ་བརྒྱུད་པའི་ཞེན་གྱིས་དགེ་ལུགས་སྦྱིན་བདག་གཙོ་བོ་སྣེའུ་གདོང་གི་༼༡༥༡༽སྲིད་དབང་འཕྲོགས། ཞེས་གསུངས།

 རིན་སྤུངས་པས་དམག་ཁྲི་གཅིག་ལྷག་ཙམ་འཁྲིད་དེ་སྣེའུ་རྫོང་སོགས་རྫོང་གཞིས་འགའ་ཞིག་བཙན་བཟུང་བྱས། དུས་དེར་གཙང་ཁུལ་གྱི་རྫོང་གཞིས་མང་ཆེ་བ་རི་སྤུངས་པའི་དབང་དུ་འདུས། ཚེས་བཅོ་ལྔ་ཉིན་ལྷ་སའི་ཇོ་བོར་མུ་ཏིག་གི་སྣམ་སྦྱར། ཇོ་བོ་མི་བསྐྱོད་རྡོ་རྗེ་ལ་སྣམ་སྦྱར་གསེར་མ་སོགས་མཆོད་སྤྲིན་མཐའ་ཡས་མཛད། དེ་ནས་བྱང་གཉན་ཆེན་ཐང་ལྷའི་ཞོལ་གྱི་ལྡེབ་ལུང་དགོན་ཕུལ་ཞིང་རབ་གནས་མཛད་པས་འཕེལ། ཧོར་ཟླ་བདུན་པར་འུ་ཡུག་ཏུ་དུང་ཞྭ་དམར་བ་སོགས་ཚོགས་པར་མདོ་སྡེ་བརྒྱ་པ་སོགས་གནང༌། དེའི་ཚེ་སྤྱན་སྔ་ཚེས་གཉིས་པ་སྣེའུ་གདོང་གི་ཁྲི་ཐོག་མཛད་པས་སྤྱན་འདྲེན་བརྒྱུད་མར་བསླེབས། ཆུ་བྱང་ཁ་ནས་སྤྱན་སྔ་རིན་པོ་ཆེ་སྣེ་གདོང་གི་གོ་སར་ཕེབས་པས་སྤྱན་དྲངས་ཏེ་ཆོས་ཀྱིས་ཚིམ་པར་མཛད། རིན་སྤུངས་ནང་སོ་མཚོ་སྐྱེས་པ་དང་སྣེལ་པ་དུ་དབོན་ཤ་ལ་སོགས་ལ་སོ་སོའི་འདོད་ཆོས་གནང༌། ཧོར་ཟླ་དགུ་པའི་ཚེས་གཅིག་ལ་ཁྲི་སྟོན་གྱི་ཤིས་བརྗོད་མཛད། ཆིབས་ཁ་རིམ་གྱིས་ལྷ་ས་ནས་བརྒྱུད། ཀརྨ་གྲྭ་ཚང་གི་བཤད་གྲྭ་ཐོག་མར་བཙུགས་ཏེ། མི་ཉག་རབ་འབྱམས་པ་མགོན་པོ་དཔལ་ཀློག་པའི་སློབ་དཔོན་དུ་བསྐོས།

 ཀརྨ་པ་དགུང་ལོ་སོ་གཅིག་པ་ཤིང་འབྲུག་ ༥༤༧༩ ལོར། ཞྭ་དམར་བཞི་པ་ཆོས་གྲགས་ཡེ་ཤེས་དགུང་ལོ་སོ་གཉིས་བཞེས། བན་ཆེན་སངས་རྒྱས་གཉན་པ་དགུང་ལོ་བཞི་བཅུ་བཞེས་པའི་དུས་བཀའ་བརྒྱུད་ཀྱི་བསྟན་པ་ཤིན་ཏུ་རྒྱས། འོན་ཏེ། ཞྭ་དམར་བ་ལ་བདུད་ཀྱིས་བར་ཆད་བྱེད་གྲབས་སུ། སངས་རྒྱས་གཉན་པ་སོགས་ཀྱིས་ཉེན་ཁ་ཞི་བར་བསྒྱུར། རྗེ་ཞྭ་ནག་པའི་བཀས་བསྐུལ་ལྟར་འུ་ཡུག་ཕུ་དཀར་ནས་རྗེ་ཞྭ་ནག་པ་དང་མཇལ། བླ་མས་སངས་རྒྱས་གཉན་པ་རང་ཡུལ་ཤོག་ཏུ་བཏང༌། འདི་ལོར་ཁམས་སྒ་བའི་ཡུལ་གྱི་ཨ་གྲོ་དང་འདན་མ་གཉིས་འཁྲུགས་ཏེ་གཉན་པའི་སྐུ་མཆེད་ཨ་གྲོ་བས་བཀྲོངས། སྤུན་ཟླ་བྱ་བྲལ་བ་སངས་རྒྱས་མཉན་པ་མཐོང་མ་ཐག་ཞེ་སྡང་གི་རྩ་བ་ཞི། དད་པ་རང་དབང་མེད་པར་སྐྱེས་ཏེ་ཅི་ཡོད་ཐམས་ཅད་ཕུལ། ཀརྨ་པ་ཆོས་གྲགས་རྒྱ་མཚོའི་སློབ་མ་སངས་རྒྱས་གཉན་པ་ཞེས་པའི་གྲགས་པ་ཐོབ། ཨ་གྲོ་དང་འདན་ཡུལ་དུ་སྤྱན་དྲངས་ཏེ་རབ་བྱུང་བརྒྱད་པའི་མེ་ལུག་ ༥༤༨༢ ལོར། ས་མཚམས་ཨོ་རྒྱན་རི་ཁྲོད་དུ་དགོན་པ་བཏབ། དེ་ལོ་ས་ཆེན་པོ་གཡོས། གཉན་པ་ཐོག་རྩེགས་ཞིག་ནས་བླ་མ་བྱ་འཕུར་བ་ལྟར་བྱུང་བས་གཉན་པ་གྲུབ་ཐོབ་ཅེས་ཀུན་ཏུ་གྲགས། དགོན་པ་འབྲི་ཆུའི་ཀླུང་སུ་སྤོས་ནས་བྱང་ཆུབ་༼༡༥༢༽གླིང་བཏགས། ད་ལྟ་དཀར་མཛེས་ཁུལ་དང་ཁམས་སྟོད་ས་ཁུལ་གཉིས་ཀྱི་བར་དུ་ཡོད་པའི་རྨ་འབྲི་བྱང་ཆུབ་དགོན་ཡིན། སྐབས་དེར་ད་ཆེན་སྟོང་གི་ཡོངས་སྒོ་སྦྱར་ཏེ། དགེ་འདུན་འདུ་བའི་སྒོ་ཆེས་བཟང་བར་སྦྱར། བླ་མས་གཉན་པ་ཁྱོད་ཀུན་སྤངས་ཀྱི་བརྟུལ་ཞུགས་ཀྱིས་མདོ་སྟོད་སྨད་ཐམས་ཅད་སློང་མོའི་སྤྱོད་པ་གྱིས་ཤིག་གསུངས་པ་ལྟར་བསྒྲུབས་ནས། ཞྭ་ནག་པ་ལ་ཁྲི་རྭ་ཅན་དང་འབུམ་རྭ་ཅན་གྱི་འབུལ་བ་ལན་བཞི་ལྔ་དང་སྟོང་རྭ་ཅན་གྱི་འབུལ་བ་གྲངས་མེད་མཛད། འདི་ལོར་རྩེ་ལྷ་སྒང་གི་རྣམ་ཐོས་ཚལ་དུ་བཞུགས་ཚེ། སྦྱིན་བདག་ཆེན་པོ་བྱ་ཁྲི་དཔོན་བཀྲ་ཤིས་དར་རྒྱས་དང་སྲས་གོ་ཤྲི་ཆོས་ཀྱི་གྲགས་པ་སོགས་དཔོན་གཡོག་བཞི་བརྒྱ་སུམ་ཅུ་རྩ་གསུམ་གྱི་སྤྱན་འདྲེན། གསེར་ཞོ་སྟོང་ཕྲག་ལྷག་པ་བྱུ་རུའི་རྒྱལ་མོ་ལག་ཡ་ཁྲུ་ཚད་མ། ཤེལ་རྐྱེན། གུར་ཉི་མ་ལྷ་ཁང་ལ་སོགས་པ་གསུམ། རྟ་དྲེལ་ཉི་ཤུ་རྩ་གསུམ། དར་རས་ཆེས་མང་བ་དང་བཅས་པ་ཕུལ། གླང་གོང་བདེ་ཆེན་སྟེང་དུ་དགོན་པ་ཐོབས་གསུངས་ཏེ་ཕྱག་ནས་གཏོར།

 དེ་ནས་ཀརྨ་པ་ཆོས་གྲགས་རྒྱ་མཚོ་དགུང་ལོ་སོ་ལྔ་པ་སྤྲེལ་ ༥༤༨༣ ལོར། རྒྱ་ནག་གོང་མ་བཅུ་པ་ཧུང་ཊི་ཁྲིར་འཁོད། སྤྲུལ་པའི་སྐུ་ཞྭ་དམར་བས་དགའ་ལྡན་མ་མོར་གཙུག་ལག་ཁང་གསར་མ་ལྷ་ཆེན་དང་བཅས་པ་བཞེངས་པ་གྲུབ་སྟེ། བླ་མ་རབ་གནས་ལ་སྤྱན་དྲངས་ཏེ་རབ་གནས་ཤིན་ཏུ་ལེགས། ཞྭ་དམར་ནག་གཉིས་ཀྱིས་ལྷ་སྡེ་མི་སྡེའི་ཁྲོམ་ཁྲི་ཕྲག་མང་པོ་ལ་ཆོས་ཀྱི་དགའ་སྟོན་དང་ལུགས་གཉིས་ཀྱི་བཀའ་དྲིན་རྒྱ་ཆེན་པོ་མཛད། རྩེ་ལྷ་སྒང་དུ་ཕེབས་ཏེ་ལོ་གསར་སྨོན་ལམ་མཛད། གླང་ཁྲོད་ཚལ་དུ་བསྙེན་སྒྲུབ་ལས་སྦྱོར་མཛད། ཉང་ཁ་ཕྱོགས་ནས་རླུང་འཚུབ་དྲག་པོ་གཡུགས་ནས་ཉང་ཁའི་ཤིང་སྡོང་དུ་མ་བཅག །འུག་སྒྲ་ས་གཡོས་པ་ཙམ་བྱུང༌། རྣམ་ཐོས་རིར་བཞུགས་ཚེ་པོ་རྔོད་སྙེད་གསུམ། མདོ་སྟོད། མདོ་སྨད། དབུས་གཙང༌། བྱ་བ་རྣམས་སོ་སོ་ནས་སྤྱན་འདྲེན་མི་མང་དུ་བསླེབས། སྤོ་བོའི་བཀའ་བརྒྱུད་ཀྱི་དགོན་པ་ཐམས་ཅད་ཀྱི་བདག་རྐྱེན་ཞུས། ལོ་བཞིན་སྤོ་བའི་ཀར་སྲིད་ཀྱི་སེར་འདུ་དང་ཆོས་ཁྲིམས་སྤོ་ཀོང་གི་ཀར་སྲིད་གཅིག་ལ་གཅིག་ཕན་གྱི་བཀའ་གནང༌། དེར་ཤར་མོན་གྱི་རྒྱལ་པོ་ཇོ་འབག་དཔོན་གཡོག་མང་པོ་མཇལ་བར་བསླེབས། འབུལ་བ་མཐའ་ཡས། ཁོང་རང་ཡང་གཙུག་ཕུད་ཕུལ་ཞིང་བསྟན་པ་འཛུགས་པར་ཞུས། ཉང་ཁའི་ཕྱོགས་བྲག་དཀར་ལྷ་ཆུར་རྡོ་རྗེ་ཕག་མོའི་གནས་སྒོ་ཕྱེས། དེའི་བྲག་ངོ་མཐོ་སར་ཞབས་རྗེས་དང༌། ཕྱག་མཛུབ་ཀྱིས་བྲག་ངོས་སུ་ཡི་གེ་དྲུག་པ་བྲིས། ༼༡༥༣༽

 འཕགས་ཡུལ་གྱི་མ་ཧཱ་པཎྜི་ཏ་རྡོ་རྗེ་གདན་ས་ཆེན་པོས་རྒྱ་གར་གྱི་ཕྱོགས་སུ་བསྟན་པ་སྤེལ་བར་ཕེབས་དགོས་པའི་སྤྱན་འདྲེན་ཞུ་ཡིག་དང༌། པཎྜི་ཏ་སྒྲ་ཅན་ཟིན་གཞོན་ནུ་དང་མ་ག་དྷའི་རྒྱལ་པོ་བཅས་ཀྱིས་སྤྱན་འདྲེན་ཞུ་ཡིག་ཕུལ། སྤོ་བོའི་ཕྱོགས་སུ་བྲེ་བོ་ཆུ་མདོར་རྣམ་རྒྱལ་གླིང་གི་དགོན་པ་བཏབ། བླ་མ་འོད་ཟེར་རྒྱལ་མཚན་བསྐོས། སྤོ་ཀོང་གི་འཁྲུགས་རྩོད་བསྡུམས། རྗེ་འདི་ཉིད་ཀྱིས་དུས་རྒྱུན་འཇིག་རྟེན་གྱི་གཏམ་མི་གསུང་ཞིང་ཆོས་ཀྱི་འབེལ་གཏམ་ཁོ་ནས་དུས་འདའ་བ་དང༌། ཕལ་ཆེར་ཐུགས་དམ་ཐུན་བཅད་མཛད་པ་ལས་སྐྱོ་སངས་རི་གཟིགས་སོགས་མི་མཛད།

 སྒར་དཔོན་རྣམས་ཀྱང་ཚོང་མི་བྱེད། ཡོ་བྱད་མི་གསོག །བསྐྱེད་རྫོགས་ཀྱི་ཉམས་ལེན་དང་ཆོས་དྲུག་གི་ཐུགས་དམ་བཟུང་བ་ཁོ་ནར་བྱུང༌། བུ་ཚ་ཕྱག་གཡོག་རྣམས་ཀྱིས་ཀྱང་ཡི་དམ་གྱི་བསྙེན་པ་དུང་ཕྱུར་གསུམ་བཞི་མ་ཐེབས་ན་མི་གྲངས་མི་བརྩི། སྒར་ནང་དུ་ཤ་ཆང་མི་ཁྱེར་བ་སོགས་ཀྱི་ཁྲིམས་ཤིན་ཏུ་ལེགས་པས་ཆོས་སྒར་ཆེན་པོའི་སྲོལ་བཙུགས། སྤོ་བོ་ཡེ་གོང་གི་མར་ཕུ་ཐང་དུ་དགོན་པ་བཏབ།

 རྒྱ་ནག་གི་ཏ་མིང་དགུ་པ་འདས་པའི་གསེར་ཡིག་པ་འབྱོར་ནས་གོང་མ་གཤེགས་པའི་སྨོན་ལམ་དང་ཁྲི་ཐོག་ཕེབས་པའི་བཀྲ་ཤིས་མཛད། ཚོ་བ་སོ་དགུའི་ཁྱུང་པོ་རི་བོ་ཆེ་དང་ནུབ་ཆོས་ལུང་གི་ཡང་དགོན་སྟག་ཆོས་བྱང་ཆུབ་གླིང་སོགས་སུ་སྒྲུབ་སྡེ་བཙུགས། པཎ་ཆེན་ཤཱཀྱ་མཆོག་ལྡན་སོགས་མཁས་པའི་དབང་པོ་རྣམས་ལ་ཆོས་ཀྱི་ཟབ་གནད་བཀྱེ་བར་མཛད། དེ་ནས་དབུས་སུ་ཕྱག་བཏེག །མོན་ནས་གཏེར་སྟོན་པདྨ་གླིང་པ་དང༌། ནུབ་མོན་གྱི་རྒྱལ་པོ་སོགས་མཇལ་དུ་ཕེབས། གཏེར་ལས་དྲངས་པའི་དམ་རྫས་དང་རྒྱལ་བ་ཉིད་ཀྱི་ལུང་བསྟན་གྱི་ཡི་གེ་སོགས་ཕུལ། གཞན་ཡང་ཁ་ཆེ་ཁྲི་བརྟན་རྒྱལ་པོ། བལ་པོ་ཁུ་སྤོམ་རྒྱལ་པོ། པུ་རང་གངས་ཀྱི་རྒྱལ་པོ། གུ་གེའི་གཡའི་རྒྱལ་པོ། མང་ཡུལ་ཆབ་ཀྱི་རྒྱལ་པོ། གློ་བའི་རྒྱལ་པོ། ལ་སྟོད་ལྷོ་བྱང་རྒྱལ་པོ། གཙང་སྟོད་རྒྱལ་པོ་སེང་གེ་རྩེ། རྒྱང་མཁར་རྩེ་བ་སོགས་ཀྱིས་ཇ་འདྲེན་གསེར་ཡིག་པ་བསླེབས། ཆོས་རྗེ་སྨོན་ལམ་པ་དང་མཁས་པ་ལེགས་ཆོས་པ་སོགས་ཀྱིས་གཙོས་པའི་སེར་འབྲས་དགེ་གསུམ། བདེ་སྐྱོར་ཟུལ་གསུམ་སོགས་དགེ་སློང་ཁྲི་ཕྲག་དུ་མས་སེར་སྦྲེང་གིས་བསུས།

 རྣམ་ཐར་རིན་ཆེན་ཕྲེང་བ་ལས། རྒྱལ་བ་བྱམས་པས་ལུང་བསྟན་ཏེ། ཇོ་བོ་ཤཱཀྱ་མུ་ནེ་འདི་ནག་གྲོང་གི་དབུས་ས༢ུ་བཞུགས་པ་འདིས་བསྟན་པ་སྤྱི་ཉམས། ཁྱད་པར་བོད་དུ་ཉམས། ཇོ་བོའི་སྐུ་འཁོར་དུ་དགེ་འདུན་གཙང་སེང་ངེ་བའི་སྡེ་ཞིག་གྲུབ་ན་བསྟན་༼༡༥༤༽པ་སོས་པར་འགྱུར་གསུངས་པ་ལན་གསུམ་དུ་གསན་པས་དེ་ལྟ་བུ་ཞིག་ཐུགས་ཀྱི་དགོངས་ཀྱང་གཞིས་ཀཾ་སྣེལ་པ་ཁོ་རང་ཆགས་པ་ནས་བཟུང་དྲུང་ན་རིམ་གསུམ་གྱི་སྦྱིན་བདག་ཡིན་རུང་གཞན་དབང་གིས་བཀའ་མ་སྒྲུབ་པས། བར་སྐོར་གྱི་ཕྱིར་དགེ་འདུན་བཞུགས་པ་ནི་མ་གྲུབ། འོན་ཀྱང་བྱམས་པའི་བཀའ་མ་བཅག་པ་ཙམ་མཛད་པར་དགོངས་ནས་ཀརྨ་གྲྭ་ཚང་གི་བཞུགས་གནས་སུ་ཆོས་སྡེ་བཏབ་པ་ན་སྐྱེས་བུ་གསུམ་ལས་གང་རུང་གི་ལམ་རྒྱུད་ལ་སྐྱེས་ངེས་ཀྱི་དམ་པ་འགའ་ཟུང་ཡང་སོ་སོ་ན་ཡོད་པར་གདོན་མི་ཟ་མོད་ཀྱི་དེ་དག་ལ་ནི་སུས་ཀྱང་ཉན་པར་མི་སྤྱོད། སྙིགས་དུས་ཀྱི་ཆོས་བྱེད་ཟེར་ནས་དགེ་སྦྱོར་དང་བྲམ་ཟེ་ཟང་ཟིང་ཁོ་ནར་འདུ་ཞིང་ཁྱིམ་ལ་འཕྲེན་པ་འབའ་ཞིག་པ་དེ་དག་ཡིད་འདུས་རིས་ཀྱིས་མངོན་པར་དཀྲུགས་ཏེ་རབ་བྱུང་གི་རྟགས་ཀྱི་ཕྱི་ཤུན་གོ་མཚོན་ཅི་རྙེད་བསྡུས་པས་གྲས་ཀྱི་གཡུལ་བཤོམས་པར་རྩོམ་པ་ན། དད་ལྡན་དུ་མས་འདི་ལྟར་ལ་ལན་དང༌། སྲུང་བའི་སྟ་གོན་བྱེད་ན་སྒར་ས་ཁོ་ན་ཉིས་སྟོང་དུ་ཉེ་བ་ཞིག་འདུག་པར་ཕྱག་མཛོད་དུ་འབུལ་བའི་གྲི་ཁྲབ་ཀྱི་དོད་བཤིག་ནའང་ཁེངས་པ་འདྲ་བས་བན་དམག་ཕྱེད་དང་ལྔ་བརྒྱ་ཙམ་ཞིག་ལན་གྱིས་གཞི་ལ་བསླེབས། བཀའི་གནང་བ་ཞུས་ཀྱང༌། འོ་སྐོལ་སུ་ལ་ཡང་གནོད་པ་མི་བྱེད་པའི་སངས་རྒྱས་ཀྱི་རིང་ལུགས་པ་ཡིན་ཕྱིར། མཚམས་མེད་ཀྱི་ལས་ཀྱིས་རྒྱལ་བསྟན་ལ་རྨ་མི་འབྱིན་གྱི་ཁྱོད་རང་སུ་ཡིན་ཡང་ང་ཡི་འཁོར་ཡིན་ན། ན་ཅོ་གེ་སྡོད་ཅིག་གསུངས་ཏེ་ཇི་མི་སྙམ་པར་བཞུགས། ནང་པར་གློ་བུར་དུ་སེར་དམག་ལྔ་བརྒྱ་ཙམ་བཤམས། རྨོག་མེད་པ་རྣམས་ལྷུང་བཟེད་མགོར་གྱོན། རྟེན་ཁེབས་ལ་གདུང་དར་བྱས་ཏེ་འོང༌། སེ་ར་བ་སོགས་འུ་ལག་མང་དུ་ཁྲིད་དེ་འོང་བས་སྒར་པ་སུས་ཀྱང་བཀའ་ལས་མ་འདས་ཤིང་གཡོ་འགུལ་མ་བྱུང་བས་སྒར་ལ་གནོད་མ་ནུས་པར། ཆོས་སྡེ་མཁར་ལས་སྐྱེས་བུ་རེ་གཉིས་ཟིན། ཕལ་ཆེར་མ་ཟིན་པ་རྣམས་བཤིགས་བསྲེག་བྱས། འདི་ཐོབ་པས་སྐྱེ་བོ་ལྷ་མི་ཐམས་ཅད་ཡིད་འཁྲུགས། དྲུང་ཞྭ་དམར་བའི་སྐུ་འཁོར་ལྷ་འབངས་ཆེ་ཤོས་རྣམས་ནས་ཀྱང་འདི་ལྟར་བཏང་སྙོམས་སུ་འཇོག་པ་མི་འོང་པས་འདིའི་ཁག་ཁོང་རྣམས་ཁོ་ནས་བྱེད་ཞུ་བ་དང༌། གཞན་ཡང་དད་ལྡན་གྱི་སྦྱིན་བདག་དུ་མ་དང༌། བྱ་ས་ཁྲིད་དཔོན་སོགས་ཀྱིས་བསྟན་ལ་ཐོ་མཚམས་པ་འདིར་མངོན་སུམ་དུ་ཉེས་ཆད་འབེབས་དགོས་པར་གདོན་མི་ཟ་བས་ངེད་རྣམས་ནས་ཐལ་བར་བགྱིད་ཅེས་དང༌། ཀོང་པོའི་སྦྱིན་བདག་ཐམས་ཅད་ཀྱིས་དམག་འཆའ་བར་ཞུ་བ་དང༌། ས་༼༡༥༥༽སྐྱོང་དོན་ཡོད་པ་དང༌། ལྕགས་མོ་འོད་ཟེར་སོགས་ཀྱིས་ངེད་རང་གི་མངའ་ཞབས་སུ་འདི་འདྲའི་ཆོས་ལུགས་གཅིག་ཀྱང་མི་འཇོག་པས་གནང་བ་ཞུ་བ་བཅས། དེ་ཐམས་ཅད་ལ་ངེད་སུ་ལ་ཡང་གང་ཕན་ལས་གནོད་པ་མི་བྱེད། ཁྱེད་གྲྭ་ཡོན་བདག་གིས་ཀྱང་ཆོས་བཞིན་བསྟན་པ་ལྟར་བྱས་ན་ངེད་ཀྱི་དགོངས་པ་རྫོགས། ངེད་ལ་དམིགས་ནས་གཞན་ལ་གནོད་པ་བྱས་ན་ངེད་ཀྱི་ཞབས་ཏོག་མ་ཡིན་གསུངས་ནས་དམ་པའི་ཆོས་འབའ་ཞིག་པའི་བཀའ་ནན་གྱིས་ཡང་ཡང་བསྡམས་པས་ཁ་ཅིག་ལེགས་སོ་ཕུལ་ཞིང་དད་པ་བླ་ལྷག་པར་སྐྱེས། ཞྭ་དམར་བའི་སྐུ་འཁོར་ཕྱོགས་རྣམས་དང༌། བྱ་ས་ཁྲི་དཔོན་སོགས་ནས། ཁྱེད་བསྟན་པའི་བདག་རྣམས་བསྟན་པ་མི་སྲུང་ན་ངེད་ཚོ་ལ་འདྲ་ཉན་ཆུང་ཟེར་བའི་ཐུགས་ཆད་མཐའ་ཡས་པར་མཛད། ཕྱིས་བྱ་ས་ཁྲི་དཔོན་གྱིས་འདི་ཐུགས་ལ་མནག་པ་ཁོ་ནས། ཡང་གོང་སྣེལ་གསུམ་དང་སྲིད་བཤིག་སྟེ་གཙང་སྲིད་མཛད་ནས་སྐྱིད་ཤོད་དུ་ཁྲི་དམག་གཉིས་གསུམ་བཏེགས་པའི་ཚེ། ཁོང་རྣམས་མ་བཟོད་ནས་རྗེ་ཞྭ་དམར་བ་ལ་སྐྱབས་ཞུས་ཀྱང༌། དྲུང་ཉིད་དུ་ཞུས་ཅིག་པར་བཀའ་སྩལ། དྲུང་རྩེ་ལྷ་སྒང་དུ་བཞུགས་པ་དེར་མྱུར་བའི་ཕོ་ཉ་བརྟོལ་ཏེ། བཀའ་ཤོག་ནན་ཅན་མཛད་པས་ཁྲི་དཔོན་པས་འདིར་ཡང་ཞུ་ཡིག་སྔ་ཕྱི་དང༌། ལ་རྒྱུས་མང་བར་གདའ་ཕྱི་བལྟས་རྗེ་ཞྭ་དམར་བས་སྐྱབས་པ་འདྲ་ཡང་ངོ་བོ་རྗེ་ཉིད་ཀྱིས་ཐུགས་རྗེས་སྐྱབས་པ་སྟེ། བྱེད་པ་པོ་དེ་དག་གི་ལུས་སྲོག་ལོངས་སྤྱོད་རྟེན་གནས་དང་བཅས་ལ་མི་འཇིགས་པའི་སྦྱིན་པ་བསྩལ་ཏེ། འཛམ་བུ་གླིང་གི་སྐྱེས་མཆོག་ནི། །ཉེས་པའི་ལན་ཡང་ལེགས་པ་ལྡོག །ཅེས་པའི་རྣམ་ཐར་མངོན་སུམ་དུ་བསྟན་པ་འདི་ལ་བསམ་གྱིན་སྙིང་ནས་མི་ཕྱེད་པའི་དད་པ་མི་སྐྱེ་བ་སུ་ཞིག །ཅེས་གསུངས་པ་ནི་ཚེ་ཏན་ཞབས་དྲུང་གི་བསྟན་རྩིས་ལས། རབ་བྱུང་བརྒྱད་པའི་ས་རྟ། ཕྱི་ལོ་༡༤༩༨ ལོར་གཙང་རིན་སྤུངས་པས་སྣེའུ་གདོང་བཏོན་ནས་ལྷ་སའི་སྨོན་ལམ་ལ་གསང་ཕུ་བ་དང་ཀརྨ་པ་སོགས་བསྡུས་ནས་སེ་འབྲས་ལ་གནོད། ཅེས་གསུངས་པས་འདི་ལོར་བྱུང་བའི་གནས་ཚུལ་ཡིན་ནམ་སྙམ།

 དེ་ལོ་ཆོས་གྲགས་རྒྱ་མཚོ་དགུང་ལོ་ཞེ་ལྔ་བཞེས། དེ་ནས་དགུང་ལོ་ཞེ་དགུ་པ་ཆུ་ཁྱི་ ༥༤༩༧ ལོའི་ལོ་གསར་སྨོན་ལམ་མཛད། ཤར་ཁ་ནས་གངས་པ་བླ་མ་དང་འདན་མ་གྲུབ་ཐོབ་སོགས་མདོ་ཁམས་ཀྱི་གྲྭ་རྒྱུན་རྣམས་ཀྱིས་ཇ་སིག་ཆེན་སྟོང་ཕྲག་དང་གསེར་དངུལ་སོགས་འབུལ་ཆེན་ཕུལ། དཔའ་བོ་ཆོས་དབང་ལྷུན་གྲུབ་ཀྱིས་ཀྱང་བཀའ་བཞིན་དྲོ་བོ་ལུང་དུ་སྒྲུབ་སྡེ་དང་སྲས་མཁར་ལ་༼༡༥༦༽ཞིག་གསོ་མཛད་པས་ཁོང་གིས་སྐྱོང་དགོས་པའི་བཀའ་གནང༌། དགུང་ལོ་ལྔ་བཅུ་པ་ཆུ་ཕག་ ༥༤༩༨ ལོར་དཔའ་བོ་འདས། ཞྭ་དམར་བཞི་པས་ཡངས་པ་ཅན་དང་ལྷ་སར་ཐུབ་བསྟན་ཆོས་འཁོར་བཏབ། ཟླ་བདུན་པ་ལ་ལྷ་སར་སྤྱན་དྲངས། ཇོ་བོའི་སྐུ་འཁོར་དུ་དགེ་འདུན་གཙང་ཧྲུག་པ་ཅིག་གནང་བཞེད་ཀྱང་སྡེ་པ་རང་གི་ཐུགས་བཞེད་ཀྱིས་པོ་ཊ་ལའི་རི་ལོགས་ལ་ཆོས་སྡེ་འདེབས་པར་ཞུས་པ་བཙན་ཆེས་པ་རང་དགོངས་ནས་དྲུང་གིས་བཀས་མ་གནང༌། ལྷ་སའི་ཤར་དུ་ཐུབ་ཆེན་ཆོས་འཁོར་གྱི་ཆོས་སྡེའི་རྨང་བཏིང༌། དེ་ནས་རིམ་གྱིས་དྭགས་པོའི་གཞུང་ནས་བརྒྱུད། ཀོང་པོར་སྤྱན་དྲངས། དགུང་ལོ་ང་གཅིག་པ་ ༥༤༩༩ ལོའི་ལོ་གསར་རྩེ་ལྷ་སྒང་དུ་མཛད། གོ་ཤྲི་སྐུ་ཁམས་སུ་བཏེག་པ་བཀས་མ་གནང་སྟེ་རྒྱལ་ཚབ་ཏུ་བསྐོས། སྐུ་ཚེ་རིང་ཞིང་བསྟན་པའི་དོན་དུ་ལོ་གསུམ་སྐུ་མཚམས་དམ་པོར་བཞུགས་རྒྱུ་བྱས་ཤིང༌། གཟིམས་ཁང་སྒྲོམ་ཞིག་མཛད་ནས་བཞུགས། སྡེ་བདུན་ལ་ལྷ་ཤཱཀ་རྒྱན་སོགས་རྒྱ་འགྲེལ་དུ་ཇི་ལྟར་བཀྲལ་བ་ཐམས་ཅད་མདོར་བསྡུས་པས་བརྗོད་དེ་ཚད་མའི་ལེགས་བཤད་ཀྱི་ཆུ་བོ་ཀུན་འདུས་རིག་པའི་གཞུང་ལུགས་ཀྱི་རྒྱ་མཚོ་ཞེས་བྱ་བ། བོད་གཞུང་གང་ལ་ཡང་མ་ལྟོས་པར་རང་སྟོབས་ཀྱིས་མཛད། གཞན་ཡང་མངོན་རྟོགས་རྒྱན་འགྲེལ་འཇིག་རྟེན་གསུམ་གྱི་སྒྲོན་མེ། འདུལ་བ་གཞི་གསུམ་ཆོ་ག །གསང་འདུས་མི་བསྐྱོད་པའི་མངོན་རྟོགས། བསྟོད་ཚོགས་སྣ་ཚོགས་པ་སོགས་བསྟན་བཅོས་ཁྱད་པར་ཅན་མང་དུ་མཛད།

 སྐུ་མྱ་ངན་ལས་འདའ་ཁར། ཆོས་གྲགས་རྒྱ་མཚོ་དགུང་ལོ་ང་གསུམ་པ་མེ་སྟག་ ༥༥༠༡ ལོའི་མཇུག་ཏུ་ཀོང་པོ་བ་རྣམས་ཀྱི་ཞུ་ནན་ཆེས་པས་ཟླ་བ་དང་པོའི་ཚེས་བཅུ་གཉིས་ནས་ནང་མཇལ་ཅི་རིགས་པ་དང༌། བཅུ་བཞི་པ་ལ་ལྷ་སྡེ་མི་སྡེའི་ཁྲོམ་ཆེན་པོ་འབུམ་ཕྲག་ཏུ་ལོངས་པ་ཚོགས་པའི་ཁྲོམ་ཆེན་པོར་ཆོས་ཁྲིར་ཕེབས་ཏེ། ཁོ་བོའི་སྤྲུལ་སྐུ་བསྡུས་ཟིན། འདི་ལོངས་སྤྱོད་རྫོགས་པའི་སྐུ་ཡིན་གསུངས་ནས། འཁོར་ལོས་བསྒྱུར་བའི་ཆ་བྱད་ལ་མུ་ཏིག་གི་དབུ་རྒྱན་ལ་སོགས་པའི་རྒྱན་དྲུག་བཞེས་ཏེ་ཐམས་ཅད་ལ་ཞལ་མཇལ་གནང༌།

 དེའི་དགོང་མོར་ཞལ་ཆེམས་ཕྱག་བྲིས་གསོལ་ཅོག་སྟེང་བཞག་གནང་སྟེ། ཐོ་རེངས་དུས་སྐུ་མྱ་ངན་ལས་འདས་ཚུལ་བསྟན། དེའི་ཚེ་ས་གཡོ་བ་དང༌། འཇའ་འོད་མེ་ཏོག་གི་ཆར་སོགས་ངོ་མཚར་བའི་ལྟས་མང་པོ་བྱུང༌། སྐུ་གདུང་ཞུགས་ལ་ཕུལ་བས་རིང་བསྲེལ་ཁ་དོག་སྣ་ཚོགས་དང༌། ལྷག་པར་སྐུའི་སྒལ་ཚིགས་དང་སྐུ་རྩིབ་སོགས་མི་འཐོར་བར་ཉ་ཕྱིས་ཀྱི་ཁ་དོག་༼༡༥༧༽ལྟར་ཞལ་བཅུ་གཅིག་དང༌། ཕྱག་གི་རི་མོ་བཅས་ཆེས་གསལ་བའི་སྤྱན་རས་གཟིགས་བཅུ་གཅིག་ཞལ་གྱི་རྣམ་པ་ངོ་མཚར་བའི་རྟེན་དུ་བྱོན་པ་རྒྱལ་ཚབ་སྤྲུལ་པའི་སྐུས་རྩེ་སྒང་དུ་གསེར་གདུང་རིན་པོ་ཆེ་བསྒྲུབས་པར་བཞུགས་སུ་གསོལ།

 འབྲེལ་ཚད་དོན་དང་ལྡན་པའི་སློབ་མའི་མཆོག་རྣམས་ནི། རྒྱལ་ཚབ་སྤྲུལ་སྐུ་བཀྲ་ཤིས་རྣམ་རྒྱལ། སྤྱན་སྔ་རིན་པོ་ཆེ་ཞྭ་དམར་བཞི་པ། གདན་ས་གནོན་པའི་སྐྱེས་ཆེན་བན་ཆེན་སངས་རྒྱས་གཉན་པ་སོགས། སྐུ་གསུང་ཐུགས་ཡོན་ཏན་ཕྲིན་ལས་ཀྱི་གདན་ས་ཁག་ལྔའི་ཁྲི་ཟུར། ཕག་གྲུའི་སྤྱན་སྔ་ཚེས་གཉིས་པ། འབྲི་གུང་དབང་རིན་པོ་ཆེ། འབྲི་གུང་ཆོས་རྗེ་ཀུན་དགའ་རིན་ཆེན་མཆེད་གསུམ། སྒམ་པོའི་སྤྱན་སྔ་སྣེའུ་ཐང་པ། སི་ཏུ་གཉིས་པ་བཀྲ་ཤིས་རྣམ་རྒྱལ། རྟོགས་པ་དོན་གྱི་བུ་སློབ། རྗེ་བཙུན་སྐྱ་སེ་རྟོགས་ལྡན། གྲུབ་ཆེན་ཆུ་འཁུར་བ། གཞག་བླ་མ་ཀུན་དགའ་དཔལ། འདན་མ་གོ་ཤྲི་བསོད་ནམས་བཀྲ་ཤིས། ཟུར་མང་བྱ་བྲལ། དུལ་མོ་བཀྲ་ཤིས་འོད་ཟེར། རྒྱ་སྟོན་བྱ་བྲལ། ཀུན་སྤངས་པ། བླ་མ་གྲགས་རྒྱལ་པ། པཎྜི་ཏ་ཆེན་པོ་ཤཱཀྱ་མཆོག་ལྡན། མི་ཉག་རབ་འབྱམས་པ་མགོན་པོ་དཔལ། ངོ་ཁྲོ་རབ་འབྱམས་པ་དབང་ཕྱུག་དཔལ། སྨུག་ལ་པཎ་ཆེན་ངག་དབང་གྲགས་པ། ཀརྨ་ཕྲིན་ལས་ཆེན་པོ། དྭགས་པོ་རབ་འབྱམས་པ་ཆོས་རྒྱལ་བསྟན་པ། དྭགས་པོ་རབ་འབྱམས་པ་གསུང་རབ་མང་ཐོས། སྡེ་བདུན་པ་དབང་ཕྱུག་རྒྱལ་མཚན། དུས་ཞབས་པ་ཤཱཀྱ་དབང་ཕྱུག །སྒོམ་སྡེ་ནང་ཡ་གཉིས་ཀྱི་གདན་ས་པ་ལ་སོགས་ལས་སྐལ་ཅན་གྱི་བླ་དཔོན་ཆེན་པོ་དུ་མ། རྒྱལ་རིགས་ཆེན་པོའི་མཁས་གྲུབ་མང་པོ། སྦས་པའི་རྣལ་འབྱོར་དང༌། ཁྱིམ་པའི་ཚུལ་ཅན་གྱི་རྣལ་འབྱོར་དབང་ཕྱུག་བཅས་གྲངས་ཀྱིས་མི་ལངས་པར་བྱོན་པ་ལས་སངས་རྒྱས་གཉན་པ་གྲུབ་ཐོབ་ཀྱིས་དོན་བརྒྱུད་ཀྱི་གསེར་ཕྲེང་འཛིན་པའོ། །

 ༧ཀརྨ་སྐུ་ཕྲེང་བརྒྱད་པ་མི་བསྐྱོད་རྡོ་རྗེ་ནི་བདུན་པ་ཆོས་གྲགས་རྒྱ་མཚོ་སྐུ་གཤེགས་ནས་ལོ་གཉིས་ཀྱི་ཐོག་རབ་བྱུང་དགུ་པའི་མེ་ཡོས་ ༥༥༠༢ ལ་འཁྲུངས།

༄༅། །ཀརྨ་པ་སྐུ་ཕྲེང་བརྒྱད་པ་མི་བསྐྱོད་རྡོ་རྗེའི་རྣམ་ཐར།

༼༡༥༨༽ཀརྨ་པ་སྐུ་ཕྲེང་བརྒྱད་པ་མི་བསྐྱོད་རྡོ་རྗེ་ནི། རྗེ་བདུན་པས་དྲུང་སི་ཏུ་རིན་པོ་ཆེར་སྐུ་འདའ་ཁའི་སྔ་གོང་ནས་ངོམ་གྱི་གནས་དང༌། ཡབ་ཡུམ་སོགས་ཡང་སྲིད་སྤྲུལ་པའི་སྐུ་འབྱོན་རྒྱུའི་ཞལ་ཆེམས་བྲིས་བཀའ་རྒྱ་མ་བསྩལ་བའི་དགོངས་དོན་ལྟར། རབ་བྱུང་དགུ་པ་འགོ་ཚུགས་པའི་མེ་ཡོས་རབས་ལོ་༥༥༠༢། ཕུག་ལུགས་༢༣༨༨། ཕྱི་ལོ་༡༥༠༧། ཟླ་བཅུ་གཅིག་པའི་ཡར་ཚེས་བཞིའི་སྔ་དྲོར། དཔལ་ཀརྨའི་གདན་ས་ཆེན་པོ་དང་ཉེ་བར་ངོམ་ཆུའི་བརྒྱུད་གཡས་ལུང་དཀར་ཏི་ཕུག །བྲེ་བྲག་ས་ཏམ་གྱི་གྲོང་དུ། ཡབ་ཨ་འབྱམས་དང་ཡུམ་ལྡོང་མཁའ་སྤྱོད་ཀྱི་དབོན་པོ་ལྡོང་བཟའ་བླ་མ་སྒྲོན་གཉིས་ཀྱི་སྲས་སུ་སྐུ་བལྟམས། ལྷུམས་སུ་ཞུགས་སྐབས་འོད་ཀྱི་གོང་བུ་སྐར་ཁུང་ནས་སིལ་སྒྲ་དང་བཅས་ནང་དུ་སོང་ནས་ཐམས་ཅད་ཉི་མ་ཤར་བ་ལྟར་བྱུང༌། ཡབ་ཡུམ་དང་ཡུལ་སྡེ་ལ་ངོ་མཚར་བའི་རྨི་ལམ་དང་ལྟས་དཔག་མེད་བྱུང༌། སྐུ་བལྟམས་མ་ཐག་དྲི་བཟང་གིས་ཁྱབ་པ་དང་ང་ནི་ཀརྨ་པའོ་ཞེས་གསུངས། ཞག་བཅུ་གསུམ་ཐོག་ཡར་བཞེངས་ནས་གར་མཛད། ཟླ་ངོ་བདུན་བཞེས་སྐབས་ཆབ་མདོའི་རི་བོ་ཆེར་ཕེབས། དེ་ནས་བཟུང་བསླབ་སྟོན་གནང་བ་དང་མངོན་མཁྱེན་གསུངས། ལ་ལར་ཡིག་དྲུག་གི་དགེ་སྐུལ་མཛད་པ་སོགས་ཀྱིས་སྐྱ་སེར་ཐམས་ཅད་དད་པ་ཐུན་མོང་མ་ཡིན་པ་སྐྱེས། ཁམས་ཕྱོགས་ཀྱི་ཡུལ་མི་ཐམས་ཅད་ཀྱིས་རྒྱལ་བ་ཀརྨ་པའི་སྤྲུལ་སྐུ་ཡིན་པར་ཐག་བཅད།

 ཀརྨ་པ་དགུང་ལོ་བཞི་པ་ལྕགས་རྟ་ ༥༥༠༥ ལོར་དྲུང་སི་ཏུ་པ་རྒྱལ་སྲས་བཀྲ་ཤིས་དཔལ་འབྱོར་པས་རྟེན་སྒམ་ནས་ཕྱག་བྲིས་བཏོན་ཏེ་གཟིགས་པས་རྒྱ་ཚབ་རིན་པོ་ཆེའི་བཀའ་དང་མཐུན་པས་ངོས་འཛིན། དེ་ནས་གོང་མའི་ན་བཟའ་གོས་ཆེན་ཞིག་དང་ཆུ་འཁུར་བའི་ན་བཟའ་གོས་ཆེན་ཞིག་གཤིབས་པ། ན་བཟའ་དེ་ངོས་འཛིན་མཛད། གཙུག་ཞྭ། ཞྭ་སེར་སྒོམ་ཞྭ་རྟ་རྨིག་མ་ཞིག་རྣམས་དྲུང་དུ་བཞག་སྟེ། ཞྭ་གང་གསོལ་ཞུས་པས་གཙུག་ཞྭ་དེ་བཞེས་ནས་གཞན་གཉིས་ཕྱིར་དོར།

 ཀརྨ་པ་དགུང་ལོ་ལྔ་པའི་ལྕགས་ལུག་ ༥༥༠༦ ལོར་དབོན་པོ་དགའ་བས་ཨ་མདོ་བུ་ཀརྨ་པ་ཡིན་པ་འདྲ་ཞུས་པས། ཀརྨ་པ་ང་ཡིན། ཨ་མདོའི་བུ་ཟུར་མང་སྐུ་སྐྱེའི་སྐྱེ་བ་ཡིན། ཁོང་ངའི་གྲྭ་པ་ཡིན་གསུངས།

 ཀརྨ་པ་དགུང་ལོ་དྲུག་པ་ཆུ་སྤྲེལ་ ༥༥༠༧ ལོར་ཉིན་ཞིག་ཡུམ་ལ་ཀརྨ་ན་སི་ཏུ་པ་འདས་ཡོད་གསུངས། ཞག་བཅོ་ལྔ་ན་དྲུང་པ་༼༡༥༩༽གཤེགས་ཟེར། འདི་ལོར་ཞྭ་དམར་བཞི་པའི་མདུན་དུ་དཔའ་བོ་གཙུག་ལག་ཕྲེང་བ་རབ་ཏུ་བྱུང༌། ཟླ་བཅུ་གཉིས་པའི་ཚེས་བཅོ་ལྔ་ལ་རྫོང་གསར་ནས་བཏེག་སྟེ། འོ་མའི་ལུང་གི་སྐུ་འདྲ་ལ་ཕྱག་ནས་མཛད། ནམ་ཟླ་དགུན་ལ་ཁུ་བྱུག་དང་འབྲུག་སྐད་ལན་གསུམ་རེ་གྲགས། ཀརྨ་པ་དགུང་ལོ་བདུན་པའི་ཆུ་བྱའི་ ༥༥༠༨ ཟླ་དང་པོའི་ཚེས་གཅིག་ལ་སྒར་དུ་ཕེབས། ཧོར་ཟླ་གཉིས་པའི་ཚེས་བཅུ་བཞིའི་ཉིན་རྒྱལ་ཕུར་གྱི་འགྲུབ་སྦྱོར་ལ་སེང་གེའི་ཁྲི་ཆེན་པོར་ཕེབས་ཏེ་བཀྲ་ཤིས་ཀྱི་མངའ་གསོལ། འབྲུག་ཆེར་གྲགས་ཤིང་མེ་ཏོག་གི་ཆར་དང་འཇའ་འོད་བྱུང༌། སྔར་མཐོང་མ་མྱོང་བའི་བྱ་ངོ་མཚར་ཅན་ཞིག་བྱུང་ནས་རེ་ཞིག་བསྡད། སྒར་པ་ཐམས་ཅད་ཀྱིས་ཐུན་མོང་མ་ཡིན་པའི་དད་པ་སྐྱེས་ནས་གདན་ས་གོང་འོག་ཀུན་ཏུ་གཏམ་སྙན་གྱི་གསེར་ཡིག་བཀྲམ། བདག་ཉིད་ཆེན་པོ་པདྨ་འབྱུང་གནས་ཀྱིས་མི་བསྐྱོད་རྡོ་རྗེ་ཞེས་པའི་མཚན་གསོལ། ས་གའི་ཚེས་བཅུ་གསུམ་ལ་རྒྱལ་ཚབ་རིན་ཆེན་བཀྲ་ཤིས་རྣམ་རྒྱལ་ལས་ཐེག་པ་ཆེན་པོའི་བསྙེན་གནས་ཀྱི་སྡོམ་པ་གསན་ཏེ། ཆོས་ཀྱི་གྲགས་པ་དཔལ་བཟང་པོ་ཞེས་པའི་མཚན་གསོལ། རྟ་ནག་ལྕག་རལ་ཅན་གྱི་དབང་ཕུལ། དེ་ནས་ཡི་གེ་འབྲི་ཀློག་བསླབས། བླ་མ་གཅོད་པ་རབ་ཏུ་བྱུང༌། རྔོགས་དུ་ཆོས་འཁོར་བཀྲ་ཤིས་གླིང་བཏབ། ཕ་ཝང་ཞིག་ལ་ཞབས་རྗེས་བཞག །དེ་ནས་མདོ་ཁམས་ཤར་ཕྱོགས་སུ་ཆིབས་ཁ་བསྒྱུར། ཆབ་མདོའི་རི་བོ་ཆེ་པས་ཇ་འདྲེན་ཞུས། དེ་ཕྱོགས་ཀྱི་ཁ་མཆུ་བསྡུམས། ས་སྒང་གི་གདན་སར་བསྟན་པ་རྒྱལ་མཚན་དང་རི་ནེ་དགོན་དུ་དཔལ་ལྡན་བཀྲ་ཤིས་བསྐོས། འོག་མིན་ཀརྨར་ཕེབས། སུམ་པའི་སྡེ་བ་ཟླ་གྱིང་ཐང་དང་ཀརྨ་པའི་འཁྲུག་པ་བསྡུམས། དེ་ནས་མདོ་ཁམས་མཆོད་རྟེན་མཐོང་གྲོལ་དུ་ཕེབས། སོ་རུབ་སོགས་ཀྱིས་མཇལ།

 ཀརྨ་པ་དགུང་ལོ་བརྒྱད་པ་ཤིང་ཁྱི་ ༥༥༠༩ ལ་ནང་ཆེན་ཟུར་མང་དུ་ཕེབས། ཟུར་མང་བདེ་ཆེན་རྩེ་ནས་བཀའ་བརྒྱུད་བླ་མ་རྣམས་ཀྱིས་ཞལ་གཟིགས། དེ་ནས་སྨན་ཆུང་དགོན་དང་རྙིང་ཐང་དུ་ཕེབས། ནང་ཆེན་ཚང་གསར་གུ་ཤྲི་བཀྲ་ཤིས་རྒྱ་མཚོ་སོགས་ཀྱིས་མཇལ། ལྕི་བྱམས་རང་བྱོན་རྣམས་མཇལ། ཞབས་རྗེས་བྱོན། ཡང་ཟུར་མང་བདུད་རྩི་དིལ་དང་རུ་དགོན་དུ་ཕེབས། ནང་ཆེན་གུ་ཤྲི་སངས་རྒྱས་གྲགས་པ་དང་གུ་ཤྲི་བསོད་ནམས་བཟང་པོ་ཁུ་ཚན་གཉིས་བྱོན་ཏེ། བླ་མས་ནང་ཡ་གཉིས་ཀྱི་ཁ་མཆུ་བསྡུམས། དེ་ནས་བྱ་ཤུལ་སྐྱེ་སྐུ་མདོའི་ཕྱོགས་སུ་ཕེབས། འབྲི་གུང་སྒྲོལ་མ་བྲག་རྩར་རྗེ་བཙུན་སྒྲོལ་མའི་ལྷ་ཚོགས་ཀྱིས་ཞལ་༼༡༦༠༽གཟིགས། ཆུ་མཚོ་གཤོངས་སུ་སྐྱུ་ར་དགེ་འདུན་སེང་གེ་ཡིས་གདན་དྲངས། བྱ་ཤུལ་སྨད་ཀྱི་སྡེ་དགུ་དགོན་ནམ་འདམ་དཀར་དགོན་དུ་ཕེབས། དེར་བན་ཆེན་སངས་རྒྱས་མཉན་པ་ ༥༤༤༠ - ༥༥༡༤ དང་འདམ་དཀར་དུལ་མོ་བཀྲ་ཤིས་འོད་ཟེར་རྣམ་གཉིས་ཀྱིས་མཇལ། ལྕགས་མ་ནང་སོ་འོད་ཟེར་ཡང་ཕེབས། རྗེ་དེ་དག་ལ་མི་ཕྱེད་པའི་དད་པ་འཁྲུངས་ནས་རྗེས་སུ་འཛིན་པའི་གསོལ་བ་བཏབ་དེར་སྒ་སྟག་མགོའི་རིང་བསྲེལ་གདན་དྲངས་པར་མཇལ། རྟེན་འདི་ད་ལྟའང་བཞུགས། དེ་ནས་ཨ་གྲོ་རྫོང་དཀར་དང་འབོམ་མཁར་དགོན། འདན་དྲན་ཐང་དུ་ཕེབས། ལྡན་མ་གྲུབ་ཆེན་པས་རྨ་འབྲི་བྱང་ཆུབ་གླིང་དུ་སྤྱན་དྲངས་ཏེ་ཞྭ་ཁྲ་ཅན་སྟོང་ཙམ་གྱིས་བསུས། ཏྲེ་ཁང་དམར་དང་ཉག་རོང་མཚོ་ཁ། ཆོས་འབྱུང་གོང་འོག་སོགས་སུ་ཕེབས་ཏེ་འགྲོ་དོན་རྒྱ་ཆེར་མཛད།

 ཀརྨ་པ་མི་བསྐྱོད་རྡོ་རྗེ་དགུང་ལོ་བཅུ་པ་མེ་བྱི་ ༥༥༡༡ ས་གའི་ཚེས་གསུམ་ལ་འབྲུག་གྲགས། རི་ཐམས་ཅད་ངུར། འཇའ་འོད་ཀྱི་དྲ་བ་བྲེས། མེ་ཏོག་གི་ཆར་བབས། གླང་པོ་ཆེས་ཐག་པ་བཅད་ནས་སྒར་དུ་ཕྱིན་ཏེ་བླ་མར་ཕྱག་འཚལ་བ་སོགས་བཟང་ལྟས་བསམ་གྱིས་མི་ཁྱབ་པ་བྱུང༌། དེ་ནས་འཇང་ཀ་བཞི་གཙོས་དམར་ཁྲི་ཚོ་ཙམ་གྱིས་བསྡུས་ཏེ་འཇང་རྒྱལ་དུ་གདན་དྲངས། འཇང་ས་ཐམ་གྱི་ཕོ་བྲང་གི་ཉེ་ལོགས་སུ་སྒར་བབས། ཕྱི་ཉིན་སྔ་བར་འཇང་རྒྱལ་དང་ཁོང་གི་ཁུ་བོ། ནུ་བོ་བཅས་ཀྱི་གླང་ཆེན་རེ་ཞོན། གཞན་གྱིས་རྟ་ཞོན། གདུགས་དང་རྒྱལ་མཚན། རོལ་མོ་སོགས་ཀྱིས་བཀོད་པ་བསམ་ལས་འདས། བླ་མའི་གུར་སྒོར་ནས་རྒྱལ་བློན་ཐམས་ཅད་ཀྱིས་ཕྱག་འཚལ། ལ་ཁ་ཚ་སྨྱོན་གྱིས་ལོ་ཙཱ་བྱས་ནས་ཁམས་འདྲི་ཞུས། འབུལ་བ་ཕུལ། དེ་ནས་བླ་མ་ཕོ་བྲང་དུ་སྤྱན་དྲངས་ཏེ་གསོལ་སྟོན་རྒྱལ་པར་ཕུལ། ལོ་བཅུ་གསུམ་བར་བོད་ལ་དམག་མི་བྱེད་པའི་ཁས་བླངས། ཞག་བདུན་ལ་བཞུགས། འཇང་རྒྱལ་གྱིས་རྒྱལ་བསྟན་སྤྱི་དང༌། ཁྱད་པར་དུ་དཀར་བསྟན་ལ་དད། བླ་མ་ཕེབས་ཉིན་ཁ་བར་དམག་གིས་བསྐྱལ། བླ་མས་ལོ་བདུན་ཙམ་ནས་སླར་ཕེབས་པར་ཞལ་གྱིས་བཞེས། དེ་ནས་རྒྱལ་ཐང་ཁང་གསར་དུ་ཕེབས་ནས་དགོན་པ་བཏབ། རིམ་པར་སྟག་ལུང་པའི་དགོན་རྫ་ཁོག་དང་དུས་མཁྱེན་གྱི་སྒྲུབ་གནས་སྦས་ཕུག་ཏུ་ཕེབས། སྐུ་འདྲ་གསུང་བྱོན་མ་དང་མཇལ། དེར་དུས་མཁྱེན་གྱིས་ཞལ་གཟིགས། བྱིན་གྱིས་བརླབས་པར་མཛད། དེ་ནས་ལི་ཐང༌། རབ་སྒང༌། ཉག་རོང༌། ཕག་མོ་རི། རྗེ་དོན་ལྡན་ཞབས་ཀྱི་གདན་ས་ཛ་ལནྡྷ་ར། མཁས་པ་མི་ལྔའི་དགོན་བཀའ་བཞིར་༼༡༦༡༽ཕེབས། དགེ་འདུན་སྟོང་གིས་བསུས། དེ་ནས་འགྲོ་མགོན་ཆོས་འཕགས་ཀྱིས་བཏབས་པའི་སྒའི་རིན་ཆེན་གླིང་དུ་ཕེབས། བན་ཆེན་སངས་རྒྱས་མཉན་པས་སྤྱན་དྲངས། ཟླ་བཅུ་གཅིག་ནང་སངས་རྒྱས་མཉན་པའི་དྲུང་དུ་དགེ་ཚུལ་བསྒྲུབས། འདུལ་བའི་སྐོར་རྣམས་གསན། ཤིང་རྟའི་སྲོལ་འབྱེད་གཉིས་ཀྱི་སེམས་བསྐྱེད་ཞུས། བྱང་ས་དང་སྤྱོད་འཇུག་སོགས་ཕྱོགས་རྣམས་གསན། འདུས་པ་སྡོམ་པ་སོགས་རྒྱུད་སྡེ་བཞིའི་དབང་རྒྱུད་བཤད་ཉན་མན་ངག་དང་བཅས་པ། དཔལ་དུས་ཀྱི་འཁོར་ལོའི་དབང་དང་སྦྱོར་བ་ཡན་ལག་དྲུག་གི་རྣལ་འབྱོར་ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་དང༌། ནཱ་རོ་ཆོས་དྲུག་གི་ཟབ་ཁྲི་སོགས་གསན། དེ་ནས་བེའུ་ཕྱུག་དང་ཁྲོ་མོ་ཁྲོ། བྱམས་གསར། ཏ་ཏི་དགའ་ལྡན་གླིང་དུ་ཕེབས། ཞིང་གི་ཏཱ་རྡོ་རྗེ་རྒྱལ་མཚན་གྱིས་དར་རྩེ་མདོར་སྤྱན་དྲངས། མི་རིགས་སྣ་ཚོགས་ཁྲི་ཕྲག་དུ་མར་ཆོས་འབྲེལ་གནང༌།

 དགུང་ལོ་བཅུ་གཉིས་པའི་ས་སྟག་ ༥༥༡༣ ལོར་སི་ཏུ་བསོད་ནམས་རྣམ་རྒྱལ་ཀརྨའི་གདན་སར་ཕེབས། གཙང་པའི་དབང་ཉམས་ནས་སེ་འབྲས་པ་སླར་ལྷ་སའི་སྨོན་ལ་ཚོགས་རྒྱུ་བྱུང༌། ༧རྒྱལ་བ་སྐུ་ཕྲེང་དང་པོ་དགེ་འདུན་རྒྱ་མཚོས། ༥༣༨༦ - ༥༤༦༩ ལྷ་སའི་སྨོན་ལམ་གྱི་ཚོགས་དབུ་མཛད། སྣེ་གདོང་མི་དབང་བཀྲ་ཤིས་གྲགས་པས་འབྲས་སྤུངས་རྡོ་ཁང་སྔོན་མོ་རྒྱལ་བར་ཕུལ་བའི་མིང་དགའ་ལྡན་ཕོ་བྲང་དུ་བསྒྱུར། རྗེ་ཉིད་ཀྱི་ཡོངས་འཛིན་བན་ཆེན་སངས་རྒྱས་མཉན་པ་མི་ལོ་ལྔ་དྲུག་བར་དུ་ཕུལ་ནས་དོན་བདུན་ལྕགས་སྦྲུལ་ ༥༥༡༦ ལོར་སྐུར་གཤེགས། འདས་ལོ་ལ་ངོས་འཛིན་ཚུལ་སྣེ་གསུམ་ཡོད། མཉན་པ་རིན་པོ་ཆེ་སྐུ་གཤེགས་རྗེས། མི་བསྐྱོད་རྡོ་རྗེ་འདམ་དཀར་དགོན་པའི་བླ་མ་དུལ་མོ་བཀྲ་ཤིས་འོད་ཟེར་ལ་བསྟན། དེ་ནས་ཀམ་པོ་དཔལ་རྩེད་ཀྱིས་དར་དཀར་ཕུལ། རྔུ་ཆུའི་བཻ་རོ་ཙ་ནའི་གནས་སྒོ་ཕྱེས། ཞབས་རྗེས་ཀྱང་བཞག །ཀླུ་ཞྭ་རྟ་མགྱོགས་སུ་བཤད་གྲྭ་བཙུགས། ཁོ་ཁྲོ་རབ་འབྱམས་པ་སློབ་དཔོན་དུ་བསྐོས། རྒྱལ་འཛིན་སྟོད་སྨད་ཀྱི་ཞལ་ལྕེ་རྣམས་བསྡུམས། བན་སྒར་ནང་སོ་བསྟན་པ་རྒྱ་མཚོ་ཐུབ་ཆེན་གྱི་འཛིན་སྐྱོང་ལ་བསྐོས། རྩེ་གང་གི་རི་ཁྲོད་བཏབ། དེར་འཇམ་དབྱངས་ཀྱིས་ཞལ་གཟིགས།

 ཀརྨ་པ་བརྒྱད་པ་མི་བསྐྱོད་རྡོ་རྗེ་དགུང་ལོ་བཅུ་དྲུག་པའི་ཆུ་རྟ་ ༥༥༡༧ ལོར་ཟུར་མང་བྱ་བཏང་མ་ཎི་རིལ་བུ་བསྒྲུབས་པ་གྲུབ། རྒྱ་ནག་མིང་རྒྱལ་རབས་ཀྱི་རྒྱལ་པོ་བཅུ་གཉིས་པ་གྱ་ཇིང༌༈༈༈རྒྱལ་སར་འཁོད། དགུང་ལོ་ཉི་ཤུ་པའི་མེ་ཁྱི་ ༥༥༢༡ ལོར། དགེ་འབྲི་འཁྲུག་ལངས་སྐབས། འབྲི་༼༡༦༢༽གུང་ནས་ཀོང་པོའི་དམག་དགོས་ཚུལ་གྱི་ཞུ་ཡིག་འབྱོར་ཡང་རྗེ་འདིས་བཤོལ། དེ་ནས་ར་ཕྱི་ཕག་སྒར་པས་སྤྱན་དྲངས་པས་དེར་རྒྱལ་ཚབ་ཁོང་རྣམ་གཉིས་ཕེབས། སློབ་དཔོན་ཆོས་མཛད་ལ་ཨུ་རྒྱན་བསྙེན་སྒྲུབ་ཀྱི་ཁྲིད་གནང༌། དེའི་སྐབས་ཆོས་སྡེ་ལྔ་ཞེས་པའི་ཁྲིད་ཡིག་དང༌། ཟབ་མོ་བཏུན་ཁུང་མ། རྟོགས་ལྡན་འཕྲུལ་སེལ་སོགས་བརྩམས། གཡོར་དུ་ཕེབས་དུས་རྒྱལ་པོ་མཚན་ལྡན་ལ་བུ་གཅིག་ངེད་ལ་ཕུལ་གསུངས། བུ་ཆུང་ཟླ་ངོ་བཅོ་བརྒྱད་པ་ཞིག་ཡོད་པའི་ཚུལ་ལུགས་རྣམས་ཞུས་པས་འདིར་ཁྱེར་ཤོག་གསུངས། ཕྲུ་གུ་དེ་སྐུ་མདུན་དུ་ཁྲིད། མིང་ལ་དཀོན་མཆོག་ཡན་ལག་བཏགས། དབུ་སྐྲ་བཞེས། རྣལ་འབྱོར་དྲི་མེད་དཔལ་ད་ལྟའི་བྱིས་པའི་ཚུལ་དུ་ཕེབས་བྱུང་གསུངས། ནུབ་གཅིག་མཚན་ཕྱེད་ཙམ་ན་དྲུང་ཉིད་རྟོག་མེད་དུ་སོང་བས། སྐུ་འཁོར་རྣམས་ཀྱིས་སྐུ་ལྟེམ་པར་གོ་ནས་སྐུ་བྱས། རྟོགས་མེད་དེ་ལས་སད་པའི་ཚེ་དབུ་མའི་སྐོར་མང་པོ་གསུངས། ད་ལྟའི་དོན་འདི་ལ། རྔོག་ལོ། ཇོ་ནང་པ། ས་སྐྱ་པཎ་ཆེན། བུ་སྟོན། རོང་པོ་རྣམས་བྱོན་ཀྱང་མི་འཇིགས་གསུངས། དེ་ནས་བཟུང་ཐལ་རང་སྔགས་རྒྱུད། ལྷག་པར་གཞན་སྟོང་དབུ་མའི་དོན་ཐམས་ཅད་ཐུགས་ལ་ཤར། ཕྱག་རྩོམ་སྔ་མ་རྣམས་དང༌། མངོན་རྒྱན་ཡང་གཞན་སྟོང་དུ་བཀྲལ་བའི་ཊཱི་ཀ་མཛད། དེ་ནས་རྒྱལ་པོ་མཚན་ལྡན་ཕུ་བུའི་སྒར་དུ་བོས་ནས་གཞན་ངོར་ངོས་འཛིན་སོགས་མཛད་བཅུག །ནམ་མཁའ་དྲི་མ་མེད་པའི་མཐོང་ཉིད་སོགས་ཀྱི་སྤྲུལ་སྐུའི་ཚུལ་རྣམས་ཕྱག་བྲིས་གནང༌། སྐབས་དེར་ཇོ་ནང་པའི་ངེས་དོན་རྒྱ་མཚོ་སོགས་དང༌། རྨ་བྱ་དང༌། ཤཱཀྱ་མཆོག་གི་དབུ་མའི་སྟོང་ཐུན་སོགས་གཟིགས།

 ཀརྨ་པ་དགུང་ལོ་ཉེར་གཅིག་པའི་མེ་ཕག་ ༥༥༢༢ ལོའི་མགོ་ཟླའི་ཚེས་བརྒྱད་ཉིན་རྣམ་ཐོས་ཀྱི་རི་བོར་མཁན་པོ་རྭ་ཧུ་ལ་བྷ་དྲའི་སྤྲུལ་པ་བསྟན་པའི་ཡན་ལག་བསྙེན་པར་རྫོགས་ནས་ལོ་བཅུ་ཕྲག་ལྷག་ལོན་ཅིང༌། མཁས་པའི་ཡན་ལག་སྡེ་སྣོད་གསུམ་ལ་འཛིན་མཁས་གསལ་རིག་གི་ལྔ་ཚན་བཞི་རྫོགས་པ་དཔལ་ཆོས་གྲུབ་སེང་གེའི་ཞབས་ཀྱི་མཁན་པོ་དང༌། ཀརྨ་པའི་ཕྲིན་ལས་པ་ཆེན་པོ་ཕྱོགས་ལས་རྣམ་པར་རྒྱལ་བས། ལས་བྱེད་པའི་སློབ་དཔོན་མཁན་པོ་ཤཱཀྱ་བཟང་པོས་གསང་སྟེ་སྟོན་པ་གྲིབ་ཚོད་པ་བླ་མ་དཔོན་ཡག་པ་བཀྲ་ཤིས་བཟང་པོ་ལ་སོགས་པ་བདུན་གྱི་ཚོགས་ལ་བསྙེན་པར་རྫོགས། དགེ་སློང་གི་དངོས་པོ་ཡང་དག་པར་ནོད་ཅིང་སངས་རྒྱས་ཀྱི་བསྟན་པ་མཐའ་དག་ལ་དེ་བཞིན་གཤེགས་པ་ཉིད་དང་ཐ་མི་དད་པར་གྱུར། མཚན་ཆོས་གྲུབ་གྲགས་༼༡༦༣༽པ་དཔལ་བཟང་པོར་གསོལ། དེའི་ཚེ་མཁན་པོ་ལས་ཚེ་དཔག་མེད་གྲུབ་རྒྱལ་ལྷ་མང་གི་ཚེ་དབང་ཞུས། རྣམ་སྲས་མདུང་དམར་ཅན་ཆོས་སྐྱོང་དུ་ཕུལ་ཅིང༌། ཁོང་གིས་བཞེད་པར་གཞན་སྟོང་གི་བཤད་པ་མཛད་ནས་ལྟ་བ་འདི་ཁྱེད་ཀྱིས་འཛིན་དགོས་ཞེས་ཞུས་ནས། ཕྱིས་སུ་མཁན་ཆེན་གྱི་དགོངས་བཞེད་སྐོང་བར་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་གཟུང་འཛིན་གཉིས་སྟོང་གི་ཡེ་ཤེས་བདེན་གྲུབ་སོགས་གཞན་སྟོང་དུ་བཀྲལ་ཞིང༌། མཚན་ཡང་ཤེས་རབ་ཀྱི་ཕ་རོལ་ཏུ་ཕྱིན་པའི་དགོངས་འགྲེལ་རྗེ་བཙུན་མཆོག་ཏུ་ངལ་གསོ་བ་ཡོངས་ས་བརྟོལ་གྱི་ལྗོན་པ་ཞེས་བྱ་བ་བཏགས་པའི་ཊཱིཀ་ཆེན་བརྩམས་ཏེ་མཁན་པོར་ཕུལ། འདི་ལ་ལེགས་པ་ཡོད་པས་དཔྱད་པ་དགོས་གསུངས་ནས་སེ་ར་རྗེ་བཙུན་གྱིས་ཀར་ལན་ཞེས་བྱ་བ་ཞིག་བརྩམས་ཡོད།

 ཀརྨ་པ་བརྒྱད་པ་མི་བསྐྱོད་རྡོ་རྗེ་དགུང་ལོ་ཉེར་གཅིག་པ་ ༥༥༢༢ ལོའི་ལོ་འགོ་ནས་དགུང་ལོ་ཉེར་གསུམ་པའི་ས་གླང༌། ༥༥༢༤ བར་ལ་རྗེ་ཕྲིན་ལས་ཞབས་ལས་མངོན་རྟོགས་རྒྱན་གྱི་འགྲེལ་པ་དོན། བྱམས་ཆོས་བཞིའི་ཚད་མ་ཀུན་བཏུས། རྣམ་འགྲེལ། རྣམ་ངེས། རིག་ཐིག །གྱེས་པའི་བསྟན་བཅོས་བཞི། མངོན་པ་གོང་འོག །འདུལ་བ་མདོ་རྩ། འཇུག་པ། བརྟག་གཉིས། རྩིས་ཀུན་བསྡུས་པ་སོགས་མདོ་སྔགས་ཀྱི་གཞུང་ཆེན་རྣམས། བོད་ཡུལ་གྱི་རྔོག་ལོ་དང༌། ཕྱ་གཙང་གི་ཡིག་ཆ། ས་པཎ་གྱི་སྡོམ་རིག་ལ་སོགས་མདོར་ན་གཞུང་ཉེར་ལྔའི་ཚིག་དོན་ཐམས་ཅད་གསན་ཞིང་བདེ་བླག་ཏུ་ཁོང་དུ་ཆུད་པ་མཛད། ལོ་ངོ་གསུམ་རིང་གསོལ་ཇ་བཞེས་པའང་ཅུང་ཉུང༌།

 ཀརྨ་པ་དགུང་ལོ་༢༤་ལྕགས་སྟག་ ༥༥༢༥ ལོར་ཟུར་རི་ལྷུན་སྒྲུབ་ཕོ་བྲང་བཏབ། ཟུར་རི་ལྷུན་སྒྲུབ་ཕོ་བྲང་འདི་ཉིད་རྗེ་བརྒྱད་པ་མི་བསྐྱོད་རྡོ་རྗེའི་སྐུ་དུས་སུ་རབ་བྱུང་དགུ་པའི་ལྕགས་སྟག་ ༡༥༣༠ ལོར་ཐོག་མར་ཕྱག་བཏབ་པ་དང་འདུས་པའི་སྡེ་བཙུགས། རྗེ་ཉིད་ཀྱི་ཞལ་སློབ་གཉུག་མར་གནས་པའི་དགེ་སློང་དོན་གྲུབ་རིན་ཆེན་ཟེར་བའི་སྐྱེས་ཆེན་དམ་པ་དེ་ཉིད་ཟུར་རིའི་བླ་མར་ཟུར་བསྐོས་མཛད་འདུག་པ་ལ་ཕྱིས་ཟུར་རི་དྲུང་པ་ཞེས་པ་སྒར་ཆེན་གྱི་སྒྲུབ་བླའི་ཁོངས་ནས་སྒྲུབ་པ་ཉམས་རྟོགས་ཚད་མཐོར་སོན་པའི་བླ་མ་གཅིག་རྒྱལ་དབང་ཀརྨ་པ་ཉིད་ནས་བསྐོ་བཞག་གནང་སྲོལ་དང༌། བླ་མ་སོ་སོའི་ཐུགས་བློ་འཁེལ་ཞིང་འཇོན་ཐང་ཡོད་པའི་ཟུར་རིའི་གཉེར་པ་སེར་སྐྱ་གང་རུང་ནས་བྱས་ཆོག་པ་བཅས་བླ་གཉེར་གཉིས་དང༌། དབུ་མཛད་དང་ཆོས་ཁྲིམས་སྦྲགས་མ་གཅིག་དང༌། མཆོད་གཡོག་གཅིག །དགེ་འདུན་ཉི་ཤུ་སྐོར་བཅས་ཡོད། ཟུར་རིའི་དགེ་འདུན་རྣམས་ཆོས་བཞུགས་སྐབས་སྒར་བླ་བྲང་དུ་སྙན་གསེང་ཞུས་ནས་དོན་སྨོན་བྱུང་མཚམས་སྒར་གྱི་གྲྭ་དམངས་རྣམས་ལ་སྒྲིགས་ཇ་ཕུལ་ནས་ཆོས་བཞུགས་བྱེད་དགོས། སྒར་ཆེན་གྱི་དགུ་ཕྱག་ཚེས་གསུམ་སོགས་སྒྲུབ་མཆོད་རྒྱས་པ་དང་གར་འཆམ་ཁག་ལ་སེར་ཚོགས་ཞེས་དགེ་འདུན་རྣམས་སྒར་ཆེན་གྱི་འདུ་ཁང་དུ་ཚོགས་ལ་ཕེབས་དགོས་པ་ལས་རྣམ་ཀུན་༼༡༦༤༽ཟླ་རེ་བཞིན་ཟུར་རིའི་སྒྲུབ་ཆོག་ལོགས་སུ་འཚོགས་དགོས་པ་དང༌། དགེ་འདུན་རྣམས་སླར་ཆོས་འགོ་མ་ཐོན་ན་སྒར་གྱི་གྲྭ་དམངས་སྤྱི་འགྲེ་ལྟར་གྱི་ཉེས་ཆད་སོགས་བླ་བྲང་ཕྱག་ཁང་ནས་ཐག་གཅོད་མཛད་དགོས།

 ཀརྨ་པ་དགུང་ལོ་བཅུ་པ་མེ་བྱི་ ༥༥༡༡ ཡན་ནས་བྱང་ཆུབ་སེམས་དཔའི་སྤྱོད་པ་དང་ཐུགས་མཉམ་བཞག་གི་སྒོ་ནས་ཐོས་བསམ་གཙོ་བོར་མཛད་ཅིང༌། དགུང་ལོ་ཉེར་གསུམ་པ་ས་གླང་ ༥༥༢༤ ཕན་ཆད་ལ་མཐུན་མཚམས་མཛད་མྱོང༌། དགུང་ལོ་ཉེར་དྲུག་པའི་ཆུ་འབྲུག་ ༥༥༢༧ ལ་ཟླ་བ་ལྟ་བུའི་ལྷོ་བྲག་དཔའ་བོ་དང་ཞལ་འཛོམས་མཛད་ཉིན་ནམ་མཁའ་འཇའ་འོད་ཀྱིས་ཁེངས། མེ་ཏོག་གི་ཆར་བབས། དྲུང་ནས་ནཱ་རོ་ཆོས་དྲུག་ལ་སོགས་པའི་ཁྲིད་གནང༌། འདུལ་ཊཱིཀ་གི་མཆོད་བརྗོད་བརྩམས། མངོན་པའི་ཊཱིཀ་ཆེན་བརྩམས་པའི་དབུ་ཚུགས། མདོ་སྨད་ཤར་ནས་དོམ་ཚང་དབོན་པོའི་བསྔོ་ཞུས་འབུལ་བ། ལས་ཞྭ་གསེར་གྱི་རིགས་ལྔས་བརྒྱན་པ། ལས་གོས་ནོར་བུ་སྟོང་ལྡན་སོགས་ཕུལ། མཚལ་ཁུངས་སུ་བཞུགས། ཀརྨ་གྲྭ་ཚང་ནས་དགེ་བཤེས་བཅུ་ཙམ་བོས་ནས་མཚན་ཉིད་ཀྱི་བཤད་གྲྭ་བཙུགས། རྟོག་གེ་འཕྲུལ་འཇམ་ལ་ཞུ་དག་གནང༌། རྗེ་དཔའ་བོ་དང་སྡེ་བདུན་རབ་འབྱམས་པ་དང་ཕྱོགས་གླང་སོགས་ལ། བུ་སྟོན་རྒྱུད་སྡེ་སྤྱི་རྣམས་ཀྱི་བཤད་པ་དང༌། ཚོགས་པར་རྒྱུད་སྡེ་ལྔའི་དབང་དགེ་ཚུལ་སློང་ཕྱེད་དང་ཉིན་བརྒྱར་ཚོགས་པས་དབྱར་ཁས་བླངས།

 ཕྲག་མི་རྣམས་ཀྱི་དམག་བསྡུས་ཏེ་ཀོང་ལུང་རལ་གསུམ་གྱི་དགེ་དགོན་ཀུན་བརླགས་པར། ཡོན་མཆོད་གཞན་ཐམས་ཅད་ཀྱིས་གྲོས་འཆམ་པར་དྲུང་ནས་དགེ་ལྡན་པའི་ལྷ་ཁང་ཞིག་གཏོར་རྒྱུ་དང་མགུལ་བ་བྲེག་པ་ཁྱད་མེད་ཀྱི་བཀའ་ཕབས་པ་དེ་བླ་མས་བཟློག་པར་མཛད། འབྲི་གུང་པ་ཀུན་དགའ་རིན་ཆེན་གྱི་སྐུ་གདུང་རྩེ་ལྷ་སྒང་ནས་གདན་དྲངས་པས་འབྲི་གུང་དུ་ཕེབས། སྒར་དུ་སྨྱུང་གནས་ཀྱི་སྲོལ་བཙུགས། རྫ་ཡིག་ཏུ་རྡོ་ལ་ཞབས་རྗེས་བཞག །རྗེ་དཔའ་བོ་སྒར་བཤད་གྲྭའི་ཟུར་ཆོས་ལ་བསྐོས། དེ་ནས་སྤོ་བོར་ཕེབས། ཀར་དགེའི་འཁྲུག་པ་བསྡུམས་ནས་ཆབ་སྲིད་གཅིག་ཏུ་མཛད། མྱང་ཁ་རལ་གསུམ་གྱི་ལྷ་སྡེ་མི་སྡེའི་རེ་བ་བཀང་སྟེ་འབྲི་གུང་དུ་ཕེབས། སྟག་ལུང་དུ་ཕེབས་ནས་ཐང་པའི་སྐུ་སོགས་ཀྱི་གནས་མཇལ།

 བརྒྱད་པ་མི་བསྐྱོད་རྡོ་རྗེ་དགུང་ལོ་སོ་གཅིག་པའི་མེ་བྱ་ ༥༥༣༢ ལོའི་མགོ་ཟླའི་ཉ་ལ་འོག་མིན་མཚུར་ཕུར་དུ་ཕེབས། འབྲི་གུང་བས་འོད་སྣ་དང་ཀླུང་ཤོད་སོགས་སྡེ་བཅོ་བརྒྱད་དགེ་ལྡན་པས་ཕྲོགས། དབུས་གཙང་དུས་འཁྲུག་ལ་བར་ཆིངས་ཀྱི་བཀའ་ཤོག་གནང༌། དེ་ནས་གཙང་ཕྱོགས་སུ་ཆིབས་བསྒྱུར། ༼༡༦༥༽གྲ་མ་གྲུ་བཞིར་ཕེབས། སྐུ་འདྲ་རིན་པོ་ཆེ་མཇལ། དགའ་ལྡན་ཕོ་བྲང་དུ་རྒྱལ་བ་རྒོད་ཚང་པའི་དབུ་ཐོད་མཇལ། སྡེ་པ་ཟིལ་གནོན་པ་བསྙེན་པར་རྫོགས་ནས་ཀརྨ་འབངས་ཞེས་བཏགས། དེ་ནས་བཀྲས་ལྷུན་དང་ཞ་ལུ། ངོར་ཆུ་མིག །ཁྲོ་ཕུ། སྣར་ཐང་བཅས་མཇལ། ཡངས་པ་ཅན་ཞྭ་དམར་ལྔ་པ་དཀོན་མཆོག་འབངས་སམ་དཀོན་མཆོག་ཡན་ལག་ ༥༥༢༡ - ༥༥༧༨ ཁྲི་ལ་བཀོད་དེ་ཤིས་པ་བརྗོད། དེའི་སྐབས་སུ་ཟིང་ལངས་པས་ཆོས་རྗེ་འཛམ་གླིང་པ་སྐྱབས་ཞུར་བསླེབས། བླ་མའི་མ་ཡུམ་གཤེགས་ནས་སྤུར་བཞུས་པས་འཇའ་འོད་དང་མེ་ཏོག་གི་ཆར་བབས།

 ཆོས་འབྱུང་མཁས་པའི་དགའ་སྟོན་ལྟར་ན། བྱ་ལོ་ཟླ་བ་དགུའི་ཚེས་ཉི་ཤུ་ནས་མདོ་ཁམས་ཤར་ཕྱོགས་སུ་བཏེག །རྒྱལ་མོ་རྔུལ་ཆུ་བརྒལ། རི་བོ་ཆེ་པས་ཞབས་ཏོག་ཆེར་མཛད། ས་སྒང་གི་གདན་སར་བསྟན་པ་རྒྱལ་མཚན་དང་རེ་སྣེ་དགོན་དུ་དཔལ་ལྡན་བཀྲ་ཤིས་བསྐོས། ཀརྨ་དང་རིམ་གྱིས་ལི་ཐང་དུ་ཕེབས་ཏེ་འབུལ་ནོད་མཐའ་ཡས་ཤིང༌། གཞི་བདག་མཁའ་འགྲོ་མས་མདུན་རིའི་རྩེར་སྤྱན་དྲངས། དེར་དད་པའི་རྟེན་དུ་ཞབས་རྗེས་བཞག །དུས་དེར་གོ་ཤྲི་རིན་པོ་ཆེ་ཞིང་གཞན་གཤེགས་པའི་དགོངས་རྫོགས་རྒྱ་ཆེར་གནང༌། མཚུར་ཕུར་ཐུབ་ཆེན་གྱི་གསེར་ཐོག་རྒྱུར་ཇ་བརྒྱ་མཛོ་ལྔ་བཅུ། གསེར་ཞོ་སྟོང་ཕྱག་གཅིག །ཟངས་དོས་བཅུ་བཞི་སོགས་དབུས་སུ་བརྫངས། འདོབ་སྤང་ཕུག་ཏུ་བླ་མ་ནང་སོ་བསྐོས་ཤིང་སྒྲུབ་སྡེ་གསར་དུ་མཛད། དུང་ལུང་མགོ་དང་འགམ་སྒང་དུ་ཕེབས། མདའ་ལུང་རབ་སྟོང་ཚར་སྒང་གི་གཞི་བདག་གཞག་རྭ་ལྷ་རྩེས་སྲོག་སྙིང་ཕུལ། ཉག་རོང་གྲུ་ཁར་ཁོང་མཆོད་ཡོན་རྣམས་ཀྱིས་གྲུ་ཁ་ཕན་ཚུན་གྱི་གཞི་མ་ལག་ཕུལ། མཁས་པ་འཇམ་དབྱངས་གྲགས་པའི་སྒྲུབ་གནས་ཛྭ་ལནྡྷ་རར་ཞིག་གསོའི་ཞལ་བཀོད་གནང༌། རབ་སྒང་གི་གྲུབ་ཐོབ་རྣམ་གསུམ་དང་མཁས་པ་མི་ལྔ། དགོན་ཆེན་བཀའ་བཞི། སྟོང་མགོའི་རིན་པོ་ཆེའི་གླིང༌། བྱམས་གསར་ཏ་ཏི་དགའ་ལྡན་གླིང་རྣམས་དང༌། ཞིང་གི་མི་ཆེན་གྱིས་སྤྱན་དྲངས་ཏེ་དར་རྩེ་མདོར་ཕེབས། ཕོ་བྲང་ཤིན་ཏུ་ཧོ། འགག་ཇུས། ལོ་ཇུས། འགོ་ཐུམ་སོགས་ཀྱི་སྐྱེ་བོ་བགྲང་ལས་འདས་པར་ཆོས་འབྲེལ་མཛད། སླར་ཏ་ཏིར་ཕེབས། རབ་འབྱམས་པ་སྨོན་ལམ་དཔལ་བླ་མ་བསྐོས།

 ཚེ་ཏན་ཞབས་དྲུང་གི་བསྟན་རྩིས་ལས། རྗེ་འདིའི་དགུང་ལོ་སོ་གཉིས་པའི་ས་ཁྱི་ ༥༥༣༣ ལོར་ཕར་ཕྱིན་གྱི་འགྲེལ་བཤད་སེར་འབྲས་སུ་བསྐུར་བ་འབྱོར་བ་དང༌། དགུང་ལོ་སོ་དགུ་པའི་ཤིང་སྦྲུལ་ ༥༥༤༠ ལོར་ཁོང་གི་བུ་སློབ་༼༡༦༦༽དཔའ་བོ་གཉིས་པ་གཙུག་ལག་ཕྲེང་བས་ཆོས་འབྱུང་མཁས་པའི་དགའ་སྟོན་རྩོམ་འགོ་ཚུགས་གསུངས། དེ་ནས་ཀརྨ་པ་ཤོ་བོར་དབྱར་གནས་མཛད། མོལ་དམ་ཚང་ནས་རིམ་གྱིས་ཡ་འབྲོག་གཤག་རྩེ། དགའ་རི། ཟུལ་ཕུ། བུ་ཤང་རྡོའི་གནས་རྣམས་མཇལ། དེ་སྐབས་འབྲས་སྤུངས་པས་དམག་བསྡུས་ནས་སྒར་པ་བཀག །ཇོ་བོ་མཇལ་ལ་འབྱོན་མ་བཅུག །

 ཀརྨ་པ་དགུང་ལོ་བཞི་བཅུ་པ་མེ་རྟ་ ༥༥༤༡ ལོར་མཚལ་སྟག་གི་གཙུག་ལག་ཁང་མེ་གནོད་བྱུང༌། ཏྲེ་ཆུང་པ་མྱུར་དུ་ཤོག་གསུངས་ལ་སྐབས་དེར་ཕེབས་རྒྱུ་མ་བྱུང་བས་མྱུར་དུ་གཤེགས། ཀརྨ་པས་སྐུ་འཁོར་རྣམས་ལ་རྒྱས་འགྲེལ་དྲི་མེད་འོད་ཀྱི་ལྗགས་བཤད་ཟླ་དྲུག་ལ་གནང༌། གངས་རི་ཐོད་དཀར་གྱི་གནས་གཟིགས་གནང༌། དེར་རྡོ་ལ་ཞབས་རྗེས་མང་དུ་བྱོན། ཟུལ་ཕུལ་དགོན་འདབས་སུ་ཆིབས་པའི་རྗེས་གནང༌། དེ་ནས་ཁམས་འཇང་གཉིས་ནས་འབུལ་སྐྱེལ་བསླེབས།

 དགུང་ལོ་ཞེ་གཅིག་པ་མེ་ལུག་ ༥༥༤༢ ལོའི་སྨོན་ལམ་ཆེན་པོ་གྲུབ་པ་དང༌། རྗེ་ཉིད་ཞིང་ཁམས་སུ་བྱོན་པའི་གསུངས་བྱོན་པ་ན། ཞྭ་དམར། དཔའ་བོ། གཙུག་ཕྲེང་སོགས་སོ་སོས་བརྟན་བཞུགས་ཕུལ་བས་དགུང་ལོ་ཞེ་བརྒྱད་བཞུགས་པ་ཞལ་གྱིས་བཞེས། འདི་ལོའི་དགུན་སྨད་ཚེས་བཅུ་གསུམ་ལ་གུང་ཐང་གི་གཙུག་ལག་ཁང་ལ་མེ་ཤོར། དེ་ནས་གྱེ་རེ་ནས་ཆུ་ཤུལ་བརྒྱུད་ལེགས་བཤད་གླིང་དུ་ཕེབས། ཆུ་བཟང་གི་གོང་དེར་དབྱར་གནས་མཛད། རིན་སྤུངས་པས་རྒྱལ་རྩེར་དམག་བཤམས་པར་བཀའ་ཤོག་གནང་ཡང་ཉན་མ་འདོད། གནམ་ཁོག་དང་མཚུར་ཕུར་ཕེབས་ནས་མཁར་ལས་ཀྱི་ཞིག་གསོ་ཚུགས། ཞིག་གསོ་གྲུབ་ནས་གཙང་ཕྱོགས་སུ་ཕེབས། ལམ་དུ་འབྲི་གུང་ཟུར་པ་མཇལ་འཕྲད་དུ་ཕེབས། ཐོབ་རྒྱལ་དགྲ་འདུལ་གླིང་དུ་སྐུ་གསུམ་ངོ་སྤྲོད་ཀྱི་ཁྲིད་ཡིག་གྲུབ། རྗེ་ཞྭ་དམར་སྒར་དུ་ཕེབས། སྐུ་གསུང་ཐུགས་རྟེན་སྐུ་ཆས་གྲྭ་པ། ཆིབས་སྒ་སོགས་གནང༌། བཞུགས་ཁྲི་འདྲ་མཉམ་མཛད། དེ་ནས་མདོ་ཁམས་ཀྱི་བན་ཆེན་སངས་རྒྱས་མཉན་པ་སྐུ་སྐྱེ་དང་སི་ཏུ་རིན་པོ་ཆེ་ཕེབས། གསུང་རབ་གླིང་གི་གྲྭ་ཚང་བཙུགས། དགེ་ལྡན་དགེ་བཤེས་འགའ་ཕེབས་པར་རྗེ་ཙོང་ཁའི་དབུ་མའི་བཞེད་སྲོལ་གསུངས་པས་ཁོང་རྣམས་ཤིན་ཏུ་མོས། དེ་ནས་ཆབ་མདོའི་ལྕགས་ཟམ་ཁ་ལ་བཞུགས། གཙུག་ལག་ཁང་གི་རྨང་བཏིང༌། དུས་འཁོར་སོགས་ཀྱི་གར་ཉིན་གསུམ་མཛད། ཡུལ་པ་རྣམས་ཀྱིས་རང་རང་གི་བྲོ་གཞས་ཕུལ།

 དེ་ནས་ཙ་རིར་ཕེབས། གྲྭ་པ་མང་པོར་བསྙེན་རྫོགས་གནང༌། སྒོ་བཀྲ་ཤིས་སྒར་དུ་རྗེ་དཔའ་བོ་༼༡༦༧༽ཕེབས་ནས་ཞལ་རྒྱས་མཛད། འདུ་ཁང་དུ་གྲྭ་པ་རྣམས་ལ་ཞལ་བཀོད་མང་དུ་གནང༌། མཚོ་དཀར་དུ་གཟིམ་ཁང་བཞེངས་ནས་བཞུགས། རིམ་གྲོ་པས་ཁང་འདི་ཅུང་ཆེ་ལ་མཐོ་འདུག་ཞུས་པས། མི་ལྟོ་བདག་སྐུ་གཤེགས་པ་བྱེད་བསམ་པ་ཡིན། མི་མང་པོ་འདུ་ཡོང་བས་ཆེ་དགོས་གསུངས།

 དེ་ནས་ཟླ་དགུ་པར་སྐུ་དཔུང་གཡས་ཅུང་བསྙུངས་ཤིང༌། སྐུ་འཁོར་རྣམས་ལ། ད་ནི་ང་ཡང་ཚེའི་རྟིང་པ་ཡིན་པས་དྲི་མོལ་ཡོད་ན་གྱིས་གསུངས། བདག་འདས་པའི་རྗེས་སུ་ཁམས་ཕྲུག་ཞིག་ཀརྨ་པར་བདག་རྐྱེན་བྱེད་ཡོང་ཞེས་དང༌། ད་ལྟ་ངའི་ཞལ་ལྟོས། སྤུར་ཐལ་ཡིན་ཞེས་ཐལ་བ་འགོམ་དགོས་པ་ཡོང་གསུངས།

 ཀརྨ་པ་བརྒྱད་པ་མི་བསྐྱོད་རྡོ་རྗེ་དགུང་ལོ་ཞེ་བརྒྱད་པའི་ཤིང་སྟག། ༥༥༤༩ ལོ་གསར་སྔར་བཞིན་མཛད། རྗེ་ཞྭ་དམར་པའང་རྐྱེན་མེད་པར་ཐུགས་མི་བདེ་བ་དང་མནལ་ལམ་དུ་ཚེམས་བུད་པ་རྨིས་གསུངས། དེ་སྐབས་ཀརྨ་པས་ཐུགས་བརྩམ་ཁག་གི་མཇུག་རྣམས་བསྡུས། དགོན་སྟོན་དུ་ཨེ་ཀ་ཛ་ཊིར་ཕེབས་ཤིང་ཚོགས་འཁོར་མཛད། དེ་སྐབས་ཀོང་དམག་དྭགས་པོར་སླེབས་ནས། རྗེ་ཞྭ་དམར་རིན་པོ་ཆེ་དྭགས་ཀོང་གི་འདུམ་ལ་ཕེབས་དགོས་བྱུང་བས། རྗེ་དཔའ་བོ་ཀརྨ་པའི་མདུན་དུ་སྤྱན་དྲངས། སྐུ་འཁོར་རྣམས་ཀྱིས་ཞུས་པས་ཙ་རིར་ཕེབས། ཙ་རིའི་གོང་ལ་ནས་མདོ་ཁམས་ཕུར་ཚའི་འབུལ་ཆེན་དང་རིན་སྤུངས་སྡེ་པ་རིན་ཆེན་རྣམ་རྒྱལ་གཤེགས་པའི་བསྔོ་རྟེན་འབྱོར། དེ་ནས་བླ་མས་ཕྱག་སྒམ་གྱི་དབྱེ་བ་མཛད། འདི་དང་འདི་ནི་བདག་གི་མཆོད་སྦྱིན་རྒྱུ་ཡིན་སོགས་གསུངས།

 དེ་ནས་མཛད་་པའི་མཐའ་མར་བྱར་སྟོད་སྨད་ཀྱི་མཚམས་ཇོ་བོ་བིའུ་རའི་ལྷ་ཁང་མཐའ་འདུལ་ཡང་འདུལ་གྱི་རྟེན་ཇོ་བོའི་ལི་སྐུ་གཅིག་བཞུགས། བྱར་སྟོད་སྨད་གཉིས་ཀྱིས་སྨན་བླའི་རྡོ་སྐུ་ཞིག་རྙེད་པས་ཇོ་ཁང་དུ་བཞུགས་སུ་གསོལ། དེའི་ཉེ་སྐོར་དུ་ཀླུ་བདུད་གདུག་པ་ཅན་ཡོད་པར་ཕོག་ཐུག་སོང་བས་དེར་འགྲོ་ཚད་ཤི་བ་དང་ནད་རིམས་ཀྱིས་ལམ་བཅད་པས་སྤྱན་འདྲེན་ཞུས་པ་བཞིན་དེར་ཕེབས། ཁོང་གི་ཀླུ་གནས་པའི་སྙི་ཁར་ཀརྨ་ལྷ་ཁང་བཏབ། རྟེན་ཐུག་པ་གངས་ཆེན་མཚོ་ཞི་བཞེངས། ཐུགས་ཀརྨ་པཀྴིའི་ལི་སྐུ་བཞུགས། ཀླུ་བདུད་ཀྱི་ཡན་ལག་བཞི་ལ་མཆོད་རྟེན་ནག་པོ་བཞི་བཞེངས། ཉིང་ལག་བཞི་ལ་རང་འཐག་བཞིས་མནན། ཀླུ་ནད་ལྷག་མ་རྗེ་ཉིད་ཀྱིས་བཞེས་ནས་ནད་རིམས་ཀྱི་འཕྲོ་བཅད་པར་མཛད། འདོ་ལི་དེ་ད་ལྟ་མཚོ་ཀར་ལྷ་ན་ཡོད། དེ་ལ་གསོལ་བ་བཏབ་ཚད་ཀླུ་ནད་ལས་གྲོལ་བ་ཡོངས་སུ་གྲགས། བླ་མ་བསྙུངས་ནས་༼༡༦༨༽སྨན་པ་བཞིས་སྨན་ཕུལ། ཟླ་བརྒྱད་པའི་ནང་ཅུང་ལྷོད་པས་གསང་གླིང་ནས་འདོ་ལིར་སྤྱན་དྲངས། དབུ་ལ་པྲོག་ཞུ་དང་རིན་པོ་ཆེའི་ཕྲེང་བ་སོགས་ལོངས་སྐུའི་རྒྱན་གྱིས་བརྒྱན་ནས་མཇལ་ཁ་གནང༌།

 དེ་ནས་སྐུ་སྐྱེ་ཕྱི་མའི་ལུང་བསྟན་དུ། ང་སྐྱེ་བ་འདི་ཡི་འོག་རོལ་དུ། །ཤར་ཏྲེ་ཤོད་གངས་ཀྱི་ར་བའི་སྟོད། །ཅེས་པའི་ཕྱག་བྲིས་གསལ་པོ་གནང༌། འདི་ལོའི་ཁྲུམས་ཟླ་༨་པའི་ཉེར་གསུམ་གྱི་ཉི་མ་གུང་དུ་སྤྲུལ་སྐུའི་དཀྱིལ་འཁོར་བསྡུ་བའི་ཚུལ་བསྟན་ཏོ། །

 འཇའ་འོད་དང་མེ་ཏོག་གི་ཆར་བབས། ཕྱོགས་ཀུན་ཏུ་སྒྲ་ཆེན་པོ་གྲགས་པ་སོགས་རྟགས་མཚན་སྣ་ཚོགས་བྱུང༌། གདུང་རུས་ཀྱི་དངུལ་གདུང་ཆེན་མོ་བཞེངས།

 ཁོང་གི་བུ་སློབ་ལ་ཞྭ་དམར་ལྔ་པ་དཀོན་མཆོག་ཡན་ལག །དཔའ་བོ་གཉིས་པ་གཙུག་ལག་ཕྲེང་བ། རྟོགས་ལྡན་ཀུན་ཏུ་བཟང་པོ་སོགས་བགྲང་གིས་མི་ལང་བ་བྱོན་པ་ལས་གསེར་ཕྲེང་འཛིན་པ་ཞྭ་དམར་བ་ཉིད་དོ། །

 མཁས་བཙུན་བཟང་པོས་གསུང་འབུམ་པུ་སྟི་ཉི་ཤུའི་སྐོར་བཞུགས་གསུངས་ཡོད། རྗེ་ཞྭ་དམར་ལྔ་པའི་གསུང་ལས། ནོར་ཅན་སྐུ་རབས་ཆོས་མཛད་མས་རྒྱུ་རྐྱེན་གྱི་ཉེར་ལེན་ཀྱང་བགྱིས་ཏེ་གསེར་རྐྱང་གི་བཀའ་འབུམ་པུ་སྟི་སུམ་ཅུ། ཞེས་གསལ་བ་བཞིན་དག་པར་སྣང་ངོ༌། །

 ༧ཀརྨ་པ་སྐུ་ཕྲེང་དགུ་པ་དབང་ཕྱུག་རྡོ་རྗེ་རབ་བྱུང་དགུ་པའི་མེ་འབྲུག་ ༥༥༥༡ ལ་འཁྲུངས།

༄༅། །ཀརྨ་པ་སྐུ་ཕྲེང་དགུ་པ་དབང་ཕྱུག་རྡོ་རྗེའི་རྣམ་ཐར།

ཀརྨ་པ་སྐུ་ཕྲེང་དགུ་པ་དབང་ཕྱུག་རྡོ་རྗེ་ནི། རྗེ་བརྒྱད་པ་མི་བསྐྱོད་རྡོ་རྗེའི་ཞལ་ཆེམས་ལུང་བསྟན་ལས། ང་སྐྱེ་བ་འདི་ཡི་འོག་རོལ་དུ། །ཤར་ཏྲེ་ཤོད་གངས་ཀྱི་ར་བའི་སྟོད། །དཔའ་འཇིག་རྟེན་དབང་ཕྱུག་རང་བྱོན་དྲུང༌། །ཆུ་སྒྲ་བཅས་དམ་ཆོས་ཉན་ས་ཡོད། །ས་དེ་དང་ཧ་ཅང་མི་རིང་བར། །དེར་སྐྱེ་བ་ལེན་པའི་མཚན་མ་མཐོངས། །ཞེས་གསུངས་པ་ལྟར། རབ་བྱུང་དགུ་པའི་མེ་ཕོ་འབྲུག་རབས་ལོ་༥༥༥༡། ཕུག་ལུགས་༢༤༣༧། ཕྱི་ལོ་༡༥༥༦། ལོ་གྲོ་བཞིན་ཟླ་བའི་ཚེས་༧་གྱི་ཉི་ཤར་ལ། མདོ་ཁམས་ཏྲེ་བོའི་ཡུལ་གྱི་ས་སྟོད་ཇོ་བོ་ཐུགས་རྗེ་ཆེན་པོའི་རང་བྱོན་དང་ཧ་ཅང་མི་རིང་བ། ཏྲེ་སྨད་ཁ་བ་གླིང་རིའི་ཞོལ་སྟག་བཟང་ཞེས་བྱ་བར། ཡབ་འབྲི་རིགས་ཨ་རྡོར་དང་ཡུམ་གླིང་བཟའ་ཨ་ལོད་གཉིས་ལ་སྐུ་འཁྲུངས། ལྷུམས་སུ་ཞུགས་སྐབས། ཡབ་ཡུམ་གཉིས་ཀར་རྨི་ལྟས་ངོ་མཚར་བ་དང་གྲོང་ནང་དུ་འཇའ་དང་མེ་ཏོག་གི་ཆར་བབ་པ། ཁང་པའི་ཕྱི་ནང་དུ་ཡིག་དྲུག་དང་རོལ་མོ་སྣ་ཚོགས་ཀྱི་སྒྲ་གྲགས་པ་སོགས། ཉེ་འཁོར་བ་རྣམས་ཀྱིས་དངོས་སུ་ཐོས་པ་གྱུར། སྐུ་བལྟམས་མ་ཐག་ཕྱག་གཉིས་ཀྱིས་ཞལ་ལན་གསུམ་ཕྱིས་ནས་ང་ནི་ཀརྨ་པ་ཡིན་ནོ་གསུངས། ཞག་གསུམ་བར་སྐྱིལ་ཀྲུང་གིས་བཞུགས། ཞལ་ནས་ཨོཾ་ཨཱཿཧཱུྃ་དང་ཨཱ་ལི་ཀཱ་ལི་སོགས་གསུངས། ཞག་བཅུ་ལོན་པ་ན་ནམ་མཁའ་རྒྱལ་པོ་ཞེས་ཡུམ་གྱིས་མཚན་གསོལ། ཞག་བཅོ་བརྒྱད་ནས་བྱོན་བཞུགས་ཐུབ་པར་བྱུང༌། ཟླ་བ་དྲུག་ནས་ཚེམས་གསལ་པོར་འཁྲུངས། གཞན་ཡང་དག་པའི་གཟིགས་སྣང་དང་རྗེ་གོང་མའི་ཕྱག་ཆས་ངོས་འཛིན་གནང་བ་བཅས་མངོན་མཁྱེན་དང་རྫུ་འཕྲུལ་སྟོན་པ་སོགས་མཛད།

 ཀརྨ་པ་དགུང་ལོ་བཞི་པའི་ས་མོ་ལུག་ ༥༥༥༤ ལོར་ཆ་གར་གྱི་དམག་ལ་ན་བཟའ་དང་ཐལ་མོ་རྡེབ་པར་མཛད་པས་དམག་བཟློགས། ཟླ་བ་དྲུག་པར་རྡོ་ལ་ཞབས་རྗེས་ཐོག་མར་བཞག །དགུང་ལོ་དྲུག་པ་ལྕགས་བྱ་ ༥༥༥༦ ལོའི་ཟླ་གཉིས་པར་སྒར་ཆེན་ལྷུན་རྩེར་ཕེབས་པ་གཟིགས་ནས་མཉེས་མཉེས་མཛད། ཕྱི་ཉིན་དགེ་སློང་དབུ་མ་རིག་ནས། ང་སྒར་ལ་ནམ་གདན་འདྲེན་རྒྱུ་ཡིན་གསུངས།

 དེ་ནས་ཚེས་བཅུ་གཉིས་དུས་ཆེན་དགེ་བར་སྒར་ཆེན་འཛམ་གླིང་རྒྱན་དུ་སྤྱན་དྲངས་ཏེ། སྔོན་གྱི་སེང་ཁྲིར་མངའ་གསོལ། རྗེ་ཞྭ་དམར་༥་དཀོན་མཆོག་ཡན་ལག་ ༥༥༢༠ - ༥༥༧༨ གིས་གཙུག་ཕུད་བཞེས་ནས། དཔལ་ལྡན་མི་ཕམ་ཆོས་ཀྱི་དབང་ཕྱུག་ཅེས་༼༡༧༠༽གསོལ། ཡོངས་རྫོགས་དགེ་བསྙེན་དང་སྨོན་འཇུག་སེམས་བསྐྱེད་ཀྱི་སྡོམ་པ་བཞེས། ཚེས་བཅོ་ལྔ་ལ་ཏྲེ་ཤོད་དུ་ཕེབས་པ་དང་སི་ཏུ་རིན་པོ་ཆེ་གཤེགས་པའི་དགོངས་རྫོགས་འབུལ་སྐྱེལ་བ་བྱོན། དགུན་ལྷུན་རྩེའི་གཟིམས་ཁང་དང་བཞུགས་སྒར་རེས་མོས་སུ་བཞུགས། དེ་ནས་འཛོམ་ཐང་དང་ཤེལ་ཁོག་སྙེ་རོལ་འཛི་ཀ་ཐང༌། རྟའུ་བརྒྱུད་དར་རྩེ་མདོ་རུ་ཕེབས་ནས་མི་ཆེན་གྱིས་བསུ་བ་དང་དངོས་འབུལ་རྒྱ་ཆེར་ཕུལ། ལ་མོ་རྩེའི་སྒྲུབ་སྡེའི་གསོལ་ཐེངས་གནང་བ་དང་ཞབས་ཀྱིས་བཅགས། སླར་ཡང་མགོ་ལོག་བརྒྱུད་ཀམ་པོ་གནས་ནང་དུ་ཕེབས།

 ཀརྨ་པ་དགུ་པ་དབང་ཕྱུག་རྡོ་རྗེ་དགུང་ལོ་དགུ་པ་ཤིང་བྱི་ ༥༥༥༩ ལོར་རྗེ་གོང་མའི་བུ་སློབ་དཔའ་བོ་གཙུག་ལག་ཕྲེང་བས་ཆོས་འབྱུང་རྫོགས་པར་བརྩམས་གྲུབ། སྨོན་ལམ་གྲོལ་རྗེས་རྗེ་ཞྭ་དམར་པའི་དྲུང་ནས་བདེ་བར་གཤེགས་པའི་བཀའ་འགྱུར་རོ་ཅོག་གི་ལྗགས་ལུང་དབུ་ཚུགས། ཆོས་འབྱུང་སྟེང་དུ་རྡོ་རྗེ་རྣལ་འབྱོར་མ་སྐུ་མདོག་ལྗང་གུ་རྒྱན་མང་པོ་ཡོད་པ་འཁོར་མཁའ་འགྲོ་མ་བརྒྱད་ཅུ་རྩ་བརྒྱད་ཀྱིས་བསྐོར་བ་ཞལ་གཟིགས། འདི་ལོའི་ཟླ་བ་བཅུ་གཅིག་པར་དབུས་ཕྱོགས་སུ་ཕེབས་ལམ་དུ་གླིང་ཚང་གི་མགུ་ཟི་ལ་སྤྱན་འདྲེན་ཞབས་ཏོག་དྲང་དྲན་ཐང་བརྒྱུད་ཀརྨར་ཕེབས། ཆབ་མདོར་ཞལ་ཐང་ལ་ཕྱག་ནས་གནང་བས་ཟུག་པ་དང༌། གང་དུ་ཁྱེར་ཡང་མི་འདྲིལ་བར་བྱུང༌། ལྷ་སྟེང་དང་ཟུར་མང་ཕྱོགས་སུ་ཕེབས། འབུལ་ཞབས་བསྙེན་བཀུར་བྱུང༌།

 ཀརྨ་པ་དགུང་ལོ་བཅུ་པ་ཤིང་གླང་ ༥༥༦༠ ཟླ་བ་བཅུ་གཅིག་པའི་ཉེར་བདུན་ལ་ཡངས་པ་ཅན་དུ་ཕེབས་ནས་ཅུང་ཞིག་བཞུགས། དེར་རྗེ་ཞྭ་དམར་བས་སྤྲུལ་སྐུ་ཁྲི་ཕེབས་ཀྱི་དགའ་སྟོན་བརྒྱ་འབུལ་དང༌། དབུ་ཞྭ་འཛམ་གླིང་གཡས་བཞག་བཞེས་ནས་ཚོགས་པར་ཐུགས་རྗེ་ཆེན་པོ་སྒོམ་ལུང་གནང་ཞིང་ཚེས་བཅོ་ལྔའི་ཉིན་དྭགས་པོ་ཆོས་བཞིའི་ཆོས་འབྲེལ་ཀྱང་གནང་བས་ཐམས་ཅད་ཚིམ་པར་གྱུར།

 ཀརྨ་པ་དགུང་ལོ་བཅུ་གཅིག་པའི་མེ་སྟག་ ༥༥༦༡ ལོར་ལྷོ་བྲག་ཕྱོགས་སུ་ཕྱག་བཏེག །ཟླ་གསུམ་པའི་ཡར་ཚེས་ལ་སྲས་མཁར་དགྱེས་རྡོར་ཕོ་བྲང་དུ་ཕེབས། ཚེས་བཅུ་དགུ་གཟའ་སྐར་ལེགས་པ་ལ་བསྟན་པའི་གཙོ་བོ་སྐུ་ལི་མ་ཁྱད་འཕགས་དུ་མ་བཞུགས་པའི་དྲུང་དུ། ཞྭ་དམར་ལྔ་པ་དཀོན་ཅོག་ཡན་ལག་གིས་མཁན་པོ་དང༌། རྗེ་དཔའ་བོས་སློབ་དཔོན་གྱི་བྱ་བ་མཛད་ནས་དགེ་འདུན་གྲངས་མང་གིས་དབུས་སུ་རབ་བྱུང་གི་སྡོམ་པ་བཞེས། མཚན་དཔལ་ལྡན་མི་ཕམ་ཆོས་ཀྱི་དབང་ཕྱུག་རྡོ་རྗེ་གར་དབང་ཕྱོགས་ལས་རྣམ་པར་རྒྱལ་༼༡༧༡༽བའི་སྙིང་པོ་ཁྱབ་བདག་བསྟན་པའི་ཉི་མ་ཞེས་གསོལ། སྡེ་པ་རིན་སྤུངས་པས་ངོ་མཚར་བའི་བཀོད་པ་བཤམས་ནས་སྤྱན་འདྲེན་ཞུས། སྡེ་པ་རིན་སྤུངས་པ་ཁྲི་ཐོག་བཞིས་མི་ལོ་ཆིག་བརྒྱ་སུམ་ཅུ་ ༥༤༣༠ - ༥༥༦༠ རིང་བོད་ཀྱི་སྲིད་དབང་བཟུང༌། དེ་ནས་རྗེ་དཔའ་བོས་སྒྲོལ་དཀར་གྱི་རྗེས་གནང་གིས་ཐོགས་དྲངས་ནས་རྡོ་རྗེ་རྣལ་འབྱོར་མ་ལྷ་ལྔའི་དབང་དང༌། ནཱ་རོ་ཆོས་དྲུག་སོགས་ཆོས་སྐྱེས་མཐའ་ཡས་པ་འབུལ་བ་གནང༌། རྗེ་ཞྭ་དམར་བའི་དྲུང་ནས་དུས་འཁོར་འགྲེལ་ཆེན་གྱི་ལུང་སོགས་མང་དུ་གསན།

 དེ་ནས་ཟླ་བཞི་པའི་ཚེས་བཅུ་དགུ་ལ་ཕྱག་བཏེག །རིམ་གྱིས་དཔལ་མཚུར་ཕུར་ཕེབས། དགོན་གྱི་ལས་སྣེ་སོགས་བསྐོ་སྩལ་གྲུབ་ནས་གཙང་ཕྱོགས་སུ་བཏེག །ལྷ་ཕུར་ཕེབས་ནས་ཟབ་ལུང་གནས་གཟིགས་དང༌། རིན་གླིང་དུ་ཕེབས་པ་ན། རྗེ་དཔའ་བོ་གཙུག་ལག་ཕྲེང་བ་ཞི་བར་གཤེགས་པའི་དགོངས་རྫོགས་བསྒྲུབས། འདི་ལོར་སི་ཏུ་ནོར་བུ་བསམ་འཕེལ་འཁྲུངས། རིན་སྤུངས་པའི་དབང་ཆ་ཐོབ་པའི་ཞིང་ཤགས་པ་ཚེ་བརྟན་རྡོ་རྗེ་འབུལ་བསྙེན་དཔག་མེད་བགྱིས་ཤིང་དགུང་ལོ་བཅུ་གཉིས་དུས་གསུང་རབ་གླིང་དུ་རབ་བྱུང་བཅུ་པའི་ཏོག་མ་མེ་ཡོས་ ༥༥༦༢ ལོའི་ལོ་གསར་གནང༌། དེ་ནས་རིན་སྤུངས་སུ་གདན་དྲངས། ཤ་ར་གླུ་ཁ་ནས་ས་སྐྱོང་ངག་དབང་འཇིག་རྟེན་དབང་ཕྱུག་དཔོན་བློན་འཁོར་འབངས་སྡེ་དགོན་དང་བཅས་པས་བསུ་བའི་བཀོད་པ་རྒྱ་ཆེན་པོས་སྤྱན་དྲངས་ཏེ། ཁ་རུ་སྟེང་ཀླུ་སྡིངས་སུ་གདན་ཕབ། ཕོ་བྲང་ཚོམས་ཆེན་དུ་རིགས་ལྡན་ཞིང་ཁམས་རྒྱ་མཚོའི་གོས་ཡོལ་བྲེ་བ་སོགས་རྒྱལ་པོའི་དཔལ་འབྱོར་གྱི་བཀོད་པ་ངོ་མཚར་བ་བཤམས་ཏེ་སྤྱན་དྲངས། ལི་དམར་ལས་རྒྱ་གར་ཡུལ་དབུས་ཀྱི་བཟོ་བོས་བསྒྲུབས་པའི་ཐུབ་པ་ཁྱད་ཆོས་གསུམ་ལྡན་དང་བཀྲ་ཤིས་པའི་རྫས་སུ་དུང་དཀར་གཡས་སུ་འཁྱིལ་བས་ཐོག་དྲངས་པའི་འབུལ་ཆེན་དཔག་མེད་མཛད། ཟླ་ངོ་གསུམ་ཙམ་གྱི་བར་དུ་ཆོས་དང་བཀུར་བསྟི་མཐའ་ཡས་པ་གུས་པས་རི་མོར་བགྱིས། སྒར་ཆེན་དཔོན་སློབ་ནས་ཀྱང་དཔོན་ཞང་བར་སོགས་བདེ་འཇགས་ཀྱི་བཀའ་ཁྱབ་གནང༌། དུས་ཟིང་བདེ་འཇགས་ཆེད་དབུས་སུ་ཆིབས་བཏེག་སྟེ། དམག་ཐོག་གི་སྡེ་དཔོན་མི་དམངས་དང་བཅས་པ་མཇལ། ཡབ་སྲས་བཀའ་བགྲོས་ཏེ་དབུས་གཞུང་བདེ་འཇགས་ཀྱི་བཀའ་ཁྱབ་གནང་བས་ཀུན་གྱིས་སྤྱི་བོར་ནོད་དེ་ཆིངས་དན་ལ་འཁོད། དེ་ནས་ཁྲ་འབྲུག་ཕེབས་བཞུགས་སྐབས། མཁར་ཐོག་ནས་ཡུམ་སྲས་ཀྱི་དགོངས་རྫོགས་དགེ་རྒྱུན་ལ། ཆགས་ཀྱི་མཆོད་གཞིས་ཀྱང་ཕུལ། ༼༡༧༢༽དེ་སྐབས་དབུ་འཇུག་དང་སྤྱོད་འཇུག་གི་བཤད་ལུང་གསན། འཕྱོང་རྒྱས་སྡེ་པ་ཧོར་བསོད་ནམས་དར་རྒྱས་ཀྱིས་གདན་དྲངས་ཤིང་འབུལ་ཞབས་དཔག་མེད་སྤྲོས། ཐེལ་དུ་སྤྱན་སྔ་རིན་པོ་ཆེས་གོང་མ་དང་ཁྱད་མེད་ཀྱི་དད་གུས་ཀྱི་ཆོས་འབྲེལ་ཞུས། བསམ་ཡས་དང་མཆིམས་ཕུའི་གནས་མཇལ་མཛད་ནས་ལ་བརྒྱུད་འབྲི་གུང་པས་བསུ་བ་སེར་སྦྲེངས་རྒྱས་པར་མཛད་དེ་སྤྱན་དྲངས། ཆོས་རྗེ་རིན་ཆེན་རྣམ་རྒྱལ་དང༌། ཆོས་རྗེ་ཁྲི་ཐོག་པ་དང་ཟུར་པའི་དབོན་ཆོས་རྒྱལ་ཕུན་ཚོགས་ཀྱིས་ཐོག་མར་མཇལ། ཐམས་ཅད་ཐུགས་མི་འཕྲོགས་པའི་དད་གུས་ཆེན་པོས་བསྟེན་ཞིང་ཟབ་མོ་ནང་དོན་གྱི་ལྗགས་ལུང་ལ་སོགས་པའི་བཀའ་ཆོས་གསན། ཁང་ཐོག་རྩེ་སྒྲེལ་གྱིས་ཟླ་བ་གསུམ་ཙམ་གྱི་ཞབས་ཏོག་མཛད་ཅིང༌། ཐེལ་གྱི་གནས་མཇལ་ཀྱང་མཛད། དེ་ནས་སྟག་ལུང་དུ་གདན་དྲངས་ནས་ཆོས་རྗེ་རྩེ་པ་དང༌། གྲོག་ཁ་པ་མཆེད་ཀྱིས་རིམ་པས་བཀའ་ཆོས་གསན། གྲྭ་མང་ཁམས་བོད་ཀུན་གྱིས་ཀྱང་རྩེ་གཅིག་དད་པས་མཇལ་ཞིང་འབུལ་ཞབས་སྤོམ་ཆེར་ཞུས། འདི་ལོར་རྒྱ་ནག་གི་མིང་རྒྱལ་རབས་ཀྱི་རྒྱལ་པོ་བཅུ་གསུམ་པ་ལུ་ཆིང༌༈༈༈༈ཁྲིར་འཁོད། བླ་མ་གདན་ས་ཐེལ་དུ་ཕེབས་ནས་སྤྱན་སྔའི་དགོངས་རྫོགས་བསྒྲུབས།

 ཀརྨ་པ་དགུ་པ་དབང་ཕྱུག་རྡོ་རྗེ་དགུང་ལོ་བཅུ་དྲུག་པ་ལྕགས་ལུག་ ༥༥༦༦ ལོར་མཁས་དབང་སློབ་དཔོན་རྣམ་རྒྱལ་གྲགས་པ་ལས་ཕར་ཚད་མངོན་པ་སོགས་མདོ་ཕྱོགས་གསན། ཀོང་པོ་དང་ཙ་རིར་ཕེབས། ཙ་རི་མཚོ་དཀར་དུ་མཆོད་རྟེན་བཀྲ་ཤིས་འོད་འབར་གཟིགས་སྐབས། འཇའ་ཚོན་ལས་གྲུབ་པའི་བྱ་འབྲུག་གི་གཟུགས་སོགས་ཀྱིས་བསྐོར་བ་དང་མེ་ཏོག་གི་ཆར་བཅས་ཀུན་གྱིས་མཐོང་བར་གྱུར།

 ཕྱིར་ཀོང་ཡུལ་དུ་བྱ་རྒོད་ཡོད་མི་དར་བ་ལ་རྗེ་ཉིད་ཕེབས་སྐབས་ནམ་མཁའ་ལ་བྱ་རྒོད་ལྡིང་བ་ཀུན་གྱིས་མཐོང༌། ཙ་རིའི་གནས་མཇལ་མཛད་སྐབས་སྒྲོལ་མ་ལ་ནས་དག་པ་ཤེལ་རིའི་གཟིགས་སྣང་དང༌། གཡུ་མཚོའི་ཁར་ཞབས་རྗེས་བཞག་པ་སོགས་ངོ་མཚར་བའི་ལྟས་བཟང་དཔག་མེད་བྱུང༌། སྒོ་རབ་བརྟན་གྱི་གཙུག་ལག་ཁང་དང་ཐར་གླིང་གྲྭ་ཚང་གི་གཙུག་ལག་ཁང་སོགས། རྟེན་དང་བརྟེན་པ་བཅས་པར་གསར་བཞེངས་མཛད། གཞན་ཡང་ཀོང་ལོང་རལ་གསུམ་གྱི་སེར་སྐྱ་མི་མངས་ཁྲོམ་ཚོགས་དཔག་ཏུ་མེད་པ་འདུས་པར་ཉིན་བཞིན་ཞལ་མཇལ་དང་ཆོས་འབྲེལ་སྨོན་ལམ་སོགས་གནང་བས་ཐམས་ཅད་དགའ་སྤྲོས་དུས་འདའ་བར་གྱུར།

 ཀརྨ་པ་དགུ་པ་དབང་ཕྱུག་རྡོ་རྗེ་དགུང་ལོ་ཉི་ཤུ་པ་ཤིང་ཕག༼༡༧༣༽༥༥༧༠ ལོར་འཇང༌༈༈༈གི་འབུལ་སྐྱེལ་དང་ཕྱག་ཕྲེང་རྒྱལ་ཐང་པ་སོགས་ཀྱི་གྲྭ་རྒྱུན་གཏོས་ཆེ་བའང་འབྱོར། རྩེ་སྒང་དུ་ཕེབས་ནས་ཀརྨ་སྟོད་སྨད་ཀྱི་ཡོན་བདག་རྣམས་ལ་བཀའ་ཁྱབ་དང༌། སྒྲུབ་སྡེ་གོང་དུ་རབ་རྒྱས་ཀུན་གླིང་གི་གྲྭ་ཚང་འཇོག་པ་གནང༌། ལོ་སྨད་ལ་སྐུ་རབ་བཀྲ་ཤིས་སྒང་དུ་ཕེབས། རྗེ་བླ་མ་ཡང་དེར་ཕེབས་ནས་ཞལ་རྒྱས། སྐུ་རབ་ཁུ་དབོན་གྱིས་གསེར་ཁ་གསར་རྡོལ་གྱིས་གསེར་ཕུད་ཞོ་སྟོང་དང་བརྒྱས་གཙོས་པའི་འབུལ་ཆེན་ཞུས། དེར་བཞུགས་རིང་སྙན་ངག་མེ་ལོང་མའི་བཤད་པ་གསན་ཅིང་རྩོམ་རྒྱུགས་ཀྱང་ཕུལ། དེ་ནས་དྭགས་པོ་བཤད་སྒྲུབ་གླིང་དུ་ཕེབས།

 ཀརྨ་པ་དགུང་ལོ་ཉེར་གཅིག་པ་མེ་བྱི་ ༥༥༧༡ ལོའི་ལོ་གསར་སྨོན་ལམ་དང་བཅོ་ལྔའི་ཉིན་སྟོན་པ་གྲོང་ཁྱེར་མའི་སྐུ་བརྙན་ལ། གནས་བརྟན་བཅུ་དྲུག །དགེ་བསྙེན་དྷརྨ་ཏཱ་ཧ་ཤང་རྒྱལ་ཆེན་བཞིས་བསྐོར་བའི་ཟློས་གར་དགེ་འདུན་གཞིས་བྱེས་ཀྱི་སེར་སྦྲེང་དང་བཅས་པའི་ཤིས་བརྗོད་རྒྱས་པར་མཛད། རབ་གླིང་གཙུག་ལག་ཁང་རྟེན་བརྟན་པར་བཅས་པ་གྲུབ་པའི་རབ་གནས་དང་དགེ་འདུན་རྣམས་མི་སྣར་མངགས། ཁྲོམ་སར་ཡབ་སྲས་ཞལ་རྒྱས། མཛོད་ཊཱིཀ་ཐུགས་རྩོམ་གྱི་དབུ་ཚུགས། དེར་འབྲས་སྤུངས་སྤྲུལ་པའི་སྐུ་དང་སྡེ་པ་སྐུ་རབ་མཆོད་ཡོན་གྱིས་རྩེ་དང་འཕྱོང་རྒྱས་པར་སོགས་ཀྱི་ཆིངས་འཇགས་ལ་ཡར་ཀླུང་དུ་སྤྱན་འདྲེན་བྱུང་བ་དང་བསྟུན། བཙན་ཐང་དུ་ཕེབས་ནས་འབྲས་སྤུངས་པ་མཆོད་ཡོན་དང་སྒར་ཆེན་ཡབ་སྲས་བཀའ་བགྲོས་ཏེ། རྩེ་དང་འཕྱོང་རྒྱས་བར་གྱི་ཆིངས་དང༌། དེ་ཞོར་དབུས་ཕྱོགས་ཚང་མར་ལོ་གསུམ་གྱི་ཆིངས་ལུགས་བསྡམ་པའི་བཀའ་ཁྲ་གནང༌། འབྲས་སྤུངས་ནས་དཔོན་སློབ་རྣམས་ཀྱིས་བསྙེན་བཀུར་དང་འབུལ་བ་རྒྱ་ཆེར་མཛད་ཅིང༌། ཕར་ཡང་གནང་སྐྱེས་བཟང་པོ་བསྩལ།

 དགུ་པ་དབང་རྡོར་ཉེར་གཉིས་པ་མེ་གླང་ ༥༥༧༢ ལོར་དགེ་ལུགས་པའི་བསྟན་པ་ཤིན་ཏུ་རྒྱས་པས། གོང་ས་སྐུ་ཕྲེང་གསུམ་པ་བསོད་ནམས་རྒྱ་མཚོ་ ༥༥༣༨ - ༥༥༨༣ སོག་པོ་ཨལ་ཐལ་གསེར་གྱི་རྒྱལ་པོས་སོགས་ཡུལ་དུ་སྤྱན་དྲངས་ཏེ། ཏཱ་ལའི་བླ་མའམ་རྒྱ་མཚོའི་བླ་མ་ཞེས་པའི་བསྟོད་པའི་མཚན་ཕུལ། སྒོམ་པ་རིན་ཆེན་བརྩོན་འགྲུས་ཀྱིས་མ་མདོའི་ཙོང་ཆུ་འགྲམ་དུ་བྱམས་སྐུ་རྟེན་བརྟེན་པ་བཞེངས། དེ་ནས་བཟུང་སྐུ་འབུམ་བྱམས་པ་གླིང་དུ་གྲགས།

 ཀརྨ་པ་དགུང་ལོ་ཉེར་༼༡༧༤༽བཞི་པ་ས་ཡོས་ ༤༤༧༤ ལོར་རྗེ་ཞྭ་དམར་པ་ལྔ་པ་དཀོན་མཆོག་ཡན་ལག་དང་རྒྱལ་ཚབ་གྲགས་པ་དཔལ་འབྱོར། མཁན་སློབ་རྣམ་གཉིས་ལས་བསྙེན་པར་རྫོགས། འདི་ལོར་རྒྱ་ནག་རི་བོ་རྩེ་ལྔའི་མཆོད་རྟེན་དཀར་པོ་བཞེངས། དུས་འདི་ཙམ་ལ་འཇང་གི་རྒྱལ་པོས་བཀའ་འགྱུར་གསར་བཞེངས་བགྱིས་པ་ལ་ཕྱག་ནས་གནང་བར་ཕོ་བྲང་དུ་ཕེབས་པས། རྒྱལ་བློན་འབངས་བཅས་མི་ཕྱེད་པའི་དད་པ་དང་དགའ་སྤྲོ་དཔག་མེད་སྐྱེས།

 དགུང་ལོ་ཉེར་དྲུག་པར་ལྕགས་སྦྲུལ་ ༥༥༧༦ ལོར་སྒྲུབ་སྡེ་སྐྱིད་མཚོ་གླིང་གསེར་འདིངས་དང་ཀརྨ་པའི་གཟིམ་སྤྱིལ་ཡང་མཛད་ནས་བཞུགས། མཚན་བསམ་གཏན་ཡིད་འོང་གླིང་དུ་འདོགས་གནང་མཛད། རྗེས་སུ་རྗེ་བཅུ་བཞི་པ་ཐེག་མཆོག་རྡོ་རྗེ་མཆོག་གིས་གཟིམ་སྤྱིལ་དང་བྲང་ཁང་འདུ་ཁང་སོགས་གསར་འདེབས་མཛད་ནས་ལོ་གསུམ་སྐུ་མཚམས་སུ་བཞུགས། སྒྲུབ་གྲྭར་བཞུགས་མཁན་རྣམས་ལ་ཁམས་སྒེར་སྣ་དགོན་གྱི་སྒྲུབ་དཔོན་སྒ་ཚ་ལེགས་ལྡན་ཞེས་པ་ཐོག་མར་བསྐོ་བཞག་གནང་ཐོག་བཅའ་ཁྲིམས་སོགས་སྒྲིགས་བཀོད་དྭངས་གཙང་མིག་དཔེར་འོས་པ་ཞིག་མཛད་པ་ནས་བཟུང་རྗེ་ཀརྨ་པ་སྐུ་ཕྲེང་མང་པོར་སྒྲུབ་བླ་རིམ་ཐོན་བྱུང་བ་ཞིག་ཡིན་འདུག །རྗེ་ཞྭ་དམར་ལྔ་པ་དཀོན་མཆོག་ཡན་ལག་སྐུ་ཁམས་མ་བདེ་བས། རབ་བྱུང་བཅུ་པའི་ཆུ་ལུག་ ༥༥༧༨ ལོར་སྐུ་གཤེགས། སྐུ་གདུང་རིན་པོ་ཆེར་བཀུར་བསྟི་དང་ཕྱག་མཆོད་མཛད། གསང་ཁོག་ནས་ཡངས་པ་ཅན་དུ་ཕེབས།

 དགུང་ལོ་ཉེར་དགུ་པ་ཤིང་སྤྲེལ་ ༥༥༧༩ ལོར་ཞྭ་དམར་དྲུག་པ་འབྲི་གུང་སྐྱུར་རའི་གདུང་བརྒྱུད་ལ་འཁྲུངས་ཏེ། མཚན་དཔལ་གར་དབང་ཆོས་ཀྱི་དབང་ཕྱུག་གསོལ། དེ་ནས་མདོ་ཁམས། བྱང་དྭགས་ཀོང་སོགས་ཀྱི་འགྲོ་བའི་དོན་དུ་ཇི་ལྟར་གསོལ་བ་བཏབ་པ་བཞིན་ཕྱག་བཏེག་སྟེ། འགྲོ་དོན་བླ་ན་མེད་པར་མཛད་ནས་སླར་སྐུ་མཚམས་ལ་བཞུགས། ཟླ་བ་དགུ་པར་མཚམས་གྲོལ་ཏེ་དྲག་ཞན་ཀུན་གྱིས་ཡིག་དྲུག་ཉིན་སྟོང་མཚན་སྟོང་ཆགས་མེད་འདོན་དགོས་པའི་བཀའ་ཁྱབ་གནང༌། སྤོ་བོ་ཁེ་ཐང་དུ་དཀར་སྡེ་གསར་འཛུགས་ཀྱི་དོན་ལ་ཡང་རི་ནས་དགེ་སློང་བཅུ་གཉིས་རྫོངས་བརྡ་གནང༌། དགོན་པར་ཀརྨ་བསྟན་འཕེལ་རབ་བསྟན་གླིང་ཞེས་འདོགས་པ་མཛད།

 དེ་ནས་དགུང་ལོ་སུམ་ཅུ་པ་ཤིང་མོ་བྱ་ ༥༥༨༠ ལོར་དགུང་གསར་གྲུབ་ནས། ཀོང་སྨད་དུ་ཆིབས་བསྒྱུར་སྐབས་རིན་སྤུངས་པས་སྐྱོང་ངག་དབང་འཇིག་རྟེན་དབང་ཕྱུག་གཤེགས་པའི་དགོངས་རྫོགས་འབུལ་མི་འབྱོར། འདི་ལོར་ཡུམ་གཤེགས། སི་ཏུ་བཞི་པ་༼༡༧༥༽མི་འཁྲུགས་ཆོས་ཀྱི་གོ་ཆ་ཟུར་མང་དུ་འཁྲུངས། ཀ་རབས་དགུ་པས་དབུས་གཙང་ཁམས་གསུམ་གྱི་དགོན་སྡེ་བསྐྱར་བཞེངས་ཉམས་གསོ་དང༌། དབང་ཁྲིད་གདམས་ངག་གནང་བ། འཁོན་རྩོད་བསྡུམ་པ་སོགས་འགྲོ་དོན་མཐའ་ཡས་པ་མཛད། ཁམས་བོད་ཀྱི་སྡེ་དཔོན་རྣམས་ཀྱིས་ཞབས་ཏོག་འབུལ་ནོད་དཔག་མེད་དང༌། འཇང༌། སོག །བལ་པོ། རྒྱ་དཀར་ནག་སོགས་ནས་ཀྱང་བསྟོད་བསྔགས་འབུལ་ཞབས་ཆོས་ཞུ་སོགས་བགྲང་ལས་འདས་པ་བྱུང་བ་དང༌། བཤད་སྒྲུབ་ཀྱི་གྲྭ་གསར་འཛུགས་དང་གསོ་སྐྱོང་གནང་བ་ཚད་མ། མངོན་མཛོད་དང༌། དབུ་འཇུག་སོགས་ཀྱི་འགྲེལ་བ་ལྗགས་རྩོམ་གྱི་གསུང་འབུམ་པོད་བཅུ་སྐོར་བཞུགས་པ་སོགས་མཛད་ཕྲིན་ཟླ་མེད་ཀྱི་དུས་འདའ་བར་མཛད་ཅིང༌།

 ཀརྨ་པ་དགུ་པ་དབང་ཕྱུག་རྡོ་རྗེ་དགུང་ལོ་ཞེ་བརྒྱད་པ་ཆུ་ཡོས་ ༥༥༩༨ ལོའི་ཟླ་དང་པོའི་ཚེས་ཉེར་བརྒྱད་ཀྱི་ཐོ་རེངས་ཁར་དགོངས་པ་ཆོས་དབྱིངས་སུ་སྙོམས་པར་བཞུགས་སོ། །རེ་ཤིག་གསང་ཁོག་ནས་སྐུ་གདུང་རིན་པོ་ཆེ་མཚུར་ཕུར་གདན་དྲངས། ངོ་མཚར་བའི་ཆོ་འཕྲུལ་གྱི་བཀོད་པ་ནི་བརྗོད་ཀྱིས་མི་ལང་པའོ། །

 ཁོང་གི་བུ་སློབ་ནི། སྙིང་པོ་དོན་གྱི་བསྟན་པ་འཛིན་པའི་རྗེ་བཙུན་ཏཱ་ར་ནཱ་ཐ། སི་ཏུ་ཆོས་ཀྱི་རྒྱལ་མཚན། དཔའ་བོ་གཙུག་ལག་རྒྱ་མཚོ་སོགས་ཁྲི་གདན་ཟུར་རྣམས་དང༌། ཏྲེ་ཧོ་ཀརྨ་ལྷག་བསམ་རྒྱ་མཚོ། ཟུར་མང་ཀརྨ་ལེགས་བཤད་སྒྲ་དབྱངས་སོགས་ལུང་རྟོགས་ཡོན་ཏན་གྱིས་ཕྱུག་པ་བཅས་བུ་སློབ་བགྲང་ལས་འདས་པ་བྱོན་པ་ལས་གསེར་ཕྲེང་འཛིན་པ་ཞྭ་དམར་དྲུག་པ་ཆོས་ཀྱི་དབང་ཕྱུག་ ༥༥༧༩ - ༥༦༣༠ ཡིན།

 ༧ ཀརྨ་པ་སྐུ་ཕྲེང་བཅུ་པ་ཆོས་དབྱིངས་རྡོ་རྗེ་རབ་བྱུང་བཅུ་པའི་ཤིང་འབྲུག་ ༥༥༩༩ ལ་འཁྲུངས།

༄༅། །ཀརྨ་པ་སྐུ་ཕྲེང་བཅུ་པ་ཆོས་དབྱིངས་རྡོ་རྗེའི་རྣམ་ཐར།

ཀརྨ་པ་སྐུ་ཕྲེང་བཅུ་པ་ཆོས་དབྱིངས་རྡོ་རྗེ་ནི། རྗེ་གོང་མ་དབང་ཕྱུག་རྡོ་རྗེས་གསུང་རབ་གླིང་དུ་ལུང་བསྟན་དང༌། རྗེ་ཞྭ་དམར་གར་དབང་ཐམས་ཅད་མཁྱེན་པ་ལ་མཆོག་གི་སྤྲུལ་སྐུ་གང་དུ་འབྱོན་རྒྱུའི་སྐོར་བཀའ་ཤོག་ཞིབ་རྒྱས་ཤིག་གནང་བ་ལྟར། མདོ་ཁམས་རོལ་ཆེན་བཅོ་བརྒྱད་ལས་སྨད་རོལ་མགོ་ལོག་ཏུ་གྲགས་པའི་ཀམ་ཟི་ཐང་ཟེར་བར། གདུང་རུས་སྦི་ཚ། ཡབ་ཁྱི་གུ་ཐར་དང༌། ཡུམ་ཨ་མཚོ་གཉིས་ཀྱི་སྲས་གསུམ་གྱི་ཆུང་ཤོས་ལ། རབ་བྱུང་བཅུ་པའི་ཤིང་འབྲུག་རབས་ལོ་༥༥༩༩། ཕུག་ལུགས་༢༤༨༥། ཕྱི་ལོ་༡༦༠༤། ནག་ཟླའི་ཉེར་བརྒྱད་ཀྱི་ཉི་ཤར་དུས་སུ་ཡུམ་ལ་གནོད་པ་མེད་པར་སྐུ་འཁྲུངས། ཡུམ་གྱིས་གཟིགས་སྣང་ལྟར་ཨོ་རྒྱན་སྐྱབས་ཞེས་པའི་མཚན་གསོལ། གཅེན་པོ་ཨ་འབུམ་ལ་ང་ནི་ཀརྨ་པ་ཡིན་ཞེས་གསུངས་འབྱོན།

 སྐབས་འདིར་ཀརྨ་པ་མགོ་ལོག་གི་ཡུལ་དུ་འཁྲུངས་ཞེས་ཕྱོགས་ཐམས་ཅད་ནས་གྲགས། དེ་ནས་ལྕགས་མོ་བས་གཡོ་སྒྱུའི་བྱ་བྱེད་སྣ་ཚོགས་ཀྱིས་རྗེ་ཉིད་བཞུགས་བདེ་མིན་གྱིས་སྐད་གཉིས་སྨྲ་བ་ཡུ་གུར་གྱི་ཡུལ་དུ་ཕེབས། དགུང་ལོ་ལྔ་པ་ས་སྤྲེལ་ ༥༦༠༣ ལོར། ལྕགས་མོ་བས་ཟ་འདོད་བསྙད་འཚོལ་གྱིས་ཆེད་དུ་རྨ་ཆུ་ཁར་སྤྱན་དྲངས་ཏེ། དཀོར་རྫས་འདོད་ནས་རེ་ཞིག་བཞུགས་སུ་བཅུག །སོག་པོ་ཚོ་དྲུག་དང༌། ཨོང་ཤོལ་བུ། ཐུ་མེད་སོགས་ཀྱིས་མཇལ་ཕྱག་འབུལ་ཆེན་ཕུལ། ལྕགས་མོ་ལྷུན་པོ་རྩེར་ཕེབས། ལྕགས་མོ་ཁུ་དབོན་རྣམས་ཀྱིས་དཀོར་རྫས་རྣམས་ཧབ་ཐོབ་བྱས། སྤྲུལ་པའི་སྐུ་ཁང་སྟེང་དུ་གདན་དྲངས། ཡབ་ཡུམ་སོགས་ཁང་འོག་ཏུ་བསྐྲད་པ་ཡབ་ཀྱིས་ཞུས་པས་ལྷན་རྒྱས་ཙམ་ཆོག་པ་བྱུང༌། སྐབས་འདིར་ཀརྨ་པའི་སྤྲུལ་སྐུ་འབྲི་གུང་ཕག་མོའི་ཞལ་ངོར་འཁྲུངས་ཞེས་པའི་སྦིར་གཏི་ལ་ཡིད་གཏད་ནས། ལྕགས་མོ་བས་ངེད་རང་གི་ཁང་སྟེང་གི་ཕྲུ་གུ་ཕ་མ་བུ་འདི་རྣམས་ཁོང་རང་ཚོ་གང་དགར་སོང་ཞིག་ཟེར་ནས། ལྕགས་མོ་བླ་མ་སོགས་དབུས་སུ་ཆས། ཁོང་ཡབ་ཡུམ་རྣམས་ལྷ་སར་ཕེབས་ཀྱང་རྫ་ཁོག་ནས་ཕྱིར་ལོག་དགོས་པ་བྱུང༌།

 ཞྭ་དམར་དྲུག་པ་གར་དབང་ཆོས་ཀྱི་དབང་ཕྱུག་ ༥༥༧༩ - ༥༦༣༠ ཙ་རི་མཚོ་དཀར་དུ་བཞུགས་སྐབས། གཟིམས་དཔོན་མངོན་དགའ་དཔོན་སློབ་རྣམས་གསང་ཁོག་ནང་མངགས་ཏེ། རྒྱལ་བ་རྣམས་ཀྱི་ཐུགས་བསྐྱེད་སྨོན་ལམ་གྱི་ཞེས་སོགས་བརྟན་བཞུགས་དང༌། ཨོ་རྒྱན་ཆེན་པོས་རྡོ་རྗེའི་ཚིག་གིས་བཙལ་བའི་ཆོས་༼༡༧༧༽དབྱིངས་རྡོ་རྗེ་ཞེས་པའི་མཚན་དང་སྟན་དཀར་སོགས་དང༌། སྐུ་རིམ་སོགས་ཀྱི་ཕྱག་བྲིས་གནང༌། སྐབས་དེར་ལྕགས་མོས་བདག་ཏུ་བཟུང་བ་ཡང་མེད། རྗེ་གར་དབང་ཞྭ་དམར་བས་ངོས་འཛིན་གནང་བ་དེ་ནས་བཟུང་ཀུན་གྱིས་བཀུར་ཅིང་མཆོད་པའི་སྤྲིན་གཏིབས་པ་རྟོགས་བརྗོད་ལས། སྐྱེ་བོ་ཡུལ་གཞན་ལྷུང་བ་དེ། །ངེས་པར་ལྷུང་བ་དེ་ལྟར་མིན། །ཞེས་སོགས་གསུངས་པ་ལྟར་རོ། །དེ་ནས་དབུས་ནས་དགེ་འདུན་ཡང་རི་བ་དང༌། འཇང་ས་དམ་རྒྱལ་པོའི་ཇ་འདྲེན་པ་རྒྱལ་རིགས་ཟོལ་ཐུ་བ་སོགས་མང་པོ་དང༌། དབུས་གཙང་སོགས་ཀྱི་ལྷ་སྡེ་མི་སོགས་ཀྱིས་ལོངས་སྤྱོད་ཀྱི་འབྱོར་པ་རྒྱ་ཆེན་པོ་ཡང་བསྟབས་པར་བྱས།

 དགུང་ལོ་བདུན་པ་ལྕགས་ཁྱི་ ༥༦༠༥ ལོའི་མགོ་ཟླར་དགེ་འདུན་ཡང་རི་བའི་ཚོགས་གུར་དུ་ཕེབས། འདི་ལོར་ཞིང་ཤག་པའི་སྲས་བཀའ་བརྒྱུད་ཀརྨ་ཕུན་ཚོགས་རྣམ་རྒྱལ་གྱིས་རང་ཉིད་ཀྱི་གཉེན་ཚན་ཡར་རྒྱབ་པ་བདུད་འདུལ་གྲགས་པར་དམག་དྲངས་ནས་ཡར་རྒྱབ་བཟུང༌། དབུས་གཙང་སོགས་སུ་ཆིབས་ཁ་བསྒྱུར་སྐབས་ཕ་ཝང་རོག་གཏམ་ཞེས་པ་ལ་ཞབས་རྗེས་བྱོན་པ་དང༌། འབྲི་ཆུ་འགྲམ་གྱི་རྨ་འབྲི་བྱང་ཆུབ་དགོན་དུ་འབྲི་ཆུའི་གནོད་པ་བཟློགས་པར་མཛད། དགེ་རྒྱས་སུ་བཞུགས་ཁྲིའི་མདུན་རྡོ་ལ་ཞབས་རྗེས་བྱོན། སོགས་ཙན་དན་དགོན་དུ་མཁར་ནག་དང་དམ་ཅན་གྱིས་རང་གཟུགས་བསྟན་ནས་བཀའ་བཞིན་སྒྲུབ་པར་ཁས་བླངས། འབའ་རོམ་བྲག་ཏུ་ཞལ་ཐང་འོད་ཟེར་མ་གཟིགས་པའི་ཚེ་སྒྲ་དང་འོད་ཟེར་བྱུང༌། ཞལ་ཐང་ལས་རིང་བསྲེལ་མང་དུ་འཁྲུངས། ཐང་ལྷའི་གོང་ཞོལ་དུ་ཕེབས་ཚེ་ཐང་ལྷས་ཁྱེའུའི་ལུས་སུ་སྤྲུལ་ནས་མཆོད་པ་ཕུལ་སོགས་ངོ་མཚར་བའི་མཛད་པ་མཐའ་ཡས། དེ་ནས་རི་དྲུང་པ་ཤག་རོག་པ་ཞེས་མེ་ཏོག་གི་གཞུ་ཅན་དགེ་སློང་དུ་བརྫུས་པ་དེ་སོགས་ཀྱི་མཆོད་འབུལ་ཤིས་བརྗོད་ཀྱི་ཁུར་དེ་རྣམས་བྱས། རྒྱས་ཉའི་ཚེས་བཅུ་བཞིར་རྒྱལ་བ་ཞྭ་དམར་བའི་སྒར་ཆེན་ཟུར་ལྕོག །ཉིན་བྱེད་གླིང་པ་རྣམས་དགེ་འདུན་སུམ་སྟོང་ལྷག་བཅས་དེར་ཕེབས་ནས་བཅོ་ལྔ་རྒྱལ་ཕུར་ཉིན་ཡབ་སྲས་ལྷན་རྒྱས་མཛད།

 དགུང་ལོ་བརྒྱད་པ་ལྕགས་ཕག་ ༥༦༠༥ གསར་བཞད་ཀྱི་ཉེར་གསུམ་ཉིན་རྒྱལ་བ་གར་གྱི་དབང་པོ་ཉིད་ཀྱིས་སྤོས་འཛིན་མཛད་དེ་སྒར་ཆེན་གྱི་གཟིམས་གུར་ཆེན་མོར་སེང་གེའི་ཁྲི་ལ་མངའ་གསོལ། ཤིས་པ་བརྗོད། ཞྭ་ནག་གསེར་གདོང༌། ཐམ་ཀ །དབུ་གདུགས་སོགས་ཉེར་སྤྱད་རྣམས། དར་ཟབ་རིན་པོ་ཆེ་སོགས་ཀྱི་མཆོད་སྤྲིན་དང༌། སྒར་གྱི་དྲུང་སྐོར་རྣམས་དང་ཆོས་སྡེ་༼༡༧༨༽ཁག་སོ་སོ་ནས་དངོས་ཆས་ཀྱི་མཆོད་པ་རྒྱ་ཆེར་ཕུལ། རྗེ་ཉིད་ཀྱིས་དབུ་ཞྭ་མཐོང་བ་དོན་ལྡན་དུ་མཛད། འདི་ལོར་བསྟན་འཛིན་ཏཱ་ལའི་ཧན་རྒྱལ་པོར་བསྐོས།

 དེ་ནས་ཡང་རི་བ་དང་ལྕགས་མོ་འདོད་མཉམ་ཀྱིས་སྤྲུལ་པའི་སྐུ་ཞྭ་དམར་དྲུག་པ་ཆོས་ཀྱི་དབང་ཕྱུག་གཏད་ན་ཟང་ཞིང་གི་རྙེད་པ་རང་དབང་དུ་མི་འགྱུར་དོགས་ནས་ལྕགས་མོ་ལྷུན་པོ་རྩེར་གཏན་བཞུགས་འདོད་པར་རྗེ་གར་གྱི་དབང་པོས་སྤྲུལ་པའི་སྐུའི་ཡབ་ཡུམ་གཉིས་ལ་སྤྲུལ་པའི་སྐུ་ངེད་ལ་འབུལ་དགོས་ཚུལ་དང་ཡབ་ཡུམ་སོགས་ལ་བདག་རྐྱེན་ཡོད་ཚུལ་སོགས་གསུངས་པར་སྤྲུལ་པའི་སྐུ་ཡབ་ཡུམ་གཉིས་བཅས་ནས་དེ་ལྟར་འདོད་མོད། ལྕགས་མོ་བའི་འདོད་དབང་ལ་གཟིགས་ནས་ལྕགས་མོ་བའི་བླ་མ་སོགས་ལ་དངོས་པོ་བདོག་པ་གནང་ཆ་བཅས་ལྷུག་པར་བསྩལ་ཀྱང༌། དངོས་སུ་མ་བླངས་ནས་སྐབས་དེར་རྩ་གསུམ་དྲིལ་སྒྲུབ་ཀྱི་ཚེ་དབང་བརྒྱ་རྩ་ཕུལ་བ་ཙམ་ལ་འཕྲལ་ཡུན་གྱི་རྟེན་འབྱུང་གི་སྒོ་ཐམས་ཅད་ཕྱིན་ཀ་ལོག་ཏུ་གྱུར་ནས་ཀར་བསྟན་ལ་ཉམས་ཆག་ཆེན་པོ་འདི་བྱུང་བ་ཡིན་ནོ། །

 གདན་ས་བར་ནས་སི་ཏུ་རིན་པོ་ཆེ་འབུལ་ཞབས་རྒྱ་ཆེན་བཅས་ནས་ཕེབས་རུང༌། ཡང་ལྕགས་གཉིས་ཀྱིས་ཞལ་མཇལ་དུ་མ་བཅུག །ཐུ་མེ་སོགས་དཔོན་གཡོག་མང་པོ་དང་འབའ་རོམ་ཆོས་རྗེ་སོགས་བསླེབས་ཉིན་དང་པོ་ཞྭ་དམར་ནག་ལྷན་རྒྱས་ཀྱི་མཇལ་ཁ་གནང༌། ཕྱི་ཉིན་ནས་ལྷན་རྒྱས་སོག་ཡུལ་ལ་སྤྱན་འདྲེན་པར་རིག་ནས། རྒྱལ་བའི་དབང་པོ་མཇལ་ཁ་མ་གནང་ནས། དམ་ཅན་གྱི་ལུང་བསྟན་ཡིན་པར་བརྫུས་ཏེ་ནང་རྟགས་ཕྱིར་བུད་པའི་སོག་པོ་དང༌། སྒར་པ་གཉིས་ཀྱི་རྒྱལ་བའི་དབང་པོ་ཕྲོག་རྒྱུ་ཡིན་འདུག་ཟེར་བའི་ཟོལ་གྱིས་བོན་དགོན་དུ་འབྲོས་ཐབས་སུ་སྤྱན་དྲངས། དེ་ནས་བཟུང་ཡབ་སྲས་ལྷན་རྒྱས་སུ་ཕེབས་པའི་འབྲེལ་ལམ་བཅད། ཞྭ་དམར་གར་དབང་ཐམས་ཅད་མཁྱེན་པ། རྗེ་སི་ཏུ་རིན་པོ་ཆེ། དགེ་འདུན་ཟུར་ཅོག་སྡེ་རྣམས་ཐུ་མེད་རྒྱལ་པོ་ཁོ་ལོ་ཇིས་སྤྱན་དྲངས་པར་ཕེབས། ཆོས་དབྱིངས་རྡོ་རྗེ་སྐུ་ན་མ་སོན་པས་ཡང་ལྕགས་གཉིས་ཀྱི་ངན་གཤོམ་ལྟར་ཡབ་ཡུམ་དབོན་བཅས་ཡུལ་དེར་གྱི་ནའི་ངང་བཞུགས། ཡང་གནས་ནང་ཆོས་འབྱུང་སྟེང་དུ་རེ་ཞིག་བཞུགས། དེ་ནས་མཎྜལ་ཐང་དང༌། ལྷུན་པོ་རྩེར་ཕེབས། དེར་རྗེ་དུས་མཁྱེན་དང༌། མི་ལ་ཞལ་གཟིགས་པ་ཕྱག་བྲིས་གནང༌། སོག་ཡུལ་ནས་ཆེ་ཆེན་དབོན་པོ་སོགས་སྤྱན་འདྲེན་ལ་བསླེབས་པས་སོག་ཡུལ་དུ་ཆིབས་བསྒྱུར་གནང༌། དེ་ཕྱོགས་ཀྱི་སྐྱ་སེར་ཐམས་ཅད་ལ་སྲོག་གཅོད་སྤངས་པའི་སྡོམ་པ་ལ་བཀོད། ༼༡༧༩༽འདི་སྐབས་ཡབ་སྲས་མཇལ་བའི་རྟེན་འབྱུང་གི་སྒོ་གཉིས་པ་དེའང་ཡང་ལྕགས་གཉིས་ཀྱིས་བཀག །

 ཀརྨ་པ་དགུང་ལོ་བཅུ་གཅིག་པ་ཤིང་སྟག་ ༥༦༠༩ ལོའི་མཆུ་ཟླའི་ཚེས་བཅུ་བཞི་ལ་དབུས་ཕྱོགས་སུ་ཐེགས། གཙང་པ་ས་སྐྱོང་ཀརྨ་བསྟན་སྐྱོང་གིས་ཁྲིམས་ཡིག་ཞལ་ལྕེ་བཅོ་ལྔ་ནས་དཔའ་རྡར་གྱི་ཞལ་ལྕེ་གཉིས་དོར་ནས་ཞལ་ལྕེ་བཅུ་གསུམ་གཏན་ལ་ཕབ་པའི་ཕྱི་ལོར་རྒྱལ་རྩེར་སྤྱན་དྲངས་ནས་འབྱོར་པ་རྒྱ་ཆེན་པོའི་མཆོད་པ་དང༌། དགེ་འདུན་ཚོགས་པ་རྒྱ་ཆེའི་དབུས་སུ་སྨོན་ལམ་གྱི་མཛད་སྒོ་གནང༌། རིམ་གྱིས་ཁམས་སྟོད་ཀྱི་ཤོར་ཕུ་འབའ་རོམ་དགོན་དང་སྐྱོ་བྲག་དགོན། ཟུར་མང་དགོན། སྡེ་དགེའི་གླིང་ཚང༌། ལྡན་རྣམ་རྒྱལ་གླིང༌། གླིང་མགོ་ཟི་དགོན་སོགས་སུ་ཕེབས་ནས་དད་སྦྱིན་ཁག་གི་རེ་འདུན་བསྒྲུབས། འདི་ཙམ་ནས་མ་ཎི་དུར་ཕྱུར་ལྗགས་བཟླས་མཛད་པའི་དབུ་བཙུགས། ལྷག་པའི་ལྷ་སྤྱན་རས་གཟིགས་ཁོ་ན་མཛད། དེ་ནས་བསུ་བཀོད་རྒྱ་ཆེན་དང་བཅས་ཡངས་པ་ཅན་དུ་ཕེབས། ཞྭ་དམར་རིམ་བྱོན་གྱི་སྐུ་གདུང་རྣམས་ལ་མཆོད་འབུལ་སོགས་གནང་ནས་མཚུར་ཕུར་ཕེབས།

 ཀརྨ་པ་དགུང་ལོ་བཅུ་གཉིས་པ་ཤིང་ཡོས་ ༥༦༡༠ ལོར་རྟེན་གནྡྷོ་ལའི་དྲུང་དུ་རྗེ་དཔའ་བོ་གཙུག་ལག་རྒྱ་མཚོ་ལས་གཙུག་ཕུད་མཆོད་དེ་ཡོངས་རྫོགས་དགེ་བསྙེན་དུ་བསྒྲུབས། དཔལ་ལྡན་འཇིག་རྟེན་གསུམ་གྱི་འདྲེན་པ་སྐུ་བཞི་ལྷུན་གྲུབ་ཆོས་དབྱིངས་ཀུན་དུ་ཁྱབ་པའི་འཕྲིན་ལས་རྟག་པའི་རྡོ་རྗེ་འགྱུར་མེད་ཡིད་བཞིན་སྙིང་པོ་རྒྱས་པ་ཟླ་མེད་མངོན་པར་མཐོ་བའི་དཔལ་ཞེས་མཚན་གསོལ། བརྟན་བཞུགས་དང་སྒྲོལ་དཀར་གྱི་རྗེས་གནང་གིས་ཐོག་དྲངས་ནས་རང་ལུགས་ཀྱི་མདོ་སྔགས་ཡོངས་སུ་རྫོགས་པའི་དབང་ལུང་ཁྲིད་ཡོངས་སུ་རྫོགས་པ་བུམ་པ་གང་བྱོའི་ཚུལ་དུ་ལེགས་པར་ཕུལ། དཔལ་ལྡན་ས་སྐྱའི་བདག་ཆེན་ཤར་པར་མཇལ་ནས་རོ་གཅིག་གི་བཀའ་དྲིན་བསྩལ། གཙང་སྡེ་སྲིད་ཕུན་ཚོགས་རྣམ་རྒྱལ་དཔོན་བློན་གྱིས་རིན་ཆེན་རྒྱན་སྤྲོས་སོགས་བཀོད་པ་རྒྱ་ཆེན་པོས་མདུན་བསུས་ཏེ། ཏྲེ་ཧོ་སྤྲུལ་སྐུ་བཅས་བསམ་འགྲུབ་རྩེའི་ཀླུ་ལྡིང་དུ་ཕེབས། གཙང་པ་རྒྱལ་པོས་འབུལ་ཆེན་བསྟབས། དབུ་ཞྭ་མཐོང་བ་དོན་ལྡན་བཞེས། ཡོན་བསྔོ་བ་སོགས་མཛད་ཅིང༌། རྒྱལ་པོ་རྒྱལ་རིགས་སྤྱི་བོ་ནས་དབང་བསྐུར་བའི་ཆོ་ག་མཛད། གསེར་ཐམ། ལས་ཞྭ། ལས་གོས་སོགས་གནང༌། འོན་ཀྱང་གོས་དིང་དང༌། ལས་ཞྭ་ལས་གོས་བཅེམ་པར་བཀྲ་ཤིས་པའི་རྫས་རྟགས་ཀྱི་རི་མོ་རྣམས། མགོ་མཇུག་ལྡོག་པ་སོགས་མི་ཤིས་པའི་མཚན་མ་མང་པོ་༼༡༨༠༽མངོན་སུམ་གསུངས་འདུག །དེ་ནས་ཕོ་བྲང་ཆེན་པོ་བསམ་འགྲུབ་རྩེར། རིན་སྤུངས་པའི་རིགས་ལྡན་ཡོལ་བ་བཀྲམ་སྟེ་གསེར་ཁྲིར་ཡབ་སྲས་ལྷན་རྒྱས་བཞུགས་སུ་གསོལ། རྒྱལ་སྲས་ཀརྨ་བསྟན་སྐྱོང་དབང་པོས་ཐོག་མར་མཇལ། མཆོད་སྤྲིན་རྒྱ་མཚོས་མཆོད། རྗེ་ནས་ཀ་ལཱ་པའི་མདོ་ཐུགས་འཛིན་མཛད། རི་མོ་བསླབས་པ་གནང༌། རྗེ་འདི་སྙན་ངག་གི་ལྗགས་རྩོམ་ལ་སྐྱེས་ཐོབ་ཀྱིས་མཁས་པར་བཞུགས་མོད། སྙན་ངག་མེ་ལོང་གི་གཞུང་རྗེ་དབོན་ནམ་མཁའ་ཐུགས་འཛིན་གསན་པ་ཙམ་གྱིས་ཚིག་དོན་ཐུགས་ལ་འཇགས། དེ་ནས་ས་ནམས་སུ་ཕེབས།

 ཀརྨ་པ་དགུང་ལོ་བཅུ་བཞི་པ་མེ་སྦྲུལ་ ༥༦༡༢ ལོའི་ལོ་གསར་དང་སྨོན་ལམ་ཆེན་མོ་མཛད། རྒྱལ་ཡབ་ཁྱི་གུ་ཐར་གྱིས་ཆང་བཞེས་པའི་རྐྱེན་གྱིས། རྒྱལ་བའི་ཡུམ་གཉིས་དང་དབོན་གཉིས་རྣམས་ཡང་ལྕགས་གཉིས་ཀྱི་སྡེ་སྲིད་གཙང་པར་ཕྲ་མང་པོ་ཞུས་ཏེ་སྒར་ནས་དབྱུང་བར་བྱས། ལ་སྟོད་བྱང་ནས་བདག་པོ་རིན་པོ་ཆེ་དཔོན་སློབ། སྤོ་བོ་རཀྵིའི་གཏེར་སྟོན་ཀ་ནམ་སྡེ་བ། རི་བོ་ཆེ་རྣམས་མཇལ་འབུལ་ལ་བསླེབས། ཀོང་པོའི་ཚོང་དཔོན་མང་པོས་མཇལ། དེ་རྣམས་ཀྱིས་དངོས་པོའི་བདོག་པོ་དུ་མས་མཆོད། ཀརྨ་པ་དགུང་ལོ་བཅོ་ལྔ་པ་ས་རྟ་ ༥༦༡༣ གནམ་ལོ་གསར་ཚེས་ཀྱི་སྨོན་ལམ་ཆེན་མོ་གནང༌། སྡེ་སྲིད་ཕུན་ཚོགས་རྣམ་རྒྱལ་བ་ལྷོ་བྲག་ཏུ་ཕེབས་པའི་ཕེབས་སྐྱེལ་ལ་ས་ནམས་སུ་ཕེབས་པར་ཚེ་དབང་གྲུབ་རྒྱལ་མ་ལྷ་གཅིག་བུམ་གཅག་གི་རྗེས་གནང་སོགས་གནང༌། ཡབ་སྲས་ལྷན་རྒྱས་ལྷོ་བྲག་ཏུ་ཆིབས་བསྐྱོད་གནང༌། སྦྲུལ་མཚོ་པདྨ་གླིང་གི་གནས་མཇལ། དྲོ་བོ་ལུང་དང༌། གཉའ་གཉའི་མར་མེ་ཕུག་དང་མགར་ཚང་སོགས་སུ་ཕེབས་ཤིང་ཚོགས་འཁོར་མཛད། ལྷ་སར་སྐྱིད་སོག་དམག་བསླེབས་པ་དགོངས་གཏད་གནང་བས་དམག་ལྡོག །གནས་དེར་བཅད་རྒྱའི་ཁོངས་ནས་ཐ་སྙད་ཀྱི་གནས་སྦྱངས། མདོ་སྔགས་ཀྱི་ཁྲིད་སོགས་གསན་བསམ་གྱིས་དུས་འདའ་བ་ཟླ་ལྔ་རིང་བཞུགས། ས་རྟ་མགོ་ཟླར་ཕོ་བྲང་སྣེའུ་གདོང་རྩེར་བསུ་བ་སེར་སྦྲེང་གི་བཀོད་པ་རྒྱ་ཆེན་པོ་བཅས་ཏེ་ཕེབས། ཚལ་དུ་བཞུགས་སྒར་ཕབ། འཇང་ས་ཐམ་རྒྱལ་པོའི་གསེར་ཡིག་པ་དང༌། རི་བོ་བྱ་རྐང་གི་ཧ་ཤང་དགོན་པ་བརྒྱའི་བླ་མ། སིའུ་ཚལ་ཝོ་ཟོ་ཞེས་པའི་རྒྱ་ནག་དཔོན་གཡོག་མང་པོ་འབྱོར། རྒྱ་འཇང་གི་ཁྱད་ནོར་མང་པོ་ཕུལ། སྣེའུ་གདོང་རྩེའི་ཕོ་བྲང་དུ་ཕེབས། ས་སྐྱོང་ཁྲི་པས་གསར་བཞེངས་ཀྱི་ཐང་ཀར་རབ་གནས་གནང༌།

 འདི་ལོ་ཀརྨ་བསྟན་སྐྱོང་དབང་པོས་དཔུང་དམག་ཁྲི་ལྷག་ཙམ་ཁྲིད་དེ་དབུས་༼༡༨༡༽ཕྱོགས་ཀྱི་གྲོང་སྡེ་གལ་ཆེ་བ་མང་པོ་བླངས། ཧོར་ཟླ་བདུན་པར་སེར་འབྲས་གླིང་ལོག །སེར་དམག་དང་དབུས་དམག་ཟུང་སྦྲེལ་ཏེ་ཀརྨ་བསྟན་སྐྱོང་དབང་པོའི་དམག་དཔུང་དང་གཡུལ་བཀྱེས་མཐར་ཕམ་ནས་སེར་འབྲས་ཀྱི་གྲྭ་པ་མང་ཆེ་བ་ཡུལ་ཕྱོགས་གཞན་ལ་བྲོས་བྱོལ་དུ་འགྲོ་དགོས་བྱུང༌།

 ཡང་ལོ་འདིར་ཕག་གྲུའི་སྲིད་དབང་རྫོགས་ནས་ཀརྨ་པའི་སྲིད་དབང་ཚུགས། དེ་ནས་ཀརྨ་པ་བཅུ་པ་ཆོས་དབྱིངས་རྡོ་རྗེ་དགུང་ལོ་བཅུ་དྲུག་པ་ས་ལུག་ ༥༦༡༤ ལོའི་སྨོན་ལམ་ཆེན་མོ་གནང༌། ཡང་ལྕགས་གཉིས་ཀྱི་ངན་སྤྱོད་རྣམས་རྗེ་དཔའ་བོས་ངན་མཚང་བལྟོལ་ནས། གཙང་པ་དང་སྐུ་རབ་བཀའ་བགྲོས་ནས་སྒར་པའི་ཁུར་འཛིན་ལྕགས་མོ་སྐུ་མདུན་པ་དང༌། ཡང་རི་དྲུང་པ་དང༌། ཤག་རམ་པ་གཉིས་སོ་སོའི་ཁང་པར་མཚམས་ལ་བཅུག །ལྕགས་མོ་བ་རྣམས་ཡུལ་དུ་བརྫངས་ཏེ། སྒར་ཆེན་གྱི་གེགས་ཚོགས་རྣམས་རྒྱང་བསྲིངས།

 ཀརྨ་པ་དགུང་ལོ་བཅུ་བདུན་པ་ལྕགས་སྤྲེལ་ ༥༦༡༥ ལོར་ལྷུན་པོར་སྒང་དུ་ལོ་གསར་དང་སྨོན་ལམ་ཆེན་མོ་གནང༌། འདི་ལོར་རྒྱ་ནག་གི་མིང་རྒྱལ་རབས་བཅོ་ལྔ་པ་ཐའེ་ཁྲང་རྒྱལ་པོ༌༈༈༈ཁྲིར་འཁོད། ཀརྨ་བསྟན་སྐྱོང་དབང་པོས་བོད་ཡོངས་ཀྱི་སྲིད་དབང་བདག་གིར་བཟུང༌། ཡང་ལྕགས་གཉིས་ཀྱི་རྒྱུ་མཚན་ཞུ་མི་སྡེ་པ་སྤེལ་དམར་ནས་བརྫངས་པ། སྡེ་སྲིད་གཙང་པས་བཙོན་དུ་བཟུང༌། སྐུ་རབ་པར་དམག་དཔུང་བཏེག །སྐབས་དེར་ཏྲེ་ཧོར་སྤྲུལ་སྐུ་བསྟན་འཛིན་དར་རྒྱས་ལ་གོ་ཤྲཱིའི་ལས་ཀ །ལུང་ལིང་ཇིའི་ལས་རྟགས་སོགས་གནང༌། དཔའ་བོ་རིན་པོ་ཆེ་ཉིད་ལའང་དངོས་ཆས་དུ་མ་ཕུལ། དེ་སྐབས་རྒྱལ་བའི་དབང་པོས་གར་དབང་ཐམས་ཅད་མཁྱེན་པར། མྱུར་དུ་མཇལ་བའི་སྐལ་བཟང་སྩོལ་བའི་སླད། ཆིབས་ཀྱི་ཁ་ལོ་འདི་བསྒྱུར་བ་དང༌། སྐུ་རབ་པའི་སྡེ་པ་འབངས་བཅས་ཉེས་པ་མ་མཆིས་པ་འདི་རྣམས་འཇིགས་པ་ལས་སྐྱོབ་པའི་བཀའ་དྲིན་སྩལ་དུ་གསོལ། ཞེས་ཞུས་པ་ལྟར། རྗེ་ཞྭ་དམར་ཐམས་ཅད་མཁྱེན་པ་ལྷུན་པོ་སྒང་དུ་ཕེབས། ཞྭ་དམར་ནག །དཔའ་བོ། ཀྲེ་ཧོ་བསྟན་འཛིན་དར་རྒྱས་བཅས་ཞལ་ལྷན་རྒྱས་ཀྱི་ལེགས་ཚོགས་འགྲིགས། ཀརྨ་པའི་ཡབ་ཡུམ་དང་དབོན་པོ་གཉིས་ཀྱང་སྒར་གྱི་དཀྱིལ་འཁོར་དུ་ཚུད་པ་བྱུང༌། གཙང་སྐུར་གཉིས་ལ་ལྷན་རྒྱས་ནས་བཀའ་བཀོད་ནན་ཆེར་བསྩལ་ཀྱང་གཙང་པ་ནས་རྩི་འཇོག་མ་གནང་ནས་ཡར་སྟོད་ལྷུན་པོ་སྒང༌། སྐུ་རབ་རྙང་ཁུང་སོགས་ཐམས་ཅད་བླངས་ནས། སྐབས་དེར་གཙང་སྡེ་སྲིད་བྱུས་ཀྱི་འགྲོ་ཁྱབ་ལེགས་པ་ཙམ་བྱུང་ཡང་བླ་མའི་བཀའ་ལ་མ་༼༡༨༢༽རྩིས་པས། ཕུན་ཚོགས་རྣམ་རྒྱལ་ཡར་ལམ་འབྲུམ་གནས་ཀྱིས་གྲོངས། ཡབ་སྲས་གསུམ་གཙང་དུ་གདན་དྲངས་ཀྱང་མ་གསན་པར་ལྷོ་བྲག་ཏུ་ཕེབས་པས་གཙང་སྡེའི་སྐུ་ཚབ་རྣམས་ཀྱིས་ངན་བཤད་ཚིག་རྩུབ་མང་པོ་ཕུལ། དེ་ནས་ཞྭ་དམར་ཐམས་ཅད་མཁྱེན་པ་ཁྲོམ་པར་ཕེབས་ནས་ཡབ་སྲས་ལྷན་རྒྱས་མཛད། རྗེ་ཞྭ་དམར་བས་སྐུ་ཆས་སྒར་གཞིས་གྲྭ་འཁོར་ཚང་མ་རྒྱལ་བའི་དབང་པོར་ཕུལ། དེ་ནས་སྲས་མཁར་དུ་ཕེབས་ཅིང་རྒྱལ་ཚབ་སྤྲུལ་པའི་སྐུ་ངོས་འཛིན་གནང༌། ཞྭ་དམར་དང་དཔའ་བོ་རྒྱལ་ཚབ་སི་ཏུ་བཅས་བསམ་གྲུབ་རྩེར་ཕེབས་ཏེ་སྐྱེད་ཚལ་དུ་སྒར་ཕབ། སྡེ་སྲིད་དགོངས་རྫོགས་རྗེས་སྒྲུབ་ཀྱི་མཆོད་སྤྲིན་རྒྱ་ཆེར་བསྟབས་ཅིང༌། བསྔོ་སྨོན་གྱིས་རྒྱས་བཏབ། དགུང་ལོ་བཅོ་བརྒྱད་པ་ལྕགས་བྱ་ ༥༦༡༦ ལོར་རྒྱ་ནག་གི་མིང་རྒྱལ་རབས་ཀྱི་རྒྱལ་པོ་བཅུ་དྲུག་པ་ཐེན་ཆི༌༈༈༈ཁྲིར་འཁོད། བོད་ཀྱི་ཕྱག་མཛོད་བསོད་ནམས་རབ་བརྟན་དང་སོག་པོ་ལྷ་བཙུན་ཆུང་བ་བློ་བཟང་བསྟན་འཛིན་སོགས་དཔོན་དམག་ཉིས་སྟོང་ལྷག་ཙམ་ལྷ་སར་འབྱོར། རྐྱང་ཐང་སྒང་དུ་གཙང་དམག་དང་གཡུལ་བཀྱེས་སར་གཙང་དམག་རྣམས་ཕམ་སྟེ་ལྕོག་པོ་རིར་བྲོས།

 དགུང་ལོ་ཉེར་གཅིག་པ་ཤིང་བྱི་ ༥༦༡༩ ལོར་ཞྭ་དམར་ཐམས་ཅད་མཁྱེན་པས་མཁན་པོ་དང་དཔའ་བོ་གཙུག་ལག་རྒྱ་མཚོས་སློབ་དཔོན། སི་ཏུ་ཆོས་ཀྱི་རྒྱལ་མཚན་གྱིས་གསང་སྟོན་སོགས་གྲངས་ཚང་བའི་དབུས་སུ་བསྙེན་པར་རྫོགས། རྒྱལ་ཚབ་སྤྲུལ་པའི་སྐུ་ཡང་མཁན་པོ་དེ་ལས་རབ་ཏུ་བྱུང༌། འདི་ལོར་རྒྱལ་དབང་ལྔ་པ་བློ་བཟང་རྒྱ་མཚོ་འཁྲུངས་ནས་དགུང་ལོ་བརྒྱད་ཟིན་པར་དགེ་ཚུལ་བསྒྲུབས། དེ་ནས་ཞྭ་དམར་བལ་ཡུལ་གནས་གཟིགས་གྲུབ་ནས་རིམ་གྱིས་རྒྱ་གར་ལ་ཕེབས་པའི་སྤྲིངས་ཡིག་འབྱོར་བས། རྗེ་ཉིད་ཐུགས་སྐྱོ་བའི་སྤྱན་ཆབ་བསིལ། དེ་ནས་སྤྲོ་བདེ་བཀྲ་ཤིས་སྒང་དུ་ཡབ་སྲས་ཞལ་རྒྱལ།

 དགུང་ལོ་ཉེར་བདུན་པ་ལྕགས་རྟ་ ༥༦༢༥ ལོར་ཞྭ་དམར་གར་དབང་དང་དཔའ་བོ་གཙུག་ལག་རྒྱ་མཚོ་འདས་ནས་ཐུགས་ཤིན་ཏུ་སྐྱོ་བར་གྱུར། དེ་ནས་དིང་རི་དང་ཆུ་བ། མ་དྲོས་མཚོ། ཏི་སིའི་གནས། ཙ་རི་སོགས་ལ་ཕེབས།

 དཀར་མཛེས་ནས་བྲིས་པའི་བཀའ་བརྒྱུད་ལོ་རྒྱུས་ལས། ས་ཐམ་རྒྱལ་བློན་གྱིས་སྤྱན་དྲངས་པ་ལྟར་ཕེབས་ནས་ཟབ་རྒྱས་ཀྱི་ཆོས་འཁོར་བསྐོར། ས་ཐམ་ཁྲི་སྐོར་བཅུ་གཉིས་ཀྱི་སྐྱེ་བོ་མ་ལུས་པ་སྨིན་པར་མཛད། གཞན་ཡང་སྤོ་འབོར་དང་རབ་སྒང༌། རྒྱལ་རོང༌། དར་མདོ་སོགས་སུ་ཕེབས་ནས་གདུལ་བྱ་སྨིན་གྲོལ་ལ་བཀོད་ཟེར།

 དགུང་ལོ་སོ་བཞི་པ་མེ་གླང་༼༡༨༣༽ ༥༦༣༢ ལོའི་མཛད་སྒོ་ལ། འཕགས་པའི་གནས་བརྟན་བཅུ་དྲུག་དགྲ་བཅོམ་པ་ཁྲི་དང་དྲུག་སྟོང་བཞི་བརྒྱས་བསྐོར་བའི་སྐུ་བརྙན་སེའུ་ལས་གྲུབ་པ་བཞེས་པའི་ཕྱག་བྲིས། བཟོ་བ་བཅུ་ཕྲག་གཅིག་གི་ལས་གྲྭ་བཙུགས། སྐབས་སུ་ཆོས་འཆད་པ་དང༌། ཉམས་ཐག་རྣམས་ལ་ནོར་གྱིས་ཚིམ་པར་མཛད་པ་དང༌། བཤའ་ལུག་ཁྱུ་ཆེན་པོ་རྣམས་ཉོས་ནས་ཚེ་ཐར་བཏང༌། རི་ཁྲོད་འགྲིམ་པར་ཁས་ལེན་ཞུ་མི་རྣམས་ལ་མི་ལ་རས་པའི་སྐུ་རེ་དང༌། ཡིག་དྲུག་དུང་ཕྱུར་རེ་འདོན་པའི་ཁས་ལེན་པ་རྣམས་ལ་སྤྱན་རས་གཟིགས་ཀྱི་སྐུ་ཐང་ཕྱག་བྲིས་རེ་གནང༌།

 ཀརྨ་པ་བཅུ་པ་ཆོས་རྡོར་དགུང་ལོ་སོ་ལྔ་པ་ས་སྟག་ ༥༦༣༢ ལོར། སོག་གུ་ཤྲི་བསྟན་འཛིན་ཆོས་རྒྱལ་གྱི་དམག་དཔུང་གཙང་ཕྱོགས་སུ་བསླེབས་པར་པཎ་ཆེན་རིན་པོ་ཆེ་བརྒྱུད་ནས་རྒྱལ་བ་ལྔ་པ་ཆེན་པོའི་དྲུང་དུ་བཅར་ཆོག་པར་ཞུས། པཎ་ཆེན་གྱིས་རྒྱལ་བའི་དབང་པོར་ཀར་དགེའི་དོན་ལ་ཐུགས་ཁག་མེད་པ། ཁོ་བོས་ཁག་ཐེག་ཀྱང་ཀར་ལུགས་པ་འདི་རྣམས་མཛད་པ་མ་མཁས་པས་ལན་སོགས་ཀྱི་བཀོད་ཁྱབ་བཅས་གནང༌། གོང་དུ་ཞུ་འབྱོར་གནང་བས་ཀར་ལུགས་པ་རང་སར་འཇོག་ཆོག་པའི་བཀའ་ཐམ་ཕེབས་ཀྱང་གཡུལ་འཁྲུག་ཆེན་པོའི་མགོ་ཚུགས། སྐབས་དེར་གཙང་པ་ནས་ཀོང་དམག་སྐུལ་མཁན་རྣམས་བྱུང་ཞིང༌། གཙང་པ་ནས་དཀྲུགས་པས་སྒར་པ་ནང་ཞིག་མི་བསད་བྱེད་མཁན་རྣམས་ཡར་འབྲོག་ཏུ་བཀག་པོ་ལ་དོན་སྣ་དཀར་རྩེ་པའི་རྟ་ཁྱུ་དེད་ནས་ཀོང་དམག་འདེད་པར་སོང༌། དེར་ཀརྨ་པ་ཉིད་ཀྱང་གཙང་པ་ལ་ཐུགས་ལོག་དགོས་པ་བྱུང༌། དུས་དེར་ཀོང་དམག་ཚན་གཅིག་བསླེབས་བྱུང་བར་མི་སྣ་དང་བཀའ་ཤོག་གནང་སྟེ། ཁྱེད་རྣམས་སྔར་ཡང་སྡོད་མ་ནུས་པས་འདི་བྱུང༌། ད་སྡོད་ཐུབ་པར་གྱིས་ལ་ཕྱིར་ལོག་ཅིག །གལ་ཏེ་མི་ཉན་ན་སྟོད་ལུང་མཚུར་ཕུ་གཙོས་གདན་ས་གོང་འོག་ཀར་བསྟན་གྱི་ཁག་ཁྱེད་རང་ཚོས་ཁུར། ངེད་རྒྱལ་བ་ལྔ་པ་བློ་བཟང་རྒྱ་མཚོར་མགོ་འདོགས་པ་ཡིན་བྱས་པས། ཀར་ལུགས་ཀྱི་མི་ལ་ལས་ཁོང་པར་འདྲེ་འཁྱམས་ཞུགས་སོང་ཟེར། དེ་ནས་རྗེ་ཉིད་ཁམས་ཕྱོགས་བརྒྱུད་འཇའ་ཡུལ་ཀུན་དགའ་ལ་ཐོག་ཏུ་ཕེབས། རི་བོ་བྱ་རྐང་གསལ་བར་གཟིགས་པས་ཐུགས་མཉེས། ཞབས་རྗེས་ཀྱང་བྱོན། འཇང་དགོན་ཁག་བཅུ་གསུམ་བཏབ། ཀརྨའི་ཆོས་ལུགས་རྒྱ་ཆེར་སྤེལ། དེ་སྐབས་ལྔ་པ་བློ་བཟང་རྒྱ་མཚོས་ཀར་དགེ་བདེ་འཇགས་དགོས་པའི་སྤྲིངས་ཡིག་གནང་བ་ལ། དྲང་པོའི་ལན་གྱི་ཞུ་ལན་སོགས་ཕུལ། འདི་ལོར་ལྔ་པ་ཆེན་པོ་དགུང་ལོ་ཉེར་༼༡༨༤༽གཉིས་ཐོག་གཟིམ་ཁང་གོང་མའི་སྤྲུལ་སྐུ་དང་ལྷན་དུ་པཎ་ཆེན་རིན་པོ་ཆེ་ལས་སྨད་འདུལ་བརྒྱུད་ལྟར་བསྙེན་པར་རྫོགས། ཀརྨ་པ་ཆོས་དབྱིངས་རྡོ་རྗེ་དགུང་ལོ་སོ་དགུ་པའི་ཆུ་རྟ་ ༥༦༣༧ ལོར། སོག་གུ་ཤྲཱི་བསྟན་འཛིན་ཆོས་རྒྱལ་གྱིས་ཐོག་མར་མདོ་ཁམས་བཟུང༌། རིམ་བཞིན་གཙང་པ་སྡེ་སྲིད་རྗེས་འབྲངས་དང་བཅས་པ་ཆམ་ལ་ཕབ། བོད་ཁྲི་སྐོར་བཅུ་གསུམ་གྱི་སྲིད་དབང་རྒྱལ་མཆོག་ལྔ་པ་ངག་དབང་བློ་བཟང་རྒྱ་མཚོར་ཕུལ། གནམ་བསྐོས་དགའ་ལྡན་ཕོ་བྲང་གི་སྲིད་དབང་དངོས་བཙུགས།

 ཀརྨ་པ་དགུང་ལོ་བཞི་བཅུ་པའི་ཆུ་ལུགས་ ༥༦༣༨ ལོའི་ཆོ་འཕྲུལ་གྱི་ཚེས་བརྒྱད་ལ་ཟངས་ཕུག་ཏུ་ཕེབས་ནས་རྒྱལ་ཚབ་ན་རིམ་ལྔ་པ་གྲགས་པ་མཆོག་དབྱངས་བསྙེན་པར་རྫོགས་པར་མཛད་དེ་རྒྱལ་ཚབ་ཏུ་མངའ་གསོལ། དཔའ་བོ་སྤྲུལ་སྐུ་རབ་ཏུ་བྱུང༌། རྒྱལ་བ་ལྔ་པས་དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་བརྩམས། མདོ་ཁམས་དར་རྩེ་མདོ་ནས་ལེའུ་རྩེ་དམག་འཁྲུག་བྱུང༌། རྒྱ་ནག་གི་ཏཱ་མིང་རྒྱལ་རབས་མཇུག་རྫོགས།

 ཀརྨ་པ་དགུང་ལོ་ཞེ་གཅིག་པ་ཤིང་སྤྲེལ་ ༥༦༣༩ ལོའི་ཧོར་ཟླ་དྲུག་པའི་ཚེས་བཅུར་སྟག་ལུང་བཀྲ་ཤིས་དཔལ་གྲུབ་ཕེབས་པར་ཞལ་འཛོམ་མཛད། དེ་ནས་གཞུང་ས་མཆོད་ཡོན་ནས། ད་ཕྱིན་ཀར་ལུགས་ཀྱིས་དགེ་ལུགས་ཕྱོགས་ལ་ལོག་པ་མི་བྱེད་པའི་དབུ་རྩི་གནང་དགོས་ཕེབས་པར། རྒྱལ་བའི་དབང་པོ་ནས་དེ་བྱེད་མི་དགོས། སྔར་ཀར་དགེའི་འགལ་བའི་ལས་ངེད་ཀྱིས་ལོར་བྱས་རེའི་མནའ་བྱེད་གསུངས་པའི་འཕྲིན་ཡིག་མཆོད་ཡོན་གྱི་དཔུང་ཆེན་ཁམས་མདའ་ན་བཞུགས་པར་ཞུ་འབུལ་དུ་བཏང་བས། སྔར་ལོག་པ་བྱས་མ་བྱས་བརྟགས་མི་དགོས་ད་ཕྱིན་མི་བྱེད་པའི་རྩི་ཁ་མི་གནང་བ་དེ་གཞུང་མི་མཛད་པའི་དགོངས་པར་འདུག་གསུངས་ནས་གཞུང་གྱེས། དཔུང་ཡང་ཚུར་ཐེགས་གྲབས་མཛད་འདུག །དོན་དུ་ནི་རྒྱལ་བའི་དབང་པོའི་དཀར་དགེའི་བར་ལ་ལོག་པ་མ་མཛད་པར་མ་ཟད། གཙང་སྡེ་སྲིད་ཕུན་ཚོགས་རྣམ་རྒྱལ་གྱི་སྐབས་ནས། སྐུ་རབ་པའི་དོན་ལ་ཡོན་མཆོད་གཤུང་མ་འགྲིགས་པ་དང༌། དེ་སྐབས་གཙང་བ་དང༌། དཀར་ལུགས་པའི་སྒར་གཤིས་རྣམས་ཐུགས་འདོད་མ་གཅིག་ཡིན་ངེས་ཅན་ཡིན་འདུག་པས་རྒྱལ་བའི་དབང་པོས། སླད་ནས་དགེ་ལུགས་པར་ལོག་པར་མི་བྱེད་པ་མ་ཟད། སྔར་ཕན་ཡང་ལོག་པ་མ་བྱས་པར་དབུ་བསྙུང་གནང་ཆོག་གསུངས་པ་ལ། མཆོད་ཡོན་ནས་ཐུགས་གོ་ལོག་གནང་བ་ཡིན་འདུག་གོ །དེ་ནས་དམག་མིས་སྒར་ཆེན་བསྐོར་ཀྱང༌། རྗེ་ཉིད་ནི་བག་ཚ་བ་གཏན་ནས་༼༡༨༥༽མི་མངའ་བར་བཞུགས། སྒར་པ་བྱིངས་ལྷ་མོ་དབྱངས་ཅན་མའི་པི་ཝང་གི་ཁོག་པས་བསྲུངས་པ་ཡིན་གསུངས་པས་ཉིན་ཞག་མང་པོར་དམག་གི་མ་མཐོང་བ་དང༌། དམག་མི་རྣམས་ཀྱང་ལ་ལས་དད་པ་དང༌། ལ་ལས་སྡང་བ་སོགས་འདོད་པ་མི་མཐུན་པར་གྱུར་ཅིང༌། ཀརྨ་པ་ཉིད་དམག་མི་འགའ་ཞིག་གིས་ཤ་བར་མཐོང༌། འགའ་ཞིག་གིས་བྱ་རྒོད་དུ་མཐོང་ནས་རྗེས་སུ་བརྒྱུགས། རྒྱལ་བའི་དབང་པོ་གཅིག་པོ་དང༌། རིམ་གྲོ་བ་ཀུན་ཏུ་བཟང་པོ་གཉིས་ཞབས་ཐང་དུ་མཁན་པ་ལྗོངས་སུ་ཕེབས། ཞག་བཅུ་གཉིས་ལ་ལྟོ་གོས་མེད། ཨོ་རྒྱན་ཆེན་པོས་བདུད་རྩི་གནང་བ་སོགས་དག་པའི་སྣང་བ་ཁོ་ན་བྱུང༌། དགུ་འདྲེན་པའི་སྐབས་ཡིན་ཡང་སྐུ་ལ་ཉེ་ཞོ་ཅུང་ཟད་ཀྱང་མ་བྱུང༌། སྒར་ཆེན་ནི་དམག་གིས་གཏོར། གྲྭ་པ་ཕལ་ཆེར་བྲོས། འགའ་རེ་རྨས། འགའ་རེ་བཟུང་བ་དང༌། བསད་པ་སོགས་བྱས་སྐབས་དེར་ཡང་དཔོན་སློབ་ལྔ་བསམ་ཡས་སུ་ཕེབས་པ་དང༌། ལྷ་སར་ཕེབས་པ་ཀོང་སྨད་རྒོད་ཚང་བྲག་ཏུ་ཕེབས་པའི་མཐོང་སྣང་ཀྱང་མང་དུ་བྱུང་དམག་མིས་མང་དུ་བཙལ་སྐད་སྣང༌།

 འདི་ལོར་རྒྱ་ནག་ནས་ལི་ཙི་ཁྲེང་གིས་འགོ་ཁྲིད་པའི་ཞིང་པའི་གྱེན་ལངས་དམག་དཔུང་རྒྱ་ནག་པེ་ཅིན་དུ་འབྱོར་ནས་མིང་རྒྱལ་རབ་ཀྱི་རྒྱལ་ས་བླངས། མིང་རྒྱལ་རབས་ཀྱི་གོང་མ་ཁྲུང་ཀྲན་ཏི་བྲོས་ཀྱང་མ་ཐར་བས། ཅིན་ཧྲན་རི་བོའི་སྟང་དུ་རང་སྲོག་ལྕེབས། བོད་ཀྱི་རྒྱལ་པཎ་རྣམ་གཉིས་ཀྱི་མན་ཇུ་གོང་མ་ཤུན་ཇི་ཁྲིར་འཁོད་པར་འཚམས་ཞུའི་མི་སྣ་བཏང༌།

 ཀརྨ་པ་བཅུ་པ་ཆོས་རྡོར་དགུང་ལོ་ཉེ་གཉིས་པ་ཤིང་བྱ་ ༥༦༤༠ ཆོ་འཕྲུལ་གྱི་ཚེས་བཅུ་གསུམ་ལ་ལྷོ་བྲག་ནས་ཐེགས་སྨན་ཐང་བཞུགས། ཡང་འཚེར་དུ་ཞག་བདུན་བཞུགས། དེ་ནས་དཀྱིལ་སྐྱེས་དགོན་དང་ཙ་རི་གནས་ནང་བརྒྱུད། གློ་མ་ཁྱིམ་བདུན་པའི་ཉེ་སྐོར་རྣམས་སུ་ཕེབས། མཚོན་དཀར་དང་ཁྱུང་རྫོང༌། ཀོང་སྨད་རོང་ཆུ་མདོ་བརྒྱུད། འདི་ལོར་ཟླ་བཞིའི་ཚེས་གཅིག་ལ་རྩེ་ཕོ་བྲང་དཀར་པོའི་རྨང་གཞི་བཏིང༌།

 ཀརྨ་པ་དགུང་ལོ་ཞེ་གསུམ་པ་མེ་ཁྱི་ ༥༦༤༡ ལོའི་ཆོ་འཕྲུལ་ཟླ་བའི་ཚེས་གསུམ་ལ་ཀ་ནམ་སེ་བ་སྒང་དང་སྤུ་སྟོད་དུ་ཕེབས། ཡུལ་དགོན་གོང་འོག་ཞབས་ཀྱི་བཅགས། འདི་ལོ་གུ་ཤྲི་བསྟན་འཛིན་དང་རྒྱལ་བ་ལྔ་པས་ནང་ཆེན་རྒྱལ་པོ་ཨ་ཉོག་ལ་ཆོ་ལོ་གནང༌།

 ཀརྨ་པ་དགུང་ལོ་ཞེ་བཞི་པ་མེ་ཕག་ ༥༦༤༢ ས་གའི་ནང་དེན་བྱེ་ཕུ་གནས་ནང་དང་མཚོ་ནོར་བུའི་གནས་གཟིགས་གནང༌། དེར་ཞབས་རྗེས་ཀྱང་བྱོན། དེ་ནས་མདོ་ཁམས་སུ་ཆིབས་ཁ་བསྒྱུར། ལྷོ་སྨད་༼༡༨༦༽སར་ཆུ་གསུམ་མདོར་ཕེབས། ཆ་ལུགས་ཐ་མལ་ཡིན་ཡང་གོ་ཤེས་ན་འབུལ་ཆེན་མང༌། དངུལ་ཕུ་ཕུན་ཚོགས་དགེ་འཕེལ་གླིང་དུ་ཟླ་བ་དགུ་པའི་ཚེས་གསུམ་ལ་ཕེབས། དེར་འཇང་ས་ཐམ་རྒྱལ་པོའི་སྤྱན་འདྲེན་པ་འབྱོར། ཡང་འབེན་དུ་ཕེབས་ནས་རྗེ་ཞྭ་དམར་པའི་རྟོགས་བརྗོད་འདོད་འཇོའི་བ་མོ་སྒྲུབ་པར་མཛད། དེ་ནས་ཁ་བ་དཀར་པོ་དང་དགོན་སྡེ་ཁག་ལ་རིམ་པར་ཕེབས་ནས་སོ་སོའི་རེ་འདོད་བསྐངས།

 ཀརྨ་པ་དགུང་ལོ་ཞེ་ལྔ་པ་ས་བྱི་ ༥༦༤༣ ལོ་གསར་ལ་འཇང་རྒྱལ་པོ་ཀརྨ་འཆི་མེད་ལྷ་དབང་ཡབ་སྲས་བཙུན་མོ་བཅས་ཀྱིས་ལོ་གསར་མཆེད་འབུལ་དང༌། ཕྱོགས་ཀྱི་སྐྱེ་བོས་ཀྱང་མཆོད་སྤྲིན་རྒྱ་མཚོས་མཆོད། དེ་ནས་ས་ཐམ་རྒྱལ་པོ་སོགས་རྒྱལ་པོ་རྒྱལ་ཕྲན་རྣམས་ཀྱི་བཀུར་བསྟོད་འབུལ་བ་སོགས་ནི་བསམ་གྱིས་མི་ཁྱབ་པ་ཞིག་དང༌། རྗེ་ཉིད་ཀྱིས་མཛད་པའང་དེ་དང་མཚུངས་པར་བརྗོད་ཀྱིས་མི་ལང་པ་འབྲེལ་ཚད་དོན་ལྡན་ཆེན་པོར་མཛད་ནས་ལྕགས་ཏ་དགོན་དང༌། ཨ་ཁྲོ་དགོན་སོགས་སུ་ཕེབས་ནས་ནགས་ལ་མེ་ཤོར་བ་ལ་ཕྱག་ནས་གཏོར་བས་ཞི་བར་མཛད་པ་དང༌། གངས་དཀར་ཕྱེད་གསུམ་དུ་ཕེབས་ནས་ཐུགས་རྗེ་ཆེན་པོའི་ལྷ་ཁང་བཞེངས་པ་དང༌། སྒྲུབ་སྡེ་ཐམས་ཅད་ལ་དབང་ཁྲིད་མན་ངག་གནང་བ། རྒྱལ་ཐང་ཁང་གསར་དགོན་དུ་དབྱར་གནས་མཛད་པ། གནས་བཅུའི་ཞལ་ཐང་ཕྱག་བྲིས་གནང་བ་སོགས་ཀྱི་རྟེན་བཞེངས་ནི་བརྗོད་དུ་མེད་པ་གནང༌། གནས་དགོན་རྣམས་ལ་ཕྱག་མཆོད་བསྙེན་བཀུར་བཅས་རྒྱས་པར་གནང༌།

 དེ་ནས་ཞྭ་དམར་བདུན་པ་ཡེ་ཤེས་སྙིང་པོ་ ༥༦༢༦ - ༥༦༨༩ ངོས་འཛིན་པའི་ཆེད་དུ། རྗེ་ཉིད་མུ་ཏོ་བའི་ཆ་ལུགས་བཞེས་ཏེ་ཆུ་ཤིང་གི་འཁར་བ་ཞིག་ཕྱག་ཏུ་བསྣམས། གཅིག་པུར་རྟ་ཞིག་ལ་ཉེར་མཁོ་བཀལ་ནས་བྱང་མགོ་ལོག་ཕྱོགས་སུ་ཕེབས། ཆུ་ཆེན་པོ་དང་རི་མཐོན་པོ་བརྒལ། ཇག་རྐུན་མང་པོ་བཟློག་ནས་ཞྭ་དམར་བདུན་པ་ངོས་འཛིན་གནང༌།

 ཀརྨ་པ་དགུང་ལོ་ཞེ་དགུ་པ་ཆུ་འབྲུག་ ༥༦༤༧ ལ་རྒྱལ་དབང་ལྔ་པ་དགུང་ལོ་སོ་དྲུག་ཐོག་རྒྱ་ནག་ཏུ་ཕེབས་པའི་ལོར། ཞྭ་ནག་བཅུ་པ་འབོ་གངས་དཀར་དུ་ལོ་གསར་དང་སྨོན་ལམ་ཆེན་མོ་གནང༌། འདི་ལོའི་ཐ་སྐར་ཅན་གྱི་ཚེས་གཅིག་ཉིན། ཞྭ་དམར་བདུན་པའི་གཙུག་ཕུད་བཞེས། མཚན་ཡེ་ཤེས་སྙིང་པོ་གསོལ།

 ཀརྨ་པ་དགུང་ལོ་ལྔ་བཅུ་པ་ཆུ་སྦྲུལ་ ༥༦༤༨ ལོར། རྒྱལ་བ་ལྔ་པ་རྒྱ་ནག་པེ་ཅིན་དུ་འབྱོར་སྟེང་རྒྱ་ནག་གོང་མ་ཤུན་ཙིས༌༈༈༈ཀརྨ་པ་གདན་འདྲེན་ཞུས་ཀྱང་ཕེབས་རྒྱུ་མ་བྱུང༌།

 ཀརྨ་པ་དགུང་ལོ་ང་༼༡༨༧༽གཅིག་པ་ཤིང་རྟའི་ ༥༦༤༩ ལོ་གསར་མཛད་སྒོར་ར་སྤང་དུ་ཕེབས། སྐབས་དེར་སི་ཏུ་དཔོན་སློབ་ཕེབས་ནས་མཇལ་འབུལ་ཆེར་ཞུས། དེར་ནགས་ལ་མེ་ཤོར་བ་ལ་ལྗགས་ཆབ་གཏོར་བས་ཞི།

 ཀརྨ་པ་དགུང་ལོ་ང་གསུམ་པ་མེ་སྤྲེལ་ ༥༦༥༡ ལོ་གསར་དགའ་སྟོན་ནས་འཇང་ཡུལ་དུ་ཆིབས་བཏེག །པད་འབྱུང་སྤྲུལ་པ་འཇང་གི་ཕྱོགས་སུ་འབྱུང་གསུངས་པ་དེ་འོ་སྐོལ་ཡིན་འདུག་གསུངས། ལོ་དེར་འཇང་ཞབས་ཀྱི་གྲྭ་བ་སྟོང་ཙམ་ལ་རབ་བྱུང་དང་བསྙེན་རྫོགས་གནང༌། བོན་གྱི་དམར་མཆོད་ཐམས་ཅད་རྒྱུན་བཅད། འཇང་ས་ཐམ་རྒྱལ་པོས་སྤྱན་དྲངས་ནས་ལེགས་མདོའི་ཕོ་བྲང་དུ་ཞལ་འཛོམས། རྒྱལ་འབངས་ཀུན་ལ་ཆོས་དྲུག་སོགས་ཆོས་འཁོར་བླ་ན་མེད་པ་བསྐོར།

 ཀརྨ་པ་དགུང་ལོ་ང་བཞི་པ་མེ་བྱའི་ ༥༦༥༢ ཆོ་འཕྲུལ་སྨོན་ལམ་དང་བརྟེན་བཞེངས་མང་དུ་མཛད། འཇང་ས་ཐམ་རྒྱལ་པོ་ཀརྨ་ཕུན་ཚོགས་ལ་བླ་མའི་རྣལ་འབྱོར་སོགས་གནང༌། རྒྱལ་ཚབ་དྲུག་པ་གུ་ཤྲི་གྲགས་པ་མཆོག་དབྱངས་ ༥༦༡༢ - ༥༦༥༣ གཤེགས། དཔར་མཁྱེན་ནས་དགོངས་རྫོགས་ལ་དེ་ཁུལ་གྱི་གྲྭ་པ་སྟོང་ཙམ་ལ་མང་འགྱེད་སོགས་རྒྱ་ཆེར་མཛད།

 ཀརྨ་པ་དགུང་ལོ་ང་ལྔ་ས་ཁྱི་ ༥༦༥༣ ལོར། སི་ཏུ་དྲུག་པ་ཆོས་རྒྱལ་མི་ཕམ་ཕྲིན་ལས་རབ་བརྟན་ ༥༦༥༣ - ༥༦༧༧ འཁྲུངས། དུས་དེར་བོད་ཀྱི་གནས་ཚུལ་ཧ་ཅང་རྙོག་འཛིང་ཆེ་བས་རྒྱལ་དབང་ལྔ་པ་སྐུ་དངོས་ཀྱིས་ལུགས་གཉིས་ཀྱི་འགན་ཡོངས་སུ་བཞེས།

 ཀརྨ་པ་དགུང་ལོ་ང་བདུན་པ་ལྕགས་བྱི་ ༥༦༥༥ ལོ་གསར་བཞད་ལ་ཞྭ་དམར་ནག་གཉིས་དང་སི་ཏུ། ཕག་མོ་ཞབས་དྲུང༌། རྩེ་ལྷ་སྐུ་སྐྱེ། ཞྭ་སྒོམ་སྐུ་སྐྱེ་སོགས་ལ་རིམ་གྲོ་པས་ལོ་གསར་གསོལ་སྟོན་རྒྱས་པར་ཞུས། ཡུལ་དེར་རྒྱ་དམག་གིས་གཤིག་གཏོར་བཏང་བའི་སྡེ་ཐམས་ཅད་གསོས།

 འདི་ལོར་དབོ་ཟླའི་ཚེས་བཅུ་གཅིག་ཉིན་རྒྱལ་ཐང་གི་ཁྱིམ་བདག་ཞིག་ལ་རྒྱལ་ཚབ་དྲུག་པ་ནོར་བུ་བཟང་པོ་སྐུ་འཁྲུངས། ཞྭ་དམར་མཆོག་སྤྲུལ་གྱིས་གཙོས་སྐྱེ་བོ་མང་པོར་ཆོས་མང་དུ་གསུངས། རྒྱལ་བའི་བཀའ་འགྱུར་རིན་པོ་ཆེ་མཚལ་དཔར་རྒྱ་ལུགས་སུ་བཞེངས། ས་ཐམ་རྒྱལ་པོའི་སྲས་ཆུང་བ་ཀརྨ་མི་ཕམ་བསྟན་པའི་ཉི་མ་རབ་ཏུ་བྱུང༌། རྒྱལ་ཐང་རིགས་ལྔ་ལྷ་ཁང་གི་གཙུག་ལག་ཁང་བཞེངས་པའི་གྲྭ་བཙུགས།

 ཀརྨ་པ་དགུང་ལོ་ང་དགུ་པ་ཆུ་སྟག་ ༥༦༥༧ ལོར་པཎ་ཆེན་བློ་བཟང་ཆོས་རྒྱན་དང་རྒྱ་ནག་གི་འཇམ་དབྱངས་གོང་མ་ཆེན་པོ་ཐབས་སྐྱོང་རྒྱལ་པོ་སྟེ་ཤུན་ཙི་བདེ་བར་གཤེགས། དེའི་སྲས་ཁང་ཤིས་སམ་བདེ་སྐྱིད་རྒྱལ་པོ༌༈༈༈མི་༼༡༨༨༽འཇིགས་གསེར་གྱི་ཁྲི་ལ་མངའ་གསོལ། རྒྱལ་དབང་ལྔ་པས་བོད་དུ་འབྱོར་དགོས་པའི་བཀའ་ལྟར། ཀརྨ་པ་བཅུ་པ་ཆོས་རྡོར་དགུང་ལོ་བདུན་ཅུ་པ་ཆུ་གླང་ ༥༦༦༨ ལོའི་ཟླ་ཚེས་བཅུ་གཅིག་ལ་ལྷ་ལྡན་ཕྱོགས་སུ་ཆིབས་བཏེག་ནས་ལམ་བར་དུ་མཇལ་བའི་རྟེན་གསུམ་རྣམས་ལ་མཆོད་འབུལ་དང༌། སེར་སྐྱ་ཐམས་ཅད་ཆོས་དང་ཟང་ཟིང་གཉིས་ཀས་ཚིམ་པར་བྱེད་བཞིན་དུ་ནག་ཟླའམ་ཧོར་ཟླ་གསུམ་ཚེས་གསུམ་ལ་ལྷ་ལྡན་དུ་ཕེབས།

 པོ་ཏ་ལར་རྒྱལ་དབང་ལྔ་པ་ཆེན་པོ་བློ་བཟང་རྒྱ་མཚོའི་ ༥༦༡༢ - ༥༦༧༧ ཞལ་གྱི་དཀྱིལ་འཁོར་མཇལ། ལམ་བར་སོགས་ཀྱི་གསུང་འཕྲོས་ལྷུག་པར་བསྩལ་པ་ལ། ཉིད་སྐུ་ན་བགྲེས་ཤིང་སྙན་ཐག་རིང་བས་བཀའ་ལན་ཇི་ལྟ་བ་འབུལ་ཚོད་མ་མཁྱེན་ནས། རིམ་གྲོ་པར་བཀའ་ལན་ཕུལ་ཅིག་གསུངས་པ་ལྟར་བཀའ་ལན་རྣམས་ཕུལ། ཆོས་ཀྱི་དྲི་བཤད་ཀྱང་མང་དུ་གནང༌། གསོལ་སྟོན་གནང་སྦྱིན་བཟང་པོ་མཛད། མཚུར་ཕུར་རྒྱུན་བཞུགས་ཆོག་པ་སོགས་ཞུས། དེ་ཁུལ་གྱི་གནས་ཐམས་ཅད་མཇལ་ཞིང་མཆོད་སྤྲིན་ཕུལ། དེ་ནས་སྒྲགས་མཆོག་ལ་ཕེབས་དགོས་གསུངས་པ་ལྟར་ཕེབས། དེའི་ཉིན་ནས་མགུལ་ཆམ་ལ་བརྟེན་སྐུ་ཉོག་པ་བྱུང༌། སྔགས་གྲར་ཕེབས་ནས་ངེད་རང་ཚོ་འདིར་ཡུན་རིང་སྡོད་མི་དགོས་གསུངས་ནས་ཟུར་ཤག་ཏུ་བཞུགས།

 ཚེས་དགུ་ནས་བསྙུན་གཞི་ལོད་དུ་སོང་སྐུ་རིམ་རྒྱ་ཆེར་བྱས་རུང༌། ཚེས་བཅུ་གཅིག་ཉིན་གཟིམས་ཁང་ཐམས་ཅད་འོད་དཀར་པོས་ཁེངས་ཤིང་ཀརྨ་པ་བཅུ་པ་ཆོས་རྡོར་དགུང་ལོ་དོན་གཅིག་ཏུ་ཕེབས་པ། རབ་བྱུང་བཅུ་གཅིག་པའི་ཤིང་སྟག་དབོ་ཟླའི་ཚེས་བཅོ་ལྔའི་ ༥༦༦༩ ཐོ་རངས་སུ་གསོལ་ཇ་དང་བཞེས་ཐུག་དྲངས་པ་བཞེས་ཏེ། ཆོས་དབྱིངས་ཞི་བའི་དབྱིངས་སུ་སྐུ་ཐིམ་པའི་ཚུལ་བསྟན། སྐུ་གདུང་རིན་པོ་ཆེ་མཚུར་ཕུར་སྤྱན་དྲངས། དགོངས་རྫོགས་ཀྱི་རིམ་པ་རྣམས་རིམ་གྲོ་བ་ཀུན་ཏུ་བཟང་པོས་ལེགས་པར་མཛད།

 རྗེ་འདིའི་བརྒྱུད་འཛིན་སློབ་མའི་གཙོ་བོ་ཞྭ་དམར་དང་རྒྱལ་ཚབ། དཔའ་བོ། སི་ཏུ། གནས་མདོ་ཀརྨ་ཆགས་མེད། ཁྱབ་བདག་གྲུབ་མཆོག་དབང་པོ། ཁ་རེག་སྤྲུལ་སྐུ་ཀརྨ་བསྟན་སྲུང་སོགས་བུ་སློབ་མཐའ་ཡས་པ་བྱོན་ནོ། །

 ༧ཀརྨ་པ་སྐུ་ཕྲེང་བཅུ་གཅིག་པ་ཡེ་ཤེས་རྡོ་རྗེ་རབ་བྱུང་བཅུ་གཅིག་པའི་མེ་འབྲུག་ ༥༦༧༡ ལ་འཁྲུངས། མེ་སྦྲུལ་ ༥༦༧༢ ཟེར་མཁན་ཡང་ཡོད།

༄༅། །ཀརྨ་པ་སྐུ་ཕྲེང་བཅུ་གཅིག་པ་ཡེ་ཤེས་རྡོ་རྗེའི་རྣམ་ཐར།

ཀརྨ་པ་སྐུ་ཕྲེང་བཅུ་གཅིག་པ་ཡེ་ཤེས་རྡོ་རྗེ་ནི། དཔག་བསམ་འཁྲི་ཤིང་༡༨༩་ལས། དེ་ཡང་རྩོད་དུས་སྙིགས་མ་ལྔ་བདོ་བའི་སྙིང་པོ་དོན་གྱི་བསྟན་པ་ཆེས་ཉམས་དམའ་བའི་སྐབས་སུ་སྙིགས་འགྲོ་ཉམས་ཐག་རྣམས་ལ་སྙིང་རྗེ་ཆེན་པོའི་གཞན་དབང་གིས་གཟིགས་པ་རྣམ་ལྔས་བསམ་བཞིན་དུ་སྲིད་པར་སྐྱེ་བ་བཞེས་པའི་ཡུལ་མདོ་སྨད་སྨར་ཁམས་ཀྱི་ས་ཆར། ཡབ་ཡུམ་རིགས་ལྡན་པའི་སྲས་སུ་རབ་བྱུང་བཅུ་གཅིག་པའི་མེ་འབྲུག་རབས་ལོ་༥༦༧༡། ཕུག་ལུགས་བསྟན་པའི་ཚུགས་ལོ་༢༥༥༧། ཕྱི་ལོ་༡༦༧༦། རིན་ཆེན་དཔལ་བཟང་ལགས་ཀྱིས་མཛད་པའི་མཚུར་ཕུ་དགོན་གྱི་དཀར་ཆག་ལ་ཕྱི་ལོ་༡༦༧༨་ལོ་བྲིས་པ་ནོར་སོང༌། ལོར་སྐུ་བལྟམས། ཞེས་གསུངས། སྡེ་དགེས་བསྒྲིགས་པའི་ཀ་རབས་ལོ་རྒྱུས་ལས་མེ་སྦྲུལ་ ༥༦༧༢ ལོར་འཁྲུངས་ཟེར། དེའི་ཚེ་ནམ་མཁའ་འཇའ་འོད་ཀྱིས་ཁེངས་པ་དང༌། ཡི་དམ་ལྷ་ཚོགས་མང་པོ་ཞལ་གཟིགས་ཤིང༌། དུས་གསུམ་གང་ལའང་ཐོགས་པ་མེད་པའི་མངོན་ཤེས་གསུངས་པ་དང༌། རྫུ་འཕྲུལ་གྱི་རྣམ་པ་ཅི་ཡང་བསྟན་པས། རིག་འཛིན་མི་འགྱུར་རྡོ་རྗེས་གཙོས། མི་དང་མི་མིན་ཀུན་གྱིས་ཆོས་རྗེ་ཀརྨ་པའི་མཆོག་གི་སྤྲུལ་པའི་སྐུ་འཁྲུངས་སོ་ཞེས་ཕྱོགས་མེད་དུ་བསྒྲགས་པའི་སྒྲས་ཐམས་ཅད་དུ་ཁྱབ།

 དེ་ནས་ཞྭ་དམར་ཅོད་པན་འཛིན་པ་བདུན་པ་ཡེ་ཤེས་སྙིང་པོ་ ༥༦༢༦ - ༥༦༨༩ དང༌། རྒྱལ་ཚབ་ནོར་བུ་བཟང་པོ་སོགས་ཀྱིས་དབུས་ཕྱོགས་སུ་སྤྱན་དྲངས་ཏེ། ཕེབས་ལམ་གྱི་སྐྱེ་འགྲོ་ཐམས་ཅད་ཡོངས་སུ་སྨིན་པར་མཛད་ནས། རྟ་ཐབ་ཀྱི་བསུ་བ་དང༌། སེར་སྦྲང་བཅས་བདེ་ཆེན་ཡངས་པ་ཅན་གྱི་གཙུག་ལག་ཁང་ཆེན་པོར་ཕེབས། ཡབ་སྲས་གསེར་ཞལ་འཛོམས་ཏེ་ལྷན་རྒྱས་པས་རྟེན་འབྱུང་མཆོག་ཏུ་འགྲིགས།

 དེ་ནས་མི་རིང་བར་བསུ་བ་སེར་སྦྲེང་བཅས་འཇིག་རྟེན་དབང་ཕྱུག་རིམ་བྱོན་གྱི་བསྟི་གནས་འོག་མིན་མཚུར་ཕུའི་ཕོ་བྲང་དུ་ཕེབས། གཟའ་སྐར་འཕྲོད་སྦྱོར་བཟང་པོ་ལ་སེང་ཁྲི་ཆེན་པོར་མངའ་གསོལ་དང་ཤིས་པ་བརྗོད། མཐོན་མཐིང་གསེར་གྱི་མདོང་ཅན་གྱི་ཅོད་པན་དབུ་ལ་བཞེས་ཏེ་སྙིང་པོ་དོན་བརྒྱུད་ཀྱི་བསྟན་པའི་བདག་པོ་ཆེན་པོར་བཞུགས། ཞྭ་དམར་ལས་ཕྱག་རྒྱ་ཆེན་པོ་དང་ནཱ་རོ་ཆོས་དྲུག་སོགས་རང་ལུགས་ཀྱི་དབང་ལུང་ཁྲིད་གསུམ་དང༌། ཁྱད་པར་དུ་སློབ་དཔོན་ཆེན་པོ་པདྨ་སཾ་བྷ་ཝའི་རྡོ་རྗེའི་གསུང་གིས་ཡེ་ཤེས་རྡོ་རྗེ་ཞེས་པའི་མཚན་གསོལ། རིག་འཛིན་མི་༼༡༩༠༽འགྱུར་རྡོ་རྗེའི་ཟབ་གཏེར་དང༌། སྟག་ཤམ་ནུས་ལྡན་རྡོ་རྗེའི་ཟབ་གཏེར་ཐམས་ཅད་དུ་ཆོས་ཀྱི་བདག་པོར་ལུང་བསྟན་པ་ལྟར་རྙིང་ལུགས་ཀྱི་དབང་ལུང་མན་ངག་མང་པོ་གསན་བསམ་མཐར་ཕྱིན་མཛད། གཞན་ཡང་མཁན་པོ་ཀརྨ་ཕྲིན་ལས་གསུམ་པ་དང་རྒྱལ་ཚབ་སོགས་དགེ་བའི་བཤེས་གཉེན་དུ་མ་ཡོངས་འཛིན་དུ་བཞེས་ནས་མདོ་རྒྱུད་མན་ངག་གི་དབང་ལུང་སོགས་གསན་པ་རྒྱ་ཆེར་མཛད། བཤད་པ་དང་སྒྲུབ་པའི་སྒོ་ནས་བསྟན་པའི་སྒྲོན་མེ་སྤར།

 ཀརྨ་པ་བཅུ་གཅིག་ཡེ་ཤེས་རྡོ་རྗེ་དགུང་ལོ་བཅོ་ལྔ་པ་ལྕགས་རྟ་ ༥༦༨༥ ལོར་སྡེ་སྲིད་སངས་རྒྱས་པས་པོ་ཏ་ལའི་ཕོ་བྲང་དམར་པོ་བཞེངས་འགོ་ཚུགས། ཀརྨ་པ་དགུང་ལོ་བཅུ་དགུ་པ་ཤིང་ཁྱི་ ༥༦༨༩ ལོར། ཞྭ་དམར་བདུན་པ་གར་དབང་རིན་པོ་ཆེ་དགུང་གྲངས་རེ་བཞི་བཞེས་པ་ཤིང་ཁྱི་དབོ་ཟླ་ཚེས་ཉེར་བདུན་ལ་བདེ་བར་གཤེགས་པའི་ཚེ་དགོངས་རྫོགས་ཀྱི་མཆོད་འབུལ་དང་སྐུ་གདུང་མཆོད་རྟེན་བཞེངས། རབ་གནས་མཛད། གདན་ས་ཉམས་གསོས། གཞན་ཡང་སྐུ་གསུང་ཐུགས་རྟེན་དུ་མ་གསར་བཞེངས་མཛད། ཏྲེ་ཧོ་རིན་པོ་ཆེ་ཀརྨ་བསྟན་འཛིན་དར་རྒྱས། ༧གོང་ས་ལྔ་པ་ཆེན་པོ་རྒྱལ་བ་བློ་བཟང་རྒྱ་མཚོས་གཟིགས་པ་ཆེ་ཞིང་ཞབས་ཕྱིར་པོ་ཊ་ལར་བཞུགས་པ། ལྔ་པ་ཆེན་པོ་གཤེགས་ཀྱང༌། ཆོས་རྒྱལ་སྡེ་སྲིད་སངས་རྒྱས་རྒྱ་མཚོའི་དབུ་བླར་བཞུགས་དགོས་བྱུང་བ། ས་སྟག་ལོར་དགོངས་པ་ཁྲོལ་ནས་མཚུར་ཕུར་ཕེབས། ཀརྨ་པ་མཇལ། བཀའ་ཆོས་ཀྱང་ཅི་རིགས་པ་ཞུས། རྒྱལ་ཚབ་གཤེགས་པར་ཐུགས་དམ་གསལ་འདེབས་མཛད། གནས་ནང་དུ་རྗེ་དཔའ་བོ་ཕྲིན་ལས་རྒྱ་མཚོ་མཇལ། སླར་མཚུར་ཕུར་བྱོན་སྐབས། ཀརྨ་པས་སྐུ་ཆས་ཕྱག་རྫས་ཚང་མ་གནང་སྟེ་ཕྱག་ནས་མཛད་དེ་འཐོར་མི་ཉན་གསུངས་པས་བཀའ་བཞིན་བསྒྲུབས། རྗེ་དཔའ་བོ་དགུང་ལོ་ལྔ་བཅུ་པ་ས་ཡོས་ལོར་ཞི་བར་གཤེགས་པའི་དགོངས་རྫོགས་བསྒྲུབས། འདི་གོང་ཤིང་ཕག་ལོར་གར་དབང་བརྒྱད་པ་ཞྭ་དམར་པ་བལ་ཡུལ་དུ་འཁྲུངས་ནས། ཞྭ་དམར་པའི་སྤྲུལ་སྐུ་ཡིན་ཚུལ་ས་ཆ་ཡུལ་རིས་ཀྱི་མིང་སོགས་སྔོན་གནས་རྗེས་དྲན་དུ་མ་གསུངས། དེ་སྐབས་ཟག་མེད་ཀྱི་མངོན་པར་མཁྱེན་པ་ལ་དབང་འབྱོར་བ་ཆོས་རྗེ་ཀརྨ་པས། ཞྭ་དམར་པའི་ཡང་སྲིད་སྐུ་འཁྲུངས་པའི་ས་ཡུལ་གྱི་བཀོད་ཤོག་ཁྲ་ཕྱག་རིས་མཛད་དེ་བང་མིའི་ལག་ཏུ་སྤྲད་ནས་མངགས་པས། བལ་ཡུལ་ཡོལ་མོ་གངས་རར་སྤྲུལ་པའི་སྐུ་འཁྲུལ་མེད་དུ་ངོས་ཟིན་པས། བལ་ཡུལ་རྒྱལ་པོ་མནྟྲ་སེང་ཧ་མ་ལླས་འཕྲོག་ཐབས་སུ་ཡམ་༼༡༩༡༽བུར་སྤྱན་དྲངས་པས། ཀརྨ་པས་བཀའ་ལྟར་གཞུང་ས་ནས་སྡེ་སྲིད་སངས་རྒྱས་རྒྱ་མཚོས་མགོ་འདྲེན་དང་ཕྱག་མཛོད་རྒྱན་ལུ་མངགས་ཏེ། ཞྭ་དམར་བརྒྱད་པ་ལྕགས་འབྲུག་ལ་བལ་ཡུལ་ནས་རིམ་པར་སྤྱན་དྲངས། ཐོག་མར་གཙང་གཞུང་བརྒྱུད་ལྷ་སར་ཕེབས་དགོས་རྒྱུ་ལ། ཏྲེ་བོ་རིན་པོ་ཆེས་སྡེ་སྲིད་ལ་ཤངས་བརྒྱུད་ནས་མཚུར་ཕུར་ཕེབས་ཆོག་པ་ཞུས་པས་དོན་སྨིན། ཟླ་བ་བདུན་པའི་ཚེས་ལྔར་ཆིབས་བསུ་བཅས་སྟག་སྣར་ཕེབས། གཟིམས་ཆུང་མངོན་དགར་ཞག་ཤས་བཞུགས། ཏྲེ་བོས་ཕྱི་ནང་གི་རྟེན་འབྲེལ་ལེགས་ཚོགས་ཐམས་ཅད་བསྒྲིགས་པར་མཛད། ཤངས་བརྒྱུད་ནས་ཡངས་པ་ཅན་དང་དཔལ་ས་སྤྱོད་འོག་མིན་མཚུར་ཕུར་ཆིབས་བསུ་བཅས་ཕེབས། ཀརྨ་པ་ཡབ་སྲས་ཞལ་རྒྱས་ཀྱི་ལེགས་ཚོགས་འགྲིགས། ཀརྨ་པས་ཞྭ་དམར་སྐུའི་གཙུག་ཕུད་བཞེས་ཏེ། དཔལ་ཆེན་པོ་ཆོས་ཀྱི་དོན་འགྲུབ་རྒྱུད་སྡེ་རྒྱ་མཚོ་གར་གྱི་རྣམ་རོལ་ཕྱོགས་ལས་རྣམ་པར་རྒྱལ་བའི་སྡེ་ཞེས་པའི་མཚན་གསོལ། དཔལ་འབྱོར་སྲིད་ཞིའི་ཕུན་ཚོགས་ཀུན་གྱི་གཏེར་སོགས་ཀྱི་ཞབས་བརྟན། སྟན་དཀར་རྡོ་རྗེའི་རིས་མོ་ཅན་སོགས་ཕུལ། ཞྭ་དམར་གྱི་ཅོད་པན་དབུ་ལ་གསོལ་ཏེ། སེང་གེའི་ཁྲིར་མངའ་གསོལ་ཤིས་པས་སྐྱོང་བར་མཛད། དེ་ནས་སི་ཏུ་ཆོས་རྒྱལ་མི་ཕམ་གྱི་སྐུ་སྐྱེ། གླིང་ཚང་དཔོན་མགོན་ལྷུན་པའི་སྲས་སུ་འཁྲུངས་པ། ཀརྨ་པས་ངོས་འཛིན་མཛད་ཅིང་མཚན་བཏགས་མོད། གླིང་ཚང་རང་གི་འདོད་ཕྱོགས་ལྟར་ས་སྐྱའི་ཆོས་སྒོར་བཅུག་ཅིང་འཕྲལ་དུ་སྐུ་གཤེགས། རྒྱུ་མཚན་དེས་བརྒྱུད་པ་འདིར་མ་ཆུད་ཅིང་སི་ཏུའི་གོ་སར་མ་འབྱོར་བས། སི་ཏུ་ན་རིམ་གྱི་གྲངས་སུ་མི་བགྲང་བར་གསུངས། དེའི་སྤྲུལ་པའི་སྐུ་ཀུན་མཁྱེན་ཆོས་ཀྱི་འབྱུང་གནས་ ༥༦༩༤ - ༥༦༧༩ ཀྱང༌། ཆོས་རྗེ་ཉིད་ཀྱི་བསྟན་རྩིས་ཀྱི་རེའུ་མིག་ཞིག་གསར་སྒྲིག་གནང་བར། སི་ཏུ་ལྕགས་འབྲུག་ལོ་ས་ཨ་ལོར་འབྱུང༌། །ཞེས་བཀོད་པར་མཛད། དེ་རྗེས་ཁམས་སྨྱོན་སྐུ་སྐྱེ་དབུས་སུ་བྱོན་སྐབས་མཚུར་ཕུར་ཆོས་རྗེ་གཟིམས་ཆུང་ཆོས་དབྱིངས་ཕོ་བྲང་དུ་བཞུགས་པ་མཇལ། ཨ་ལོ་ཀུན་མཁྱེན་གྱི་ཞུ་ཕྲིན་སྙན་དུ་ཕུལ་སྐབས་ཉི་མ་ཤར་བ་དང་འགྲིགས་པས། ཆོས་རྗེ་ཀརྨ་པའི་ཞལ་ནས། ད་ལན་རྟེན་འབྲེལ་ཤིན་ཏུ་ལེགས། སི་ཏུ་རིན་པོ་ཆེ་སྡེ་དགེར་འཁྲུངས་ཞེས་ཏྲེ་བོ་ཆོས་རྗེས་ཀྱང་གསུང་གི་ཡོད་ཚོད་འདུག་གསུངས་པ་ཙམ་ལས། ཆོས་རྗེ་ཉིད་ཀྱིས་དེ་སྔོན་མཁྱེན་ནས་ཕྱག་བྲིས་སུ་བཀོད་ཟིན་པའི་སྒྲོས་མ་གནང༌། ཁམས་སྨྱོན་སྐུ་སྐྱེ་ཐོན་ཁར་སི་ཏུ་སྤྲུལ་སྐུ་ལ་རིལ་ནག་སི་ཏུའི་ཕུག་མ་གང་༼༡༩༢༽གི་ནང་དུ་མི་ཏིག་མིག་མེད་རྡོག་གཅིག་བཅུག་པ་དང༌། སོ་འབྲང་འཁོར་ལོ། ཕྱག་མདུད་བཅས་བསྐུར་བ་གནང༌། ཕྱིས་བསྟན་རྩིས་ཀྱི་རེའུ་མིག་སི་ཏུ་ཉིད་ཀྱིས་གཟིགས་སྐབས། འཕགས་ཆེན་རྣམས་ཀྱི་དུས་གསུམ་གྱི་བྱེ་བྲག་སྐད་ཅིག་ལ་མ་འདྲེས་པར་སྒྲིབ་མེད་དུ་གཟིགས་པ་ཡིན་པའི་ཕྱིར་ཐ་ཤལ་ཁོ་བོ་ལྟ་བུའང་འཁོར་བར་འཕྱན་པའི་གནས་སྐབས་ཐམས་ཅད་དུ་གཟིགས་པ་དུས་ལས་མི་ཡོལ་ལོ་སྙམ་པའི་དགའ་བ་ཐུག་མེད་དུ་འཕེལ། ཞེས་ཀུན་མཁྱེན་སི་ཏུ་ཉིད་ཀྱིས་གསུངས།

 གཞན་ཡང་ཟག་མེད་ཀྱི་མངོན་མཁྱེན་པ་ལ་ཆགས་ཐོགས་མི་མངའ་བས། རྗེ་དཔའ་བོའི་སྐུ་སྐྱེ་གཙུག་ལག་དོན་འགྲུབ་སོགས་སྤྲུལ་པའི་སྐུ་དུ་མ་ངོས་འཛིན་མཛད། དེང་རིའི་པར་སྒྲུབ་ཆེན་འགྱུར་མེད་རྣམ་རྒྱལ་སྤྱན་གཉིས་ལོང་བ་ལ་ཞབ་ཆབ་བཏབ་པས་དེ་མ་ཐག་ཤིན་ཏུ་གསལ་བར་གྱུར། ཤོག་ཤིང་གི་སྤིར་ཡུ་ལ་ཕྱག་མདུད་མཛད་ནས་སླར་གོང་བུར་སྒྲིལ་བ་གནང༌། དུས་གཅིག་ལ་གཟིམས་ཆུང་རེར་སྐུའི་བཀོད་པ་རེ་སྤྲུལ་ནས་བཞུགས་པ་སོགས་གྲུབ་པའི་ཆོ་འཕྲུལ་མཐའ་ཡས། གངས་ཅན་མཁས་གྲུབ་ཀུན་གྱིས་གུས་པས་མཆོད། མཆོག་དམན་བར་མའི་སྐྱེ་རྒུ་མ་ལུས་པ་ཐེག་པ་གསུམ་གྱི་བྱང་ཆུབ་ཏུ་སྨིན་པ་དང་གྲོལ་བར་མཛད།

 ཞྭ་དམར་ཅོད་པན་འཛིན་པ་དཔལ་ཆེན་ཆོས་ཀྱི་དོན་འགྲུབ་རྒྱལ་ཚབ་ཏུ་མངའ་གསོལ་ཏེ་སྙིང་པོ་དོན་གྱི་བསྟན་པ་གཏད། སྤྲུལ་པའི་སྐུ་ཕྱི་མ་གག་དུ་བྱོན་པ་ལུང་བསྟན་ནས། རྟག་འཛིན་ཅན་གྱི་གདུལ་བྱ་རྣམས་ཆོས་ལ་བསྐུལ་བའི་ཕྱིར་དགུང་ལོ་ཉི་ཤུ་རྩ་དྲུག་པ་དང་རང་ལོ་ཉེར་བདུན། རབ་བྱུང་བཅུ་གཉིས་པའི་ཆུ་རྟ་ ༥༦༩༧ ཟླ་བ་བདུན་པའི་ཚེས་བཅུ་གཉིས་ལ་སྤྲུལ་པའི་བཀོད་པ་ཕྱོགས་གཅིག་བསྡུ་བར་མཛད།

 དེ་སྐབས་ཉི་མའི་དཀྱིལ་འཁོར་འཇའ་སྤྲིན་གྱིས་བསྐོར་བའི་དབུས་སུ་སྐུའི་བཀོད་པ་གཙོ་འཁོར་གསུམ་གྱི་རྣམ་པར་བསྟན་པ་སྐལ་ལྡན་ཀུན་གྱིས་མཐོང་བ་བྱུང༌། ཞྭ་དམར་དང་ཏྲེ་བོས་དགོངས་རྫོགས་མཆོད་འབུལ་དང༌། ཀརྨ་པ་ཡེ་ཤེས་རྡོ་རྗེའི་སྐུ་གདུང་རིན་པོ་ཆེ་འོད་བཞུ་མཆོད་སྡོང་བཞེངས་ཤིང༌། བདེ་མཆོག་ལྷ་ལྔའི་སྒོ་ནས་རབ་ཏུ་གནས་པར་མཛད་དོ། །

 རྗེ་དེའི་ཞལ་སློབ་ནི། གཙོ་བོར་དོན་བརྒྱུད་བསྟན་པའི་མངའ་བདག་ཞྭ་དམར་ཐམས་ཅད་མཁྱེན་པ་དཔལ་ཆེན་ཆོས་ཀྱི་དོན་འགྲུབ་དང༌། གྲུབ་པའི་དབང་ཕྱུག་ཏྲེ་བོ་ཀརྨ་བསྟན་འཛིན་དར་རྒྱས། མཁན་ཆེན་ཀརྨ་དོན་ཡོད་སྙིང་པོ་སོགས་མང་དུ་བྱོན་མོད་ཀྱང་རྗེ་འདིའི་རྣམ་ཐར་རྒྱས་པ་དེ་སྔོན་བདག་གིས་མ་མཇལ་བས། འདི་ནི་ཞྭ་དམར་ཐམས་ཅད་༼༡༩༣༽མཁྱེན་པས་མཛད་པའི་རྣམ་ཐར་གསོལ་འདེབས་ཀྱི་དངོས་བསྟན་རྣམས་གཞིར་བཞག་ཤུགས་བསྟན་ཅུང་ཟད་ཀྱིས་མཚམས་སྦྱར། གཞན་ནས་ཕྲན་ཚེགས་གསལ་བ་རྣམས་ཀྱི་ཁ་བསྐང་པའོ་ཞེས་ཀརྨ་ངེས་དོན་གྱིས་གསུངས་འདུག་ན་ད་དུས་འདིར་ནི་སྨོས་ཅི་མ་དགོས་སོ་སྙམ་སྟེ་ངལ་བ་དོར་བར་བྱས་སོ། །ཞེས་གསུངས།

 ༧ཀརྨ་པ་སྐུ་ཕྲེང་བཅུ་གཉིས་པ་བྱང་ཆུབ་རྡོ་རྗེ་རབ་བྱུང་བཅུ་གཉིས་པའི་ཆུ་ལུག་ ༥༦༩༨ ལ་འཁྲུངས།

༄༅། །ཀརྨ་པ་སྐུ་ཕྲེང་བཅུ་གཉིས་པ་བྱང་ཆུབ་རྡོ་རྗེའི་རྣམ་ཐར།

ཀརྨ་པ་སྐུ་ཕྲེང་བཅུ་གཉིས་པ་བྱང་ཆུབ་རྡོ་རྗེ་ནི། རྗེ་ཡེ་ཤེས་རྡོ་རྗེ་ཞིང་དུ་གཤེགས་ཁར་བར་ཁམས་སྡེ་དགེའི་ས་ཕྱོགས་ཙམ་ལ་སྤྲུལ་སྐུ་འབྱོན་པའི་ཞལ་བཞེས་གནང་བ་བཞིན། སྡེ་དགེ་དབོན་སྟོད་ཀྱི་ས་ཆ་ཆུ་བོ་གསེར་ལྡན་གདན་གྱི་འགྲམས་ངོགས་དཀྱིལ་ལེ་ཙག་ཏོར་ཞེས་པར་བོད་ཆོས་རྒྱལ་གྱི་གདུང་བརྒྱུད་འཁྲུལ་མེད་གྲུབ་ཀརྨ་པཀྴིའི་དབོན་རྒྱུད་བཙད་པོ་ལ་ལས་བཙང་པོ་ཞེས་བྲིས་འདུག་དབུའི་རིགས། ཡབ་ཀརྨ་ཚེ་བརྟན་དང་ཡུམ་སེང་ངེ་བཟའ་དཀར་མོ་སྐྱིད་གཉིས་ཀྱི་སྲས་སུ་རབ་བྱུང་བཅུ་གཉིས་པའི་ཆུ་ལུག་རབས་ལོ་༥༦༩༨། ཕུག་ལུགས་བསྟན་པའི་འདས་ལོ་༢༥༨༤། ཕྱི་ལོ་༡༧༠༣། ལོ་ལ་སྐུབལྟམས། གདུང་རིགས་ནི་བོད་ཆོས་རྒྱལ་གྱི་གདུང་བརྒྱུད་དེ། དེ་ཡང་སད་ན་ལེགས་མཇིང་ཡན་ལ་ཁྲི་སྡེ་བཙད་པོ་ཡང་ཟེར། དེ་ལ་སྲས་ལྔ། ༡ ཁྲི་དར། ༢ འུ་དུམ་བཙན། ༣ ལྷ་རྗེ། ༤ ལྷུན་གྲུབ། ༥ ཁྲི་ཆེན་པོ་བཅས་ཡི། ལྔ་ཚིགས་སྟག་ནམ་མཁའི་ལྷ་བཟུང་ནི། སློབ་དཔོན་པདྨ། བི་མ་ལ་ནམ་མཁའི་སྙིང་པོ་སོགས་ཀྱི་སློབ་མ། ན་བཟའ་ཉི་ཟེར་ལ་འགེལ་བ་དང༌། འཇའ་འོད་ཕྱག་གིས་བཟུང་ནས་ནམ་མཁའ་ལ་འགྲོ་ཐུབ་པ་བྱུང༌།

 རྒྱལ་རབས་དཔག་བསམ་ལྗོན་ཤིང་ལས་སྟག་ནམ་མཁའི་ལྷ་བཟུང་གིས་ཕོ་བྲང་ཕྱིང་ང་སྟག་རྩེ་བཟུང༌། དེའི་སྲས་ལ་འོད་སྐྱིད་འབར། དེ་ལ་སྲས་བདུན་བྱུང༌། གཅན། གངས། རྗེ། ཚ། ཁྲི། ལྷེ། དམར་རོ། །གཅུང་ཚངས་ཚ་སྤུན་དྲུག་ནི། ལྷས་སྤྱན། གཡུ་སྤྱན་གཉིས། དར་དང༌། ལྷུན་པོ་གཉིས་འོད་བཙན། ལྷུན་པོ་གཉིས། འོད་བཙན། གུང་བཙན་གཉིས་ཏེ་དྲུག །འདི་དག་གིས་བྱ་སའི་ལྷ་ཆེན་བཞེངས། གངས། རྗེ། ཚ། ཁྲི། ལྷེ། དམར་གྱི་སྲས་དྲུག་ལས་གཡུ་ཐོག་པའི་རྒྱུད། སྣ་མོ་བ། ཕྱིང་ང་བ་དོན་མཁར་བ། ཐང་མཁར་བ་རྣམས་བྱུང༌། དེ་ལས་ལྷ་སྟོན་ཀར་པོའི་རྒྱུད་བྱི་ཆུ་བ་རྣམས་ཡིན། གཙང་ཚ་སྤུན་དྲུག་ལས། ལྷས་སྤྱན་གདུང་ཆད། དར་ར། ལྷུན་པོ། འོད་བཙན། གུང་བཙན་རྣམས་ཀྱི་བརྒྱུད་པ་ལ་ཁྲ་འབྲུག་པ་དང༌། བྱིང་པ། བྱར་ས། ཆུ་མིག །ཐོག་སོ་བ་རྣམས་བྱུང༌། དེ་རྣམས་ཀྱི་མི་བརྒྱུད་ལ་ཚ་དྲུག་བྱུང་བ་ནི། ༡ མཚུར་ཚ་བ་སེང་གེ་དཔལ་ལྡན། ༢ རྒྱ་ཚ་བླ་མ་བསོད་དཔལ། ༣ འཕྲད་ཚ་བླ་མ་བརྩོན་འགྲུས་སེང་གེ། ༤ དབྱེ་ཚ་ཆོས་མཆོད་དཔལ། ༥ ག་ཚ་ཆོས་རྡོར་བ་ཆོས་རྒྱལ། ༦ འབམ་ཚ་ཆོས་བློ་བ་པཎྜི་ཏ་༼༡༩༥༽བོད་དཔལ་ཏེ་དྲུག་ལས། མཚུར་ཚ། ཤེས་རབ་སེང་གེའམ། རྒྱལ་དབང་སྤྲང་ཐར་ལས་སྲས་བཞི། ༡ ཐུགས་རྗེ་དཔལ་ནི་ཀརྨ་པ་ཡིན། ༢ ཨ་དབང༌། ༣ ཡེ་ཤེས་དབང་ཕྱུག། ༤ ཆོས་རྒྱལ་བཞིའོ། །ཆོས་རྒྱལ་ཀྱི་སྲས། ༡ སྔ་རྟ་ཤོད་པ། ༢ དབེན་སྐྱབས། ༣ ཨ་ཐར་གསུམ། ༈ དབེན་སྐྱབས་ཀྱི་སྲས། ༡ འཇམ་བློ་གྲོས་སེང་གེ། ༢ ཤག་བློ་བ་གཉིས་ཡིན། ༈ ཨ་ཐར་སྲས་ཀྱི་སྲས་ལ། ༡ དཔོན་པོ་ཤཱཀྱ་རྒྱལ་བ། ༢ དར་མ་རྒྱལ་མཚན། ༣ ལི་ཐར། ༤ སྐྱིད་འཕན། ༥ ཨ་སྔོན། ༦ རིན་བློ་བ། ༧ ཨ་བདུད་སྟེ་བདུན། ༈ དཔོན་པོ་ཤཱཀྱ་རྒྱལ་མཚན་ལ་ཧོར་རྒྱལ་པོ་སྦྱི་ཆིང་གིས་ཤེལ་གྱི་ཉི་ཤན་བྱིན། ༈ ལི་ཐར་གྱི་སྲས་སྔགས་སྐྱབས། སྔགས་སྐྱབས་ཀྱི་སྲས་གཉིས་ཀྱི་སྒང་པ་ཀུན་དགའ་རིན་ཆེན་ལ་ཧོར་རྒྱལ་པོ་སྦྱི་ཆིང་གི་ཤེལ་གྱི་ཉིན་ཤན་དང་འཇའ་ས་ཕེབས། གཅུང་ཚུལ་ཁྲིམས་རྒྱལ་མཚན་ལ་གུའི་གུང་གི་ལས་ཀ་གནང༌། འདིས་ཀརྨའི་གདན་ས་མཛད་སྐབས་རང་བྱུང་ཞབས་ཕེབས། སྐྱིད་འཕན་གྱི་སྲས་ཤཱཀྱ་དཔལ་ལམ་བཀྲ་ཤིས་རྒྱལ་མཚན། ཤེས་རབ་གྲགས་པ་དང་གཉིས། ༈ ཨ་བདུད་ཀྱི་སྲས་བཞི་ནི། ༡ ཤཱཀྱ་བཟང་པོ། ༢ བསོད་ནམས་གྲགས་པའམ་སི་ཏུ་དགེ་འདུན་ཡེ་ཤེལ། ༣ དར་མ་རྒྱལ་མཚན། ༤ དབོན་སྟག་འཕེལ་དང་བཞི། ༈ དབོན་སྟག་འཕེལ་གྱི་སྲས། སི་ཏུ་བསོད་ནམས་རྒྱལ་མཚན་པ། སི་ཏུ་ཚུལ་ཁྲིམས་རྒྱལ་མཚན་པའམ་ཏི་ཏུ་ཨཱརྻ་པའང་ཟེར། ཧོར་རྒྱལ་པོས་དངུལ་ཐམ་དང་འཇའ་ས་བྱིན། ཨ་ཙ་ར་བདུན་གྱི་རྟེན་གཾ་དྷོ་ལ་ཕུལ། འདིས་ཀརྨའི་གདན་ས་མཛད་སྐབས་རོལ་པའི་རྡོ་རྗེ་ཕེབས། མི་ཆོས་པ་རྒྱལ་བཟང་དང༌། སྐུ་མཆེད་གསུམ་བྱུང༌། རྒྱལ་བཟང་གི་སྲས་སི་ཏུ་བཀྲ་ཤིས་རྒྱལ་མཚན་པའམ་དབུ་ཤེས་རབ་མེ་ལྕེ་དང༌། ཐུགས་རྗེ་རྒྱ་ཧོབ་གཉིས་བྱུང༌། འདི་སྐབས་དབོན་པོ་རུ་བཞིའི་གདུང་རྒྱུད་རྣམས་ནང་ཞིག་བྱུང༌། དབུ་ཐུགས་རྗེ་རྒྱ་ཧོབ་ཀྱི་སྲས། སི་ཏུ་ཆོས་ཀྱི་རྒྱལ་མཚན་དང༌། དབོན་དཀོན་མཆོག་རྒྱལ་མཚན་གཉིས། དབོན་དཀོན་མཆོག་རྒྱལ་མཚན་གྱི་སྲས་སི་ཏུ་ཤཱཀྱ་བཟང་པོ། དབོན་གྲགས་པ་དབང་ཕྱུག་གཉིས། དབོན་གྲགས་པ་དབང་ཕྱུག་གི་སྲས་སི་ཏུ་བཀྲ་ཤིས་རྣམ་རྒྱལ། བུ་གསར་གཉིས། ༈ བུ་གསར་གྱི་སྲས། ༡ སི་ཏུ་བཀྲ་ཤིས་དཔལ་འབྱོར་དང༌། ༢ བཀྲ་ཤིས་དོན་གྲུབ། ༣ སི་ཏུ་དཔལ་ལྡན་བཀྲ་ཤིས། ༤ དབོན་ཨ་ཐར་དང་བཞི། ༈ དེའི་སྲས། ༡ བུ་གཅོད་འབུམ། ༢ བཀྲ་ཤིས་དོན་གྲུབ་པའི་སྲས། སི་ཏུ་བསོད་ནམས་རྣམ་རྒྱལ། འདི་༼༡༩༦༽མཐུ་ནུས་ཆེ། འདི་སྐབས་རྗེ་མི་བསྐྱོད་རྡོ་རྗེ་ཕེབས། དྲུང་རྡོ་རྗེ་གཞོན་ནུ་གཉིས་བྱུང༌། ༈ ཨ་ཐར་གྱི་སྲས། ཨ་སྔོན་དང༌། ལེགས་པ་གཉིས་བྱུང༌། དེའི་མི་རྒྱུད་ལ། དབོན་སྟོད་པའི་དབོན་ཚན་ཞིག་བྱུང༌། ལེགས་པ་ཡི་བུ་རྒྱུད་ལ། འདུལ་འཛིན་ཇོ་ཕོ་བ། དེའི་མཆེད་ཡ་ལས་གྱེས་པ་ཐར་པ་རྒྱལ་མཚན། བྱང་ཆུབ་རྒྱལ་མཚན། ནམ་མཁའ་རྒྱལ་མཚན། སྤུངས་རི་བའི་ཞལ་ངོ་རྣམས་སོ། །

 སི་ཏུ་བཀྲ་ཤིས་དཔལ་འབྱོར་བའི་སྐྱེ་བ་ཁམས་སྟོད་ཙི་རྒྱུད་དུ་འཁྲུངས་པ་མི་འཁྲུགས་ཆོས་ཀྱི་གོ་ཆའོ། །

 དེ་ལྟར་ཡབ་བོད་ཆོས་རྒྱལ་གདུང་རྒྱུད་གྲུབ་ཐོབ་ཆེན་པོ་ཀརྨ་པཀྴིའི་དབོན་རྒྱུད་བཙད་པོ་དབུའི་རིགས་ཀརྨ་ཚེ་བརྟན་ཞུ། དེ་ཡི་སྔ་ལོ་ཙམ་དུ་ཡབ་དེ་ཉིད་རྫ་མ་འཚོང་བར་སོང་བས་རིག་འཛིན་མི་འགྱུར་རྡོ་རྗེ་དང་སྐྱ་ཀ་མདོར་མཇལ་ནས་གཏེར་སྟོན་ནས་ཁྲི་མཐོན་པོ་ཞིག་བརྩེགས་པའི་སྟེང་དུ་བཞག །ཁྱོད་ཀྱི་རྫ་མ་འཚོང་མི་དགོས་གསུངས་ཏེ། རྫ་མ་ཐམས་ཅད་བཅག་ནས་མངགས་པའི་ཕྱི་ལོ་ཙམ་དུ་རྒྱལ་བའི་དབང་པོ་སྐུ་འཁྲུངས་པ་ཡིན་འདུག །སྐུ་འཁྲུངས་ནས་ཚེ་བྷྲུཾ་བླ་མ་འདུལ་བ་ཞེས་པ་དེར་ཕེབས་སྐབས་སྤྲུལ་པའི་སྐུ་ཁྲུས་ཤིག་ཕུལ་བས། བླ་མ་དེ་ཡི་མིག་ལ་ན་ཚ་ཚབས་ཆེན་ཞིག་བྱུང་བར་གཏེར་སྟོན་ལ་ཅིས་ཕན་ཞུས་པས། ཁྱོད་ཀྱིས་རྒྱལ་བ་ཀརྨ་པ་ལ་ཁྲུས་བྱས་པས་དཔལ་ལྷ་མོ་ཁྲོས་ནས་མིང་ནང་དུ་ཚྭ་དང་ཐལ་བ་བཏབ་པ་ཡིན་གསུངས་ནས་ངོས་འཛིན་མཛད། སྐུ་གོང་མ་ཡེ་ཤེས་རྡོ་རྗེ་མྱ་ངན་ལས་འདའ་ཁར་ཡང་ཕྱོགས་དེར་སྤྲུལ་པའི་སྐུ་སྟོན་པར་ཞལ་བཞེས་གནང་བ་ཡིན་འདུག་ཅིང༌། ཟླ་བ་གཉིས་ཙམ་སོང་སྐབས་ཀརྨ་པ་ཡིན་ཞེས་གསུངས། དབུས་ནས་སྒར་གྱི་མགྲོན་གཉེར་ཕན་བདེ་རྒྱལ་བའི་དབང་པོའི་སྤྲུལ་སྐུ་ངོས་འཛིན་ལ་བརྫངས་པ་ལྷ་ཐོག་ནང་དུ་གཏེར་སྟོན་མི་འགྱུར་རྡོ་རྗེ་དང་མཇལ་ནས་ཀརྨ་པའི་མཆོག་སྤྲུལ་ཡོད་པའི་ས་ཆ་ཡབ་ཡུམ་གྱི་མིང་བཅས་སྟོན་པར་མཛད། དྲུག་པའི་ཚེས་གཅིག་ལ་ས་དཀར་དུ་བསླེབས། དེ་ཉིན་ནུབ་ངོས་ནས་འཇའ་ཤར། ཚེས་བཞིར་སྤྲུལ་སྐུ་མཇལ་བས་གོང་མའི་ཕུར་མདུད་ངོས་འཛིན་དང༌། ཕྱི་ཉིན་ཕྱག་མདུད་ངོས་འཛིན་དང༌། སྐུ་འདྲ་ངོས་འཛིན་མཛད། ཚེས་བརྒྱད་ལ་སྐུ་སྲུང་ཕུལ། ཕྱག་ཕྲེང་ཡང་ངོས་འཛིན། མེ་ཁྱི་ཐ་སྐར་གྱི་ཚེས་གཅིག་ཉིན་མགྲོན་གཉེར་ཕན་བདེ་སོགས་ཀྱིས་ཞྭ་དམར་བརྒྱད་པ་ཆོས་ཀྱི་དོན་འགྲུབ་ ༥༦༩༠ ཀྱིས་བསྩལ་བའི་མཚན་དང་ཞབས་བརྟན་སྨོན་ལམ་སོགས་ཕུལ། དབོ་ཟླའི་ཚེས་བཅུར་སི་ཏུ་རིན་པོ་ཆེ་ཕེབས་ཏེ་ལྷན་རྒྱས་ཞལ་འཛོམས་༼༡༩༧༽གནང༌། སྒ་ཁྲ་ལེབ་ཉི་མ་འགྱུར་མེད། ཟུར་མང་གར་དབང༌། བན་ཆེན་སངས་རྒྱས་མཉན་པ་སྤྲུལ་སྐུ་བཅས་ཀྱིས་མཇལ།

 ཀརྨ་པ་སྐུ་ཕྲེང་བཅུ་གཉིས་པ་བྱང་ཆུབ་རྡོ་རྗེ་དགུང་ལོ་དྲུག་པ་ས་བྱི་ ༥༧༠༣ སྣྲོན་ཟླའི་བཅུ་བདུན་ལ་སྤོམ་བྲག་ཆོས་ཁྲི་ཐང་དུ་སྒར་བཞུགས། སྤོམ་བྲག་དང་གོ་སེར་ཕུག་ཏུ་ཕེབས། གྲོ་བཞིན་ཅན་གྱི་ཚེས་བརྒྱད་ལ་སྡེ་དགེ་བླ་མ་བསོད་ནམས་དང་མཇལ་འཛོམས་གནང༌། ཁྲུམས་ཟླའི་བཅུ་བདུན་ལ་ཇོ་ཕོར་ཕེབས། ཐ་ཀར་ཅན་གྱི་ཚེས་ཉེར་ལྔར་གཏེར་སྟོན་མི་འགྱུར་རྡོ་རྗེ་སྐུ་གཤེགས་པའི་མགྱོགས་བསྔོ་འབྱོར།

 མགོ་ཟླའི་ཚེས་ལྔར་སི་ཏུ་རིན་པོ་ཆེ་དང༌། ཟུར་མང་ཆེ་ཚང་སྤྲུལ་སྐུས་མཇལ། ཇོ་ཕོའི་གནས་གསར་རྙིང་ཐམས་ཅད་གཟིགས། སྐབས་དེར་ཙ་གཏོར་ཕེབས། ཀརྨ་པཀྴིའི་གཟིམས་ཁང་གི་རྡོ་བརྩེགས་ལ་སྨོན་ལམ་མཛད། ཐ་ཀར་ཅན་གྱི་ཚེས་གཉིས་ལ་བཅད་རྒྱར་བཞུགས།

 དགུང་ལོ་བརྒྱད་པ་ལྕགས་སྟག་ ༥༧༠༥ གསར་ཚེས་ཀྱི་ནང་དེར་གཟིམས་སར་སད་འགའ་རེ་མཛད་པས། ཉེར་ལྔར་དགེ་སྐུ་ཆེན་འདས་པའི་བསྔོ་རྟེན་བྱུང༌། ཆུ་སྟོད་ཀྱི་ཉེར་བདུན་ལ་གཏེར་སྟོན་ཆོས་རྗེ་གླིང་པའི་བང་མི་ཞུ་ཤོག་འབྱོར། ཁྲུམས་ཟླའི་བཅུ་བདུན་ལ་དགེ་རྒྱས་དཔོན་མོས་མཇལ། རྟ་ཉེར་ལྔ་སོགས་ཕུལ།

 དགུང་ལོ་དགུ་པ་ལྕགས་ཡོས་ ༥༧༠༦ གསར་བཞད་ཀྱི་ལོ་གསར་ཚེས་བདུན་ལ་ཨ་ལོར་ཕེབས་པའི་སྐར་འཛིན་མཛད་ནས་བཅུ་བདུན་ཉིན་ཆིབས་བཏེག །སི་ཏུ་རིན་པོ་ཆེས་ཆིབས་བསུ་བཅས་དགོན་རྩེར་ཕེབས་ཏེ། ཞག་ལྔ་བཞུགས་ཕྱོགས་ཀྱི་མཇལ་མི་མང་པོས་མཇལ། ཉེར་དྲུག་ཉིན་སེར་སྦྲེང་བཅས་དཔལ་འབྱོར་དུ་ཕེབས་པར་འབུལ་ཆེན་བསྟབས། སི་ཏུ་རིན་པོ་ཆེའི་ལྷག་ལྷ་རྟ་མགྲིན་དང་སྲུང་མ་ཞིང་སྐྱོང་ཡིན་པར་ལུང་བསྟན། ཚེས་བཞིར་ཆིབས་བཏེག །དབོ་ཟླའི་ཚེས་དྲུག་ལ་ལྕགས་ར་རྫོང་དུ་སྤྱ་དྲངས། བརྒྱད་ལ་སྡེ་དགེའི་དགོན་ཆེན་དུ་ཕེབས། ཚེས་བཅུ་གསུམ་ལ་མཛེས་སུ་ཕེབས། ཚེས་ཉེར་དགུར་སྟིང་ཆེན་དུ་སི་ཏུ་སྤྲུལ་སྐུ་དང་མཇལ། ཟླ་བ་བརྒྱད་པའི་ཚེས་ལྔར་དབུས་ནས་མགྲོན་གཉེར་ཡེ་ཤེས་བསྟན་འཛིན་རྣམ་རྒྱལ་དང༌། ཏྲེ་བོའི་སྒྲུབ་པ་བ་བཅས་སྤྱན་འདྲེན་ལ་བསླེབས། དགུ་བའི་མར་ངོའི་ཚེས་བཅུར་རྒྱལ་སྲས་བསོད་ནམས་ལྡེའུ་བཙན་ཕེབས་པས་མཇལ། དགུང་ལོ་བཅུ་པ་ཆུ་འབྲུག་ ༥༧༠༧ ས་གའི་ཚེས་གསུམ་ལ་འགུ་ར་ནང་དུ་ཕེབས། སྣྲོན་ཟླའི་ཚེས་བཅུ་གསུམ་ཉིན་དབུས་ནས། ཡངས་ཅན་མཁན་པོ་ཀརྨ་རྣམ་གྲོལ་དང་སྡེ་བ་བསྟན་དར་སོགས་སྒར་ཁག་སོ་སོའི་སྐུ་ཚབ་བཅས་༼༡༩༨༽བསླེབས། ཆུ་སྟོད་ཀྱི་ཉེར་གཅིག་ལ་ལྷ་ལུང་ཕུག་ཏུ་ཕེབས། སྡེ་དགེ་བླ་མ་བསོད་ནམས་ཕུན་ཚོགས་ཀྱི་མཇལ། སྡེ་དགེའི་གུར་ཆེན་དུ་མཆོད་ཡོན་ཞལ་འཛོམས་མཛད། ཉེར་གཉིས་ལ་གསོལ་སྟོན་དང༌། ཉེར་བརྒྱད་ལ་སྐུ་རྫོང་སོགས་ཕུལ། གྲོ་བཞིན་ཟླ་བའི་ཚེས་གཅིག་ལ་ལྷ་ཕུག་ནས་བཞུགས་སྒར་བཏེག །ཁྲུམས་ཟླའི་ཚེས་གཅིག་ལ་གཏེར་སྟོན་ཁྱུང་གྲགས་རྡོ་རྗེས་མཇལ། ཚེས་བདུན་ལ་འོག་མིན་ཀརྨར་ཕེབས། བཅུ་དྲུག་ལ་ཀརྨ་དགོན་དུ་འབྱོར། སྨིན་དྲུག་ཅན་གྱི་ཚེས་བཅུ་གཉིས་ལ་རྗེ་གར་དབང་བརྒྱད་པ་དང་ཞལ་འཛོམ་གྱི་ལེགས་ཚོགས་སུ་གྱུར། ཕྱི་ཉིན་ཡབ་སྲས་ལྷན་རྒྱས། སི་ཏུ་རིན་པོ་ཆེ་བཅས་ཀྱིས་འབའ་རོམ་གྱི་གནས་གཟིགས་གནང༌། བཅུ་བཞི་ཉིན་བཞུགས་སྒར་བཏེག །ཉེར་གཅིག་ཉིན་གནམ་གྱི་བྱེ་ལུང་མདར་ཕེབས། ལམ་ཞོར་དུ་ནང་ཆེན་རྒྱལ་པོའི་སྒར་དུ་སྤྱན་འདྲེན་འབུལ་ཞབས་ཞུས།

 ཀརྨ་པ་བྱང་ཆུབ་རྡོ་རྗེ་དགུང་ལོ་བཅུ་གཅིག་པ་ཆུ་སྦྲུལ་ ༥༧༠༨ ལོར་པཎ་ཆེན་སྐུ་ཕྲེང་ལྔ་པ་བློ་བཟང་ཡེ་ཤེས་ལ་རྒྱ་ནག་གོང་མ་བདེ་སྐྱིད་རྒྱལ་པོས། པཎ་ཆེན་ཨེར་ཏི་ནི་ཞེས་པའི་གོ་གནས་དང་འཇའ་ས་ཐམ་ག་གནང་བས་དགའ་སྟོན་རྟེན་འབྲེལ་ཞུས།

 ཀརྨ་པ་དགུང་ལོ་བཅུ་གསུམ་པ་ཤིང་ལུག་ ༥༧༡༠ ལོར་རྒྱ་ནག་རྟོགས་ལྡན་བྱང་ཆུབ་འཕགས་དབང་གིས་ཁམས་སྟོད་སེང་ཟེའི་གྲོང་དུ་གྲགས་པ་ཅན་གྱི་རྒྱ་ནག་མ་ཎི་བཞེངས། དེ་སྐབས་བོད་འབྲུག་ས་མཚམས་སྐོར་འཁྲུག་པ་བྱུང་བས་ས་སྐྱའི་བདག་ཆེན་དང༌། པཎ་ཆེན་སྐུ་ཕྲེང་ལྔ་པ་བློ་བཟང་ཡེ་ཤེས་ཀྱིས་བར་འདུམ་མཛད། བྱང་ཆུབ་རྡོ་རྗེ་གདན་སར་ཕེབས་ནས་ཞྭ་དམར་པ་ཉིད་བླ་མར་བསྟེན།

 ཕལ་ཆེར་ཀརྨ་པ་དགུང་ལོ་བཅོ་ལྔ་པ་མེ་བྱ་ ༥༧༡༢ ལོར་ཡབ་སྲས་ལྷན་རྒྱས། སི་ཏུ་རིན་པོ་ཆེ་དང་བཅས་བལ་ཡུལ་དུ་ཕེབས། བལ་པོའི་རྒྱལ་བློན་རྣམས་ཀྱིས་བསྙེན་བཀུར་བྱས། བལ་ཡུལ་རང་བྱུང་མཆོད་རྟེན་སོགས་གཟིགས།

 ཀརྨ་པ་དགུང་ལོ་བཅུ་དྲུག་པ་ས་ཁྱི་ ༥༧༡༣ ལོར་སོག་པོ་ཇུན་གར༌༈༈༈བའི་དམག་གིས་བོད་དུ་ཡོད་པའི་རྙིང་དགོན་སྨིན་གླིང༌། རྡོ་རྗེ་བྲག །རྣམ་རྒྱལ་གྲྭ་ཚང་སོགས་མང་ཆེ་བ་གཏོར། དགེ་འདུན་ཁག་ལ་ཞིབ་བཤེར་བྱས། རྒྱ་ནག་གོང་མ་བདེ་སྐྱིད་དམ་ཁང་ཤིའི་དམག་དཔུང་བོད་དུ་ཇུན་གར་བ་འདུལ་བར་འོངས། ནག་ཆུར་དམག་འཐབ་པས་གོང་མའི་དམག་དཔུང་ལ་ཕམ་ཉེས་ཚབས་ཆེན་བྱུང༌། ལོ་ཆེན་དྷརྨ་ཤྲཱི་དང་རིག་འཛིན་པད་མ་ཕྲིན་ལས། པད་མ་འགྱུར་མེད་རྒྱ་མཚོ་རྣམས་ཇུན་གར་བས་བཀྲོངས། རྗེ་ཡབ་སྲས་རྣམས་ཀྱིས་ཐབས་དང་༼༡༩༩༽ཤེས་རབ་ཀྱི་སྒོ་ནས་ཇུན་གན་བར་རྒོལ་བ་བྱས།

 ཀརྨ་པ་དགུང་ལོ་བཅུ་བདུན་པ་ས་ཕག་ ༥༧༡༤ ལོར་རྒྱ་ནག་གོང་མའི་དམག་དཔུང་ཐེངས་གཉིས་པ་བཏང་བས། ཇུན་གར་བའི་དམག་དཔུང་མངའ་རིས་བརྒྱུད་དེ་བྲོས། ལམ་བར་དམག་འཐབ་པས་ཕམ་ཉེས་ཚབས་ཆེན་བྱུང༌།

 ཀརྨ་པ་དགུང་ལོ་བཅོ་བརྒྱད་པ་ལྕགས་བྱི་ ༥༧༡༥ ལོར་སོག་ཇུན་གར་པའི་དམག་དཔུང་ཡོངས་རྫོགས་བོད་ནས་བསྐྲད། རེ་ཞིག་ཡུལ་ལུང་བདེ་འཇགས་སུ་གནས། གོང་མ་བདེ་སྐྱིད་རྒྱལ་པོའི་སྲས་ཅང་ཅུན་མངགས་ཏེ། མཚོན་སྔོན་དཔོན་རིགས་རྣམས་ཀྱིས་ཏཱ་ལའི་བདུན་པ་སྐལ་བཟང་རྒྱ་མཚོ་ ༥༧༠༣ - ༥༧༥༢ དབུས་སུ་གདན་དྲངས་ཏེ། ཟླ་བ་དགུའི་ཚེས་བཅོ་ལྔ་ཉིན་ཕོ་བྲང་པོ་ཏཱ་ལར་མི་འཇིགས་གདོང་ལྔའི་ཁྲིར་མངའ་གསོལ། འཇམ་དབྱངས་གོང་མ་ཆེན་པོས་གསེར་ཡིག་དང་གསེར་དམ་བསྩལ། ཀརྨ་པ་ཞྭ་དམར་ནག་གཉིས་ཀ་ཚོགས་པར་ཕེབས། གོང་མའི་སྲས་ཅང་ཅུན་དང་གུང་ཚེ་དབང་ནོར་བུ། དོན་འགྲུབ་ཝང༌། བསྟན་འཛིན་ཝང་ངམ་བློ་བཟང་བསྟན་འཛིན། ཨི་སིས་པི་ལི། ང་ཕོད་རྡོ་རྗེ་རྒྱལ་པོ། གུང་ལུམ་པ་བཀྲ་ཤིས་རྒྱལ་པོ་སོགས་རྒྱ་བོད་ཚོགས་འདུ་ཆེན་པོས་ལོ་གཅིག་རིང་བོད་ཀྱི་སྲིད་བསྐྱངས། ཇུན་གར་བས་སྡེ་བ་སྟག་རྩེ་བ་སྡེ་སྲིད་དུ་བསྐོས་པ་གོང་མའི་ཁྲིམས་ཀྱིས་བཀྲོངས། གཙང་ཁང་ཆེན་པོ༌༈༈༈༈་རྒྱལ་སར་བཞག །མཁས་བཙུན་བཟང་པོས་མཛད་པའི་བོད་ཀྱི་རྣམ་ཐར་མཛོད་ལས། གཏེར་ཆེན་རོལ་པའི་རྡོ་རྗེ་འདས་ཏེ་དགོངས་རྫོགས་རྒྱས་པར་མཛད་གསུངས།

 ཀརྨ་པ་བྱང་ཆུབ་རྡོ་རྗེ་དགུང་ལོ་བཅུ་དགུ་པ་ལྕགས་གླང་ ༥༧༡༦ ལོ་ལ་སི་ཏུ་བརྒྱད་པ་དབུས་སུ་ཕེབས་ནས་བཀའ་བརྒྱུད་པ་རྣམས་ལྷན་འཛོམས་བྱུང༌། ཧོར་ཟླ་བཅུ་གཅིག་པའི་ཚེས་བདུན་ཉིན་གོང་མ་བདེ་སྐྱིད་རྒྱལ་པོས་རྒྱལ་ས་ལོ་དྲུག་ཅུ་རེ་གཅིག་བཟུང་ནས་འདས།

 ཀརྨ་པ་དགུང་ལོ་ཉེར་གཅིག་པ་ཆུ་ཡོས་ ༥༧༡༨ ལོར་གོང་མ་བདེ་སྐྱིད་འདས་ཏེ་གོང་མ་གནམ་སྐྱོང་རྒྱལ་པོ་འམ་ཡུང་ཀྲེང་ ༈༈༈གསེར་ཁྲིར་མངའ་གསོལ། གོ་ཤྲཱི་བསྟན་འཛིན་ཆོས་རྒྱལ་གྱི་གདུང་རྒྱུད་ཆིན་ཝང་བློ་བཟང་བསྟན་འཛིན་གྱིས་མཉྫུའི་གོང་མར་ངོ་ལོག་པ་མཉྫུའི་དམག་དཔུང་གིས་ལྷིང་འཇགས་སུ་བཏང༌། བཀའ་བརྒྱུད་པའི་བསྟན་པ་ཅུང་དར་བའི་ཁམས་སྟོད་དཔོན་མགོ་དོན་དགུ་པའི་ནང་གསེར། ཚོ་བ་སོ་དགུ་བོད་ལྗོངས་ཀྱིས་གནས་སྐབས་སུ་གཟིགས་རྒྱུ་བྱས། དོན་ཆུས་ཉེར་ལྔ་མཚོ་སྔོན་ལ་དབང་བྱ་བྱས།

 ཀརྨ་པ་དགུང་ལོ་ཉེར་ལྔ་པ་མེ་ལུག། ༥༧༢༢། ༼༢༠༠༽༡༧༢༧། ལོར་སི་ཏུ་ཆོས་འབྱུང་གིས་སྡེ་དགེ་དཔལ་སྤུངས་ཐུབ་བསྟན་ཆོས་འཁོར་གླིང་བཏབ་པའི་ཕྱག་འཕྲིན་འབྱོར། ཧོར་ཟླ་དགུའི་ཚེས་བཅུ་དགུ་ཉིན་ལྷ་ལྡན་གཙུག་ལག་ཁང་གི་གཞུང་སྒོའི་ཐོག་ཁའི་ཚོམས་ཆེན་ཁམས་གསུམ་དུ། ང་ལུམ་སྦྱར་གསུམ་གྱིས་དའི་ཆིང་སྦ་དུར་བསོད་ནམས་རྒྱལ་པོར་རལ་གྲི་བསྣུན་ཏེ་བཀྲོངས་པ་དང་བཙུན་མོ་རྒན་གཞོན། ཞབས་འབྲིང་གཙོ་བོ་རྣམས་ཀྱང་དམར་གསོད་བཏང་བའི་བསྔོ་ཞུ་འབྱོར། ཕོ་ལྷ་པ་གཙང་དུ་བྲོས་པ་སོགས་དབུས་གཙང་དུས་ཟིང་གི་རྐྱེན་དུ་རིམ་གྲོ་རྒྱ་ཆེན་མཛད། བོད་དུ་འཇམ་དབྱངས་གོང་མའི་སྐུ་ཚབ་ཨམ་བན་སེང་གེ་མངལ་གཏོང་འགོ་ཚུགས་ནས། རྗེ་ཞྭ་དམར་ནག་གཉིས་རྒྱ་ནག་པེ་ཅིན་དུ་གདན་ཞུས་མཛད་པས་ཕེབས་གྲབས་མཛད།

 ཀརྨ་པ་དགུང་ལོ་ཉེར་དྲུག་པ་ས་སྤྲེལ་༥༧༢༣། ༡༧༢༨། ལོའི་མཇུག་ཏུ་ཕོ་ལྷ་བ་བསོད་ནམས་སྟོབས་རྒྱལ་ཐའི་ཇི་དང་གོང་མའི་དམག་དཔུང་གིས་ང་ཕོད་རྡོ་རྗེ་རྒྱལ་པོ་དང༌། གུང་ལུམ་པ་བཀྲ་ཤིས་རྒྱལ་པོ། སྦྱར་ར་བ་བློ་གྲོས་རྒྱལ་པོ་སོགས་ཁྲིམས་ལ་སྦྱར་ཏེ་དམར་གསོད་བཏང༌། རྒྱལ་ཡབ་དང་ང་ལུམ་སྦྱར་གསུམ་འབྲེལ་བ་ཆེ་བས་གོང་མ་ཆེན་པོའི་བཀའ་བཞིན། རྒྱལ་བ་བདུན་པ་སྐལ་བཟང་རྒྱ་མཚོ་དང་རྒྱལ་ཡབ་བསོད་ནམས་དར་རྒྱས་དཀར་མཛེས་ཁུལ་མགར་ཐར་དུ་ཆིབས་ཁ་བསྒྱུར། དེར་ལོ་བདུན་བཞུགས། ཇུན་ཝང་ཕོ་ལྷ་བ་བསོད་ནམས་སྟོབས་རྒྱལ་གྱིས་བོད་རྒྱལ་བྱས་པའི་དུས་ཟིང་གིས་པེ་ཅིན་དུ་ཕེབས་རྒྱུ་མ་བྱུང༌།

 ཀརྨ་པ་དགུང་ལོ་ཉེར་བདུན་པ་ས་བྱ་ ༥༧༢༤། ༡༧༢༩། ལོར་སི་ཏུ་ཆོས་ཀྱི་འབྱུང་གནས་ཀྱི་སུམ་རྟགས་འགྲེལ་ཆེན་ཙོམ་འགོ་ཚུགས། བར་ཁམས་སྡེ་དགེའི་རྒྱལ་པོ་ཞེ་གཉིས་པ་ཆོས་རྒྱལ་བསྟན་པ་ཚེ་རིང་གི་སྡེ་དགེའི་པར་ཁང་དང་བཀའ་འགྱུར་མཚལ་པར་གསར་བཞེངས་དབུ་བཙུགས་པའི་འཕྲིན་འབྱོར། དེའི་ཕྱོགས་སུ་ཐུགས་ཁུར་དཔག་མེད་མཛད།

 ཀརྨ་པ་དགུང་ལོ་ཉེར་བརྒྱད་པ་ལྕགས་ཁྱི་ ༥༧༢༥། ༡༧༣༠། ལོར་ཏྲེ་བོར་སྐུ་ཕྲེང་གསུམ་པ་ཀརྨ་བསྟན་འཛིན་དར་རྒྱས་ཀྱི་ ༡༦༥༣ - ༡༧༣༠ དགོངས་རྫོགས་བསྒྲུབས། ཁམས་སྟོད་དགེ་རྒྱས་རྫ་སྟོད་དཔོན་ཚང་ལ་ཁམས་སྤྲུལ་བསྟན་འཛིན་ཆོས་ཀྱི་ཉི་མ་ ༡༧༣༠ - ༡༧༧༩ འཁྲུངས། འདི་ལོར་བོད་འབྲུག་བར་གྱི་འཁྲུག་པ་ལངས། རྡོ་རིང་གུང་གི་ཨ་ཁུ་ཁང་ཆེན་འདས་ཚབ་ལ་ཇོ་ཇོ་རྣམ་རྒྱལ་ཚེ་བརྟན་ལ་ཐའི་ཇི་གོ་གནས་སྤྲད། གོང་མ་དབྱང་ཀྲིང་གིས་སླར་གསེར་ཡིག་འབྱོར་ནས། ཀརྨ་པ་ཞྭ་དམར་ནག་གཉིས་རྒྱ་ནག་པེ་ཅིན་དུ་གདན་༼༢༠༡༽ཞུས་མཛད།

 ཀརྨ་པ་དགུང་ལོ་ཉེར་དགུ་པ་ལྕགས་ཕག་༥༧༢༦། ༡༧༣༡། ལོའི་གནམ་སྟོང་ཉིན་ཞྭ་དམར་ནག་གཉིས་རྒྱ་ནག་པེ་ཅིན་དུ་ཆིབས་བསྒྱུར། རྫ་སྟོད་དགེ་རྒྱས་རྫ་དཀར་ནག་སུམ་མདོ་ནས་ངོར་མཁན་ཆེན་དཔལ་ལྡན་ཆོས་སྐྱོང་ ༡༧༠༢ - ༡༧༥༩ དང་མཇལ། ལམ་ཞོར་དུ་སྡེ་དགེར་ཕེབས། སི་ཏུ་བརྒྱད་པས་སྡེ་དགེའི་བཀའ་འགྱུར་ཞུ་དག་མཛད། སྡེ་དགེའི་བསྟན་པ་ཚེ་རིང་གིས་ངོར་མཁན་ཆེན་དཔལ་ཆོས་སྐྱོང་ལ་དགུ་ཚན་ཕུལ། དེ་སྐབས་བོད་ཀྱི་མཁས་པའི་དབང་པོ་རྣམས་སྡེ་དགེར་འཛོམས།

 དེ་ནས་བོད་རྒྱའི་ཡིག་ཚང་ལས་རབ་བྱུང་བཅུ་གཉིས་པའི་ཆུ་གླང་ལོ་སྟེ་ཕྱི་ལོ་༡༧༣༣ ལོར། ཀརྨ་པ་དགུང་ལོ་སོ་གཅིག་དང་ཞྭ་དམར་བརྒྱད་པ་དཔལ་ཆེན་ཆོས་ཀྱི་དོན་གྲུབ་ ༡༧༩༥ - ༡༧༣༣ དགུང་ལོ་སོ་བརྒྱད་པར་ལྷ་འབུམ་དཀར་པོ་བཞེས་ནས་དུས་གཅིག་ཏུ་རྒྱ་ནག་བཀྲ་ཤིས་ཁྲི་སྒོར་དགོངས་པ་ཆོས་དབྱིངས་སུ་རྫོགས་པར་གྲགས།

 སོག་ཆོས་གྲགས་རྒྱ་མཚོའི་རྣམ་ཐར་ལས། ཞྭ་དམར་ནག་འདི་གཉིས། རྙིང་མ་ལ་དགའ་བའི་ལྷ་སྲས་བཅུ་བདུན་པས་གདན་དྲངས་པ་ཐུའུ་བཀྭན་ཆོས་ཀྱི་རྒྱ་མཚོས་མངོན་སྤྱོད་མཛད་པར་གཅིག་ཟི་ལིང་དང་གཅིག་ཞི་ནན་ནས་གྲོངས་གསུངས།

 མཁས་བཙུན་བཟང་པོའི་བོད་ཀྱི་རྣམ་ཐར་མཛོད་ལས། དེ་ནས་ཟུར་རུ་དྲུང་པ་སོགས་ཞབས་ཕྱི་རྣམས་ཀྱིས་སྐུ་གདུང་རིན་པོ་ཆེ་ཞུགས་སུ་ཕུལ་ནས་གདུང་ཐལ་རུས་སོགས་མཚུར་ཕུར་སྤྱན་དྲངས་ཏེ། ལྷ་ཆེན་འཛམ་གླིང་རྒྱན་གཅིག་གི་དྲུང་དུ་ཞྭ་དམར་ནག་སོ་སོའི་དངུལ་གདུང་བཞེངས་ཏེ། རྒྱལ་ཚབ་དང༌། སི་ཏུ་རིན་པོ་ཆེས་རབ་ཏུ་གནས་པར་མཛད་པའོ། །

 དེ་ལྟར་གར་དབང་ཐམས་ཅད་མཁྱེན་པ་བརྒྱད་པ་དཔལ་ཆེན་ཆོས་ཀྱི་དོན་འགྲུབ་དང༌། ཀརྨ་ན་རམ་བཅུ་གཉིས་པ། བྱང་ཆུབ་རྡོ་རྗེ་ཟུང་གིས་རྗེས་སུ་བཟུང་ཞིང་གསུང་ལས་སྐྱེས་པའི་སློབ་མ་རྣམས་ནི་སྙིང་པོ་དོན་གྱི་བསྟན་པ་གཏད་ཅིང་རྒྱལ་ཚབ་ཏུ་དབང་བསྐུར་བའི་ཀུན་གོ་གཅིག་ཆོད་སློབ་མའི་ཚོགས་ཀྱི་གཙོ་བོ་དང་རབ་དང་ཕུལ་ཏུ་གྱུར་པ་ཐམས་ཅད་མཁྱེན་པ་ཏཱའི་སི་ཏུ་རིན་པོ་ཆེ་ཆོས་ཀྱི་འབྱུང་གནས་དང༌། དཔའ་བོ་སྤྲུལ་པའི་སྐུ་གོང་མ་གཙུག་ལག་དོན་འགྲུབ་དང༌། གཙུག་ལག་དགའ་བའི་དབང་པོ་སྐུ་གོང་འོག་གཉིས། ཏྲེ་བོར་སྤྲུལ་སྐུ་བསྟན་འཛིན་དར་རྒྱས་ཏེ་ཡབ་སྲས་རྣམ་པ་བཞི་དང༌། འབྲུག་ཐམས་ཅད་མཁྱེན་པོའི་མཆོག་སྤྲུལ་བཀའ་བརྒྱུད་ཕྲིན་ལས་ཤིང་རྟ། ཡོངས་འཛིན་རིན་པོ་ཆེ་ཀརྨ་ཐུབ་བསྟན་ངག་དབང༌། སྡིང་པོ་ཆེའི་སྤྲུལ་པའི་སྐུ། རྗེ་བཙུན་༼༢༠༢༽ཆོས་མགོན་སྤྲུལ་པའི་སྐུ་སོགས་སྐྱེས་ཆེན་དམ་པ་རྣམས་སོ། །ཞེས་གསུངས།

 དུས་སྐབས་འདི་ལ་དབུས་གཙང་དུ་དུས་ཟིང་བྱུང་བ་དང་རྒྱལ་བ་ཀརྨ་པ་ཞྭ་དམར་ནག་གཉིས་ཀ་དུས་གཅིག་ཏུ་རྒྱ་ནག་ལ་འདས་པ་ནི་ཡིད་སྐྱོ་བའི་གནས་སུ་མཆིས། གནམ་འོག་ཞི་བདེར་བརྩོན་པའི་སྐྱེས་ཆེན་དམ་པ་ཞིག་དུས་ཟིན་སྐབས་སུ་འདས་པ་ནི་གྱོང་གུད་ཆེན་པོ་ཡིན་ལ། གཉིས་འདས་པ་ནི་དེ་བས་ཀྱང་ཅི་སྨོས། ལོ་འདི་ནི་བཀའ་བརྒྱུད་པར་བྱུང་བའི་རྐྱེན་ངན་ཚབས་ཆེན་ཞིག་ཡིན་ལ། མཐར་གཏུགས་ན་བོད་ཡོངས་དང་མེས་རྒྱལ་ལ་གྱོང་གུད་ཚབས་ཆེན་བྱུང་བ་ཡིན། དགེའོ། །

 ༧ཀརྨ་པ་སྐུ་ཕྲེང་བཅུ་གསུམ་པ་བདུད་འདུལ་རྡོ་རྗེ་རབ་བྱུང་བཅུ་གཉིས་པའི་ཆུ་གླང་༥༧༢༨་དང་ཤིང་སྟག་༥༧༢༩་ལ་འཁྲུངས་པར་བཞེད་པའི་སྲོལ་གཉིས་མཆིས།

༄༅། །ཀརྨ་པ་སྐུ་ཕྲེང་བཅུ་གསུམ་པ་བདུད་འདུལ་རྡོ་རྗེའི་རྣམ་ཐར།

༼༢༠༣༽ཀརྨ་པ་སྐུ་ཕྲེང་བཅུ་གསུམ་པ་བདུད་འདུལ་རྡོ་རྗེ་འཁྲུངས་པའི་སྐོར་ལ་ཆུ་གླང་༥༧༢༨། ༡༧༣༣། དང་ཤིང་སྟག་༥༧༢༩། ༡༧༣༤། གཉིས་ལ་ངོས་བཟུང་ཚུལ་ཡོད། འདིར་མཁས་བཙུན་བཟང་པོའི་བོད་ཀྱི་རྣམ་ཐར་མཛོད་ལྟར། བོད་ཀྱི་རབ་བྱུང་བཅུ་གཉིས་པའི་ཆུ་གླང་ཁྲུམས་ཟླའི་ཧོར་ཟླ་བདུན་པའི་ཚེས་བཅུ་དྲུ་ནས་བརྒྱད་པའི་བཅོ་ལྔའི་བར། ཡར་ཚེས་ལ་ཆོས་རྗེ་གོང་མ་བྱང་ཆུབ་རྡོ་རྗེས་ལུང་བསྟན་ཞལ་ཆེམས་ཕྱག་བྲིས་གུ་རུ་དྷརྨནྡྲི་ལ་བསྩལ་བ་དང་རིག་འཛིན་ཚེ་དབང་ནོར་བུས་མཚུར་ཕུའི་རི་ཁྲོད་པདྨ་ཁྱུང་རྫོང་དུ་བཞུགས་སྐབས་ཨོ་རྒྱན་རིན་པོ་ཆེས་ལུང་བསྟན་ཚིགས་སུ་བཅད་པ་དྲུག་དངོས་སུ་གསུངས་པ་དང༌། སླར་ཡང༌། དགེ་རི་གཞུང་རི་དང་ཉེ་བའི་ཕྱོགས་ན་ཁྱིམ་བདག་འབྱོར་པས་ཆེར་དབེན་ཅིང༌། རིགས་རུས་རྣམ་དག་དགེ་ལ་བརྩོན་ཞིང་དེ་ན་ཀརྨ་ཀ་ཞེས་སོགས་ལུང་བསྟན་པ་ལྟར། བོད་ཡུལ་དབུས་ལྗོངས་ཀྱི་ལྷོ་ཕྱོགས་སྙེན་ལྕ་བ་གྲོང་ཞེས་པར་རིགས་རུས་རྣམ་པར་དག་པའི་ཡབ་ཡུམ་ལས་སྐུ་བལྟམས། ལྕགས་ལ་སྐྱེ་མེད་ཀྱི་ཡི་གེ་ཨ་མཚན་པ་ངོ་མཚར་བསམ་གྱིས་མི་ཁྱབ།

 ཀརྨ་པ་དགུང་ལོ་གཉིས་པ་ཤིང་སྟག་༥༧༢༩། ༡༧༣༤། གནམ་ལོ་གསར་བཞད་སྐབས་ཀུན་བཟང་འཇིགས་བྲལ་སོགས་ཀྱི་སྤྲུལ་སྐུ་ངོས་འཛིན་སྤྱི་བབས་ལྟར་བྱས་པས་འཁྲུལ་པ་མི་མངའ་བར་མ་ཟད། སྔོན་གནས་རྗེས་དྲན་དུ་མ་གསུངས་པས་ཐམས་ཅད་ཀྱིས་རྒྱལ་བ་ཀརྨ་པའི་མཆོག་གི་སྤྲུལ་སྐུ་ཡིན་མིན་ཐེ་ཚོམ་བྲལ་བའི་ངེས་པ་རྙེད་པས་སྙན་པ་ཕྱོགས་མེད་དུ་བསྒྲགས། སྐུ་ལ་མི་འགྱུར་བའི་བརྡ་རྟགས་ཐུགས་ཀར་སྨེ་བ་དབང་གི་མདོག་ཅན་དང༌། ལྗགས་ལ་ཨ་ཡིག་དཀར་པོ་རང་བྱོན་མངའ། དེ་སྐབས་རྡོའི་རིལ་བུ་ཞིག་བརྙེས་པ་ལ་རིང་བསྲེལ་མང་དུ་འཕེལ། སྐུ་ཆུང་ངུའི་དུས་ངོ་མཚར་ཅན་གྱི་གཟིགས་སྣང་སྣ་ཚོགས་དང༌། སྔོན་གནས་རྗེས་དྲན་མང་དུ་གསུངས་པ་རྣམས་བླ་མ་དྷཱརྨ་རཱ་ཛཱས་ཕྱག་བྲིས་སུ་བཀོད་པར་གསལ། ཕ་ཡུལ་བདུད་ཀྱི་བཙོན་ར་ལྟར་གཟིགས་ཤིང་སྟོད་ལུང་མཚུར་ཕུར་འབྱོན་པ་ལ་ཐུགས་རིང་ཆེ་བའི་ཚུལ་མཛད། ཅེས་གསུངས།

 ཀརྨ་པ་དགུང་ལོ་གསུམ་པ་ཤིང་ཡོས་༥༧༣༠། ༡༧༣༥། ལོར་མཉྫུ་གོང་མ་ཆེན་པོས་ཧྥུ་ཏུའུ་ཐུང་ཧྥུ་ཧྲའུ་སོགས་དཔོན་དམག་ལྔ་བརྒྱ་ཙམ་སྐུ་སྲུང་དུ་བཏང་སྟེ་ཏཱ་ལི་སྐལ་བསང་རྒྱ་མཚོ་བོད་དུ་གདན་དྲངས། གོང་མ་ཡུང་ཀྲེང་བདེ་བར་༼༢༠༤༽གཤེགས། དེའི་སྲས་བཞི་པ་ལྷ་སྐྱོང་ངམ་ཆན་ལུང༌༈༈༈མི་འཇིགས་གསེར་གྱི་ཁྲི་ལ་མངའ་གསོལ།

 ཀརྨ་པ་དགུང་ལོ་བཞི་པ་མེ་འབྲུག་༥༧༣༡། ༡༧༣༦། རྒྱལ་ཟླའི་ཧོར་ཟླ་༡༢་པ། གཟའ་སྐར་བཟང་པོར་རྒྱལ་ཚབ་དཀོན་མཆོག་འོད་ཟེར་དང་གྲ་ཟུར་སློབ་དཔོན། སྔོན་གྱི་གསོལ་དཔོན་གཟིམས་མགྲོན་གྱི་གཙོས་ཕེབས་བསུར་འབྱོར་བས་ཤིན་ཏུ་མཉེས་པའི་ཚུལ་མཛད། རྒྱལ་རིར་ལོ་གསར་དགའ་སྟོན་བཅས་རྒྱལ་བ་དང་པོ་ལ་རྟ་ཐབས་ཀྱི་ཆིབས་བསུ་སེར་སྦྲེང་བཅས་འོག་མིན་མཚུར་ཕུར་བྱོན། ༧ཐམས་ཅད་མཁྱེན་པ་རྒྱལ་བ་སྐལ་བཟང་རྒྱ་མཚོ་ ༡༧༠༨ - ༡༧༥༧ དང༌། མི་དབང་བསོད་ནམས་སྟོབས་རྒྱལ་དང༌། བཀའ་བརྒྱུད་ཡབ་སྲས་རྣམས་ཀྱིས་དབུ་བྱས། བླ་དཔོན་ཆེ་རྒུ་དང༌། ལྷ་སྡེ་མི་སྡེ་རྣམས་ཀྱིས་གུས་པས་མཆོད་སྤྲིན་བཅས་སེང་ཁྲི་ཆེན་པོར་མངའ་གསོལ། དཔལ་ལྡན་འཇིགས་མེད་བདུད་ཚོགས་འདུལ་བའི་རྡོ་རྗེ་ཕྱོགས་ཀྱི་གོ་ཆ་མི་ཤིགས་སྙིང་པོའི་དབང་ཕྱུག་ངེས་དོན་བསྟན་པའི་རྩ་ལག་ཕྲིན་ལས་རྒྱས་པའི་དཔག་བསམ་མངོན་པར་མཐོ་བའི་སྡེ་ཞེས་པའི་མཚན་གྱི་སྒྲ་དབྱངས་འོག་མིན་གྱི་བར་དུ་གྲགས་པར་གྱུར། མཁའ་འགྲོ་འབུམ་ཞུའི་ཅོད་པན་བཞེས་ཤིང་འབྲེལ་ཚད་དོན་ལྡན་དུ་མཛད། དེ་རྗེས་ངེས་པར་ཐམས་ཅད་མཁྱེན་གཟིགས་ཆེན་པོ་སི་ཏུ་བསྟན་པའི་ཉིན་བྱེད་ཀྱང་སྔོན་དམར་ནག་ཅོད་པན་འཛིན་པ་ཟུང་གིས་སྙིང་པོ་དོན་གྱི་བསྟན་པ་གཏད་པ་སོགས་ཀྱི་བཀའ་ལུང་རྗེས་སུ་བསྒྲུབ་ཕྱིར་མདོ་སྨད་སྡེ་དགེའི་ཕྱོགས་ནས་རིམ་པར་བྱོན།

 དགུང་ལོ་བརྒྱད་པ་ལྕགས་སྤྲེལ་ ༥༧༣༥ ལོར་ཞྭ་དམར་དགུ་པ་དཀོན་མཆོག་དགེ་བའི་འབྱུང་གནས་དགུང་ལོ་བརྒྱད་སྟེང་བར་ཆད་ཀྱིས་སྐུ་གཤེགས། ལ་ལས་ལྕགས་བྱར་ ༡༧༤༡ ལོར་འདོད།

 ཀརྨ་པ་དགུང་ལོ་བཅུ་པ་ཆུ་ཁྱི་ ༥༧༣༧ ལོར་ཞྭ་དམར་པ་བཅུ་པ་ཆུ་ཁྱི་ ༡༧༤༢ ལོར་ཞྭ་དམར་བཅུ་པ་མི་ཕམ་ཆོས་གྲུབ་རྒྱ་མཚོ་གཙང་བཀྲ་ཤིས་རྩེར། སྡེ་པ་ཐང་ལྷ་དང་ཡུམ་ལ་དྭགས་རྒྱལ་པོའི་སྲས་མོ་ཉི་ཟླ་དབང་མོ་གཉིས་ལ་འཁྲུངས་ཏེ། པཎ་ཆེན་སྐུ་ཕྲེང་དྲུག་པ་དཔལ་ལྡན་ཡེ་ཤེས་དང་དྲུང་པ་ཧོ་ཐོག་ཐུའི་གཅུང༌། བསམ་ལྡིང་རྡོ་རྗེ་འཕགས་མོའི་མིང་པོ་ཡིན།

 ཀརྨ་པ་དགུང་ལོ་བཅུ་གཅིག་པ་ཆུ་ཕག་༥༧༣༨། ༡༧༤༣། ལོར་བོད་དུ་སྐར་མ་དུང་ཕོད་ཆེན་པོ་ཤར།

 ཀརྨ་པ་དགུང་ལོ་བཅུ་གསུམ་པ་ཤིང་གླང་༥༧༤༠། ༡༧༤༥། ལོར་མཚུར་ཕུར་ཕེབས་ཏེ་ཡབ་སྲས་སི་ཏུ་བརྒྱད་པ་ཞལ་རྒྱས་པས་རྟེན་འབྲེལ་ལེགས་ཚོགས་འགྲིགས། དངོས་པོའི་མཆོད་སྤྲིན་དཔག་༼༢༠༥༽ཏུ་མེད་པས་ཁྲི་འབུལ་བཅས་མཐོན་མཐིང་གི་ཅོད་པན་སྒྲོན། རྒྱལ་བའི་དབང་པོའི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་བསྔགས་པ་ཡན་ལག་བདུན་པ་དང་ཤིས་བརྗོད་རྒྱ་ཆེར་མཛད་པས། རྒྱལ་བསྟན་སྤྱི་དང་བྱེ་བྲག་སྒྲུབ་བརྒྱུད་སྙིང་པོའི་བསྟན་པ་དཀར་པོའི་སྣང་བས་ཁྱབ་པར་གྱུར། ས་ག་ཟླ་བའི་ཚེས་བཅོ་ལྔར་ལྷ་ཆེན་འཛམ་གླིང་རྒྱན་གྱི་དྲུང་དུ་ཀུན་མཁྱེན་སི་ཏུ་རིན་པོ་ཆེ་ལས་རབ་བྱུང་དགེ་ཚུལ་གྱི་སྡོམ་པ་བཞེས་པས། ཐོག་དྲངས་མདོ་རྒྱུད་གསར་རྙིང་གི་དབང་ལུང་ཁྲིད་གསུམ་ཟབ་རྒྱས་མཐའ་དག་བུམ་པ་གང་བྱོའི་ཚུལ་དུ་གསན་ནས་རིགས་ཀྱི་བདག་པོར་བཞེས། གཏེར་སྟོན་རོལ་པའི་རྡོ་རྗེའི་ཆོས་སྐོར་གསན་སྐབས་བླ་མ་ཀུན་མཁྱེན་རྟ་མགྲིན་མར་གད་མདོག་ཅན་དུ་གཟིགས། གསང་མཚན་དབང་ཆེན་རྡོ་རྗེ་ཞི་བ་རྩལ་ཞེས་གསོལ། གཞན་ཡང་རིག་འཛན་ཚེ་དབང་ནོར་བུ། བཀའ་བརྒྱུད་ཕྲིན་ལས་ཤིང་རྟ། དཔའ་བོ་གཙུག་ལག་དགའ་བ་སོགས་མཁས་ཤིང་གྲུབ་པའི་ཡོངས་འཛིན་དུ་མ་ལས་གསན་པ་རྒྱ་ཆེར་མཛད།

 ཀརྨ་པ་དགུང་ལོ་བཅོ་ལྔ་པ་མེ་ཡོས་༥༧༤༢། ༡༧༤༧། ལོར་བོད་ཀྱི་རབ་བྱུང་བཅུ་གསུམ་པ་འགོ་ཚུགས། ཕོ་ལྷ་བ་བསོད་ནམས་སྟོབས་རྒྱལ་གྱིས་ཁྲི་ལོ་ཉི་ཤུ་ལ་བོད་སྲིད་བསྐྱངས་ཏེ་ཟླ་བ་གཉིས་པའི་ནང་དགའ་ལྡན་ཁང་གསར་དུ་དགོངས་པ་རྫོགས། སྲས་གཞོན་པ་འགྱུར་མེད་རྣམ་རྒྱལ་གྱིས་སྲིད་བཟུང༌། ཀརྨ་པ་དགུང་ལོ་བཅུ་བདུན་པ་ས་སྦྲུལ་༥༧༤༤། ༡༧༤༩། ལོར་དྭ་འུ་སྟོད་སྨད་གཉིས་མི་མཐུན་པས་ཟི་ལིང་རྒྱ་དཔོན་ལ་གཏུགས། ལབ་མདའི་བཀའ་འགྱུར་ལྷ་ཁང་བཞེངས། ཀརྨ་པ་དགུང་ལོ་བཅོ་བརྒྱད་པ་ལྕགས་རྟ་༥༧༤༥། ༡༧༥༠། ལོར་ཏཱ་ལའི་པཱ་ཐུར་གོང་མའི་ཁྲིམས་ལ་སྦྱར། དགའ་བཞི་གུང་པཎྜི་ཏས་རེ་ཞིག་བོད་རྒྱལ་བྱས། རྒྱལ་བར་བོད་རྒྱལ་གྱི་ཐམ་ག་ཕུལ། ཀརྨ་པ་དགུང་ལོ་བཅུ་དགུ་པ་ལྕགས་ལུག་༥༧༤༦། ༡༧༥༡། ལོར་བོད་ལ་བཀའ་ཤག་དངོས་སུ་བཙུགས། ཀརྨ་པ་དགུང་ལོ་ཉེར་གཉིས་པ་ཤིང་ཁྱི་༥༧༤༩། ༡༧༥༤། ལོར་ངོར་མཁན་ཆེན་དཔལ་ལྡན་ཆོས་སྐྱོང་ཁམས་སྟོད་སྐལ་བཟང་དགོན་ནས་དབུས་སུ་ཆིབས་བསྒྱུར། ལྷ་ས་བཀྲ་ཤིས་དཔལ་རབ་ཏུ་ཀརྨ་པ་དང་མཇལ། ཀརྨ་པ་དགུང་ལོ་ཉེར་བཞི་པ་མེ་བྱི་༥༧༥༡། ༡༧༥༦། ལོའི་ལོ་གསར་རྙིང་མཚམས་སུ་བོད་ཁུལ་དང་ནགས་ཚང་དུ་ས་གཡོས་བྱུང༌། ཀརྨ་པ་དགུང་ལོ་ཉེར་ལྔ་པ་མེ་གླང་༥༧༥༢ ལོའི་ཟླ་གཉིས་པའི་ཚེས་གསུམ་ཉིན་རྒྱལ་དབང་བདུན་པ་སྐལ་བཟང་རྒྱ་མཚོ་བགྲང་བྱ་ལྔ་བཅུར་སོན་ཏེ་༼༢༠༦༽དགོངས་པ་རྫོགས་པས་དགོངས་རྫོགས་རྒྱས་པར་མཛད། ཀརྨ་པ་དགུང་ལོ་ཉེར་དྲུག་པ་ས་སྟག་༥༧༥༣། ༡༧༥༨། ལོའི་ཟླ་དྲུག་པའི་ཚེས་གཉིས་ཉིན་རྒྱལ་བ་བརྒྱད་པ་འཇམ་དཔལ་རྒྱ་མཚོ་འཁྲུངས། ཀརྨ་པ་དགུང་ལོ་ཉེར་བདུན་པ་ས་ཡོས་༥༧༥༤། ༡༧༥༩། ལོར་ཀརྨ་བདུད་འདུལ་གྲགས་པ་རྡོ་རྗེ་དང་ངོར་མཁན་ཆེན་དཔལ་ལྡན་ཆོས་སྐྱོང་འདས། ཀརྨ་པ་དགུང་ལོ་སུམ་ཅུ་པ་ཆུ་རྟ་༥༧༥༧། ༡༧༦༢། ལོའི་ལོ་གསར་དང་ཟུར་མང་དྲུང་པའི་བསྙེན་རྫོགས་མཛད། ཧོར་ཟླ་བདུན་པའི་ཚེས་བདུན་ཉིན་ཏཱ་ལ་བརྒྱད་པ་འཇམ་དཔལ་རྒྱ་མཚོ་དགུང་ལོ་ལྔ་པར་མཉེས་ཐང་བདེ་བ་ཅན་ནས་གདན་དྲངས་ཏེ། ཚེས་བཅུ་ཉིན་མི་འཇིགས་གདོང་ལྔའི་ཁྲི་ལ་མངའ་གསོལ་བས་ལྷག་བསམ་གྱིས་བྱེད་སྒོ་གནང༌། ཀརྨ་པ་དགུང་ལོ་སོ་གཉིས་པ་ཤིང་སྤྲེལ་༥༧༥༩། ༡༧༦༤། ལོར་མཉྫུ་སྲིད་གཞུང་དང་རྒྱལ་རོང་མི་ནུབ་རྒྱལ་པོའི་བར་དམག་འཁྲུག་བྱུང་བར་བཟློགས། ཀརྨ་པ་དགུང་ལོ་སོ་བདུན་པ་ས་གླང་༥༧༦༤། ༡༧༦༩། ལོར་བལ་ཡུལ་དུ་གོར་ཁ་རིགས་ཀྱི་རྒྱལ་རབས་གསར་དུ་བཙུགས་པའི་ཕྱག་འཕྲིན་འབྱོར། ཀརྨ་པ་དགུང་ལོ་སོ་བརྒྱད་པ་ལྕགས་སྟག་༥༧༦༥། ༡༧༧༠། ལོར་འབྲུག་ཁམས་སྤྲུལ་གྱིས་སྙན་ངག་འགྲེལ་བ་དབྱངས་ཅན་ངག་གི་རོལ་མཚོ་ཡོངས་སུ་བརྩམས་གྲུབ།

 ཀརྨ་པ་དགུང་ལོ་སོ་དགུ་པ་ལྕགས་ཡོས་༥༧༦༦། ༡༧༧༡། ལོར་བར་ཁམས་སྡེ་དགེའི་ཕྱོགས་སུ་བྱོན། ཀུན་མཁྱེན་བསྟན་པའི་ཉིན་བྱེད་དཔོན་སློབ་རྣམས་ཕེབས་བསུར་བྱོན། རྒྱལ་བའི་དབང་པོས་དབུ་མའི་ལྟ་བ་དང་ཐུགས་དམ་ཉིན་མཚན་ཁོར་ཡུག་འདའ་བའི་རྟོགས་འབུལ་མཛད། དཔལ་སྤུངས་སུ་བྱོན་ནས་གཟིམ་ཆུང་ཡིད་དགའ་ཆོས་འཛིན་དུ་བཞུགས། ས་དབང་སྡེ་དགེའི་འབུལ་ཆེན་སོགས་དངོས་འབུལ་མཐའ་ཡས། མདོ་ཁམས་ཀྱི་གདུལ་བྱ་ཐམས་ཅད་འབྲེལ་ཚད་དོན་ལྡན་དུ་མཛད་ནས་ཡར་བྱོན་པ་ན། ཀུན་མཁྱེན་སི་ཏུ་རིན་པོ་ཆེ་ཉིད་ཕེབས་སྐྱེལ་དུ་བྱོན། རྒྱལ་བའི་དབང་པོས་བླ་མ་སངས་རྒྱས་དངོས་སུ་གཟིགས་ནས་དད་གུས་དྲག་པོས་སྐུའི་དཀྱིལ་འཁོར་ལ་དབང་བཞི་བརྒྱ་རྩ་ལེགས་པར་མཛད། ཕན་ཚུན་ཐུགས་ཡིད་འཕྲེང་བའི་རྣམ་འགྱུར་དང་གསུང་གླེང་སྣ་ཚོགས་ཀྱི་མཐར། དར་གྱི་གཡབ་གཡུག་སོགས་རྟེན་འབྱུང་ཕུན་སུམ་ཚོགས་པར་མཛད། བྱོན་ལམ་གྱི་གདུལ་བྱ་ཐམས་ཅད་བསྡུ་བའི་དངོས་པོ་བཞིས་ཚིམ་པར་མཛད་ནས།

 ཀརྨ་པ་དགུང་ལོ་ཞེ་གཅིག་པ་ཆུ་འབྲུག་༥༧༦༨། ༡༧༧༢། ལོར་ཡར་བྱོན་པ་ན། ཀུན་མཁྱེན་སི་ཏུ་༼༢༠༧༽རིན་པོ་ཆེ་ཉིད་ཕེབས་སྐྱེལ་དུ་བྱོན། རྒྱལ་བའི་དབང་པོས་བླ་མ་སངས་རྒྱས་དངོས་སུ་གཟིགས་ནས་དད་གུས་དྲག་པོས་སྐུའི་དཀྱིལ་འཁོར་ལ་དབང་བཞི་བརྒྱ་རྩ་ལེན་པར་མཛད། ཕན་ཚུན་ཐུགས་ཡིད་འཕྲེང་བའི་རྣམ་འགྱུར་འབྲལ་མི་ཕོད་པ་ཙམ་དང༌། ཐུགས་གཤིན་པའི་གསུང་གླེང་སྣ་ཚོགས་ཀྱི་མཐར་དར་གྱི་གཡབ་གཡུག་སོགས་རྟེན་འབྱུང་ཕུན་ཚོགས་པར་མཛད་ནས་འབྱོན་ལམ་གྱི་གདུལ་བྱ་ཐམས་ཅད་བསྡུ་བའི་དངོས་པོ་བཞིས་ཚིམ་པར་མཛད་ནས་རིམ་པར་མཚུར་ཕུར་ཕེབས། གསན་བསམ་ཡང་རྒྱ་ཆེན་མཛད་མོད། གཙོ་ཆེན་སྒོམ་བྱུང་གི་མཁྱེན་གཉིས་ལ་མངའ་དབང་འབྱོར་བས་ཤེས་བྱ་ཐམས་ཅད་ཐུགས་སུ་ཆུད། གདུལ་བྱ་དབང་རབ་རྣམས་ནས་རྡོ་རྗེ་ཐེག་པའི་བསྐྱེད་རྫོགས་ཀྱི་གནད་གསང་སོགས་ཟབ་པ་དང༌། དབུ་ཕར་འདུལ་མཛོད་ཀྱི་ཤེས་བྱ་སོགས་རྒྱ་ཆེ་བ་གང་དང་གང་ནས་དོགས་གཅོད་ཞུས་ཀྱང་ཐེ་ཚོགས་ཀྱི་དྲ་བ་གཅོད་པའི་གསུང་ལན་ཐམས་ཅད་དཔེ་ལ་མ་ཉོས་པར་ཐོགས་མེད་དུ་ཤར་ཤར་གསུངས་པས་མཁས་པ་རྣམས་ང་རྒྱལ་བྲལ་ཞིང་སོམ་ཉི་ཟད། དཎྜིའི་གཞུང་སོགས་རང་བཞིན་བརྗོད་པ་དང༌། དཔེ་དང༌། གཟུགས་ཅན་སོགས་དོན་རྒྱན་སུམ་ཅུ་རྩ་ལྔ་སོགས་སྙན་དངགས་སྡེབ་སྦྱོར་ལ་མངའ་བརྙེས་ཀྱང་གསུང་རྩོམ་ཞལ་གདམས་ཐམས་ཅད་གདུལ་བྱ་མཆོག་དམན་ཀུན་ལ་སྨིན་པའི་ཐུགས་བསྐྱེད་ཀྱི་ཚིག་རྣ་བར་སྙན་ཞིང་དོན་གོ་བདེ་བ་ཁོ་ན་གསུངས། གསེར་དང་གསེག་མ་རོ་མཉམ་པ་སོགས་འཁོར་འདས་ཀྱི་དངོས་སྣང་ཐམས་ཅད་སྒྱུ་མ་རྨི་ལམ་ལྟ་བུར་ངེས་པར་མངོན་དུ་གཟིགས་པས། འཇིག་རྟེན་ཆོས་བརྒྱད་ཀྱི་དྲི་མ་གཏན་ནས་མི་མངའ། ན་བཟའ་གསོལ་ཆོས་གང་དག་ཀྱང་གང་བྱུང་གིས་ཆོག་ཤེས་མཛད་ཅིང༌། ལྷ་སའི་ཇོ་བོ་རིན་པོ་ཆེ་ལ་གསེར་ཞོ་ལྔ་བརྒྱ་ལས་གྲུབ་པའི་ཏིང་བདུན་དང༌། ལྷ་ཆེན་ལ་དངུལ་སྲང་ཉིས་བརྒྱ་ལྔ་བཅུ་ལས་བཟོས་པའི་ཏིང་བདུན་མཎྜལ་རྡོ་ཚད་དྲུག་ཅུ་ལས་མཐོང་གྲོལ་ལྷ་ཁང་བདེ་གཤེགས་མཆོད་རྟེན་རྣམ་བརྒྱད་རིན་པོ་ཆེ་ལས་གྲུབ་པ་དང༌། གསེར་ཞོ་ལྔ་བརྒྱ་ལས་གྲུབ་པའི་སྟོན་པའི་སྐུ་བརྙན། གསེར་དངུལ་སྲང་གྲངས་སྟོང་ཕྲག་དུ་མས་ཆོས་རྗེ་བཅུ་པས་བཞེངས་པ་སོགས་སྐུ་གསུང་ཐུགས་རྟེན་དང༌། སློང་བ་པོ་ལ་ཉིད་ཀྱི་སྐུ་ལ་བཞེས་པའི་མནབ་གཟན་གསེར་ལྗངས་བརྡུངས་ཀྱི་མགུལ་སྲུང་དག་ཀྱང་སྦྱིན་པར་མཛད་ནས་དངོས་པོ་གཞན་ལྟ་མོས་ཅི་དགོས། སྤྲང་པོ་རྣམས་ལ་གསེར་ཞོ་ལོན་པ་ཡང་ཡང་སྩལ་བའི་ལོ་རྒྱུས་བཀའ་འབུམ་ཏུ་གསལ། སྲིད་ཞི་ཡོངས་ཀྱི་༼༢༠༨༽གཙུག་རྒྱན་ཁམས་གསུམ་ཆོས་ཀྱི་རྒྱལ་པོར་གྱུར་ཀྱང་ཁེངས་པ་དང་ཆེ་བ་རྡུལ་ཙམ་མི་མངའ་ཞིང༌། སེམས་ཅན་མཆོག་དམན་ཐམས་ཅད་ལ་མ་གཅིག་པའི་བུ་ལྟར་ཐུགས་བྱམས་བརྩེ་ཆེན་པོས་བཅོས་མིན་དུ་ཁྱབ་པས་སྐུ་དྲུང་གི་བྱི་ལ་དང་བྱིའུ་རྣམས་མ་བུའི་ཚུལ་དུ་ཉི་མ་འདེ་ཞིང་སྡོད། ལོངས་སྤྲང་མུ་ལྟོ་བ་ཉམས་ཐག་གཞན་དག་གིས་བརྙས་ཤིང་ཁྱད་དུ་གསོད་པ་རྣམས་ཀྱི་གནས་སུ་ཞབས་ཀྱི་པདྨོ་བཀོད་ནས་བྱམས་པའི་སྤྱན་གྱིས་གཟིགས་ཏེ་སྙན་པའི་གསུང་གིས་སྐུ་རྩེད་དང་ཉམས་མཚར་གྱི་ལོ་རྒྱུས་སོགས་ཐབས་མཁས་སྣ་ཚོགས་ཀྱིས་དེ་དག་གི་རྒྱུད་ལ་ཐར་པའི་སོ་བོན་འདེབས་པར་མཛད་པ་དང༌། སྐབས་ཤིག་མི་གཉིས་སྐུ་དྲུང་དུ་བྱུང་ནས་གཅིག་གིས་སྣ་བ་གཡས་པ་བཅད་དེ་མཎྜལ་དུ་ཕུལ་བ་དང༌། གཅིག་གིས་གསེར་སྡེར་མ་གང་གཏོར་ཞིང༌། བཀའ་ཆོས་ཞུར་བྱུང་བའི་ཚེ་འདི་གཉིས་ཆོས་ཀྱི་སྐལ་བ་ཡོད་པ་ཡིན་འདྲ་དགོངས་པའི་ཚེ་ནམ་མཁའ་ནས་པཎྜི་ཏའི་ཆ་བྱད་ཅན་གཅིག་གིས་འདི་གཉིས་ཐེག་ཆེན་གྱི་སྣོད་ལྡན་མིན་པར་གསུངས་པས་སྐྱབས་སེམས་དང་ཡིག་དྲུག་གི་ལུང་གནང༌། པཎྜིཏ་དེ་ཟླ་གྲགས་ཀྱི་སློབ་མ་གུ་ཧྱ་ཨིཎྜ་ཡིན་པར་གསུངས་ཤིང་དེ་ལས་གསོ་སྦྱོང་གི་གདམས་པའང་གསན། དེ་རྗེས་བྲ་བ་ཞིག་རྩ་ཆུན་ཁྱེར་ནས་ཆོས་ཞུ་ཚུལ་དང༌། ཡང་ཆུ་སྟོད་ཟླ་བའི་ཚེས་བཅོ་ལྔ་འགའ་ཞིག་ལ་དཀོན་མཆོག་སྤྱི་འདུས་ཀྱི་དབང་མཛད་ནས་གཟིམས་ཆུང་ཉི་འོད་དུ་བཞུགས་སྐབས། ལྡུམ་རའི་མེ་ཏོག་ལ་སྟག་ཕྱེ་མ་ལྷེབ་དང༌། གསེར་སྦྲང་གཡུ་སྦྲང་མང་པོ་འཁོར་ཞིང༌། སྐད་སྙན་སྒྲོག་སྐབས་སྤྲང་སློང་ཕ་མ་བུ་བཞི་བྱུང་བ་ལ་ཆོས་བཤད་ཅི་རིགས་མཛད་ཚུལ་སོགས་གྲགས། དེ་ནས་ཀརྨའི་གདན་སར་རབ་གནས་མཛད་སྐབས། ད་ལམ་རབ་གནས་འདིའི་སྦྱིན་བདག་ཟླ་ནང་ནས་གྱིས་གསུངས་པས། ཟླ་ནང་སྡེ་པས་ཀྱང་ཡོན་བདག་ཞུས་ཏེ་གསེར་དངུལ་སྤེལ་བའི་བུམ་པ་སོགས་དངོས་པོའི་མཆོད་སྤྲིན་སྤྲོས། ཕྱི་ཉིན་ཆར་ཆེན་པོ་བབས་པའི་ཐིགས་ཆུ་གཟིམས་ཆུང་གི་བླ་བྲེའི་སྟེང་དུ་འཁྱིལ་བ་ཟླ་ནང་གིས་འཕུལ་བའི་བུམ་དེས་གཞལ་བས་བུམ་བཅུ་བཞི་བྱུང་བ་རྟེན་འབྲེལ་ལེགས་གསུངས། ཁོ་བོ་ད་ལན་ཀརྨར་ཡུན་རིང་སྡོད་རྒྱུ་མ་བྱུང་པས་སླད་ནས་ཡུན་རིང་སྡོད་རྒྱུད་ཡོད་པ་བྱེད་ཅེས་དང༌། ཟླ་ནང་སྡེ་པས་མཇལ་ཕྱག་ཞུས་སྐབས། རང་རེ་གཉིས་མི་རིང་བར་འཕྲད་ཅིང་ཞིབ་ཆ་བྱུང་བས་ཡིད་འཇགས་གྱིས་གསུངས།

 དེ་ལྟར་སྤྲུལ་པའི་སྣང་བརྙན་དེའི་གདུལ་བྱ་མཐའ་ཡས་པ་སྨིན་གྲོལ་ལ་བཀོད་པའི་འཕྲིན་ལས་རེ་ཞིག་ཟིན་ནས་༼༢༠༩༽རྟག་འཛིན་ཅན་རྣམས་ཆོས་བསྐུལ་ཕྱིར་སྤྲུལ་པའི་སྒྱུ་འཕྲུལ་ཕྱོགས་གཅིག་བསྡུ་བར་བཞེད་ནས། སྙིང་པོ་དོན་གྱི་བསྟན་པའི་རྒྱལ་ཚབ་སི་ཏུ་རིན་པོ་ཆེ་པདྨ་ཉིན་བྱེད་དབང་པོ་ལ་གནང་ཞིང་མཆོག་གི་སྤྲུལ་པའི་སྐུ་ཕྱི་མ་གང་འབྱོན་པའི་ཡུལ་དང་ཡབ་ཡུམ་སོགས་ལུང་དུ་བསྟན་པའི་ཕྱག་བྲིས་ཕྱག་རྟགས་ཀྱིས་རྒྱས་བཏབ་པ་བསྩལ། དེ་བར་གྱི་རྒྱལ་ཚབ་དབོན་ཀརྨ་དཔལ་གྲུབ་ལ་བསྐོ་བཞག་མཛད། སྐུའི་རིམ་གྲོ་བ་གསོལ་དཔོན་ཀརྨ་དཔལ་ལྡན་དང་ཕྱག་མཛོད་ཀརྨ་ནོར་བུ་སོགས་ལ་གདན་སའི་ཁུར་འཛིན་རྗེས་སྒྲུབ་སོགས་བསླབ་སྟོན་ཞིབ་རྒྱས་སུ་གདམས།

 ཀརྨ་པ་དགུང་ལོ་ཞེ་གཉིས་པ་ཤིང་རྟ་༥༧༦༩། ༡༧༧༤། ལོའི་ཟླ་བ་གཉིས་པའི་ཚེས་ཉེར་བཞིའི་ནམ་གུང་དུ་སི་ཏུ་བརྒྱད་པ་ཆོས་ཀྱི་བྱུང་གནས་ ༡༧༩༩ - ༡༧༧༤ དགོངས་པ་རྫོགས་ནས་བཀའ་བརྒྱུད་བླ་མ་རྣམས་ཀྱིས་དགོངས་རྫོགས་རྒྱས་པ་མཛད།

 ཀརྨ་པ་བདུད་འདུལ་རྡོ་རྗེའི་དགུང་ལོ་ཞེ་བརྒྱད་པ་ལྕགས་བྱི་ ༥༧༧༥ ལོར། པཎ་ཆེན་དཔལ་ལྡན་ཡེ་ཤེས་རྒྱ་ནག་ཏུ་དགོངས་པ་རྫོགས། རྒྱུ་ཆ་དངོས་པོ་ཡོད་ཚད་འབྲུམ་པ་ཧུ་ཐོག་ཐུ་གཅིག་པུར་དབང་བས་ཞྭ་དམར་བཅུ་པ་མི་ཕམ་ཆོས་གྲུབ་རྒྱ་མཚོ། ༡༧༤༢ - ༡༧༩༢ ཡིད་མ་རངས་པར་བལ་ཡུལ་དུ་བྲོས། གོར་ཥ་བར་ཤོག་སྦུག་རླུང་ཚང་གིས་བོད་ལ་དམག་དྲངས་ནས་བཀྲ་ཤིས་ལྷུན་པོའི་དངོས་པོ་ཡོངས་རྫོགས་འཕྲོག །སྐུ་མཆེད་ནང་འཁྲུག་བྱུང་བར་འགྱོད་པ་ཆེན་པོ་སྐྱེས།

 ཀརྨ་པ་དགུང་ལོ་ཞེ་དགུ་པ་ལྕགས་གླང་༥༧༧༦ ལོར་སྒྲུབ་བརྒྱུད་ཉི་མ་འཁྲུངས། དཔའ་བོ་གཙུག་ལགས་དགའ་བའི་དབང་པོ་ ༡༧༡༨ - ༡༧༨༡ འདས། གོང་མ་ལྷ་སྐྱོང་གི་བཀའ་བཀོད་ལྟར་ཏཱ་ལ་འཇམ་དཔལ་རྒྱ་མཚོ་ལུགས་གཉིས་བདག་པོར་མངའ་གསོལ། ཆི་ཁྲལ་སྒོ་མང་ཧོ་ཐོག་ཐུའི་གདོང་འབྲུ་དོན་དུ་ནུབ་ཕྱོགས་མཆོག་ཏུ་དགེ་བའི་ཞིང་གི་རྒྱལ་དབང་ས་སྟེང་རྒྱལ་བསྟན་ཡོངས་ཀྱི་བདག་པོ་ཐམས་ཅད་མཁྱེན་པ་བཛྲ་དྷ་ར་ཏཱ་ལའི་བླ་མའི་ཐམ་ག་ཞེས་འཁོད་པའི་སྐད་ཡིག་གསུམ་སྦྱར་གྱི་གསེར་ཐམ་ཆེན་མོ་འཇའ་ས་སྩལ། ལོ་འདིར་པཎ་ཆེན་སྐུ་ཕྲེང་བདུན་པ་བསྟན་པའི་ཉི་མ་སྐུ་བལྟམས།

 ཀརྨ་པ་དགུང་ལོ་དྲུག་ཅུ་པ་ཆུ་བྱི་༥༧༨༧། ༡༧༩༢། ལོར་གོང་མའི་དམག་དཔོན་ཆེན་པོ་ཧྥུ་ཁང་ཨན་སོགས་དམག་ཁྲི་བདུན་སྟོང་ཙམ་བོད་དུ་འོངས་ནས་གོར་དམག་ཚར་བཅད། བཀྲས་ལྷུན་གྱི་གནའ་རྫས་ཚུར་བླངས། ཞྭ་དམར་བའི་སྐུ་རྫོགས། དེའི་བཟའ་ཟླ་ཚེ་དབང་ལྷ་མོ། བུ་མོ་ཚེ་དབང་སོགས་ཚུར་རྩིས་སྤྲད། ཞྭ་དམར་སྤྲུལ་སྐུའི་༼༢༡༠༽ཡང་སྲིད་ངོས་འཛིན་ཞུ་མི་ཆོག་པ་དང་ཡངས་པ་ཅན་དགོན་པའི་གྲྭ་པ་ཡོངས་རྫོགས་ཆོས་ལུགས་བསྒྱུར། གཅུང་འབྲུམ་པ་ཧུ་ཏོག་ཐུ་པེ་ཅིན་དུ་ཁྲིད་ནས་ཁྲིམས་ལ་སྦྱར། བོད་སྡེ་ཨམ་བན་གྱི་དབང་ཆ་ལྷག་པར་ཆེ། བཀའ་བརྒྱུད་པའི་བསྟན་པ་ཅུང་ཞིག་ཉག་ཕྲ་བར་གྱུར།

 ཀརྨ་པ་དགུང་ལོ་རེ་ལྔ་པ་རབ་བྱུང་བཅུ་གསུམ་པའི་མེ་སྦྲུལ་༥༧༩༢། ༡༧༩༧། མཆུ་ཟླའི་ཉེར་བཞི་ལ་སྤྲུལ་པའི་སྣང་བརྙན་ཁམས་སྟོད་བན་ཆེན་དགོན་དུ་རེ་ཞིག་བསྡུ་བའི་ཚུལ་དུ་བསྟན། མཁའ་ནས་རོལ་མོའི་སྒྲ་དང་མེ་ཏོག་གི་ཆར་བབས། རྟོགས་ལྡན་ཀརྨ་ཡན་ལག་སོགས་མོས་གུས་ཅན་རྣམས་ལ་སླར་ཞལ་མངོན་དུ་བསྟན་ནས་བྱིན་རླབས་དབང་བསྐུར་མཛད་པ་སོགས་ངོ་མཚར་མཐའ་ཡས། དེར་དགོངས་རྫོགས་ཀྱི་མཆོད་སྤྲིན་རྒྱ་ཆེར་སྤྲོས་པ་དང༌། གསེར་རྡིལ་ཚད་ཉིས་བརྒྱ་དང་བདུན། དངུལ་རྡིལ་ཚད་བདུན་ཅུ་སོགས་ལས་གྲུབ་པའི་མཆོད་རྟེན་སྐུ་གདུང་རིན་པོ་ཆེའི་རིང་བསྲེལ་རྣམ་ལྔས་ཕྱུར་བུར་གཏམས་པ་དང༌། གསེར་རྡིལ་ཚད་བརྒྱད་ཀྱི་གསེར་ཀོང་དང༌། དངུལ་རྡིལ་ཚད་བཅོ་ལྔའི་སྐུ་འདྲ་རིན་པོ་ཆེ་རྣམས་བཞེངས་པས་ལྷ་དང་བཅས་པའི་འགྲོ་བའི་མཆོད་སྡོང་དམ་པར་གྱུར་པའོ། །

 རྗེ་འདིའི་བུ་ཆེན་སློབ་མའི་གཙོ་གོ་སི་ཏུ་པདྨ་ཉིན་བྱེད་དབང་པོ། འབྲུག་ཆེན་ཀུན་གཟིགས་ཆོས་ཀྱི་སྣང་བ། དཔའ་བོ་གཙུག་ལག་ཆོས་རྒྱལ། རིག་འཛིན་རྡོ་རྗེ་དྲག་པོ། རས་ཆུང་སྤྲུལ་སྐུ་ཤེས་རབ་རྒྱ་མཚོ། གནས་མདོ་ཀརྨ་ཡན་ལག །ཧེ་མ་རྒྱལ་སྲས་རིན་པོ་ཆེ། ཟུར་མང་ཀུན་ཁྱབ། ལྷ་ལུང་སྤྲུལ་སྐུ་མཁས་གྲུབ་འཇིགས་མེད་སེང་གེ། ཆོས་ཀྱི་མགོན་པོ། ལྷོ་པ་འཆི་མེད། དཔལ་སྤུངས་རྗེ་དབོན་རྣམ་གཉིས། དོན་གྲུབ་ཆོས་རྒྱལ་སོགས་མང་དུ་བྱོན་ཅིང་དེ་ཐམས་ཅད་ཀྱང་མཁས་པ་དང༌། གྲུབ་པའི་ཡོན་ཏན་གཞལ་བར་དཀའ་བའི་ཐུགས་རྒྱུད་ཕྱུར་བུར་གཏམས་པ་ཁོ་ནའོ། །དགེའོ། །

 ༧ཀརྨ་པ་སྐུ་ཕྲེང་བཅུ་བཞི་པ་ཐེག་མཆོག་རྡོ་རྗེ་རབ་བྱུང་བཅུ་གསུམ་པའི་མེ་སྦྲུལ་༥༧༩༢། ༡༧༩༧། ལ་འཁྲུངས།

༄༅། །ཀརྨ་པ་སྐུ་ཕྲེང་བཅུ་བཞི་པ་ཐེག་མཆོག་རྡོ་རྗེའི་རྣམ་ཐར།

༼༢༡༡༽༄༅། །ཀརྨ་པ་སྐུ་ཕྲེང་བཅུ་བཞི་པ་ཐེག་མཆོག་རྡོ་རྗེ་ནི། རྗེ་གོང་མ་བདུད་འདུལ་རྡོ་རྗེས་གདན་སར་རབ་གནས་མཛད་སྐབས་ཟླ་ནང་སྡེ་པ་ནས་ངེས་པར་དུ་སྦྱིན་བདག་ཞུ་དགོས་པར་བཀའ་བསྩལ། བླ་རེའི་སྟེང་དུ་ཐིག་ཆུ་འཁྱིལ་བ་ཟླ་ནང་གི་ཕུལ་བའི་བུམ་པར་གཞལ་ནས་ཕོ་བ་ལ་བུམ་པ་བཅུ་བཞི་བྱུང་བས་རྟེན་འབྲེལ་ལེགས་གསུངས་པ་དང༌། ཟླ་ནང་སྡེ་པས་མཇལ་ཕྱག་ཞུ་སྐབས་རང་གཉིས་མྱུར་དུ་འཕྲད་ནས་ཞིབ་ཆ་འོང་བས་ཡིད་འཇགས་གྱིས་ཞེས་སྔོན་ནས་གསུངས་པ་དང༌། ཞིང་དུ་གཤེགས་ཁར། སྟག་ཚང་ངོ་མཚར་ཡིད་ལྷུང་དུ། །སེང་གེ་དཀར་མོའི་འཛུམ་མདངས་སྟོན། །ཐབས་ཤེས་ལེགས་ཚོགས་ཆོས་དཔལ་ལྡན། །རྨི་ལམ་སྒྱུ་མའི་སྤྲུལ་པ་ནི། །ཨ་ཏི་ཁྱབ་བརྡལ་ཀློང་ཡངས་པོར། །རང་སྣང་མེ་ལོང་གཙང་མར་འཆར། །ཐག་མཆོག་རྡོ་རྗེ་ཞེས་བྱར་འབོད། །ཅེས་སོགས་ཞལ་ཆེམས་ལུང་བསྟན་ཕྱག་བྲིས་བཀའ་རྒྱ་མ་བསྩལ་བའི་དོན་བཞིན། མདོ་ཁམས་ཟལ་མོ་སྒང་ཟླ་ནང་ཡིད་ལྷུང་བཀྲ་ཤིས་མཐོང་སྨོན་ཞེས་ཁམས་ཀརྨ་དགོན་དང་ཉེ་བའི་ས་ཆར་ཡབ་མགོན་པོ་ལྷ་དར་དང༌། ཡུམ་བསོད་ནམས་ལྷ་མོ་གཉིས་ཀྱི་སྲས་སུ་རབ་བྱུང་བཅུ་གསུམ་པའི་མེ་སྦྲུལ་རྒྱལ་ཟླའི་དབང་ཕྱོགས་ཀྱི་ཚེས་བཅུ་ཉིན་རབས་ལོ་༥༧༩༢། ཕུག་ལུགས་༢༦༧༨། ཕྱི་ལོ་༡༧༩༧། སྐུ་འཁྲུངས། དེར་སྐབས་དགུན་དུས་སུ་ཁེལ་ཡང་ས་འདོམ་གང་ཙམ་གྱི་གྲུ་བཞི་ལ་མེ་ཏོག་སྣ་ཚོགས་ཤར་བ་དང༌། འཇའ་འོད་སོགས་ངོ་མཚར་བའི་ལྟས་དུ་མ་བྱུང་ཞིང༌། བལྟམས་མ་ཐག་སྐུ་དྲང་པོར་བསྲངས་ཏེ་སྤྱན་གཟིགས་སྟངས་དང་བཅས་ཞལ་ནས་དབྱངས་གསལ་གསུངས་པ་དང་མཆོད་པ་དང༌། ཁ་ཅིག་གིས་ཙོག་པུར་བདུད་རྩི་གསོལ་བ་ལ་སོགས་པ་མཐོང་བ་དང༌། ཡང་ཁ་ཅིག་གིས་ཟླ་བ་གཉིས་པའི་ཚེས་བཅོ་ལྔའི་ནུབ་མོར་ཟླ་བའི་དཀྱིལ་འཁོར་དུ་གཙོ་འཁོར་གསུམ་གྱི་རྣམ་པ་ཤིན་ཏུ་གསལ་བར་མཐོང་བ་སོགས་ངོ་མཚར་བའི་ཆོ་འཕྲུལ་གྱི་རྣམ་གྲངས་བརྗོད་དུ་མེད་པས། མཐོང་ཐོས་ཀྱི་འགྲོ་བའི་རྒྱུད་ལ་དད་པས་བསྐྲུན་པའི་ཐར་པའི་ས་བོན་ཡང་དག་པ་རེ་འདེབས་པར་མཛད་དོ། །

 ཞལ་སློབ་ཀྱི་གཙོ་བོར་སྙིང་པོའི་བསྟན་པ་གཏད་ཅིང་མཆོག་གི་སྤྲུལ་པའི་སྐུ་ཕྱི་མའི་ཡོངས་འཛིན་དུ་བྱིན་གྱིས་རླབས་པའི་འབྲུག་ཆེན་འཇིགས་མེད་མི་འགྱུར་དབང་རྒྱལ་དང༌། ཀོང་སྤྲུལ་ཡོན་ཏན་རྒྱ་མཚོ། མཆོག་གྱུར་གླིང་པ། དཔའ་བོ་གཙུག་ལག་ཉིན་བྱེད། ༼༢༡༢༽སི་ཏུ་པདྨ་ཀུན་བཟང༌། རྒྱལ་ཚབ་ཡེ་ཤེས་བཟང་པོ། ཆོས་དབང་སྤྲུལ་སྐུ། དོན་གྲུབ་སྤྲུལ་སྐུ། ངེས་དོན་བསྟན་པ་རབ་རྒྱས། ཆགས་སྤྲུལ་གསང་སྔགས་བསྟན་འཛིན། ཐམས་ཅད་མཁྱེན་པ་འཇམ་དབྱངས་མཁྱེན་བརྩེའི་དབང་པོ། ཀླུ་འབུམ་དགེ་བཤེས་སོགས་གྲུབ་མཐའ་གཞན་གྱི་སྐྱེས་བུ་དམ་པའང་མང་དུ་བྱུང་ངོ༌། །

 ༧ཀརྨ་པ་སྐུ་ཕྲེང་བཅོ་ལྔ་པ་མཁའ་ཁྱབ་རྡོ་རྗེ་རབ་བྱུང་བཅོ་ལྔའི་ལྕགས་ལུག་༥༨༦༦། ༡༨༧༡། ལ་འཁྲུངས།

༄༅། །ཀརྨ་པ་སྐུ་ཕྲེང་བཅོ་ལྔ་པ་མཁའ་ཁྱབ་རྡོ་རྗེའི་རྣམ་ཐར།

༼༢༡༣༽ཀརྨ་པ་སྐུ་ཕྲེང་བཅོ་ལྔ་པ་མཁའ་ཁྱབ་རྡོ་རྗེ་ནི། གཏེར་ཆེན་ཆོས་ཀྱི་རྒྱལ་པོ་ཨུ་རྒྱན་མཆོག་གྱུར་གླིང་པའི་ལུང་བསྟན་ལས། ཐེག་མཆོག་མྱ་ངན་འདས་འོག་འགོད་པའི་མཚན་བདེ་བའི་བདག་ཉིད་རིག་པའི་རྡོ་རྗེ་དང་ཨོ་རྒྱན་ཕྲིན་ལས་བསམ་གཏན་ལ་སོགས་འབྱུང་ཞིབ་པར་མདོ་བྱང་གུད་སྦས་ལུང་བཞིན་ལཿ ང་ཡི་སྤྲུལ་པ་ཀརྨའི་བསྟན་པ་ནིཿ བསྐལ་བཟང་བསྟན་པ་རྫོགས་པར་མི་རྫོགས་སོཿ ཞེས་དང༌། བཅོ་ལྔ་པ་ལ་བསོད་ནམས་སྙན་གྲགས་འབྱུང་ཿ ཞེས་དང༌། མཆོག་དབྱངས་སྤྲུལ་པ་སྔགས་རིག་འཛིནཿ རྟའམ་ལུག་གི་ལོ་པ་ནི་མཁའ་ལ་མཁའ་ཡིས་རྒྱས་ཐེབས་ནཿ ཚེ་འཕྲང་གསུམ་སེལ་བསྟན་སྲོག་འཛིན་བོད་ཁམས་བསྟན་འགྲོའི་བདེ་སྐྱིད་སྤེལ་ཞེས་སོགས་ཨོ་རྒྱན་རྡོ་རྗེ་འཆང་གི་གཏེར་ལུང་རྣམས་དང༌། གྲུབ་ཆེན་ཆོས་ཀྱི་བླ་མ་ཀརྨ་པཀྴིས་མ་འོངས་འབྱུང་འགྱུར་ལ་བསྩལ་བའི་ལུང་བྱང་དང་མཐུན་པར་བསམ་བཞིན། སྤྲུལ་པའི་སྒྱུ་འཕྲུལ་ཉེ་བར་བསྟན་པའི་ཡུལ། །གངས་ཅན་བོད་ཡུལ་གཡས་རུ་གཙང་གི་ཆར། །མྱང་སྟོད་ཤེལ་དཀར་རྒྱལ་རྩེར་ཞེས་གྲགས་པ། །ཡུལ་གྱི་དགེ་བཅུ་ཚང་བའི་ས་ཡི་ཐེག་ལེར། །དྲན་མ་སྤེལ་གསར་བྱང་དུ་འབོད་པ་ན། །སྔོན་དུས་ཆོས་སྐྱོང་རྒྱལ་བློན་མཁས་པ་དང༌། །གྲུབ་པ་ཆེན་པོའི་ས་ལ་བཞུགས་པ་ཡི། །འཕགས་ཆེན་སྐྱེས་བུ་རྒྱུན་མི་ཆད་བྱུང་བ། །ལྷ་གཟིགས་རལ་པའི་གདུང་ལས་ཆད་པ་ཡིན། །ཞེས་སོགས་ལུང་དུ་གསལ་བར་བསྟན་པའི་ཡབ་རྣལ་འབྱོར་གྱི་དབང་ཕྱུག་སྐད་གཏོང་གྲུབ་ཆེན་ཧེ་རུ་ཀ་དམ་པ་སྙན་གྲགས་དབང་པོས་གཙོས་སྐུ་མཆེད་ལྔ་ལ། ཡུམ་རང་བཞིན་གྱི་དགེ་བ་ལ་གོམས་ཤིང་བུད་མེད་ཀྱི་ཡོན་ཏན་ཚང་བ། རུས་བྱ་ཉང༌། མཚན་སྐལ་བཟང་སྒྲོལ་མ་བྱ་བའི་སྲས་ལྕམ་སྐུ་མཆེད་དྲུག་གི་ཐ་ཆུང་སྐྱབས་མགོན་རིན་པོ་ཆེ་འདི་ཉིད། སྐུ་གོང་མ་ས་འབྲུག་ལོར་འདས་ནས་ལོ་གསུམ་སོང་བ། རབ་བྱུང་བཅོ་ལྔའི་ལྕགས་ལུག་རབས་ལོ་༥༨༦༦། ཕུག་ལུགས་༢༧༥༢། ཕྱི་ལོ་༡༨༧༡། རིན་ཆེན་དཔལ་བཟང་གིས་ཕྱི་ལོ་༡༨༧༠ ལོར་འཁྲུངས་གསུངས་པར་ནོར། ཧོར་ཟླ་བརྒྱད་པའི་ཚེས་བཅུར་སྐུ་བལྟམས། དེ་ཡང་ཐོག་མར་ཡུམ་གྱི་ལྷུམས་སུ་ཞུགས་པ་ནས་ཡབ་ཡུམ་གྱི་རྨི་ལྟས་ལ་རྒྱལ་ཆེན་བཞི་དང་རྟག་ཏུ་འགྲོགས་ཤིང་དུང་འབུད་པ་དང༌། དཔའ་བོ་མཁའ་འགྲོའི་རོལ་མོའི་སྒྲ་དང་བཅས་ཏེ་གསེར་གྱི་རྡོ་རྗེ་རྩེ་ལྔ་པ་ཁང་སྟེང་དུ་བབ་པ་སོགས་མཐོང་སྣང་ཁྱད་པར་ཅན་དང༌། ༼༢༡༤༽ཡབ་རྗེ་གྲུབ་དབང་ཉིད་ཀྱི་གཟིགས་སྣང་ལ་བརྟེན། རང་རེ་ལ་སློབ་དཔོན་ཆེན་པོའི་སྤྲུལ་པ་ཞིག་ཡོང་བར་འདུག་ཅེས་གསུངས་ཤིང༌། སྐུ་བལྟམས་པའི་ཚེ་ཡང་ཡུམ་ལ་གནོད་པ་མེད་པར་འཇའ་དང༌། མེ་ཏོག་གི་ཆར་སོགས་དགེ་ཞིང་ཤིས་པའི་མཚན་ལྟས་བསམ་གྱིས་མི་ཁྱབ་པ་དང༌། སྐུ་བལྟམས་མ་ཐག་ཏུ་སྤྱན་གཉིས་ནམ་མཁའ་ལ་ཧྲིག་གེར་གཟིགས་པ་སོགས་ངོ་མཚར་བའི་ཁྱད་ཆོས་དུ་མ་ལྡན་ཞིང༌། ཡབ་ཡུམ་གྱིས་མཚན་དོན་འགྲུབ་རྡོ་རྗེར་གསོལ། ཟླ་རེ་བཞིན་བྱིས་པ་གཞན་ལས་སྐྱེད་ཆེ་ཞིང༌། སྨིན་མཚམས་སུ་མཛོད་སྤུ་དཀར་པོའི་མཚན་བཟང་ལྡན་པ། བྱམས་སྙིང་རྗེ་ཐུགས་རྒྱུད་ལ་ལྡན་སྐྱེས་འབྱོངས་བ། སེམས་ཅན་ལ་གནོད་པ་ཕྲ་མོ་ཙམ་ཡང་མི་གནང་ཞིང༌། སྐབས་སུ་སྔོན་གནས་རྗེས་དྲན་གྱི་གཏམ་དང༌། ལྐོག་གྱུར་ལེགས་ཉེས་མངོན་སུམ་དུ་གཟིགས་པའི་གསུང་གླེང་སོགས་ཆོས་དྲེགས་སྡིག་པོ་ཆེ་རྣམས་ཀྱང་རང་ཤུགས་ཀྱིས་དད་ཅིང་ངོ་མཚར་བསྐྱེད་ནུས་པར་མཛད།

 སྐབས་ཤིག་རྩེ་ཆེན་དགོན་དུ་འཆམ་གཟིགས་ལ་གདན་དྲངས་ཏེ། ལམ་བར་ཁྲོམ་མང་རབ་ཅིག་དང་ལྷན་ཅིག་ཕེབས་པ་ན་མུན་རུབ་ཉེ་བར་ལམ་འོག་གཙང་འགྲམ་དུ་བན་ཧྲུལ་སྤྲང་ཆས་ཁྲེས་པོ་ཁུར་བ་གསུམ་བཞི་ཙམ་དང༌། ལམ་གོང་གད་པ་ཞིག་ལ་ཀླུང་ཀ་ལྟ་བུ་བྱ་ནག་མང་པོ་འུར་གྱིས་ཚོགས་པར་གཟིགས་ཤིང༌། ཡར་ཙམ་བྱོན་པ་དང་མུན་རུབ་སྟེ་ལམ་ཡང་མི་མངོན་པར་གྱུར། སྔོ་དམར་གྱི་མེ་ཆེན་པོ་ཡུལ་ལུང་གསལ་སྙམ་བྱེད་པ་ཞིག་གིས་རྗེས་དེད་ནས་བྱུང་བ་ན། དེར་ཡོད་ཚང་མས་འདྲེ་བྱུང་ཞེས་འཇིགས་སྐྲག་གིས་བྲོས་པའི་སྐབས་སྐྱེས་བུ་ཆེན་པོ་འདི་ནི་སྐུ་ན་ཕྲ་ཡང་བག་ཚ་བ་མེད་པར་བྱམས་པའི་སྤྱན་གྱིས་གཟིགས་སྟངས་མཛད་པ་ཙམ་གྱིས་མེ་དེ་ཉིད་སྐར་མ་བཞིན་ཐང་ཆེན་པོ་གང་བར་གྲམ་ཞིང༌། མཐར་ཇེ་ཆུང་ངུ་ཡལ་སོང༌། འདི་ནི་སྐྱེས་བུ་ཆེན་པོའི་ཐུགས་རྗེས་ཁྲོམ་ཚོགས་དེ་རྣམས་ཀྱི་མི་རྟ་སུ་ལའང་གླགས་མ་ནུས་པར་མངོན།

 ཀརྨ་པ་དགུང་ལོ་ལྔ་པ་ཤིང་ཕག་༥༨༧༠། ༢༧༥༢། ༡༨༧༥། ལོར་སྐྱེས་ཐོབ་ཀྱི་ཤེས་རབ་འགྲན་ཟླ་མེད་པས་འདོན་ཀློག་མཁས་པ་དང༌། མ་བསླབས་པར་ཡང་དཔེ་ཆ་འདི་རིགས་ལ་གོ་རྒྱུ་ཞིག་ཡོད་གསུངས་ཤིང༌། གོ་བ་ཐར་ཐོར་རྙེད་པ་སོགས་སྐྱེས་བུ་དམ་པའི་རང་མཚན་མངོན་སུམ་དུ་གསལ་བར་མཛད། འདི་ལོའི་ཟླ་གསུམ་པའི་ཚེས་ཉི་ཤུ་ཉིན་ཏཱ་ལ་སྐུ་ཕྲེང་བཅུ་གཉིས་པ་འཕྲིན་ལས་རྒྱ་མཚོ་དགུང་ལོ་ཉི་ཤུར་སོན་ཏེ་དགོངས་པ་རྫོགས།

 ཀརྨ་པ་དགུང་ལོ་དྲུག་པ་མེ་བྱི་༥༨༧༡། ༢༧༥༣། ༼༢༡༥༽༡༨༧༦། ལོར་འཇམ་མགོན་རྣམ་གཉིས་དང༌། གཏེར་ཆེན་མཆོག་གྱུར་གླིང་པ། རྗེ་བཙུན་དཔའ་བོ་རིན་པོ་ཆེ་སོགས་ལྐོག་གྱུར་གཟིགས་པའི་ཡེ་ཤེས་སྒྲིབ་པར་མེད་པ་རྣམས་ཀྱི་དགོངས་ཉམས་གཅིག་མཐུན་ཐོག་སྐྱབས་རྗེ་ཐམས་ཅད་མཁྱེན་པ་འབྲུག་ཆེན་མི་འགྱུར་དབང་གི་རྒྱལ་པོས། མཆོག་གི་སྤྲུལ་སྐུའི་གནས་ཡུལ་ཁྱིམ་སྒོ་རིགས་རུས་སྐྱེད་བྱེད་བཅས་མངོན་སུམ་བཞིན་གསལ་བར་ངོས་འཛིན་མཛད་དེ་རེ་ཞིག་གསང་རྒྱ་དགོས་པའི་བཀས་བསྡམས་ཀྱང་འཇིག་རྟེན་དབང་ཕྱུག་མཆོག་གི་ཟླ་ཞལ་གཙང་གི་ཕྱོགས་སུ་འཆར་བར་གྱུར་ཏོ་ཞེས་གྲགས་པས་ཁྱབ། འདི་ལོའི་ཟླ་ལྔ་པའི་ཚེས་ལྔ་ཉིན། གནས་ཆེན་དྭགས་ལྷ་སྒོམ་པོའི་དབུ་རྩེར་ཉི་མ་ཤར་བ་དང་དུས་མཚུངས་ཏཱ་ལ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་སྐུ་བལྟམས།

 ཀརྨ་པ་དགུང་ལོ་བདུན་པ་མེ་གླང་༥༨༧༢། ༢༧༥༤། ༡༨༧༧། ལོར་རྗེ་དབོན་དོན་གྲུབ་སྤྲུལ་སྐུ་དཔོན་སློབ་རྣམས་ན་བཟའ་མཚན་གསོལ་གདན་ཞུས་སུ་ཕེབས། ས་ག་ཟླ་བའི་ཚེས་བདུན་ཉིན་ཡབ་གཞིས་ཉེ་སྐོར་དུ་བཞུགས་སྒར་མཛད། ཚེས་བརྒྱད་གཟའ་སྐར་སྦྱོར་པ་ཕུན་སུམ་ཚོགས་པའི་སྔ་ཆར། ཁང་སྟེང་དུ་རྒྱལ་མཚན་བཙུགས། ལྷ་བསངས་དང༌། ཁྲུས་གསོལ་བཅས་ན་བཟའ་ཕུལ། བཞུགས་ཁྲིའི་སྟེང་དུ་བཞུགས་ཏེ་ཚེ་རིལ་ཕྱག་གིས་བཞེས་པ་དང་དུས་མཚུངས་པར་ཉི་འོད་དང༌། ཁ་ཆར་འདྲེས་མ་བབས་ཤིང༌། དབྱར་རྔ་ལྡིར་བ་སོགས་ངོ་མཚར་བའི་རྟེན་འབྲེལ་ཤིན་ཏུ་ལེགས་པར་བྱུང༌། ཚེས་དགུ་ལ་ཕེབས་བྱམས་སུ་གདན་འདྲེན་ཞུས་ཏེ་བཞུགས་སྒར་དུ་ཁྲི་སྟོན་མདོར་བསྡུས་བཅས་སྤྱན་དྲངས། ཚེས་བཅོ་ལྔ་ཉིན་འོད་དཀར་པོ་ཤས་ཆེ་བའི་འཇའ་ཚོན་ཁ་དོག་སྣ་ཚོགས་མིག་མང་རིས་བཀྲ་བས་གར་བྱོན་སྔོན་རྗེས་ཀུན་ཏུ་གང་བ་དང༌། མེ་ཏོག་གི་ཆར་བབས་པ་སོགས་ཀུན་གྱིས་མཐོང་སྣང་དུ་གྱུར། ཟླ་བ་ལྔ་པའི་ཚེས་གསུམ་ལ་སྐྱབས་མགོན་འབྲུག་ཆེན་རིན་པོ་ཆེ་དང་གདན་འཛིན་རྗེ་ཆོས་དབང་སྤྲུལ་སྐུ་འཇང་དྲུང་པ་སྤྲུལ་སྐུ་སོགས། བླ་སྤྲུལ་དགེ་འདུན་འདུས་པ་རྒྱ་མཚོ་ཆིབས་བསུ་སེར་སྦྲེང་ལྷ་མིའི་མཆོད་པའི་རྣམ་གྲངས་མཐའ་ཡས་པ་བཅས་གདན་ས་ཆེན་པོ་འོག་མིན་མཚུར་མདོའི་གཙུག་ལག་ཁང་གི་ཆོས་ཀྱི་ཁྲི་ཆེན་པོར་ཞབས་ཟུང་བཀོད་ཐོག་ཤིས་བརྗོད་མངའ་གསོལ་གྱི་ལེགས་དབུལ་བཏེགས་པ་དང་འབྲེལ་ཨོ་རྒྱན་མཆོག་གྱུར་གླིང་པའི་གཏེར་ལུང་ལས་འདི་མན་ཀ་རབས་བཞི་པའི་མཚན་བྱང་ལུང་དུ་བསྟན་པ་ལས། ཐེག་མཆོག་མྱ་ངན་འདས་འོག་དགོས་པའི་མཚནཿ བདེ་བའི་བདག་ཉིད་རིག་༼༢༡༦༽པའི་རྡོ་རྗེ་དང་ཿ ཨྱོན་ཕྲིན་ལས་བསམ་གཏན་ལ་སོགས་འབྱུང་ཿ ཞེས་གསལ་བ་ལྟར་གྱི་དོན་དང་མི་འགལ་བར་མཚན་དཔལ་ལྡན་ཀུན་བཟང་ཆོས་ཀྱི་ཉི་མ་ཆེན་པོ་ཕྲིན་ལས་མཁའ་ཁྱབ་རྡོ་རྗེ་ཕྱོགས་ལས་རྣམ་པར་རྒྱལ་བའི་སྡེ་ཞེས་དང༌། ༧གོང་ས་སྐྱབས་མགོན་ཡས་ཕྱིན་ནས་རྩེ་ཤོད་སྐུ་ཚབ་དང་འབྲེལ་བློ་བཟང་དོན་གཉིས་ལྷུན་གྲུབ་མཁའ་ཁྱབ་རྡོ་རྗེ་མཁྱེན་རབ་ཀུན་གྱི་འབྱུང་གནས་བསྟན་པའི་སྒྲོན་མེ་ཕྱོགས་ལས་རྣམ་པར་རྒྱལ་བའི་ལྷ་ཞེས་མཚན་གྱི་དྲིལ་བསྒྲགས་གནང༌། མཐོང་གྲོལ་ཅོད་པན་འཛམ་གླིང་གཡས་བཞག་དབུ་ལ་བཞེས་པ་ན། ཆེ་ཆུང་སྙོམས་པ་རང་འགྲིགས་སུ་བྱུང་ཞིང༌། སྐུའི་ཟིལ་དང་གཟི་བྱིན་ལྟ་བས་མི་ངོམ་པ་བཅས་གདུལ་བྱ་མཐའ་དག་སྐལ་བཟང་གི་དགའ་སྟོན་ལ་རོལ། ཟླ་དྲུག་པའི་ཚེས་གཉིས་ཉིན་ལྷ་ཆེན་འཛམ་གླིང་རྒྱན་གཅིག་མདུན་དུ་མཆོད་སྤྲིན་ཟབ་རྒྱས་བཅས་མཁན་པོ་འབྲུག་ཆེན་ཐམས་ཅད་མཁྱེན་པ། ལས་སློབ་བདེ་ཆེན་ཡོངས་འཛིན་ཤེས་བྱ་ཀུན་མཁྱེན། དུས་གོ་བ་མཁན་ཆེན་རིན་ཆེན་དར་རྒྱ། ཁ་སྟོང་རྗེ་དབོན་རྣམ་གཉིས། གཅུད་སྤྲུལ་སོགས་ལས་ཀྱི་དགེ་འདུན་གྲངས་ཚང་བའི་དབུས་སུ་རབ་ཏུ་བྱུང་བའི་བསླབ་པ་བཞེས་པའི་མཚན་དུ་དཔལ་ལྡན་ཆོས་ཀྱི་ཉི་མ་ཕྲིན་ལས་སྣང་བ་མཁའ་ཁྱབ་རྡོ་རྗེ་ཕྱོགས་ལས་རྣམ་པར་རྒྱལ་བའི་སྡེ་ཞེས་གསོལ། རིམ་པས་རྒྱུད་སྡེ་སོགས་ཕྱག་དཔེ་ཐུགས་འཛིན་དང༌། ཕྱག་བྲིས་གཟབ་གཤར་ལཱཉྫ་ཝརྟུ། འབྲུ་ཚ་སོགས་ཕུལ་བས་ཚེགས་ཆུས་ངུས་བྱང་ཆུབ་པར་མཛད།

 ཀརྨ་པ་དགུང་ལོ་བརྒྱད་པ་ས་སྟག་༥༨༧༣། ༢༧༥༥། ༡༨༧༨། ཟླ་གསུམ་པའི་ཚེས་གཅིག་ལ་ཆོས་དབང་སྤྲུལ་སྐུ་རིན་པོ་ཆེས་མཛོད་ནག་རྟེན་གཏོར་ཉམས་གསོའི་སྐབས་རབ་གནས་དང་མགོན་པོར་ཕྲིན་བཅོལ་ཐུགས་ཐོག་ནས་གནང་ཞིང་རྟེན་རྫས་སྙན་ཤལ་ལ་འདོད་གསོལ་ལྗགས་རྩོམ་མཛད། ལོ་དེའི་ཟླ་བ་ལྔ་པའི་ཚེས་བཅོ་ལྔ་ལ་རབ་གནས་སེར་སྦྲེང་ཕེབས་སྐབས་ཕྱག་ནས་ཟངས་ཐལ་དུ་བྱོན་ཅིང༌། རྟེན་ཁ་ཤས་ཀྱི་ཐུགས་ཀར་ལེན་པ་དང༌། ནམ་མཁའ་གཡའ་དག་པ་ལས་མེ་ཏོག་གི་ཆར་དང༌། ས་གཞི་ལ་རོལ་མོའི་སྒྲ་གྲགས་པ་སོགས་བྱིན་ཆེན་ཕེབས་པའི་མངོན་རྟགས་ཡ་མཚན་པར་བྱུང་ཞིང་གདུལ་བྱ་གང་ལ་གང་འཚམས་ཀྱི་འགྲོ་དོན་དང༌། བར་མཚམས་སུ་ཀུན་ཏུ་གཞུང་འགྲེལ་རིག་གནས་སྐོར་གསན་བསམ་དང༌། རིས་མེད་རྩ་གསུམ་རབ་འབྱམས་ཀྱི་སྨིན་གྲོལ་རྒྱབ་རྟེན་བཅས་ཆོས་ཀྱི་བདུད་རྩི་བར་མེད་དུ་གསོལ་བས་མཁྱེན་རབ་ཀྱི་རྩལ་རྫོགས།

 ཀརྨ་པ་དགུང་ལོ་བཅུ་པ་༼༢༡༧༽ལྕགས་འབྲུག་༥༨༧༥། ༢༧༥༧། ༡༨༨༠། ལོར་ཀཿཐོག་སི་ཏུ་ཆོས་ཀྱི་རྒྱལ་པོ་འཁྲུངས། ཀརྨ་པ་དགུང་ལོ་བཅུ་གཉིས་པ་ཆུ་རྟ་༥༨༧༧། ༢༧༥༩། ༡༨༨༢། ཟླ་བ་དང་པོའི་ཚེས་བརྒྱད་ལ་ལྷ་སར་གོང་ས་ཆེན་པོ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོའི་ཞབས་པད་དྲུང་བཅར་བས། ངག་དབང་ཆོས་ཀྱི་འབྱུང་གནས་མཁའ་ཁྱབ་ཏིང་འཛིན་རྡོ་རྗེ་ཞེས་མཚན་དང་ཤིས་བརྗོད་ཀྱི་ལེགས་སྐྱེས་རྒྱ་ཆེར་སྤེལ་བའི་གཟེངས་བསྟོད་གནང༌། བསྟན་སྲུང་ཆེན་པོ་རྡོ་རྗེ་དྲག་ལྡན་གྱིས་ཀྱང༌། རྟེན་མདུང་ཕྱག་ཏུ་ཕུལ་ཞིང་གུས་པས་གཙུག་ཏུ་བཀུར། ཟླ་བ་བཅུ་པའི་ཚེས་བཅུ་ནས་མཁན་ཆེན་བཀྲ་ཤིས་འོད་ཟེར་གྱི་མདུན་ནས་བཀའ་འགྱུར་རོ་འཚལ་གྱི་ལུང་དང༌། དཔའ་བོ་རིན་ཆེན་གཙུག་ལག་ཉིན་བྱེད་ལས་འཇའ་ཚོན་པོད་དྲུག་གི་དབང་ལུང༌། སྔགས་གྲྭ་རིག་འཛིན་ཆེན་པོ་ལས་སི་ཏུ་ཀུན་མཁྱེན་ཆོས་ཀྱི་འབྱུང་གནས་ཀྱི་བཀའ་འབུམ་སོགས་གསན་བཞེས་མཛད། བར་མཚམས་སུ་བཀའ་བརྒྱད་བདེ་འདུས་སྐོར་སྨན་སྒྲུབ་མཛད་ཅིང༌། དད་མོས་ཅན་རྣམས་ལ་སྨིན་དབང་ཁྲིད་ལུང་གནང་བ་མ་ཟད། གསོལ་འདེབས་ཞལ་གདམས་བསངས་གསོལ་སོགས་གསུང་རྩོམ་ཡང་གནང་བར་མཛད། གནས་ནང་ཉམས་གསོ་ལ་རབ་གནས་གཟིགས་སྐྱོང་གནང༌།

 ཀརྨ་པ་དགུང་ལོ་བཅུ་གསུམ་པ་ཆུ་ལུག་༥༨༧༨། ༢༧༦༠། ༡༨༨༣། ལོའི་ཟླ་དྲུག་པར་པཎ་ཆེན་བརྒྱད་པ་བསྟན་པའི་ཉི་མ་ཞི་བར་གཤེགས་ཏེ། དགུ་པ་ཆོས་ཀྱི་ཉི་མ་ ༡༨༨༣ - ༡༩༣༧དྭགས་པོར་སྐུ་བལྟམས། གསེར་གླིང་གི་ཉེ་འགྲམ་གྱི་མེ་རི་ཞིག་འགས་གཏོར་ཆེན་པོ་བྱུང་བར་བརྟེན། མཚོ་གྲུ་སྣ་ཚོགས་ཁྲི་ཕྲག་ཙམ་མཚོ་གཏིང་དུ་བྱིངས། མི་སུམ་ཁྲི་དྲུག་སྟོང་ཙམ་ཤི་ཞེས་བཤད།

 ཀརྨ་པ་དགུང་ལོ་བཅུ་བཞི་པ་ཤིང་སྤྲེལ་༥༨༧༩། ༢༧༦༡། ༡༨༨༤། ལོར་ལི་ཐང་སྤང་ཕུག་དགོན་པའི་གཙུག་ལག་ཁང་ཉམས་གསོ་གསེར་བསྐྲུན་ལ་རབ་གནས་དགོངས་གཏད་དུས་ཚོད་བསྒྲིགས་ཏེ་རྟགས་ཐོན་དགོས་ཞེས་ཞུས་པར། ཞལ་བཞེས་ཀྱིས་དུས་ཐོག་ཁེལ་ཉིན་མཚུར་ཕུའི་ལྷ་ཆེན་རྒྱ་ཕིབས་འོག་ནས། ཞོལ་ཤར་གཟིགས་པའི་དགོན་དེའི་དཔེ་རིས་ལ་སྐུ་རྩེད་ལྟ་བུའི་འབྲས་དཀར་དྲི་བཟང་གིས་སྦགས་པ་འཐོར་བར་མཛད་སྐབས། སྤང་ཕུག་དགོན་དུ་ཀུན་གྱིས་མཆོད་སྤྲིན་ཟབ་རྒྱས་སྐབས་སུ་སྤྲིན་དཀར་གསེབ་ནས་འབྲས་སེར་གྱི་ཆར་ཕྱི་ནང་ཁྱབ་པའི་རྟགས་མཚན་བྱུང་བར། དེར་འདུས་མི་རྣམས་ཀྱིས་དད་པ་ཚད་མེད་སྐྱེས།

 ཀརྨ་པ་དགུང་ལོ་བཅོ་ལྔ་པ་ཤིང་ ༥༨༨༠ ལོར་༼༢༡༨༽སི་ཏུ་པདྨ་ཀུན་བཟང་ ༡༨༥༤ - ༡༨༨༥ འདས་མཆོད་མཛད། ཀརྨ་པ་དགུང་ལོ་བཅུ་དྲུག་པ་མེ་ཁྱི་ ༥༨༨༡ ལོའི་ཆོ་འཕྲུལ་ཟླ་བའི་ཚེས་བརྒྱད་ཉིན་སི་ཏུ་པདྨ་དབང་མཆོག་འཁྲུངས། མཁའ་ཁྱབ་རྡོ་རྗེ་མདོ་སྨད་དུ་ཆིབས་བཏེག །ལམ་བར་དད་འདུས་རྣམས་ཀྱི་འདོད་པ་བསྐངས་ཏེ། ཟླ་བཅུ་གཅིག་པའི་ཚེས་བཅུ་གཉིས་ཉིན་སྡེ་དགེའི་དཔལ་སྤུངས་སུ་ཕྱག་ཕེབས། འདི་ལོར་རྒྱ་ཕུ་ལིང་གིས་བོད་ལ་བཙན་འཛུལ་ཐེངས་དང་པོ་བྱེད་འགོ་ཚུགས།

 ཀརྨ་པ་དགུང་ལོ་བཅུ་བདུན་པ་མེ་ཕག་༥༨༨༢། ༢༧༦༤། ༡༨༨༧། ཟླ་དང་པོའི་ཚེས་བཅུ་གཉིས་ཉིན་དཔལ་སྤུངས་ཡང་ཁྲོད་དུ་རྗེ་འཇམ་མགོན་ཀོང་སྤྲུལ་ཡོན་ཏན་རྒྱ་མཚོའི་མདུན་སར་ཕེབས་ཏེ་ཟླ་བ་གསུམ་པའི་ཚེས་གཉིས་བར། རང་ལུགས་རྩ་གསུམ་སྤྱི་དང་བཀའ་བརྒྱུད་སྔགས་མཛོད་སོགས་ཀྱི་དབང་ལུང་ཁྲིད་གསུམ་བར་མེད་གསན་བཞེས་མཛད། སྔོན་ནས་བརྡ་ལྟས་ཀྱིས་བསྐུལ་བ་ལྟར། མ་མགོན་དམ་བཞག་གི་དབྱངས་ཡིག་མཛད་པར་མནལ་ལམ་དུ་མི་ནག་པོ་གྲི་ཐོད་འཛིན་པ་ཞིག་ན་རེ། ཁྱེད་ཀྱིས་ང་ལ་དབྱངས་བརྩམས་པ་ལེགས། འོན་ཀྱང་ངེད་ལ་མཐོང་བ་དོན་ལྡན་གྱིས་བརྩམས་པ་འདི་ཡིན། འདི་ལྟར་བྲིས་ན་ལེགས་ཞེས་ཤོག་དྲིལ་ཞིག་བསྟན་བྱུང་བའི་ནང་ན་དབྱངས་ཡིག་ཏུ་འདུག་པ་མནལ་སད་འཕྲལ་ཐུག་ལ་མངའ་བས་ཕྱག་བྲིས་ཀྱང་མཛད། དཔལ་སྤུངས་བླ་མ་རྣམས་ཀྱིས་སི་ཏུ་རིན་པོ་ཆེའི་སྤྲུལ་སྐུའི་དོན་སྐོར་དགོངས་བརྟག་སྙན་སྒྲོན་ཕུལ། ཟླ་ལྔ་པའི་ཚེས་ཉི་ཤུ་ལ་དབྱར་ཁང་དུ་འཇམ་མགོན་རིན་པོ་ཆེའི་བཀའ་བཞིན་པཀྴིའི་ཕྱག་བྲིས་ཐུགས་དམ་མགོན་སྐུ་ཞལ་ཕྱེས་པས་སེར་དྲག་དང་སྦྲགས་ར་ཆེན་སྐོར་དུ་ཐོག་གསུམ་ཙམ་ལྷུང་ནས་འཚུབས་ལྷོང་གི་རྣམ་པ་ཕྲན་ཙམ་བྱུང༌། ཟླ་དྲུག་པའི་ཚེས་ཉི་ཤུར་ཉོ་དགེའི་རྫོང་གསར་དུ་ཕེབས། འཇམ་དབྱངས་བླ་མ་མཁྱེན་བརྩེའི་དབང་པོ་དང་མཇལ་འཕྲད་གནང༌། ཚེས་བཅུ་གཅིག་ལ་ཐོག་མའི་ཆོས་ཀྱི་སྒོ་འབྱེད་དཀར་པོ་རྣམས་གསུམ་གྱི་དབང་ལུང་གསན། དེ་ནས་རྫོང་ཤོད་དུ་འཇམ་མགོན་རིན་པོ་ཆེ་དང་ལྷན་རྒྱས་ཕེབས། རྩ་གསུམ་ཚོགས་སྐོང༌། ཁྲོམ་ལ་སྨིན་དབང༌། ཡུལ་ལྷར་བསངས་དང་གསེར་སྐྱེམས་སོགས་ཀྱིས་དེར་འདུས་ལྷ་མིའི་འགྲོ་བ་རྣམས་དོན་ལྡན་དུ་མཛད། གནས་གཟིགས་རི་སྐོར་ཕེབས་སྐབས་གུ་རུ་ཡབ་ཡུམ་གྱི་སྒྲུབ་ཕུག་ཀརྨ་པའི་གཟིམས་ཕུག་སོགས་ཕུག་པ་མང་པོར་མིང་འདོགས་མཛད། དད་སྦྱིན་རྣམས་ཀྱིས་ཞུས་ངོར་ཧོར་རོང་ཚ་བརྒྱུད། ལི་ཐང་སྤང་ཕུག་དགོན་དུ་ཕེབས། དེའི་ཕྱོགས་ཀྱི་༼༢༡༩༽བྲག་ངོས་ཤིག་ལས་རྗེ་དུས་གསུམ་མཁྱེན་པའི་སྐུ་རང་བྱོན་སྔ་ན་མེད་པ་ཞལ་ཕྱེས་པ་དང༌། བྲག་སྐམ་པོ་ལས་ཚེ་ཆུ་འོ་མདོག་ལྟ་བུ་ལྷུང་ལྷུང་དུ་འབབ་པ་སོགས་ཀྱིས་ཀུན་ཀྱང་ངོ་མཚར་སྐྱེས། དེ་ནས་རིམ་བཞིན་ཕེབས་ལམ་གཙང་འགྲམ་གྲོང་དུ་བཀྲ་མ་ཤིས་པ་མི་རབས་བརྒྱུད་མར་ཡོད་པ་འཕྲོར་བཅད་པ་དང༌། དད་འདུས་མང་པོའི་དོན་མཛད་ནས་དཔལ་སྤུངས་སུ་ཕེབས། སྐྱབས་རྗེ་འབྲུག་ཆེན་རིན་པོ་ཆེའི་ཡང་སྲིད་རྒྱལ་དབང་མཆོག་གི་དགོངས་བརྟགས་པ་དང༌། བོད་ནས་གསེར་བུམ་རྩེ་མཐུན་བྱུང་བར་བརྟེན། འཇི་སྒར་རིན་པོ་ཆེ་དང༌། གསང་གླིང་པ་བཅས་ཀྱིས་ཞབས་བསྐུལ་ཞུས་བཞིན་ཕེབས་ཏེ། འབྲུག་ཆེན་མཆོག་གི་སྤྲུལ་སྐུར་ན་བཟའ་གསོལ། རྟེན་འབྲེལ་མཇལ་དར་རྟེན་གསུམ་འབུལ་ཚན་བཅས་གནང་སྦྱིན་མཛད། འདི་ལོར་རྫ་དཔལ་སྤྲུལ་འཇིགས་མེད་ཆོས་ཀྱི་དབང་པོ་འདས།

 ཀརྨ་པ་དགུང་ལོ་བཅོ་བརྒྱད་པ་ས་བྱི་༥༨༨༣། ༢༧༦༥། ༡༨༨༨། ཟླ་དང་པོའི་ཚེས་ཉེར་བདུན་ལ་ཡང་ཁྲོད་འཇམ་མགོན་རིན་པོ་ཆེའི་མདུན་ནས་རིན་ཆེན་གཏེར་མཛོད་ཆེན་མོའི་དབང་དང་ལུང་ཁྲིད་ཀྱི་སྟ་གོན་ནས་བརྩམས་ཏེ་ཞུས་པར་སྐབས་སུ་སྒྲུབ་ཆེན་དང༌། དཔལ་སྤུངས་དགོན་གྱི་ལྷ་སར། གཟིམས་ཆུང་སྟེང་ཤོད་སོགས་སུ་རབ་གནས་གནང༌། དབྱར་ཁང་དུ་འཇམ་མགོན་རིན་པོ་ཆེ་ལས། སྒྲ། རྩིས། སྨན། སྙན་ངག་སོགས་རིག་གནས་ལ་འབྲེལ་འཇོག་དང༌། ཤེས་བྱ་ཀུན་ཁྱབ། མངོན་པ་མཛོད། དབུ་མ་འཇུག་པ། མངོན་རྒྱན། རྒྱུད་བླ། བདེ་མཆོག་རྩ་རྒྱུད། གསང་འདུས། དྲི་མེད་འོད། སྒྱུ་འཕྲུལ་གསང་བ་སྙིང་པོ་རྣམས་ཀྱི་བཤད་ཁྲིད་གསན། ལྷ་བསམ་དུ་སྙན་ངག་ཕུལ་བས་དཔེ་བརྗོད་མཛད་དེ་འཇམ་མགོན་རིན་པོ་ཆེར་གཟིགས་ཕུལ་མཛད། ཀརྨ་པས་མཛད་པའི་སྙན་ངག་ལ། འཇིག་རྟེན་དབང་ཕྱུག་མཁྱེན་པའི་དོ་ར་ན། །ཤེས་བྱའི་ཆོས་ཀུན་མ་སྒྲིབ་གསལ་ལེར་འཆར། །སློབ་དཔོན་མཁས་པའི་ཞལ་སྒོར་བརྒྱུད་ཙམ་གྱིས། །ཀུན་མཁྱེན་གཟིགས་པའི་གོམ་སྟབས་གཅིག་གིས་བགྲོད། །ཅེས་བསྔགས་བརྗོད་གནང༌། བུམ་སྒྲུབ་ཚེས་བཅུ་རྣམས་ཀྱི་ཚོགས་དབུར་ཕེབས། ཆར་ཤིན་ཏུ་ཆེ་བས་ཚེས་བཅུའི་གར་འཆམ་ཉིན་གཉིས་ལ་བྱས་པས། ཚེས་བཅུ་ཉིན་རྒྱལ་དབང་རིན་པོ་ཆེས་ས་འདུལ། བྱིན་འབེབས། གསེར་སྐྱེམས་རྣམས་ལ་ཆར་འབེབས་ཀྱིས་བྱིན་རླབས་གནང༌། ཚེས་བཅུ་གཅིག་ཉིན་གཏུམ་རྔམ་ཟིལ་གནོན་ཞབས་འཆམ་གནང་སྐབས་འཇའ་དང༌། མེ་ཏོག་གི་ཆར་བབ་པ་ས་སོགས་བྱུང༌། ཟླ་བ་བདུན་པའི་ནང་འཇམ་༼༢༢༠༽མགོན་རིན་པོ་ཆེའི་མདུན་དུ་ཞབས་བརྟན་དངོས་འབུལ་གཟབ་སྤྲོས་བཅས་ཆོས་མཚམས་ཀྱིས། ཕྱོགས་ཀྱི་འདོད་སྐོང་དུ་ཚབ་ཚ། བན་ཆེན། འདན་གཞུང་རྣམས་སུ་ཆིབས་བསྐྱོད། འདི་ལོར་ཟླ་གཉིས་པའི་ཚེས་བདུན་ཉིན་རྒྱ་ཕུ་ལིང་གིས་དཔོན་དམག་ལྔ་བརྒྱ་ཙམ་གྱིས་གློ་བུར་དུ་ལུང་ཐུར་ལ་གནམས་ནས་ཚུར་རྒོལ་བྱས། བོད་དམག་གིས་མདའ་དང་གྲི། མདུང་སོགས་གནའ་བོའི་མཚོན་ཆས་རྒོལ་བས་ཕུ་དམག་ཕྱིར་བྲོས། ཁམས་ཕྱོགས་ཀྱི་དཔུང་དམག་སེར་སྐྱ་ལྔ་བརྒྱ་ཉི་ཤུ་ཙམ་འབྲས་ལྗོངས་སུ་བསྐྱོད། ཡང་བྲག་གཡབ་ཀྱི་དམག་མི་ཆིག་སྟོང་དང༌། གོ་འཇོ། ཀོང་པོ། སྤོ་བོ་སོགས་ཀྱི་དམག་མི་ལྷ་སར་འབྱོར་སྐབས་རྒྱལ་བ་ཐུབ་བསྟན་རྒྱ་མཚོས་མཇལ་འཕྲད་དང༌། སྲུང་བ་ཕྱག་ཚ། ན་གཟའ་སོགས་ཡིད་ཚིམ་པ་གནང་སྟེ། ཕས་རྒོལ་གདུང་པ་ཅན་མཐར་སྐྲོད་དགོས་ལུགས་སྐོར་བསླབ་བྱ་སྐུལ་མ་ཡང་ཡང་མཛད།

 ཀརྨ་པ་དགུང་ལོ་བཅུ་དགུ་པ་ས་གླང་༥༨༨༤། ༢༧༦༦། ༡༨༨༩། ཟླ་དང་པོའི་ཚེས་བརྒྱད་ལ་དཔལ་སྤུངས་ནས་རྫོང་གསར་དུ་ཕེབས། སི་ཏུ་འཁྲུངས་ཡུལ་ལི་ཐང་གི་ལུང་པ། མདུན་རི། ཆུ་དང་ཟམ་པ་ཡོད་ལུགས། ཁང་པའི་ཐོག་བརྩེགས་སྒོ་དང་སྐར་ཁུང་ཡོད་ཕྱོགས་དང་བཅས་ཤོག་ཁྲར་རི་མོ་འགོད་མཛད་པ་བཞིན་རྩད་བཅད་དུ་སྤུང་སྤྲུལ་འབྲོང་བླ་བསྟན་འཛིན་ཆོས་རྒྱལ་ལི་ཐང་ཚོ་གསུམ་འཇའ་ས་གྲོང་དུ་མངགས་པས་ཐུགས་བརྟགས་བཞིན་རྩད་ཆོད། འཇམ་དབྱངས་བླ་མའི་མདུན་ནས་སྒྲུབ་བཏུས་དབང་ཁྲིད་ལུང༌། གདམས་ངག་ཆུ་བོ་གཅིག་སྒྲིལ་ཕར་ཚུར་གནང༌། སླར་ཡང་དཔལ་སྤུངས་དགོན་དུ་འཇམ་མགོན་རིན་པོ་ཆེའི་མདུན་ནས་བར་གསེང་དུ་ཤངས་ཆོས་སྐོར་དང༌། སྒྲོལ་མའི་རྣལ་འབྱོར། གཏེར་མཛོད་བཀའ་རྒྱའི་སྐོར། རང་ལུགས་ཆོས་སྲུང་བཀའ་གཏད་སྲོག་དབང་སོགས་ཉིན་མཚན་བར་མེད་ཀྱིས་གསན་བསམ་མཛད། ཟླ་ལྔ་པའི་ཚེས་བཅུ་ལ་སི་ཏུའི་ཡང་སྲིད་བསུ་བ་སེར་སྦྲེང་བཅས་མཇལ་འཕྲད་མཛད། ཚེས་བཅུ་གཅིག་ལ་དབུ་སྐྲ་གཙུག་ཕུད་བཞེས་ཏེ་མཚན་གསོལ། ཁྲི་འདོན་མངའ་གསོལ་གནང༌། དགོན་ཕྱི་ནང་གི་བཀའ་ཁྲིམས་དང་ཡོངས་འཛིན་བསྐོ་བཞག་མཛད། རྒྱལ་མཆོག་ཕན་ཚུན་ཐུན་མིན་ཉམས་བཞེས་བཀའ་བསླབ་གནང་རེས་དང་ཐུགས་འཕྲེང་དང་བཀྲ་ཤིས་སྨོན་ལམ་བཅས་ལྷོ་ཁོག་བརྒྱུད་དོན་ཆུས་ཉེར་ལྔའི་ཟུར་མང་རྣམས་རྒྱལ་རྩེ་དང་ཀརྨའི་གདན་སར་ཕེབས་ཏེ། བསྟན་འགྲོའི་སྤྱི་རིམ་ལུང་དོན་བཞིན་ཕུར་སྒྲུབ་རྒྱུན་འཛུགས་ཀྱི་ཡོ་བྱད་གནང་སྦྱིན་དང༌། སྒྲུབ་ཆེན་སྨན་༼༢༢༡༽སྒྲུབ་སྤེལ་མའི་རྡོ་རྗེ་རྒྱལ་པོར་མཛད་དེ་ཁྲོམ་ལ་དབང་དང་མྱོང་གྲོལ་སྨན་འགྱེད་བཅས་གནང༌། མཁན་བླ་མ་བཀྲ་ཤིས་འོད་ཟེར་ལས་འགྲོ་དོན་བར་མཚམས་རྣམས་སུ་ཁྲིད་ལུང་དུ་མ་གསན། ཟླ་དྲུག་པའི་ཚེས་གཅིག་ནས་ཁམས་སྟོད་ནང་ཆེན་ཁབ་ཏུ་ཕེབས། རྒྱལ་པོ་དབང་གྲགས་ཚེ་རིང་ལྷ་རྒྱལ་གྱིས་བསུ་བ་རྒྱ་ཆེན་མཛད། གེ་ཅག་ཚང་དབྱངས་རྒྱ་མཚོ། ལྷོ་ཆག་མེད། བན་ཆེན་སངས་རྒྱས་མཉན་སྤྲུལ་སོགས་ལ་བཀའ་བརྒྱུད་སྔགས་མཛོད་ཀྱི་དབང་ལུང་གནང༌། ནང་ཆེན་གྱི་དིལ་ཡག་བརྒྱུད་འབྲོང་པ་སྟོད་དུ་མཁའ་འགྲོ་གཏོར་ཆེན་ཕུལ་བ་ན། ཡུལ་ལྷ་གཏེར་སྲུང་ཆེན་པོས་གཡུ་དམར་རིན་ཐང་བྲལ་བ་ཕྱག་ཏུ་ཕུལ། དེ་ནས་ལྷ་ལྡན་རྒྱལ་ཁབ་ཆེན་པོ་༧སྐྱབས་མགོན་རྩེ་དང་སྲིད་སྐྱོང་བཅས་པར་སྒེར་མཇལ་མཛད། ཇོ་ཤཱཀ་རྣམ་གཉིས་སོགས་གནས་ཆེན་རྣམས་མཇལ་ཏེ་རྟེན་འབྲེལ་ཐུགས་སྨོན་ཟབ་རྒྱས་གནང་བཞིན་གསང་གླིང་དུ་ཕེབས། འབྲུག་ཆེན་ཡང་སྲིད་གསེར་ཁྲིར་མངའ་གསོལ་ལེགས་འབུལ་རྒྱ་ཆེན་དང༌། ཀར་འབྲུག་བསྟན་ལ་གཅིག་དྲིལ་སྔར་སྲོལ་བཞིན་ཉམས་མེད་བཀའ་སླབ་ཀྱིས་བསྐྱངས།

 ཀརྨ་པ་དགུང་ལོ་ཉི་ཤུ་པ་ལྕགས་སྟག་༥༨༨༥། ༢༧༦༩། ༡༨༩༠། ལོར་བོད་དང་རྒྱ་གར་གྱི་ས་མཚམས་སྐོར་ལ་ཀ་ལི་ཀ་ཏར་ཧྲིན་ཐའི་ཨམ་བན་དང༌། དབྱིན་ཚབ་མོ་ལུག་ལས་བཅས་བོད་དབྱིན་ཆིངས་ཡིག་དོན་ཚན་བརྒྱད་བཞག །

 ཀརྨ་པ་དགུང་ལོ་ཉེར་གཅིག་པ་ལྕགས་ཡོས་༥༨༨༦། ༢༧༦༨། ༡༨༩༡། ཟླ་བ་དགུ་པའི་ཚེས་ཉེར་གཉིས་ལ་དཔོན་སློབ་ཉུང་བསྡུས་བཅས་དཔལ་གྱི་ཙ་རི་ཏྲ་ཡི་གནས་ཀྱི་སྙིང་པོ་མཚོ་དཀར་སྤྲུལ་པའི་ཕོ་བྲང་དུ་ཕེབས། གནས་གཟིགས་མཚོ་བསྐོར་རྒྱས་པ་དང༌། བདེ་མཆོག་ཡབ་ཡུམ་གྱི་ཚོགས་ཀྱི་འཁོར་ལོའི་འདུ་བ་ཁྱད་པར་ཅན་མཛད། དག་པའི་གཟིགས་སྣང་མཐའ་ཡས་པར་བྱུང༌། ཨེ་ཀ་ཛ་ཊའི་གནས་གཟིགས་སུ་ཕེབས་ནས་འབྱུང་བཞི་རང་དབང་འབྱོར་བའི་མངོན་རྟགས་སུ། རི་བྲག་ལ་ཟངས་ཐལ་དུ་ཕེབས་པ་སོགས་རྫུ་འཕྲུལ་བཀོད་པ་མཐོང་ཆོས་སུ་བསྟན་ཅིང༌། ཕེབས་ལམ་འཇའ་ཚོན་གྱིས་སྦྲེལ། ལྷ་ཡི་མེ་ཏོག་དཀར་པོ་འདབ་མ་བརྒྱད་ནས་བཅུ་དྲུག་དག་གི་ཆར་བབ། དེའི་ཚེ་རྩ་གསུམ་སྒྲུབ་ཐབས་ཀྱི་བརྡའ་བྱང་མ་ཧཱ་གུ་རུའི་སྐུ་ཚབ་ཡུམ་ཛྷཻཀྵིམ་ལས་གྲུབ་པ། གནམ་ལྕགས་རྡོ་རྗེ། ལྷ་ལྕམ་པདྨ་གསལ་གྱི་གདུང་བཅས་མྱོང་གྲོལ་སྐོར་ཕྱག་ཏུ་སོན། དུས་རྒྱུན་དུ་ང་ལྟ་བུ་རྨོངས་བརྟུལ་འཆལ་སྲེད་འདོད་གདུང་ཅན་གྱིས་ཅི་ཡང་མི་ཤེས། དུས་ངན་གྱི་བླ་གཟུགས་ལས་ངན་༼༢༢༢༽བདག་འདྲས་ཅི་ཡང་མི་ཤེས་མ་བྱུང་པའི་ཚུལ་ཁོ་ནར་གསུངས་ཤིང་དམན་ས་འཛིན། ཐོབ་དང་རྣམ་དཔྱོད་ངོམ་པའི་ཆེ་བ་དང༌། ཚུལ་འཆོས་སོགས་མེད་པའི་འཕགས་པའི་རྣམ་ཐར་བླ་ན་མེད་པ་མཆིས། དེ་ནས་ཙ་རིའི་གནས་རྣམས་བརྒྱུད་ལྷ་ལྡན་གཞུང་སའི་བརྟན་ལ་ཕེབས།

 འདི་སྐབས་བསྟན་འགྲོའི་དོན་དུ་གསང་ལུགས་ལ་ཌཱ་ཀི་བཞེས་ནས་ཉེ་རྒྱུའི་སྤྱོད་པའི་ས་ལམ་ཅིག་ཅར་དུ་བགྲོད་དགོས་ཚུལ་བསྟན་ཀྱང༌། གཞན་ངོར་འབྱོལ་ཉོག་གི་སྤྱོད་པས་བསྟན་པ་རིན་པོ་ཆེར་མིག་ལྟོས་མི་ལེགས་པར་དགོངས་ནས་མ་བཞེས་སྟབས། ཕྱི་ཡི་འབྱུང་བ་ཆ་མ་སྙོམས། ནང་གི་ཟླ་ཉིའི་ཁམས་མ་གཅིག་གསང་བ་ཌཱ་ཀིའི་ལུང་དང་འགལ་བས། ཞིང་འདིའི་མཛད་པ་བསྡུར་ཉེ་བ་ན། བླ་སློབ་གྲྭ་འབངས་ཀུན་གྱིས་ལྷ་བླར་ལུང་ཞུས་དང་འབྲེལ་ཞབས་པད་བརྟན་པའི་ཐབས་གཞན་མ་མཆིས་པར་རྟེན་འབྲེལ་ཕྱག་རྒྱ་བཞེས་པ་ཁོ་ནས་བར་ཆད་ལས་གྲོལ་བར་བྱུང་ངོ༌། །

 ཀརྨ་པ་དགུང་ལོ་ཉེར་བཞི་པ་ཤིང་རྟ་༥༨༨༩། ༢༧༧༡། ༡༨༩༤། ལོར་མཚུར་ཕུར་དགེ་འདུན་ཟུར་རིའི་འདུ་ཁང་གསར་རྒྱག་དང༌། ཕོ་བྲང་ཉམས་གསོ་བཅས་མཛད། རིན་ཆེན་མང་སྦྱོར་ཆེན་མོ་དང་དབང་རིལ་ཤེལ་དཀར་མཆོད་རྟེན་སོགས་ཀྱི་སྦྱོར་བ་མཛད། ལྷ་སའི་གཙུག་ལག་ཁང་དུ་ཚེ་རིང་མཆེད་ལྔའི་རྟེན་དང་སྐོང་གསོལ་རྒྱུན་འཛུགས་མཛད། སླར་ཡང་འཇམ་མགོན་རིན་པོ་ཆེའི་མདུན་ཁམས་སུ་ཕེབས་བཞེད་ཀྱིས་ཟླ་དྲུག་པའི་ཚེས་ཉེར་བདུན་ཉིན་ཆིབས་བཏེག །ཟླ་བཅུ་གཉིས་པའི་ཚེས་ཉེར་བདུན་ལ་དཔལ་སྤུངས་མགྲོན་གཉེར་བསུ་ལ་ཕེབས། ལོ་འདིར་ཀྲུང་གོ་དང་ཉི་ཧང་བར་དམག་འཁྲུག་བྱུང༌།

 ཀརྨ་པ་དགུང་ལོ་ཉེར་ལྔ་པ་ཤིང་ལུག་༥༨༩༠། ༢༧༧༢། ༡༨༩༥། ལོར་རྒྱལ་བ་ཐུབ་བསྟན་རྒྱ་མཚོ་དགུང་ལོ་ཉི་ཤུར་ཕེབས་ཏེ་དགེ་སློང་གི་སྡོམ་པ་དང༌། ཟླ་བརྒྱད་པའི་ཚེས་བརྒྱད་ཉིན་ཆོས་སྲིད་བཞེས་པའི་མཛད་སྒོ་ཚུགས། ཟི་ལིང་སོགས་ས་ཁུལ་ཁ་ཤས་སུ་མཉྫུའི་རྒྱལ་ཁབ་ལ་ངོ་རྒོལ་གྱི་འོས་ལངས་བྱུང༌།

 ཀརྨ་པ་དགུང་ལོ་ཉེར་དྲུག་པ་མེ་སྤྲེལ་༥༨༩༡། ༢༧༧༣། ༡༨༩༦། ཟླ་དང་པོའི་ཚེས་ལྔ་ལ་ཙ་འདྲའི་ཡང་ཁྲོད་དུ་འཇམ་མགོན་རྡོ་རྗེ་འཆང་ཆེན་པོའི་མདུན་དུ་ཕེབས། དཀོན་སྤྱིའི་ཚེ་དབང་དང་ཚོགས་འཁོར་བཅས་གནང༌། ཚེས་བརྒྱད་ཉིན་འཇམ་མགོན་རིན་པོ་ཆེར་ཞབས་བརྟན་ཕུལ། རྗེ་བླ་མའི་མདུན་ནས་བླ་མ་དགོངས་འདུས་དབང་ཆེན་ཡོངས་རྫོགས་གདམས་མཛོད་དང༌། རིན་གཏེར་ཁ་སྐོང་གི་དབང་ལུང་འཇམ་མགོན་རང་གི་ཟབ་གཏེར་གསང་༼༢༢༣༽མཛོད་དང་བཀའ་འབུམ་ཡོངས་རྫོགས། ནང་བརྟག་རྒྱུད་གསུམ་སོགས་དབང་ལུང་ཁྲིད། གདམས་ངག་མཐའ་ཡས་པ་རྣམས་བུ་པ་གང་བྱོའི་ཚུལ་གྱིས་རྫོགས་པར་གསན་ཏེ། དོན་བརྒྱུད་རིན་པོ་ཆེའི་བསྟན་པའི་བདག་པོར་གདོད་ནས་གྲུབ་པ་བཞིན། སླར་ཡང་ཡེ་ཤེས་དགོངས་བརྒྱུད་འཕོ་བའི་བྱིན་རླབས་ཀྱིས་ཡབ་སྲས་དགོངས་པ་དབྱེར་མེད་ཀྱི་དོན་བརྒྱུད་ཡིད་བཞིན་ནོར་བུའི་བསྟན་པ་རིན་པོ་ཆེ་ཕྱག་ཏུ་གཏད་ཅིང་དངོས་གྲུབ་རྣམ་གཉིས་ཉམས་འོག་ཏུ་ཚུད་པའི་ཡེ་ཤེས་ཆེན་པོར་དབང་འབྱོར་བས། ཆོས་ཀྱི་རྒྱལ་པོ་ངེས་པར་དོན་གྱི་སུམ་ལྡན་རྡོ་རྗེ་འཛིན་པ་ཆེན་པོ་ས་གསུམ་ན་འགྲན་ཟླ་དང་བྲལ་བའི་སློབ་དཔོན་ཆེན་པོའི་གོང་འཕང་མངོན་དུ་མཛད་པ་ཉིད་དོ། །ཟླ་བ་བདུན་པའི་ཚེས་བཅུ་གསུམ་ལ་དཔལ་སྤུངས་ནས་ཆིབས་བཏེག །འཛི་སྒར་ལྷ་ཐོག་བརྒྱུད་ཀརྨ་དགོན་དུ་ཕེབས། ཟླ་ཚེས་དགུར་མགོན་གསོལ་རྒྱས་པ་གསུངས་ཤིང༌། མགོན་ནག་ཤོད་ཞལ་ཕྱེས་ན། དག་པའི་གཟིགས་སྣང་མཐའ་ཀླས་པ་དང༌། ལས་མགོན་གྱི་རྟེན་ཀྲི་དངོས་སུ་ཕྱག་ཏུ་ཕུལ། དེ་ནས་གནས་ནང་དང་དོན་ལྔའི་ཟུར་མང་དགོན། སྐྱོ་བྲག་དགོན་བཅས་ལ་ཕེབས། འབའ་རོམ་གྱི་ཆོས་བརྒྱུད་འཛིན་པའི་བླ་མ་གསལ་བསྟན་དུང་གསུམ་གྱི་གཙུག་ཕུད་བླངས་ཏེ་ཁྲི་འདོན་མཛད། དེ་ནས་ལྡོང་རྒྱུད་རག་ཤུལ་དཔོན་ཚང་དུ་ཕེབས། སྒ་ཁོག་སངས་རྒྱས་མཉན་པས་བཏབས་པའི་བན་ཆེན་དགོན་དང༌། སྐྱོབ་པ་འཇིག་རྟེན་གསུམ་མགོན་གྱིས་བྱིན་གྱིས་བརླབས་པའི་སྒ་ཁྲ་འགུ་དགོན། འབའ་ཚ་རྟག་དུལ་གྱིས་བཏབས་པའི་སྒ་འདམ་དཀར་དགོན་སོགས་ལ་ཕེབས།

 ཀརྨ་པ་དགུང་ལོ་ཉེར་བདུན་པ་མེ་བྱ་༥༨༩༢། ༢༧༧༤། ༡༨༩༧། ལོའི་ཟླ་དང་པོའི་ཚེས་བཅུ་གསུམ་ལ་དཔལ་སྤུངས་སུ་འཁོད། ཟླ་བ་དགུ་པའི་ཚེས་བཅུ་བདུན་ཉིན་གདན་ས་ཆེན་པོ་མཚུར་མདོའི་གཞལ་མེད་ཁང་དུ་ཕྱག་ཕེབས། བན་ཆེན་སངས་རྒྱས་མཉན་པའི་སྐུ་ཕྲེང་དགུ་པ་ཀརྨ་བཤད་སྒྲུབ་བསྟན་པའི་ཉི་མ་ ༡༨༩༧ - ༡༩༦༢ འཁྲུངས།

 ཀརྨ་པ་དགུང་ལོ་ཉེར་དགུ་པ་ས་ཕག་༥༨༩༤། ༢༧༧༦། ༡༨༩༩། ལོར་ཁམས་ཀོང་སྤྲུལ་ཡོན་ཏན་རྒྱ་མཚོ་ ༡༨༡༣ - ༡༨༩༩ འདས་མཆོད་མཛད། ཀརྨ་པ་དགུང་ལོ་སུམ་ཅུ་པ་ལྕགས་བྱི་ ༡༩༠༠ ལོར་འཇམ་མགོན་ཀོང་སྤྲུལ་འདས་པའི་གདུང་མཆོད་ཟབ་རྒྱས་ཉིན་གསུམ་མཛད། རྒྱ་ནག་པེ་ཅིན་གྱི་སྟོན་པའི་ཚེམས་བཞུགས་པའི་མཆོད་རྟེན་འཇིག་དུས། ཧྭ་ཤང་ཞིག་གིས་བདག་བྱས་ཏེ་ཚེམས་དེ་ད་ལྟ་པེ་ཅིན་དུ་བཞུགས།

 ཀརྨ་༼༢༢༤༽པ་དགུང་ལོ་སོ་བཞི་པ་ཤིང་འབྲུག་༥༨༩༩། ༢༧༨༡། ༡༩༠༤། ལོར་ཀོང་སྤྲུལ་གཉིས་པ་དཔལ་ལྡན་མཁྱེན་བརྩེ་འོད་ཟེར་ ༡༩༠༤ - ༡༩༨༣ ཉིད་ཀྱི་སྲས་སུ་འཁྲུངས། རྒྱ་ཕུ་ལིང་གིས་བོད་ཀྱི་རྒྱལ་རྩེ་བཟུང་སྟེ། ཧོར་ཟླ་དྲུག་པའི་ཚེས་བཅོ་ལྔ་ལ་རྒྱལ་བ་ཐུབ་བསྟན་རྒྱ་མཚོ་སོག་ཡུལ་དུ་བྱོན། དེའི་རིང་དགའ་ལྡན་ཁྲི་པ་བློ་བཟང་རྒྱལ་མཚན་རྒྱལ་ཚབ་བསྐོས། རྒྱ་ཕུ་ལིང་བཙན་འཛུལ་དམག་ལྷ་སར་འབྱོར་ནས་ལྷ་སའི་ཆིངས་ཡིག་ཅེས་པ་དོན་ཚན་བཅུ་བཞག །

 ཀརྨ་པ་དགུང་ལོ་སོ་ལྔ་པ་ཤིང་སྦྲུལ་༥༩༠༠། ༢༧༨༢། ༡༩༠༥། ལོར་པཎ་ཆེན་སྐུ་ཕྲེང་དགུ་པ་ཆོས་ཀྱི་ཉི་མ་དབྱིན་ཇི་པས་རྒྱ་གར་དུ་བཙན་ཁྲིད་བྱས། མདོ་སྨད་པ་དགེ་འདུན་ཆོས་འཕེལ་འཁྲུངས། ཀརྨ་པ་དགུང་ལོ་སོ་བརྒྱད་པ་ས་སྤྲེལ་༥༩༠༣། ༢༧༨༥། ༡༩༠༨། ཟླ་བ་དང་པོར་རྒྱལ་བ་ཐུབ་བསྟན་རྒྱ་མཚོ་སྐུ་འཁོར་རྒྱ་ནག་རི་བོ་རྩེ་ལྔར་ཕེབས། ཟླ་བདུན་པའི་ཚེས་བཅུ་གཉིས་ཉིན་ཀརྨ་པ། སྐུ་ཚབ་བཅུ་གསུམ་སྤྱན་དྲངས་པའི་སྤྱན་སྔར་གསང་འདུས་ལེའུ་བརྒྱད་མ་དང༌། གསང་ཐིག་བླ་སྒྲུབ་བཅས་ཀྱི་ཚོགས་མཆོད་རྒྱས་པར་ཕུལ། རིན་པོ་ཆེ་གཏེར་མཛོད་ཆེན་མོའི་པར་གསར་བརྐོས་ཀྱི་ཉེར་བསྡོགས་མཛད། ཟླ་བརྒྱད་པའི་ཚེས་གསུམ་ཉིན་རྒྱལ་བ་ཐུབ་བསྟན་རྒྱ་མཚོ་མཉྫུ་གོང་མའི་རྒྱལ་ས་པེ་ཅིན་དུ་འབྱོར། ཟླ་བ་བཅུ་པའི་ཚེས་ཉེར་གཅིག་ཉིན་རྒྱ་ནག་རྒྱལ་པོ་སྲིད་གསལ་ལམ་ཀྭང་ཞུ་འདས། ཚེས་ཉེར་གཉིས་ཉིན་ལ་རྒྱལ་མོ་ཚིའུ་ཤི་འདས་པས་ཀརྨ་པས་ཐུགས་སྨོན་དང་སྒྲིབ་སྦྱོང་མཛད། ཟླ་བཅུ་པར་གོང་མ་མཐའ་མ་ཤོན་ཐུང་གསེར་ཁྲི་ལ་མངའ་གསོལ། ནང་ཆེན་སངས་རྒྱས་བསྟན་འཛིན་ ༡༩༠༨ - ༡༩༢༩ འཁྲུངས།

 ཀརྨ་པ་དགུང་ལོ་སོ་དགུ་པ་ས་བྱ་༥༩༠༤། ༢༧༨༦། ༡༩༠༩། ཟླ་གཉིས་པའི་ཚེས་བརྒྱད་ལ་ཉི་མའི་བྱང་ངོས་སུ་ཉི་གུར་འདྲ་བའི་འཇའ་བཀྲག་མེད་ཕྱེས་པ་ཞིག་ཡུན་རིང་ཤར་ཞིང་ཉི་མ་ཡང་ཁ་དོག་དམར་ཞད་ཅན་དུ་བྱུང་བས། སྐྱབས་རྗེ་མཆོག་གི་སྐུ་ཚེའི་བར་ཆད་ཕྲན་བུ་དང༌། བོད་འདིར་དུས་ཟིང་གི་རྟགས་སུ་གཟིགས། ཚེས་ཉེར་ལྔ་ལ་སྐུ་ཁམས་ཉོབ་པས་སྔ་བར་དུས་མཆོད་དང༌། གསང་ཐིག་ཡུམ་བཀའི་ཚོགས་མཆོད་བཤགས་བཟང་རྒྱས་པ་བཏང༌། རྟེན་འབྲེལ་གསོ་བྱེད་གཞོན་ནུ་མའི་མཆོད་པ་ཕྱོགས་འཐུས་དང༌། བོད་ཡུལ་བདེ་བའི་རྟེན་འབྲེལ་སྨོན་ལམ་བཅས་གནང་བ་ན། ཁ་བ་བབ་ཅིང་ཤར་ཕྱོགས་ནས་འབྲུག་སྐད་དལ་སྙན་ལྡིར་བས་རྟེན་འབྲེལ་ཅུང་ཟད་སོར་ཆུད་པར་མངོན། བར་མཚམས་ཀུན་ཏུ་རྩ་གསུམ་ལྗགས་༼༢༢༥༽བསྙེན། འདོད་སྐོང་དབང་ལུང་འཆད་སྤེལ་ཁོར་ཡུག་ཏུ་གནང༌། ཧོར་ཟླ་བཅུའི་ཚེས་ཙུམ་ཅུར་རྒྱལ་བ་ཐུབ་བསྟན་རྒྱ་མཚོ་སྐུ་འཁོར་ལྷ་སར་ཕེབས། བོད་བཞུགས་ཨམ་བན་དང་འགལ་བ་ཤུགས་ཆེན་བྱུང༌། ཟླ་བ་དྲུག་པའི་ཚེས་བཅུ་གཅིག་ལ་གོང་ས་ཆེན་པོའི་ཆིབས་བསུ་མཇལ་ཕྱག་ལ་ཆིབས་བཏེག །ཟླ་བ་བརྒྱད་པའི་ཚེས་གཅིག་ཉིན་ཁྲ་ཚང་ལ་ལ་ཁར་ཞལ་མཇལ་ཕྱག་འབུལ་ཞུས། ཚེས་གསུམ་ནག་ཆུ་དབུ་གུར་དུ་གོང་ས་ཆེན་པོ་ཕོ་བྲང་དུ་ཕེབས་འཕྲལ་དགྱེས་སྟོན་ལ་ཞབས་བཅར་དང༌། ཚེས་དྲུག་ཉིན་མཛད་ཆེན་གྲུབ་འཕྲལ་གཙིམས་ཆུང་དུ་ནང་མཇལ་ཞུས་པས་བདག་རྐྱེན་ལེགས་པར་བཀའ་ཡི་དབུགས་དབྱུང་བཅས་བཀའ་དྲིན་བསྩལ། ཚེས་བརྒྱད་ཉིན་སྔ་བར་བཏེག་སྟེ་ཟླ་བ་དགུ་པའི་ཚེས་དྲུག་ལ་མཚུར་ཕུར་ཕེབས། ཡར་མར་ལམ་འཁོད་ཀྱི་སྐྱེ་འགྲོ་རྣམས་ལ་འགྲོ་དོན་ཆོས་སྦྱིན་གྱིས་ཡིད་ཚིམ་པར་མཛད། གཞུང་སའི་བཀའ་འབྲེལ་དགོན་གྱི་བསླབ་སྡོམ་ཞིབ་ཕྲ་དང༌། བཅའ་ཁྲིམས་བཅས་དགོན་ཞོལ་རྣམས་ལ་དམ་བསྒྲགས་ཚ་ནན་གནང༌། ཟླ་བ་བཅུ་པའི་ཚེས་ཉེར་གཅིག་ལ་དཔའ་བོ་རིན་པོ་ཆེ་དགོངས་པ་ཞི་དབྱིངས་སུ་མནལ་བས་མཚམས་ཐོ་བསྡུས་ཏེ་ཉུང་བསྡུས་ཀྱིས་ཕེབས། ཐུགས་དམ་གསལ་འདེབས་དགོངས་རྫོགས་ཀྱི་སྐོར་དང༌། སྔ་ལམ་གཟིམས་ཆུང་ནང་རྟེན་ཕྱག་དཔེ་ཁང་སོགས་ཐོ་བཀོད་ཐཾ་འཛུགས་ཀྱི་དོ་དམ་གནང༌། ཚེས་ཉེར་ལྔ་ལ་སྐུ་གདུང་ཞུགས་འབུལ་ཞུས་པའི་ལྗགས་མ་ཚིགས་པར་བྱོན། ཚེས་ཉེར་བདུན་ལ་ཡར་ཕེབས། སྔར་འཕྲོད་ལྗགས་བསྙེན་ལ་བཞུགས་བར་དུ་གཞུང་གི་ཞབས་རིམ་བཀའ་བརྒྱད་བཟློག་པ་དང༌། དེ་ནས་ཟླ་བ་བཅུ་གཅིག་པའི་ཚེས་བཅུ་དྲུག་ནས་གོང་ས་ཆེན་པོ་ཕོ་བྲང་དུ་ཕེབས་པའི་དགའ་སྟོན་མཛད།

 ཀརྨ་པ་དགུང་ལོ་བཞི་བཅུ་པ་ལྕགས་ཁྱི་༥༩༠༥། ༢༧༨༧། ༡༩༡༠། ལོར་རྔ་འཆམ་ཡོངས་རྫོགས་ཀྱི་འཆམ་གོས་བཞི་བཅུ་ཞེ་གསུམ་གསར་འཚེམ་དང༌། རིན་གཏེར་ཞུ་དག །ཟུར་མང་གཏེར་སྟོན་འཇམ་མགོན་རིན་པོ་ཆེའི་བཀའ་བཞིན་ཚད་མར་བཞག་པ་ལས་ལོག་ལྟ་བྱེད་མ་མྱོང༌། ཟི་ཁྲོན་གྱི་དམག་ཤེད་ཅན་ཀྲའོ་ཝ་ཧྥེང༌༈༈༈གི་ཁ་དན་ལ་མ་གནས་པར་བོད་དམག་བརྒྱ་ལྷག་བསད། ད་དུང་རྒྱ་རིགས་ཆེན་པོ་རིང་ལུགས་ཀྱི་བསམ་པ་འཛིན་པས་བོད་ཀྱི་མིང་དང་ཁྱད་ཆོས་བཟང་པོ་རྣམས་བཙན་ཤེད་ཀྱི་བསྒྱུར་བས། བོད་ཀྱི་སྤྱི་དགྲ་ཞིག་ཏུ་གྱུར། ཧོར་ཟླ་དང་པོའི་ཚེས་གསུམ་ཉིན་ནམ་ཕྱེད་ཙམ་དུ་རྒྱལ་བ་ཐུབ་བསྟན་རྒྱ་མཚོ་རྩེ་ཕོ་བྲང་ནས་ནོར་བུ་གླིང་ཁར་ཕེབས། སྡེ་༼༢༢༦༽སྲིད་བཀའ་བློན་དང་བཅས་པ་རྒྱ་གར་དུ་བྱོལ་པཎ་ཆེན་དགུ་པ་ཆོས་ཀྱི་ཉི་མ་ལྷ་སར་འབྱོར་ཐོག་རྒྱ་བོད་བར་ཞི་མཐུན་ཡོང་བའི་བཀའ་མོལ་མཛད།

 ཀརྨ་པ་དགུང་ལོ་ཞེ་གཅིག་པ་ལྕགས་ཕག་༥༩༠༦། ༢༧༨༨། ༡༩༡༡། ལོར་བཀའ་བརྒྱད་རྣམ་ཚང་སྔར་ལྟར་བཞུགས། རྒྱལ་བ་ཐུབ་བསྟན་རྒྱ་མཚོ་ཀ་སྦུག་ཏུ་ཕེབས་ནས་འབྲས་ལྗོངས་རྒྱལ་པོའི་སྤྲོ་ཁང་དུ་བཞུགས། རྒྱ་ནག་གི་མཉྫུ་གོང་མའི་རྒྱལ་རབས་ཀྱི་མཇུག་རྫོགས་ཏེ་རྒྱ་ནག་གི་ཀྲུང་ཧྭ་དམངས་རྒྱལ་ཚུགས། དེ་ལ་ལྕགས་ཕག་ལོའི་གསར་བརྗེ་ཞེས་གྲགས། ཁམས་སྟོད་ནང་ཆེན་རྒྱལ་པོ་བཀྲ་ཤིས་ཚེ་དབང་རྡོ་རྗེ་འཁྲུངས།

 ཀརྨ་པ་དགུང་ལོ་ཞེ་གཉིས་པ་ཆུ་བྱི་༥༩༠༧། ༢༧༨༩། ༡༩༡༢། ལོ་གསར་ནས་གཞན་དོན་འཆད་རྩམས། བླ་བྲང་གི་གཟིགས་སྐྱོང་ཐུགས་དམ་ཉམས་བཞེས། སྤྲང་སྟོན་སྤམ་མཐོ་དགེ་རྩར་འགྱུར་ངེས་གནང༌། ཧོར་ཟླ་བཅུ་གཉིས་པའི་ཚེས་བཅུ་དྲུག་ཉིན་གངས་ཅན་མགོན་པོ་རྒྱ་གར་ནས་ཆིབས་བསྒྱུར་ཀྱིས་རྩེ་ཕོ་བྲང་དུ་ཞབས་སོར་འཁོད། རྒྱ་བོད་བར་གྱི་དམག་མཚམས་ཆོད་ནས་ཟི་ཁྲོན་གྱི་དཔུང་ལྷག་རྣམས་རྒྱ་གར་བརྒྱུད་ཕྱིར་ལོག །སྡེ་དགེའི་འཇུ་མི་ཕམ་རྣམ་རྒྱལ་འདས་པའི་བསྔོ་སྨོན་སླེབས། རྒྱ་ནག་གི་གྲོང་ཁྱེར་ནན་ཅིན་དུ་རྒྱལ་དམངས་ཀྱི་ཚོགས་པའི་སྲིད་བཞུགས་བཙུགས། སྤྱི་ཁབ་པ་སུན་ཀྲུང་ཧྲན༌༈༈༈སྤྱི་ཁྱབ་པ་ལ་བདམས།

 ཀརྨ་པ་དགུང་ལོ་ཞེ་གསུམ་པ་ཆུ་གླང་༥༩༠༨། ༢༧༩༠། ༡༩༡༣། ལོའི་ཟླ་བ་ལྔ་པའི་ཚེས་བཅུ་དྲུག་ནས་རིག་གཏེར་སྨིན་དབང་གི་དབུ་བཙུགས། ཟླ་བ་བདུན་པའི་ཚེས་བཅུ་ལ་མཐའ་རྟེན་མངའ་དབང༌། ཚེ་དབང་བཅས་གྲུབ་པར་མཛད། ཟླ་བ་བཅུ་པའི་ཚེས་དགུ་ལ་མཁའ་འགྲོ་དགྱེས་བྱེད་ཀྱི་རྟེན་འབྲེལ་ཞིག་བརྩམས་པས་དོན་ཆེན་གྲུབ་ན་ལེགས་ཚོགས་ཀྱི་གཟིགས་ཉམས་བྱུང་འདུག་པ་བསོད་ནམས་དབང་གིས་ཕྱག་ལེན་དུ་ཐེབས་པ་མ་བྱུང་རུང༌། ཐུགས་དམ་བཅད་རྒྱའི་ཁོངས་སུ་བཞུགས། གནས་སྐབས་དེ་ནས་དམ་གྲིབ་དབང་གིས་འཚུབས་གེགས་ཀྱི་རྣམ་པར་བྱུང་ཞིང༌། རྒྱལ་ཟླ་བཤོལ་བ་ཕྱི་མའི་ཚེས་ཉི་ཤུ་ནས་ཞབས་རིམ་རྟེན་འབྲེལ་ལ་ཉམས་གསོས་སུ་མཁའ་འགྲོ་གསང་བ་ཀུན་འདུས་ཀྱི་སྐོང་ཆོག་མཛད། ཟླ་བ་བཅུའི་ཚེས་བཅུ་གསུམ་ཉིན། སིམ་ལའི་གྲོ་ཚོགས་འགོ་ཚུགས། ཁམས་སྟོད་ཀྱི་དོན་ཆུས་ཉེར་ལྔའི་དོན་དུ་ཟི་ཁྲོན་ཞིང་ཆེན་དང་མཚོ་སྔོན་ཞིང་ཆེན་དབར་རྩོད་པ་བྱུང༌། རྒྱ་ནག་རྒྱལ་པོ་ཡོན་ཧྲེ་ཁེས༌༈༈༈ནང་ཆེན་ཉེར་ལྔ་ཟི་ཁྲོན་གྱི་ཁོངས་སུ་གཏོགས། ཡུལ་ཤུན་ཉེར་ལྔ་མཚོ་སྔོན་ཁོངས་༼༢༢༧༽གཏོགས་ཟེར་ནས་བྱིས་གཏམས་རྒོད་བྲོ་བ་བཤད།

 ཀརྨ་པ་དགུང་ལོ་ཞེ་བཞི་པ་ཤིང་སྟག་༥༩༠༩། ༢༧༩༡། ༡༩༡༤། ཟླ་བ་དང་པོའི་ཚེས་བཅུ་བདུན་ལ་ཐུགས་ཉམས་སུ་དཔའ་བོ་མཁའ་འགྲོའི་འདུ་བ་བསམ་གྱིས་མི་ཁྱབ་པའི་ཚུལ་གཟིགས་ནས་འཇིག་རྟེན་མི་ཡུལ་དུ་ཡུན་རིང་མི་བཞུགས་པའི་ལུང་བསྟན། སྲས་མོ་ཞིག་འཁྲུངས་ཡོད་པ་དེ་སྐབས་ཞིང་དུ་གཤེགས། ཟླ་བ་བཅུ་གཅིག་པའི་ཚེས་ཉེར་དགུ་ཉིན་སི་ཏུ་རིན་པོ་ཆེའི་ཚོགས་ཕེབས་མཛད། ཟླ་བཅུ་གཉིས་པའི་ཚེས་དྲུག་ལ་སྐར་འཛིན་གྱིས་སི་ཏུ་རིན་པོ་ཆེ་མདུན་ནས་བླ་མ་དགོངས་འདུས་གཞུང་པོད་ཡོངས་རྫོགས་ཀྱི་ལྗགས་ལུང་གསན། འབྲུག་ནས་བསྟན་པ་སྤྱི་བྱེའི་རྐྱེན་སེལ་ཞབས་བརྟན་ཡོན་སྦྱོར་བཞིན་ཡབ་སྲས་ལྷན་རྒྱས་ནས་རཊ་ཕུར་སྒྲུབ་ཆེན་ཁོངས་སུ་དཔལ་མདོས་བཅས་ཚུགས་པར་མཛད། དཔའ་བོ་རིན་པོ་ཆེའི་མཆོག་སྤྲུལ་ངོས་འཛིན་གསལ་པོས་ཀུན་ཀྱང་ཡིད་གཉིས་བྲལ་བར་གྱུར། ཚེས་བཅུ་གསུམ་ལ་གདུང་སྲས་འཇམ་མགོན་མཆོག་སྤྲུལ་རིན་པོ་ཆེ་ཁྲི་འདོན་གྱིས་བཀའ་བརྒྱུད་ཡབ་སྲས་དྲུག་ལས་སི་ཏུ་དང་ཆེ་ཉམས་མངའ་གསོལ་འཇའ་ས་ཐམ་ཀ་བཅས་གནང་ཞིང༌། དེ་བཞིན་ཕྱོགས་ཀྱི་བླ་སྤྲུལ་དགོན་ཁག་བཅས་པས་བརྩི་སྲུང་དང༌། སྐུ་ནར་མ་སོན་པར་རི་ཁྲོད་བླ་བྲང་བཅས་པའི་ཕྱི་ནང་གཟིགས་སྐྱོང་དབུ་འདོན་ཆེ་བཀུར་ཞབས་ཞུས་རིགས་རང་དངོས་དང་མི་གཉིས་པའི་ཁུར་བཞེས་གནང་དགོས་ཞེས་སི་ཏུ་རིན་པོ་ཆེ་ལ་སྒེར་བཅར་ཞལ་བསྒོས་དང༌། དེ་འབྲེལ་ཕྱག་མཛོད་སོགས་མདུན་འདུག་རྣམས་ལའང་བསླབ་སྟོན་བཀའ་ནན་བཅས་གནང༌། ཚེས་ཉི་ཤུ་ལ་རྒྱལ་ཐོ་བཅས་ཉིན་བཅུ་ཡི་ཁོངས་སུ་བཀའ་བརྒྱད་སྒྲུབ་ཆེན་སྨན་སྒྲུབ་བཅས་ལེགས་ལམ་དུ་གྱུར། ཟླ་ལྔའི་ཚེས་བཅུ་གཉིས་ལ་སི་ཏུ་རིན་པོ་ཆེར་ལེགས་འབུལ་དང༌། འཇམ་མགོན་མཆོག་སྤྲུལ་རིན་པོ་ཆེར་སྐུ་སྐལ་བཅས་ཕུལ། ཚེས་བཅུ་དགུ་ལ་སི་ཏུ་རིན་པོ་ཆེ་སྟོན་འཁོར་ཆིབས་བཏེག་ཕེབས་སྐྱེལ་སོགས་སྔར་ལམ་ལྟར་གནང༌། ཚེས་ཉེར་ལྔ་ཕྱི་མའི་ཉིན་འཇམ་མགོན་མཆོག་སྤྲུལ་རིན་པོ་ཆེ་ཁམས་ཕེབས་ཆིབས་བསྐྱོད་ཀྱིས་ཚུགས་སའི་བར་ཡབ་སྲས་ལྷན་རྒྱས་ཀྱི་ཞག་བཞུགས་མཛད། ཚེས་ཉེར་བདུན་ལ་བཀྲ་ཤིས་སྨོན་ལམ་བཅས་ཆིབས་སྐྱེལ་གནང༌། ཟླ་བ་དྲུག་པའི་ཚེས་དྲུག་ལ་གནས་ནང་དུ་ཕེབས། རྗེ་བཙུན་དཔའ་བོ་རིན་པོ་ཆེའི་སྤྲུལ་སྐུ་ཁྲི་འདོན་དང་ལེགས་འབུལ་སོགས་མཛད། ཟླ་བ་དགུ་པའི་ཚེས་ཉེར་གསུམ་འདིའི་ནུབ་ཐོ་རེངས་ཕྱི་མའི་སྣང་ཚུལ་བརྡ་རུ་ཤར་བཞིན་ཡི་གེར་བཏབ་པར་མཛད། ༼༢༢༨༽ཕྱིས་རྟེན་འབྲེལ་གྱིས་འདི་ཉིད་སོར་གནས་མ་བྱུང་བས་མེད་པར་བཅོལ། འདི་ལོར་འཛམ་གླིང་འཁྲུགས་ཆེན་དང་པོ་ལངས།

 ཀརྨ་པ་དགུང་ལོ་ཞེ་བརྒྱད་པ་ས་རྟ་༥༩༡༣། ༢༧༩༥། ༡༩༡༨། ལོའི་ཟླ་བ་དགུའི་ཚེས་གཅིག་ལ་ཟུར་མང་གར་དབང་ཞལ་མཇལ་དུ་ལྷགས་པ་མཚུར་མདོར་སླེབས། མགྲོན་གཉེར་བརྒྱུད་དར་བཏང༌། ཐབ་བསུ་ཐོག་རོལ་བཅས་གནང༌། ཚེས་ཉེར་ལྔར་ཀཿཐོག་སི་ཏུ་རིན་པོ་ཆེ་ཕེབས་པ་དང་མཇལ་འཕྲད་མཛད། འདི་ལོའི་དགུན་ཁར་འཛམ་གླིང་འཁྲུག་ཆེན་དང་པོ་མཇུག །

 ཀརྨ་པ་དགུང་ལོ་ཞེ་དགུ་པ་ས་ལུག་༥༩༡༤། ༢༧༩༦། ༡༩༡༩། ཟླ་གཉིས་པའི་ཚེས་བདུན་ཉིན་སྐུ་ལུས་གཞན་ལ་སྤྲུལ། ཚེས་བཅུ་དྲུག་ནས་ཟླ་གསུམ་པའི་ཚེས་གཅིག་བར་ལ་སྐུ་མཚམས་བཞུགས། ཟླ་ལྔ་པའི་ཚེས་གསུམ་ལ་ཞབས་དྲུག་ཏྲེ་བོ་རིན་པོ་ཆེ་ཞིང་གཞན་དུ་གཤེགས་པའི་དགོངས་རྫོགས་ཐུགས་སྨོན་མཛད།

 ཀརྨ་པ་དགུང་ལོ་ང་གཅིག་པ་ལྕགས་བྱ་༥༩༡༦། ༢༧༩༨། ༡༩༢༡། ལོར་པཎ་ཆེན་བྱང་ལམ་བརྒྱུད་རྒྱ་ནག་ཏུ་བྱོལ། འདི་ལོའི་དབྱར་ཁར་རྒྱ་ནག་གི་གྲོང་ཁྱེར་ཧྲང་ཧེར་དུ་ཀྲུང་གོའི་གཞུང་སྒྲུབ་ཚོགས་པའམ་གུང་ཁྲན་ཏང་བཙུགས།

 ཀརྨ་པ་དགུང་ལོ་ང་གཉིས་པ་ཆུ་ཁྱི་༥༩༡༧། ༢༧༩༩། ༡༩༢༢། ལོའི་ཚེས་༡་ལ་ཐོ་རེངས་སྙན་གསན་རྒྱ་གླིང་སོགས་ཁ་ཤར་ཕྱོགས་སུ་བསྐོར་ཏེ་གཏོང་བཅོས་མཛད། དེ་སྐབས་སྐུ་ཁམས་བདེ་མོ་མ་བྱུང་ཀྱང་ཐུན་བཞི་ཆག་མེད་མཛད། མཚམས་འོག་ཏུ་ཡོད་པའི་མདུན་འདུག་སྐོར་ན་དར་བཏང་བ་སོགས་བྱས། དགེ་སློང་འཇམ་ཚུལ་ལ་ཞལ་ཆེམས་ཕྱག་བྲིས་བཀའ་རྒྱ་བཅས་གནང༌། ཚེས་༥་ནས་ཐོན་ཐུན་སྲོད་ཐུན། སྔ་གོང་ཐུན་གཉིས་རྣམས་ལ་བཀའ་རྒྱ་ཅན་གྱི་ལྗགས་བསྙེན་གསུངས། བསྙུན་གཞི་འཕར་བའི་རྣམ་པ་བསྟན་ཅིང་སྨན་པ་རྣམས་ཀྱིས་སྨན་ཕུལ་རུང་ཕན་སྐྱེད་མེད་པར་ནམ་ཕྱེད་ཆར་ཞབས་སྐྱིལ་ཀྲུང་གི་སྐུ་གཡས་ཕྱོགས་ཡོལ་ཙམ་རབ་བྱུང་བཅོ་ལྔ་པའི་ཆུ་ཁྱི་༥༩༡༧། ༢༧༩༩། ༡༩༢༢། ནག་ཟླའི་ཚེས་ཉེར་གཉིས་ཉིན་དགོངས་པ་ཆོས་དབྱིངས་སུ་གཤེགས། དེ་ལྟར་ཞག་གསུམ་བཅོས་མེད་དུ་བཞག །དེ་ནས་ཐུགས་དམ་གྲོལ་ཏེ་ངོ་མཚར་གྱི་ཆོ་འཕྲུལ་དུ་མས་ཀུན་གྱི་ཡིད་ལ་དད་པའི་ས་བོན་ལེགས་པར་བསྐྲུན་པར་བྱས་སོ། །

 དམ་པ་འདིའི་རྗེས་སུ་བཟུང་བའི་སློབ་མའི་མཆོག་ནི། སི་ཏུ། རྒྱལ་ཚབ། དཔའ་བོ། ཏྲེ་བོ། འཇམ་མགོན་མཆོག་སྤྲུལ་རིན་པོ་ཆེ་སོགས་ཆོས་བརྒྱུད་འདི་ཉིད་ཀྱི་ཡབ་སྲས། ཆོས་བརྒྱུད་གཅིག་པའི་དགོན་སྡེ་ཆེ་ཕྲན་རྣམས་སུ་༼༢༢༩༽བཞུགས་པའི་ཟུར་མང་གར་དབང༌། རས་ཆུང༌། སྒ་ཁྲ་ལེབ་སྐྱབས་མགོན། བན་ཆེན་སངས་རྒྱས་མཉན་པའི་སྤྲུལ་སྐུ། ཟུར་མང་བྱ་བཏང་པ་སོགས་བླ་སྤྲུལ་ཆེ་ཕྲན་རིགས་མ་ལུས་པ་མེད་པ་ལྟ་བུ་དང་བཀའ་བརྒྱུད་བསྟན་པའི་ཆུ་མགོ་དྭགས་ལྷ་སྒོམ་པོའི་མཆོག་སྤྲུལ། འབྲུག་ཆེན། ཡོངས་འཛིན་ཆོས་མགོན། ཅོག་གྲྭ་སོགས་དཔལ་ལྡན་འབྲུག་པའི་གདན་ས་ཕན་ཚུན་གྱི་བསྟན་འཛིན་སྐྱེས་མཆོག་དུ་མ། གསང་ཆེན་རྙིང་མའི་བསྟན་གཞི་ཆེན་པོ་སྨིན་གླིང༌། ཀཿཐོག་སོགས་ནས་སྔ་འགྱུར་བཀའ་གཏེར་གྱི་བརྒྱུད་འཛིན་མཁན་སློབ་དང༌། སྔགས་རིག་འཛིན་པའི་སློབ་ཚོགས་འདུས་པ་བརྗོད་ཀྱིས་མི་ལང་བ་བཅས་སོ། །

 མདོར་ན་མངའ་རིས། དབུས་གཙང༌། འབྲས་ལྗོངས། ལྷོ་མོན། སྤུ་ཀོང༌། བྱང་འབྲོག །ཁམས་སྟོད། བར་ཁམས། སྨད་ཁམས། རྒྱ་འཇང༌། ཧོར་སོགས་ཚུན་ལ་གསུང་གི་བདུད་རྩིའི་སྨིན་གྲོལ་དུ་གྱུར་པ་བརྗོད་མི་ནུས་ཤིང༌། གསུང་གི་གསང་བ་བསམ་གྱིས་མི་ཁྱབ་པ་དག་སྐབས་དེར་བསྡུ་གསོག་མ་ཐུབ་ཀྱང༌། ཕྱིས་དམ་པ་གོང་གི་སྐུའི་མདུན་ན་འདོན་པ་གསེར་རོང་ལྷ་རྩེའི་དགེ་སློང་འཇམ་དཔལ་ཚུལ་ཁྲིམས་ཀྱིས་མི་ཕྱེད་དད་པས་ཀུན་ནས་སླངས་ཏེ་བཀའི་བསྡུ་གསོ་མཛད་པས། སྐུ་གཞོན་ནུའི་དུས་ཀྱི་བཀའ་བརྩམས་དབྱར་གྱི་ནིའུ་སེང་སིལ་མའི་སྐོར་དང་བསྟོད་ཚོགས། རྣམ་ཐར་སོགས་པོད་བཅུ་སྐོར་བཞུགས་ཡོད། དགེའོ། །

 ༧ཀརྨ་པ་སྐུ་ཕྲེང་བཅུ་དྲུག་པ་རིག་པའི་རྡོ་རྗེ་རབ་བྱུང་བཅོ་ལྔའི་ཤིང་བྱི་༥༩༡༩། ༢༧༠༡། ༡༩༢༤། ལ་འཁྲུངས།

༄༅། །ཀརྨ་པ་སྐུ་ཕྲེང་བཅུ་དྲུག་པ་རིག་པའི་རྡོ་རྗེའི་རྣམ་ཐར།

༼༢༣༠༽ཀརྨ་པ་སྐུ་ཕྲེང་བཅུ་དྲུག་པ་རིག་པའི་རྡོ་རྗེ་ནི། སྐུ་གོང་མ་ཞིང་དུ་གཤེགས་ཁར་ཞལ་ཆེམས་ཕྱག་བྲིས་ཞལ་ཤིན་ཏུ་གསལ་བ་འཇོག་གནང་མཛད་པ་ཇི་བཞིན་ཞལ་ཆེམས་ངོས་འཛིན་ལས། འདི་ནས་ཤར་ཕྱོགས་གསེར་ལྡན་ཆུ་ཡི་འགྲམཿ མདའ་བསྣུན་དཔའ་བོས་བཟུང་བའི་ལྗོངས་ཀྱི་ཆརཿ ལྷུན་ཆགས་སེང་གེ་འགྱིང་པའི་འཕངས་པ་རུཿ དོལ་གྱི་རི་ལ་ཨ་དང་ཐུབ་ཀྱིས་བརྒྱནཿ ས་ཡི་ཁྱིམ་དུ་ཆོས་དཀར་རྗེའུའི་རིགསཿ འཇིག་རྟེན་མཁའ་འགྲོའི་ལྷུམས་སུ་གནས་མལ་མཐོང་ཿ གླང་གི་ཉའམ་བྱི་བ་ལོ་པ་ཞིགཿ ཨ་ཏི་ཁྱབ་གདལ་ཀུན་བཟང་མཁའ་དབྱིངས་ལསཿ སྣང་རིགས་ཟུང་འཇུག་ཡེ་ཤེས་སྒྲོན་མེ་ཆེཿ རང་བྱུང་ཁྱབ་བདག་རིག་པའི་རྡོ་རྗེ་འབོདཿ ཅེས་བོད་ཤར་ཕྱོགས་བར་ཁམས་སྡེ་དགེའི་ཆར་གཏོགས་པ་ལྡན་ནམ་འདན་ཁོག་གི་བྱེ་བྲག་ཆུ་བོ་གསེར་ལྡན་འབབ་པའི་འགྲམ། གླིང་གེ་འབྲུག་གཉིས་ཀྱི་དུས་མདའ་བསྣུན་དཔའ་བོ་སྡེ་གླིང་འདན་མས་བཟུང་བའི་ལྗོངས་འདན་ཁོག་རི་བོ་ལྷུན་ཆགས་སེང་གེ་གནམ་རྫོང་གི་འཕང་པ་གཙང་ཞིང་དབེན་པའི་གནས་སུ། དང་པོ་མའི་ལྷུམས་སུ་ཞུགས་པའི་དུས་སུ་ཡིག་དྲུག་གསུངས་པ། ཡུམ་གྱིས་གསན་པ་སོགས་ངོ་མཚར་ཅི་ཡང་སྣང་བ། དེ་ཡང་རིགས་ནི་སྒེར་ཨ་ཐུབ་ཆོས་དཀར་རྗེའུའི་རིགས་སུ་ཡབ་རྗེ་ཚེ་དབང་ཕུན་ཚོགས་དང༌། ཡུམ་རྒྱ་མཁར་སྐལ་བཟང་ཆོས་སྒྲོན་ཞེས་འཇིག་རྟེན་མཁའ་འགྲོ་མ་དེ་གཉིས་ཀྱི་སྲས་སུ་རབ་བྱུང་བཅོ་ལྔ་པའི་ཤིང་བྱི་ལོའི་༥༩༡༩། ༢༨༠༡། ༡༩༢༤། ཟླ་དྲུག་པའི་ཚེས་བཅོ་ལྔའི་ཉིན་གཟའ་སྐར་འཕྲོད་སྦྱོར་དགེ་བར། བར་སྣང་ནས་ལྷའི་རོལ་མོའི་སྒྲ་སྙན་པར་སྒྲོགས་པ་དང༌། ༢གཟིམས་གུར་འོད་དཀར་པོས་ཁྱབ་པ། ཡབ་གཞིས་ཀྱི་ཆུ་སྣོད་ཐམས་ཅད་འོ་མས་གང་བ་ལ་སོགས་ངོ་མཚར་བའི་ལྟས་དཔག་ཏུ་མེད་པ་དང་བཅས་སྐུ་འཁྲུངས། དེའི་སྔོན་ནས་རྫོགས་ཆེན་རིན་པོ་ཆེ་ལྔ་པ་ཐུབ་བསྟན་ཆོས་དབྱིངས་རྡོ་རྗེས་བྱང་ཆུབ་སེམས་དཔའི་སྤྲུལ་པར་ལུང་བསྟན་པ་དང་ཏཱ་སི་ཏུ་པདྨ་དབང་མཆོག་རྒྱལ་པོས་རྗེ་གོང་མའི་ཡང་སྲིད་འཁྲུལ་བྲལ་ཡིན་ལ་མངོན་སུམ་མཁྱེན་ཅིང་གཟིགས་འཕྲལ་རྗེ་ཉིད་དང༌། འཇམ་མགོན་ཀོང་སྤྲུལ་མཁྱེན་བརྩེའི་འོད་ཟེར་བཅས་ཆེད་གཉེར་གྱིས་སྐུ་ཁྲུས་གསོལ། ན་བཟའ་དང༌། དགེ་བསྙེན་གྱི་སྡོམ་པ་ཕུལ་བ་སོགས་གྲུབ་རྗེས། རྗེ་གོང་མའི་འདའ་ཁའི་ཞལ་ཆེམས་ཞིབ་༼༢༣༡༽གསལ་དེ་དག་ཕྱག་སོན་མཆིས་པར་དད་སྦྱིན་འབྲེལ་ཡོད་ཐམས་ཅད་ངོ་མཚར་དང༌། ཡིད་ཆེས་ཀྱི་རྒྱབ་སྣོན་བླ་མེད་དུ་གྱུར། འདིའི་ལོར་པཎ་ཆེན་དགུ་པ་ཆོས་ཀྱི་ཉི་མ་ཁམས་སྟོད་སྐྱེ་མདོ་བརྒྱུད་རྒྱ་ནག་པེ་ཅིན་དུ་ཕེབས། ཀཿཐོག་སི་ཏུ་ཆོས་ཀྱི་རྒྱ་མཚོ་འདས།

 ཀརྨ་པ་དགུང་ལོ་བཞི་པ་མེ་ཡོས་ལོར་རབ་བྱུང་བཅུ་དྲུག་པའི་མགོ་ཚུགས། ཀརྨ་པ་དགུང་ལོ་ལྔ་པ་ས་འབྲུག་ལོར་རྒྱལ་དམངས་ཚོགས་པའམ་གོ་མིན་ཏང་སྲིད་གཞུང་གིས་བོད་སོག་ཨུ་ཡོན་ལྷན་འཛོམས་མཉམ་ཚོགས་ཀྱི་ལྷན་ཁང་བཙུགས། ཀརྨ་པ་དགུང་ལོ་བརྒྱད་པ་ལྕགས་ལུག་ ༡༩༣༡ ཟླ་དང་པོའི་ཚེས་ཉེར་བདུན་གྱི་སྔ་དྲོར་སླར་ཡང་མཁྱེན་བརྩེ་རིན་པོ་ཆེ་དང༌། མཚུར་ཕུའི་གཟིམས་ཚབ་སོགས་ཀྱིས་ན་བཟའ་དང༌། དབུ་ཞྭ་སོགས་ཕུལ། དེ་ནས་ཟླ་གཉིས་པའི་ཚེས་གཅིག་ཉིན་གཟའ་སྐར་འབྱུང་འཕྲོད་ཕུན་སུམ་ཚོགས་པའི་ཉིན། དཔལ་སྤུངས་སི་ཏུ་རིན་པོ་ཆེ་ཀུན་མཁྱེན་པདྨ་དབང་མཆོག་རྒྱལ་པོ་དང༌། རྒྱལ་སྲས་གཞོན་ནུས་གཙོས་ཡབ་ཡུམ་སོགས་སྐུ་འཁོར་རྣམས་དཔལ་སྤུངས་གདན་ས་ཆེན་པོར་གདན་དྲངས་སྐབས། ལམ་བར་སྡེ་དགེ་ཆོས་རྒྱལ་ཚེ་དབང་བདུད་འདུལ་བློན་འབངས་རྣམས་ཀྱིས་ཆིབས་བསུའི་བཀོད་པ་རྒྱ་ཆེན་པོ་དང་བཅས་དཔལ་ལྷུན་གྲུབ་སྟེང་དུ་སྤྱན་དྲངས་ནས། མཆོད་ཡོན་མཇལ་འཕྲད་ཀྱི་བྱིན་རླབས་དགའ་སྟོན་ངོམས་པར་བསྩལ། དེ་ནས་ཟླ་གཉིས་པའི་ཚེས་བརྒྱད་ཉིན་དཔལ་སྤུངས་སུ་ཕྱག་ཕེབས་པ་ན། ངུར་སྨྲིག་རྒྱལ་མཚན་འཛིན་པ་སྟོང་ཕྲག་མང་པོས་བསུ་བ་སེར་སྦྲེངས་ཀྱིས་མདུན་བདར་ཏེ་ཞབས་པད་བཀོད། དེའི་ཚེས་བཅུ་གཉིས་ཉིན་ཡིད་དགའ་ཆོས་འཛིན་གྱི་གཙུག་ལག་ཁང་ཆེན་པོར་སེང་གེས་བཏེགས་པའི་ཁྲིར་མངའ་གསོལ་མཛད། ཁམས་ཕྱོགས་ཀྱི་བཀའ་བརྒྱུད་བླ་སྤྲུལ། དད་སྦྱིན་རྒྱལ་བློན་དྲ་མའི་ཚོགས་ཀྱིས་ཁྲི་འབུལ་རྒྱ་ཆེར་ཕུལ་བ་སོགས། བཀྲ་ཤིས་བདེ་ལེགས་ཀྱིས་མཐའ་བརྒྱན་པར་བྱས། ཟླ་བཞི་པའི་ཚེས་ཉེར་གཉིས་སི་ཏུ་རིན་པོ་ཆེ་དང་ལྷན་རྒྱས། དབུས་གཙང་ཆོས་ཀྱི་ཞིང་མཆོག་གདལ་བ་དེར་ཆིབས་ཀྱི་ཁ་ལོ་བསྒྱུར་བ་དང་ལམ་བར་སྡེ་དགོན་རྣམས་ལ་སྐུའི་ཞབས་ཀྱིས་བཅགས། གསུང་གི་འོད་ཟེར་བཀྱེས། ཐུགས་ཀྱི་བྱིན་གྱིས་བརླབས་ཏེ་མཐོང་ཐོས་དྲན་གྲོལ་གྱི་མཛད་པས་དུས་འདའ་བཞིན་ཕེབས་པས། ཁམས་སྟོད་ནང་ཆེན་རྒྱལ་པོའི་མངའ་ཁོངས་སུ་ཕེབས། རྫ་སྟོད་ཀྱི་འབྲོང་པ་བར་མའི་འབའ་རོམ་བཀའ་བརྒྱུད་ཀྱི་དགོན་པ། ལྕི་ཡི་རྒེའུ་སྣ་དགོན་དུ་སྒར་ཆེན་གྱི་ཕེབས་བསུ་འབྱོར། ཟླ་དྲུག་པའི་ཚེས་བཅུ་༼༢༣༢༽གསུམ་ཉིན་དབུ་ཞྭ་མཐོང་གྲོལ་གྱི་ཐོག་མའི་མཇལ་ཁའི་སྐབས། དད་འདུན་ཀུན་གྱི་མིག་གི་བདུད་རྩིར་བྱས་པ་དང༌། ནམ་མཁར་འཇའ་སྤྲིན་གྱིས་ཁྱབ་ཅིང་མེ་ཏོག་གི་ཆར་བབས་པ་སོགས་ངོ་མཚར་གྱི་སྣང་བ་འབྱམས་སུ་ཀླས། ཟླ་བདུན་པའི་ཚེས་ཉེར་དགུ་ཉིན་གཉན་ཆེན་ཐང་ལྷའི་མདུན་དུ་རྟེན་རྫས་རྒྱ་ཆེན་པོ་དང༌། ལྷ་གཡག་དཀར་པོ་ཞིག་ཕུལ་བས་མིས་ཁྲིད་པ་ལྟར་ཐང་ལྷའི་མདུན་དུ་ཤར་གྱིས་སོང་བས། ཐང་ལྷས་དངོས་སུ་བཞེས་པའི་རྟགས་མཚན་ངོ་མཚར་བ་བྱུང༌། དེ་ནས་འཇམ་མགོན་མཁྱེན་བརྩེའི་འོད་ཟེར། དཔའ་བོ་གཙུག་ལག་སྨྲ་བ། རྒྱལ་ཚབ་གྲགས་པ་རྒྱ་མཚོ་སོགས་ཀྱིས་ཕེབས་བསུ་དང་བཅས་མཚུར་མདོ་བའི་ལུང་གི་གནྡྷོ་ལ་ཆེན་པོར་ཞབས་ཀྱི་པདྨོ་ལེགས་པར་བཀོད།

 དེ་ནས་ལྷ་ལྡན་དུ་༧གོང་ས་སྐྱབས་མགོན་རྒྱལ་དབང་ཐམས་ཅད་མཁྱེན་པ་ཐུབ་བསྟན་རྒྱ་མཚོས་ ༡༨༧༦ - ༡༩༣༣ གཙུག་ཕུད་བཞེས། འདི་སྐབས་གོང་ས་མཆོག་གི་གཟིགས་སྣང་ལ་རང་བྱུང་གི་དབུ་ཞྭ་དང་བཅོས་མའི་དབུ་ཞྭ་ཉིས་བརྩེགས་ལྟ་བུར་གཟིགས། དེ་མིན་ཁྲོམ་ཚོགས་ཀྱིས་ཀྱང་མཐོང་སྣང་འདྲ་མིན་བྱུང༌། དེ་ནས་གདན་ས་ཆེན་པོར་ཕྱག་ཕེབས་ཏེ། གོང་མ་རིམ་བྱོན་གྱི་གནའ་ལུགས་མ་ཉམས་པར་ཁྲི་འཕང་མཐོན་པོར་མངའ་གསོལ་བའི་རིམ་པ་རྣམས་ཟབ་ཅིང་རྒྱས་པར་ཞུས་ཏེ། བྱམས་མགོན་སི་ཏུ་རིན་པོ་ཆེ་དང༌། སྐྱབས་མགོན་འབྲུག་ཆེན་མི་ཕམ་ཆོས་ཀྱི་དབང་པོ་སོགས་སྐྱེས་ཆེན་དམ་པ་རྣམས་ཀྱིས་མངའ་དབང་ཟབ་མོ་ཕུལ་བ་དང༌། ཤིས་བརྗོད་ཀྱི་མེ་ཏོག་འཐོར་བ་སོགས་ཀྱི་མཛད་པ་དང་བསྟུན། དགོན་མ་ལག་དང་དད་སྦྱིན་རྣམས་ཀྱིས་ཁྲི་འབུལ་སོགས་ཕུན་སུམ་ཚོགས་པའི་མཛད་སྒོ་རྣམས་གྲུབ་པ་དང༌། ལོ་བཞིའི་རིང་དགེ་བའི་བཤེས་གཉེན་ཆེན་པོ་གངས་དཀར་པཎྜི་ཏའི་མདུན། ཕྱི་ནང་གི་རིག་གཞུང་རྒྱ་མཚོ་ལྟ་བུ་ཐོས་བསམ་སྒོམ་གསུམ་གྱི་སྒྲོ་འདོགས་ལེགས་པར་བཅད་དེ་ས་ལམ་གྱི་རིམ་པ་མཐའ་དག་གྲོལ་བའི་ཚུལ་བསྟན། འདི་སྐབས་སྔོན་གནས་རྗེས་དྲན་ངོ་མཚར་ཅན་དུ་མ་གངས་དཀར་རིན་པོ་ཆེ་ལ་གསུངས་པ་མང་དུ་ཡོད།

 ཀརྨ་པ་དགུང་ལོ་དགུ་པ་ཆུ་སྤྲེལ་ལོའི་ཕྱི་ཟླ་དང་པོའི་ཚེས་ཉེར་བརྒྱད་ཉིན་འཇར་པན་གྱིས་རྒྱ་ནག་ཏུ་བཙན་འཛུལ་བྱས། ཁམས་སྟོད་ཀྱི་དོན་ཆུས་ཉེར་ལྔའི་དོན་དུ་མཚོ་སྔོན་དང་བོད་ལྗོངས་བར་འཁྲུག་པ་བྱུང༌། ཕྱི་ཟླ་བཅུ་པའི་ཚེས་བཅུ་དགུ་ཉིན་རྒྱལ་དམངས་ཚོགས་པས་དམག་འཁྲུག་མི་ཆོག་པའི་བཀའ་བཏང༌།

 ཀརྨ་པ་དགུང་ལོ་བཅུ་པ་ཆུ་བྱ་ལོའི་ཟླ་༤་པའི་ཚེས་༡༠་ཉིན་བོད་ལྗོངས་༼༢༣༣༽དང་མཚོ་སྔོན་བར་ཆིངས་ཡིག་དོན་ཚན་བརྒྱད་བཞག །ཁམས་སྟོད་ཟུར་མང་དགའ་ལྡན་དགོན་གྱི་ཆོས་ལས་ཐད་མཚོ་སྔོན་གྱིས་ཇུས་གཏོགས་མི་ཆོག་པ་དང་རྒྱལ་བས་བཏང་བའི་མཁན་པོས་སྲིད་དོན་མི་འཛིན་ཟེར་ནས་ཟླ་བ་ལྔ་ལྷག་བོད་ལྗོངས་དང་མཚོ་སྔོན་བར་གྱི་དམག་འཁྲུག་གི་མཇུག་བསྡུས་སོ། །ཧོར་ཟླ་བཅུ་པའི་ཚེས་སུམ་ཅུའི་ཉིན་རྒྱལ་བ་ཐུབ་བསྟན་རྒྱ་མཚོ་བགྲང་བྱ་ང་བརྒྱད་ལ་ཕེབས་ཏེ། མྱ་ངན་ལས་འདས། བོད་ཡོངས་རྫོགས་སྡུག་བསྔལ་གྱི་གནས་སུ་ལྷུང༌། བདུན་གསུམ་གྱི་རིང་ལ་མི་ཡིན་རྒྱན་དང་རྟ་ཡི་རྒྱན་ཁང་པའི་རྒྱན་སོགས་སྤྲས་མེད་པས་སྐྱེ་རྒུ་མངའ་དག་གྱོན་ཆས་ཁྲ་ཁྲ་སིལ་སིལ་གྱོན་མི་མེད། སེ་འབྲས་དགའ་གསུམ་དང་མཚུར་ཕུ་སོགས་ས་དགེ་ཀ་རྙིང་ཐམས་ཅད་ཀྱིས་ཞབས་རིམ་ལེགས་པར་བསྒྲུབས། གདུང་མཇལ་བཏང་རྗེས་གསེར་གདུང་གི་ཞལ་འདེབས་ཀྱང་ཕུལ།

 ཀརྨ་པ་དགུང་ལོ་བཅུ་གཅིག་པའི་ཤིང་ཁྱི་ལོའི་ཟླ་བཞི་པར་རྒྱལ་དམངས་ཚོགས་པའི་སྲིད་གཞུང་གིས་ཧོང་རྨའོ་སུ་བོད་དུ་བཏང༌། རྒྱལ་བ་ཐུབ་བསྟན་རྒྱ་མཚོར་ཧུ་གོ་ཧྭང་ཧྭ་ཚེ་ཕུ་ཡོན་ཏཱ་ཧྲི་ཞེས་པའི་འདེད་ཕུལ་ཆོ་ལོ་དང༌། གཡང་ཊིའི་དམ་ཁ་འཇའ་ས་བཅས་གནང༌།

 ཀརྨ་པ་དགུང་ལོ་བཅུ་གཉིས་པ་ཤིང་ཕག་ལོའི་ཟླ་བཅུ་གཉིས་པའི་ཚེས་གསུམ་ཉིན། མདོ་ཁམས་སུ་ཆིབས་བསྒྱུར། བློ་རོང་དུ་བྱོན་སྐབས་ཕེབས་བྱམས་ཀྱི་སྒོ་ཕྱེས་གསུངས་ནས་ཕ་གི་ལ་ལྟོས་དང༌། ངོ་མཚར་ཅན་མང་པོ་ཡུལ་ལྷ་རྟ་རྫིས་ཕེབས་བསུར་བཏང་འདུག་གསུངས། ཡང་རྟ་རྫིའི་ཡུལ་དགུན་ཁར་སྦྲུལ་མེད་ཀྱང༌། སྦྲུལ་མང་པོ་བྱུང་བར་མགུལ་དང་སྐུ་པང་དུ་བཞེས་ཏེ་ང་ཀླུ་རྒྱལ་མཁར་ནག་ཡིན་གསུངས་སྐུ་རྩེད་མཛད་པ་དང༌། སྤྱི་ཚ་རུ་སྔར་མེད་ཆུ་མགོ་ཞིག་གསར་དུ་བྱུང་བར་ཕྱིས་ཚེ་ཆུ་ཞེས་མིང་དུ་ཐོགས། ཚེས་ཉེར་བཞི་ཉིན་ཐང་ལྷའི་རྟེན་མཁར་མདུན་དུ་ཕེབས་སྐབས་སྔར་ཕུལ་བའི་ལྷ་གཡག་དཀར་པོ་དེ་ཐང་ལྷའི་རྫ་ནང་ནས་ཚུར་ཐོན་ཏེ་ངུར་སྒྲ་དང་བཅས་སྒར་ཐད་དུ་བྱུང་ཞིང་སླར་མི་མངོན་པར་གྱུར། དེ་སྐབས་སྐུ་རྩེད་ཀྱིས་གྲི་མདུད་དང༌། ཆུ་ལ་ཞབས་རྗེས་སོགས་བཞག་པར་མཛད། ཁམས་སྟོད་དོན་ཆུས་ཉེར་ལྔའི་འབྲོང་པ་རི་བ་བར་མའི་དགོན་དུ་གྲོ་ལོད་གཏོར་བཟློག་སྐབས་མེ་དཔུང་དམར་པོ་ཤར་རེ་སོང༌། འབྲོང་པ་སྟོད་ཀྱི་ས་མཚམས་མཚོ་འབུར་ཞེས་པར་འཁྱགས་པའི་སྟེང་ཏུ་ཞབས་རྗེས་བཞག་པ་སླར་འཁྱགས་པ་ཞུ་རུང་ཆུར་ཞབས་རྗེས་གསལ་བར་ཡོད། ནང་ཆེན་རྟ་རྣ་དགོན་གྱི་གླིང་གེ་འབྲུག་གཉིས་ཀྱི་རྟེན་རྣམས་མཇལ་ནས་དཔལ་རྟ་རྣའི་༼༢༣༤༽གནས་ཡིག་བརྩམས། སྤྱན་གཟིགས་གནའ་བས་རྡོ་ལ་རྨིག་རྗེས་བཞག །དེ་ནས་ཤར་བྱང་གི་རྐྱ་མི་ཉིན་གཅིག་ལམ་གྱི་ལྕི་ཆུའི་ར་རྩ་རྫོང་མགོར་ཕེབས། གནས་དེར་ས་ཆེན་བླ་མ་ཞིག་གི་གདུང་འབུམ་ཡོད། ནང་ཆེན་རྒྱལ་པོའི་སྤྲོ་གཡེང་བྱེད་ས་ཡིན། བྲག་མགོར་ཆུ་དཀོན་པས། བླ་མ་བསམ་གཏན་རྒྱ་མཚོས་ས་ཆུ་ཡི་དངོས་གྲུབ་ཞུས་པས། སྐུ་ཁྲུས་གསོལ་བ་དང་ཆར་ཟིམ་བུར་བབས་པ། འཇའ་འོད་ཀྱི་གུར་ཕུབ་པ་དང་བཅས་སྔར་མེད་པའི་ཆུ་རྒྱུན་གསར་དུ་བྱུང་བ་ཕྱིས་ཀྱང་ཆད་མེད་ཡོད། དེ་ནས་གདན་ས་བར་མ་ཀརྨའི་ཆོས་ཁྲིར་ཕེབས།

 ཀརྨ་པ་དགུང་ལོ་བཅུ་གསུམ་པ་མེ་བྱི་ལོར་དཔལ་སྤུངས་དང་རྫོང་གསར་དུ་ཕེབས། རྫོང་གསར་མཁྱེན་བརྩེ་ཆོས་ཀྱི་བློ་གྲོས་ཀྱི་དབུ་ཞྭ་མཐོང་གྲོལ་རིན་པོ་ཆེ་དབུ་ལ་ཁྲུ་གང་ཙམ་གྱི་ནམ་མཁར་འཕགས་པ་དང་རྗེ་དུས་མཁྱེན་གྱིས་དངོས་སུ་མཇལ། འདི་ལོར་རྒྱ་དམར་གྱིས་དཀར་མཛེས་ས་ཁུལ་གྱི་མི་སེར་ལ་བོད་པའི་སྲིད་གཞུང་འཛུགས་རོགས་བྱས།

 ཀརྨ་པ་དགུང་ལོ་བཅུ་བཞི་པ་མེ་གླང་ལོའི་ཟླ་བཅུ་པའི་ཚེས་ཉེར་བརྒྱད་ཉིན། པཎ་ཆེན་སྐུ་ཕྲེང་དགུ་པ་ཆོས་ཀྱི་ཉི་མ་བགྲང་བྱ་ང་བཞིར་ཕེབས་ཏེ། སྒ་སྐྱེ་རྒུ་དོན་འགྲུབ་གླིང་པའི་རྒྱ་ནག་ཀུན་གསལ་ཕོ་བྲང་དུ་བདེ་བར་གཤེགས།

 ཀརྨ་པ་དགུང་ལོ་བཅོ་ལྔ་པ་ས་སྟག་ ༡༩༣༨ ལོར་སྤང་ཕུག་ཏུ་དུས་མཁྱེན་གསུང་བྱོན་མའི་ལྷ་ཁང་གི་ཀ་བ་གཡས་གཡོན་གཉིས་ཀྱི་ཀ་གདན་རྡོ་བའི་སྟེང་དུ་སྐྱབས་མཆོག་དང༌། སི་ཏུ་རྣམ་གཉིས་ཀྱིས་ཞབས་རྗེས་རེ་བཞག །དེ་ནས་སི་ཏུ་དང་མཁྱེན་བརྩེ་སོགས་ལས་དབང་ཁྲིད་མང་དུ་གསན། སི་ཏུ་རིན་པོ་ཆེ་ལས་དགེ་ཚུལ་གྱི་སྡོམ་པ་བཞེས། འདི་ལོར་པཎ་ཆེན་སྐུ་ཕྲེང་བཅུ་པ་སྣང་མཐའི་སྒྱུ་འཕྲུལ་ཆོས་ཀྱི་རྒྱལ་མཚན་དང་འབྲི་གུང་རྟོགས་སྤྲུལ་རྣམ་གཉིས་འཁྲུངས།

 ཀརྨ་པ་དགུང་ལོ་བཅུ་དྲུག་པའི་ས་ཡོས་ ༡༩༣༩ ལོར། ཁམས་དཀར་མཛེས་ཡུལ་དུ་ཁམས་པའི་ཞིང་ཆེན་དངོས་སུ་ཚུགས། འཛམ་གླིང་འཁྲུག་ཆེན་གཉིས་པ་ལངས། ཀརྨ་པས་མདོ་སྟོད་སྨད་ཀྱི་འཕྲིན་ལས་གྲུབ་ནས་བོད་དུ་ཆིབས་བསྒྱུར།

 ཀརྨ་པ་དགུང་ལོ་བཅུ་བདུན་པ་ལྕགས་འབྲུག་ ༡༩༤༠ ལོར་སྡེ་དགེ་རྒྱལ་པོ་ཚེ་དབང་སྟོབས་ལྡན་འདས། སྲས་ཨོ་དགའ་དགུང་ལོ་གསུམ་ཡིན་པས། དགོན་ཁག་ལྔས་གྲོས་བྱས་ནས་བཙུན་མོ་འཇམ་དབྱངས་དཔལ་མོར་དབང་སྤྲད། སྐྱེ་རྒུའི་དོན་འགྲུབ་གླིང་ནས་པཎ་ཆེན་དགུ་པའི་སྐུ་གདུང་བོད་དུ་གདན་དྲངས། ཟླ་དགུ་པའི་ཚེས་བཅོ་ལྔ་ཉིན་ཀརྨ་པ་དབུས་ཕྱོགས་སུ་ཆིབས་བསྒྱུར་བའི་ལམ་ཞོར་༼༢༣༥༽དུ་སྒ་བན་ཆེན་དགོན་དུ་ཕེབས། ཞིང་སྐྱོང་སྐུ་བརྙན་གྱི་ཆིབས་རྟ་འཚེར། དོན་ཆུས་ཉེར་ལྔའི་ཁོངས་ཀྱི་འདམ་གཞུང་དུ་རྒྱལ་ཆེན་བཅོ་བརྒྱད་ཀྱི་ཡ་གྱལ་འདམ་ཨ་མྱེ་འབུམ་རྒྱལ་གྱིས་མིག་མེད་པའི་གཟི་ཁྱད་པར་ཅན་ཞིག་ཕུལ། ཟླ་བརྒྱད་པའི་ཚེས་བཅུ་གཅིག་ཉིན་གདན་སར་ཞབས་བཀོད་ནས་གསན་སྦྱངས་གནང་བ་དང༌། གཙུག་ལག་ཁང་ལ་སོགས་པའི་ཨར་ལས་རྒྱ་ཆེར་མཛད། སྦྲགས་དང་བསམ་ཡས་སོགས་གནས་མཇལ་རྒྱ་ཆེར་ཕེབས་སྐབས། གྲོ་མོ་ལུང་ལ་གོང་མ་རྣམ་གསུམ་གྱི་ཞལ་གཟིགས།

 འབྲུག་རྒྱལ་གཉིས་པ་འཇིགས་མེད་དབང་ཕྱུག་གིས་གདན་དྲངས་པ་བཞིན། ཀརྨ་པ་དགུང་ལོ་ཉེར་གཉིས་པ་ཤིང་སྤྲེལ་ ༡༩༤༤ ལོའི་ཟླ་གཉིས་པའི་ཚེས་གཅིག་ཉིན་འབྲུག་ལ་བཏེག །སྐུ་རྗེས་དང་བྱམས་པ་ལྷ་ཁང་སོགས་སུ་གནས་མཇལ་དང༌། ཡུལ་མི་རྣམས་ཆོས་ཀྱིས་ཚིམ་པར་མཛད། འབྲུག་རྒྱལ་མཆོག་གིས་དབུ་ཞྭ་མཐོང་གྲོལ་མཇལ་བ་ན་གཟིགས་སྣང་མི་འདྲ་བ་བྱུང་གསུངས། སྐུ་རྗེས་ལྷ་ཁང་གི་གུ་རུ་ཐོག་ཚད་གཉིས་ཡོད་པར་སྙན་དར་ཕུལ་བས་དབུའི་མཛོད་སྤུས་བཞེས་པ་ད་ལྟའང་མཇལ་རྒྱུ་ཡོད། ཕྱོགས་དེར་བསྟན་དང་འགྲོ་བའི་དོན་རྒྱ་ཆེར་མཛད་པས་འབྲུག་རྒྱལ་མཆོག་དང་མཆོད་ཡོན་འབྲལ་མི་ཕོད་པ་ལྟ་བུའི་ངང་ནས་བོད་ཕྱོགས་སུ་ཕྱག་བཏེག །ཀརྨ་པ་དགུང་ལོ་ཉེར་གཉིས་པ་ཤིང་བྱ་ ༡༩༤༥ ལོར་འཛམ་གླིང་འཁྲུག་ཆེན་གཉིས་པའི་མཇུག་བསྒྲིལ།

 ཀརྨ་པ་དགུང་ལོ་ཉེར་གསུམ་པའི་མེ་ཁྱི་ ༡༩༤༦ ལོར་སླར་ཡང་ཀུན་མཁྱེན་སི་ཏུ་མཁན་སློབ་དང་བཅས་ནས་བསྙེན་པར་རྫོགས་པ་དགེ་སློང་གི་དངོས་པོ་ཡང་དག་པ་བཞེས། ཞྭ་དམར་བཅུ་གཅིག་འཇམ་དབྱངས་རིན་པོ་ཆེ་ ༡༨༩༢ - ༡༩༤༦ འདས་ཏེ་དགོངས་རྫོགས་མཛད།

 ཀརྨ་པ་དགུང་ལོ་ཉེར་བཞི་པ་མེ་ཕག་ ༡༩༤༧ ཟླ་བཞི་པའི་ཚེས་ཉེར་གཉིས་ཉིན་སྟོད་ཕྱོགས་སུ་ཆིབས་བཏེག་ནས་སྨན་གདོང༌། འབུར་དཀར་སོགས་དགོན་གནས་རྣམས་སུ་ཞབས་ཀྱིས་བཅགས། རིམ་གྱིས་རྒྱ་བལ་འབྲས་ལྗོངས་སོགས་ཀྱི་གནས་མཇལ་ལ་ཕྱག་བཏེག་སྟེ། རྟེན་གནས་རྣམས་ལ་མཆོད་འབུལ་ཐུགས་སྨོན་སོགས་དང་འབྲེལ་ཅན་རྣམས་དོན་ལྡན་དུ་མཛད་པ་སོགས་རྒྱལ་སྲས་བྱང་ཆུབ་སེམས་དཔའི་མཛད་པ་རླབས་ཆེན་མཛད་ནས། རིམ་གྱིས་མཚོ་པདྨ་དང༌། ཁུ་ནུ། སྤུ་རོང༌། གངས་རིན་པོ་ཆེའི་གནས་མཇལ་སོགས་ལེགས་གྲུབ་ཟིན་ནས་ཟླ་བ་བཅུ་གཅིག་པའི་ཚེས་བཅུ་བདུན་ཉིན་མཚུར་མདོ་བོ་ལུང་གི་གདན་ས་ཆེན་པོར་ཕྱག་འཁོར། དེ་འཕྲལ་གླིང་ཁར་དར་༼༢༣༦༽རྒྱས་ཆོས་གླིང་གསར་བཞེངས་གནང༌། གསང་སྔགས་སྔ་འགྱུར་བའི་རིན་ཆེན་གཏེར་གྱི་མཛོད་ཆེན་པོས་གཙོས་གདམས་པ་ཐམས་ཅད་གསན་བསམ་མཐར་ཕྱིན་པར་མཛད། ཞར་དུ་ཕྱག་ཆེན་ངེས་དོན་རྒྱ་མཚོ་དང་ཟབ་ལམ་ནཱ་རོ་ཆོས་དྲུག་སོགས་གསན་བཞེས་མཛད་ནས་དོན་བརྒྱུད་ཀྱི་བསྟན་པའི་བདག་པོར་མངའ་གསོལ་མཛད།

 ཀརྨ་པས་སི་ཏུ་རིན་པོ་ཆེ་མཆོག་རིགས་ཀྱི་བདག་པོར་འཛིན། ཀརྨ་པ་དགུང་ལོ་ཉེར་བདུན་པ་ལྕགས་སྟག་ ༡༩༤༩ ལོའི་ཕྱི་ཟླ་བཅུའི་ཚེས་གཅིག་ཉིན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་བཙུགས། ཀརྨ་པ་དགུང་ལོ་ཉེར་བདུན་པ་ལྕགས་སྟག་ ༡༩༥༠ ཟླ་བདུན་པའི་ཚེས་ཉེར་བཞིའི་ཉིན་དཀར་མཛེས་དགེ་སྟག་སྤྲུལ་སྐུ་ཆབ་མདོར་ཕེབས་ནས་བོད་ལ་ཞི་བའི་བཅིངས་དགྲོལ་དགོས་ཚུལ་བསྟན་པས། རྒྱ་ཕུར་ལིང་གི་གསང་ཉུལ་ཧྥུ་ཐེས་དུག་བཏང་ནས་བཀྲོངས། ཆབ་མདོའི་བོད་དམག་ལྔ་སྟོང་བདུན་བརྒྱ་སོ་བརྒྱད་མཚན་འོག་ཏུ་སོང༌། ཕྱི་ཟླ་དྲུག་པའི་ཚེས་བཅུ་གསུམ་ཉིན་སྲིད་གཞུང་གི་སྐུ་ཚབ། དམག་དཔོན་ཆེན་པོ་ཀྲང་ཅིན་ཨུ་པེ་ཅིན་ནས་བོད་དུ་ཐོན། སྤྱི་ཟླ་བདུན་པའི་ཚེས་བཅུ་བདུན་ཉིན་གྲོ་མོར་རྒྱལ་བ་བསྟན་འཛིན་རྒྱ་མཚོ་དང་མཇལ་ཕྲ་མཛད། སྤྱི་ཟླ་བཅུ་གཉིས་པའི་ཚེས་གཅིག་ལ་བཅིངས་འགྲོལ་དམག་གི་དཔུང་སྡེ་ཁག་གཅིག་ལྷ་སར་འབྱོར།

 ཀརྨ་པ་དགུང་ལོ་ཉེར་དགུ་པ་ཆུ་འབྲུག་ ༡༩༥༢ སྤྱི་ཟླ་དང་པོའི་ཚེས་བཅུ་ཉིན་བོད་ལས་དོན་ཨུ་ཡོན་ལྷན་ཁང་བཙུགས། ཧོར་ཟླ་བཞི་པའི་ཚེས་ཉེར་དགུར་ཀརྨ་པ་བྱང་འབྲོག་གདུལ་བའི་སྐལ་བ་བབས་པར་དགོངས་ཏེ་ཕྱག་བཏེག་སྟེ། འབྲེལ་ཚད་དོན་ལྡན་དུ་མཛད།

 ཀརྨ་པ་དགུང་ལོ་སུམ་ཅུ་པ་ཆུ་སྦྲུལ་ ༡༩༥༣ ལོའི་ཟླ་གཉིས་པའི་ཚེས་ཉེར་བཞིར་རྒྱལ་བ་རིན་པོ་ཆེ་པེ་ཅིན་དུ་བཅའ་སྡོད་དོན་གཅོད་ཁང་བཙུགས། ཧོར་ཟླ་བཞིའི་ཚེས་བཅོ་བརྒྱད་ལ་ལྷ་ལྡན་དུ་གོང་ས་ཐམས་ཅད་མཁྱེན་ཅིང་གཟིགས་པ་ཆེན་པོའི་ཞལ་སྔ་ནས་དཔལ་ལྡན་དུས་ཀྱི་འཁོར་ལོའི་སྨིན་གྲོལ་གྱི་བདུད་རྩི་མྱོང་བར་ཕེབས། ཟླ་བརྒྱད་པའི་ཚེས་ཉེར་ལྔ་ལ་གདན་སར་ཕྱག་འཁོར་ནས། སྨིན་གླིང་ཁྲི་ཆེན་གཅུང་རིན་པོ་ཆེ་ལས་མཆོག་གླིང་གཏེར་ཆོས་ཡོངས་རྫོགས་ཀྱི་དབང་ཁྲིད་ལུང་བཅས་གསན་གྲུབ་ནས་བཀའ་བརྒྱད་སྨིན་སྒྲུབ་ཀྱི་མཐའ་བརྒྱན་པ་བཅས་བཀྲ་ཤིས་བདེ་ལེགས་སུ་བསྩལ།

 ཀརྨ་པ་དགུང་ལོ་སོ་གཅིག་པ་ཤིང་རྟ་ ༡༩༥༤ ལོའི་ཟླ་དྲུག་པའི་ཚེས་བཅུ་བདུན་ཉིན་རྒྱལ་བ་རིན་པོ་ཆེ་ནང་ལོགས་ཏུ་འཐུས་མིའི་ཞོར་དུ་གཟིགས་སྐོར་ལ་ཕེབས།

 ཀརྨ་པ་པེ་ཅིན་དུ་༼༢༣༧༽བཞུགས་སྐབས་སི་ཏུ་རིན་པོ་ཆེའི་ཡང་སྲིད་བཙལ། འདི་ལོར་རྒྱལ་ཚབ་གྲགས་པ་བསྟན་པ་ཡར་འཕེལ་འཁྲུངས། ཡར་ལམ་༧གོང་ས་སྐྱབས་མགོན་ཆེན་པོའི་སྐུ་ཚབ་ཏུ་མདོ་ཁམས་ཤར་ལྷོའི་རིས་མེད་དགོན་ཁག་མང་པོར་ཞབས་སོར་བཀོད་དེ་སོ་སོའི་འདོད་ཆོས་ཀྱིས་ཚིམ་པར་མཛད་པ་དང༌། གང་སྤྱིའི་བཀའ་སློབ་སོགས་ཟབ་ནན་བསྩལ་ཏེ། སྐྱ་སེར་ཁྲི་ཕྲག་མང་པོའི་འདི་ཕྱིའི་དོན་རླབས་ཆེན་མཛད། ཞོར་དུ་དཔལ་སྤུངས་སུ་ཞབས་སོར་བཀོད་དེ། སི་ཏུ་པདྨ་དབང་མཆོག་རྒྱལ་པོའི་ཡང་སྲིད་པདྨ་དོན་ཡོད་ཉིན་བྱེད་དཔལ་སྤུངས་གདན་སར་མངའ་གསོལ་གནང༌། གཞན་ཡང་འབྲེལ་ཅན་ཇི་ཡོད་དོན་ལྡན་དུ་མཛད་ནས་སླར། ༧གོང་ས་ཆེན་པོ་མཆོག་དང་ལྷན་ཅིག་ལྷ་ལྡན་དུ་ཕེབས་སོ། །

 ཀརྨ་པ་དགུང་ལོ་སོ་གཉིས་པ་ཤིང་ལུགས་ ༡༩༥༥ ལོའི་ཟླ་བ་ལྔ་པའི་ཚེས་བཅུ་བདུན་ལ་རྒྱལ་བ་རིན་པོ་ཆེན་དང་ལྷན་དུ་མཚུར་ཕུར་ཕེབས། འདི་ལོར་གཟིམ་ཆུང་ཕུན་ཚོགས་དགའ་འཁྱིལ་གསར་བཞེངས་གནང་ནས། ཚེས་བཅུའི་གར་འཆམ་དང་སྒར་ཆེན་ལ་གཟིགས་ཞིབ་གནང༌། སྤྱི་ཟླ་བཞི་པའི་ཚེས་ཉེར་བརྒྱན་ཉིན་པཎ་ཆེན་ཨེར་ཏི་ནི་མཆོག་དང་སྐུ་འཁོར་ཞབས་འབྲིང་དང་བཅས་པ་ལྷ་སར་འབྱོར།

 དེ་ནས་བོད་དུ་དུས་ཟིང་གི་རྐྱེན་ལ་བརྟེན། ཀརྨ་པ་དགུང་ལོ་སོ་གསུམ་པ་མེ་སྤྲེལ་ ༡༩༥༦ ཟླ་བདུན་པའི་ཚེས་ཉེར་དགུར་དཀའ་བློན་ང་ཕོད་དང༌། སྤམ་མདའ་སྟོབས་རྒྱལ་གཉིས་དང་ལྷན་དུ་ཆབ་མདོར་ཆིབས་བཏེག་ནས། ཞི་བདེ་དགོས་པའི་འབོད་སྐུལ་ནན་ཏན་དུ་གནང༌། དད་མཇལ་ཤིན་ཏུ་མང་བར་ཉིན་མཚན་བར་མེད་ཀྱིས་འདོད་པའི་རེ་སྐོང་ལེགས་པར་གནང་ནས་སླར་ལྷ་ལྡན་དུ་བཏེག་སྟེ། གདན་ས་མཚུར་ཕུར་ཞབས་སོར་འཁོད། མཁས་བཙུན་བཟང་པོས། བདེ་ཆོས་ཆོས་མགོན་རིན་པོ་ཆེས་གདན་ཞུ་དང་ཆབས་ཅིག །རྒྱ་གར་གནས་མཇལ་ལ་དགུང་ལོ་སོ་གཅིག་པའི་མེ་སྤྲེལ་ ༡༩༥༦ ལོའི་ཟླ་བ་དགུ་པའི་ཚེས་དགུ་ཉིན་ཆིབས་བཏེག །བདེ་ཆེན་ཆོས་འཁོར་དུ་རྟེན་རྣམས་ལ་ཁྲུས་གསོལ་དང༌། ཚོགས་མཆོད་རྒྱ་ཆེ་མཛད། དེ་ནས་གྲོ་མོ་བཀའ་བརྒྱུད་དགོན་དང༌། སྒང་ཏོག་ཏུ་ཕེབས་ནས་ཆོས་རྒྱལ་བཀྲ་ཤིས་རྣམ་རྒྱལ་ཡབ་སྲས་རྣམས་མཇལ་འཕྲད་གནང༌། དེ་ནས་རྡོ་རྗེ་གདན། ཝཱ་རཱ་ཎ་སཱི། རྩྭ་མཆོག་གྲོང༌། ལུམྦི་ནི་སོགས་ལ་མཆོད་འབུལ་དང་ཐུགས་སྨོན་རྒྱ་ཆེར་གནང༌། ༼༢༣༨༽དེ་ནས་བལ་ཡུལ་མཆོད་རྟེན་རྣམ་གསུམ་གྱིས་གཙོས་རྟེན་གནས་རྣམས་ལ་མཆོད་འབུལ་དང་ཐུགས་སྨོན་རྒྱ་ཆེར་གནང་སྟེ། དད་མཇལ་བྱུང་རིགས་ཀྱང་ཆོས་དང་ཟང་ཟིང་གཉིས་ཀའི་སྒོ་ནས་ཚིམ་པར་མཛད། དེ་ནས་རིམ་གྱི་ཀ་སྤུངས་བརྒྱུད་འབྲས་ལྗོངས་སུ་ཞབས་སོར་འཁོད་པ་དང༌། རུམ་བཏེགས་དགོན་གྱི་གདན་འདྲེན་ཞུ་བཅར་བྱུང་བར། རྗེས་སུ་ལྷིང་བཞུགས་ཀྱི་ཕེབས་གཏན་ཡིན་ཞེས་བཀའ་བཞེས་གནང་ནས་བོད་དུ་ཆིབས་བཏེག །

 ཀརྨ་པ་དགུང་ལོ་སོ་བཞི་པའི་མེ་བྱ་ཟླ་བ་གསུམ་པའི་ཚེས་དགུ་ལ་གདན་སར་ཞབས་སོར་འཁོད་པ་དང༌། མདོ་སྡོད་སྨད་ནས་དུས་ཟིང་གི་རྐྱེན་གྱིས། སངས་རྒྱས་མཉན་པ། ཁྲ་ལེགས་ཉི་མ་འགྱུར་མེད་སོགས་སྐྱབས་བཅོལ་དུ་ཕེབས་པ་ཐམས་ཅད་ལ་བསྙེན་བཀུར་རོགས་རམ་གང་གཟབ་གནང༌། རྒྱལ་ཚབ་སྐུ་ཕྲེང་བཅུ་གཉིས་པ་ཡང་ངོས་འཛིན་དང་ཁྲི་འདོན་མཛད། དེ་སྐབས་ཀྱང་ཞར་ཞོར་ཀུན་ཏུ་ཞེ་ཆེན་ཀོང་སྤྲུལ་རིན་པོ་ཆེའི་མདུན་ནས། ཀུན་མཁྱེན་ཀློང་ཆེན་རབ་འབྱམས་ཀྱི་མཛོད་ཆེན་བདུན་པོ་གསན་བཞེས་གྲུབ་པར་མཛད་པ་སོགས་མདོ་སྔགས་གཞུང་ལུགས་རྒྱ་མཚོ་ལྟ་བུ་ལ་ཐོས་བསམ་མཛད་ཚུལ་ཞིབ་པ་གསན་ཡིག་ཆེན་མོར་གསལ་བ་བཞིན་ལགས་པས་འདིར་བྲིར་མ་ལངས།

 འབྲུག་སྐུ་སྟོད་དུ་རྒྱལ་སྲས་རྗེ་བཙུན་དབང་མོ་མཆོག་ནས་སྦྱིན་བདག་གི་དད་རྒྱས་ཆོས་གླིང་དགོན་རྟེན་དང་བརྟེན་པར་བཅས་པ་གསར་བཞེངས་གནང་བ་སོགས་མདོར་ན་རྒྱལ་བསྟན་རིན་པོ་ཆེ་འབའ་ཞིག་ཐུགས་ལ་བརྣག་སྟེ། འཛིན་སྐྱོང་སྤེལ་གསུམ་གྱིས་དུས་འདའ་བར་མཛད་པ་དེ་ལྟར་ཡང༌། དམ་པ་འདི་ཉིད་སྐུ་གཞོན་ནུས་སྐབས་ཀྱི་ལུང་བསྟན་གནང་བ་རང་ཉིད་ཀྱི་མིག་ལམ་དུའང༌། སྣང་གླུ་རྐང་དྲུག་བུའི་ལྡིང་དབྱངས་ཞེས་པ་སོགས། ལྕགས་འབྲུག་ ༡༩༤༠ དང༌། ཤིང་སྤྲེལ་ ༡༩༤༤ ལོར་སྩལ་བའི་དགོངས་དོན་ཐོག་ཏུ་བབས། ཀྲུང་གོའི་མི་དམངས་ཆབ་སྲིད་གྲོས་མོལ་ཚོགས་འདུའི་སྡེ་དགེ་རྫོང་ཁོངས་མི་ལྷན་ཁང་གིས། ཀརྨ་པ་འབྲས་ལྗོངས་རུམ་བཏེགས་གདན་ས་རང་དུ་སློབ་སྦྱོང་པ་ལྔ་བརྒྱ་ཙམ་ཡོད་པའི་བཤད་གྲྭ་ཆེན་མོ་དང༌། ལྷག་པར་དུ་རྒྱ་གར་རྒྱལ་ས་དྷི་ལི་གསར་པར་བོད་ཀྱི་རིག་གཞུང་དར་སྤེལ་གཏོང་ཆེད་དང༌། མ་ཟད་ཕྱི་རྒྱལ་བ་བོད་ཀྱི་རིག་པ་ཞིབ་འཇུག་གནང་མཁན་བཅས་ཀྱི་དོན་དུ་ནང་པའི་ཆོས་དང་རིག་གཞུང་ཉམས་ཞིབ་ཁང་རྒྱ་ཆེ་བ་འཛུགས་སྐྲུན་གནང་བ་སོགས་བསྟན་འགྲོའི་དོན་དུ་མཛད་རྗེས་བསམ་གྱིས་མི་ཁྱབ་པར་གནང་སྟེ། སྐུ་གཤེགས་ཁར་ཡང་༼༢༣༩༽སྲིད་རིན་པོ་ཆེ་གར་འབྱོན་དང༌། ཞབས་རིམ་སྐོར་སོགས་ཞལ་ཆེམ་གསལ་བར་བཀའ་རྒྱས་བསྡམས་ཏེ་ལུང་བསྟན་ངོ་མཚར་མཛད་པ་དང་བཅས། མཐར་དགུང་གྲངས་ལྔ་བཅུ་ང་བརྒྱད་བཞེས་པ། རབ་བྱུང་བཅུ་དྲུག་པའི་ཆུ་ཁྱི་རབས་ལོ་༥༩༧༧། ཕུག་ལུགས་༢༨༦༣། ཕྱི་ལོ་༡༩༨༢། ལོར་ཕྱི་རྒྱལ་ཨ་མི་རི་ཀའི་སྨན་ཁང་དུ་དགོངས་པ་ཆོས་དབྱིངས་སུ་གཤེགས་པའི་ཚུལ་བསྟན།

 སྐུ་གདུང་འབྲས་ལྗོངས་རུམ་བཏེགས་སུ་གདན་དྲངས་ཏེ་ཞུགས་འབུལ་སྐབས། དེ་སྟོན་འབྲས་ལྗོངས་རྒྱལ་ས་སྒང་ཏོག་ལ་འཛོམས་མ་མྱོང་བའི་མི་རིགས་སྣ་ཚོགས་ཀྱི་དད་ལྡན་སྐྱེ་བོ་འབུམ་ཕྲག་བརྒལ་བར་འདུས་པ་ཀུན་གྱིས་མཇལ་རྒྱུ་ཡོད་པའི་འཇའ་ཚོན་ཁ་དོག་སྣ་ལྔ་དང༌། དཀྱིལ་ཐང་ཐོག་ཁྱེའུ་ཆུང་ངུའི་ཞབས་རྗེས། ཐུགས་ལྗགས་སྤྱན་གསུམ་མ་ཚིག་པར་བྱོན་པ། གདུང་ཁང་ཀླད་དུ་ཆོས་སྐྱོང་སྲུང་མའི་བསུ་བ་བྱ་རྒོད་ངོ་མཚར་ཅན་དུ་མས་ལྡིང་བསྐོར་རྒྱག་པ་སོགས་སྐུ་འདས་བཞུགས་གཉིས་ཀར་འཛམ་བུ་གླིང་འདིའི་ཁྱོན་དུ་གྲགས་པའི་རྔ་གསང་ཕྱོགས་བཅུར་ཁྱབ་པར་མཛད་དོ། །ཞེས་གསུངས། འོན་ཏེ་ཉེ་ལམ་རིན་ཆེན་དཔལ་བཟང་གིས་བརྩམས་པའི་མཚུར་ཕུ་དགོན་གྱི་དཀར་ཆག་ཀུན་གསལ་མེ་ལོང་ལས། དགུང་གྲངས་ལྔ་བཅུ་རྩ་བརྒྱད་པ་རབ་བྱུང་བཅུ་དྲུག་པའི་ལྕགས་བྱ་ཟླ་༩་ཚེས་༨་ཉིན་སྔ་དྲོའི་ཆུ་ཚོད་༡༡་ཐོག་ཨ་རིའི་གྲོང་ཁྱེར་ཤེལ་ཀ་སྤམ་ཞེས་པར་མཁན་པོ་ཀར་ཐར་དང༌། བླ་མ་ནོར་ལྷ་གཉིས་ལ་སྐབས་དེར་སྒྲིབ་བྲལ་ཡེ་ཤེས་ཀྱི་གཟིགས་པ་བོད་དུ་གཟིགས་ནས་མ་འོངས་པའི་ཡབ་ཡུམ་གཉིས་གསལ་པོ་གཟིགས། ཞེས་གསུངས་པ་ལྟར་ན་འདས་ལོ་མི་འདྲ་བ་གཉིས་བྱུང༌། གཞན་གྱི་བཤད་ཚུལ་ལྟར་ན་ལྕགས་བྱ་ལོ་འདིར་སྐུ་གཤེགས་པ་དང་འདྲ། དགེའོ།། །།

 འཇམ་དབྱངས་ཚུལ་ཁྲིམས་ཀྱིས་བརྩམས།